
OTREŽNJUJUĆA JE pomisao da sam gotovo polovicu svoga 
života proživio uz Sebični gen - u dobru i u zlu. Tijekom godina, kako je 
izlazilo mojih sedam sljedećih knjiga, izdavači su me slali na 
proputovanja da ih promoviram. Slušatelji su svaku, bez obzira o kojoj 
se radilo, prihvatili s oduševljenjem, pristojno mi pljeskali, postavljali 
pametna pitanja. Tada bi stali u red kako bi kupili i dali mi na potpis... 
Sebični gen. Ovo je pomalo preuveličano. Neki su došli zbog nove 
knjige, a za ostale me supruga tješi pričom da je normalno da ljudi koji 
otkriju novog autora žele krenuti od njegove prve knjige: pročitavši 
Sebični gen, sigurno će ustrajati do posljednje i (naklonjenom roditelju) 
omiljene bebe? 


Više bi me to smetalo kad bih mogao reći da je Sebični gen već 
zastario. Nažalost (s jedne točke gledišta), ne mogu. Pojedinosti su se 
dakako promijenile, a i primjeri su obilno propupali. Međutim, uz 
izuzetak na koji ću se uskoro vratiti, malo je toga što bih sada povukao 
ili se zbog toga ispričao. Arthur Cain, pokojni profesor zoologije iz 
Liverpoola i jedan od mojih inspirativnih mentora na Oxfordu 
šezdesetih godina, opisao je 1976. godine Sebični gen kao “knjigu 
mladog pisca". Namjerno je citirao komentatora A. J. Aye rove Is Line i 
logike jezika. Bio sam počašćen usporedbom, iako sam znao da se Ayer 
odrekao velikog dijela svoje prve knjige i nije mi mogla promaknuti 
Cainova poruka da bih prolaskom vremena i ja trebao učiniti isto. 


Počet ću s nekim svojim dvojbama glede naslova knjige. Godine 
1975., uz posredovanja prijatelju Denmonda Morrisa, pokazao sam 
parcijalno dovršenu knjigu Tomu Muschleru, doajenu londonskih 
izdavača. Razgovarali smo u njegovoj sobi. Sviđala mu se knjiga, ali ne i 
naslov. “Sebičan je", rekao je “negativna riječ“. Zašto se ne bi zvala 
Besmrtni gen? Besmrtan je “pozitivna“ riječ, besmrtnost genskog zapisa 


je nit vodilja knjige, a “besmrtni gen" ima jednako intrigantan prizvuk 
kao i “sebični gen" (mislim da nitko od nas nije bio primijetio sličnost s 
Oscar Wildeovim Sebičnim divom.) Sad mislim da je Maschler možda 
bio u pravu. Mnogi kritičari, a naročito oni bučni filozofskog 
obrazovanja, koliko sam primijetio, radije od knjiga čitaju naslove. 
Nema sumnje da je to sasvim u redu u slučaju Priča o Petru Zecimiru ili 
Uspona i pada Rimskog carstva, ali sumnjam da sam “Sebični gen", bez 
velike bilješke u obliku cijele knjige, može dati valjanu sliku sadržaja. 
Ovih bi dana svaki američki izdavač ionako inzistirao na podnaslovu. 


Najbolji način za objašnjavanje naslova je stavljanjem naglaska. 
Naglasite “sebičan" i pomislit ćete da je knjiga o sebičnosti kojoj se, ako 
ništa drugo, pridaje više pozornosti nego altruizmu. Ispravna riječ u 
naslovu koju treba istaknuti je “gen" i sad ću objasniti zašto. Glavna 
rasprava u darvinizmu vodi se oko jedinice koja je zapravo odabrana: o 
entitetu koji preživljava, ili izumire, kao posljedica prirodnog odabira. 
Ta jedinica, po definiciji, postaje “sebična". Altruizam može biti 
poželjan na drugim razinama. Odabire li prirodna selekcija između 
vrsta? Ako je tako, mogli bismo očekivati da se pojedine jedinke 
ponašaju altruistički “za dobrobit vrste". Mogle bi ograničiti 
razmnožavanje kako bi se spriječila prenapučenost, ili ograničiti lov 
kako bi se lovina sačuvala za budućnost. Upravo su me takva široko 
rasprostranjena kriva tumačenja darvinizma potakla da napišem 
knjigu. 

Ili prirodni odabir, kako ja ovdje navodim, odabire gene? U tom 
slučaju ne bi nas trebalo iznenaditi da se jedinke nesebično ponašaju 
“za dobrobit gena", na primjer da hrane i štite potomstvo koje 
vjerojatno nosi iste kopije gena. Takva velikodušnost prema 
srodnicima je jedini način kako se sebičnost gena može prevesti u 
altruizam jedinke. Ova knjiga objašnjava kako to funkcionira, zajedno s 
reciprocitetom, odnosno drugim glavnim pokretačem altruizma po 
darvinističkoj teoriji. Kad luli sada pisao knjigu, kao preobraćenik na 
Zahavi/Grafenovo načelo hendikepa" , posvetio bih nešto mjesta ideji 
Amotza Zahavija da nesebično darivanje može biti poruka nadmoći: 
vidi koliko sam iznad tebe, mogu si priuštiti da te darujem! 

Ponovit ću i proširiti logičku podlogu riječi “sebičan" u naslovu. 
Presudno pitanje je koja će se razina u hijerarhiji života pokazati kao 
neizbježno “sebična", ona na koju djeluje prirodni odabir? Sebična 


vrsta? Sebična skupina? Sebična jedinka? Sebični ekosustav? Većina 
toga se može argumentirati, i većinu su nekritično predlagali ovi ili oni 
autori, ali svi su u krivu. Ako Darwinovu poruku jezgrovito svedemo na 
Sebično Nešto, pokazat će se da je to nešto gen, zbog uvjerljivih razloga 
koji se u knjizi navode. Bez obzira hoćete li na kraju prihvatiti te 
dokaze ili ne, to je objašnjenje naslova. 


Nadam se da će ovo spriječiti ozbiljnije nesporazume. Ipak, 
osvrćući se, primjećujem vlastite propuste upravo na tu temu. Naročito 
su prisutni u Poglavlju 1, sažeti u rečenici “Pokušajmo naučiti 
velikodušnost i altruizam, jer smo rođeni sebični." Nema ništa 
pogrešnoga u učenju velikodušnosti i altruizma, ali ono da smo “rođeni 
sebični" dovodi u zabludu. Djelomično objašnjenje je da sam tek 1978. 
počeo jasno razmišljati o razlici između “strojeva za preživljavanje" 
(obično organizama) i “umnoživača" koji u njima obitavaju (u praksi 
gena: cijela je ideja objašnjena u Poglavlju 2 koje je dodano u drugom 
izdanju). Molim da mentalno izbrišete tu grubu rečenicu i druge poput 
nje, i zamijenite je s nečim iz ovog odlomka. 


S obzirom na opasnosti pogrešaka ove vrste, jasno mi je koliko 
naslov može biti pogrešno shvaćen, i to je jedan od razloga zašto sam 
se vjerojatno trebao odlučiti za naslov Besmrtni gen. Altruistično vozilo 
bi bilo druga mogućnost. Možda bi to bilo previše zagonetno, međutim 
očita prepirka o genu i organizmu kao suparnicima u prirodnom 
odabiru (kojom se pokojni Ernst Mayer bavio do samog kraja) je 
riješena. Postoje dvije vrste jedinica u prirodnom odabiru i među njima 
nema suparništva. Gen je jedinica u smislu umnoživača. Organizam je 
jedinica u smislu stroja za preživljavanje. Obje su važne. Nijednog ne 
treba zanemarivati. Predstavljaju dvije potpuno zasebne vrste jedinica 
i ostat ćemo beznadno zbunjeni dok ne shvatimo razliku. 


Druga dobra alternativa Sebičnom genu bio bi Kooperativni gen. 
Zvuči paradoksalno suprotno, ali srednji dio knjige bavi se oblikom 
suradnje među samoživim genima. Naglašava da skupine gena ne 
napreduju na račun drugih iz iste skupine, ili na račun onih iz drugih 
skupina. Svaki gen se drži vlastitog sebičnog rasporeda u društvu 
ostalih gena iz iste genske zalihe - seta kandidata za spolno 
ispreplitanje unutar vrste. Ti ostali geni su dio okoliša u kojem svaki 
gen preživljava, jednako kao što su i vremenske prilike, grabežljivci i 
plijen, vegetacija i bakterije u tlu dio okoliša. S gledišta svakog gena, 


“prateći" geni su oni s kojima dijeli tijela na svom putovanju kroz 
generacije. Kratkoročno, to su ostali geni iz genoma. Dugoročno, to su 
ostali geni u genskoj zalihi vrste. Za prirodni odabir to znači da 
uzajamno usklađeni geni - što gotovo znači suradljivi - imaju prednost 
u prisustvu jedni drugih. Niti u jednom trenutku taj razvoj 
“kooperativnog gena" ne ugrožava osnovne temelje “sebičnoga gena". 
Poglavlje 5 razvija ideju kroz analogiju s veslačima, a poglavlje 13 je 
dalje razrađuje. 


A sada, s obzirom da prirodna selekcija sebičnih gena teži 
poticanju suradnje među genima, mora se priznati da postoje i geni 
koji ne surađuju i rade nauštrb ostatka genoma. Neki ih autori zovu 
odmetnutim genima, drugi ultrasebičnim genima, a neki _ samo 
sebičnim genima - ne shvaćajući sitne detalje koji ih razlikuju od gena 
koji surađuju unutar udruženja u kojem svatko ima vlastiti cilj. 
Primjeri ultrasebičnih gena su geni koji izvrću mejotsku diobu 
“mejotički ispad", spomenut na str. 265, i “parazitska DNK" koja je 
izvorno predložena na stranicama 57-58, a kasnije su je razradili razni 
autori pod parolom “Sebična DNK". Otkrivanje novih i sve čudnijih 
primjera ultrasebičnih gena postalo je senzacija u godinama otkako je 
knjiga prvi puta objavljena. 

Sebični gen je kritiziran zbog antropomorfne personifikacije i za 
to je također potrebno objašnjenje, ako ne i isprika. Iskorištavam dvije 
razine personifikacije: gena i organizama. Personifikacija gena zaista 
ne bi trebala biti problem, jer nijedna normalna osoba ne misli da 
molekula DNK ima osobnost, pa nijedan razborit čitatelj ne bi autoru 
pripisao takvu zabludu. Jednom sam imao čast slušati kako znamenit 
molekularni biolog Jacques Monod govori u kreativnosti u znanosti. 
Zaboravio sam njegove točne riječi, ali otprilike je rekao da kad 
razmišlja o nekom kemijskom problemu, pokušava zamisliti što bi on 
učinio kad bi bio elektron. Peter Atkins u svojoj prekrasnoj knjizi 
Revizija Postanka koristi sličnu personifikaciju kad govori o svjetlosnoj 
zraci koja prelazi u medij s većim indeksom loma i to je usporava. 
Zraka se ponaša kao da nastoji smanjiti vrijeme potrebno za dolazak 
do cilja. Atkins je zamišlja kao spasitelja na plaži koji žuri spasiti 
kupača od utapanja. Treba li jurnuti ravno prema kupaču? Ne, jer trčati 
može brže nego plivati, pa je poželjno da produži vrijeme kretanja po 
kopnu. Treba li trčati do mjesta na plaži koje je točno nasuprot 


njegovog cilja, te tako svest na najmanju mjeru vrijeme plivanja? Bolje, 
ali još uvijek ne idealno. Kad bi za to imao vremena, izračun bi mu 
otkrio optimalni srednji kut koji treba slijediti pri brzom trku i zatim 
neizbježno sporijem plivanju. Atkins zaključuje: 

Upravo takvo je ponašanje svjetlosti pri prelasku u gušći 

medij. Ali kako svjetlost zna, očito unaprijed, koji je put 

najkraći? I zašto ju je to uopće briga? 

Razvija ta pitanja u očaravajućem izlaganju potaknutom 

kvantnom teorijom. 


Personifikacija takve vrste nije samo zabavno didaktičko 
sredstvo. Može i pomoći profesionalnim znanstvenicima da dođu do 
pravog odgovora suočeni sa zavodljivim iskušenjem pogrešnoga. 
Takav je slučaj s darvinovskim ocjenjivanjem altruizma i sebičnosti, 
suradnje i prkosa. Vrlo je jednostavno doći do pogrešnog odgovora. 
Personifikacija gena, ako se učini pažljivo i uz oprez, često postaje 
najkraći put spašavanje darvinovskih teoretičara od utapanja u bari. 
Dok sam se trudio primijeniti taj oprez, ohrabrio me majstorski 
prethodnik W. D. Hamiton, jedan od četiri imenovana heroja u knjizi. U 
radu iz 1972. (godine kad sam počeo pisati Sebični gen) Hamilton je 
napisao: 

Gen ima prednost u prirodnom odabiru ako nakupina 
njegovih replika u rastućem postotku sudjeluje u ukupnoj 
genskoj zalihi. Bavit ćemo se genima koji bi trebali utjecati 
na društveno ponašanje svojih nositelja, pa pokušajmo 
raspravu učiniti živopisnijom privremeno pripisavši genima 
inteligenciju i izvjesnu slobodu izbora. Zamislite da gen 
razmatra problem rastućeg broja svojih kopija i da može 
birati između... 


To je upravo ozračje u kojom treba čitati veći dio Sebičnog gena, 


Personifikacija organizama može biti sporna. To je zato što 
organizmi, za razliku od gena, imaju mozak, pa bi mogli imati i sebične 
ili altruistične motive u nečem sličnom subjektivnom doživljaju koji 
poznajemo. Knjiga poput Sebičnog lava mogla bi zbuniti na način kako 
Sebični gen ne može. Upravo kako se netko može staviti u položaj 
izmišljene svjetlosne zrake dok razumno odabire put kroz kaskadu leća 
i prizama, ili izmišljenog gena koji bira optimalan put kroz generacije, 


tako može utjeloviti i lavicu koja bira optimalnu strategiju ponašanja 
za dugotrajno buduće preživljavanje njenih gena. Hamiltonov prvi dar 
biologiji bila je precizna matematika koju bi stvarna darvinistička 
jedinka poput lavice _ morala primijeniti u donošenju odluka 
proračunatih za maksimalno preživljavanje njenih gena. U ovoj sam 
knjizi upotrijebio verbalne ekvivalentne takvog izračuna - na dvije 
razine. 


Na stranici 153 brzo preskačemo s jedne razine na drugu: 


Proučili smo okolnosti pod kojima bi se majci stvarno 
isplatilo pustiti žgoljavka da ugine. Po intuiciji bismo mogli 
pretpostaviti da će se sam žgoljavko nastojati boriti do 
posljednjeg daha, ali teorijska predviđanja to neminovno ne 
potvrđuju. Čim neki žgoljavko postane tako malen i slab da 
se očekivana dužina njegovog života smanji na vrijednost 
kada će korist koju će on imati od roditeljskog ulaganja biti 
manja od pola koristi koju isto ulaganje potencijalno može 
dati ostaloj djeci, žgoljavko će pristojno i drage volje 
uginuti. Time će on najviše pomoći svojim genima. 


To je introspekcija na razini pojedinca. Ne pretpostavlja se da 
kržljavko odabire ono što mu najviše odgovara ili izaziva ugodu. 
Umjesto toga, od pojedinaca se u darvinističkom svijetu očekuje da na 
temelju kako-ako računice učine ono najbolje za njihove gene. Isti 
odlomak to dalje objašnjava naglim skokom na personifikaciju na 
razini gena. 

Zapravo gen koji daje uputu; “Tijelo moje, ako si mnogo 
manje od tijela tvoje braće u leglu, diži ruke od borbe i 
ugini" - mogao bi biti uspješan u genskoj zalihi, jer ima 50 
posto izgleda da će se naći i u tijelu svakog spašenog brata 
ili sestre, dok su izgledi da preživi u tijelu žgoljavka ionako 
vrlo mali. 


A tada se odlomak odmah vraća na introspektivnog žgoljavca: 


U životu žgoljavka mora postojati točka s koje više nema 
povratka. Prije nego što dostigne tu točku, on se mora boriti 
za preživljavanje. No, čim je dostigne, mora se predati i, po 
mogućnosti, dopustiti da ga pojedu roditelji i ostali iz legla. 


Zaista vjerujem da te dvije razine personifikacije nisu 
zbunjujuće ako se čitaju u kontekstu i u cijelosti. Obje razine “kako-ako 
računice" dolaze do istog rješenja ako se provedu pravilno: to je kriterij 
za ocjenu njihove ispravnosti. Zato mislim da personifikacija nije nešto 
što bih odstranio kad bih ponovno pisao knjigu. 

Nepisanje knjige je jedno. Nečitanje je nešto sasvim drugo. Što 
da učinimo sa sljedećom presudom jednog čitatelja iz Australije? 

Čudesno, ali ponekad poželim da je nisam čitao... S jedne 
strane, mogu se uživjeti u Dawkinsovo čuđenje dok 
razrađuje tako složene procese... Ali istovremeno, 
predbacujem Sebičnom genu brojne napade depresije od 
kojih sam patio dulje od desetljeća... Uvijek nesiguran u 
duhovnom dijelu mog života, ali trudeći se pronaći nešto 
dublje - trudeći se vjerovati, ali ne mogavši - shvatio sam da 
je ova knjiga raspršila sve nejasne zamisli koje sam imao u 
tom pogledu i spriječila ih da se ikad spoje. To je prije 
nekoliko godina kod mene izazvalo duboku osobnu krizu. 


I ranije sam opisao nekoliko sličnih reakcija mojih čitatelja: 


Jedan strani izdavač moje prve knjige priznao je da nije 
mogao spavati tri noći nakon što ju je pročitao, toliko ga je 
pogodilo ono što je smatrao hladnom i turobnom porukom. 
Drugi su me pitali kako ujutro uopće mogu ustati. Učitelj iz 
daleke zemlje pisao mi je prijekorno da mu je učenica došla 
u suzama nakon što je pročitala knjigu, jer ju je ona uvjerila 
da je život isprazan i besmislen. Savjetovao joj je neka ne 
pokazuje prijateljima knjigu, kako i njih ne bi zarazila istim 
nihilističkim pesimizmom (Rasplitanje duge). 


Kad je nešto točno, nikakvo čeznutljivo razmišljanje to ne može 
izbrisati. To je prvo što treba reći, ali i ono drugo je jednako važno. Kao 
što sam nastavio, 


Pretpostavimo da zaista nema svrhe u konačnoj sudbini 
svemira, ali veže li itko od nas naše životne nade uz 
konačnu sudbinu svemira? Naravno da ne; ne ako smo 
normalni. Našim životima vladaju svakojake bliže, toplije, 
ljudske ambicije i percepcije. Optužiti znanost da oduzima 
životu toplinu koja mu daje smisao je toliko pogrešno i 


toliko suprotno mojim vlastitim osjećajima i osjećajima 
većine znanstvenika da me gotovo gura u beznađe, zbog 
kojeg me pogrešno sumnjiče. 


Sličnu težnju prema ubijanju glasnika pokazali su i drugi 
kritičari koji su se protivili onome što vide kao neugodne društvene, 
političke i ekonomske implikacije Sebičnog gena. Ubrzo nakon što je 
gospođa Thatcher 1979. godine prvi puta pobijedila na izborima, moj 
je prijatelj Steven Rose u New Scientistu napisao sljedeće: 


Ne želim reći da su Saatchi i Saatchi angažirali skupinu 
sociobiologa da za gospođu Thatcher napišu tekst, čak ni da 
izvjesni znalci s Oxforda i Sussexa počinju uživati ovom 
praktičnom izrazu jednostavne istine sebičnoga genstva 
koju su nam predstavljali. Podudarnost pomodne teorije s 
političkim događajima je prljavija od toga. Vjerujem, 
međutim, da kad će se pisati povijest desnog skretanja u 
kasnim sedamdesetim godinama 20. stoljeća, sa zakona i 
reda na monetarizam i (još proturječnije) i do napada na 
državnost, tada će promjena znanstvene struje, makar i 
prelazak s modela selekcije skupine na selekciju srodnika u 
evolucijskoj teoriji, postati zapažena kao dio vala koji je na 
vlast gurao tačeriste i njihov koncept krute, zastarjele i 
ksenofobične ljudske prirode. 


“Znalac sa Sussexa" je bio pokojni John Maynard Smith, kojem 
smo se jednako divili i Steven Rose i ja, a koji je svojstveno odgovorio 
pismom u New Scientists: “Što smo trebali učiniti, guslati po 
jednadžbama?" Jedna od glavnih poruka Sebičnog gena jest da svoje 
vrijednosti ne trebamo crpiti iz darvinizma, osim ako je to s negativnim 
predznakom. Naš mozak je napredovao do točke kad smo sposobni 
pobuniti se protiv naših sebičnih gena. Činjenica da to možemo učiniti 
postala je očita kroz korištenje prezervativa. Isto načelo može, i treba, 
funkcionirati i na širom rasponu. 


var aeisjevrokor 


sgerokžak vitar 


TIJEKOM GODINA otkako je objavljeno prvo izdanje Sebičnoga gena, 
njegova je središnja poruka postala pravovjernost udžbenika. To je 
neobično, ali ne na očiti način. Ne radi se o jednoj od onih knjiga koje 
su nakon objavljivanja najprije oklevetane kao prevratničke, a zatim su 
postupno stjecale pristaše dok napokon nisu postale toliko prihvaćene 
da se danas pitamo zašto su uopće podigle prašinu. Baš naprotiv. Prve 
kritike bile su vrlo povoljne i isprva knjigu nisu doživljavali kao 
spornu. Njen prevratnički ugled izgrađivao se godinama i sad se 
općenito smatra djelom radikalnog ekstremizma. Ali tijekom tih istih 
godina dok je jačao njen ugled ekstremističkog djela, njen se sadržaj 
činio sve manje i manje ekstremnim, da bi konačno postao opće 
prihvaćen. Teorija sebičnog gena je Darwinova teorija, izražena na 
način kojeg Darwin nije odabrao, ali vjerujem (i nadam se) da bi on 
njegovu prikladnost odmah uvidio. To je zapravo logični nastavak 
ispravnog neodarvinizma izražen u novom duhu. Umjesto da se 
usredotoči na pojedine organizme, on promatra svijet očima gena. Radi 
se o drugom gledištu, a ne o drugoj teoriji. Na uvodnim stranicama 
knjige Prošireni fenotip objasnio sam to usporedbom s Neckerovom 
kockom. 


To je dvodimenzionalni trag tinte na papiru, ali mi ga opažamo 
kao prozirnu, trodimenzionalnu kocku. Promatrajte je nekoliko 
sekundi i kocka će se okrenuti. Nastavite li je gledati, ponovno će se 
vratiti u izvorni položaj. Oba prikaza jednako odgovaraju 


dvodimenzionalnim podacima na našoj mrežnici pa ih mozak spremno 
izmjenjuje. Niti jedan od njih nije ispravniji od drugog. Ono što želim 
reći je da postoje dva načina gledanja na prirodno odabiranje, sa 
stanovišta gena i sa stanovišta pojedinca. Možete ih izmjenjivati, ali to 
će i dalje biti jednaki neodarvinizam. 


Sad znam da je ta usporedba bila previše oprezna. Najznačajniji 
prilog kojeg znanstvenici mogu dati ne mora uvijek biti predlaganje 
nove teorije ili otkrivanje nove činjenice, već to često može biti 
pronalaženje novih načina sagledavanja starih teorija i činjenica. 
Usporedba s Neckerovom kockom je pogrešna, jer dovodi do zaključka 
da su dvije teorije jednako vrijedne. Ipak, usporedba je djelomično 
točna: stajališta se, za razliku od teorija, ne mogu ispitati pokusom; u 
ovom slučaju ne možemo pribjeći prihvaćenom kriteriju za provjeru 
istinitosti ili lažnosti. Ali promjena viđenja može u najboljem slučaju 
dovesti do nečeg veličajnijeg od teorije. Može uvesti čitavo ozračje 
razmišljanja, u kojem mogu niknuti mnoge uzbudljive i ispitive teorije i 
razotkriti se neke nezamislive činjenice. Usporedba s Neckerovom 
kockom je što se toga tiče potpuno pogrešna. Ona obuhvaća zamisao o 
mijenjaju gledišta, ali joj ne pridaje odgovarajuću vrijednost. Ono o 
čemu sad govorimo nije okretanje drugom gledištu jednake vrijednosti 
već, u krajnjem slučaju, preobražaj. 


Žurim se zanijekati takav status moga vlastitoga skromnog 
priloga. U svakom slučaju, iz tog mi je razloga draže ne povlačiti strogu 
granicu između znanosti i njene 'popularizacije'. Tumačenje zamisli 
koje su se ranije pojavljivale samo u stručnoj literaturi nije 
jednostavno. Zahtijeva nadahnuta nova izražavanja i mnoge prikladne 
metafore. Dopustite li da novine u jeziku i metafore odu dovoljno 
daleko, možda ćete doći do novog viđenja. A novo viđenje, upravo sam 
objasnio, može samo po sebi pridonijeti znanosti. I sam je Einstein bio 
natprosječni popularizator, a ja sam se često pitao nisu li njegove žive 
metafore bile nešto više od pomoći za nas ostale. Nisu li one također 
pokretale njegov kreativni genij? 


Darvinizam s gledišta gena nazirao se već u djelima R. A. 
Fishera i drugih velikih začetnika neodarvinizma u ranim tridesetim 
godinama, a jasno su ga istaknuli W. D. Hamilton i G. C. Williams u 
šezdesetim godinama. Po meni, njihove predodžbe imaju vizionarsku 
vrijednost, no njihov izraz mi se čini previše lakonski, nedovoljno 


glasan. Bio sam uvjeren da proširena i razvijena inačica njihovog djela 
može sva pitanja o životu postaviti na njihovo mjesto, u srcu jednako 
kao i u umu. Odlučio sam napisati knjigu koja prikazuje evoluciju s 
gledišta gena. Činilo se da bih se trebao usredotočiti na primjere 
društvenog ponašanja, kako bih ispravio nesvjesno priklanjanje 
skupnom odabiranju koje je tada prožimalo popularni darvinizam. 
Knjigu sam započeo 1972. godine, kad su redukcije struje proistekle iz 
sukoba u industriji prekinule moja laboratorijska istraživanja. 
Zamračivanja su nažalost (s jednog gledišta) prestala već nakon drugog 
poglavlja, pa je rukopis ležao u ladici do 1975. kad sam uzeo studijsku 
godinu. U međuvremenu se teorija proširila, čemu su najviše 
pridonijeli John Maynard Smith i Robert Trivers. Sada vidim da je to 
bilo jedno od onih čudesnih razdoblja kad se čini da zamisli lebde u 
zraku. Sebični gen sam napisao u svojevrsnoj groznici uzbuđenja. 


Kad mi se Oxford Univerity Press obratio zbog drugog izdanja, 
ustrajali su da uobičajeno opsežno prepravljanje nije potrebno. Postoje 
knjige koje su osuđene na niz obnovljenih i nadopunjenih izdanja, a 
Sebični gen to očito nije. Prvo izdanje preuzelo je mladenačku kvalitetu 
iz vremena kad je napisano. To je bilo vrijeme kad se posvuda osjećao 
dašak revolucije i tračak Wordsworthovog svitanja. Šteta je mijenjati 
dijete toga vremena, udebljati ga novim činjenicama ili opteretiti 
problemima i upozorenjima. Zato prvotni tekst ostaje onakav kakav je 
bio. Ispravke, objašnjenja i nove spoznaje dodane su u napomenama na 
kraju knjige. Trebalo je napisati i dva nova poglavlja, o temama čija će 
novost u njihovo vrijeme dalje prenijeti raspoloženje revolucionarne 
zore. Tako su nastala dvanaesto i trinaesto poglavlje. Nadahnuće za 
njih dobio sam iz dviju knjiga koje su me proteklih godina najviše 
uzbuđivale: Robert Axelrodove The Evolution of Cooperation (Evolucija 
suradnje), jer nudi svojevrsnu nadu u našu budućnost, te moje vlastite 
The Extended Phenotype (Produženi fenotip), jer me zaokupljala svih 
tih godina i jer je - po svojoj vrijednosti - vjerojatno najbolje djelo koje 
ću ikada napisati. 

Naslov 'Dobri momci na cilj stižu prvi' posudio sam iz BBC-jevog 
programa Horizon kojeg sam vodio 1985. godine. Radilo se o 
pedesetominutnoj dokumentarnoj emisiji u produkciji Jeremyja 
Taylora o teorijskim pristupima evoluciji suradnje. Ta emisija je, 
zajedno s emisijom The Blind Watchmaker (Slijepi urar) istog 


producenta, pobudila u meni novo zanimanje za tu profesiju. Ono što je 
najbolje, producenti BBC-a pretvaraju se u napredne stručnjake za 
temu koja im je u rukama. Moja suradnja s Jeremyjem Taylorom i 
ekipom pridonijela je mnogo više nego imenom dvanaestom poglavlju 
ove knjige, ina tome sam zahvalan. 


Nedavno sam doznao neprijatnu činjenicu: neki utjecajni 
znanstvenici imaju običaj dodati svoja imena na radove u čijem pisanju 
nisu sudjelovali. Očito je da se nekim znanstvenicima čini dovoljnim 
posuditi radni stol, izdvojiti nešto vremena i pročitati rukopis da bi se 
smatrali koautorima rada. Čitav znanstveni ugled može se izgraditi na 
radovima studenata i suradnika! Ne znam što se može učiniti da bi se 
suzbilo takvo nepoštenje. Možda kad bi izdavači tražili potpisano 
svjedočanstvo o tome što je koji autor napravio. Ali ovo spominjem 
samo usput. Zapravo sam samo htio istaknuti suprotnost. Helena 
Cronin se toliko potrudila poboljšati svaki redak - svaku riječ - da bi 
njeno ime, da to nije odlučno odbila, trebalo stajati kao koautorsko na 
svim novim dijelovima ove knjige. Duboko sam joj zahvalan, i žalim što 
moju zahvalnost moram ograničiti na ovo. Zahvaljujem i Marku 
Ridleyu, Marian Dawkins i Alanu Grafenu na savjetima i konstruktivnoj 
kritici nekih dijelova, kao i Thomasu Websteru, Hilary McGlynn i 
ostalima iz Oxford University Pressa koji su mi dobronamjerno opraštali 
sve moje hirove i otezanja. 


RICHARD DAWKINS 


JN Modsa 


INTELIGENTNI ŽIVOT na našem planetu pojavio se onog 
trenutka kad je shvatio razlog svoga postojanja. Ako neka viša bića iz 
svemira ikada posjete Zemlju, prvo pitanje koje će postaviti kako bi 
procijenili razinu naše civilizacije, bit će: “Jesu li već otkrili evoluciju?" 
Živi organizmi postojali su na Zemlji, uopće ne znajući zašto, više od tri 
tisuće milijuna godina prije nego je jedan od njih konačno spoznao 
istinu. Njegovo je ime Charles Darwin. Iskreno rečeno, i drugi su, tu i 
tamo, naslućivali istinu, ali Darwin je prvi sastavio logički dosljedno i 
održivo objašnjenje zašto postojimo. Darwin je omogućio razumno 
odgovoriti znatiželjnom djetetu čije je pitanje naslov ovog poglavlja. 
Više ne moramo pribjegavati praznovjerju da bismo odgovorili na 
ozbiljna pitanja poput: Ima li život smisao? Zbog čega postojimo? Što je 
čovjek? Nakon što je postavio i posljednje pitanje, istaknuti zoolog G. G. 
Simpson je rekao: “Ono što sad želim naglasiti je kako su svi pokušaji 
odgovora na to pitanje iz vremena prije 1859. bezvrijedni, te ih je kao 
takve najbolje zanemariti."! 


Danas je teorija evolucije podložna sumnji jednako koliko i 
teorija po kojoj se Zemlja okreće oko Sunca, ali potpuno značenje 
Darwinove revolucije tek treba shvatiti. Zoologija je na sveučilištima i 
danas sporedni predmet, a čak i oni koji se opredjeljuju za nju često se 
na to odlučuju ne shvaćajući njeno duboko filozofsko značenje. 
Filozofija i predmeti poznati kao “humanistički" i dalje se uče kao da 
Darwina nikada nije ni bilo. To će se s vremenom, bez sumnje, 
promijeniti. U svakom slučaju, ova knjiga nije zamišljena kao obrana 
darvinizma. Umjesto toga, u njoj se s posebnom namjerom ispituju 
posljedice teorije evolucije. Moja je namjera proučiti biologiju 
sebičnosti i nesebičnosti (altruizma). 

Osim važnosti koju ovaj predmet ima za znanost, njegov ljudski 
značaj je jasan. To se pitanje tiče svih strana našeg društvenog života, 


naših ljubavi i mržnji, borbe i suradnje, davanja i oduzimanja, naše 
pohlepe i naše velikodušnosti. Ove bi se tvrdnje mogle izreći i za 
Lorenzovu knjigu O agresiji, Ardreyev Društveni ugovor i Eibl- 
Eibesfeldtovu Ljubav i mržnju. Problem je tih knjiga što su njihovi pisci 
potpuno u krivu. A u krivu su zato što su pogrešno shvatili tijek 
evolucije. Pogrešno su pretpostavili kako je ono što je u evoluciji važno 
dobrobit vrste (ili skupine), a ne dobrobit jedinke (ili gena). Ironično je 
što Ashley Montagu kritizira Lorenza kao “neposrednog potomka onih 
mislilaca devetnaestog stoljeća koji su smatrali kako su zubi i pandže 
prirode crveni od krvi..." Onako kako ja shvaćam Lorenzovo viđenje 
evolucije, on bi se vrlo spremno složio s Montaguem u odbacivanju 
onoga što se pod čuvenom Tennysonovom rečenicom podrazumijeva. 
Za razliku od obojice, ja mislim kako je izrekom o “crvenim zubima i 
pandžama prirode" divno sažeto suvremeno shvaćanje prirodnog 
odabiranja. 


Prije nego počnem razlagati vlastitu temu, htio bih ukratko 
objasniti kakva je to tema, a kakva nije. Kad bismo čuli da je neki čovjek 
dugo i uspješno živio u svijetu gangstera iz Chicaga, mogli bismo 
pretpostaviti kakav je to čovjek bio. Mogli bismo očekivati kako su ga 
krasile osobine poput žilavosti, brzine na pištolju i sposobnosti 
privlačenja odanih prijatelja. To ne bi bili nepogrešivi zaključci, ali 
znamo li nešto o uvjetima u kojima je taj čovjek uspio preživjeti i 
uspješno živjeti, mogli bismo izvesti i neke zaključke o njegovom 
životu. U ovoj knjizi iznosim tvrdnju kako smo, jednako kao i sve ostale 
životinje, samo strojevi koje određuju naši geni. Naši su geni, poput 
uspješnih gangstera iz Chicaga, uspjeli, u nekim slučajevima i po više 
milijuna godina, preživjeti u izrazito natjecateljskom svijetu. To nam 
daje pravo očekivati od naših gena određena svojstva. Ja tvrdim kako je 
nemilosrdna sebičnost dominantna osobina koju treba očekivati od 
svakog uspješnog gena. Ta sebičnost gena obično će dati povod 
sebičnosti u ponašanju jedinke. Vidjet ćemo, ipak, kako postoje i 
posebne okolnosti u kojima gen najbolje može postići vlastite sebične 
ciljeve tako što će, s gledišta pojedinačnih životinja, poduprijeti izvjesni 
ograničeni oblik nesebičnosti. “Posebne“ i “ograničeni" su važne riječi u 
posljednjoj rečenici. Koliko god, možda, željeli vjerovati kako to nije 
točno, bezuvjetna ljubav i dobrobit vrste kao cjeline su pojmovi koji u 
evoluciji jednostavno nemaju smisla. 


To me dovodi do onog prvog što želim istaknuti u pogledu ove 
knjige: što ona nije. Ne zastupam moralnost koja se zasniva na 
evoluciji.Z Govorim o tome kako su stvari evoluirale. Ne govorim o 
tome kako se mi, ljudska bića, trebamo ponašati u moralnom pogledu. 
Ovo naglašavam zato što znam kako postoji opasnost da me pogrešno 
shvate oni, a njihov je broj vrlo velik, koji ne mogu razlikovati stav 
kojim se izlaže mišljenje o nekom predmetu i zastupanje mišljenja o 
tome kakav bi taj predmet trebao biti. Ja osobno mislim kako bi ljudsko 
društvo utemeljeno jednostavno na genskom zakonu sveopće 
nemilosrdne sebičnosti, bilo društvo u kojem bi život bio odvratan. Ali, 
na nesreću, koliko god možda žalili zbog nečega, ono zbog toga neće 
prestati biti takvo kakvo je. Glavni je cilj ove knjige biti zanimljivo 
štivo, ali želite li iz nje izvući neku pouku, čitajte je kao opomenu. 
Shvatite je kao opomenu, jer želite li, kao i ja, izgraditi društvo u kojem 
će jedinke nesebično i velikodušno surađivati kako bi postigle 
zajedničku sreću, onda od biološke prirode očekujte malo pomoći. 
Pokušajmo naučiti velikodušnost i nesebičnost, jer smo rođeni sebični. 
Pokušajmo shvatiti što su sve sposobni naši sebični geni, jer tada ćemo 
možda moći poremetiti njihove puteve — nešto o čemu niti jedna 
druga vrsta nije nikada ni sanjala. 

Uz ove primjedbe o učenju stoji kao zaključak jedno mišljenje, 
slučajno vrlo često pogrešno, a to je pretpostavka kako su genetski 
naslijeđene osobine određene kao stalne i nepromjenljive. Naši nas 
geni možda uče sebičnosti, ali mi ih nismo prisiljeni slušati cijelog 
života. Jedino je nesebičnost teže naučiti nego što hi to bio slučaj da 
smo genetski programirani za nesebičnost. Među životinjama, čovjek je 
jedinstven jer njime vlada uljudba, naučeni i običajima prenošeni 
utjecaji. Netko bi mogao reći kako je uljudba toliko važna da su geni, 
bili sebični ili ne, stvarno nevažni za razumijevanje ljudske prirode. 
Drugi se ne bi složili s tim. Sve ovisi o tome za što se zauzimamo u 
raspravi o “prirodi i odgoju" kao odrednicama ljudskih osobina. To me 
dovodi do onog drugog što ova knjiga nije: ona nije zastupanje ovog ili 
onog gledišta u sporu priroda/odgoj. Ja o tome, naravno, imam svoje 
mišljenje, ali neću ga iznositi, osim u onoj mjeri u kojoj se ono 
podrazumijeva u viđenju kulture, a što ću izložiti u posljednjem 
poglavlju. Ako se utvrdi kako su geni zaista nevažni za određivanje 
ponašanja suvremenih ljudi, ako smo u tom pogledu zaista jedinstveni 
među životinjama, ipak je, ako ništa drugo, zanimljivo ispitati to 


pravilo čiji smo izuzetak tek nedavno postali. A ako naša vrsta nije 
toliko izuzetna kao što nam se možda sviđa misliti, onda je još važnije 
proučiti to pravilo. 

I treće — ova knjiga nije podrobno opisno izlaganje o ponašanju 
čovjeka ili bilo koje druge životinjske vrste. Stvarne pojedinosti koristit 
ću samo kao opisne primjere. Neću govoriti: “Promatrate li ponašanje 
pavijana, otkrit ćete kako je ono sebično; svi su izgledi, dakle, da je i 
čovjekovo ponašanje sebično." Logika mog zaključka o “čikaškim 
gangsterima" potpuno je različita. Ona je u slijedećem. Ljudska bića i 
pavijani razvili su se putem prirodnog odabiranja. Promatra li se 
djelovanje prirodnog odabiranja, ispada da sve što se razvilo putem 
prirodnog odabiranja mora biti sebično. Zato moramo očekivati da 
ćemo promatranjem ponašanja pavijana, ljudi i ostalih živih bića otkriti 
kako je ono sebično. Zaključimo li da je naše očekivanje pogrešno i 
zapazimo li da je ponašanje ljudi u stvari nesebično, onda ćemo se naći 
pred nečim zbunjujućim, nečim što zahtijeva objašnjenje. 

Prije negoli krenemo dalje, potrebna nam je jedna definicija. Za 
neko biće kao što je pavijan kaže se da je nesebično ako svojim 
ponašanjem povećava blagostanje nekog drugog takvog bića na račun 
svog vlastitog. Sebično ponašanje ima potpuno suprotno djelovanje. 
“Blagostanje" se određuje kao “mogućnost preživljavanja“ čak i ako je 
djelovanje na stvarni život i vjerojatnost smrti toliko malo da izgleda 
zanemarivo. Iznenađujuća je posljedica moderne verzije Darwinove 
teorije kako na izgled sićušni, tričavi utjecaji na vjerojatnost 
preživljavanja mogu u evoluciji imati presudne posljedice i to zbog 
beskrajnosti vremena koje te posljedice imaju na raspolaganju dok bi 
se konačno osjetile. 


Važno je shvatiti kako su gornje definicije nesebičnosti i 
sebičnosti ponašajne, a ne subjektivne. Ja se ovdje ne bavim 
psihologijom motiva. Neću raspravljati o tome da li ljudi koji se 
ponašaju nesebično “u stvari“ to čine iz nekih tajnih ili nesvjesnih 
sebičnih pobuda. Možda čine, možda ne čine, a možda nikada i nećemo 
moći saznati, no to ni u kojem slučaju nije nešto čemu bi ova knjiga bila 
posvećena. Moja definicija odnosi se jedino na pitanje snižava li, ili 
povećava, neki postupak učinkovito izglede za preživljavanje neke 
nesebične jedinke i izglede za preživljavanje pretpostavljenog 
korisnika. 


Pokazati djelovanje ponašanja na dugoročnije izglede za 
preživljavanje vrlo je složeno. U praksi, kada tu definiciju 
primjenjujemo na pravo ponašanje, moramo se ograditi izrazom 
“naizgled". Naizgled nesebični postupak je onaj koji, površno 
promatrano, povećava mogućnost (koliko god mala bila) smrti 
nesebične jedinke i preživljavanje korisnika altruizma te jedinke. 
Ispitaju li se pobliže, često se zaključi kako su ti postupci prividne 
nesebičnosti, u stvari, prerušena sebičnost. Ponovno naglašavam, da 
pritom ne mislim kako su te pobude u osnovi tajno sebične, već da je 
pravo djelovanje tog postupka na izglede za preživljavanje obrnuto od 
onog što smo u prvi tren mislili. 


Navest ću nekoliko primjera naizgled sebičnog i naizgled 
nesebičnog ponašanja. Što se tiče naše vlastite vrste, teško je svladati 
subjektivna ustaljena mišljenja pa ću zato birati primjere iz svijeta 
drugih životinja. Najprije nekoliko raznovrsnih primjera sebičnog 
ponašanja pojedinačnih životinja. Crnoglavi galebovi gnijezde se u 
velikim kolonijama i gnijezda su im jedna od drugih udaljena nekoliko 
desetaka centimetara. Kad se mladi izlegnu, sitni su, bespomoćni i lako 
ih je progutati. Galebu je potpuno normalno pričekati susjedov odlazak 
s gnijezda, koji je možda otišao loviti ribu, i okomiti se na nekog od 
njegovih ptića te ga cijelog progutati. Na taj način on pribavlja dobar 
hranjiv obrok; ne mora se mučiti i loviti ribu niti ostavljati vlastito 
gnijezdo nezaštićeno. 


Poznatiji je mračni kanibalizam ženke bogomoljke. Bogomoljke 
su veliki kukci mesožderi. Obično jedu manje kukce poput mušica, ali 
napadaju sve što se kreće. Prilikom parenja, mužjak se oprezno popne 
na ženku i pari s njom. Ukaže li se ženki prilika, ona će ga pojesti, 
počevši s odgrizanjem glave još dok joj se mužjak primiče ili odmah 
pošto se popeo na nju, ili poslije razdvajanja. Pomislili bismo kako je za 
nju pametnije pričekati završetak parenja prije negoli ga počne jesti. 
No, čini se da gubitak glave ne ometa preostali dio mužjakovog tijela u 
spolnome činu. Baš naprotiv, budući da je kod kukaca glava sjedište 
nekih inhibitornih živčanih središta, moguće je da ženka jedući 
mužjakovu glavu poboljšava njegovu seksualnu aktivnost.? Ako je tako, 
za ženku je to dodatna dobit. Prva joj je dobit što si je pribavila obrok. 


Riječ “sebičan" možda ne izgleda dovoljna za takve krajnje 
slučajeve kanibalizma, iako se oni vrlo dobro uklapaju u našu 


definiciju. Našem suosjećanju možda je bliže kukavičko ponašanje 
carskih pingvina na Antarktiku. Zamijećeno je kako oni čekaju na rubu 
vode, oklijevajući prije nego što zarone, jer prijeti opasnost da ih 
pojedu tuljani. Kad bi samo jedan zaronio, ostali bi znali je li tuljan 
ovdje ili nije. Nitko, naravno, ne želi biti pokusni kunić, pa svi stoje i 
čekaju, ponekad pokušavajući jedan drugog gurnuti u vodu. 


U jednostavnijim slučajevima sebično ponašanje može se 
pokazati u odbijanju dijeljenja nekih vrijednosti kao što su hrana, 
teritorij ili seksualni partner. A sad — nekoliko primjera naizgled 
nesebičnog ponašanja. 


Ubodi pčela-radilica vrlo su uspješna obrana od kradljivaca 
meda. Ali pčele koje ubadaju su borci kamikaze. Prilikom uboda se 
zajedno sa žalcem iz tijela istrgnu životno važni unutarnji organi pa 
pčela ubrzo umire. Njenim samoubilačkim činom spašene su životne 
zalihe hrane u košnici, no nje više nema kako bi uživala u tim 
plodovima. Po našoj definiciji to je nesebično ponašanje. No, sjetite se 
kako ne govorimo o svjesnim pobudama. I u ovom primjeru, kao i u 
primjerima sebičnosti; takvih pobuda možda ima, a možda i nema, no 
za našu definiciju one nisu važne. 

Položiti vlastiti život za život prijatelja očito je nesebično, ali 
jednako je nesebično i izložiti se radi prijatelja čak i malenoj opasnosti. 
Mnoge ptičice, primjetivši pticu grabljivicu poput sokola, ispuštaju 
karakteristični “poziv na uzbunu", na koji cijelo jato počinje bježati. 
Postoje neposredni dokazi kako ptica koja poziva na uzbunu dovodi 
sebe u opasnost, jer privlači posebnu pažnju grabljivice. Njoj prijeti 
samo mala dodatna opasnost, no ipak to po našoj definiciji spada u 
nesebično ponašanje. 

Najčešće i najuočljivije nesebično ponašanje među životinjama 
vidimo kod roditelja, pogotovo majki, u odnosu na vlastitu djecu. One 
ih izlegu, bilo u gnijezdima, bilo u vlastitom tijelu, hrane ih uz golemu 
požrtvovnost i izlažu se velikim opasnostima ne bi li ih zaštitili od 
grabežljivaca. Navest ćemo samo jedan posebni primjer: mnoge ptice 
koje se gnijezde na zemlji igraju, približi li im se neki grabežljivac, na 
primjer lisica, takozvanu “igru odvlačenja pažnje“. Ptica-roditelj odšepa 
iz gnijezda, glumeći da joj je slomljeno krilo. Grabežljivac, osjećajući 
laki plijen, slijedi pticu udaljujući se od gnijezda u kojem su mladi. 
Odrasla ptica se na kraju prestane pretvarati i u posljednji trenutak 


odleti pred otvorenim čeljustima lisice. Ta igra vjerojatno spašava život 
mladima, no uz nemalu opasnost po samog roditelja. 


Ne pokušavam izvesti zaključke na temelju navođenja primjera. 
Odabrani primjeri nisu nikada sigurni dokaz za vrijedno poopćavanje. 
Svrha ovih primjera je isključivo ilustracija onoga što na razini jedinke 
podrazumijevam pod nesebičnim i sebičnim ponašanjem. Ova će knjiga 
pokazati kako se i pojedinačna sebičnost i pojedinačna nesebičnost 
objašnjavaju temeljnim zakonom koji ću nazvati sebičnost gena. Ali 
prvo se moram pozabaviti jednim posebnim pogrešnim objašnjenjem 
altruizma, jer je ono široko poznato i uči se čak u školama. 

Ovo objašnjenje temelji se na pogrešnom shvaćanju koje sam 
već spomenuo, a to je da se živa bića razvijaju čineći stvari “za dobrobit 
vrste" ili “za dobrobit skupine". Lako je uvidjeti kako je ta zamisao 
nastala u biologiji. Veliki dio života životinja posvećen je 
razmnožavanju i većinu djela nesebične požrtvovnosti zapaženih u 
prirodi čine roditelji zbog svojih mladih. “Produžetak vrste" uobičajeni 
je eufemizam za razmnožavanje, a ono je bez sumnje posljedica 
razmnožavanja. Treba samo malo rastegnuti logiku i zaključiti kako je 
“funkcija" razmnožavanja produžiti, ovjekovječiti vrstu. Odavde pa do 
zaključka kako će se životinje, općenito uzevši, ponašati na taj način 
kako bi se omogućio nastavak vrste, samo je još jedan mali, pogrešni 
korak. Iz toga vjerojatno slijedi altruizam prema ostalim pripadnicima 
iste vrste. 


Ovaj pravac razmišljanja može se neodređeno iskazati i 
darvinovskim izričajima. Evolucija djeluje putem prirodnog odabiranja, 
a prirodno odabiranje znači preživljavanje “najsposobnijih". No, je li tu 
riječ o  najsposobnijim jedinkama, = najsposobnijim rasama, 
najsposobnijim vrstama? Kad je nešto drugo u pitanju to i nije naročito 
važno, ali kad govorimo o nesebičnosti to je, očigledno, presudno. Ako 
se u onome što je Darwin nazivao borbom za život natječu vrste, onda 
je na jedinku najbolje gledati kao na ulog u toj igri, ulog koji se žrtvuje 
kada to zahtijevaju viši interesi vrste kao cjeline. Treba li to izraziti na 
malo učeniji način, reći ćemo kako je za jednu skupinu, kao što je vrsta 
ili neka skupina unutar vrste, čiji su pripadnici spremni žrtvovati se za 
dobrobit te skupine, manje vjerojatno da će izumrijeti nego suparnička 
skupina čiji pripadnici kao jedinke na prvo mjesto stavljaju vlastite 
sebične interese. Stoga je svijet nastanjen uglavnom skupinama koje se 


sastoje od jedinki spremnih na žrtvovanje. To je teorija “skupnog 
odabiranja" za koju su biolozi, neupoznati s pojedinostima teorije 
evolucije, dugo mislili da je točna; nju je na vidjelo iznijela poznata 
knjiga V. C. Wynne-Edvardsa, a popularizirao ju je Robert Ardrey u 
Društvenom ugovoru. Ispravna alternativa se obično naziva 
“pojedinačno odabiranje", iako ja osobno više volim govoriti o 
genskom odabiranju. 


Spreman odgovor zagovornika “pojedinačnog odabiranja" na 
upravo iznesen argument bio bi, otprilike, ovaj: čak i u skupini 
nesebičnih jedinki gotovo sigurno će postojati i manjina koja će 
odstupati i koja će odbijati podnošenje bilo kakve žrtve. Postoji li samo 
jedan sebični pobunjenik koji je spreman iskorištavati nesebičnost 
ostalih, po definiciji je vjerojatnije da će upravo on preživjeti i imati 
potomstvo. Svaki njegov potomak težit će naslijediti njegove sebične 
odlike. Nakon više naraštaja takvog prirodnog odabiranja, sebične 
jedinke nadvladat će “nesebičnu skupinu" i ona će postati nerazlučiv 
dio sebične skupine. Čak i ako dopustimo mogućnost nevjerojatnog 
slučajnog početnog postojanja čisto nesebičnih skupina, bez ijednog 
pobunjenika, teško je pretpostaviti što bi to zaustavilo sebične jedinke 
da se ne dosele iz susjednih sebičnih skupina i miješanjem pokvare 
čistoću nesebičnih skupina. 

Zagovornik pojedinačnog odabiranja priznao bi kako skupine 
zaista izumiru i da na to, hoće li izumrijeti ili ne, može utjecati 
ponašanje pojedinaca u njima. On bi čak mogao priznati i to kad bi 
jedinke u skupini imale moć predviđanja, mogle bi uvidjeti kako je 
njihov najbolji vlastiti interes u smislu izbjegavanja uništenja skupine, 
dugoročno gledano, obuzdavanje te sebične pohlepe. Ali gašenje 
skupine spori je proces u usporedbi s naglim prodorom i naletom 
natjecanja pojedinaca. Čak i kad skupina polako i neumoljivo ide 
nizbrdo, sebične jedinke, kratkoročno gledano, napreduju na račun 
nesebičnih. 


lako teorija skupnog odabiranja sada uživa malu podršku u 
redovima stručnih biologa koji shvaćaju evoluciju, ona je za neupućene 
i dalje vrlo privlačna. Generacije novih studenata biologije se jedna za 
drugom čude kad se vrate s fakulteta i otkriju kako to nije pravilno 
gledište. Teško ih je i okriviti zbog toga, jer u Nuffieldovom priručniku 
za nastavnike biologije  (Nuffield Biology  Teachers' Guide), 


namjenjenom nastavnicima koji predaju biologiju u višim razredima u 
Engleskoj, nalazimo slijedeće: “Kod viših životinja ponašanje može 
poprimiti oblik samoubojstva jedinke kako bi se osiguralo 
preživljavanje vrste." Neimenovani pisac ovog priručnika ostaje u 
blaženom neznanju da je izrekao proturječnost. U tom smislu on spada 
u društvo dobitnika Nobelove nagrade. Konrad Lorenz u knjizi O 
agresiji govori o funkcijama agresivnog ponašanja čija je svrha 
“održavanje vrste", a jedna takva funkcija je i omogućavanje 
razmnožavanja samo najsposobnijim jedinkama. Ovo je pravi biser od 
zaključka koji se vrti u krug. No, ja bih htio reći kako je misao o 
skupnom odabiranju toliko duboko usađena u svijest da ni Lorenz, kao 
ni pisac Nuffieldovog priručnika, očigledno nisu shvatili kako se 
njihove tvrdnje sukobljavaju s pravovaljanom Darwinovom teorijom. 


Nedavno sam čuo jedan divni primjer iste vrste u inače odličnoj 
televizijskoj emisiji BBC-ja o australskim paucima. “Stručna osoba“ je u 
toj emisiji najprije primijetila kako golema većina mladih paučića 
završava kao plijen ostalih vrsta, pa poslije nastavila: “Možda je to i 
svrha njihovog postojanja, jer je za održavanje njihove vrste potreban 
sasvim mali broj preživjelih!" 

Robert Ardrey je u Društvenom ugovoru uzeo teoriju o skupnom 
odabiranju kao objašnjenje za čitav društveni poredak uopće. On 
čovjeka jasno vidi kao vrstu koja je odlutala sa staze životinjske 
ispravnosti. Ardrey je bar časno obavio svoj posao. Njegova odluka o 
neslaganju s izvornom teorijom je svjesni čin i zbog toga mu treba 
odati priznanje. 


Jedan od razloga privlačnosti teorije skupnog odabiranja možda 
leži u tome što je ona potpuno u skladu s moralnim i političkim 
načelima većine nas. Možda se mi kao jedinke često ponašamo sebično, 
ali u trenucima većeg idealiziranja slavimo one koji na prvo mjesto 
stavljaju dobrobit drugih i divimo im se. Ostajemo, ipak, malo zbunjeni 
s tim koliko široko tumačenje želimo pridati riječi “drugi". Nesebičnost 
unutar jedne skupine često ide uz sebičnost između različitih skupina. 
To je osnova sindikalizma. Na drugoj razini, nacija je glavni korisnik 
naše nesebične požrtvovnosti, a od mladića se očekuje da, kao jedinke, 
poginu za slavu svoje zemlje kao cjeline. Nadalje, oni su ohrabreni za 
ubijanje drugih jedinki o kojoj ne znaju ništa, osim da pripadaju drugoj 
naciji. (Čudno, mirnodopski pozivi pojedincima za podnošenje male 


žrtve u obliku smanjenja brzine povećavanja svoga životnog standarda 
kao da su manje uspješni od ratnih pokliča za polaganje života.) 


U posljednje vrijeme nastaje reakcija na rasizam i patriotizam te 
težnja da čitava ljudska vrsta bude predmet naše ljubavi prema 
bližnjem. Ovo humanističko proširenje cilja naše nesebičnosti ima 
jednu zanimljivu posljedicu koja, izgleda, ponovno podupire ono 
shvaćanje evolucije koje govori o “dobrobiti vrste“. Politički liberali, 
obično najuvjereniji zagovornici etike vrste, sada se uglavnom odnose 
s prezirom prema onima koji su u svojoj nesebičnosti otišli malo dalje 
te nesebičnost proširili i na druge vrste. Kažem li takvima da me više 
zanima sprečavanje pokolja velikih kitova nego poboljšanje stambenih 
uvjeta u kojima ljudi žive, vjerojatno ću zapanjiti neke svoje prijatelje. 

Osjećaj kako pripadnici vlastite vrste, u usporedbi s 
pripadnicima drugih vrsta, zaslužuju posebne moralne obzire je star i 
duboko usađen. Ubijanje ljudi u mirno vrijeme smatra se najvećim 
zločinom što ga se može počiniti. Jedino što naša kultura još strože 
zabranjuje je jesti ljude (čak i ako su već mrtvi). Pa ipak, mi uživamo 
jesti pripadnike drugih vrsta. Mnogi će se užasnuti pred sudskim 
izvršenjem smrtne kazne čak i nad najokrutnijim zločincima među 
ljudima, ali će veselo odobravati ubijanje, bez suđenja, sasvim blagih 
napasnika među životinjama. U stvari, mi pripadnike ostalih, 
bezazlenih vrsta ubijamo radi zabave i razonode. Čovječji fetus, koji još 
nema više osjeta od amebe, uživa poštovanje i zakonsku zaštitu veću 
nego što se pruža odrasloj čimpanzi. Čimpanza međutim, osjeća i misli, 
a prema novim eksperimentalnim dokazima može čak i naučiti 
određeni oblik ljudskog jezika. Fetus pripada našoj vlastitoj vrsti i radi 
toga mu odmah pridajemo različite povlastice i prava. Da li se “etika 
vrste" po Richardu Ryderu može postaviti na logično stanovište 
vrijednije nego što je stanovište “rasizma“, to ne znam. Ono što znam je 
da ta etika nema čvrstih temelja u evolucijskoj biologiji. 


Smušenost ljudske etike u pogledu razine na kojoj je altruizam 
poželjan — obitelj, nacija, rasa, vrsta ili sva živa biča — ogleda se u 
odgovarajućoj smušenosti biologije u pogledu razine na kojoj se, prema 
teoriji evolucije, nesebičnost može očekivati. Čak ni pristaše skupnog 
odabiranja ne bi se iznenadile kada bi otkrile kako su pripadnici 
suparničkih skupina zli jedni prema drugima: poput članova sindikata 
ili vojnika, oni, na taj način potpomažu vlastitu skupinu u borbi za 


ograničena sredstva. Ali tada treba pitati kako pristalice skupnog 
odabiranja odlučuju koja je razina važna. Ako odabiranje postoji 
između skupina unutar jedne vrste i između vrsta, zašto se ono ne bi 
događalo i između većih grupacija? Vrste se zbrajaju u rodove, rodovi u 
redove, a redovi u razrede. I lavovi i antilope pripadaju razredu 
sisavaca, kao i mi. Zar ne bi stoga trebalo od lavova očekivati da se 
uzdrže od ubijanja antilopa “radi dobrobiti sisavaca"? Da bi spriječili 
odumiranje razreda oni bi, naravno, umjesto antilopa trebali loviti 
ptice ili gmazove. Ali u tom slučaju, što je s potrebom da se održi čitavo 
koljeno kralješnjaka? 

Sasvim bi mi lako bilo raspravljati putem reductio ad absurdum i 
ukazivati na teškoće skupnog odabiranja. Prividno postojanje 
pojedinačne nesebičnosti ipak ostaje za objasniti. Ardrey ide još dalje 
pa tvrdi kako je skupno odabiranje jedino moguće objašnjenje za 
ponašanje poput “skakanja" Thomsonovih gazela. To žestoko i 
upadljivo skakanje ispred grabežljive zvijeri odgovara pozivu na 
uzbunu kod ptica, jer upozorava sudrugove na opasnost, a istodobno 
privlači pažnju grabežljivca na samog skakača. Naša je obveza objasniti 
skakanje gazela i sve slične pojave i to je ono čime ću se pozabaviti u 
sljedećim poglavljima. 

No, prije toga moram dokazati svoje vjerovanje da je najbolji 
način gledanja na evoluciju onaj kojim se promatra događanje 
odabiranja na najnižoj postojećoj razini. U tom uvjerenju duboko sam i 
pod utjecajem velike knjige G. C. Williamsa “Prilagođavanje i prirodno 
odabiranje" (Adaptation and Natural Selection). Središnju zamisao koju 
ću koristiti nagovijestio je pak početkom stoljeća, još u vrijeme prije 
otkrića gena, A. Weismann — to je ono njegovo učenje o 
“kontinuiranosti klicine plazme". Tvrdim kako osnovna jedinica 
odabiranja, pa prema tome i zastupanja vlastitog interesa, nije ni vrsta 
niti skupina pa čak ni jedinka. To je gen, jedinica nasljeđivanja.+ Ovo 
nekim biolozima u početku može zvučati pretjerano. Nadam se kako će 
se i oni, kad vide u kojem smislu to smatram, složiti kako je to u biti 
ispravno, čak i ako je prikazano na neobičan način. Za razvijanje ove 
tvrdnje potrebno je vrijeme, te moramo početi od početka, od samog 
porijekla života. 


eg) 


U POČETKU BIJAŠE jednostavnost. Prilično je teško objasniti i 
to kako je nastao obični svemir. Nadam se da se slažemo kako bi bilo 
još teže objasniti iznenadnu pojavu potpuno opremljenog složenog 
poretka — života, ili bića koje je u mogućnosti stvoriti život. 
Darwinova teorija evolucije putem prirodnog odabiranja zadovoljava 
jer nam pokazuje na koji se način jednostavnost mogla izmjeniti u 
složenost i kako su se nesređeni atomi mogli okupljati u sve složenije 
uzorke, dok na kraju nisu stvorili i čovjeka. Darwin pruža rješenje, od 
svih do sada predloženih jedino moguće, za složen problem našeg 
postojanja. Pokušat ću ovu veliku teoriju objasniti na nešto 
jednostavniji način negoli je uobičajeno, počevši od vremena kada još 
ni sama evolucija nije počela. 

Darwinovo “preživljavanje najsposobnijeg" zapravo je posebni 
slučaj općeg zakona održavanja stabilnoga. Svemir je nastanjen 
stabilnim stvarima. Stabilna stvar je skup atoma koji je dovoljno trajan 
ili čest da bi mu se dalo ime. Može to biti jedinstveni skup atoma poput 
Matterhorna, koji traje dovoljno dugo da mu vrijedi dati ime. A može 
biti i vrsta tvari kao što su kišne kapi, koje na svijet dolaze u dovoljno 
velikom broju da zaslužuju zajedničko ime, premda je svaka 
kratkotrajna. Stvari koje vidimo oko sebe i za koje mislimo kako im je 
potrebno objašnjenje — stijene, svemir, morski valovi — sve su to 
manje ili više postojani skupovi atoma. Mjehuri od sapunice teže 
zauzimanju loptastog oblika, jer je to stabilna konfiguracija za tanku 
opnu ispunjenu plinom. U svemirskom brodu je i voda stabilna u 
obliku loptica, ali na Zemlji, gdje postoji sila teže, stabilna površina 
mirne vode je ravna i horizontalna. Kristali soli imaju oblik kocke, jer je 
to stabilni način povezivanja iona natrija i klora. Na Suncu se 
najjednostavniji atomi, atomi vodika, spajaju kako bi stvorili atome 
helija, zato što je, u okolnostima koje tamo prevladavaju, konfiguracija 


helija stabilnija. Ostali još složeniji atomi oblikuju se u zvijezdama 
širom svemira i nakon što je u “Velikom prasku", po prevladavajućoj 
teoriji, nastao svemir. Iz zvijezda dakle potječu elementi našeg svijeta. 


Kad se međusobno sretnu, atomi ponekad stupaju u kemijske 
reakcije u kojima se povezuju i stvaraju molekule, koje mogu biti manje 
ili više stabilne. Neke molekule su vrlo velike. Kristal poput dijamanta 
se može smatrati jednom jedinom molekulom, poslovično stabilnom, a 
isto tako i vrlo jednostavnom, jer se njena unutrašnja atomska 
struktura beskonačno ponavlja. U suvremenim živim organizmima 
postoje druge velike molekule koje su vrlo složene, a sama njihova 
složenost pokazuje se u nekoliko razina. Hemoglobin u krvi tipična je 
proteinska molekula. Sastavljen je od lanaca _ manjih molekula, 
aminokiselina, od kojih svaka sadrži nekoliko desetaka atoma 
raspoređenih po točnom pravilu. U jednoj molekuli hemoglobina 
vezano je 574 molekula aminokiselina. One su raspoređene u četiri 
lanca, koji su spleteni jedan oko drugoga i tvore okruglu, 
trodimenzionalnu tvorbu zapanjujuće složenosti. Model molekule 
hemoglobina nalikuje na trnoviti grm. Ali za razliku od pravog grma, 
njegov oblik nije slučajan, već je to konačna i nepromjenjiva struktura 
koja se u prosječnom ljudskom tijelu ponavlja, potpuno ista, više od 
šest tisuća milijuna milijuna milijuna puta. Točno određeni grmoliki 
oblik proteinske molekule poput hemoglobina stabilan je u tom smislu 
što će dva lanca sastavljena od jednakih nizova aminokiselina težiti, 
poput dviju opruga, doći u stanje mirovanja u točno isti 
trodimenzionalni spiralni oblik. Hemoglobinski grmovi u našem tijelu 
zauzimaju svoj “omiljeni" oblik brzinom od oko četiri stotine milijuna 
milijuna podešavanja u sekundi, dok se ostali jednakom brzinom 
uništavaju. 

Hemoglobin je suvremena molekula, upotrebljena kao ilustracija 
spajanja atoma u stabilne oblike. Ono što je ovdje važno je kako je prije 
pojave života na Zemlji moglo doći do svojevrsne početne evolucije 
molekula putem običnih fizičkih i kemijskih procesa. Nema potrebe 
misliti o planu, svrsi ili usmjerenosti. 


Ukoliko neka skupina atoma uz pomoć energije zauzme 
stabilniji oblik, nastojati će taj oblik zadržati. Najraniji oblik prirodnog 
odabiranja bio je jednostavno odabiranje stabilnijih oblika i 
odbacivanje nestabilnih. U tome nema ničega tajanstvenoga. To se 


moralo dogoditi samo po sebi. 


Iz toga, naravno, ne proizlazi da se pojava jedinki složenih poput 
čovjeka, može objasniti po potpuno istim načelima. Ne možemo samo 
uzeti odgovarajući broj atoma, pomiješati ih uz dotok vanjske energije 
pa da se oni slože u ispravan uzorak i tako stvori Adam! Na taj način 
možemo napraviti molekulu sastavljenu od nekoliko desetaka atoma, 
no čovjek se sastoji od više od tisuću milijuna milijuna milijuna 
milijuna atoma. U nastojanju da na taj način stvorimo čovjeka u 
biokemijskoj koktel-mješalici moglo bi proteći toliko vremena da bi 
ukupno dosadašnje trajanje svemira bilo kao treptaj oka, a da čak ni 
tada ne uspijemo. Upravo ovdje u pomoć pristiže Darwinova teorija u 
svom najopćenitijem obliku. Darwinova teorija stupa na scenu ondje 
gdje je scenarij o sporom nastanku molekula napušta. 


Opis nastanka života koji ću dati neizbježno je teoretski, jer 
tome događaju nitko nije bio nazočan pa da bi mogao svjedočiti kako se 
zbio. Postoji niz različitih teorija, ali neke osobine su im svima 
zajedničke. Pojednostavljeni pregled koji ću iznijeti vjerojatno nije 
daleko od istine.> 

Ne znamo kojim je kemijskim tvarima Zemlja obilovala prije 
nastanka života, ali vrlo je vjerojatno da si to bile voda, ugljikov 
dioksid, metan i amonijak — jednostavni spojevi za koje je poznato da 
postoje barem na još nekim planetima Sunčevog sustava. Kemičari su 
pokušavali oponašati uvjete kakvi su vladali na mladoj Zemlji. Stavili su 
u bocu te jednostavne tvari i osigurali dovod energije u obliku 
ultraljubičastog zračenja ili električnog izbijanja — što je umjetna 
inačica izvora energije na prvobitnoj Zemlji. Poslije nekoliko tjedana u 
boci bi obično pronašli nešto zanimljivo: nestalnu tamnu juhu 
sastavljenu od mnogobrojnih molekula složenijih od onih s kojima je 
pokus započet. Posebno su nađene aminokiseline — sastavni dijelovi 
proteina, odnosno jedne od dviju značajnih vrsta bioloških molekula. 
Prije negoli su ti pokusi provedeni, prirodno nastale aminokiseline 
smatrane su znakom postojanja života. Da su, na primjer, otkrivene na 
Marsu, prisustvo života na tom planetu činilo bi se prilično sigurnim. 
Sada, međutim, njihova prisutnost podrazumijeva samo postojanje 
nekoliko jednostavnih plinova u atmosferi, postojanje vulkana, 
Sunčeve svjetlosti ili munja. Nedavno su laboratorijskim oponašanjem 
kemijskih uvjeta na prvobitnoj Zemlji dobijene organske tvari nazvane 


purini i pirimidini. To su dijelovi iz kojih se gradi genska molekula, 
odnosno sama DNK. 


Čini se da su procesi slični ovima omogućili nastanak “prajuhe" 
koja je bila, kako vjeruju biolozi i kemičari, sastojak mora prije nekih 
tri do četiri milijarde godina. Organske tvari skupljale su se na nekim 
mjestima, možda u osušenoj pjeni na morskoj obali ili u sitnim 
kapljicama. Pod daljnjim utjecajem energije, poput ultraljubičaste 
svjetlosti, one su se udruživale u molekule. Danas krupne organske 
molekule ne bi trajale dovoljno dugo da ih zapazimo, jer bi ih bakterije 
ili ostala živa stvorenja brzo upila i uništila. Ali i mi i bakterije došli 
smo kasnije, pa su u ono vrijeme velike organske molekule mogle 
nesmetano plutati po sve gušćoj juhi. 


U jednom se trenutku slučajno oblikovala naročita molekula 
koju ćemo nazvati umnoživač. Umnoživač nije morao biti najveća ili 
najsloženija od svih molekula u okolini, ali je imao neobično svojstvo 
stvaranja vlastite kopije. Vrlo je mala vjerojatnost da se takvo nešto 
dogodi, no dogodilo se. Bilo je to zaista nevjerojatno. Za života jednog 
čovjeka, stvari koje su tako nevjerojatne mogu praktično gledano 
ispasti nemoguće. Zato nikad nećete dobiti glavni zgoditak na lotu. Ali 
u našim ljudskim procjenama onog što je vjerojatno i onog što nije 
vjerojatno nismo navikli imati posla sa stotinama milijuna godina. No, 
kada biste stotinu milijuna godina svakog tjedna ispunjavali listiće, 
vjerojatno biste dobili nekoliko glavnih zgoditaka. 


Molekulu koja stvara vlastite kopije nije toliko teško zamisliti 
kao što se u početku činilo, a bilo je dovoljno da se ona pojavi samo 
jednom. Taj umnoživač možemo zamisliti kao kalup. Zamislite ga kao 
veliku molekulu koja se sastoji od složenog lanca koji je pak sastavljen 
od različitih vrsta građevnih blokova. Malih građevnih blokova bilo je u 
izobilju u juhi koja je okruživala umnoživač. Pretpostavimo da svaki 
građevni blok ima sklonosti prema vlastitoj vrsti. Kad god neki 
građevni blok iz juhe dospije uz dio umnoživača prema kojem ima 
sklonost, on će pokušati tu i ostati. Građevni blokovi koji se međusobno 
privlače na taj način će se automatski poredati u niz koji oponaša niz 
građevnih blokova samog umnoživača. Nije teško zamisliti kako se ti 
nizovi udružuju i stvaraju stabilni lanac kao i prilikom stvaranja onog 
prvog umnoživača. Taj se proces može nastaviti u vidu progresivnog 
slaganja, sloj po sloj. Na taj su način nastali kristali. Dva se lanca, s 


druge strane, mogu i rastaviti, dajući tako dva umnoživača od kojih 
svaki može nastaviti stvarati nove kopije. 


Složenija je mogućnost da svaki građevni blok nema sklonost 
prema vlastitoj vrsti, već prema nekoj drugoj vrsti bloka. U tom slučaju 
umnoživač ne djeluje kao kalup za istovjetnu kopiju, već tek za 
svojevrsni “negativ" koji pak, sa svoje strane, sad pravi na isti način 
identičnu kopiju početnog pozitiva. Za našu svrhu nije važno je li 
početni proces umnoživanja bio pozitiv-negativ ili pozitiv-pozitiv, iako 
možemo primijetiti da molekula DNK, odnosno suvremeni ekvivalent 
prvih umnoživača, koristi umnožavanje od pozitiva prema negativu. 
Ono bitno u tome jest kako je nova vrsta “stabilnosti" iznenada došla 
na svijet. Prije toga prvobitna juha vjerojatno nije bila bogata nekom 
određenom vrstom složenih molekula, jer je svaka ovisila o građevnim 
blokovima koji su se slučajno povezivali u stabilne tvorbe. Čim je 
nastao, umnoživač je raširio svoje kopije po cijelome moru, sve dok 
nije zavladala nestašica manjih molekulnih građevnih blokova, te su se 
ostale velike molekule stvarale sve rijeđe. 


Tako je, izgleda, nastala velika populacija jednakih kopija. Sad 
moramo istaknuti važnu osobinu svakog postupka kopiranja: 
nesavršenost. Javljaju se pogreške. Nadam se da u ovoj knjizi nema 
tiskarskih pogrešaka, ali potražite li pažljivo, naći ćete ih zasigurno. 
One vjerojatno neće značajnije promijeniti značenje rečenica, jer će to 
biti pogreške “prve generacije". Ali zamislite one dane prije pronalaska 
tiska, kada su knjige, poput evanđelja, pisane rukom. Vjerojatno je 
svaki pisar, ma koliko bio pažljiv, napravio nekoliko pogrešaka, a neke 
od njih su zapravo bile mala namjerna “poboljšavanja“. Da su svi 
prepisivali iz istog izvornika, značenje ne bi bilo iskrivljeno u velikoj 
mjeri. Ali kada se prijepisi rade s drugih prijepisa, koji su pak 
napravljeni H nekih trećih prijepisa, pogreške se počinju zbrajati i 
postaju ozbiljne. Skloni smo pogrešno prepisivanje smatrati nečim 
lošim, a kad su u pitanju dokumenti nekog čovjeka, teško je i zamisliti 
da se za one na kojima postoje pogreške može reći kako su poboljšani. 
Mislim da se za učene ljude Septuaginte može reći da su započeli nešto 
veliko kad su pogrešno preveli hebrejsku riječ za “mladu ženu“ u grčku 
riječ za “djevicu" i izrekli proročanstvo: “Eto, djevica će zatrudnjeti i 
rodit će sina..."* Bilo kako bilo, vidjet ćemo kako pogrešno kopiranje 
bioloških umnoživača može dovesti do poboljšanja u pravom smislu 


riječi. Pojava određenih pogrešaka bila je bitna i za napredujuću 
evoluciju života. Ne znamo koliko su točne bile kopije koje su stvarale 
početne molekule umnoživači. Njihovi suvremeni potomci, molekule 
DNK, zapanjujuće su pouzdani u usporedbi s najpouzdanijim 
postupkom kopiranja koji čovjek može izvesti, ali čak i oni griješe te 
upravo time omogućuju evoluciju. Početni umnoživači su vjerojatno 
puno više griješili, no u svakom slučaju možemo biti sigurni da je do 
pogrešaka dolazilo i da su se te pogreške zbrajale. 

Kako su pogrešne kopije nastajale i širile se, tako se prvobitna 
juha umjesto populacijom istovrsnih kopija ispunjavala populacijom 
različitih varijeteta umnoživačkih molekula koje su sve “potjecale" od 
istog pretka. Jesu li neki varijeteti bili brojniji od drugih? Gotovo je 
sigurno da jesu. Osobina nekih varijeteta bila je veća stabilnost nego 
što su je imali ostali. Za neke molekule bilo je manje vjerojatno da će se, 
kad se jednom stvore, ponovo raspasti. Broj takvih varijeteta u juhi 
srazmjerno je rastao, ne samo kao neposredna logična posljedica svoje 
“dugovječnosti", već i zato što su ti tipovi molekula imali više vremena 
za pravljenje vlastite kopije. Umnoživači dugog životnog vijeka bi, 
stoga, bili sve mnogobrojniji i uz sve ostale podjednake uvjete moglo bi 
se reći da je u toj populaciji molekula postojao “evolucijski trend" 
prema većoj dugovječnosti. 

Ali ostali uvjeti vjerojatno nisu bili podjednaki te se brzina 
umnožavanja ili “plodnost" pojavila kao druga osobina varijeteta 
umnoživača koja je bila još važnija za rasprostiranje u populaciji. Ako 
umnoživačke molekule tipa A stvaraju vlastite kopije jednom tjedno, 
dok ih one tipa B stvaraju svakog sata, nije teško predvidjeti da će 
molekule tipa A vrlo brzo biti brojčano nadjačane, čak i ako “žive" duže 
od molekula tipa B. Odavde je vjerojatno postojao “evolucijski trend" 
prema većoj “plodnosti" molekula u juhi. Treća pozitivna odlika 
umnoživačkih molekula bila je točnost umnožavanja. Ako molekule 
tipa Xi tipa Y traju jednako dugo i umnožavaju se istom brzinom, ali X 
radi pogreške prosječno pri svakom desetom umnožavanju, dok ih Y 
radi pri svakom stotom, Y će sigurno postati brojniji. Dio populacije 
koju predstavljaju X molekule ne gubi samo “zalutalu djecu“, već i sve 
njihove stvarne i moguće potomke. 


Ako nešto već znate o evoluciji, onda u ovoj posljednjoj točki 
možete otkriti nešto pomalo paradoksalno. Možemo li pomiriti 


zamisao da su pogreške u umnožavanju bitni preduvjet evolucije, s 
pretpostavkom kako prirodno odabiranje održava veliku vjernost 
kopiranja? Odgovor je da premda se evolucija u nekom smislu može 
činiti dobrom, posebno što smo mi njen proizvod, ništa zapravo “ne 
želi" evoluirati. Evolucija je nešto što se događa htjeli ili ne htjeli, 
unatoč svim naporima umnoživača (danas gena) da je spriječe. Jacques 
Monod je ovo vrlo lijepo istaknuo u svom predavanju posvećenom 
Herbertu Spenceru, kad je napomenuo: “Još jedna zanimljiva značajka 
teorije evolucije je ta da svatko misli da je razumije!" 


Vratimo se prvobitnoj juhi: postala je nastanjena varijetetima 
molekula koje su bile stabilne bilo po tome što su pojedine molekule 
bile dovoljno dugovječne, po tome što su se brzo umnožavale ili po 
tome što su se točno umnožavale. Evolucijski trendovi prema tim trima 
vrstama stabilnosti zbili su se u sljedećem smislu: kad bismo u dva 
navrata uzeli uzorke juhe, zadnji uzorak bi sadržavao veći udio 
molekula koje su dugovječnije, plodnije, točnije kopirane. U biti, to je 
ono što biolog podrazumijeva pod evolucijom kad govori o živim 
bićima, a mehanizam je isti — prirodno odabiranje. 


Trebamo li, dakle, početne umnoživačke molekule nazivati 
“Živima"? Je li to uopće važno? Mogao bih reći: “Darwin je najveći 
čovjek koji je ikada živio“, a vi biste mogli reći: “Ne, najveći je Newton". 
Nadam se da tu raspravu ne bismo produžili. Stvar je u tome što, na 
koji god način riješili raspravu, to ne bi utjecalo na temeljni zaključak. 
Životi i dostignuća Newtona i Darwina ostaju potpuno neizmjenjeni, 
nazvali ih mi “velikima" ili ne. Slično tome se i povijest umnoživačkih 
molekula vjerojatno odvijala otprilike onako kako je iznosim, bez 
obzira na to hoćemo li ih nazivati “Živima". Ljudske patnje izaziva to 
što mnogi ne mogu shvatiti da su riječi samo oruđe kojim se služimo te 
da puka prisutnost riječi poput “živi" u rječniku ne mora značiti kako 
se ta riječ odnosi na nešto određeno u stvarnom svijetu. Nazivali mi 
rane umnoživače živima ili ne, oni su bili preci života; oni su naši 
praočevi. 


Slijedeća važna karika u izlaganju, karika koju je Darwin 
posebno podvlačio (iako je on govorio o životinjama i biljkama, a ne o 
molekulama) je natjecanje. Prajuha nije bila u mogućnosti podržavati 
beskonačan broj umnoživačkih molekula. Kao prvo, Zemlja ima 
konačnu veličinu, ali i ostali ograničavajući čimbenici morali su biti 


važni. Predstavljajući umnoživač kao kalup pretpostavili smo kako se 
on kupa u juhi bogatoj malim blokovima građevnih molekula koji su 
važni za stvaranje kopija. Kad je broj umnoživača narastao, građevni 
blokovi su se koristili takvom brzinom da su postali rijetka i 
dragocjena sirovina. Različiti varijeteti ili vrste umnoživača vjerojatno 
su se natjecali za njih. Uzeli smo u obzir činjenice koje su mogle 
povećati brojnost povlaštenih vrsta umnoživača. Sada možemo vidjeti 
kako su manje povlašteni varijeteti postajali malobrojni uslijed 
natjecanja, pa su se mnoge njihove grane morale ugasiti. Među 
varijetetima umnoživača postojala je borba za preživljavanje. Oni nisu 
znali da se bore, niti im je do toga bilo stalo; borba je vođena bez 
ikakvih osjećaja. Ipak, borili su se u tom smislu što je svako pogrešno 
umnožavanje koje je rezultiralo novom, višom razinom stabilnosti ili 
novim načinom umanjivanja stabilnosti suparnika bilo automatski 
očuvano i dalje umnožavano. Tijek poboljšanja bio je kumulativan. 
Načini povećavanja vlastite stabilnost i umanjivanja stabilnosti 
suparnika postali su razrađeniji i uspješniji. Nekim je načinima čak 
“otkrivano" kako kemijski razbiti molekule suparničkih varijeteta te 
osloboditi građevne blokove koji su se zatim mogli iskoristiti za 
stvaranje vlastitih kopija. Ti su pramesožderi tako dobivali hranu i 
istovremeno se oslobađali suparnika s kojima su se natjecali. Ostali 
umnoživači su možda otkrili kako se zaštititi, bilo kemijski ili 
izgradnjom proteinskog zida oko sebe. Možda su se baš tako pojavile 
prve živa stanice. Umnoživači više nisu samo postojali, već su i stvarali 
svoje omotače u kojima će nastaviti živjeti. Umnoživači koji su 
preživjeli bili su oni koji su stvorili strojeve za preživljavanje u kojima 
će živjeti. Prvi strojevi za preživljavanje vjerojatno su se sastojali samo 
od zaštitnog omotača. Ali postankom novih protivnika, s boljim i 
uspješnijim strojevima za preživljavanje, bilo je sve teže održati se na 
životu. Strojevi za preživljavanje postajali su veći i razrađeniji, a taj 
tijek je bio kumulativan i napredujuć. 

Je li ikada mogao doći kraj poboljšavanju tehnika i izuma kojima 
su se umnoživači koristili kako bi osigurali svoje preživljavanje u 
svijetu? Za poboljšavanje je bilo dovoljno vremena. Kakve su neobične 
strojeve za samozaštitu trebali izumiti slijedećih tisuća godina? Četiri 
miljarde godina kasnije, kakva je trebala biti sudbina nekadašnjih 
umnoživača? Oni nisu izumrli, jer su to stari majstori umjetnosti u 
preživljavanju. Ali ne tražite ih kako slobodni plutaju po moru, jer su 


od te viteške slobode odavno odustali. Sada se gomilaju u velikim 
kolonijama, sigurni unutar golemih trapavih robota,7 zapečaćeni i 
odvojeni od vanjskog svijeta s kojim komuniciraju vijugavim i 
posrednim putevima i kojima upravljaju putem daljinske kontrole. Oni 
se nalaze u vama i u meni; stvorili su nas, naše tijelo i duh; njihovo 
očuvanje je konačni smisao našeg postojanja. Dug put su prešli ti 
umnoživači. Sada se kreću pod nazivom geni, a mi smo njihovi strojevi 
za preživljavanje. 


ma 


Piko 


MI SMO STROJEVI za preživljavanje, ali to “mi" ne označava 
samo ljude. Ono obuhvaća sve životinje, biljke, bakterije i viruse. Bilo bi 
vrlo teško prebrojiti ukupni broj svih strojeva za preživljavanje na 
Zemlji, a nepoznat je čak i ukupni broj vrsta. Uzmemo li samo kukce, 
broj živih vrsta procjenjuje se na tri milijuna, a broj jedinki kukaca 
mogao bi biti milijun milijuna milijuna. 

Po vanjštini i po unutarnjim organima, vrste strojeva za 
preživljavanje izgledaju vrlo raznovrsno. Hobotnica nije nimalo slična 
mišu, a oboje su sasvim drukčiji od hrasta. Pa ipak, po svojoj osnovnoj 
kemiji, oni su gotovo istovjetni. To se posebno odnosi na umnoživače u 
njima, gene, koji su kod svih nas u biti istovjetne molekule — jednake 
kod bakterije kao i kod slona. Svi smo mi strojevi za preživljavanje za 
istu vrstu umnoživača, to jest replikatora — molekula zvanih DNK — 
ali na svijetu postoji mnogo različitih načina življenja, a replikatori su 
izgradili veliki I »roj različitih strojeva koje će iskorištavati. Majmun je 
stroj koji održava gene na drveću, a riba je stroj koji održava gene u 
vodi; postoji čak i mali crv koji održava gene u podmetačima za krigle 
piva. DNK djeluje na tajanstvene načine. 


Zbog jednostavnosti sam stvorio dojam da su suvremeni geni, 
sastavljeni iz DNK, načelno jednaki prvim umnoživačima u iskonskoj 
juhi. Za ovo izlaganje to nije važno, ali to zapravo ne mora biti točno. 
Možda su prvi replikatori bili molekule srodne DNK, a možda su bili 
potpuno drukčiji. U drugom bismo slučaju mogli reći da je DNK 
prigrabila njihove strojeve za preživljavanje u nekom kasnijem 
stupnju. Ako je tako, onda su oni početni umnoživači potpuno uništeni, 
pa u suvremenim strojevima za preživljavanje od njih nije ostalo ni 
traga. Slijedeći ovaj pravac razmišljanja, A. G. Cairns-Smith je postavio 
zanimljivu pretpostavku da naši preci, prvi umnoživači, možda uopće 
nisu bile organske molekule, već neorganski kristali — minerali, 


komadići gline. Nasilni prisvajač ili ne, molekula DNK je danas 
neupitno na vlasti, osim ako je upravo sada, kao što pokušavam ukazati 
u jedanaestom poglavlju, na pomolu nova smjena vlasti. 


Molekula DNK je dugi lanac građevnih blokova — malih 
molekula zvanih nukleotidi. Kao što su proteinske molekule lanci 
aminokiselina, tako su DNK lanci nukleotida. Molekula DNK je 
premalena da bi je se moglo vidjeti, ali njen točni oblik je posrednim 
putem domišljato otkriven. Ona se sastoji od dva nukleotidna lanca 
smotana u elegantnu spiralu; “dvostruki heliks"; “besmrtna zavojnica“. 
Nukleotidni građevni blokovi dolaze u samo četiri oblika, čiji se nazivi 
mogu skratiti na A, T, Ci G. Kod svih životinja i biljaka oni su isti. Ono 
što se razlikuje jest redoslijed kojim su nukleotidi nanizani. Građevni 
blok G u čovjeku je u svakoj pojedinosti istovjetan građevnom bloku G 
u pužu. Ali slijed građevnih blokova u čovjeku ne samo što se razlikuje 
od onoga u pužu nego se, isto tako, razlikuje — premda manje — od 
slijeda u svakom drugom čovjeku (osim u posebnom slučaju 
jednojajčanih blizanaca). 

Naša DNK živi unutar naših tijela. Ona nije koncentrirana u 
nekom određenom dijelu tijela, nego je raspoređena po stanicama. 
Prosječno ljudsko tijelo sastoji se od oko tisuću milijuna milijuna 
stanica i, uz neke izuzetke koje možemo zanemariti, svaka od tih 
stanica sadrži potpunu kopiju tjelesne DNK. Ta DNK se može 
promatrati kao skup uputa kako načiniti to tijelo, uputa ispisanih A, T, 
C i G abecedom nukleotida. To je kao kad bi u svakoj prostoriji neke 
divovske zgrade postojala polica za knjige s građevinskim nacrtima za 
cijelu zgradu. Ta “polica za knjige" u stanici zove se jezgra. U čovjeku 
građevinski nacrti ispunjavaju 46 svezaka - kod ostalih vrsta taj broj je 
drukčiji. Ti “svesci" se nazivaju kromosomi. Pod mikroskopom se oni 
vide kao dugačke niti uzduž kojih su redom nanizani geni. Nije lako, a 
možda to ne bi imalo ni smisla, reći gdje jedan gen završava, a slijedeći 
započinje. Kao što ćemo u ovom poglavlju vidjeti, ovo, na sreću, za naše 
svrhe nije važno. 


Koristit ću se metaforom građevinskih planova i slobodno 
miješati jezik metafore s jezikom stvarne znanosti. Riječ “svezak" 
upotrebljavat ću naizmjence s riječju kromosom. Riječ “stranica 
privremeno ću koristiti naizmjence s riječju gen, premda je podjela 
između gena manje oštra nego podjela između stranica knjige. Ta će 


nas usporedba odvesti prilično daleko. Kad se ona na kraju prekine, 
uvest ću druge usporedbe. Usput rečeno, “graditelja", naravno, nema. 
Upute DNK složene su putem prirodnog odabiranja. 


Molekule DNK čine dvije važne stvari. One se, prvenstveno, 
umnožavaju, odnosno stvaraju vlastite kopije. To se bez prestanka 
odvija od samog početka života i danas su molekule DNK u tome doista 
vrlo uspješne. Vi se, kao odrastao čovjek, sastojite od tisuću milijuna 
milijuna stanica, ali ste u trenutku začetka bili jedna jedina stanica, 
opremljena izvornim primjerkom graditeljskih planova. Ta se stanica 
podijelila na dvije i svaka je dobila vlastitu kopiju plana. Uzastopnim 
dijeljenjem broj se stanica povećavao na 4, 8, 16, 32, i tako dalje do 
milijardi. Prilikom svake podjele, planovi DNK su vjerno kopirani, tako 
reći bez ikakvih pogrešaka. 

Ovdje govorimo o udvajanju DNK. Ali ako je DNK doista skup 
planova za gradnju tijela, kako se ti planovi provode u djelo? Kako se 
prevode u strukture tijela? To me dovodi do druge važne stvari koju 
čini DNK. Ona posredno nadgleda proizvodnju druge vrste molekula - 
proteina. Hemoglobin, koji je spomenut u prošlom poglavlju, samo je 
jedan primjer iz bezbrojnog niza proteinskih molekula. Kodirana 
poruka DNK _ ispisana  četveroslovnom abecedom nukleotida, 
jednostavnim mehaničkim putem prevodi se u drugu abecedu. To je 
abeceda aminokiselina kojom HC ispisuju proteinske molekule. 


Put od gradnje proteina do gradnje tijela može izgledati vrlo 
dugačak, ali to je prvi mali korak u tom pravcu. Osim što izgrađuju 
veliki dio tjelesnog tkiva, proteini također kontroliraju sve kemijske 
procese u stanicama te ih selektivno uključuju i isključuju u točno 
određeno vrijeme i na točno određenom mjestu. Kako se sve to točno 
odvija tijekom razvoja djeteta, priča je za koju će embriolozima biti 
potrebna desetljeća, a možda i stoljeća da je otkriju. Ali, činjenica je da 
se to događa. Geni posredno kontroliraju stvaranje tijela i njihov je 
utjecaj strogo jednosmjeran: stečene osobine se ne nasljeđuju. Koliko 
god znanja i mudrosti stekli za života, genetski na vašu djecu neće 
prijeći mi mrvica. Svaki novi naraštaj počinje od izvorišta. Tijelo je put 
kojim geni održavaju gene neizmjenjenima. 

Činjenica da geni kontroliraju embrionalni razvoj važna je za 
evoluciju zbog slijedećeg: geni su barem djelomično odgovorni za 
vlastito preživljavanje u budućnosti, jer njihovo preživljavanje ovisi od 


učinkovitosti tijela u kojima žive i čijoj su gradnji pripomogli. Davno, 
davno, prirodno odabiranje se sastojalo u selektivnom preživljavanju 
umnoživača koji su slobodno plutali u prajuhi. Danas prirodno 
odabiranje daje prednost umnoživačima koji su uspješni u izgradnji 
strojeva za preživljavanje, odnosno genima koji su se izvještili u 
umijeću upravljanja embrionalnim razvojem. U tome umnoživači nisu 
ništa svjesniji nego što su ikada bili. I dalje se jednako slijepo i 
neizbježno odvijaju jednaki tijekovi automatskog odabiranja između 
suparničkih molekula prema njihovoj dugovječnosti, plodnosti i 
vjernosti kopiranja, kao što se događalo i u ona pradavna vremena. 
Geni nemaju moć predviđanja. Oni ne planiraju unaprijed. Neki geni su 
tu više, a neki manje, i to je sve. Ali osobine koje određuju dugovječnost 
i plodnost nekog gena nisu ni izdaleka onako jednostavne kao što su 
nekoć bile. 


U novije vrijeme — otprilike u posljednjih šest stotina milijuna 
godina — umnoživači su postigli značajna ostvarenja u tehnologiji 
strojeva za preživljavanje — mišiće, srce i oči (koji su se nezavisno 
razvijali u nekoliko navrata). Prije toga su korjenito izmijenili osnovne 
osobine svog načina života kao umnoživača što, želimo li nastaviti 
izlaganje, moramo shvatiti. 


Prvo što treba shvatiti o suvremenom umnoživaču je da je on 
vrlo “društven tip". Stroj za preživljavanje je prenositelj koji ne sadrži 
samo jedan, nego mnogo tisuća gena. Proizvodnja tijela je suradnički 
pothvat tolike složenosti da je gotovo nemoguće razmrsiti doprinos 
jednog gena od doprinosa drugog.* Neki gen će na različite dijelove 
tijela imati mnoga i sasvim različita djelovanja. Na neki dio tijela 
utjecat će mnogi geni. Učinak bilo kojega gena ovisi o međudjelovanju s 
mnogim drugim genima. Neki geni imaju ulogu gena nadzornika koji 
kontroliraju rad skupine ostalih gena. Poslužimo li se analogijom, 
možemo reći da svaka stranica planova upućuje na mnoge druge 
dijelove zgrade; i da svaka stranica ima smisla jedino kao unakrsna 
uputnica na mnoge druge stranice. 


Možda ćete se zbog ove složene međuovisnosti gena upitati 
zašto riječ “gen" uopće upotrebljavamo. Zašto ne upotrijebimo neku 
opću imenicu poput “sklop gena"? Moglo bi se reći da bi to za mnoge 
potrebe zaista bila dobra zamisao. Ali pogledamo li stvari na drugi 
način, onda ima smisla misliti o sklopu gena također kao o nečemu što 


je razdijeljeno na razdvojene umnoživače ili gene. To nastupa zbog 
pojave spola. Spolno razmnožavanje ima za posljedicu miješanje i 
premještanje gena. To znači da je svako pojedino tijelo samo 
privremeni prenositelj jedne kratkovječne kombinacije gena. Ta 
kombinacija gena kakvu predstavlja svaka jedinka možda jest 
kratkovječna, ali sami geni potencijalno su vrlo dugog vijeka. Njihove 
se staze neprestano spuštaju i isprepliću u slijedećim pokoljenjima. Na 
jedan gen se može gledati kao na jedinicu koja preživljava kroz veliki 
broj uzastopnih pojedinačnih tijela. To je središnja teza koju ću razviti 
u ovom poglavlju. Neki od mojih najuvaženijih kolega uporno odbijaju 
složiti se s njome, te mi morate oprostiti ako vam se učini da je 
preopširno izlažem! Ponajprije moram ukratko objasniti spolove. 


Rekao sam da su planovi za gradnju ljudskog tijela ispisani u 46 
svezaka. U stvari, to je bilo pretjerano jednostavno. Istina je pomalo 
čudna. Onih 46 kromosoma sastoji se od 23 para kromosoma. Možemo 
reći da, složeni u jezgri svake stanice, postoje dva alternativna 
primjerka svakog od 23 svezaka planova. Nazovimo ih Svezak 1a i 
Svezak 1b, Svezak 2a i Svezak 2b i tako dalje, sve do Sveska 23b. 
Naravno, brojevi koje koristim pri označavanju svezaka, a kasnije i 
stranica, potpuno su proizvoljni. 


Svaki kromosom dobivamo netaknut od roditelja u čijem je 
testisu ili jajniku nastao. Svesci 1a, 2a, 3a,... potječu, recimo, od oca. 
Svesci 1b, 2b, 3b,... dolaze od majke. U praksi je to vrlo teško, ali u 
teoriji biste mogli mikroskopom gledati tih 46 kromosoma u svakoj 
stanici i izdvojiti onih 23 koji dolaze od oca i onih 23 koji nam dolaze 
od majke. Spareni kromosomi ne provode čitav život u fizičkom dodiru 
jedan sa drugim, pa čak ni blizu jedan drugoga. U kojem su onda smislu 
“spareni"? U tom smislu što se svaki svezak koji potječe od oca može 
promatrati, stranicu po stranicu, kao neposredna alternativa 
određenom svesku koji potječe od majke. Na primjer, stranica 6 Sveska 
13a i stranica 6 Sveska 13b mogu obje biti “o" boji očiju; na jednoj 
možda piše “plave“, dok na drugoj piše “smeđe". 

Ponekad su dvije alternativne stranice istovjetne, ali u drugim 
slučajevima, kao u primjeru s bojom očiju, one se razlikuju. Ako daju 
proturječne “preporuke", što onda tijelo čini? Odgovor je promijenjiv. 
Ponekad jedna uputa nadvlada drugu. Kod upravo navedenog primjera 
s bojom očiju, osoba bi stvarno imala smeđe oči: prilikom gradnje tijela 


uputa za plavu boju očiju bila bi zanemarena, premda je to ne bi 
spriječilo da prijeđe na sljedeće naraštaje. Gen zanemaren na takav 
način naziva se recesivnim. Suprotnost recesivnom genu je dominantni 
gen. Gen za smeđe oči dominantan je u odnosu na gen za plave oči. 
Neka će osoba imati plave oči ako su obje kopije odgovarajuće stranice 
suglasne u preporučivanju plavih očiju. Kad dva alternativna gena nisu 
istovjetna, običniji je ishod neka vrsta kompromisa — tijelo se gradi po 
nekom prelaznom planu ili ispada potpuno drukčije. 


Kad su dva gena, poput gena za smeđe oči i gena za plave oči, 
suparnici za isti položaj na kromosomu, onda se oni nazivaju alelima. 
Za naše potrebe, riječ alel je sinonim riječi suparnik. Zamislite sveske 
graditeljskih planova kao da listovi u njima nisu povezani, pa se 
stranice mogu vaditi i premiještati. Svaki Svezak 13 mora imati 
stranicu 6, ali ima nekoliko mogućih stranica koje se mogu umetnuti 
između pete i sedme stranice. Jedna verzija kaže “plave oči“, a druga 
moguća verzija kaže “smeđe oči"; šire gledano, mogu postojati još i 
druge verzije te stranice, na kojima bi bile ispisane druge boje, recimo 
“zelena". Postoji možda još nekoliko alternativnih alela koji se nalaze 
na mjestu stranice 6 u trinaestom kromosomu, a koji su raspršeni po 
populaciji kao cjelini. No, pojedina osoba ima samo dva kromosoma 
Sveska 13. Stoga i može imati najviše dva alela na stranici 6, odabrana 
iz nekoliko alternativa koje postoje u čitavoj širokoj populaciji. 


Ne možete, naravno, doslovno otići i odabrati sebi gene iz 
genske zalihe čitave populacije. U svakom trenutku, svi su geni 
povezani unutar pojedinačnog stroja za preživljavanje. Naši su nam 
geni dodijeljeni prilikom začeća i tu mi ništa ne možemo. Pa ipak, u 
nekom smislu i dugoročno gledano, geni u jednoj populaciji mogu se 
smatrati zajedničkom zalihom gena. Taj je izraz, u stvari, tehnički izraz 
kojim se koriste genetičari. Genska zaliha je vrijedna apstrakcija zato 
što spolni proces miješa gene, premda na brižljivo organizirani način. 
Posebno, kao što ćemo uskoro vidjeti, doista se događa nešto poput 
izdvajanja i razmjenjivanja stranica i svežnjeva stranica iz labavo 
vezanih korica. 


Već sam opisao normalnu diobu stanice na dvije nove, od kojih 
svaka dobiva potpunu kopiju svih 46 kromosoma. Ta normalna dioba 
stanica naziva se mitoza. Ali postoji još jedna vrsta diobe stanica koju 
zovemo mejoza. Ona nastaje samo prilikom stvaranja spolnih stanica - 


spermija ili jajašca. Spermiji i jajašca jedinstveni su među našim 
stanicama po tome što umjesto 46 kromosoma, sadrže samo 23. To je, 
naravno, točno polovica od 46 — sasvim zgodno da kad se spoje u činu 
oplodnje stvore novu jedinku! Mejoza je posebna vrsta podjele stanice 
koja se odvija samo u sjemenicima i jajnicima, u kojima se stanica s 
potpunim dvostrukim skupom od 46 kromosoma dijeli tako tvori 
spolne stanice s jednim jedinim skupom od 23 kromosoma (zbog 
ilustracije, stalno se koristimo brojem kromosoma kod čovjeka). 


Spermij, sa svoja 23 koromosoma, stvoren je u sjemeniku 
mejotičkom diobom jedne od običnih stanica sa 46 kromosoma. Kojih 
23 kromosoma ulaze u bilo koju spermnu stanicu? Od presudne je 
važnosti da spermij ne dobije bilo koja stara 23 kromosoma: u njemu 
se na kraju ne smiju naći, recimo, dvije kopije Sveska 13, a nijedna 
Sveska 17. Teorijski bi bilo moguće da jedinka nekom svom spermiju 
podari samo kromosome koji potpuno potječu od, recimo, njegove 
majke; to jest, da taj spermij dobije Svezak Ib, 2b, 3b,... 23b. Prilikom 
takvog, malo vjerojatnog događaja, dijete začeto tim spermijem dobilo 
bi polovinu svojih gena od svoje bake po ocu, a nijedan od djeda po 
ocu. No tako jednostavna raspodjela cijelih kromosoma se ne događa. 
Istina je mnogo složenija. Sjetite se da o svescima (kromosomima) 
treba misliti kao o labavo povezanim koricama. U procesu stvaranja 
spermija događa se da se same stranice ili, još bolje, svežnjevi od 
nekoliko stranica odvoje i razmjene s odgovarajućim svežnjevima iz 
alternativnog sveska. Na taj način određena spermna stanica može svoj 
Svezak 1 sastaviti tako što će uzeti prvih 65 stranica iz Sveska 1a, a od 
stranice 66. do kraja iz Sveska b. Preostala 22 sveska te spermne 
stanice bit će sastavljena na slični način. Stoga je svaka spermna 
stanica nastala unutar jedne jedinke jedinstvena, iako svaka preuzima 
svojih 23 kromosoma iz dijela istog skupa od 46 kromosoma. Jajašca se 
u jajnicima stvaraju na sličan način i ona su također, svako za sebe, 
jedinstvena. 


Mehanika ovog miješanja u stvarnom životu dobro je poznata. 
Za vrijeme stvaranja spermija (ili jajašaca) komadići svakog 
kromosoma od oca fizički se odvajaju i zamjenjuju mjesta s 
odgovarajućim komadićem kromosoma majke. (Imajte na umu da 
govorimo o kromosomima koji prvobitno potječu od roditelja jedinke 
koja stvara spermu, to jest od djeda i bake po ocu djeteta koje će se tom 


spermom začeti). Taj proces razmjene komadića kromosoma naziva se 
crossingover. Za cijelu tezu ove knjige, on je vrlo važan. To znači da ako 
uzmete mikroskop i pogledate kromosome u nekom svome spermiju 
(ili jajašcu, ako ste žena), samo biste gubili vrijeme pokušavajući 
identificirati kromosome koji su prvobitno potekli od vašeg oca i one 
koji su prvobitno potekli od vaše majke. (Ovo je u izrazitoj suprotnosti 
sa slučajem običnih tjelesnih stanica — vidjeti stranicu 37). Svaki 
pojedini kromosom u spermiju bio bi mješavina, mozaik sastavljen od 
majčinih i očevih gena. 

Usporedba gena sa stranicom ovdje prestaje. U nepovezane 
korice može se umetnuti i iz njih izvaditi ili premjestiti cijela stranica, 
ali ne i dio stranice. Kompleks gena je samo jedan dugi niz nukletidnih 
slova koja ni na koji očiti način nisu podijeljena na zasebne stranice. 
Naravno, postoje naročiti simboli za KRAJ PORUKE PROTEINSKOG 
LANCA i POČETAK PORUKE PROTEINSKOG LANCA koji SU ispisani 
istom četvoroslovnom abecedom kao i same poruke proteina. Između 
ta dva znaka interpunkcije kodirane su upute za stvaranje jednog 
proteina. Gen možemo definirati kao slijed nukleotidnih slova koja leže 
između znaka za POČETAK i znaka za KRAJ, a predstavljaju kod za 
jedan proteinski lanac. Za jedinicu definiranu na taj način upotrebljava 
se riječ cistron. Neki riječ cistron koriste naizmjence s rječju gen. Ali 
crossingover ne poštuje granice između cistrona. Do cijepanja može 
doći unutar cistrona jednako kao i između njih. To je isto kao kad bi 
građevinski planovi umjesto na razdvojenim stranicama bili napisani 
na 46 kolutova teleprinterske vrpce. Cistroni nemaju utvrđenu dužinu. 
Jedini način da se odredi gdje jedan cistron završava, a drugi počinje 
bio bi da se čitaju simboli na vrpci, da se traži znak za KRAJ PORUKE i 
znak za POČETAK PORUKE. Crossingover se zamišlja tako što se 
uzimaju odgovarajuće majčine i očeve vrpce kojima se sijeku i 
razmjenjuju dijelovi, bez obzira na to što je na njima ispisano. 

U naslovu ove knjige riječ gen ne označava samo sam cistron, 
nego nešto mnogo istančanije. S mojom definicijom se neće baš svi 
složiti, ali za gen ni ne postoji jednoglasno prihvaćena definicija. No čak 
i da postoji, u definicijama nema ničega svetog. Za vlastite potrebe 
neku riječ možemo definirati kako god želimo, pod uvjetom da to 
radimo jasno i nimalo dvosmisleno. Definicija kojom ću se ja koristiti 
dolazi od G. C. Williamsa. Gen je definiran kao bilo koji dio 


kromosomskog materijala koji potencijalno traje kroz dovoljno 
generacija da bi poslužio kao jedinica prirodnog odabiranja. Kao što je 
rečeno u prethodnom poglavlju, gen je umnoživač koji stvara vrlo 
vjerne kopije samoga sebe. Visoka vjernost kopiranja je samo drugi 
izraz za dug život u obliku kopija, što ću radi jednostavnosti skratiti u 
izraz dugovječnost. Ovu definiciju je potrebno donekle opravdati. 


Po svakoj definiciji, gen je dio kromosoma. No, pitanje je koliko 
je taj dio velik — koliko dugačak dio teleprinterske vrpce. Zamislite 
slijed uzastopnih šifriranih znakova na takvoj vrpci. Nazovimo taj slijed 
genska jedinica. To može biti slijed od samo deset slova u jednom 
cistronu; to može biti niz od osam cistrona; može započeti i završiti 
usred cistrona. Preklapat će se s ostalim genskim jedinicama. 
Sadržavat će manje jedinice, a bit će dio većih. Bez obzira na to koliko 
je dug ili kratak, mi ćemo ga za potrebe ove rasprave nazivati genskom 
jedinicom. To je samo njegova dužina, koja se fizički ni u čemu ne 
razlikuje od ostatka tog kromosoma. 


Sada dolazi nešto važno. Što je neka genska jedinica kraća, to će 
— generacijski gledano — vjerojatnije duže živjeti. Znatno je manja 
vjerojatnost da će se podijeliti prilikom bilo kojeg pojedinačnog 
crossingovera. Pretpostavimo da će najvjerojatnije cijeli kromosom, 
prosječno uzevši, biti pod djelovanjem crossingovera svaki put kad 
može dogoditi na bilo kojem mjestu po cijeloj dužini kromosoma. 
Promatramo li vrlo velike genske jedinice, recimo polovinu dužine 
kromosoma, pedeset je posto vjerojatnosti da će se jedinica podijeliti 
prilikom svake mejoze. Isto tako, ako je promatrana genska jedinica 
jedan posto dužine kromosoma, možemo pretpostaviti da će 
vjerojatnost njene podjele prilikom svake mejoze biti samo jedan 
posto. To znači da ta jedinica može očekivati preživljavanje kroz velik 
broj generacija u potomcima te jedinke. Svaki pojedini cistron je 
vjerojatno manji od jedan posto dužine kromosoma. Čak se i za 
skupinu od više susjednih cistrona može očekivati da će opstati više 
generacija prije nego bude razbijena crossingoverom. 

Prosječni očekivani životni vijek neke genske jedinice obično se 
izražava u generacijama, što se, opet, može izraziti u godinama. Ako za 
pretpostavljenu gensku jedinicu uzmemo cijeli kromosom, onda 
njegova životna povijest traje samo jednu generaciju. Pretpostavimo da 


je to vaš kromosom 8, kojeg ste naslijedili od oca. On je stvoren u 
jednom od sjemenika vašeg oca neznatno prije vašeg začetka. Nikada 
prije, tijekom cijele povijesti svijeta, on nije postojao. Stvoren je 
mejotičkim procesom premještanja, složen tako da su djelovi 
kromosoma vaših bake i djeda po ocu došli u dodir jedni s drugima. 
Smješten je u određeni spermij i jedinstven je. Taj je, opet, bio jedan od 
nekoliko milijuna spermija, koji su svi zajedno, poput armade malih 
brodova, uplovili u vašu majku. Taj određeni spermij bio je jedini iz 
flote (osim ako niste blizanac) koji je u jajašcu vaše majke našao 
pristanište — i zbog toga postojite. Genska jedinica o kojoj 
raspravljamo, vaš kromosom 8a, počeo se umnožavati zajedno s 
ostalom vašom genskom građom. On i sada postoji, u obliku kopija, po 
cijelom vašem tijelu. Ali, kad dođe vrijeme da imate djecu, taj će 
kromosom prilikom stvaranja jajašca (ili spermija) biti uništen. Njegovi 
djelovi izmiješat će se s dijelovima kromosoma 8), koji potječe od vaše 
majke. U svakoj spolnoj stanici nastat će novi kromosom broj 8, možda 
“bolji" nego što je bio stari, a možda “lošiji" od njega, ali — isključimo li 
prilično nevjerojatnu slučajnost — potpuno drukčiji i jedinstven. Dakle 
životni vijek pojedinog kromosoma je jedna generacija. 

No, kako je sa životnim vijekom manjih genskih jedinica, recimo 
stotim? dijelom dužine vašeg kromosoma 84? I ta jedinica potječe od 
vašeg oca, ali najvjerojatnije nije sastavljena u njemu. Slijedeći ranija 
razmišljanja, možemo reći s devedesetdevet postotnom vjerojatnošću 
da je on tu jedinicu naslijedio od jednog od svojih roditelja. Recimo da 
ju je naslijedio od majke, vaše bake. I ponovno su 99-postotni izgledi da 
ju je ona naslijedila od jednog od svojih roditelja. Na kraju, budemo li 
išli dovoljno daleko tragom predaka te male genske jedinice, doći ćemo 
do njenog. stvaratelja. Na određenoj generacijskoj udaljenosti ona je 
morala biti prvi put stvorena u sjemeniku ili jajniku nekog od vaših 
predaka. 


Ponovno ću objasniti posebni način na koji upotrebljavam riječ 
“stvoriti". Manje podjedinice, koje tvore gensku jedinicu koju 
promatramo, možda su postojale davno prije. Naša genska jedinica je 
stvorena u posebnom trenutku jedino u smislu da prije toga nije 
postojao niti jedan posebni raspored podjedinica iz kojih je ona 
sastavljena. Taj trenutak stvaranja možda se dogodio nedavno, recimo 
u nekome od vaših djedova ili baka. Ali ako razmatramo neku vrlo 


malu gensku podjedinicu, ona je možda prvi put sastavljena u nekom 
mnogo udaljenijem pretku, vjerojatno u nekom majmunu sličnom 
pretku prije nastanka čovjeka. Osim toga, neka mala genska jedinica u 
vama može otići isto tako daleko u budućnost, prolazeći netaknuta 
kroz dugi niz vaših potomaka. 


Zapamtimo i to da potomci nekog pojedinca ne tvore ravnu 
liniju nego se granaju. Tko god da je od vaših predaka “stvorio" posebni 
mali dio vašeg kromosoma 8a, on ili ona, vrlo vjerovatno, imaju i 
mnogo drugih potomaka osim vas. Jedna od vaših genskih jedinica 
može biti prisutna i u vašem daljnjem rođaku. Može biti prisutna u 
meni, i u predsjedniku vlade, i u vašem psu, jer ako se vratimo daleko u 
prošlost, svi imamo zajedničke pretke. Ista ta mala jedinica može biti 
slučajno sastavljena nekoliko puta nezavisno: ako je jedinica mala, 
slučajnost nije nevjerojatna. Ali čak i za vašeg bliskog rođaka malo je 
vjerovatno da će imati isti kromosom kao i vi. Što je genska jedinica 
manja, to je veća mogućnost za postojanje u drugom pojedincu — 
vjerovatnije će biti predstavljena širom svijeta u obliku mnogobrojnih 
kopija. 

Slučajno spajanje, putem  crossingovera, ranije postojećih 
podjedinica uobičajen je način stvaranja novih genskih jedinica. Drugi 
način — u evoluciji vrlo važan, ali rijedak — naziva se točkastu 
mutacija. Točkasta mutacija je pogreška koju možemo usporediti s 
jednim jedinim pogrešno otisnutim slovom u knjizi. 

Ona je rijetka, ali je jasno da što je neka genska jedinica duža, 
vjerovatnije je da će negdje u svojoj dužini biti nekom mutacijom 
izmijenjena. 

Druga rijetka vrsta pogreške ili mutacije koja ima značajne 
dugoročne posljedice naziva se inverzija. Komadić kromosoma otkine 
se na oba kraja, okrene se i ponovo se spoji u obrnutom položaju. 
Prema našoj ranijoj usporedbi, to bi zahtijevalo izvjesno novo 
obilježavanje brojeva stranica. Dijelovi kromosoma ponekad se ne 
samo preokrenu, već se spoje za neki potpuno različiti dio kromosoma 
ili se pak potpuno pridruže nekom drugom kromosomu. To bi 
odgovaralo prenošenju dijela listova iz jednog sveska u drugi. Važnost 
ovakve pogreške je u tome što, iako je obično razorna, ona može 
ponekad dovesti i do tijesnog vezanja djelića genske građe koji, 
slučajno, dobro djeluju jedni s drugima. Možda će putem inverzije 


jedan drugome blizu biti dovedena dva cistrona koja imaju korisno 
djelovanje samo kada su oba prisutna i oni se na neki način mogu 
dopunjavati i pojačavati. Prirodno odabiranje će tada davati prednost 
tako novostvorenoj “genskoj jedinici" i u budućoj populaciji ona će se 
rasprostraniti. Moguće je da su kompleksi gena tijekom godina u 
velikoj mjeri iznova sređivani ili “uređivani" na taj način. 

Jedan od najjasnijih primjera za to je pojava poznata pod 
nazivom mimikrija. Okus nekih leptira je odvratan. Njihove su boje 
obično svijetle i specifične te ih ptice nauče izbjegavati zahvaljujući tim 
njihovim znakovima “upozorenja". Međutim, druge vrste leptira, koje 
bi bile pticama ukusne, izvlače korist iz toga. One ih oponašaj u. Rađaju 
se tako da po boji i obliku (ali ne po okusu) sliče njima. Na ovakav 
način uspijevaju zavarati prirodoslovce, ali i ptice. Ptica koja je jednom 
okusila leptira s odvratnim okusom, izbjegavat će sve leptire koji 
izgledaju kao on. Time su obuhvaćeni i imitatori, te prirodno 
odabiranje daje prednost genima za mimikriju. Na taj se način 
mimikrija i razvija. 

Ima mnogo različitih vrsta “bljutavih" leptira, ali oni nisu jednaki 
jedni drugima. Imitator ne može sličiti na sve njih: mora se držati jedne 
određene bljutave vrste. Općenito, svaka posebna vrsta imitatora 
specijalizirala se za imitaciju jedne određene bljutave vrste. Ali postoje 
neke vrste imitatora koje čine nešto vrlo čudno. Neke jedinke te vrste 
imitiraju jednu bljutavu vrstu; druge jedinke imitiraju drugu. Svaka 
jedinka koja bi bila nešto između ili bi pokušavala imitirati obje 
bljutave vrste, bila bi pojedena; ali takvi se prijelazni oblici ne rađaju. 
Kao što je neka jedinka ili određeno muško ili određeno žensko, tako i 
pojedini leptir imitira ili jednu bljutavu vrstu ili drugu. Jedan leptir 
može imitirati vrstu A, dok njegov brat imitira vrstu B. 


Čini se da jedan jedini gen određuje da li će neka jedinka 
imitirati vrstu A ili vrstu B. Ali kako jedan jedini gen određuje sve 
raznovrsne pojedinosti mimikrije — boju, oblik, šaru, ritam leta? 
Odgovor je da jedan gen u smislu cistrona to vjerojatno ne može. Ali 
nesvjesnim i automatskim “uređivanjem'" postignutim putem inverzija 
i drugih slučajnih preuređivanja genske građe, velika skupina ranije 
razdvojenih gena tijesno se skupila u nekom kromosomu. Čitava se 
skupina ponaša kao jedan jedini gen — po našem tumačenju ona i je 
jedan jedini gen — i posjeduje “alel" koji je, u biti, neka druga skupina. 


Jedna skupina sadrži cistrone koji se bave imitiranjem vrste A; druga 
one koji se bave imitiranjem vrste B. Te se skupine prilikom 
crossingovera tako rijetko cijepaju da se u prirodi nikada ne nailazi na 
leptira koji bi bio neki prijelazni oblik. Ipak, oni se vrlo često pojavljuju 
kad se u laboratoriju uzgaja velik broj leptira. 

Riječ gen koristim kako bih označio gensku jedinicu koja je 
dovoljno mala da traje tijekom velikog broja generacija kako bi bila 
rasprostranjena u obliku mnogih kopija. To nije neko strogo i isključivo 
tumačenje, već više tumačenje koje se gubi, kao tumačenje “velikog" ili 
“starog". Što je veća vjerojatnost da će se neka dužina kromosoma 
podijeliti putem crossingovera ili izmijeniti putem različitih mutacija, 
to je manje opravdano nazvati i taj dio kromosoma genom u onom 
smislu u kojem se ja koristim tim izrazom. Za cistron je to opravdanje, 
ali isto tako i za veće jedinice. Dvanaest cistrona mogu biti tako blizu 
jedan drugome u kromosomu da, što se nas tiče, oni čine jednu jedinu I 
rujnu gensku jedinicu. Skupina cistrona za mimikriju leptira je dobar 
primjer. Kada cistroni napuste neko tijelo i uđu u drugo, kada se 
ukrcaju na spermatozoid ili jajnu stanicu i krenu na put u slijedeći 
naraštaj, oni će vjerojatno otkriti kako njihov brodić nosi i bliske 
suputnike s predhodnih putovanja, stare prijatelje s kojima su plovili 
na dugom putovanju iz tijela dalekih predaka. Susjedni cistroni u istom 
kromosomu tvore tijesno zbijenu grupu suputnika koji rijetko 
propuštaju ukrcati se na isti brod kada dođe vrijeme mejoze. 


Točnije rečeno, ova se knjiga ne bi trebala zvati Sebični cistron 
niti Sebični kromosom, već Pomalo sebični veliki komad kromosoma i još 
sebičniji mali komad kromosoma. Najmanje što se može reći je kako to i 
nije neki privlačni naslov, pa sam, označivši gen kao mali komad 
kromosoma koji potencijalno djeluje kroz mnoge generacije, knjigu 
nazvao Sebični gen. 


Sada smo se vratili na mjesto koje smo napustili pri kraju prvog 
poglavlja. Tamo smo vidjeli da sebičnost možemo očekivati u svakom 
entitetu koji zaslužuje naziv osnovne jedinice prirodnog odabiranja. 
Vidjeli smo kako neki ljudi jedinicom prirodnog odabiranja smatraju 
vrstu, drugi populaciju ili skupinu unutar neke vrste, a treći jedinku. 
Rekao sam da kao osnovnu jedinicu prirodnog odabiranja, pa prema 
tome i osnovnu jedinicu zastupanja vlastitog interesa, više volim 
zamišljati gen. A sada sam definirao gen na takav način da jednostavno 


ne mogu biti u krivu! 


Prirodno — odabiranje, jednostavno = shvaćeno, = označava 
selektivno preživljavanje bića. Neka bića žive, a druga umiru, ali da bi 
ta selektivna smrt imala bilo kakvog utjecaja na svijet, mora biti 
zadovoljen još jedan uvjet. Svako biće mora postojati u obliku 
mnogobrojnih kopija i bar neka bića moraju potencijalno biti sposobna 
održati se — u obliku kopija — tijekom značajno dugog razdoblja 
evolucijskog vremena. Male genetske jedinice imaju te odlike: jedinke, 
skupine i vrste — nemaju. Velika je zasluga Gregora Mendela što je 
pokazao kako se nasljedne jedinice praktično mogu smatrati 
nedjeljivim i nezavisnim česticama. Danas znamo kako je to malo 
pojednostavljeno. Čak se i cistron povremeno dijeli i ne postoje dva 
gena na istom kromosomu koja su potpuno nezavisna. Ja sam gen 
definirao kao jedinicu koja se u velikoj mjeri približava idealu 
nedjeljivosti čestica. Gen nije nedjeljiv, ali se dijeli rijetko. On je ili 
potpuno prisutan, ili potpuno odsutan u tijelu bilo kojeg pojedinca. Gen 
netaknut putuje od djeda do unuka, prolazeći između njih ravno kroz 
generaciju, bez stapanja s ostalim genima. Kada bi se geni neprestano 
miješali jedni s drugima, prirodno odabiranje — onako kako ga danas 
shvaćamo — bilo bi nemoguće. To je, slučajno, dokazano za Darwinova 
vremena i zadalo je Darwinu mnogo briga, jer se u ono vrijeme 
pretpostavljalo kako je nasljeđe proces miješanja. Mendelovo otkriće 
već je bilo objavljeno i moglo je priteći u pomoć Darwinu, ali on, na 
žalost, nikada nije saznao za njega: kao da ga nitko nije ni pročitao sve 
dok i Darwin i Mendel nisu odavno bili mrtvi. Mendel možda nije ni 
shvatio značaj svojih nalaza, jer bi inače pisao Darwinu. 


Drugo svojstvo gena kao čestice je da ne stari: ništa nije 
vjerojatnije da će umrijeti kada mu je milijun godina nego kada mu je 
sto. On generacijama skače iz tijela u tijelo, upravljajući jednim tijelom 
za drugim na vlastiti način i zbog vlastitih ciljeva, napuštajući niz 
umirućih tijela prije nego što utonu u starost i smrt. 

Geni su besmrtnici ili bolje rečeno označavaju se kao genska 
bića koja nisu daleko od toga da zaslužuju ovaj naziv. Mi, pojedinačni 
strojevi za preživljavanje u svijetu, možemo se nadati da ćemo poživjeti 
još nekoliko desetljeća. Ali geni na svijetu mogu očekivati dugovječnost 
koja se mjeri ne desetljećima već tisućama i milijunima godina. 


Kod vrsta koje se razmnožavaju spolnim putem, jedinka je 


prevelika i previše privremena genska jedinica da bi se mogla uzeti za 
značajnu jedinicu prirodnog odabiranja.!% Skupina jedinki je još veća 
jedinica. Govoreći jezikom gena, jedinke i skupine su kao oblaci na 
nebu ili pješčane oluje u pustinji. One su privremeni skupovi ili savezi. 
U vremenu evolucije oni nisu trajni. Populacije pripadnika neke vrste 
mogu trajati dugo, ali one se neprekidno mješaju s ostalim 
populacijama i tako gube svoj identitet. One su, isto tako, podložne i 
evolucijskoj promjeni iznutra. Jedna populacija nije dovoljno odvojen 
entitet da bi bila jedinica prirodnog odabiranja, nije dovoljno trajna i 
ujedinjena da bi bila “izabrana" umjesto neke druge populacije. 


Pojedinačno tijelo izgleda dovoljno odvojeno od drugih dok 
traje, ali koliko dugo je to? Svaka jedinka je jedinstvena. Ne možemo 
imati evoluciju ako se odabiranje vrši samo među bićima koja sva 
postoje samo po jednoj jedinoj kopiji. Spolno razmnožavanje nije 
umnožavanje identičnog. Kao što je neka populacija “zaražena" ostalim 
populacijama, tako su i budući naraštaji neke jedinke “zaraženi" njenim 
spolnim partnerom. Vaša djeca su samo polovica vas, a vaši unuci samo 
četvrtina. Kroz nekoliko generacija, najviše čemu se možete nadati je 
velik broj potomaka od kojih će svaki nositi samo maleni dio vas — 
nekoliko gena — čak i ako će neki nositi vaše ime. 


Jedinke nisu trajne, one su prolazne. I kromosomi su izmješani u 
zaboravu, kao i karte koje ste imali u ruci nakon odigrane igre. Ali same 
karte preživljavaju miješanje. Karte su geni. Geni nisu uništeni prilikom 
crossingovera, oni samo mijenjaju partnere i nastavljaju dalje. Naravno 
da nastavljaju dalje. To im je posao. Oni su umnoživači, a mi smo 
njihovi strojevi za preživljavanje. Kada odslužimo svoje, odgurnuti smo 
u stranu. Ali geni su stanovnici geološkog vremena: geni su vječni. 


Geni su vječni kao i dijamanti, ali ne baš na isti način. Kod 
dijamanta pojedinačni kristal traje kao neizmjenjen oblik atomske 
rešetke. Molekule DNK nemaju tu vrstu trajnosti. Život svake 
pojedinačne, tjelesne molekule DNK prilično je kratak — možda samo 
mjesec dana, ali u svakom slučaju ne više od jednog životnog vijeka. Ali 
molekula DNK može, teorijski, nastaviti živjeti u obliku vlastitih kopija i 
sto milijuna godina. Osim toga, kopije nekog određenog gena, baš kao i 
nekadašnji umnoživači u onoj prvobitnoj juhi, mogu biti 
rasprostranjeni širom svijeta. Razlika je u tome što su suvremeni 
primjeri svi uredno smješteni u tijela strojeva za preživljavanje. 


Upravo sada ističem potencijalnu besmrtnost gena, u obliku 
kopija, kao njegovu određujuću osobinu. Za neke potrebe dovoljno je 
definirati gen kao jedan jedini cistron, ali za potrebe teorije evolucije tu 
definiciju treba proširiti. Koliko će ta definicija biti proširena određeno 
je njenom svrhom. Mi želimo pronaći praktičnu jedinicu prirodnog 
odabiranja. Kako bismo to postigli, počinjemo time što identificiramo 
osobinu koju neka uspješna jedinica prirodnog odabiranja mora imati. 
Prema onome što smo rekli u posljednjem poglavlju, te osobine su 
dugovječnost, plodnost i vjernost prilikom  udvajanja. Zatim, 
jednostavno, “gen" definiramo kao strukturu koja u najvećem stupnju, 
barem potencijalno, ima te osobine. Gen je dugovječni umnoživač i 
postoji u obliku mnogobrojnih —umnoženih kopija. Njegova 
dugovječnost nije beskonačna. Čak ni dijamant ne traje doslovce 
vječno, a i cistron se može prerezati na dvoje putem crossingovera. Gen 
se definira kao dio kromosoma koji je dovoljno kratak da potencijalno 
traje dovoljno dugo kako bi djelovao kao značajna jedinica prirodnog 
odabiranja. 


Koliko točno iznosi to “dovoljno dugo"? Brzog i oštrog odgovora 
nema. Odgovor će ovisiti o tome koliko je jak “pritisak" prirodnog 
odabiranja, to jest, od toga kolika je veća vjerojatnost da će “loša" 
genska jedinica umrijeti, nego vjerojatnost da će umrijeti njen “dobar" 
alel. To je stvar veličine koja će se mijenjati od primjera do primjera. 
Najveća praktična jedinica prirodnog odabiranja — gen — obično će 
ležati negdje između cistrona i kromosoma. 

Njegova potencijalna besmrtnost čini gen dobrim kandidatom za 
osnovnu jedinicu prirodnog odabiranja. Ali sada je došlo vrijeme kako 
bi se istakla riječ “potencijalan". Neki gen može živjeti milijun godina, 
ali mnogi novi geni ne uspijevaju preživjeti čak ni svoju prvu 
generaciju. Ono malo gena koji u tome uspijevaju, čine to djelomice 
zato jer imaju sreću, ali uglavnom zato jer imaju ono što je važno, a to 
znači da su uspješni prilikom stvaranja strojeva za preživljavanje. Oni 
imaju takav utjecaj na razvoj embrija svakog uzastopnog tijela u kojem 
će se naći, da to tijelo ima nešto malo veću vjerojatnost da će živjeti i 
razmnožavati se nego što bi to bilo pod utjecajem suparničkog gena ili 
alela. Na primjer, “dobar" gen može sebi osigurati preživljavanje tako 
što će biti sklon da tijela u kojima će se zateći obdari dugim nogama, 
što tim tijelima pomaže pobjeći od grabežljivaca. To je posebni, a ne 


opći primjer. Duge noge nisu, uostalom, uvijek neka prednost. Krtici bi, 
na primjer, one samo smetale. Umjesto da se zapetljavamo u 
pojedinosti, možemo li zamisliti ikakve sveopće odlike koje bismo 
mogli očekivati u svim (to jest dugovječnim) genima? I obratno, koje su 
osobine koje odmah obilježavaju neki gen kao “loš", kratkovječan? 
Takvih općih osobina moglo bi biti više, ali postoji jedna koja je za ovu 
knjigu naročito značajna: na razini gena, nesebičnost mora biti loša, a 
sebičnost dobra. To neumoljivo proizlazi iz naših definicija 
nesebičnosti i sebičnosti. Geni se za svoje preživljavanje bore 
neposredno sa svojim alelima, jer su im u fondu gena njihovi aleli 
suparnici za isto mjesto u kromosomima budućih generacija. Svaki gen 
koji se ponaša tako da na račun svojih alela povećava vlastite izglede za 
preživljavanje u zalihi gena, želi i po samoj definiciji, tautološki, 
preživjeti. Gen je osnovna jedinica sebičnosti. 

Upravo smo izrekli glavnu poruku ovog poglavlja. Ali spomenuo 
sam i određene komplikacije i skrivene pretpostavke. Prva 
komplikacija je već ukratko spomenuta. Koliko god geni bili nezavisni i 
slobodni na svom putovanju kroz generacije, oni nisu nezavisni i 
slobodni pri upravljanju razvojem embrija. Oni surađuju i djeluju na 
nezamislivo složene načine i to kako međusobno tako i s vanjskim 
svijetom. Izrazi kao što su “gen za duge noge" ili “gen za nesebično 
ponašanje" zgodni su govorni izrazi, ali važno je shvatiti što oni znače. 
Ne postoji gen koji stvara samo nogu, dugu ili kratku. Stvaranje noge 
zajednički je pothvat više gena. Potrebni su još i utjecaji iz vanjske 
sredine: noge su, uostalom, stvarno napravljene iz hrane! Ali ipak može 
postojati i jedan jedini gen koji, ako je sve ostalo podjednako, teži noge 
učiniti dužima nego što bi to one bile pod utjecajem alela toga gena. 


Kao usporedbu, zamislite utjecaj umjetnog gnojiva, recimo 
nitrata, na rast pšenice. Svatko zna da žitarice, gnojene nitratom, 
narastu veće nego bez njegove prisutnosti. No, nitko nije tako lud 
tvrditi kako bi vam nitrat mogao napraviti žitaricu. Sjeme, tlo, sunce, 
voda, različiti minerali — sve je to, očigledno, isto tako potrebno. Ali, 
ako se svi ti drugi čimbenici drže nepromjenjivima, pa i ako im se 
dopusti izvjesna promjenjivost u određenim granicama, dodatak 
nitrata povećat će rast žitarice. Tako je i s pojedinačnim genima u 
razvoju embrija. Embrionalnim razvojem upravljaju tako tijesno 
isprepleteni odnosi, da je o njima ovdje bolje ne razmišljati. Niti jedan 


čimbenik, genski ili vanjski, ne može se smatrati jedinim “uzrokom" 
bilo kojeg dijela djeteta. Svi dijelovi djeteta imaju bezbroj prethodnih 
uzroka. Ali razlika između dvoje djece, razlika u dužini nogu, lako se 
može pratiti unatrag do jedne ili više jednostavnih prethodnih razlika, 
bilo u okolišu bilo u genima. U borbi za preživljavanje važne su razlike; 
a u evoluciji su važne genski upravljane razlike. 


Kad je o nekome genu riječ, njegovi su mu aleli smrtni suparnici, 
ali ostali su geni samo dio njegovog okruženja i mogu se usporediti 
temperaturom, hranom, grabljivcima ili pratiteljima. Djelovanje nekog 
gena ovisi o njegovom okolišu, a to obuhvaća i ostale gene. Ponekad 
jedan gen djeluje na neki način u prisutnosti drugog gena, a potpuno 
drukčije djeluje u prisutnosti nekog drugog skupa pratećih gena. Cijeli 
skup gena u nekom tijelu tvori neku vrstu genske klime ili pozadine, 
koja mijenja djelovanja svakog pojedinačnog gena i utječe na njih. 

Ali sada očito imamo paradoks. Ako je stvaranje djeteta toliko 
zamršen suradnički pothvat i ako je svakome genu potrebno više tisuća 
drugih gena kako bi mu upotpunili posao, kako ćemo onda to uskladiti 
s onom slikom o nedjeljivim genima koji poput besmrtnih divokoza 
skaču stoljećima iz tijela u tijelo: slikom slobodnih, nesputanih, 
koristoljubivih čimbenika života? Je li sve to bila glupost? Nikako. 
Možda sam otišao predaleko s onim kićenim ulomcima teksta, ali 
besmislice nisam govorio, niti ovdje ima stvarnog paradoksa. To 
možemo objasniti jednom drugom usporedbom. 


Jedan veslač ne može sam pobijediti u utrci čamaca Oxforda i 
Cambridgea. Potrebno mu je osam kolega. Svaki od njih je specijalist 
koji sjedi na posebnom mjestu u čamcu — na pramcu, zapovjednom 
mjestu, za krmom i tako dalje. Veslanje je zajednički pothvat, ali neki su 
pri tom ipak bolji od drugih. Pretpostavimo kako trener mora izabrati 
idealnu posadu iz jedne skupine kandidata, od kojih su se neki 
specijalizirali za položaj na krmi, drugi za mjesto na pramcu i tako 
dalje. Pretpostavimo kako on izbor radi na slijedeći način: svaki dan 
sastavlja tri nove probne ekipe tako što nasumce postavlja kandidate 
na svaki položaj pa se te tri ekipe međusobno takmiče. Nakon nekoliko 
tjedana, vidjet će se da u pobjedničkom čamcu često sjede isti 
pojedinci. Oni su označeni kao dobri veslači. Ostali pojedinci se stalno 
nalaze u gubitničkim ekipama i na kraju bivaju odbačeni. Ali čak i jedan 
izuzetno dobar veslač može ponekad biti član ekipe koja gubi, ili zato 


jer su ostali članovi sporiji ili zbog loše sreće — primjerice jakog vjetra 
iz suprotnog smjera. Najbolji ljudi nalaze se u pobjedničkom čamcu 
samo uzevši prosječno. 


Veslači su geni. Suparnici za svako mjesto u čamcu su aleli 
potencijalno sposobni zauzeti isto mjesto u dužini jednog kromosoma. 
Brzo veslanje odgovara gradnji tijela koje uspijeva preživjeti. Vjetar je 
vanjski okoliš. Skupina kandidata je zaliha gena. Kada je posrijedi 
preživljavanje bilo kog pojedinačnog tijela, svi njegovi geni nalaze se u 
istom čamcu. Mnogo dobrih gena dospijeva u loše društvo, te je 
primorano dijeliti tijelo s nekim smrtonosnim genom koji to tijelo ubija 
u djetinstvu. Tada onaj dobar gen biva uništen sa svim ostalim genima. 
Ali to je samo jedno tijelo, a kopije istog dobrog gena nastavljaju živjeti 
u drugim tijelima u kojima nema onog smrtonosnog gena. Mnoge 
kopije dobrih gena odbačene su samo zato jer su dijelile tijelo s lošim 
genima, a mnogi nestaju uslijed neke druge zle kobi, recimo ako 
njihovo tijelo pogodi grom. Ali kob, dobra ili zla, nailazi slučajno, te gen 
koji se stalno nalazi na strani koja gubi nije nesretan; to je loš gen. 


Jedna od odlika svakog dobrog veslača je timski rad, sposobnost 
uklapanja i suradnje s ostalima u posadi. To može biti isto' toliko važno 
koliko i jaki mišići. Kao što smo u slučaju s leptirima vidjeli, prirodno 
odabiranje može nesvjesno “urediti" kompleks gena putem inverzije i 
ostalih krupnih pokreta djelića kromosoma, te tako dovesti gene koji 
dobro surađuju u tijesno povezane skupine. Ali događa se i to da geni 
koji ni na koji način nisu fizički povezani mogu biti odabirani zato jer 
se uzajamno slažu. Gen koji dobro surađuje s većinom ostalih gena na 
koje će u generacijskom slijedu tijela vjerojatno naići, to jest sa svim 
genima u zalihi gena, imat će prednost. 


Na primjer, tijelo uspješnog mesoždera mora imati velik broj 
osobina — oštri sjekutići, prava vrsta crijeva za probavu mesa i mnoge 
druge pojedinosti. Uspješnom biljožderu, s druge strane, potrebni su 
ravni kutnjaci i mnogo duža crijeva s drugom vrstom probave. U 
biljožderskoj zalihi gena, novi gen koji bi svome vlasniku prenosio 
oštre mesožderske zube ne bi bio uspješan. Ne zato što je 
mesožderstvo, općenito uzevši, loše, već zato što se meso ne može 
uspješno jesti ako ne postoji prava vrsta probavila, kao i ostale osobine 
neophodne za mesožderski način života. Geni za oštre mesožderske 
zube nemaju prirođenost loših gena. Oni su loši samo u zalihi gena u 


kojem prevladavaju geni za biljožderske osobitosti. 


Ovo je nježna, složena zamisao. Složena je, jer se “okoliš" nekog 
gena sastoji uglavnom od drugih gena, od kojih je svaki i sam izabran 
zbog svoje sposobnosti surađivanja sa svojim okolišem ostalih gena. 
Postoji sličnost kojom se može izraziti ovo osjetljivo mjesto, ali ona nije 
iz svakidašnjeg iskustva. To je sličnost s “teorijom igara" kod ljudi, o 
kojoj će biti riječi u petom poglavlju, u svezi s agresivnim natjecanjima 
između pojedinačnih životinja. Zato odgađam daljnju raspravu o 
ovome za kraj toga poglavlja i vraćam se ovoj središnjoj poruci. A ta 
poruka je da osnovnom jedinicom prirodnog odabiranja ne treba 
smatrati vrstu niti populaciju, pa čak ni jedinku, već malu jedinicu 
genskog materijala koju je zgodno označiti kao gen. Kamen temeljac 
ove tvrdnje, kao što je ranije rečeno, je pretpostavka kako su geni 
potencijalno besmrtni, dok su tijela i sve više jedinice privremeni. Ta 
pretpostavka počiva na dvije činjenice: na činjenici spolnog 
razmnožavanja i crossingovera te na činjenici smrtnosti jedinke. Te su 
činjenice nepobitna istina. Ali to nas ne sprječava da se pitamo zašto su 
one istina. Zašto mi i većina ostalih strojeva za preživljavanje 
primjenjujemo spolno razmnožavanje? Zašto naši kromosomi izvode 
crossingover? I zašto ne živimo vječno? 


Pitanje zašto umiremo od starosti je složeno pitanje, a 
pojedinosti prelaze ovu knjigu. Osim posebnih razloga, predloženi su i 
neki opći. Po jednoj teoriji, na primjer, starost predstavlja 
nagomilavanje pogubnih pogrešaka činjenih tijekom kopiranja te zbog 
ostalih oštećenja gena koja nastaju tijekom života jedinke. Jedna druga 
teorija, koju predstavlja Sir Peter Medawar, dobar je primjer 
evolucijskog načina mišljenja u smislu genskog odabiranja. Medawar 
najprije odbacuje uobičajene tvrdnje kao što su: “Smrt starih jedinki je 
nesebični čin u odnosu na ostale članove vrste, jer kada bi se stari 
zadržavali i tada kad postanu previše oronuli za razmnožavanje, tada 
bi svijet bez ikakve svrhe bio pretrpan njima." Kao što Medawar ističe, 
ovo je dokaz koji se vrti u krug, dokaz koji pretpostavlja ono što treba 
dokazati, kako su stare životinje, naime, previše oronule za 
razmnožavanje. To je, također, dokaz iz one grupe naivnih objašnjenja 
koja govore o odabiranju skupine ili odabiranju vrste, iako bi se taj dio 
objašnjenja mogao izraziti i nešto  pristojnije. Logika same 
Medawarove teorije je divna. Možemo je izložiti na slijedeći način. 


Već smo postavili pitanje koja su najvažnija obilježja “dobrog'" 
gena, i odlučili kako je “sebičnost" jedno takvo obilježje. Ali jedno 
drugo opće obilježje koje će imati uspješni geni je sklonost odlaganja 
smrti svojih strojeva za preživljavanje sve do poslije razmnožavanja. 
Nema sumnje da su neki vaši bratići ili bakina braća umrli u 
djetinjstvu, ali zato nije niti jedan jedini vaš predak. Preci, jednostavno, 
ne umiru kao djeca! 


Gen koji dovodi do toga da njegovi vlasnici umru naziva se 
letalnim genom. Poluletalni gen ima slabije djelovanje, te tako čini 
vjerojatnijom smrt iz nekih drugih razloga. Svaki gen svoj vrhunac 
djelovanja na tijelo postiže u određenom stupnju života, a letalni i 
poluletalni gen nisu izuzeci. Većina gena djeluje tijekom razvoja fetusa, 
drugi tijekom djetinjstva, treći u mladosti, neki u zrelo doba, a neki pak 
u starosti. (Razmislite o tome kako gusjenica i leptir koji nastaje iz nje 
imaju potpuno isti skup gena.) Postoji, očito, sklonost da se letalni geni 
odstrane iz zalihe gena. Ali je isto tako očigledno kako će kasno 
djelujući letalni gen biti u zalihi gena postojaniji nego rano djelujući 
letalni gen. Gen koji je letalan u nekom starijem tijelu može se ipak 
zadržati u zalihi gena pod uvjetom da se njegovo smrtonosno 
djelovanje ne otkrije sve dok tijelo ne bude imalo vremena razmnožiti 
se bar do izvjesne mjere. Na primjer, gen koji dovodi do raka u starijim 
tijelima može se prenijeti mnogobrojnim potomcima zato što će se te 
jedinke razmnožiti prije nego što dobiju rak. S druge strane, gen koji u 
mladih odraslih tijela dovodi do raka neće biti prenešen prevelikom 
broju potomaka, a gen koji dovodi do smrtonosnog raka kod djece neće 
nikako biti prenesen potomcima. Prema ovoj teoriji, dakle, propadanje 
u starosti jednostavno je nusproizvod nagomilavanja kasno djelujućih 
poluletalnih gena u zalihi gena, gena kojima je omogućeno da kroz 
mrežu prirodnog odabiranja prokliznu jednostavno zato što djeluju u 
kasnijoj dobi života. 

Ono što nam Medawar ističe je kako će odabiranje dati prednost 
onim genima koji imaju učinak odlaganja djelovanja drugih, letalnih 
gena i da će isto tako davati prednost genima koji djeluju na 
ubrzavanje učinaka dobrih gena. Moguće je da se veliki dio evolucije 
sastoji od genski upravljanih promjena vremena početka aktivnosti 
gena. 


Važno je primijetiti kako po ovoj teoriji nije značajno praviti bilo 


kakve prethodne pretpostavke da se razmnožavanje zbiva samo u 
određenom uzrastu. Ako pođemo od toga kako je za sve jedinke 
podjednako vjerojatno da će u bilo kojem uzrastu imati dijete, onda bi 
se Medawarovom teorijom lako moglo predvidjeti da će se kasno 
djelujući škodljivi geni nagomilavati u zalihi gena, a sklonost prema 
smanjenom razmnožavanju u starosti slijedila bi iz toga kao 
sekundarna posljedica. 


Osim toga, dobra je osobina ove teorije što nas navodi na 
prilično zanimljiva razmišljanja. Iz nje, na primjer, proizlazi da ako 
želimo produžiti ljudski životni vijek, onda postoje dva glavna načina 
kako bismo to postigli. Prvo, trebali bismo spriječiti dobivanje djece 
prije određene starosti, prije, recimo, četrdesete godine. Poslije 
nekoliko stoljeća, ova najniža starosna granica povisila bi se na pedeset 
godina, i tako dalje. Moglo bi se pomisliti kako bi se na taj način životni 
vijek ljudi mogao produžiti na nekoliko stotina godina. No, ne mogu 
zamisliti da bi itko ozbiljno želio provesti ovakvu politiku. 


Kao drugo, mogli bismo pokušati “prevariti" gene kako bi 
pomislili da je tijelo u kojem se nalaze mlađe nego što je stvarno. U 
praksi, to bi značilo odrediti koje se kemijske promjene događaju za 
vrijeme starenja. Svaka takva promjena mogla bi biti “prekidač" koji 
“uključuje" kasno-djelujuće smrtonosne gene. Oponašanjem vanjskih 
kemijskih svojstava mladog tijela moguće bi bilo spriječiti pojavljivanje 
kasno-djelujućih škodljivih gena. Zanimljivo je da kemijski signali 
starosti u normalnom smislu ne moraju biti škodljivi sami po sebi. 
Pretpostavimo, na primjer, kako je tvar S koncentriranja u tijelima 
starih nego u tijelima mladih jedinki. Sama tvar S mogla bi biti sasvim 
bezazlena, to bi mogao biti neki sastojak hrane koji se vremenom 
nagomilava u tijelu. Ali automatski, svaki gen koji bi sasvim slučajno 
imao škodljivo djelovanje u prisutnosti tvari S, a inače bi imao dobro 
djelovanje, bio bi pozitivno odabiran iz zalihe gena, te bi, u stvari, bio 
gen “za" umiranje od starosti. Lijek bi jednostavno bio da He tvar S 
odstrani iz tijela. 


U ovoj ideji revolucionarno je to što je samo S “etiketa" za 
starost. Svaki liječnik koji bi primjetio kako visoka koncentracija tvari S 
teži izazvati smrt, vjerojatno bi o S mislio kao o nekoj vrsti otrova i 
potrudio bi se otkriti neposrednu uzročnu vezu između tvari S i 
tjelesnog poremećaja. Ali u našem zamišljenom slučaju on bi samo 


gubio vrijeme! 


Mogla bi postojati i tvar Y, “etiketa" mladosti u tom smislu što bi 
se u mladim tijelima nalazila u većoj koncentraciji nego u starim. I opet, 
moglo bi doći do odabiranja gena koji bi imali povoljno djelovanje u 
prisutnosti tvari Y, ali koji bi u njenoj odsutnosti bili škodljivi. Kako 
nemamo nikakvog načina saznati što su S i Y— a takvih tvari može biti 
mnogo — možemo samo predvidjeti da što više budemo oponašali ili 
podržavali odlike mladog tijela u nekom starom tijelu, ma koliko 
beznačajno te odlike izgledale, to će ono staro tijelo duže i živjeti. 


Moram naglasiti kako su ovo samo špekulacije koje se baziraju 
na Medawarovoj teoriji. lako u izvjesnom smislu Medawarova teorija 
mora imati u sebi i zrnce istine, to ne znači kako ona daje i ispravno 
objašnjenje za bilo koji stvarni primjer staračke oronulosti. Ono što je 
za našu svrhu važno je da shvaćanjem evolucije u smislu odabiranja 
gena _ nije teško objasniti pojavu umiranja ostarjelih jedinki. 
Pretpostavka o smrtnosti jedinke, koja je u ovom poglavlju u središtu 
našeg izlaganja, u okviru ove teorije ima opravdanja. 


Teže je opravdati drugu pretpostavku koju sam spomenuo, 
pretpostavku o postojanju spolnog razmnožavanja i crossingovera. Do 
crossingovera ne mora uvijek doći. Kod mužjaka vinskih mušica ga 
nema. Također, ženke imaju jedan gen koji suzbija crossingover. Kada 
bismo odgajali populaciju mušica koje bi sve imale taj gen, kromosom u 
“zalihi kromosoma" postao bi osnovna nedjeljiva jedinica prirodnog 
odabiranja. U stvari, kada bi svoju definiciju slijedili sve do njenog 
logičnog zaključka, cijeli bi kromosom morao biti smatran jednim 
“genom". 


I tu, opet, postoje alternative za spol. Ženke zelenih mušica 
mogu dati žive ženske potomke bez oca, i svaka od njih nosit će sve 
majčine gene. (Događa se da embrij u majčinoj “maternici“ nosi još 
manji embrij u vlastitoj “maternici". Tako ženka zelene mušice može 
istodobno “roditi" kćer i unuku, i obje će biti istovjetne njenim 
vlastitim identičnim blizankama.) Mnoge se biljke šire vegetativno tako 
što puštaju izdanke. U tom slučaju možda je bolje govoriti o rastu nego 
o razmnožavanju; ali tada, ako razmislimo, vidi se kako je u svakom 
slučaju razlika između rasta i nespolnog razmnožavanja prilično mala, 
jer se i jedno i drugo događa putem jednostavne mitotske podjele 
stanica. Ponekad se biljke nastale vegetativnim razmnožavanjem 


odvajaju od “roditelja". U drugim slučajevima, kod brijesta, na primjer, 
sastavni izdanci ostaju netaknuti. U stvari, cijeli brijest se može 
smatrati jednom jedinom jedinkom. 


I tako, postavlja se pitanje: ako zelene mušice i brijestovi to ne 
rade, zašto mi ostali ne žalimo truda te miješamo svoje gene s tuđima 
prije nego napravimo dijete? Taj put je pomalo čudan. I prije svega, 
zašto je spol, ta čudnovata nastranost neposrednog umnožavanja, 
uopće nastao? Kakva je korist od spola? 


Ovo je pitanje na koje je onome tko se bavi evolucijom izuzetno 
teško odgovoriti. Mnogi ozbiljni pokušaji kako bi se pronašao odgovor 
podrazumijevaju složeno matematičko razmišljanje. Obećavam da ću 
to izbjegavati, osim što ću reći jednu stvar. Od svih mogućih poteškoća 
na koje teoretičari nailaze kada žele objasniti evoluciju, pola potječu od 
činjenice što oni obično misle da jedinka pokušava što više povećati 
broj svojih gena koji će je nadživjeti. U tom smislu izgleda da je spol 
paradoksalan zato jer je “nedjelotvoran" način na koji neka jedinka 
rasprostranjuje svoje gene: svako dijete ima svega 50 posto gena te 
jedinke, dok ostalih 50 posto potječu od partnera suprotnog spola. Ako 
bi iz nje, kao iz zelene mušice, nicala djeca koja bi bila točno kopija nje 
same, onda bi ta jedinka slijedećem naraštaju, tijelu svakog djeteta, 
predala sto posto svojih gena. Ovaj prividni paradoks naveo je 
teoretičare prihvatiti zamisli o skupnom odabiranju, jer je jednostavno 
lako zamisliti prednosti koje postojanje spolova ima na razini skupine. 
Kako je W. F. Bodmer kratko rekao, spol “u jednoj jedinoj jedinici 
olakšava nagomilavanje povoljnih mutacija koje se odvojeno javljaju u 
različitim jedinkama". 

Ali taj paradoks izgleda manje paradoksalan slijedimo li tezu ove 
knjige i jedinku promatramo kao stroj za preživljavanje što ga je 
sagradio jedan kratkovječni savez dugovječnih gena. Sa stanovišta 
jedinke, “djelotvornost" je tada nevažna. Spolno razmnožavanje 
nasuprot nespolnog promatrat će se kao odlika koju kontrolira jedan 
jedini gen, baš kao što je slučaj s plavim očima nasuprot smeđih. Gen 
“za" spol manipulira svim ostalim genima zbog vlastitih sebičnih 
ciljeva. Isto čini i gen za crossingover. Postoje čak i geni — koji se zovu 
mutatori — koji manipuliraju brojem pogrešaka u kopiranju ostalih 
gena. Po tumačenju, pogreška u kopiranju nepovoljna je za gen koji se 
pogrešno udvostručio. Ali ako je ona povoljna za sebični mutatorski 


gen koji je do nje doveo, mutator se može proširiti po zalihi gena. 
Slično ovome, ako crossingover koristi gen odgovoran za crossingover, 
to je dovoljno objašnjenje za postojanje crossingovera. A ako spolno 
razmnožavanje, nasuprot nespolnom, koristi gen za spolno 
razmnožavanje, to je onda dovoljno objašnjenje za postojanje spolnog 
razmnožavanja. Da li preostalim genima jedinki; ono koristi ili ne, 
srazmjerno je nevažno. Viđen sa stanovišta sebičnog gena, spol, na 
kraju, i nije toliko čudnovat. 


Ova tvrdnja opasno se približava granici kad počinje vrtnja u 
krug, jer je postojanje spolnosti preduvjet čitavog niza zaključaka koji 
vode do toga da se gen promatra kao jedinica odabiranja. Uvjeren sam 
da postoje načini za izbjegavanje te vrtnje u krug, ali ova knjiga nije 
mjesto za pretresanje tog pitanja. Spolnost postoji. To je nepobitno. 
Posljedica spolnosti i crossingovera je' mala genska jedinica ili gen koji 
se može smatrati nečim što je u nama najbliže bitnom, nezavisnom 
djelatnom čimbeniku evolucije. 


Spolnost nije jedini prividni paradoks koji postaje manje 
zagonetan od trenutka kada naučimo misliti na način sebičnog gena. 
Na primjer, ustanovljuje se kako je količina DNK u organizmima veća 
nego što je to, strogo uzevši, neophodno za njihovu gradnju: veliki dio 
DNK nikada se ne pretvori u proteine. Sa stanovišta pojedinačnog 
organizma to izgleda paradoksalno. Ako je “svrha" DNK nadziranje 
gradnje tijela, onda iznenađuje otkriće kako velika količina DNK to ne 
čini. Biolozi lupaju glavom pokušavajući izmisliti koji korisni zadatak 
obavlja taj prividni višak DNK. Ali sa stanovišta samih sebičnih gena, 
paradoksa nema. Istinska svrha DNK je preživjeti — ni manje ni više. 
Najjednostavniji način za objašnjavanje viška DNK je pretpostaviti 
kako je to parazit ili, u najboljem slučaju, bezazleni ali beskorisni 
prolaznik koji traži da ga povezu strojevi za preživljavanje što su ih 
stvorili ostali DNK.1! 

Netko ovakvom viđenju evolucije upućuje prigovor smatrajući 
da je previše gensko. Na kraju krajeva, tvrde oni, to što stvarno živi ili 
umire jesu cijele jedinke sa svim svojim genima. Nadam se da sam u 
ovom poglavlju dovoljno rekao pokazujući kako ovdje, u stvari, i nema 
nekog neslaganja. Kao što cijeli čamci pobjeđuju ili gube na regati, tako 
i jedinke žive ili umiru, i neposredno djelovanje prirodnog odabiranja je 
približno uvijek na razini jedinke. Ali dugoročne posljedice namjerne 


smrti jedinke i uspješnost u razmnožavanju iskazuju se u vidu 
promjenjive učestalosti gena u zalihi. Uz izvjesne ograde, zaliha gena 
igra za suvremene umnoživače istu ulogu kao i ona iskonska juha za 
prve umnoživače. Spolni proces i kromosomski crossingover imaju 
ulogu očuvanja tijeka suvremenog ekvivalenta juhe. Uslijed spolnog 
procesa i crossingovera zaliha gena je uvijek dobro uskomešana, a geni 
djelomično izmiješani. Evolucija je proces kojim neki geni u zalihi gena 
postaju mnogobrojniji, a drugi malobrojniji. Dobro je steći naviku da 
se, kad god pokušamo objasniti evoluciju neke odlike kao što je 
nesebično ponašanje, jednostavno pitamo: “Kakvo će djelovanje ta 
odlika imati na učestalost gena u zalihi gena?" Jezik gena ponekad 
postaje pomalo jednolik te ćemo se radi kratkoće i živosti vraćati 
metafori. Ali na te metafore moramo uvijek brižljivo motriti kako 
bismo bili sigurni da se, ukoliko to bude potrebno, mogu prevesti 
natrag na jezik gena. 


Što se gena tiče, zaliha gena je samo nova vrsta juhe u kojoj on 
vodi život. Jedino što se promijenilo je to da on danas vodi takav život 
da prilikom gradnje jednog smrtnog stroja za preživljavanje za drugim, 
surađuje sa, iz zalihe gena izvučenim, skupinama prijatelja koje nastaju 
jedna za drugom. U slijedećem poglavlju okrenut ćemo se samim 
strojevima za preživljavanje i načinu na koji se za gene može reći kako 
nadziru njihovo ponašanje. 


STROJEVI ZA PREŽIVLJAVANJE su započeli kao pasivna 
spremišta za gene, koja su genima pružala tek nešto više od zidova za 
zaštitu od kemijske ratne opreme suparnika i od pustošenja slučajnih 
molekulnih bombardiranja. U prvo vrijeme su se “hranili" organskim 
molekulama kojih je u prajuhi bilo u izobilju. Tom lagodnom životu 
došao je kraj kad je iz juhe iskorištena sva organska hrana koja se 
tijekom stoljeća bila polako stvarala pod utjecajem sunčeve svjetlosti. 
Veliki ogranak strojeva za preživljavanje, koje danas zovemo biljkama, 
počeo je izravno iskorištavati sunčevu svjetlost za izgradnju složenih 
molekula iz jednostavnih, ostvarujući tako mnogo brže sintetske 
procese kakvi su se odvijali i u prvobitnoj juhi. Drugi ogranak, sada 
poznat pod nazivom životinje, “otkrio" je kako jedući biljke ili pak 
druge životinje može iskoristiti kemijski trud biljaka. Oba ova osnovna 
ogranka strojeva za preživljavanje pronalazila su i razvijala sve 
domišljatije načine za povećavanje svoje djelotvornosti u različitim 
načinima života, a novi načini života su se neprestano ukazivali. 
Razvijali su se podogranci i podpodogranci od kojih je svaki imao 
posebni način življenja: u moru, na kopnu, u zraku, pod zemljom, na 
drveću, u ostalim živim tijelima. Ti podogranci su doveli do ogromne 
raznolikosti životinja i biljaka, što danas im nas ostavlja velik dojam. 

I životinje i biljke razvile su se u mnogostanična tijela u njim je 
svim stanicama raspoređen potpuni broj kopija svih genu. Ne znamo 
kad se, zašto, i u koliko nezavisnih navrata to dogodilo. Neki ljudi 
koriste se metaforom kolonije, opisujući tijelo Uno koloniju stanica. Ja 
više volim o tijelu razmišljati kao o koloniji gena, a o stanici kao o 
pogodnoj radnoj jedinici kemijske industrije gena. 

Možda tijela i jesu kolonije gena, ali nepobitno je da su ona 
stekla vlastitu individualnost u ponašanju. Životinja se kreće kao 
koordinirana cjelina, kao jedinica. Ja se subjektivno osjećam kao 


jedinka, a ne kao kolonija. To treba i očekivati. Odabiranje je davalo 
prednost onim genima koji su surađivali s ostalima. U nemilosrdnom 
natjecanju za oskudna sredstva, odnosno u žestokom nastojanju da se 
pojedu ostali strojevi za preživljavanje i da se izbjegne da oni pojedu 
tebe, u zajedničkom se tijelu suradnja morala nagrađivati više nego 
anarhija. Danas je uzajamna koevolucija gena odmakla tako daleko da 
je zajednička priroda nekog pojedinačnog stroja za preživljavanje 
zaista neprepoznatljiva. Mnogi biolozi je zato ni ne priznaju i neće se 
složiti sa mnom. 


Srećom za ono što bi novinari nazvali “vjerodostojnošću“ 
preostalog dijela ove knjige, ovo neslaganje je uglavnom akademskog 
karaktera. Kao što nije zgodno govoriti o kvantu i elementarnim 
česticama kad se raspravlja o radu automobila, tako je često zamorno i 
nepotrebno uvlačiti gene u raspravu o strojevima za preživljavanje. U 
praksi je obično praktično promatrati pojedinačno tijelo kao čimbenik 
koji “nastoji" povećati broj svih svojih gena u slijedećim generacijama. 
Koristit ću se praktičnim jezikom. Ako ne kažemo drukčije, “nesebično 
ponašanje" i “sebično ponašanje" značit će ponašanje jednog 
životinjskog tijela prema drugome. 

Ovo poglavlje odnosi se na ponašanje — vještinu brzog kretanja 
kojom se obilno koristio životinjski ogranak strojeva za preživljavanje. 
Životinje su postale aktivna vozila za nabavu gena — genski strojevi. 
Značajka ponašanja, onako kako se biolozi koriste tim izrazom, je 
brzina. Biljke se kreću, ali vrlo sporo. Kad ih promatramo na ubrzanom 
filmu, biljke penjačice izgledaju kao aktivne životinje. Ali najveći dio 
kretanja biljaka u stvari je nepovratni rast. Životinje su, s druge strane, 
razvile načine za stotine i tisuće puta brže kretanje. Štoviše, pokreti 
koje one čine mogu se povući i u suprotnom pravcu te ponavljati 
beskonačni broj puta. 


Ono što su životinje razvile kako bi postigle brzo kretanje bio je 
mišić. Mišići su strojevi koji, poput parnog stroja i motora s 
unutrašnjim sagorijevanjem, koriste energiju —uskladištenu u 
kemijskom gorivu kako bi proizveli mehaničko gibanje. Razlika je u 
tome što se neposredna mehanička snaga mišića proizvodi u obliku 
napetosti, a ne u obliku parnog tlaka kao kod parnog stroja i motora s 
unutrašnjim sagorijevanjem. Ali mišići su slični strojevima po tome što 
svoj rad često ostvaruju preko konopa i poluga sa šarkama. Te poluge 


su u nama poznate pod nazivom kosti, konopi su tetive, a šarke 
zamjenjuju zglobovi. Mnogo je toga poznato o točnim molekulnim 
načinima djelovanja mišića, ali za mene je mnogo zanimljivije pitanje 
kako su kontrakcije mišića vremenski usklađene. 

Jeste li ikada promatrali neki složeniji umjetni stroj, primjerice 
stroj za šivanje ili pletenje, stroj za automatsko punjenje boca ili 
kombajn? Pokretačka snaga potječe od nekud, primjerice iz 
elektromotora ili traktora. Ali mnogo više zbunjuje složeno vremensko 
usklađivanje operacija. Ventili se otvaraju i zatvaraju pravilnim 
redosljedom, čelični prsti spretno vežu čvor oko bale sijena, a zatim u 
pravom trenutku iskače nož i siječe vrpcu. U mnogim strojevima 
vremensko usklađivanje postignuto je sjajnim izumom zupčanika koji 
posredstvom posebno oblikovane osovine prevodi jednostavno 
okretanje u složenu ritmičku operaciju. Na sličnom načelu radi i 
muzička kutija. Ostali strojevi, poput parnih orgulja ili mehaničkog 
klavira, služe se svitcima papira ili kartama izbušenim po posebnim 
obrascima. Odnedavno postoji trend zamjene jednostavnih mehaničkih 
vremenskih usklađivača s elektronskim. Digitalna računala su primjeri 
velikih i raznovrsnih elektronskih uređaja koji se mogu koristiti za 
stvaranje složenih vremenski usklađenih obrazaca kretanja. Osnovna 
komponenta suvremenog elektronskog stroja poput računala je čip, 
koji je građen od mnoštva poluvodičkih elemenata. 

Čini se da su strojevi za preživljavanje zaobišli zupčanike, 
bušene kartice i čipove. Aparatura kojom se oni koriste za vremensko 
usklađivanje pokreta ima više toga zajedničkog s elektronskim 
računalom, iako se po osnovnoj operaciji potpuno razlikuje od njega. 
Osnovna jedinica bioloških računala, živčana stanica ili neuron, po 
svom unutarnjem radu nimalo ne sliči tranzistoru. Kod kojim neuroni 
međusobno komuniciraju pomalo slići  pulsirajućim kodovima 
digitalnih računala, ali svaki pojedinačni neuron je mnogo profinjenija 
jedinica za obradu podataka nego tranzistor. Umjesto samo tri spoja s 
ostalim komponentama, pojedini neuron ih može imati desetine tisuća. 
Neuron je sporiji od tranzistora, ali je mnogo dalje odmaknuo u 
procesu minijaturizacije, što je trend koji u elektronskoj industriji 
vlada u posljednja dva desetljeća. U to nas može uvjeriti činjenica kako 
u ljudskom mozgu postoji oko deset milijardi neurona: u lubanju bi se 
moglo smjestiti samo nekoliko stotina tranzistora, odnosno stotinjak 


suvremenih čipova. 


Biljkama neuroni ne trebaju, jer one uspijevaju živjeti bez 
kretanja, ali kod životinja se oni nalaze kod većine skupina. Možda je 
neuron “otkriven" rano u evoluciji životinja te su ga naslijedile sve 
skupine, a možda je otkriven i više puta nezavisno. 


Neuroni su u osnovi samo stanice, s jezgrom i kromosomima 
kao i ostale stanice. Ali njihova je stanična stjenka izvučena u duge, 
tanke izbočine nalik žici. Neuron često ima jednu posebno dugu “žicu" 
koja se zove akson. Iako je debljina aksona mikroskopski malena, 
njegova dužina može iznositi više od metra: postoje aksoni koji se 
protežu cijelom dužinom žirafinog vrata. Aksoni su obično povezani u 
snopove u obliku višestrukih kablova koje zovemo živcima. Oni vode 
od jednog dijela tijela do drugog prenoseći poruke, slično telefonskim 
kablovima. Drugi neuroni imaju kratke aksone i koncentrirani su u 
ograničenom živčanom tkivu koje zovemo ganglijima ili, ako su vrlo 
velika, mozgom. Možemo smatrati da je mozak po svojoj funkciji 
analogan računalima.!Z Obje ove vrste strojeva analiziraju složene 
ulazne obrasce i pozivaju se na prije obrađene informacije kako bi 
proizvele složene izlazne obrasce. 


Mozak pridonosi uspješnosti strojeva za preživljavanje 
kontrolirajući i koordinirajući mišićne kontrakcije. Za to su mu 
potrebni kablovi koji vode do mišića, a njih zovemo motoričkim 
živcima. Ali to vodi uspješnom očuvanju gena samo ako je vremensko 
usklađivanje mišićnih kontrakcija u vezi s vremenskim usklađivanjem 
događaja u vanjskom svijetu. Mišiće čeljusti vrijedi naprezati samo ako 
je u čeljustima nešto što je vrijedno žvakanja, a mišiće noge vrijedi 
naprezati na način potreban za trčanje samo onda kad postoji nešto 
prema čemu ili od čega vrijedi trčati. Iz tog je razloga prirodno 
odabiranje davalo prednost onim životinjama koje su se opremile 
osjetilnim organima, uređajima koji prevode obrasce fizičkih događaja 
iz vanjskog svijeta u pulsirajući kod neurona. Mozak je povezan s 
osjetilnim organima — očima, ušima, okusnim pupoljcima i drugima — 
putem kablova koje nazivamo osjetilnim živcima. Rad osjetilnog 
sustava posebno zadivljuje, jer on može postići mnogo više domete 
prepoznavanja obrazaca nego najbolji i najskuplji strojevi koje je 
napravio čovjek. Da nije tako, sve bi tipkačice bile suvišne, jer bi ih 
istisnuli strojevi koji razumiju govor ili strojevi koji čitaju rukopis. Ali 


tipkačice će biti potrebne još neko vrijeme. 


Nekad su osjetilni organi možda manje ili više neposredno 
komunicirali s mišićima; morske moruzgve ni danas nisu odmakle od 
tog stupnja, jer je on djelotvoran za njihov način života. Ali kako bi se 
postigle složenije i posrednije veze između vremenskog usklađivanja 
događaja iz vanjskog svijeta i vremenskog usklađivanja mišićnih 
kontrakcija, kao posrednik je trebala neka vrsta mozga. Značajni 
napredak bio je evolucijsko “otkriće" pamćenja. Nakon ovog 
pronalaska su na vremensko usklađivanje mišićnih kontrakcija mogli, 
osim događaja iz neposredne prošlosti, utjecati i događaji iz davne 
prošlosti. Spremnik ili memorija je također sastavni dio digitalnih 
računala. Spremnici računala su pouzdaniji od ljudskih, ali su manje 
spretni i po tehnici povratka informacija mnogo manje usavršeni. 


preživljavanje je prividna svrsishodnost. Pod time ne podrazumijevam 
samo to da je njihovo ponašanje dobro proračunato kako bi 
potpomoglo preživljavanju gena, iako ono jest takvo. Ja govorim o 
bližoj analogiji sa svrsishodnim ponašanjem kod ljudi. Promatrajući 
životinju dok traži hranu, spolnog partnera ili izgubljene mladunče, 
teško je suzdržati se da joj ne pripišemo neke subjektivne osjećaje koje 
sami doživljavamo kad nešto tražimo. To može obuhvaćati “želju" za 
izvjesnim predmetom, “mentalnu sliku“ željenog predmeta, “namjeru" 
ili “cilj koji imamo u vidu". Na temelju dokaza što nam ih daje 
samoopažanje, svi smo svjesni kako je barem u jednom suvremenom 
stroju za preživljavanje ta svrsishodnost razvila osobinu koju zovemo 
“svijest". Nisam filozof da bih raspravljao o značenju toga, ali za naše 
trenutne potrebe to srećom nije ni važno, jer je lako govoriti o 
strojevima koji se ponašaju kao da su motivirani nekom svrhom, a 
pitanje jesu li oni stvarno svjesni možemo ostaviti otvorenim. Ti su 
strojevi u osnovi vrlo jednostavni, a načela nesvjesnog svrsishodnog 
ponašanja spadaju u najobičnija shvaćanja inženjerskih znanosti. 
Klasični primjer je Wattov parni regulator. 

Osnovno načelo o kojem govorimo naziva se negativna povratna 
veza i postoji u različitim oblicima. Obično se događa slijedeće: 
“svrsishodni stroj", stroj ili stvar koja se ponaša kao da ima neku 
svjesnu namjeru, opremljena je svojevrsnim mjernim uređajem koji 

mjeri raskorak između postojećeg stanja i “željenog stanja. Taj uređaj 


je napravljen tako da što je raskorak veći, to i stroj teže radi. Tako će 
stroj automatski težiti smanjenju tog raskoraka — zato se to i naziva 
negativna povratna veza — a ako dostigne “željeno" stanje može se i 
odmoriti. Wattov regulator sastoji se od para kuglica koje okreće parni 
stroj. Svaka se kuglica nalazi na kraju kraka s zglobom. Što se kuglica 
brže okreće, to i centrifugalna sila više gura krakove s kuglicama u 
vodoravni položaj, a gravitacija vuče kuglice natrag dolje. Kraci su 
povezani s parnim ventilom koji opskrbljuje stroj parom. Dotok pare 
smanjuje se kad se kraci približe vodoravnom položaju. Dakle, radi li 
stroj prebrzo, dotok pare će se smanjiti i on će težiti usporavanju. 
Ukoliko pak previše uspori, ventil će ga automatski opskrbiti novom 
parom i on će ponovno ubrzati. Takvi svrsishodni strojevi često 
osciliraju zbog prebacivanja ili zaostajanja u vremenu, ali u kreativnost 
inženjera spada i ugrađivanje dodatnih uređaja koji će smanjiti 
oscilacije. 

“Željeno" stanje Wattovog regulatora je točno određen broj 
okretaja. Očigledno je da regulator tome ne teži svjesno. “Cilj" stroja 
jednostavno je određen stanjem u koje se on nastoji postaviti. 
Suvremeni svrsishodni strojevi proširuju osnovna načela poput 
negativne povratne veza da bi postigli mnogo složenije “životu slično" 
ponašanje. Vođeni projektili, na primjer, prividno aktivno traže svoj 
cilj, a kad ga imaju na nišanu čini se da ga progone, vodeći računa o 
njegovom izmicanju i bježanju, koje ponekad čak “predviđaju" ili 
“predosjećaju“. Ne vrijedi ulaziti u pojedinosti kako se sve to postiže. 
Tu su uključene negativne povratne veze različitih vrsta, koje inženjeri 
izvrsno shvaćaju, a danas se zna kako su u velikoj mjeri obuhvaćena i 
radom živih tijela. Nepotrebno je pretpostavljati postojanje nečega što 
bi makar izdaleka podsjećalo na svijest, čak i ako laik, promatrajući 
njegovo naizgled voljno i svrsishodno ponašanje, jedva može 
povjerovati kako projektil nije pod neposrednom kontrolom nekog 
čovjeka koji njime upravlja. 

Često se pogrešno zaključuje da s obzirom da su strojeve poput 
vođenih projektila izmislili i napravili svjesni ljudi, oni zaista jesu pod 
neposrednom kontrolom svjesnih ljudi. Drugi oblik ovakvog pogrešnog 
mišljenja je da “računala zapravo ne igraju šah, jer oni mogu napraviti 
samo ono što im naredi čovjek programer". Važno je shvatiti zašto je 
ovo mišljenje pogrešno, jer ono utječe na naše razumijevanje smisla u 


kojem se za gene može reći da “kontroliraju" ponašanje. Kompjuterski 
šah je dobar primjer za ovo objašnjenje, pa ću ga ukratko raspraviti. 


Računala još uvijek ne igraju šah onako dobro kao velemajstori, 
ali su dostigli razinu dobrog amatera. Strogo uzeto, valjalo bi reći kako 
su programi dostigli razinu dobrog amatera, jer programi za igranje 
šaha ne sitničare oko računala kojim će se koristiti kako bi pokazali 
svoju vještinu. Ali sada, koja je uloga programera? Kao prvo, on u 
svakom slučaju ne barata računalom iz trenutka u trenutak onako kako 
lutkar povlači konce marionete. To bi bilo varanje. On ispisuje 
program, stavlja ga u računalo, a zatim prepušta računalo samome 
sebi: čovjek se dalje ne miješa, osim ako mu ne zada drukčiju naredbu. 
Da li programer unaprijed predviđa sve moguće šahovske situacije 
tako da opskrbi računalo dugim spiskom dobrih poteza, po jedan za 
svaki mogući slučaj? Sasvim sigurno ne, jer broj mogućih situacija u 
šahu toliko je velik da bi prije došao kraj svijeta nego bi se ispisale sve 
mogućnosti. Iz istog razloga računalo se nikako ne može programirati 
tako da u “glavi" isprobava sve moguće polože, ili sve moguće logičke 
sljedove, dok ne pronađe pobjedničku strategiju. Mogućih šahovskih 
partija ima više nego atoma u svemiru. Toliko o trivijalnim 
zagonetkama vezanih za problem programiranja računala za igranje 
šaha. To je pretjerano težak problem i nimalo ne iznenađuje što ni 
najbolji programi još nisu dostigli status velemajstora. 13 


Istinska uloga programera više je nalik ulozi oca koji uči sina 
igranju šaha. On upućuje računalo u osnovne poteze igre, ne odvojeno 
za svaku moguću početnu poziciju, već u smislu ekonomičnije 
izraženih pravila. On ne kaže doslovno “lovci se kreću po dijagonali“, 
već nešto matematički ekvivalentno, na primjer, iako kraće: “Nove 
koordinate lovac dobiva iz starih koordinata, 


dodajući istu konstantu, iako ne uvijek s istim predznakom, i to 
kako staroj koordinati x, tako i staroj koordinati y“. Zatim bi mogao 
dodati i poneki “savjet", ispisan istom vrstom matematičkog ili logičkog 
jezika, ali koji bi se svodio na ljudske izraze, ukazujući na to kako “nije 
dobro ostavljati otkrivenog kralja" ili na korisne trikove kao što je 
“napadanje konjem na protivnički napad konjem". Pojedinosti su 
zanimljive, ali odvele bi nas predaleko. Važno je ovo: kad računalo igra 
šah, prepušteno je samome sebi i ne može očekivati pomoć svoga 
učitelja. Sve što programer može učiniti je unaprijed osposobiti 


računalo što bolje može, uz ispravnu ravnotežu liste posebnih znanja i 
nagovještaja o strategijama i tehnikama. 


Geni također kontroliraju ponašanje svojih strojeva za 
preživljavanje, ali ne neposredno, povlačeći marionetske konce, već 
posredno, poput programera računala. Sve što mogu učiniti je da 
unaprijed pripreme svoj stroj za preživljavanje; dalje je on prepušten 
sam sebi, a geni jedino mogu pasivno sjediti u njemu. Zašto su toliko 
pasivni? Zašto ne uhvate uzde i ne preuzmu upravljanje iz trenutka u 
trenutak? Odgovor je da to ne mogu zbog problema vremenskog 
razmaka. To se najbolje može pokazati slijedećom usporedbom 
preuzetom iz područja znanstvene fantastike. A for Andromeda od 
Freda Hoylea i Johna Elliota je uzbudljiva priča u kojoj se, kao i svakoj 
dobroj znanstvenoj fantastici, kriju zanimljiva znanstvena stanovišta. 
Čudno, ali čini se da u knjizi nedostaju najvažnija takva stanovišta. Ona 
su prepuštena mašti čitaoca. Nadam se kako mi pisci neće zamjeriti ako 
to ovdje iznesem. 


U zviježđu Andromede, kod neke zvijezde udaljene od nas 200 
svjetlosnih godina, postoji jedna civilizacija.!+ Andromedanci žele svoju 
kulturu proširiti i na udaljene svjetove. Kako će to najbolje učiniti? 
Izravno putovanje ne dolazi u obzir. Brzina svjetlosti nameće teorijsku 
granicu brzini kojom se u svemiru može putovati s jednog mjesta na 
drugo, dok u praksi mehaničke teškoće nameću još mnogo nižu 
granicu. Osim toga, možda uopće ne postoje svjetovi na koje bi vrijedilo 
otići, a pitanje je i kako saznati u kojem pravcu treba krenuti? Radio je 
bolji način komuniciranja s preostalim dijelom svemira, jer imate li 
dovoljno snage odašiljati svoje signale u svim pravcima umjesto 
usmjeravati ih u samo jednom, možete doprijeti do vrlo velikog broja 
svjetova (ovaj broj raste s kvadratom udaljenosti koju je signal prešao). 
Radiovalovi putuju brzinom svjetlosti, što znači kako je signalu 
potrebno 200 godina da stigne do Zemlje. Nevolja s tolikom 
udaljenošću je u tome što se razgovor nikako ne može voditi. Čak i ako 
zanemarite činjenicu da bi svaka uzastopna poruka sa Zemlje bila 
prenesena ljudima koje bi odvajalo dvanaest generacija, bilo bi 
jednostavno — uzaludno — pokušavati = razgovarati na tolikim 
udaljenostima. 


Uskoro ćemo se i sami naći pred istom teškoćom: radiovalovima 
je za put od Zemlje do Marsa potrebno oko četiri minute. Astronauti će 


se, nesumljivo, morati odviknuti od razgovaranja u kratkim rečenicama 
koje se izmjenjuju i morat će prijeći na dugačke solilokvije ili 
monologe, koji će više sličiti pismima nego razgovorima. Kao drugi 
primjer, Roger Payne je naveo kako akustika mora imati izvjesna 
neobična svojstva, što znači da se vrlo glasna “pjesma" grbavog kita 
teoretski može čuti oko cijelog svijeta, pod uvjetom da kitovi plivaju na 
određenoj dubini. Nije poznato komuniciraju li oni međusobno na vrlo 
velikim udaljenostima, ali ako to čine, onda imaju jednake probleme 
kao i astronaut na Marsu. Brzina zvuka u vodi je tolika da su potrebna 
gotovo dva sata da bi pjesma prešla Atlantski ocean i da bi stigao 
odgovor na nju. Mislim da u ovome leži objašnjenje zašto kitovi drže 
neprestane solilokvije, ne ponavljajući se punih osam minuta. Zatim se 
ponovno vraćaju na početak pjesme i ponavljaju sve iz početka, a svaki 
potpuni ciklus traje oko osam minuta. 


Andromedanci iz priče učinili su isto. Pošto nije imalo smisla 
čekati odgovor, sve što su željeli reći sakupili su u jednu veliku, 
neprekinutu poruku, koju su zatim u ciklusima koji su trajali nekoliko 
mjeseci neprestano odašiljali u svemir. Njihova se poruka, ipak, bitno 
razlikovala od pjesme kita. Sastojala se od šifriranih uputa za 
sastavljanje i programiranje golemog računala. Upute, naravno, nisu 
bile na jeziku ljudi, ali vješt šifrant može lako odgonetnuti svaku šifru, 
pogotovo ako su je pošiljatelji namjerno sastavili tako da bude 
jednostavna. Pošto ju je uhvatio radioteleskop u Jordell Banku, poruka 
je konačno dešifrirana, računalo sastavljeno i program je krenuo. Ishod 
je zamalo bio poguban za čovječanstvo, jer namjere Andromedanaca 
nisu baš bile nesebične i računalo je bilo na najboljem putu uvesti 
svijet u diktaturu, ali ga je glavni junak romana uništio sjekirom. 

S našeg gledišta, zanimljivo je pitanje u kojem bi se smislu 
moglo reći da Andromedanci mogu upravljati događajima na Zemlji. 
Oni nisu imali neposredne kontrole nad onim što je računalo radilo iz 
trenutka u trenutak, a nisu čak mogli ni saznati da je računalo 
napravljeno jer je poruci trebalo 200 godina da bi se vratila do njih. 
Odluke i akcije su u potpunosti pripadale računalu. Ono se svojim 
izumiteljima nije moglo obratiti čak ni za upute koje bi se odnosile na 
opću politiku. Zbog nepremostive prepreke od 200 godina sve su upute 
morale biti unaprijed ugrađene. U stvari, ono je moralo biti 
programirano sasvim slično računalu koje igra šah, ali s većom 


sposobnošću primanja lokalnih obavijesti. Jer program je bio tako 
zamišljen da ne radi samo na Zemlji, već na bilo kojem svijetu s 
razvijenom tehnologijom, odnosno na bilo kojoj skupini svjetova čije 
uvjete Andromedanci nisu mogli potanko znati. 


Kao što su Andromedanci morali na Zemlji izgraditi računalo 
koje bi iz dana u dan donosilo odluke umjesto njih, tako naši geni 
moraju izgraditi mozak. Ali geni nisu samo Andromedanci koji šalju 
kodirane upute; oni su i same upute. Razlog zašto ne mogu neposredno 
povlačiti konce naše marionete je isti: vremenski razmak. Geni djeluju 
upravljajući sintezom proteina. To je učinkovit način upravljanja 
svijetom, ali je spor. Potrebni su mjeseci strpljivog povlačenja 
proteinskih konaca kako bi se izgradio embrij. Što se pak ponašanja 
tiče, s druge strane, ono bitno je njegova brzina. Ono djeluje u vremenu 
koje se ne mjeri mjesecima, već sekundama i djelićima sekunde. Nešto 
se dogodi u okolini, iznad livade proleti sova, šuškanje u visokoj travi 
odaje joj plijen, u tisućinkama sekunde živčani sustav kreće u akciju, 
mišići se napinju i nečiji život je spašen — ili izgubljen. Geni nemaju 
takvo vrijeme reakcije. Kao i Andromedanci, geni mogu dati sve od 
sebe samo unaprijed, te si izgraditi računalo koje brzo izvodi reakcije i 
unaprijed ga programirati pravilima i “savjetima" kako se odnositi 
prema onoliko mogućih događaja koliko ih se moglo “predvidjeti". Ali 
život, kao i partija šaha, nudi previše različitih mogućnosti da bi ih se 
sve moglo predvidjeti. Kao i šahovski programer, geni ne mogu svoje 
strojeve za preživljavanje specifično “podučiti", već im moraju dati 
upute u obliku općih strategija i životnih trikova. 15 

Kao što je istaknuo J. Z. Young, geni moraju obaviti zadaću sličnu 
predviđanju. Kad se izgradi neki embrionalni stroj za preživljavanje, 
opasnosti i teškoće njegovog života leže u budućnosti. Tko može reći 
koji ga grabljivci čekaju iza kojega grma ili koji će hitronogi plijen 
pretrčavati preko njegove staze? Takav prorok ne postoji, a ni gen. Ali 
neka opća predviđanja se mogu postaviti. Geni polarnog medvjeda 
mogu sa sigurnošću predvidjeti da će budućnost njihovih strojeva za 
preživljavanje biti hladna. Oni o tome ne misle kao o nekom 
proročanstvu. Oni zapravo i ne misle: jednostavno naprave debeli sloj 
krzna, jer su to oduvijek činili s prethodnim tijelima i to je razlog zašto 
još uvijek postoje u zalihi gena. Mogu predvidjeti i to kako će tlo biti 
zameteno snijegom, pa će stoga potaknuti stvaranje bijelog krzna koje 


će ostati skriveno na bijeloj podlozi. Kad bi se arktička klima 
promijenila takvom brzinom da bi se medvjedić rodio u tropskoj 
pustinji, predviđanja gena bila bi pogrešna i oni bi za to platili kaznu. 
Medvjedić bi uginuo, a i oni zajedno s njim. 

U složenom svijetu predviđanje je rizičan posao. Svaka odluka 
koju neki stroj za preživljavanje donosi je rizik, pa je posao Kena i to da 
unaprijed programiraju mozak tako da donosi odluke koje se isplate. 
Moneta koja se koristi u kockarnici evolucije je preživljavanje, odnosno 
preživljavanje gena, ali u mnogim slučajevima opravdano je govoriti i o 
preživljavanju jedinke. Ako životinja krene na pojilo, ona povećava 
opasnost da je pojede grabežljivac koji pokraj izvora traži plijen. Ne 
siđe li do izvora, uginut će od žeđi. Rizik postoji u svakom slučaju te se 
mora donijeti odluka koja će u najvećoj mjeri povećati dugoročne 
izglede za preživljavanje gena. Životinji je vjerojatno najbolje odlagati 
odlazak na izvor sve dok ne postane jako žedna, a onda sići do izvora i 
napiti se za što duže vrijeme. Na taj će način smanjiti broj pojedinačnih 
silazaka do izvora, ali će zato duže vrijeme držati glavu uz vodu dok 
pije. Drugi najbolji izbor mogao bi biti kada bi pila malo, ali često, pijući 
vodu dok protrčava pokraj izvora. Koja je kockarska strategija najbolja 
ovisi o mnogim složenim stvarima, među kojima su važne i lovačke 
navike grabežljivaca, jer su se i same razvile kako bi bile što 
djelotvornije u korist samog grabežljivca. Neke procjene se moraju 
izvesti. Naravno, ne treba misliti da životinje svjesno procjenjuju 
mogućnosti. One jedinke čiji geni izgrađuju mozak sa sklonošću prema 
pravnom kockanju imaju, kao neposredni ishod, veću vjerojatnosti da 
će preživjeti pa prema tome i rasprostraniti te iste gene. 


Usporedbu s kockanjem možemo još malo proširiti. Kockar 
mora odvagnuti tri osnovne veličine — ulog, rizik i dobitak. Ako je 
dobitak vrlo velik, kockar je spreman riskirati velik ulog. Kockar koji 
riskira sve što ima na jedno jedino bacanje misli kako će mnogo i 
dobiti. Jednako tako može i mnogo izgubiti, ali kockari koji ulažu velike 
uloge u prosjeku ne prolaze ni bolje ni gore od ostalih igrača koji s 
malim ulozima idu na male dobitke. Ovo se može usporediti sa 
špekulantima i sigurnim ulagačima na burzi. Burza je na neki način čak 
bolji primjer nego kockarnica, jer kockarnice su namjerno u sprezi s 
bankama (to znači da će igrači koji igraju u visoke uloge u prosjeku 
proći slabije od onih koji igraju u male uloge, a oni koji igraju na sitno 


slabije od onih koji se uopće ne kockaju; razlozi za to, međutim, nemaju 
veze s našom raspravom). Ako to zanemarimo, i igra s visokim ulogom 
i igra s niskim ulogom izgledaju razumne. Ima li među životinjama 
igrača koji igraju u visoke uloge i onih drugih, koji igraju opreznije? U 
devetom poglavlju vidjet ćemo kako je mužjake često moguće 
predstaviti kao igrače koji ulažu visoke uloge i poduzimaju velike 
rizike, a ženke kao sigurne ulagače, naročito kod poligamnih vrsta kod 
kojih se mužjaci takmiče za ženku. Prirodnjaci koji čitaju ovu knjigu 
mogli bi se sjetiti vrsta čiji se pripadnici mogu opisati kao igrači koji 
ulažu velike uloge i poduzimaju velike rizike, i drugih vrsta čiji 
pripadnici vode oprezniju igru. A sada se vraćam jednostavnijoj temi 
— kako geni “predviđaju" budućnost. 


Jedan od načina na koji geni mogu riješiti problem predviđanja u 
prilično nepredvidivoj sredini je ugrađivanje sposobnosti učenja. Ovdje 
programske upute stroja za preživljavanje mogu poprimiti sljedeći 
oblik: “Evo pojava koje su određene kao nagrada: slatki okus u ustima, 
orgazam, toplina, dijete koje se smije. Učiniš li nešto za čime slijedi 
nešto ružno, nemoj to ponovo učiniti, no s druge strane ponavljaj sve 
za čime slijedi nešto ugodno." Prednost ovakvog programiranja je u 
tome što znatno smanjuje broj podrobnih pravila koje treba ugraditi u 
program; ono uz to omogućuje snalaženje u sredini koja se promijenila 
u pojedinostima koje se nisu mogle predvidjeti. Ipak, neka se 
predviđanja moraju učiniti. U našem slučaju geni predviđaju da su 
slatki okus u ustima i orgazam “dobri'" jer su jedenje šećera i sparivanje 
korisni za preživljavanje gena. U ovom primjeru nisu predviđene 
mogućnosti koje pružaju umjetna sladila i masturbacija, kao ni 
opasnosti od pretjeranog konzumiranja šećera u našoj sredini gdje ga 
ima u neprirodnom obilju. 

Strategije učenja iskorištene su i u nekim programima za igranje 
šaha. Igrajući šah protiv ljudi ili drugih računala ti programi 
poboljšavaju svoju vještinu u igri. lako su opremljeni programom 
pravila i taktika, oni u postupku donošenja odluka imaju ugrađenu i 
malu sklonost slučaju. Oni bilježe prošle odluke, a nakon svake pobjede 
pridaju taktici koja ih je dovela do pobjede malo veću vrijednost. Zato 
će u sljedećoj igri postojati malo veća vjerojatnost da će odabrati 
jednaku taktiku. 


simulacija. Želi li neki general saznati hoće li se određeni plan pokazati 
boljim nego njegove alternative, nalazi se pred problemom 
predviđanja. Nepoznate veličine s kojima je suočen su vremenske 
prilike, moral njegovih trupa i moguće protumjere protivnika. Jedan od 
načina da otkrije je li mu plan dobar je da pokuša i vidi, ali takvu je 
provjeru nepoželjno primjenjivati na sve planove koji se mogu 
osmisliti, ako ni zbog čega drugog, onda zato što je zaliha mladiće 
spremnih poginuti “za domovinu“ iscrpiva, a zaliha mogućih planova 
vrlo velika. Različite je planove bolje isprobati na vojnim vježbama 
nego u stvarnosti. To može poprimiti oblik opsežnih vježbi u kojima će 
se “sjevernjaci" boriti protiv “južnjaka“ uz upotrebu lažnog streljiva, ali 
po utrošku vremena i materijala je čak i to skupo. Ratne igre se uz 
manji trošak mogu igrati olovnim vojnicima i maketama tenkova koje 
“vozimo" po velikom zemljovidu. 


Nedavno su računala preuzela veliki dio takvih simulacija, 
jednako u vojnoj strategiji kao i na svim poljima gdje je potrebno 
predviđanje budućnosti, primjerice u privredi, ekologiji, sociologiji i 
drugdje. Ta tehnika djeluje na slijedeći način. Model nekog dijela 
svijeta ubaci se u računalo. To ne znači kako će se, skine li se poklopac 
s računala, vidjeti minijaturna maketa istog oblika kakvog je i 
simulirani predmet. U računalu koje igra šah nema “mentalne slike" 
koja bi se u njegovoj memoriji mogla prepoznati kao šahovska ploča s 
lovcima i pješacima na njoj. Šahovska ploča i svaka situacija na njoj bili 
bi predstavljeni popisom digitalnih kodiranih brojeva. Za nas je 
zemljovid maleni srazmjerni model nekog dijela svijeta, zbijen u dvije 
dimenzije. U računalu bi zemljovid vjerojatno bio predstavljen kao 
popis gradova i mjesta označenih sa po dva broja — jednim za 
zemljopisnu širinu, a drugim za zemljopisnu dužinu. Tako dugo dok se 
korisnik može služiti modelom, njime manipulirati, provoditi na njemu 
pokuse i primati izvještaje koji su mu razumljivi, nije uopće važno kako 
računalo u svojoj memoriji pamti taj model. Tehnikom simulacije 
moguće je gubiti ili dobivati bitke, letjeti zrakoplovom ili ga uništiti, 
provesti privrednu politiku koja će dovesti do napretka ili propasti. U 
svakom slučaju, cijeli se proces odvija u računalu u sitnim djelićima 
onog vremena koje bi za taj proces trebalo u stvarnom životu. Jasno je 
da postoje dobri i loši modeli, a čak i oni najbolji su samo približni 
stvarnosti. Niti jedna simulacija ne može predvidjeti što će se stvarno 
dogoditi, ali dobra simulacija pruža golemu prednost u odnosu prema 


metodi slijepih pokušaja i pogreške. Simulacija bi se mogla nazvati 
posrednom metodom pokušaja i pogreške, ali taj su izraz, nažalost, već 
prisvojili psiholozi koji proučavaju štakore. 

Ako je simuliranje tako dobra zamisao, mogli bismo očekivati da 
će ga strojevi za preživljavanje prvi otkriti. Napokon, oni su izumili 
mnoge druge tehnike ljudskog inženjerstva još mnogo prije nego što 
smo na pozornicu stupili mi: fokusirajuće leće i paraboličko zrcalo, 
analizu frekvencije zvučnih valova, servoupravljanje, sonar i bezbroj 
drugih s dugačkim nazivima čije pojedinosti ovdje nisu bitne. Što je sa 
simulacijom? Nađete li se pred teškom odlukom koja ovisi i o 
nepoznatim osobinama u budućnosti, priklonit ćete se svojevrsnoj 
simulaciji. Zamislit ćete kakav će biti ishod odlučite li se za bilo koju od 
alternativa koje vam stoje na raspolaganju. Pritom u sebi razvijate 
model, ali ne svega na svijetu, već samo ograničenog broja entiteta koji 
vam se čine važnima. U mislima si možete vjerno predočiti svaku 
situaciju ili možete baratati stiliziranim apstrakcijama tih situacija. U 
svakom slučaju, malo je vjerojatno da negdje u vašem mozgu leži 
istinski prostorni model događaja koje zamišljate. Jednako kao i u 
računalu, pojedinosti o načinu kako vaš mozak predstavlja model 
svijeta manje su važne od činjenice da je on taj model sposoban 
iskoristiti za predviđanje mogućih događaja. Strojevi za preživljavanje 
koji mogu simulirati budućnost jedan su korak ispred strojeva za 
preživljavanje koji mogu učiti samo neposrednom metodom pokušaja i 
pogrešaka. Nevolja s neposrednim pokušajem je u tome što oduzima 
vrijeme i snagu. Nevolja s neposrednom pogreškom je u tome što je 
često smrtonosna. Simulacija je sigurnija i brža. 


Čini se da je evolucija sposobnosti za simulaciju dosegla vrhunac 
u subjektivnoj svijesti. Zašto se to dogodilo, za mene je najdublja tajna 
s kojom je suočena suvremena biologija. Nema razloga za pretpostavku 
da su elektronska računala svjesna kad nešto simuliraju, iako moramo 
priznati da bi u budućnosti to mogla postati. Možda se svijest pojavljuje 
onda kad simulacija svijeta u mozgu postane tako potpuna da mora 
obuhvatiti i model samoga sebe.16 Očito je da udovi i tijelo nekog stroja 
za preživljavanje moraju sačinjavati značajni dio njegovog simuliranog 
svijeta; iz istog bi razloga, vjerojatno, i na samu simulaciju trebalo 
gledati kao na dio svijeta koji treba simulirati. Drugi naziv za to zaista 
bi mogao biti “svijest o sebi“, ali čini mi se da to nije zadovoljavajuće 


objašnjenje evolucije svijesti, i to samo djelomično zato jer predstavlja 
beskrajno vraćanje unatrag — ako postoji model modela, zašto ne i 
model modela modela...? 


Bez obzira na filozofske probleme koje postavlja, svijest se u 
okviru našeg razmatranja može zamisliti kao vrhunac evolucijske 
težnje prema oslobađanju strojeva za preživljavanje od njihovih 
vrhovnih gospodara gena te njihovo unapređenje u izvrsne donositelje 
odluka. Osim što je zadužen za nadgledanje svakodnevnih poslova 
svojeg stroja za preživljavanje, mozak ima sposobnost predvidjeti 
budućnosti i u skladu s time djelovati. Može se čak i pobuniti protiv 
odluke gena, primjerice tako što re odbiti napraviti onoliko potomaka 
koliko bi mogao. Ali u tom je slučaju čovjek, kao što ćemo vidjeti, vrlo 
poseban slučaj. 


Kakve sve to ima veze s nesebičnošću i sebičnošću? Pokušavam 
izgraditi zamisao da je ponašanje životinja, nesebično ili nesebično, 
pod kontrolom gena samo na posredan, ali ipak vrlo močan način. 
Namećući plan izgradnje strojeva za preživljavanje i njihovih živčanih 
sustava, geni imaju vrhunsku vlast nad njihovim ponašanjem. 
Međutim, odluke koje se donose iz trenutka u trenutak o tome što dalje 
treba učiniti prepuštene su živčanom sustavu. Geni su prvi tvorci 
politike, a mozak je izvršitelj. Kako se sve više razvijao, mozak je na 
sebe preuzimao sve više i više odluka koje se tiču politike, koristeći se 
novim vještinama poput učenja i simulacije. Logični zaključak ovog 
trenda, koji još nije dosegnut niti u jednoj vrsti, bio bi da geni stroju za 
preživljavanje daju samo jednu opću uputu: činite sve što mislite da je 
najbolje kako biste nas održati živima. 

Analogije između računala i donošenja odluka kod ljudi su očite. 
Sad se moramo spustiti na zemlju i sjetiti se da se evolucija odvija 
korak po korak putem selektivnog preživljavanja gena u genskoj zalihi. 
Zato je za razvijanje nekog obrasca ponašanja — nesebičnog ili 
sebičnog — potrebno da gen “za" to ponašanje uspješnije preživljava u 
zalihi gena nego suparnički gen ili alel “za" neko drukčije ponašanje. 
Gen za nesebično ponašanje podrazumijeva bilo koji gen koji utječe na 
razvoj živčanog sustava na način koji će vjerojatno dovesti do sklonosti 
prema nesebičnom ponašanju. Postoje li ikakvi eksperimentalni dokazi 
o genetskom nasljeđivanju nesebičnog ponašanja? Ne, ali to ni ne 
iznenađuje, jer je na području genetike bilo kakvog ponašanja učinjeno 


vrlo malo. Osvrnut ću se, umjesto toga, na istraživanje posvećeno 
određenom obrascu ponašanja koje nije očigledno nesebično, ali je 
dovoljno složeno da bi bilo zanimljivo. Ono služi kao model za 
mogućnost nasljeđivanja nesebičnog ponašanja. 


Pčele pate od zarazne bolesti koja napada ličinke u košnici, a 
naziva se zagađeno leglo. Kod nekih se domaćih sojeva koje uzgajaju 
pčelari zaraza javlja češće nego kod drugih, a pokazalo se da razlika 
među njima, barem u nekim slučajevima, leži u ponašanju. Postoje 
takozvani higijenski sojevi koji brzo pronalaze zaražene ličinke, izvlače 
ih i izbacuju iz košnica, te tako gase zarazu. Sojevi koji su skloni zarazi 
ne primjenjuju ovakvo higijensko čedomorstvo. Ponašanje o kojem 
ovdje govorimo prilično je složeno. Radilice moraju pronaći saće s 
oboljelom ličinkom, ukloniti voštani čep, izvući ličinku, odvući je do 
otvora košnice i izbaciti je. 


Provođenje genetskih pokusa s pčelama je iz različitih razloga 
prilično težak posao. Same pčele radilice se ne razmnožavaju pa 
moramo križati maticu jednog soja s trutom (mužjakom) drugog, a 
tada pratiti ponašanje kćeri radilica. W. C. Rothenbuhler je to i učinio. 
Otkrio je da košnice hibridnih kćeri prve generacije nisu bile 
higijenske: ponašanje njihovih higijenskih roditelja se izgubilo, iako se 
kasnije pokazalo da su se higijenski geni kod njih zadržali, ali kao 
recesivni, poput čovječjih gena za plave oči. Nakon “povratnog 
križanja" hibrida prve generacije s jedinkama higijenske linije 
(naravno, ponovno je radio s maticama i trutovima), dobio je 
zanimljive rezultate. Košnice kćeri podijelile su se u tri skupine. Jedna 
skupina se ponašala higijenski, druga nije pokazivala nikakvo 
higijensko ponašanje, a treća je bila negdje na pola puta. Ova treća 
skupina je, naime, skidala voštane poklopce sa saća oboljelih ličinki, ali 
je na tome stala, ne izbacivši ličinke iz kočnice. Rothenbuhler je 
pretpostavio da se možda radi o dva odvojena gena — jednim 
odgovornim za skidanje poklopaca, a drugim za izvlačenje ličinki. 
Normalna higijenska legla sadrže oba gena, a kod legla podložnih 
zarazi ti su geni predstavljeni drugim alelima. Hibridi koji su otišli 
samo do pola puta vjerojatno su sadržavali gen za skidanje poklopaca 
(u dvostrukoj dozi), ali ne i gen za izbacivanje ličinki. Rothenbuhler je 
pretpostavio kako njegova eksperimentalna skupina nehigijenski 
nastrojenih pčela možda krije podskupinu koja sadrži Ken za 


izbacivanje, ali ga nije sposobna izraziti jer joj nedostaje drugi gen. To 
je i potvrdio tako što je sam skinuo poklopce. Polovica prividno 
nehigijenski orijentiranih pčela tada je izbacila ličinke. 

Ova priča oslikava niz važnijih pojedinosti koje su se pojavile u 
predhodnom poglavlju. Ona pokazuje da može biti savršeno ispravno 
govoriti o “genu za takvo i takvo ponašanje", čak i ako nemamo pojma 
o kemijskom nizu embrionskih uzroka koji vode od gena do ponašanja. 
Lanac uzroka može uključivati čak i učenje. Na primjer, gen za skidanje 
poklopca možda postiže svoje djelovanje tako što daje pčelama 
svojstvo zbog kojeg im se zaraženi vosak čini ukusnim. Pčele će u tom 
slučaju ugodan okus poklopaca kojima su zatvorene žrtve bolesti 
smatrati nagradom, pa će nastojati pronaći drugi takav poklopac i 
pojesti ga. Čak i ako zaista tako djeluje, taj gen je i dalje gen “za 
otvaranje" pod uvjetom da u jednakoj okolini pčele koje imaju taj gen 
skidaju poklopce, a pčele koje ga nemaju ne skidaju. 

Priča također oslikava činjenicu da geni “surađuju" u svojem 
djelovanju na ponašanje zajedničkog stroja za preživljavanje. Gen za 
izbacivanje je beskoristan ako se uz njega ne nalazi i gen za skidanje 
poklopca i obrnuto. Ipak, genetski pokusi podjednako jasno pokazuju 
da su dva gena na putovanju kroz generacije u pravilu potpuno 
nezavisna. Kad govorimo o djelotvornosti, o takvim genima možemo 
razmišljati kao o jednoj jedinstvenoj suradničkoj jedinici. Kad se pak 
radi o udvostručavanju gena, oni su dva slobodna i nezavisna 
čimbenika. 

U nastavku rasprave ćemo teoretski razmatrati gene “za" 
obavljanje raznovrsnih nevjerojatnih stvari. Govorimo li, na primjer, o 
hipotetskom genu “za spašavanje prijatelja od utapljanja", a vama se 
takva zamisao čini nevjerojatnom, sjetite se priče o higijenskim 
pčelama. Sjetite se da ne govorimo o genu kao o jedinom pokretaču 
svih složenih mišićnih kontrakcija, osjetnih integracija ili čak svjesnih 
odluka koje su uključene u spašavanje od utapljanja. Ne osvrćemo se 
na to upliću li se učenje, iskustvo ili utjecaj okoline u razvoj ponašanja. 
Jedino što trebate dopustiti jest da je moguće da jedan gen, u jednakim 
uvjetima i uz prisustvo mnogih drugih neophodnih gena i utjecaja 
okoline, može tijelu dati jači poriv za spašavanje drugih od utapljanja 
nego što bi to dao njegov alel. Razlika između dva gena može se 
očitovati samo  neznatnom razlikom u nekoj jednostavnoj 


kvantitativnoj varijabli. Pojedinosti embrionalnog razvoja, iako su vrlo 
zanimljive, nemaju značenje u razmišljanjima na području evolucije. Na 
to je vrlo lijepo ukazao Konrad Lorenz. 

Geni su majstori u programiranju, a za njih je programiranje 
pitanje života i smrti. Ocjenjuju se prema uspješnosti njihovih 
programa u pronalaženju rješenja u svim opasnostima kojima život 
izlaže njihove strojeve za preživljavanje, a sudi im nemilosrdni sudac 
suda preživljavanja. Kasnije ćemo se vratiti na načine kako se 
preživljavanje gena može potpomoći onim što izgleda kao nesebično 
ponašanje. Ali očiti prioriteti nekog stroja za preživljavanje i mozga 
koji u njegovo ime donosi odluke jesu preživljavanje i razmnožavanje 
jedinke. Svi geni u “koloniji" složili bi se da su im ti zadaci na prvome 
mjestu. Zato životinje pribjegavaju svakakvim složenim načinima da bi 
pronašle i ugrabile hranu, izbjegle da i same budu uhvaćene i pojedene, 
izbjegle bolest i nesretni slučaj, zaštitile se od nepovoljnih klimatskih 
uvjeta, pronašle pripadnike suprotnog spola i nagovorile ih na parenje 
te prenijele svojoj djeci pogodnosti slične onima u kojima su same 
uživale. Neću navoditi primjere — dovoljno je da pažljivo promatrate 
prvu životinju koju vidite. Želim, međutim, spomenuti jednu posebnu 
vrstu ponašanja, jer ćemo se na nju morati pozivati u raspravi o 
nesebičnosti i sebičnosti. To je ponašanje koje bi se moglo nazvati 
komuniciranje. 


Za stroj za preživljavanje se može se reći da je komunicirao s 
drugim ako je utjecao na ponašanje ili na stanje živčanog sustava toga 
drugoga. To nije definicija koju bih htio dugo braniti, ali za sadašnju je 
svrhu dovoljno dobra. Pod utjecajem podrazumijevam neposredni 
uzročni utjecaj. Primjeri komuniciranja su mnogobrojni: cvrkut ptica, 
kreketanje žaba, zrikanje šturka, mahanje repom i kostriješenje dlake 
kod pasa, smijanje kod čimpanze, čovječje geste i jezik. Mnogi postupci 
stroja za preživljavanje posredno potpomažu dobrobit njegovih gena 
utječući na ponašanje ostalih strojeva za preživljavanje. Životinje su 
razvile raznolike načine komuniciranja. Ptičji pjev očarava ljude iz 
generacije u generaciju. Već sam govorio o još složenijoj i razrađenijoj 
pjesmi grbavog kita, s onim čudesnim opsegom i frekvencijama koje 
nadilaze sve što ljudsko uho može čuti, od podzvučne tutnjave do 
nadzvučnih krikova. Zrikavci jedne vrste iznimno pojačavaju zvuk 
svoje pjesme tako što zriču u jami koju brižno iskopaju u obliku 


dvostrukog roga ili megafona. Pčele plešu u tami kako bi ostalim 
pčelama dale točnu obavijest o smjeru i udaljenosti nalazišta hrane, što 
je podvig u komuniciranju s kojim se može mjeriti jedino ljudski govor. 

Tradicionalna priča etologa je kako se komunikacijski signali 
razvijaju na uzajamnu korist pošiljatelja i primatelja. Na primjer, pilići 
utječu na majčino ponašanje ispuštajući visoke prodorne pijuke kada 
se izgube ili im je hladno. Na majku to obično djeluje tako da odmah 
dotrči i zagrli pilića. Za ovo ponašanje moglo bi se reći kako se razvilo 
na uzajamnu korist, u lom smislu što je prirodno odabiranje davalo 
prednost onim pilićima koji pijuču kada se izgube, te majkama koje na 
pijukanje uzvraćaju na odgovarajući način. 

Ako želimo (to zapravo nije nužno), signale poput dozivanja 
pijukanjem možemo shvatiti kao da imaju značenje ili nose neku 
obavijest: u ovom slučaju, “Ja sam se izgubio". Za poziv na uzbunu što 
ga dižu male ptice spomenute u prvom poglavlju moglo bi se reći da 
prenosi informaciju “Evo sokola". Životinje koje prime tu obavijest i 
ponašaju se prema njoj imaju koristi. Stoga im za tu obavijest može reći 
kako je istinita. Ali daju li životinje ikada lažnu obavijest, odnosno lažu 
li? 

Spomen životinje koja laže podložan je nesporazumu pa se 
moram potruditi da to preduhitrim. Sjećam se jednog predavanja kojeg 
su Beatrice i Allen Gardner održali o Washoe, čuvenoj čimpanzi koja 
govori (Washoe se koristi američkim znakovnim jezikom, a njezina 
dostignuća pobuđuju veliko zanimanje jezikoslovaca). Među 
slušateljima su bili i neki filozofi, koje je u raspravi nakon predavanja 
naročito mučilo pitanje može li Washoe lagati. Pretpostavljam da su 
Gardnerovi smatrali kako je mnogo vrednijih stvari o kojima treba 
govoriti i ja se s njima slažem. U ovoj knjizi se riječima poput 
“prijevara" i “laganje" koristim u mnogo izravnijem smislu nego ti 
filozofi. Njih je zanimala svjesna namjera da se prevari druge. Ja 
jednostavno govorim o učinku koji je funkcionalni ekvivalent prijevare. 
Ako je neka ptica primijenila signal “Evo sokola" kad sokola nije bilo i 
preplašila svoje kolege tako da su odletjeli i prepustili joj svu hranu, 
mogli bismo reći da je ta ptica lagala. Pritom ne mislimo da je ona 
namjerno i svjesno htjela prevariti druge. Sve što sam htio reći je da je 
lažljivac stekao hranu na račun drugih ptica, a razlog zašto su ostale 
ptice odletjele bio je taj što su reagirale na povik lažljivca na način koji 


bi bio ispravan da je sokol bio prisutan. 

Mnogi jestivi kukci, poput leptira iz predhodnog poglavlja štite 
se tako što oponašaju vanjski izgled drugih kukaca — neukusnih ili 
onih sa žalcem. I sami često pomislimo kako su svi kukci sa žutocrnim 
prugama zapravo ose. Neke muhe koje oponašaju pčele su još 
savršenije u prijevari. Grabljivice također lažu. Riba grdobina strpljivo 
čeka na dnu mora, oponašajući bojom dno. Jedini upadljivi detalj na 
njoj je dio tkiva koji nalikuje na mamac na kraju dugačkog “ribičkog 
štapa“ koji joj izbija povrh glave. Kada joj se ribica plijen približi, 
grdobina pokreće mamac i mami plijen u blizinu usta. Iznenada otvara 
usta i usiše i proguta ribu. Grdobina laže, služeći se sklonošću ribice da 
se približava crvolikim predmetima koji se uvijaju. Grdobina kaže: “Evo 
crva", a ribica koja “povjeruje" u tu laž postaje njen plijen. 

Neki strojevi za preživljavanje iskorištavaju spolne želje drugih. 
Neke orhideje privlače mužjake pčela oponašajući cvijetom oblik 
ženske pčele. Ono što orhideja dobiva ovom prijevarom je oprašivanje, 
jer će pčela koju su dvije orhideje prevarile prenijeti pelud s jedne na 
drugu. Krijesnice (koje su zapravo kornjaši) privlače svoje spolne 
partnere bljeskovima svjetlosti. Svaka vrsta ima vlastito pravilo 
kratkog i dugog bljeska, što sprečava miješanje vrsta i križanje koje bi 
bilo posljedica tog miješanja. Kao što mornari motre na svjetlosne 
signale određenih svjetionika, tako i krijesnice traže šifrirane 
svjetlosne signale vlastite vrste. Ženke roda Photuris “otkrile" su da 
mogu namamiti mužjake roda Photinus odašiljući šifru svjetljenja 
ženke Photinus. Kad joj se prevareni mužjak Photinus približi, ženka 
Photuris ga brzo pojede. Kao analogan primjer možemo navesti slučaj 
sirena i Lorelei, a stanovnici Cornwalla će se sigurno sjetiti nekadašnjih 
obalnih razbojnika koji su fenjerima mamili brodove na stijene da bi ih 
potom opljačkali. 

Uvijek kad se razradi neki sustav komuniciranja javlja se 
opasnost da će netko drugi iskoristiti taj sustav za vlastitu dobit. 
Odgajani u svjetlu onog viđenja evolucije koja govori o “dobrobiti 
vrste", o lažljivcima i varalicama prvenstveno razmišljamo kao o 
pripadnicima različitih vrsta: grabežljivcima, plijenu, nametnicima i 
tako dalje. Međutim, za očekivati je da će se laž, prijevara i sebično 
iskorištavanje komuniciranja pojavljivati uvijek kad se raziđu interesi 
gena različitih jedinki. Ovime su obuhvaćene i jedinke iste vrste. Kao 


što ćemo uskoro vidjeti, moramo očekivati čak i to da djeca lažu 
roditeljima, muževi varaju žene, a brat laže bratu. 


Prejednostavno je čak i vjerovanje da se signali životinjskog 
komuniciranja u početku razvijaju kako bi poticali uzajamnu korist, a 
zlonamjernici ih počinju iskorištavati tek poslije toga. Moguće je da 
svako komuniciranje kod životinja od samog početka sadrži zrno 
prijevare, jer svi odnosi između životinjama uključuju u sebi barem 
nekoliko sukoba interesa. U slijedećem poglavlju izložit će djelotvorni 
način razmišljanja o sukobima interesa s evolucijskog stanovišta. 


Xa 


AGRESIJA: STABILNOST I SEBIČNI STROJ 


U OVOM POGLAVLJU govorit ćemo uglavnom o agresiji, temi 
koja izaziva mnoge nesporazume. I dalje ćemo govoriti o jedinki kao 
sebičnom stroju programiranom za provođenje samo onog što je 
najbolje za njene gene kao cjelinu. To je primjeren jezik, a na kraju 
poglavlja vratit ćemo se jeziku pojedinih gena. 

Nekom stroju za preživljavanje, drugi je stroj za preživljavanje 
(a koji nije njegovo dijete ili neki drugi bliski rođak) dio njegovog 
okruženja — poput stijene, rijeke ili zalogaja hrane. To je nešto što je 
prepriječilo put ili pak nešto što se može iskoristiti. No, od stijene ili 
rijeke razlikuje se značajnom odlikom: drugi je stroj za preživljavanje 
spreman na udarac uzvratiti udarcem. I on sam je odgovoran za 
budućnost svojih besmrtnih gena te ni njega ništa neće zaustaviti u 
njihovu očuvanju. Prirodno odabiranje daje prednost onim genima čiji 
se strojevi za preživljavanje, pod njihovim nadzorom, uspjevaju 
okoristiti svojom okolinom na najbolji mogući način. Tu se 
podrazumjeva i najbolje iskorištavanje ostalih strojeva za 
preživljavanje, kako iste tako i drugih vrsta. 


U nekim slučajevima stječe se dojam da strojevi za 
preživljavanje vrlo malo zadiru u živote jedni drugima. Primjerice, krti 
ice i kosovi se međusobno ne jedu, ne pare se, niti se bore za isti životni 
prostor. No čak i tako daleke, ne smijemo ih promatrati potpuno 
odvojeno jedne od drugih. Jer oni će ipak naći nešto zajedničko — 
gliste možda. To ne znači da ćete ikada vidjeti krticu i kosa kako se 
otimaju za glistu; kos, u stvari, može proživjeti cijeli život da i ne opazi 
krticu. No, kad biste uništili populaciju krtica, posljedice bi po kosa 
mogle biti dramatične, premda ne bih htio ni nagađati kakve bi 
pojedinosti tih posljedica mogle biti, niti kojim bi se vijugavim, 
zaobilaznim putevima taj utjecaj mogao kretati. 


Strojevi za preživljavanje različitih vrsta djeluju jedni na druge 
brojnim načinima. Oni mogu biti grabljivci ili plijen, nametnici ili 
domaćini, natjecatelji za ista oskudna sredstva. Mogu biti iskorištavani 
na posebne načine, poput primjerice pčela, kad ih cvjetovi koriste kao 
prenositelje peludi. 


Strojevi za preživljavanje iste vrste nastoje se mnogo 
neposrednije umiješati u život druge jedinke. Ima mnogo razloga za 
takvo ponašanje. Prvo, polovica populacije vlastite vrste potencijalno 
može biti seksualni partner te time vrijedni i iskoristivi roditelj djece. 
Drugo, pripadnici iste vrste su zbog velike međusobne sličnosti, a 
budući da žive kao strojevi za očuvanje gena na istom mjestu i istim 
načinom života, neposredni suparnici za ista sredstva neophodna za 
život. Krtica može biti suparnik kosu, no ni izdaleka tako važna kao 
neki drugi kos. Krtice i kosovi mogu se boriti za gliste, ali kos se s 
drugim kosom bori za gliste i za sve ostalo. Pripadaju li istom spolu, 
vjerojatno će se boriti i za seksualne partnere. Iz razloga koje ćemo 
kasnije vidjeti, obično se mužjaci bore za ženke. To znači da neki 
mužjak može osigurati dobrobit vlastitim genima na uštrb drugog 
mužjaka kojeg je pobijedio. 

Dakle, logično ponašanje strojeva za preživljavanje trebalo bi 
biti — ubiti suparnike i potom ih, po mogućnosti, pojesti. Premda se 
ubojstva i kanibalizam u prirodi događaju, oni nisu toliko uobičajeni 
koliko bi se moglo predviđati na temelju površnog tumačenja teorije o 
sebičnom genu. I zaista, u dijelu O agresiji, Konrad Lorenz ističe 
uzdržanu i plemenitu prirodu borbe među životinjama iste vrste. Za 
njega su borbe životinja uočljivo viteške igre koje se odvijaju u skladu s 
pravilima, poput boksa ili mačevanja. Životinje se bore u rukavicama i 
zatupljenim sabljama. Prijetnje i obmane zamjenjuju smrtonosne 
ozbiljnosti. Pobjednik prihvaća znake predaje i suzdržava se zadati 
smrtonosni udarac ili ugriz kakve bi mogli predvidjeti iz naše 
pojednostavljene teorije. 


Ovo tumačenje životinjske agresivnosti kao suzdržane i 
formalne može se i osporavati. Posebno je pogrešno osuđivati dobrog 
starog Homo sapiensa kao jedinu vrstu koja ubija pripadnike vlastite 
vrste i kao jedinog nasljednika Kainovog te sličnih melodramskih 
optužbi. Da li će neki znanstvenik naglašavati nasilje ili suzdržanost 
životinjske agresije, ovisi o vrsti životinja koju je promatrao, a djelom i 


o njegovim evolucijskim preduvjerenjima — Lorenz je, uostalom, 
zagovornik zamisli o “dobrobiti vrste". Čak i ako je pretjerano, u 
viđenju životinjskih borbi kao borbi u rukavicama postoji barem zrnce 
istine. Površno to izgleda poput nekog oblika altruizma. Tu se teorija o 
sebičnom genu mora suočiti s teškom zadaćom: objasniti to. Zašto 
životinje ne krenu u ubijanje suparničkih pripadnika vlastite vrste kad 
god im se za to pruži zgoda? 

Općenit odgovor na to je da iz neposredne borbenosti nastaju 
dobiti, no isto tako i gubici, i to ne samo gubici vremena i snage. 
Pretpostavimo, primjerice, da su i Bi € moji suparnici i da sam se 
slučajno sreo s B-om. Za mene, kao sebičnu jedinku, najpametnije bi 
bilo pokušati ga ubiti. Ali polako! I C je moj suparnik, a € je također i B- 
ov suparnik. Ubijem li B-a, potencijalno sam učinio uslugu C-u, jer sam 
uklonio (i) njegovog suparnika. Možda bi mi bolje bilo ostaviti B- a na 
životu, jer onda će se on možda natjecati za hranu, ili boriti, s C-om i 
tako, posredno, koristiti meni. Pouka je ovog jednostavnog 
pretpostavljenog primjera da nema neke očigledne koristi u pokušaju 
ubijanja redom svih protivnika. U sveobuhvatnom i složenom sustavu 
suparništva, odstranjivanje jednog suparnika s pozornice ne mora 
dovesti do nečeg dobrog: ostali će suparnici vjerojatno imati više 
koristi od nečije smrti nego sam ubojica. To je ona vrsta neugodne 
istine koju su spoznali korisnici pesticida. Imate nekog ozbiljnog 
poljoprivrednog štetnika, otkrijete dobar način da ga iskorijenite, to sa 
zadovoljstvom i učinite, a onda otkrijete da je neki drugi štetnik imao 
od tog istrebljenja mnogo više koristi nego poljoprivrednik, pa na kraju 
ispadne lošije nego na početku. 

S druge pak strane, može biti dobar plan ubiti, ili se bar boriti s 
njima, određene pojedinačne protivnike. Ako je B morski slon koji ima 
veliki harem ženki, a ako ja, drugi morski slon, ubojstvom B-a mogu 
prisvojiti taj harem, možda bi bilo mudro to i pokušati. Ali čak i u 
takvoj selektivnoj ratobornosti postoje gubici i opasnosti. B-u ide u 
račun prihvaćanje borbe, jer tako brani svoj vrijedni posjed. Ako ja 
započnem borbu, pojednaki su mi izgledi, kao i njemu, da na kraju 
poginem. Možda i veći. On je vlasnik nečeg vrijednog, zato se ja i želim 
boriti s njim. Ali otkud to njemu? Možda je to dobio u borbi. Vjerojatno 
je prije mene već pobijedio druge izazivače. Vjerojatno je dobar borac. 
Čak i ako ga pobijedim i steknem taj harem, može mi se dogoditi da u 


borbi budem toliko ozlijeđen da neću u njemu moći ni uživati. Borba, 
isto tako, zahtijeva vremena i snage. Za sada bi ih možda bilo bolje 
pričuvati. Ako se usredotočim na ishranu i neko vrijeme ne ulijećem u 
nevolje, postat ću veći i jači. Na kraju ću ga i pobijediti u borbi za taj 
harem, ali izgledi da ga konačno pobijedim možda su veći ako 
pričekam, nego ako odmah brzopleto uđem u borbu. 


Ovaj je unutarnji monolog samo slikovit prikaz da, u idealnom 
slučaju, svakoj odluci, boriti se ili ne, treba prethoditi složeno, premda 
nesvjesno, proračunavanje “gubitaka-dobitaka". Svi potencijalu. dobici 
neće biti na strani borbe, premda neki, bez sumnje, hoće. Slično tome, 
za vrijeme borbe, svaka taktička odluka o pojačavanju ili smirivanju 
njenog intenziteta, podrazumijeva dobitke i gubitke koji se, načelno, 
mogu analizirati. To su etolozi odavno već nejasno naslućivali, ali tek je 
J. Maynard Smith, uobičajeno ne smatran etologom, izrazio tu zamisao 
snažno i jasno. U suradnji s G. R. Priceom i G. A. Parkerom, on se koristi 
granom matematike poznatom pod nazivom teorija igara. Njihove 
prekrasne ideje mogu se izraziti riječima i bez matematičkih simbola, 
iako pomalo na račun točnosti. 


Osnovni je pojam, kojeg uvodi Maynard Smith, pojam evolucijsko 
stabilne strategije, zamisao koju je on slijedio još od V. D. Hamiltona i R. 
H. MacArthura. “Strategija" je unaprijed programirani način ponašanja. 
Primjer strategije je: “Napadni protivnika: ako bježi — goni ga; ako 
uzvraća — pobjegni." Važno je shvatiti da strategiju ne smatramo 
nečim što je jedinka svjesno razradila. Sjetite se uvijek da životinju 
zamišljamo kao robotizirani stroj za preživljavanje s unaprijed 
programiranim računalom za upravljanje mišićima. Najpogodniji je 
način o nekoj strategiji razmišljati kao o ispisu skupina jednostavnih 
uputa. Pomoću nekog neodređenog mehanizma, životinja se ponaša 
kao da slijedi te upute. 


Evolucijsko stabilna strategija, ili ESS, definirana je kao najbolja 
strategija usvojena od većine pripadnika neke populacije te nema bolje 
zamjenske strategije.!7 Ovo je tanka, ali važna misao. Drugim riječima, 
možemo reći kako će najbolja strategija koju neka jedinka može 
izabrati zavisiti od onoga što čini većina populacije. Budući da se 
ostatak populacije sastoji od jedinki koje sve pokušavaju učiniti vlastiti 
uspjeh što većim, jedina strategija koja će opstati bit će ona koju, 
jednom razvijenu, ne može poboljšati ni jedna jedinka koja od nje 


odstupa, Zbog neke velike promjene u okolišu mogu nastati kratka 
razdoblja evolucijske nestabilnosti, pa čak i kolebanja u populaciji. Ali 
kad je neka ESS jednom postignuta, ona će se i održati: proces 
odabiranja će kažnjavati odstupanje od nje. 


Za primjenu ove zamisli kod agresivnosti, razmotrimo jedan od 
najjednostavnijih  pretpostavljenih slučajeva  Maynarda Smitha. 
Pretpostavimo da, u nekoj populaciji određene vrste, postoje samo 
dvije borilačke strategije — strategija jastreba i strategija goluba. 
(Nazivi se odnose na ono što se podrazumijeva u običnom ljudskom 
govoru i nemaju nikakve veze s navikama ptica iz čijih su imena 
izvedeni: golubi su, u stvari, prilično agresivne ptice.) Svaka jedinka 
naše hipotetske populacije pripada ili golubima ili jastrebovima. 
Jastrebi se uvijek bore najžešće i najneobuzdanije i povlače se tek kad 
su ozbiljno ranjeni. Golubi samo prijete na dostojanstven i uobičajeni 
način, ali nikad nikog ne ranjavaju. Ako jastreb napadne goluba, ovaj 
brzo bježi i tako izbjegava povredu. No, napadne li jastreb jastreba, 
borba se nastavlja sve dok jedan od njih ne bude ozbiljno ranjen ili dok 
ne pogine. Kad se golub sretne s golubom, nitko neće biti povrijeđen; 
oni će se dugo šepuriti jedan pred drugim sve dok se jedan od njih ne 
umori ili mu ne dojadi pa se povuče. Pretpostavimo također, zasad, da 
nema načina kojim bi neka jedinka mogla unaprijed saznati da li joj je 
protivnik jastreb ili golub. To će otkriti tek kad započne borbu s njim; 
ne postoji čak ni pamćenje na ranije borbe sa sličnim protivnicima, 
prema kojem bi se ta jedinka mogla ravnati. 


Pretpostavimo sada da borcima dodjeljujemo bodove, s tim što 
je broj bodova određen samovoljno. Recimo da za pobjedu dobivaju 50 
bodova, 0 za poraz, —100 za ozbiljnu povredu i —10 za vrijeme 
izgubljeno u dugotrajnom natjecanju. Zamislimo da NB ti bodovi 
neposredno mogu zamijeniti u vrijednost opstanka gona. Jedinka koja 
je skupila mnogo bodova, koja ima visok prosječni “učinak", je jedinka 
koja za sobom ostavlja mnogo gena u genskoj zalihi. Šire gledano, 
stvarne brojčane vrijednosti nisu važne za analizu, ali nam pomažu pri 
razumijevanju problema. 


Važno je pritom da nas ne zanima da li jastrebovi nastoje 
premlatiti golube kad se bore s njima. Odgovor na to već znamo: 
jastrebovi će uvijek pobjeđivati. Mi samo želimo saznati je li 
evolucijsko stabilna strategija — ona od jastreba ili ona od goluba. Ako 


je jedna od tih strategija ESS, a druga nije, onda moramo očekivati da 
će se ona prava i dalje razvijati. Teorijski je moguće postojanje dviju 
ESS. Ovo je moguće kad je, bez obzira na to koja je to strategija koju 
slučajno primjenjuje većina populacije — strategija jastreba ili 
strategija goluba — najbolja strategija svakog pojedinca da joj se 
prilagodi. U tom slučaju, populacija bi težila održanju bilo kojeg od dva 
svoja stabilna stanja u kojeg je slučajno prvo dospjela. Pa ipak, kao što 
ćemo odmah vidjeti, ni jedna od tih dviju strategija, ni strategija 
jastreba, niti strategija goluba, ne bi zapravo bila evolucijsko stabilna 
sama po sebi, pa stoga ni od jedne od njih ne treba očekivati razvoj. 
Kako bismo ovo dokazali, moramo izračunati prosječne učinke. 


Pretpostavimo da imamo populaciju koja se sastoji samo od 
golubova. Kad god se oni bore, nitko ne biva ozlijeđen. Natjecanja se 
sastoje od dugotrajnih ritualnih kretnji, možda netremičnog gledanja, 
koje se završava tek kad jedan od protivnika odustane. Pobjednik tada 
dobiva 50 bodova za pobjedu u sporu, ali plaća kaznu od -10 bodova za 
vrijeme izgubljeno u dugom buljenju te tako, sve u svemu, zarađuje 40 
bodova. I poraženi je kažnjen s -10 bodova za gubljenje vremena. 
Prosječno se svaki pojedini golub može nadati pobjedi u polovici svih 
šepurenja, a u polovici će izgubiti. Stoga će njegov prosječni učinak po 
natjecanju iznositi polovicu od +40 i -10, što iznosi +15. Iz te računice 
proizlazi da svaki pojedini golub u populaciji golubova prolazi sasvim 
dobro. 


No, pretpostavimo sada, u populaciji se pojavi jedan jastreb 
mutant. Pošto je on tu jedini jastreb, svaku bitku koju će započeti vodit 
će protiv nekog goluba. Jastrebovi uvijek pobjeđuju golubove, tako da 
on za svaku borbu dobiva +50 bodova, što je i njegov prosječni učinak. 
On ima golemu prednost nad golubovima čiji je prosjek svega + 15. 
Ishod će biti brzo širenje gena jastreba po populaciji. Ali sad svaki 
jastreb više ne može računati na to da će svaki protivnik kojeg sretne 
biti golub. Uzmimo krajnji primjer: ako su se geni jastreba raširili tako 
uspješno da sad čitavu populaciju čine samo jastrebovi, onda će se i sve 
borbe voditi samo između njih. Sad računica izgleda sasvim drukčije. 
Kad jastreb sretne jastreba, jedan od njih ostaje ozbiljno ranjen te 
dobiva -100 bodova, dok će pobjednik dobiti +50. Svaki jastreb u 
populaciji jastrebova može se nadati da će prosječno polovicu borbi 
dobiti, a polovicu izgubiti. Njegov očekivani prosječni učinak po borbi 


bit će, zato, između +50 i -100, što iznosi -25. A sad, razmotrimo slučaj 
da u populaciji jastrebova postoji jedan jedini golub. Naravno, on sve 
borbe gubi, ali s druge strane — nikada ne ostaje ranjen. Njegov 
prosječni učinak u populaciji jastrebova je 0, dok je prosječni učinak 
jastreba u populaciji jastrebova -25. Geni goluba će se zato početi širiti 
po populaciji. 

Ovako ispričano, stječe se dojam da će u populaciji postojati 
neprestano kolebanje. Geni jastrebova brzo će steći prednost, a zatim, 
kao posljedica jastrebovske većine, prednost će preuzimati geni 
golubova i oni će se brojčano povećavati sve dok jednom ponovno ne 
počnu napredovati geni jastrebova i tako u krug. Pa ipak, kolebanja, 
poput ovog, ne mora biti. Postoji stabilni odnos jastrebova u odnosu na 
golubove. Po onom posebnom, dogovorenom sustavu bodovanja kojim 
se služimo, izračunavanjem bi se ustvrdilo da je taj stabilan odnos 
5/12 golubova prema 7/12 jastrebova. Kad se dostigne taj stabilni 
odnos, prosječni učinak jastrebova bit će točno isti prosječnom učinku 
golubova. Stoga prirodno odabiranje neće davati prednost ni jednima 
ni drugima. Ako broj jastrebova u populaciji poraste i odnos više nije 
7/12, golubovi će početi stjecati posebnu prednost i odnos će se vratiti 
u stabilno stanje. Kao što ćemo kasnije vidjeti kako je stabilni odnos 
spolova 50 : 50, tako je i stabilni odnos jastrebova i golubova u tom 
pretpostavljenom primjeru 7:5. U svakom slučaju, ako i postoje 
kolebanja oko točke stabilnosti, ona nisu prevelika. 


Površno gledano, ovo pomalo podsjeća na skupno odabiranje, ali 
o tome, u stvari, nema ni govora. To podsjeća na skupno odabiranje 
samo zato jer nam omogućava razmišljanje o populaciji kao o nečemu 
što je u stabilnoj ravnoteži i u koju se, čim se ona poremeti, populacija 
teži vratiti. Ali ESS je mnogo profinjeniji pojam nego je to skupno 
odabiranje. Ona ne utječe na to da su neke skupine uspješnije od 
drugih. To se sjajno može ilustrirati korištenjem samovoljnog sustava 
bodovanja iz našeg pretpostavljenog primjera. Prosječni učinak neke 
jedinke u stabilnoj populaciji koja se sastoji od 7/12 jastrebova i 5/12 
golubova je 6 1/4. Ovo važi bez obzira na to je li jedinka jastreb ili 
golub. Međutim, 6 1/4 znatno je manje od prosječnog učinka goluba u 
populaciji golubova (15). Samo kad bi svi pristali biti golubovi, svaka 
pojedina jedinka imala bi od toga koristi. Kod običnog skupnog 
odabiranja, svaka skupina u kojoj sve jedinke uzajamno pristaju biti 


golubovi bila bi mnogo uspješnija od protivničke skupine temeljene na 
odnosu ESS. (U stvari, skupina dogovorena isključivim zajedništvom 
golubova nije baš najuspješnija moguća skupina. U skupini koja bi se 
sastojala od 1/6 jastrebova i 5/6 golubova, prosječni učinak po 
natjecanju bio bi 16 2/3. To je najuspješnija mogući savez, ali za ono 
što nam sada treba možemo ga zanemariti. Jednostavniji savez, koji bi 
se sastojao samo od golubova i imala za svaku pojedinu jedinku 
prosječni učinak od 15 bodova, mnogo je bolja za svaku jedinku nego 
što bi to bila ESS.) Teorija skupnog odabiranja bi, stoga, predviđala 
težnju k razvoju svegolubljeg dogovora, jer bi skupina u kojoj je odnos 
jastrebova 7/12 bila manje uspješna. No, problem je s dogovorima, čak 
i s onima, koji su dugoročno gledano svima na korist, da su vrlo 
podložni zlouporabi. Točno je da svi bolje prolaze u skupini u kojoj se 
nalaze samo golubovi nego u nekoj ESS skupini. Ali, nažalost, u 
dogovorima golubova jedan jastreb tako dobro prolazi da evoluciju 
jastrebova ništa ne može zaustaviti. Takav se savez, stoga, mora 
raspasti zbog unutarnje izdaje. ESS nije stabilna zato jer je dobra za 
jedinke koje u njoj sudjeluju, već jednostavno zato što je imuna na 
unutarnju izdaju. 

Ljudima je omogućeno pristupati dogovorima ili savezima koji 
su u interesu svakog pojedinca, čak i ako ti dogovori ili savezi nisu 
stabilni u smislu ESS. Ali to je moguće samo zato jer se svaki pojedinac 
koristi svojom svjesnom procjenom te je u stanju zaključiti je li u 
njegovom dugoročnom interesu pridržavati se pravila dogovora. Čak i 
ljudskim dogovorima stalno prijeti opasnost raspada, jer od tog 
raspada neki pojedinci mogu, kratkoročno gledano, imati toliko koristi 
da ne mogu odoljeti iskušenju. Možda je najbolji primjer za to 
određivanje cijena. U dugoročnom je interesu svih pojedinih vlasnika 
benzinskih crpki da se cijena benzina standardizira na nekoj umjetno 
utvrđenoj visokoj vrijednosti. Takvi karteli, temeljeni na svjesnoj 
procjeni najboljih dugoročnih interesa, mogu opstati prilično dugo. Pa 
ipak, stalno mnogi pojedinci padaju u iskušenje da sve to trenutno 
unište spuštanjem svoje cijene. Susjedni trgovci će odmah krenuti 
njegovim putem i val sniženja cijena zahvatit će cijelu zemlju. Na 
nesreću po nas ostale, svjesna dalekovidnost vlasnika crpki ponovno 
nastupa i oni stvaraju novi ugovor o određivanju cijena. I tako, čak i 
kod ljudi, dakle vrste obdarene darom svjesnog predviđanja, dogovori i 
savezi koji se temelje na najboljim dugoročnim interesima stalno se 


klimaju i zbog unutarnjih izdaja vise na rubu propasti. Kod divljih 
životinja, upravljanih borbenim genima, još je teže vidjeti način na koji 
bi se mogle razviti skupne koristi ili dogovorne strategije. Za očekivati 
je da ćemo svugdje nailaziti na evolucijsko stabilne strategije. 


U našem zamišljenom primjeru jednostavno smo za svaku 
jedinku pretpostavili da je ili jastreb ili golub. Došli smo i do 
evolucijsko stabilnog odnosa jastrebova i golubova. To praktički znači 
da je u genskoj zalihi postignut stabilan odnos gena jastrebova prema 
genima golubova. U genetici je tehnički izraz za ovo stanje stabilni 
polimorfizam. Matematički gledano, točni ekvivalent ESS može se 
postići i bez polimorfizma i to na sljedeći način: ako je svaka jedinka u 
svakom pojedinačnom natjecanju sposobna ponašati se bilo kao 
jastreb, bilo kao golub, onda se može postići takva ESS u kojoj će za sve 
jedinke postojati podjednaka vjerojatnost da će se ponašati kao jastreb, 
što u našem spomenutom primjeru iznosi 7/12. To u biti znači da 
svaka jedinka ulazi u svako natjecanje potpuno slučajnim odabirom da 
li će se u toj prigodi ponašati ili kao jastreb ili kao golub; potpuno 
slučajnim odabirom, ali uz preteg od 7:5 u korist jastrebova. Vrlo je 
važno da su te odluke, premda naginju jastrebovima, slučajne u tom 
smislu da ni jedan protivnik ne može pogoditi kako će se njegov 
suparnik ponašati u tom natjecanju. Nije dobro, primjerice, glumiti 
jastreba sedam puta uzastopno pa zatim pet puta goluba i tako dalje. 
Kad bi neka jedinka usvojila takav jednostavan slijed ponašanja, njeni 
bi je protivnici brzo “pročitali“ i to iskoristili. Način stjecanja prednosti 
nad jedinkom koja je usvojila takvo ponašanje je vrlo jednostavan: 
protiv nje treba biti jastreb samo kad se zna da će ona biti golub. 


Priča o golubu i jastrebu je, naravno, naivno pojednostavljenje. 
Ona je “model", nešto što se stvarno u prirodi ne događa, ali što nam 
pomaže razumjeti zbivanja onako kako se istinski odvijaju. Modeli 
mogu biti vrlo jednostavni, poput našeg, ali ipak korisni za objašnjenje 
problema ili glavne zamisli. Jednostavni se modeli mogu razraditi i 
postupno činiti sve složenijima. Bude li sve u redu, što složeniji budu, 
to će više sličiti stvarnom svijetu. Jedan od načina kojim možemo 
početi dograđivati naš model s golubovima i jastrebovima je i uvođenje 
novih strategija. Strategija jastreba i goluba nije jedina mogućnost. 
Složenija je strategija, koju uvode Maynard Smith i Price, strategija 
osvete. 


Na početku svake borbe “osvetnik" se ponaša kao golub. To 
znači da ne kreće svom snagom u divlji napad poput jastreba, već 
započinje nadmetanje prijetnjama. Ako ga, međutim, protivnik 
napadne, on jednako vraća. Drugim riječima, osvetnik se ponaša kao 
jastreb tek kad ga napadne jastreb, a kao golub kad se sretne s 
golubom. Kad se sretne s nekim drugim osvetnikom, ponaša se kao 
golub. Osvetnik je uvjetni strateg. Njegovo ponašanje ovisi o ponašanju 
njegovog protivnika. 

Drugi način ponašanja uvjetnog stratega je strategija nasilnika. 
Nasilnik kruži okolo i ponaša se kao jastreb sve dok mu netko ne vrati. 
Na taj odgovor on odmah pobjegne. Slijedeći uvjetni strateg je pokusni 
osvetnik. On je u biti sličan osvetniku, ali s vremena na vrijeme 
pokušava nakratko pojačati borbu. Ukoliko njegov protivnik ne 
uzvraća, ponaša se poput jastreba. No, uzvrati li njegov protivnik, vraća 
se na uobičajene golublje prijetnje. Kad je napadnut, ponaša se kao 
obični osvetnik. 


Ako svih ovdje spomenutih pet strategija stavimo u računalnu 
simulaciju i usporedimo ih, vidjet ćemo da je samo jedna, strategija 
osvete, evolucijsko stabilna.1% Strategija pokusnog osvetnika je gotovo 
stabilna, dok strategija goluba nije, jer bi populaciju golubova osvojili 
jastrebovi i nasilnici. Strategija jastreba nije stabilna, jer bi populaciju 
jastrebova osvojili golubovi i nasilnici. Strategija nasilnika nije stabilna, 
jer bi nju osvojili jastrebovi. U populaciji osvetnika ne bi nadvladala 
nijedna druga strategija, jer nema strategije s kojom bi se bolje 
prolazilo nego s njom. Pa ipak, u populaciji osvetnika golub prolazi 
jednako dobro. To znači da će, ako sve ostale stvari budu iste, broj 
golubova polako rasti. No, ako se broj golubova znatno poveća, pokusni 
osvetnici (a usput i jastrebovi i nasilnici) počet će stjecati prednost, jer 
će protiv golubova bolje prolaziti nego osvetnici. Sama strategija 
pokusnog osvetnika, za razliku od strategije jastreba i nasilnika, gotovo 
je ESS, jer u populaciji pokusnog osvetnika samo još jedna strategija, 
strategija osvetnika, vodi k većem uspjehu, no neznatno većem. Zbog 
toga možemo očekivati prevladavanje mješavine osvetnika i pokusnih 
osvetnika — između njih će biti možda i malih kolebanja povezanih s 
kolebanjem veličine golublje manjine. I ponovno naglasimo, ne 
smijemo misliti na način polimorfizma u kojem svaka jedinka sprovodi 
samo jednu ili drugu strategiju. Svaka jedinka može usvojiti složeno 


izmješano ponašanje između strategija osvetnika, pokusnog osvetnika i 
goluba. 


Ovaj teorijski zaključak nije daleko od onog što se stvarno 
događa u ponašanju većine divljih životinja. Na neki način, objasnili 
smo onaj oblik životinjske agresivnosti za koji se može reći da je “u 
rukavicama". Naravno, pojedinosti ovise od točnog “bodovanja" koje se 
dodjeljuje za pobjedu, povredu, gubljenje vremena i tako dalje. Kod 
morskih slonova, nagrada za pobjedu može biti gotovo monopolizirano 
pravo na veliki harem ženki. Učinak se pobjede zbog toga mora 
ocjenjivati kao vrlo visok. Nikakvo čudo što su njihove borbe vrlo 
nemilosrdne, a vjerojatnost teškog ranjavanja visoka. Cijenu 
izgubljenog vremena treba smatrati malom u usporedbi s opasnošću 
od povrede i koristi od pobjede. Nasuprot tome, za neku ptičicu koja 
živi u hladnom podneblju, cijena izgubljenog vremena može biti vrlo 
velika. Kad odrasla sjenica hrani mlade ptiće, ona mora uhvatiti 
prosječno jedan plijen svakih tridesetak sekundi. Svaka joj je sekunda 
dnevne svjetlosti dragocjena. U ponašanju te ptice čak i srazmjerno 
kratko vrijeme izgubljeno u borbi jastrebovskog tipa treba smatrati 
ozbiljnijom štetom nego opasnost od povrede. Za sada, na žalost, 
premalo znamo da bi mogli gubicima i dobicima različitih vrsta borbi u 
prirodi pripisati bilo kakve stvarne vrijednosti. Moramo paziti i ne 
donositi zaključke koji bi proizlazili samo iz našeg samovoljnog izbora 
vrijednosti. Najznačajniji opći zaključci su da evolucijsko stabilne 
strategije teže razvoju, da neka ESS nije isto što i optimum kojeg bi 
mogla postići neka zajednica dogovorom, i da zdrav razum može 
zavesti. 


Druga vrsta ratne igre koju je proučavao Maynard Smith je “rat 
iscrpljivanjem". On se javlja kod vrsta koje se nikad ne upuštaju u 
ozbiljnu borbu, možda kod vrsta s čvrstim oklopom ili kod kojih su 
povrede malo vjerojatne. Svi sporovi kod takve vrste rješavaju se 
uobičajenim šepirenjem. Natjecanje se uvijek završava povlačenjem 
jednog od suparnika. Sve što treba učiniti za pobjedu je čvrsto stajati 
na svome mjestu i strijeljati protivnika očima sve dok on konačno ne 
podvije rep. Jasno, nijedna životinja ne može provesti beskrajno dugo 
vremena prijeteći drugoj; na nekom drugom mjestu čekaju je važne 
stvari. Sredstvo oko kojeg se ona spori možda je vrijedno, ali ne i 
najdragocjenije. Ono vrijedi samo određenu količinu vremena i, kao na 


aukcijskoj prodaji, svaka je jedinka spremna zbog njega potrošiti samo 
toliko. Na toj aukciji između dva ponuđača, moneta je vrijeme. 

Pretpostavimo da su sve takve jedinke unaprijed točno 
procijenile koliko vremena predmet spora, recimo ženka, vrijedi. 
Mutantna jedinka, koja je spremna zadržati se malo duže od ostalih, 
uvijek bi pobjeđivala. Stoga je strategija utvrđene granice natjecanja 
nestabilna. Čak ako se vrijednost predmeta spora može potpuno točno 
procijeniti i ako sve jedinke daju za nju točno pravu protuvrijednost, 
strategija je nestabilna. Bilo koje dvije jedinke koje bi se natjecale po 
toj strategiji maksimuma odustale bi istog trenutka i spornu stvar ne bi 
osvojila nijedna! Stoga bi se svakoj jedinki više isplatilo odustati 
odmah u početku nego gubiti vrijeme u takvom natjecanju. Uostalom, 
važna razlika između rata iscrpljivanjem i istinske aukcijske prodaje je 
u tome što u ratu iscrpljivanjem oba ponuđača plaćaju cijenu, ali samo 
jedan dobiva robu. U populaciji ponuđača koji su unaprijed odredili 
maksimum strategija odustajanja na samome početku, bila bi dakle 
uspješna i raširila bi se po toj populaciji. Ovo bi imalo za posljedicu 
stjecanje određenog dobitka za jedinke koje nisu odmah odustale, već 
su prije toga počekale nekoliko trenutaka. Ta bi strategija postala 
isplativom kad se primjenjuje protiv onih koji se odmah povlače, a koji 
sad prevladavaju u populaciji. Selekcija bi međutim, tada davala 
prednost strategiji postepenog produžavanja vremena odustajanja, sve 
dok se ono još jednom ne bi približilo maksimumu koji dopušta 
objektivna korisnost predmeta spora o kojem je riječ. 


I ponovno smo, povedeni riječima, počeli zamišljati određeno 
kolebanje u populaciji. I ponovno nam matematička analiza pokazuje 
da to nije nužno. Postoji jedna evolucijsko stabilna strategija koja se 
može izraziti matematičkom formulom, a iskazana riječima svodi se na 
slijedeće: svaka jedinka ide dalje nepredvidivo dugo vremena. Odnosno, 
nepredvidivo dugo u svakoj određenoj prigodi, ali u prosjeku ono 
odgovara istinskoj vrijednosti predmeta spora. Pretpostavimo da 
predmet spora stvarno vrijedi pet minuta natjecanja. Po ESS, svaka 
jedinka mogla bi se natjecati duže od pet minuta, kraće od toga, ili 
možda točno pet minuta. Važno je da njen protivnik nema načina 
saznati koliko je vremena ona spremna ustrajati u toj određenoj 
situaciji. 


Očigledno je u ratu iscrpljivanjem svakoj jedinki od životne 


važnosti ne odati nikakvim nagovještajem namjeru svog odustajanja. 
Svatko tko bi, ma i najmanjim trzajem brka, odao razmišljanje o 
bacanju koplja u trnje, bio bi odmah gubitnik. Ako bi, recimo, to trzanje 
brka bilo pouzdani znak za povlačenje tijekom jedne minute, onda bi 
vrlo jednostavna pobjednička strategija bila ova: “Ako je tvoj protivnik 
trznuo brkom, pričekaj još minutu bez obzira kakve si planove prije 
toga imao. Ako tvoj protivnik još nije trznuo brkom, a tebi je ostala još 
samo minuta do trenutka kada si htio odustati, odustani odmah i nemoj 
više trošiti vrijeme. Nikada ne trzaj svojim brkovima." Tako bi prirodno 
odabiranje brzo kažnjavalo trzanje brkovima kao i svako slično 
odavanje budućeg ponašanja. Razvilo bi se pokeraško lice. 


Zašto pokeraško lice, a ne okorjele laži? Još jednom, zato što 
laganje nije stabilno. Pretpostavimo slučaj da se većina jedinki šepiri 
tek kad se zbilja namjerava vrlo dugo zadržati u ratu iscrpljivanjem. 
Očigledno je da bi se u tom slučaju razvila protuigra: kada im se 
protivnik počne šepiriti, jedinke bi odmah odustajale. Ali bi se tada 
mogli početi razvijati lažljivci. Jedinke koje zapravo i nemaju namjeru 
dugo se zadržati u natjecanju, rogušile bi se u svakoj prigodi i ubirale 
plodove lake i brze pobjede. Tako bi se geni lažljivca širili. Kad bi 
lažljivci prerasli u većinu, odabiranje bi prednost davalo jedinkama 
koje bi prozreli! njihovu prevaru. Broj lažljivaca bi stoga ponovno opao. 
U ratu iscrpljivanjem laganje nije evoluciono stabilnije od govorenja 
istine. Pokeraško lice je evolucijsko stabilno. Predaja, kad do nje 
konačno dođe, iznenadna je i nepredvidiva. 


Do sada smo razmatrali samo ono što Maynard Smith naziva 
“simetričnim" natjecanjima. To pretpostavlja da se suparnici ne 
razlikuju ni po čemu osim po borbenoj strategiji. Za jastrebove i 
golubove smo pretpostavljali da su podjednako jaki, podjednako 
opremljeni oružjem i oklopom te da pobjedom mogu ostvariti 
podjednaku dobit. Govoreći o modelu uobičajeno je praviti takve 
pretpostavke, no one nisu baš realne. Parker i Maynard Smith su 
nastavili istraživanja i razmotrili asimetrična natjecanja. Razlikuju li se 
jedinke, recimo po veličini i borbenoj sposobnosti, i svaka je jedinka 
sposobna procjeniti veličinu suparnika naspram sebe, utječe li to na 
pojavu određene ESS? Najsigurnije da. 


Čini se da postoje tri glavne vrste asimetrije. Prvu smo upravo 
opisali: jedinke se mogu razlikovati po veličini ili opremljenosti za 


borbu. Drugo, jedinke se mogu razlikovati po kvaliteti dobitka 
ostvarenog pobjedom. Primjerice, neki stari mužjak koji ionako neće 
još dugo živjeti, manje će izgubiti bude li ozlijeđen nego mladi mužjak 
koji tek treba započeti svoj rasplodni život. 

Kao treće, neobično je što iz ove teorije proizlazi da sasvim 
samovoljna i naizgled nevažna asimetrija može pobuditi nastanak neke 
evolucijsko stabilne strategije koja se može upotrijebiti za brzo 
sređivanje sporova. Na primer, često se događa da jedan od suparnika 
stigne na mesto natjecanja prije svog protivnika. Nazovimo protivnike, 
prema tome, “stanar" i “nezvani gost". Prije daljnjeg razmatranja, 
pretpostavimo da od toga što je neka jedinka stanar ili nezvani gost, 
nema neke velike prednosti. Kao što ćemo vidjeti, postoje praktični 
razlozi zbog kojih ta pretpostavka i ne mora biti točna, no to nije 
odlučujuće. Bitno je to da čak i kad ne bi bilo nikakvih važnih razloga za 
pretpostavku prednosti stanara nad nezvanim gostima, vjerojatno bi se 
ipak razvila asimetrična ESS. To se jednostavno može uporediti s 
ljudima koji neki spor brzo i bez odugovlačenja rješavaju bacajući 
novčić. 

Uvjetna strategija: “Ako si stanar, napadaj; ako si nezvani gost, 
povuci se" mogla bi biti jedna od ESS. S obzirom da je za asimetriju 
pretpostavka samovoljnost, suprotna strategija: “Ako si stanar, povuci 
se; ako si nezvani gost, napadaj“, također bi mogla biti stabilna. Koja će 
od tih dviju evolucijsko stabilnih strategija biti prihvaćena u određenoj 
populaciji zavisit će od slučaja koja je prva od njih stigla do većine 
populacije. Kad većina pripadnika populacije jednom primjenjuje jednu 
od tih dviju uvjetnih strategija, svi koji odstupaju od nje postaju 
gubitnici. Zbog toga, po definiciji, to i je ESS. 

Pretpostavimo primjerice da sve jedinke primjenjuju strategiju 
“stanar pobjeđuje, nezvani gost bježi". To znači da će one polovicu 
nadmetanja dobiti, a drugu polovicu izgubiti. One nikad neće biti 
ozlijeđene i neće gubiti vrijeme, jer će se svi nesporazumi odmah 
rješavati samovoljnim dogovorom. No zamislimo sada da se pojavio 
neki mutant-pobunjenik. Pretpostavimo da taj mutant primjenjuje 
čistu jastrebovsku strategiju, uvijek pobjeđuje i nikad se ne povlači. On 
će lako pobjeđivati kad mu je protivnik nezvani gost. No, u borbi s 
protivnikom stanarom izložit će se velikoj opasnosti od ranjavanja. U 
prosjeku će on, dakle, imati manji učinak od jedinki koje se drže 


samovoljnih pravila evolucijsko stabilne strategije. Pobunjenik koji 
pokuša nametnuti konvenciju “stanar bježi, nezvani gost napada" još će 
lošije proći. Ne samo što će često biti ranjavan, već će u borbi vrlo 
rijetko pobjeđivati. Pretpostavimo, ipak, da su jedinke koje se drže te 
suprotne konvencije uspjele nekim slučajem prerasti u većinu. Time bi 
njihova strategija postala stabilna norma, a odstupanja od nje bi se 
kažnjavala. Razumljivo, ako bismo neku populaciju promatrali tijekom 
više generacija, vidjeli bismo niz povremenih prijelaza iz jednog 
stabilnog stanja u drugo. 

Međutim, u realnom životu takva stvarna samovoljna asimetrija 
vjerojatno ne postoji. Stanari će najvjerojatnije uvijek imati prednost 
pred nezvanim gostima. Oni će uvijek bolje poznavati lokalni teren. 
Nezvani gost će, kad jednom uđe u prostor bitke, najvjerojatnije još biti 
zadihan, dok je stanar odmoran jer je tamo već bio cijelo vrijeme. 
Postoji i jedan apstraktniji razlog zbog kojeg je od ta dva stabilna stanja 
u prirodi vjerojatnije ono po kojem “stanar pobjeđuje, a nezvani gost se 
povlači": suprotna strategija “nezvani gost pobjeđuje, a stanar se 
povlači“ u sebi sadrži sklonost samouništenju — a to je ono što bi 
Maynard Smith nazvao paradoksalnom strategijom. U svakoj populaciji 
koja se temelji na toj paradoksalnoj ESS, jedinke bi uvijek nastojale 
nikada ne živjeti kao stanari: prilikom svakog susreta pokušavale bi 
biti nezvani gosti. To bi mogle postići samo neprestanim, a inače 
besmislenim seljakanjem! Zanemare li se čak gubici u vremenu i 
energiji koji se pritom troše, ovaj evolucijski trend bi, sam po sebi, 
težio ukidanju kategorije “stanara". U populaciji koja bi se držala 
drugog stabilnog stanja — “stanari pobjeđuju, a nezvani gosti se 
povlače" — prirodno bi odabiranje davalo prednost jedinkama sklonim 
nastanjivanju. Za svaku jedinku to bi značilo zadržavanje na 
određenom dijelu zemljišta, što rjeđe napuštanje tog zemljišta i 
spremnost na njegovu “obranu". Kao što se to danas već dobro zna, u 
prirodi je takvo ponašanje vrlo često i naziva se “obrana teritorija“. 

Meni najpoznatiji prikaz ovog oblika asimetrije u ponašanju 
potječe od velikog etologa Nikoa Tinbergena, iz jednog njegovog 
pokusa koji se odlikovao genijalnom jednostavnošću. Tinbergen je 
imao akvarij s dva mužjaka grgeča. Oba mužjaka sagradila su si 
gnijezdo, svaki na suprotnoj strani akvarija, i svaki je branio “teritorij" 
oko njega. Tinbergen je oba mužjaka, svakog posebno, stavio u 


staklene cijevi koje je zatim postavio jednu uz drugu. Promatrao je 
mužjake kako pokušavaju kroz staklo zapodjenuti bitku. Tu je sad 
došao do zanimljivog otkrića. Kad je cijevi postavio u blizinu gnijezda 
mužjaka A, ovaj je zauzeo napadački položaj, dok se mužjak B pokušao 
povući. No, kad je obje cijevi stavio na teritorij mužjaka B, uloge su se 
izmjenile. Jednostavnim pomicanjem cijevi s jednog kraja akvarija na 
drugi, Tinbergen je mogao upravljati koji će mužjak napadati, a koji će 
se povlačiti. Oba mužjaka očigledno su primjenjivala osnovnu uvjetnu 
strategiju: “Ako si stanar napadaj; ako si nezvani gost — povlači se." 


Biolozi se često pitaju koje su biološke “prednosti" teritorijalnog 
ponašanja. Ponuđeni su mnogobrojni prijedlozi, od kojih ćemo kasnije 
neke i spomenuti. Ali sad možemo zapaziti da je i samo pitanje možda 
suvišno. “Obrana teritorija" bi jednostavno mogla biti ESS koja se 
pojavila zbog asimetrije u vremenu dolaska, asimetrije koja obično 
odlikuje odnos između dviju jedinki koje se nađu na istom komadu 
zemljišta. 

Najvažnija vrsta  nesamovoljne asimetrije vjerojatno je 
asimetrija u veličini i općoj borbenoj sposobnosti. Krupnoća ne mora 
uvijek biti najvažnija odlika potrebna za pobjedu u nekoj borbi, ali 
vjerojatno spada u takve. Ako između dva borca uvijek pobjeđuje veći 
te ako svaka jedinka sigurno zna odrediti je li veća ili manja od svog 
protivnika, onda samo jedna strategija ima smisla: “Ako je tvoj 
protivnik veći od tebe, bježi. Započni svađu samo s onima koji su manji 
od tebe". Sve je složenije ako je veličina manje značajna. Kad veličina 
daje samo malu prednost, strategija koju sam malo prije spomenuo i 
dalje je stabilna. No, postoji li ozbiljna opasnost od povrede, mogla bi 
postojati i druga, “paradoksalna strategija“. Ona glasi: “Započni svađu s 
krupnijima od sebe, ali bježi od onih sitnijih!" Očigledno, ovo izgleda 
paradoksalno. To je protivno zdravom razumu. Razlog zbog kojeg 
ovakva strategija može biti stabilna je slijedeći: u populaciji koja se 
sastoji isključivo od stratega koji primjenjuju paradoksalnu strategiju, 
nitko nikada nije ozlijeđen. Jer, u svakom natjecanju jedan od učesnika, 
krupniji, uvijek bježi. Mutant prosječne veličine, koji koristi pametnu" 
strategiju okomljujući se na manje protivnike, upušta se u ozbiljne 
bitke s polovicom svih onih koje sreće. Ako sretne nekog sitnijeg od 
sebe, on napada; sitniji pojedinac bijesno odgovara zato što koristi 
paradoksalnu strategiju; premda će pametni strateg vjerojatnije 


pobijediti nego što će to paradoksalni strateg, on se ipak izlaže velikoj 
opasnosti gubitka bitke ili ozbiljne povrede. Kako većina populacije 
primjenjuje paradoksalnu strategiju, pametni strateg će mnogo 
vjerojatnije biti ranjen nego što će to biti bilo koji paradoksalni strateg. 


Čak i ako je paradoksalna strategija možda stabilna, ona je 
vjerojatno samo od akademskog interesa. Paradoksalni borci imat će 
veći prosječni učinak tek kad brojčano znatno nadmaše pametne borce. 
Teško je i zamisliti kako bi ovakva situacija uopće ikad mogla nastati. 
Čak kad bi i mogla, malim pomakom odnosa pametnih i paradoksalnih 
u populaciji u korist pametnih dostigla bi se “zona privlačnosti" one 
druge ESS, “pametne". Zona privlačnosti je ona točka odnosa u 
populaciji na kojoj neki, u ovom slučaju pametni stratezi, imaju 
prednost: kad populacija jednom dostigne tu zonu, ona će neminovno 
prijeći na stranu stabilne točke pametne strategije. Uzbudljivo bi bilo 
pronaći neki primjer paradoksalne ESS u prirodi, ali sumnjam da 
bismo to stvarno uspjeli. (Ovo sam prerano rekao. Tek što sam napisao 
posljednju rečenicu, profesor Maynard Smith upozorio me je na 
slijedeći opis ponašanja meksičkog društvenog pauka Oecobius civitas, 
što ga je dao J. W. Burgess: “Bude li pauk uznemiren i istjeran iz svog 
skloništa, skače preko stijenja i ne nađe li slobodnu pukotinu za 
skrivanje, možda će potražiti spas u skloništu drugog pauka iste vrste. 
Ukoliko je taj drugi pauk kod kuće, on ne napada uljeza već hita napolje 
i sam traži novo sklonište. Tako nakon uznemirenja prvog pauka, 
nekoliko sekundi može potrajati uzastopna selidba paukova iz jedne 
paučine u drugu, što često dovodi do toga da većina paukova iz te 
skupine napušta svoje domaće sklonište da bi prešla u tuđe" 
(Društveni paukovi, Scientific American, ožujak 1976.). To je 
paradoksalno u smislu o kojem smo govorili na strani 97.1? 


A što ako jedinke donekle pamte ishode prošlih borbi? To ovisi o 
pamćenju — je li specifično ili opće. Šturci na opći način pamte ono što 
im se dogodilo u minulim borbama. Šturak koji je nedavno pobjedio u 
velikom broju borbi postaje ponašanjem sve sličniji jastrebu, a šturak 
koji je nedavno izgubio u borbi sličniji je golubu. Ovo je divno objasnio 
R. D. Alexander. On je živog šturka pobjeđivao umjetnim. Poslije 
ovakvog postupka, ti stvarni šturci postali su skloniji gubitku borbe 
protiv drugih stvarnih šturaka. Svakog šturka možemo sada zamisliti 
kao da neprestano obnavlja procjenu vlastite borbene sposobnosti u 


odnosu na borbenu sposobnost prosječne jedinke njegove populacije. 
Ako životinje, koje poput šturaka pamte minule borbe na opći način, 
držimo zajedno zatvorene određeno vrijeme, među njima će se 
vjerojatno razviti neka vrsta hijerarhije dominacije. Promatrač će ih 
moći svrstati po rangu. Jedinke niže po rangu ustupat će pred 
jedinkama višima po rangu. Nije potrebno pretpostavljati da jedinke 
prepoznaju jedna drugu. Sve što se događa je to da će jedinke navikle 
na pobjeđivanje još vjerojatnije i dalje pobjeđivati, dok će jedinke 
navikle na gubljenje još vjerojatnije i dalje gubiti. Čak i ako su sasvim 
slučajno jedinke počele dobivati ili gubiti bitke, one će težiti nekakvom 
svrstavanju po određenom redosljedu. Uzgredna je posljedica ovog što 
će broj ozbiljnih borbi u skupini postupno opadati. 

Moram se koristiti izrazom “vrsta hijerarhije nadmoći", jer 
mnogi izraz hijerarhija nadmoći rezerviraju za one slučajeve u kojima 
je obuhvaćeno i prepoznavanje jedinki. U tim slučajevima, pamćenje 
prošlih borbi više je specifično negoli opće. Šturci ne prepoznaju jedni 
druge kao određene jedinke, ali kokoši i majmuni prepoznaju. Kod 
majmuna će vjerojatno onaj koji je drugog već prije pobijedio i 
ubuduće pobjeđivati istog. Za gubitnika je prema jedinki koja ga je 
pobijedila najbolja strategija golublje ponašanje. Ako se više kokoši, 
koje se nikad ranije nisu srele, nađu jedne protiv drugih, odmah će 
započeti velika tučnjava. Poslije nekog vremena borba će se stišati. No, 
ne iz istog razloga kao kod šturaka. U slučaju kokoši, ona će se stišati 
jer će svaka jedinka “spoznati svoje mjesto" u odnosu prema drugim 
jedinkama. A to je dobro i za skupinu kao cjelinu. Zapaženo je, naime, 
da stabilna kokošja jata, u kojima su ogorčene borbe vrlo rijetke, 
proizvode daleko više jaja nego kokošja jata čiji se sastav neprestano 
mijenja i u kojima su, kao posljedica toga, i bitke češće. Biolozi često 
govore o biološkoj prednosti ili “funkciji" hijerarhije nadmoći koja 
umanjuje otvorenu agresivnost u skupini. Međutim, to je pogrešna 
pretpostavka. Za hijerarhiju dominacije per se ne može se reći da ima 
“funkciju" u evolucijskom smislu, jer to je svojstvo skupine, a ne 
jedinke. Za pojedinačne se obrasce ponašanja koji se izražavaju u 
obliku hijerarhije dominacije kad se promatraju na razini skupine, 
može reći da imaju funkcije. Međutim, još je bolje potpuno odustati od 
riječi “funkcija" i sve to promatrati kao evolucijsko stabilne strategije u 
asimetričnim natjecanjima u kojima postoji prepoznavanje jedinke i 
pamćenje. 


Dosad smo govorili samo o natjecanjima između pripadnika iste 
vrste. A što je sa sporovima između vrsta? Kao što smo ranije vidjeli, 
pripadnici različitih vrsta neposredno su manji konkurenti nego 
pripadnici iste vrste. Iz tog bi razloga morali očekivati između njih 
znatno manje sporova, što se u prirodi i potvrđuje. Na primjer, 
crvendaći brane svoj teritorij od ostalih crvendaća, no ne i od velikih 
ševa. Možemo nacrtati kartu teritorija pojedinih crvendaća u šumi, a 
preko nje i kartu teritorija pojedinih velikih ševa. Teritoriji tih dviju 
vrsta se preklapaju i potpuno miješaju. Kao da se nalaze i na raznim 
planetima. 

No postoje drugi putovi na kojima se interesi jedinki različitih 
vrsta vrlo oštro sukobljavaju. Lav, recimo, želi pojesti tijelo antilope, no 
antilopa ima za svoje tijelo potpuno druge planove. Na ovo se obično 
ne gleda kao na sporenje oko dobitka, no logički je za to teško naći 
opravdanje. Sporni dobitak je meso. Geni lava “Žele" to meso kao hranu 
svome stroju za preživljavanje. No, geni antilope žele to meso kao 
pogonske mišiće i organe vlastitog stroja za preživljavanje. Ta dva 
načina iskorištavanja istog mesa uzajamno su nesuglasna i nastaje 
sukob interesa. 


I pripadnici iste vrste su od mesa. Zašto je kanibalizam relativno 
rijedak? Kao što smo vidjeli u slučaju crnoglavih galebova, odrasli 
katkad zaista pojedu mlado vlastite vrste. Pa ipak, odrasli se mesožderi 
nikad ne viđaju kako love ostale odrasle pripadnike vlastite vrste da bi 
ih pojeli. Zašto? Još smo uvijek toliko naviknuti razmišljati u smislu 
gledišta evolucije koje govori o “dobru vrste" da često zaboravljamo 
postaviti razumna pitanja poput ovog: “Zašto lavovi ne love druge 
lavove?" Drugo dobro pitanje tog tipa koja rijetko postavljamo je: 
“Zašto antilope bježe od lavova umjesto da im uzvrate?" 


Razlog zbog kojeg lavovi ne love lavove je jednostavan: to za njih 
ne bi bila ESS. Kanibalska strategija bila bi nestabilna iz istog razloga 
kao i strategija jastrebova u ranijem primjeru. Postoji prevelika 
opasnost od osvete. To sigurno ne vrijedi i za borbe između pripadnika 
različitih vrsta, te zato toliko mnogo životinja, koje su plijen drugima, 
bježi umjesto da se suprostavljaju napadaču. Izvor toga je vjerojatno 
činjenica da u interakciji dviju životinja različitih vrsta postoji 
ugrađena asimetrija veća od asimetrije između pripadnika iste vrste. 
Kad god u nekom natjecanju postoji velika asimetrija, evolucijsko 


stabilne strategije će vjerojatno biti uvjetne strategije ovisne od te 
asimetrije. U natjecanjima pripadnika različitih vrsta najvjerojatnije će 
se razviti strategije poput one “ako si manji, bježi; ako si veći, napadni“, 
jer je mogućih asimetrija vrlo mnogo. Lavovi i antilope dostigli su 
određenu stabilnost evolucijskim razilaženjem, koje je sve više 
naglašavalo početnu asimetriju natjecanja. Jedni su postali osobito 
spretni lovci, a drugi vješti u bježanju. Antilopa-mutant koja bi protiv 
lavova usvojila strategiju “ostani i bori se“, bila bi manje uspješna od 
suparničkih antilopa koje bi se izgubile iz lavljeg vidokruga. 

Čini mi se da bi smo zamisao o evolucijsko stabilnoj strategiji 
trebali smatrati jednim od najvažnijih koraka u napretku teorije 
evolucije još od Darwina.ž% Može se primijeniti gdje god postoji sukob 
interesa, a to znači gotovo svugdje. Proučavatelji životinjskog 
ponašanja običavaju govoriti o nečemu što nazivaju “društvena 
organizacija". Društvena organizacija neke vrste prečesto se promatra 
kao nezavisna cjelina s vlastitom biološkom “prednošću“. Primjer koji 
sam spomenuo je iz “hijerarhije dominacije". Vjerujem da je moguće u 
pozadini velikog broja tvrdnji koje biolozi iznose o društvenoj 
organizaciji raspoznati skrivene pretpostavke zagovornika skupnog 
odabiranja. Pojam ESS Maynarda Smitha omogućit će nam, po prvi put, 
da jasno uvidimo kako skup neovisnih sebičnih bića može sličiti 
organiziranoj cjelini. Vjerujem da ovo neće vrijediti samo za društvene 
organizacije unutar vrsta, već i za “ekosustave" i “zajednice" koje se 
sastoje od mnogih vrsta. Gledano dugoročno, nadam se da će pojam 
evolucijsko stabilne strategije dovesti do revolucije u ekologiji. 

Taj pojam možemo primijeniti i na pitanje ispušteno iz trećeg 
poglavlja, a koje proizlazi iz one analogije s veslačima u čamcu (koji 
predstavljaju gene u tijelu) kojima je neophodan dobar timski duh. 
Geni su izabrani ne kao izdvojeni “dobri geni" već kao dobri prema 
prosjeku gena u zalihi. Dobar gen mora biti usuglašen i dopunjavati se 
s ostalim genima s kojima sudjeluje u građi tijela. Gen za zube pogodne 
za žvakanje biljaka dobar je gen u genskoj zalihi neke biljožderske 
vrste, ali je loš u genskoj zalihi mesoždera. 


Zamislimo usuglašenu kombinaciju gena složenu zajedno kao 
cjelinu. U primjeru mimikrije leptira iz trećeg poglavlja, izgleda da se to 
upravo i dogodilo. No snaga pojma ESS je u tome, što nam sad 
omogućuje da uvidimo kako se ista vrsta ishoda može postići i 


odabiranjem isključivo na razini nezavisnih gena. Geni ne moraju biti 
vezani uz isti kromosom. 


Analogija s veslanjem u stvari nije dovoljna za objašnjenje ove 
zamisli. Bit ćemo joj bliži ako pretpostavimo da je za stvarnu 
uspješnost ekipe u čamcu važna njihova koordinacija aktivnosti putem 
govora. No, pretpostavimo dalje da, u toj skupini veslača iz koje trener 
može izabrati momčad, neki govore samo engleski, a drugi samo 
njemački. Englezi nisu ništa bolji ili lošiji veslači od Nijemaca. No, zbog 
važnosti komuniciranja, manja će biti vjerojatnost pobjeda miješane, 
nego čisto engleske ili čisto njemačke posade. 


Trener to ne shvaća. Sve što čini je zamjena nekih članova 
posade drugima, odaje priznanje pojedincima koji su veslali u 
pobjedničkim ekipama, a negativnim bodovima označava pojedince u 
ekipama koje su izgubile. No, ako se dogodilo da u skupini iz koje on 
može birati veslače slučajno prevladavaju Englezi, onda slijedi da će 
svaki Nijemac koji dospije u čamac vjerojatno prouzročiti gubitak 
utrke, jer će se komuniciranje prekinuti. I obrnuto, ako u toj skupini 
budu prevladavali Nijemci, onda će prisustvo svakog Engleza 
vjerojatno prouzročiti zaostajanje čamca u kojem se on bude našao. Na 
kraju će se pokazati kao najbolja posada, uzevši općenito, bilo koja od 
te dvije jezički homogene — čisto engleska ili čisto njemačka — ali nei 
mješovita. Površno gledano, izgleda kao da trener bira čitave jezički 
čiste skupine kao jedinice. Ali on to ne čini. On bira pojedine veslače 
zbog njihove prividne sposobnosti pobjeđivanja na regatama. No, 
ispada da sposobnost nekog pojedinca za pobjedu ovisi o drugim 
pojedincima prisutnim u istoj skupini kandidata. Manjinski su 
kandidati automatski kažnjeni, ali ne zbog toga što su loši veslači, već 
jednostavno zato što su manjinski kandidati. Slično tome, činjenica da 
se geni odabiraju zbog svoje uzajamne suglasnosti ne znači neminovno 
da o skupinama gena moramo misliti kao o jedinicama, kao što je to bio 
slučaj s leptirima. Odabiranje na niskoj razini jednog jedinog gena 
može stvoriti utisak odabiranja na nekoj višoj razini. 


U ovom primjeru, odabiranje daje prednost jednostavnoj 
podudarnosti. Što je još zanimljivije, geni mogu biti odabrani i zato što 
se uzajamno dopunjavaju. Držeći se naše analogije, pretpostavimo da 
bi se idealno uravnotežena posada sastojala od četiri dešnjaka i četiri 
ljevaka. Pretpostavimo i to da trener, nesvjestan te činjenice, slijepo 


odabire veslače po “zasluzi". Međutim, dogodi li se da u skupini 
kandidata slučajno prevladavaju dešnjaci, svaki pojedini ljevak bit će u 
prednosti: veliki su izgledi da će svaki čamac u kojem će on veslati 
pobjediti te će izgledati da je on dobar veslač. I obratno, ako u skupini 
prevladavaju ljevaci, onda će dešnjak imati prednost. To je slično 
slučaju jastreba koji dobro prolazi u populaciji golubova, ili goluba koji 
dobro prolazi u populaciji jastrebova. Razlika je u tome što smo tamo 
govorili o interakcijama između pojedinačnih tijela — sebičnih strojeva 
— dok ovdje, putem analogije, govorimo o interakcijama između gena 
unutar tijela. 


Trenerovo slijepo biranje “dobrih" veslača na kraju će dovesti 
do idealne posade koja će se sastojati od četiri ljevaka i četiri dešnjaka. 
Izgledat će kao da ih je on sve zajedno odabrao kao potpunu, 
uravnoteženu jedinicu. Čini mi se da bi bilo opravdanije misliti kako on 
bira veslače na nižoj razini, na razini nezavisnih kandidata. Evolucijsko 
stabilno stanje (“strategija" je u ovom kontekstu pogrešna riječ) od 
četiri ljevaka i četiri dešnjaka jednostavno će se pojaviti kao posljedica 
odabiranja na niskoj razini, temeljem prividnih zasluga. 

Genska zaliha je dugoročna okolina gena. “Dobri" su geni 
odabirani na slijepo i kao takvi opstaju u genskoj zalihi. Ovo nije 
teorija; to čak nije ni zapažena činjenica: to je tautologija. Zanimljivo je 
pitanje što to neki gen čini dobrim. Kao prvi, najpribližniji, odgovor 
rekao sam da neke gene čini dobrim njihova sposobnost izgradnje 
uspješnih strojeva za preživljavanje — tijela. Tu tvrdnju sad moramo 
nadopuniti. Zaliha gena će postati evolucijsko stabilni skup gena, 
definiran kao zaliha gena u koju ne može upasti ni jedan novi gen. 
Mnogi novi geni koji se pojavljuju, bilo putem mutacije ili 
preraspoređivanja, ili naseljenjem, brzo su kažnjeni prirodnim 
odabiranjem: evolucijsko stabilni skup je ponovno uspostavljen. 
Poneki novi gen povremeno i uspije prodrijeti u skup: on se uspijeva 
raširiti po genskoj zalihi. Tad nastupa prijelazno razdoblje 
nestabilnosti koje se završava nastajanjem novog evolucijsko stabilnog 
skupa — prošao je djelić evolucije. Slično strategijama napadača, neka 
populacija može imati i više od jedne alternativne stabilne točke te 
povremeno može skakutati od jedne do druge. Progresivna evolucija 
možda i nije baš postojani uspon već je to niz isprekidanih koraka od 
jedne stabilne razine do druge. Može izgledati da se populacija kao 


cjelina ponaša poput jedne jedine samoregulirajuće jedinice. Ali do ove 
iluzije dolazi kad se odabiranje odvija na razini jednog jedinog gena. 
Geni se odabiru prema “zasluzi". Ali zasluga se procjenjuje prema 
uspješnosti gena u odnosu na pozadinu koju tvori evolucijsko stabilni 
skup, aktualna genska zaliha. 


Time što se usredotočio na agresivne interakcije cijelih jedinki, 
Maynard Smith je uspio prilično razjasniti stvari. Stabilni omjer 
jastrebova i golubljeg tijela lako je zamisliti, jer su tijela velika i 
možemo ih vidjeti. Ali takve interakcije, kao što su interakcije gena koji 
počivaju u različitim tijelima samo su vrh ledenog brijega. Golema 
većina značajnih interakcija gena u nekom evolucijsko stabilnom 
skupu — genskoj zalihi — događa se unutar pojedinih tijela. Te je 
interakcije teško zapaziti jer se zbivaju u unutrašnjosti stanica, a 
naročito unutar stanica embrija u razvoju. Dobro izgrađena tijela i 
postoje zato što su proizvod nekog evolucijsko stabilnog skupa 
sebičnih gena. 


No moram se vratiti na razinu interakcija između cijelih 
životinja, što i je glavno zanimanje ove knjige. Za razumijevanje 
agresije pojedine je životinje najbolje promatrati kao nezavisne 
sebične strojeve. Taj se model ruši kad su jedinke o kojima je riječ 
bliski rođaci — braća i sestre, bratići i sestrične, roditelji i djeca — jer 
je rođacima najveći dio gena zajednički. Svaki sebični gen, zato, svoju 
lojalnost dijeli između različitih tijela. To ćemo objasniti u slijedećem 
poglavlju. 


<piojoekate 


ŠTO JE TO SEBIČNI gen? To nije essamo fizički djelić DNK. Kao i 
u prajuhi, to su sve replike pojedinih djelića DNK rasprostranjene 
diljem svijeta. Uzmemo li si slobodu razmišljanja o genima kao nekim 
svjesnim činiteljima, tješeći se kako je, poželimo li to, ovaj površni 
način razmišljanja uvijek moguće prevrći u poštovanja dostojne izraze, 
možemo postaviti pitanje: što pojedini sebični gen pokušava postići? 
On nastoji postati mnogobrojniji u genskoj zalihi. U biti on to čini 
pomažući programiranje onih tijela u kojima će preživjeti i razmnožiti 
se. No, naglasimo, to “on" je jedno rasprostranjeno djelovanje koje 
istovremeno postoji u mnogim, različitim jedinkama. Ključna je točka 
ovog poglavlja spremnost gena na pomoć i onim replikama samoga 
sebe koji se nalaze u drugim tijelima. Ako je to točno, ukazivalo bi na 
pojedinačni altruizam no i to bi proizašlo iz sebičnosti gena. 


Razmotrimo slučaj gena odgovornog za albinizam kod ljudi. U 
stvari, postoji više gena koji dovode do albinizma, no ovdje ćemo 
govoriti samo o jednom od njih. On je recesivan, znači da bi neka osoba 
postala albino, gen mora biti prisutan u dvostrukoj količini. To je slučaj 
koji se pojavljuje otprilike jednom na 20.000 ljudi. Ali taj isti gen u 
jednostrukoj dozi postoji otprilike u jednom od sedamdeset ljudi, no ti 
pojedinci nisu albini. Budući da je rasprostranjen kod mnogih 
pojedinaca, taj bi gen za albinizam mogao, teorijski uzevši, pridonijeti 
vlastitom opstanku u genskoj zalihi tako da programira tijela u kojima 
se nalazi na altruističko ponašanje prema tijelima drugih albina, jer je 
poznato da i ta tijela imaju isti taj gen. Gen odgovoran za albinizam bi 
trebao biti “sretan" kad neka tijela u kojima on prebiva umru, ako na 
taj način pomažu drugim tijelima s istim genom da prežive. Ako taj gen 
može postići spašavanje desetak tijela drugih albina smrću jednog od 
njegovog tijela, onda će čak i smrt tog altruista biti bogato nagrađena 
povećanim brojem gena za albinizam u genskoj zalihi. 


Treba li, dakle, od albina očekivati naročitu međusobnu 
ljubaznost? Stvarni je odgovor vjerojatno: ne. Da bismo to uvidjeli, 
privremeno moramo napustiti metaforu o genu kao svjesnom činitelju, 
jer u ovom kontekstu ona nas udaljuje na pogrešnu stranu. Moramo je 
prevesti u poštovanja dostojne, premda nešto opširnije izraze. Geni za 
albinizam u stvarnosti “ne žele" opstati i u tome pomoći drugim 
genima za albinizam. Ali, ako je jedan gen za albinizam slučajno doveo 
do altruističkog ponašanja njegova tijela prema tijelima ostalih albina, 
onda bi on automatski težio postati mnogobrojniji u genskoj zalihi. Ali, 
da bi se to dogodilo, taj bi gen morao na tijela djelovati na dva neovisna 
načina. Morao bi prenositi ne samo svoj osnovni učinak — stvaranje 
vrlo blijede kože — već bi morao još i prenositi težnju ka selektivnom 
altruizmu prema jedinkama izrazito blijede kože. Takav gen 
dvostrukog djelovanja mogao bi, ako postoji, biti vrlo uspješan u 
populaciji. 

Točno je da geni doista i imaju višestruke učinke, kao što sam to 
i naglasio u trećem poglavlju. Teorijski je moguća pojava gena koji bi 
prenosio neku vanjsku vidljivu “oznaku", recimo blijedu kožu, zelenu 
bradu, ili bilo što upadljivo, a također i težnju za posebno dobrim 
odnosom prema nositeljima takve upadljive oznake. Moguće je, ali ne i 
vjerojatno. Za zelenobradost možemo isto tako vjerovati da će biti 
povezana s težnjom ka urastanju noktiju na nogama u meso, ili s bilo 
kojim drugim obilježjem, a sklonost prema zelenin bradama mogla bi 
isto tako vjerojatno ići uz nesposobnost osjeta mirisa frezije. Nije baš 
vjerojatno da će jedan te isti gen proizvesti i pravi učinak i pravu vrstu 
altruizma. Pa ipak, teorijski je to moguće i moglo bi se nazvati 
“učinkom altruizma zelene brade". 


Neko umjetno obilježje, poput zelene brade, samo je jedan od 
načina na koji gen može “prepoznati" kopije samoga sebe u ostalim 
jedinkama. No, da li postoje i neki drugi načini? Jedan je način 
neposrednog prepoznavanja slijedeći: nosilac nekog altruističkog gena 
mogao bi se jednostavno prepoznati po činjenici što čini altruistička 
djela. U genskoj zalihi bi neki gen mogao napredovati ako bi “rekao": 
“Tijelo moje, ako se A davi zato što je pokušao spasiti od utapljanja 
nekog drugog, skači u vodu i spasi A.“ Razlog za takvo “razmišljanje" 
gena je vjerojatnost da i A ima isti altruistički gen za spašavanje života 
veći od prosjeka. Činjenica da je A viđen kako pokušava spasiti drugoga 


je obilježje jednako zelenoj bradi. To je manje umjetno obilježje od 
zelene brade, ali i još uvijek prilično nevjerojatno. Postoje li ikakvi 
uvjerljivi načini kojim bi geni mogli “prepoznati" svoje kopije u ostalim 
jedinkama? 

Odgovor je pozitivan. Jednostavno je pokazati da bliski rođaci — 
rod — imaju veće izglede sadržavati iste gene od prosjeka. To je razlog, 
odavno je jasno, toliko uobičajenog altruizma roditelja prema djeci. No, 
R. A. Fisher, B. S. Haldane, a posebno V. D. Hamilton su shvatili da se to 
jednako odnosi i na ostale bliske rođake — braću i sestre, nećake i 
nećakinje, bratiće i sestrične. Ako neki pojedinac umre spašavajući 
deset bliskih rođaka, možda će jedna kopija gena za altruizam prema 
obitelji biti izgubljena, no velik broj kopija istoga gena bit će spašen. 

“Velik broj" je pomalo nejasno. Nejasno je i ono “bliski rođaci". 
Kako je to Hamilton pokazao, može se biti i određeniji. Njegova dva 
članka iz 1964. godine spadaju u najznačajnije ikad napisane doprinose 
društvenoj etologiji, a nikad neću shvatiti zašto su ih etolozi toliko 
zanemarivali (njegovo se ime čak ne pojavljuje ni u indeksu dva 
udžbenika iz etologije, oba objavljena 1970.). Na sreću, odnedavno se 
javljaju prvi znaci oživljavanja zanimanja za njegove zamisli. 
Hamiltonovi su članci više matematički, no lako je intuitivno shvatiti 
njihova osnovna načela i bez stroge matematike, premda uz cijenu 
određenog = pojednostavljenja. — Predmet našeg — zanimanja i 
izračunavanja je vjerojatnost, ili izgledi, dviju jedinki, recimo dvije 
sestre, da im je određeni gen zajednički. 

Zbog jednostavnosti, pretpostavit ću da govorimo o genima koji 
su u genskoj zalihi kao cjelini vrlo rijetki.2! Mnogi ljudi posjeduju “gen 
za ne biti albino", bez obzira na to jesu li ti ljudi u rodu ili ne. Taj je gen 
toliko raširen, jer u prirodi je manja vjerojatnost preživljavanja albina 
od nealbina, koje, na primjer, sunce zasljepljuje pa ne primjećuje na 
vrijeme približavanje napadača. Ovdje nam nije namjera objašnjavati 
zašto u genskoj zalihi toliko očigledno prevladavaju “dobri" geni poput 
gena za sprečavanje albinizma. Zanima nas objašnjenje one uspješnosti 
gena koja je posebni ishod njihovog altruizma. Možemo pretpostaviti 
da su takvi geni, barem na ranim stupnjevima ovog procesa evolucije, 
vrlo rijetki. Vrlo je važno da je čak i gen rijedak u populaciji kao cjelini 
— uobičajen unutar neke obitelji. Ja sam nositelj nekoliko gena koji su 
rijetki u populaciji kao cjelini, a i vi, također, nosite neke gene koji su u 


populaciji kao cjelini rijetki. Izgledi da oboje nosimo iste rijetke gene 
vrlo su mali. No, izgledi da moja sestra nosi neki posebno rijedak gen 
kao i ja vrlo su veliki, kao što su veliki izgledi da i vaša sestra nosi neki 
vaš zajednički. U tom slučaju izgledi su točno 50 posto, što je lako 
objasniti. 

Pretpostavimo da nosite kopiju gena G. Vjerojatno ste ga 
naslijedili ili od oca ili od majke (druge rijetke mogućnosti možemo 
radi jednostavnosti odbaciti — poput, recimo da je taj G nova mutacija, 
da su ga imala oba vaša roditelja ili da je bilo koji od vaših roditelja 
imao dvije njegove kopije). Uzmimo da vam je taj gen prenio otac. U 
tom slučaju svaka njegova normalna stanica u tijelu sadrži kopiju gena 
G. Sjetimo se sad da se prilikom stvaranja sperme njoj udjeljuje 
polovica očevih gena. Sperma kojom je začeta vaša sestra sadrži zbog 
toga gen G s pedesetpostotnom vjerojatnosti. Ako ste pak gen G dobili 
od majke, jednako objašnjenje pokazuje da polovica njenih jajašca 
mora imati gen G; i ponovno, izgledi da i vaša sestra naslijedi gen G 
iznose pedeset posto. To znači, imate li 100 braće i sestara, otprilike 
njih pedeset nosilo bi svaki izrazito rijedak gen poput vas. To, također 
znači, ako imate sto rijetkih gena, otprilike pedeset bi ih bilo u tijelu 
svakog vašeg brata ili sestre. 


Isti takav proračun može se napraviti za bilo koju srodnost. Vrlo 
je važan odnos nasljeđivanja između roditelja i djece. Imate li vi kopiju 
gena H, onda će ga imati i bilo koje vaše dijete u 50 posto slučaja, jer 
polovica vaših spolnih stanica sadrži gen H i svako je dijete stvoreno od 
jedne takve spolne stanice. Imate kopiju gena ], izgledi da ga je i vaš 
otac imao iznose 50 posto, opet zato što ste polovicu svojih gena 
naslijedili od njega, a polovicu od majke. Radi preglednosti, koristit 
ćemo se indeksom srodnosti koji izražava izglede da dva rođaka imaju 
neki gen zajednički. Srodnost dva brata je 1/2, pošto će polovica 
pojedinih gena koje ima jedan brat postojati i kod drugog. To je 
prosječna brojka: slučajnošću mejotičkog izvlačenja moguć je kod dva 
brata i manji ili veći broj zajedničkih gena od toga. Srodnost roditelja i 
djeteta uvijek iznosi točno 1/2. 


Računati svaki put ponovno prilično je zamorno pa dajemo 
jedno grubo gotovo pravilo za izračunavanje srodnosti bilo koje dvije 
jedinke A i B. Možda će vam se to pravilo učiniti korisnim budete li 
sami u nedoumici ili trebate li rastumačiti prividne sličnosti u vlastitoj 


obitelji. Ono vrijedi za sve jednostavne slučajeve, ali ne vrijedi ako je 
došlo do rodoskvrnuća i, kao što ćemo vidjeti, kod određenih kukaca. 

Najprije treba identificirati sve zajedničke pretke jedinki A i B. 
Primjerice, zajednički preci dva bratića su njihovi zajednički djed i 
baka. Pronađete li jednom zajedničkog pretka, logično je da će i svi 
njegovi preci biti zajednički jedinkama A i B. Pa, ipak, zanemarimo sve 
osim najbližih zajedničkih predaka. U tom smislu, bratići imaju samo 
dva zajednička pretka. Ako je B potomak A u ravnoj liniji — recimo 
njegov praunuk — onda je sam A onaj “zajednički predak" za kojim 
tragamo. 

Pošto smo odredili zajedničkog pretka (ili pretke) A i B, 
izračunajmo generacijsku udaljenost: penjimo se, počam od A, uz 
obiteljsko stablo sve dok ne stignemo do zajedničkog pretka, a zatim 
ponovno siđimo do B. Ukupni broj koraka uz, a zatim niz stablo, je 
generacijska udaljenost. Primjerice, ako je A ujak od B, generacijska 
udaljenost je 3. Zajednički predak je otac od A, odnosno djed od B. 
Polazeći od A, do zajedničkog pretka moramo se popeti jednu 
generaciju. Zatim, spuštajući se natrag do B, moramo s druge strane 
obiteljskog stabla sići niz dvije generacije. Stoga generacijska 
udaljenost iznosi 1 +2 =3. 


Pošto smo putem određenog zajedničkog pretka našli 
generacijsku udaljenost između A i B, izračunajmo onaj dio njihove 
srodnosti za kojeg je zaslužan taj zajednički predak. Da bismo to učinili, 
pomnožimo broj 1/2 samim sobom za svaki korak generacijske 
udaljenosti. Ako je generacijska udaljenost 3, izračunat ćemo 1/2 x 1/2 
x1/2ili (1/2)3. Znači, ako je generacijska udaljenost preko određenog 
pretka jednaka g koraka, udio srodnosti koji dolazi od tog pretka je 
(1/2). 

No, to je samo jedan dio srodnosti između A i B. Imaju li oni više 
od jednog zajedničkog pretka, treba dodati odgovarajuću vrijednost za 
svakog takvog pretka. Radi li se samo o dvije jedinke, generacijska 
udaljenost obično je ista za sve njihove zajedničke pretke. Stoga, pošto 
smo izračunali onu srodnost između A i B koja je naslijeđe od bilo 
kojeg njihovog pretka, sve što u biti trebamo još učiniti je dalje množiti 
s brojem predaka. Prvi bratići, primjerice, imaju dva zajednička pretka 
i generacijska udaljenost preko svakog od njih iznosi 4. Stoga je njihova 
srodnost 2 x (1/2)* = 1/8. Ako je A praunuk od 8B, generacijska 


udaljenost iznosi 3, a broj zajedničkih predaka je 1 (sam B), srodnost 
iznosi 1 x (1/2)? = 1/8. Genetički izraženo, bratić vam je ekvivalentan 
praunuku. Slično tome, s isto tolikom vjerojatnošću ćete “sličiti" ujaku 
(srodnost = 2 x (1/2)! = 1/4) koliko i na djeda (srodnost = 1 x (1/2)? = 
1/4). 

Radi li se o dalekim rodbinskim vezama, kao što nam je neki 
bratić u trećem koljenu (2 x (1/2)# = 1/128), stižemo blizu osnovne 
vjerojatnosti nalaženja bilo kojeg gena što ga ima A u bilo kojem 
pojedincu slučajno izabranom iz populacije. Promatramo li altruistički 
gen, neki nam bratić u trećem koljenu nije gotovo ništa bliži od bilo kog 
susjeda Ivana, Marka ili Branka. Bratić u drugom koljenu (srodnost = 
1/32) samo nam je nešto malo bliži; bratić je još više (1/8). Braća i 
sestre, roditelji i djeca, vrlo su bliski (1/2), a identični blizanci 
(srodnost = 1) bliski su si koliko i čovjek sam sebi. Ujne i ujaci, 
nećakinje i nećaci, djedovi, bake i unuci, polubraća i polusestre, stoje 
između njih s faktorom srodnosti od 1/4. 


Sada o genima za rođački altruizam možemo govoriti mnogo 
određenije. Gen za samoubilačko spašavanje petero daljih rođaka 
nema izgleda postati značajnije brojniji u populaciji, ali gen za 
spašavanje petorice braće ili deset bratića vjerojatno bi imao. Najmanji 
zahtjev koji se traži od nekog samoubilačko-altruističkog gena za 
njegovu uspješnost je spašavanje više od dva brata ili sestre (ili djece i 
roditelja), više od četiri polubrata ili polusestre (ili ujaka, ujni, nećaka, 
nećakinja, baka, djedova, unuka), ili više od osam bratića i tako dalje. 
Takav gen, uzevši prosječno, nastavit će naime živjeti u tijelima 
dovoljnog broja jedinki spašenih altruističkim ponašanjem kako bi se 
nadoknadila smrt samog altruista. 

Ako bi neki pojedinac mogao biti sasvim siguran da je određena 
osoba njegov identični blizanac, onda bi ga se dobrobit tog njegovog 
blizanca trebala ticati jednako koliko i njegova vlastita. Oba će blizanca 
nositi jednaki gen za altruizam, te ako jedan junački pogine spašavajući 
drugoga, gen će nastaviti život. Devetopasni pasanci se rađaju u leglima 
identičnih četvorki. Koliko znam, ne postoje nikakvi izvještaji o 
junačkom samožrtvovanju malih pasanaca, ali sve ukazuje na to i od 
njih se, nesumnjivo, mora očekivati određen snažno izraženi altruizam, 
pa bi vjerojatno vrijedilo otići u Južnu Ameriku to ispitati.22 


Sada možemo razumjeti da je roditeljska briga samo posebni 


slučaj obiteljskog altruizma. Genetički govoreći, odrasla bi jedinka 
trebala svome malome bratu, kad ostanu bez roditelja, posvetiti 
jednaku brigu kao i vlastitome djetetu. Njegova je srodnost s obojicom 
potpuno ista — 1/2. Govoreći pak u smislu odabiranja, gen za 
altruističko ponašanje starije sestre trebao bi imati jednako dobre 
izglede za širenje po populaciji kao i gen za roditeljski altruizam. U 
stvari, to je pretjerano pojednostavljenje, kasnije ćemo vidjeti i zašto, 
no bratska ili sestrinska skrb nije u prirodi ni približno toliko 
uobičajena kao roditeljska. No ja ovdje posebno ističem da, genetički 
uzevši, nema ničeg posebnog u odnosu roditelj/dijete nasuprot odnosa 
brat/sestra. Činjenica da djeca stvarno nasljeđuju gene od roditelja, a 
da si ih braća i sestre međusobno ne predaju, nije važna, jer i brat i 
sestra, oboje, dobivaju istovjetne replike istih gena od istih roditelja. 


Neki koriste izraz rođačko odabiranje kako bi naglasili razliku te 
vrste prirodnog odabiranja od skupnog odabiranja (selektivno 
preživljavanje skupina) i individualnog odabiranja (selektivno 
preživljavanje jedinki). Rodbinskom  odabiranju treba pripisati 
altruizam koji vlada unutar neke obitelji; što je srodnost bliža, to je i 
odabiranje jače. Ovo nazivlje je potpuno u redu, no, na žalost, 
vjerojatno ćemo ga morati napustiti zbog nedavne velike zlouporabe 
tog izraza, što bi biologe u budućnosti moglo zbuniti i zavesti. E. 0. 
Wilson, u svom inače divnom radu, Sociobiologija: Nova sinteza smatra 
rođačko odabiranje posebnim slučajem skupnog odabiranja. On je dao 
dijagram na kojem se jasno vidi kako o rodbinskom odabiranju 
razmišlja kao o nekom prijelaznom stanju između “individualnog" i 
“skupnog odabiranja" u uobičajenom smislu riječi, smislu u kojem sam 
ih ija upotrebljavao u prvom poglavlju. Skupno odabiranje, pak — čak i 
po definiciji koju je dao sam Wilson — označava selektivno 
preživljavanje skupina pojedinaca. Tu sigurno postoji smisao po kojem 
je obitelj posebna vrsta skupine. No, cijela je poanta Hamiltonove 
rasprave u tome što razlika između obitelji i neobitelji nije strogo 
povučena, već je to stvar matematičke vjerojatnosti. Hamiltonova se 
teorija ne bavi pitanjem o potrebi nesebičnog ponašanja životinja 
prema svim “članovima obitelji", odnosno sebičnog prema svim drugim 
jedinkama. Nema oštre crte koja bi se mogla povući između obitelji i 
neobitelji. Tu ne treba razmišljati da li, recimo, rođake u drugom 
koljenu treba ubrajati u obiteljsku skupinu ili u skupinu izvan obitelji: 
od rođaka po drugom koljenu samo očekujemo da će vjerojatno imati 


1/16 altruizma što ga ima naše dijete, brat ili sestra. Zato treba 
naglasiti da rođačko odabiranje nije posebni slučaj skupnog odabiranja. 
Ono je posebna posljedica genskog odabiranja. 


No, postoji još znatno ozbiljnija mana Wilsonove definicije 
rođačkog odabiranja. Njome su potomci namjerno isključeni: oni se ne 
ubrajaju u rođake! Wilson, naravno, odlično zna da su potomci u rodu s 
roditeljima, ali u objašnjenju altruističke brige roditelja za potomstvo 
on se više voli pozivati na teoriju rođačkog odabiranja. On, dakako, ima 
pravo definirati sve kako želi, no ova je definicija vrlo zbrkana pa se 
nadam da će je Wilson u budućim izdanjima ove svoje vrlo utjecajne 
knjige izmijeniti. Genetički gledano, roditeljska briga i bratsko- 
sestrinski altruizam razvijaju se iz potpuno istog razloga: u oba su 
slučaja veliki izgledi da je altruistički gen prisutan i u tijelu uživatelja 
altruističkoga čina. 

Molim čitatelja za oproštaj zbog ovog malog skretanja pa se 
žurno vraćam glavnoj priči. Dosad sam dosta toga pojednostavljivao pa 
je sad vrijeme _ za uvođenje nekih _podrobnijih pojašnjenja. 
Jednostavnim izrazima govorio sam o samoubilačkim genima 
odgovornim za spašavanje određenog broja rođaka točno poznate 
srodnosti. U stvarnom životu, dakako, ne možemo od životinja 
očekivati brojanje spašenih rođaka niti izvođenje Hamiltonovih 
proračuna, čak ako i imaju načina točno prepoznati tko su im braća i 
bratići. U stvarnom životu, neko samoubojstvo ili apsolutno 
“spašavanje" života treba zamijeniti statističkim rizicima od smrti, 
vlastite ili nekog drugog. Ako je rizik kojem se izlažete vrlo malen, 
vrijedi spašavati čak i nekog dalekog rođaka. No ipak, i vi i rođak kojeg 
namjeravate spasiti svakako ćete jednoga dana umrijeti. Svaka jedinka 
ima neki “očekivani životni vijek" koji bi svaki statističar iz 
osiguravajućeg društva mogao proračunati uz određenu pogrešku u 
vjerojatnosti. Spasiti život nekome rođaku koji će uskoro umrijeti od 
starosti, od manjeg je utjecaja na gensku zalihu budućnosti nego 
spašavanje života nekog podjednako bliskog rođaka pred kojim život 
tek stoji. 


One naše uredne simetrične proračune srodnosti moramo sad 
preinačiti zbrkanim statističkim procjenjivanjem. Bake i djedovi, 
odnosno unuci, imaju, genetički promatrano, podjednake razloge za 
nesebično međusobno ponašanje jer im je 1/4 svih gena zajednička. No 


budući da unuci, prema očekivanju imaju pred sobom duži život, geni 
djedovog altruizma prema unuku imaju veću selektivnu prednost od 
gena unukovog altruizma prema djedu. Vjerojatno će čista korist od 
pomoći dalekom mladom rođaku biti veća nego korist od pomoći 
bliskom starom rođaku. (Usput recimo, ne mora uvijek biti točno da 
bake i djedovi imaju kraću očekivanu dužinu života od unuka. Kod 
vrsta s visokom stopom smrtnosti djece slučaj može biti potpuno 
suprotan.) 


Nastavimo li analogiju sa statistikama osiguravajućih društava, 
pojedince možemo zamisliti kao kupce polica životnog osiguranja. 
Svakog pojedinca se može zamisliti kako ulaže ili riskira određeni dio 
vlastite imovine u život nekog drugog pojedinca. On ocjenjuje svoju 
srodnost s tim drugim pojedincem, a također da li on “vrijedi rizika" u 
smislu očekivane dužine njegovog života u usporedbi s očekivanom 
dužinom života samog osiguranika. Strogo uzevši, trebalo bi govoriti o 
“očekivanoj reprodukciji", a ne o “očekivanoj dužini života“, ili, još 
točnije o “općoj sposobnosti za privilegiranje vlastitih gena u 
očekivanoj budućnosti“. Da bi se tada razvilo nesebično ponašanje, čisti 
rizik mora za altruista biti manji nego što je čista korist, pomnožena sa 
srodnosti koju će imati primatelj. Rizici i koristi moraju se 
proračunavati složenim statističkim načinom koji sam već pokazao. 


No od jednog stroja za preživljavanje ne može se očekivati 
izvođenje tako složenog proračuna, pogotovo ne u hitnji! Čak je i veliki 
biologmatematičar J. B. S. Haldane (u svom članku iz 1955, gdje je još 
prije Hamiltona iznio pretpostavku o širenju gena odgovornih za 
spašavanje bliskih rođaka od utapljanja) primijetio: “... u oba puta 
prilikom spašavanja i izvlačenja ljudi koji se su mogli utopiti iz vode 
(uz neznatni rizik po sebe), nisam imao vremena praviti takve 
proračune". Na sreću, kao što i sam Haldane dobro zna, ipak nije 
neophodno pretpostavljati da strojevi za preživljavanje svjesno stalno 
računaju. Kao što mi, koristeći računalo za pisanje ne razmišljamo da 
se u stvari koristimo binarnim brojevima 0 i 1, tako i neka životinja 
može biti unaprijed programiranog ponašanja, kao da je to rezultat 
nekog složenog proračuna. 


Ovo nije tako teško zamisliti kao što izgleda. Baci li čovjek loptu 
visoko u zrak i ponovno je uhvati, ponaša se kao da je riješio čitav niz 
složenih diferencijalnih jednadžbi koje opisuju loptinu putanju. On 


vjerojatno niti ne zna, niti mari za to, što je to diferencijalna jednadžba, 
ali to ne utječe na njegovu spretnost baratanja loptom. Na podsvjesnoj 
razini odvija se nešto što funkcionalno odgovara matematičkim 
proračunima. Slično, kad čovjek donosi neku tešku odluku, nakon 
procjene svih “za" i “protiv“ te svih posljedica koje može zamisliti, on 
izvodi nešto što funkcionalno odgovara velikom računanju 
“ponderiranih suma" kakvo izvodi računalo. 


Ako bismo morali programirati računalo za simulaciju modela 
nekog stroja za preživljavanje koji donosi odluke “za" i “protiv" 
nesebičnog djelovanja, vjerojatno bismo postupali približno na 
slijedeći način: morali bismo sastaviti popis svih alternativnih 
ponašanja koje bi životinja mogla poduzeti. Zatim, za svaki takav 
alternativni obrazac ponašanja programirati proračun prosječne sume. 
Svim mogućim koristima dodijeliti predznak plus; svim rizicima 
dodijeliti predznak minus; izračunati prosječne sume iz tih koristi i 
rizika pomnoženih prije zbrajanja odgovarajućim indeksom srodnosti. 
Zbog pojednostavljenja, za početak možemo zanemariti ostale 
elemente, poput onih za starost i zdravlje. Kako je “srodnost" neke 
jedinke sa samom sobom 1 (to jest, ona — jasno — ima 100 posto 
vlastitih gena), rizici i koristi za nju samu neće biti umanjeni već će u 
proračunu sudjelovati s punom vrijednosti. Potpuni zbroj svakog 
alternativnog načina ponašanja izgledat će ovako: čista korist od tog 
načina ponašanja = vlastita korist - vlastiti rizik - 1/2 bratove koristi - 
1/2 bratova rizika - 1/2 koristi za drugog brata - 1/2 rizika za drugog 
brata - 1/8 koristi za bratića - 1/8 rizika za bratića - 1/2 koristi za 
dijete - 1/2 rizika za dijete itd. 

Rezultat ovog proračuna bit će broj kojeg nazivamo krajnji 
rezultat čiste koristi za taj način ponašanja. Zatim bi ta životinja-model 
izračunavala odgovarajuće prosječne sume za sve svoje alternativne 
načine ponašanja posebno. Konačno, ona se odlučuje za onaj uzorak 
ponašanja koji joj donosi najveću čistu korist. Čak i ako svi krajnji 
rezultati ispadnu negativni, ona se ipak treba odlučiti za djelovanje 
koje ima najveći krajnji rezultat, odnosno za najmanje zlo. Nemojmo 
zaboraviti da svaka pozitivna akcija zahtijeva potrošnju energije i 
vremena koji bi mogli biti potrošeni na druga djelovanja. Pokaže li se 
da je “ponašanje" koje ima najviši krajnji rezultat čiste koristi — ne 
raditi ništa — životinja-model neće raditi ništa. 


Proučit ćemo jedan vrlo pojednostavljeni primjer, ovog puta 
izražen riječima, a ne u obliku računske simulacije. Recimo da sam ja 
životinja koja je našla osam gljiva na hrpi. Proračunavši njihovu 
hranjivu vrijednost i oduzevši od nje nešto za neznatni rizik zbog 
moguće otrovnosti, procjenjujem da svaka gljiva vrijedi +6 jedinica 
(jedinice su samovoljne veličine, kao i u prošlom poglavlju). Gljive su 
velike i mogu ih pojesti samo tri. Trebam li nekog obavijestiti o svom 
nalazu ispuštanjem glasova “poziv na jelo"? Tko bi taj poziv mogao 
čuti? Brat B (njegova srodnost sa mnom je 1/2), bratić C (srodnost sa 
mnom = 1/8 ),i D (nikakav blizi rođak: njegova srodnost sa mnom je 
mali broj koji praktički možemo izjednačiti s nulom). Šutim li o svom 
nalazu, krajnji rezultat čiste koristi za mene iznosit će +6 za svaku od 
tri gljive koje ću pojesti, što znači ukupno +18. Moj krajnji rezultat čiste 
koristi, pozovem li i druge da jedu, potrebno je izračunati. Nas 
četvorica podijelit ćemo na ravnopravne dijelove onih osam gljiva. One 
dvije koje ću sam pojesti isplatit će mi se i svaka će mi donijeti +6 
jedinica, ukupno +12. Ali nešto će mi se i posredeno isplatiti kad moj 
brat i bratić pojedu svoje dvije gljive, jer su nam neki geni zajednički. 
Stvarni krajnji rezultat čiste koristi iznosit će (1x 12) +(1/2x 12) +( 
1/8 x 12) + (0 x 12) = »19 1/2. Odgovarajuća čista dobit za sebično 
ponašanje iznosila je +18, što je vrlo blizu jedno drugome, ali odluka je 
jasna. Trebao bih uputiti poziv na jelo; moj altruizam bi se mojim 
sebičnim genima u ovom slučaju isplatio. 


Tu sam pojednostavljeno pretpostavio da neka životinja uvijek 
iznalazi najbolja rješenja za svoje gene. Ono što se stvarno događa je da 
je zaliha gena ispunjena genima koji upravljaju tijelima tako da se ona 
ponašaju kao da su provela takve proračune. 

U svakom slučaju, proračunavanje daje samo približnu sliku 
onoga što bi u idealnom slučaju trebalo postojati. Ono zanemaruje 
mnoge stvari, uključujući i starost jedinki o kojima je riječ. Isto tako, 
ako sam se naposredno prije nalaženja gljiva dobro najeo pa mogu 
pojesti samo još jednu gljivu, čista dobit od poziva drugih na hranu bit 
će veća nego što bi bila da sam gladan. Nema nigdje kraja sve većem 
usavršavanju proračuna do kojeg bi se moglo doći u najboljem od svih 
mogućnih svjetova. No, stvarni život ne živi se u najboljem od svih 
mogućih svjetova. Od stvarnih životinja ne može se očekivati da one, ne 
bi li došle do najbolje moguće odluke, uzmu u obzir svaku, pa i 


najmanju pojedinost. Morat ćemo otkriti pokusima i promatranjima u 
divljini koliko se stvarne životinje realno približavaju idealnoj analizi 
troškova i dobiti. 


Da bismo se uvjerili da nas subjektivni primjeri nisu odveli 
predaleko, vratimo se na kratko jeziku gena. Živa tijela su strojevi 
programirani genima koji su opstali. Oni su to postigli u uvjetima koji 
su u prošlosti obilježavali prosječni okoliš te vrste. Stoga se “procjene" 
troškova i dobiti temelje na prošlom “iskustvu", poput odluka koje 
donose ljudi. Međutim, u ovom slučaju iskustvo ima posebno značenje 
— to je iskustvo gena ili, točnije rečeno, okolnosti preživljavanja gena u 
prošlosti. (Budući da geni omogućuju strojevima za preživljavanje i 
sposobnost učenja, može se reći da se neke procjene troškova i dobiti 
obavljaju i temeljem pojedinačnog iskustva.) Dok god se okolnosti 
previše ne izmjene te će procjene biti dobre i, gledajući prosječno, 
strojevi za preživljavanje će donositi ispravne odluke. Izmjene li se 
okolnosti korjenito, strojevi za preživljavanje će donositi pogrešne 
odluke, a kaznu će platiti njihovi geni. Jednako tako su i ljudske odluke 
temeljene na zastarjelim obavjestima obično pogrešne. 


I procjene srodnosti podložne su pogreškama i neizvjesnosti. U 
našim dosadašnjim, krajnje pojednostavljenim proračunima, uzimali 
smo da strojevi za preživljavanje znaju tko im je rođak i koliko im je 
blizak. U stvarnom životu takvo sigurno znanje je povremeno moguće, 
ali obično se srodnost može procjeniti samo kao prosječni broj. 
Primjerice, pretpostavimo da A i B mogu biti polubraća, ali i rođena 
braća. Njihova je srodnost tada 1/4 ili 1/2, ali kako mi ne znamo 
sigurno jesu li oni polubraća ili braća, stvarno iskoristiva veličina 
srodnosti je ona prosječna — 3/8. Ako je sigurno da ih je rodila ista 
majka, a izgledi su da imaju istog oca samo 1 : 10, onda je 90 posto 
izgledno da su polubraća, a tek 10 posto da su braća, što za procjenjenu 
srodnost daje (1/10x 1/2) +(9/10x 1/4) = 0,275. 

No, kad kažemo da je “to" 90 posto sigurno, na što zapravo 
mislimo? Mislimo li da je u to toliko uvjeren neki prirodoslovac poslije 
dugotrajnog proučavanja na terenu ili mislimo da su same životinje 90 
posto sigurne? Uz malo sreće oboje bi moglo značiti isto. Kako bismo to 
uvidjeli, moramo razmisliti kako bi stvarno životinje mogle procijeniti 
tko su im bliski rođaci. 


Mi znamo tko su nam rođaci zato što nam je to rečeno, zato što 


im dajemo imena, zato što službeno sklapamo brakove i zato što 
imamo pisane dokumente i dobro pamćenje. Mnoge socijalne 
antropologe zaokuplja “srodnost" u društvima koja proučavaju. Oni tu 
ne misle na stvarne, genetske srodnosti, već na subjektivne, kulturne 
ideje o rođaštvu. I ljudski i plemenski običaji podjednako snažno ističu 
rođaštvo; vrlo je rašireno obožavanje predaka, a obveze i odanost 
prema obitelji upravljaju velikim dijelom života. Krvne osvete i 
međuplemenski ratovi lako se mogu protumačiti pomoću Hamiltonove 
genetičke teorije. Tabui rodoskvrnuća svjedoče o snažnoj čovjekovoj 
svijesti o rođaštvu iako genetička prednost od tabua rodoskvrnuća 
nema nikakve veze s nesebičnošću; ona se, prvenstveno, odnosi na 
škodljive posljedice djelovanja recesivnih gena koje se javljaju pri 
razmnožavanju jedinki u bliskom srodstvu. (Iz istog razloga mnogi 
antropolozi ne vole ovo objašnjenje.) #3 


Kako bi divlje životinje mogle “znati" tko su im rođaci ili, drugim 
riječima, kako bi životinje iz ponašanja ostalih pripadnika mogle na 
posredni način saznati tko su im rođaci? Pravilo “budi ljubazan s 
rođacima" povlači i pitanje kako u praksi prepoznati rođake. 
Životinjama bi njihovi geni morali dati neko jednostavno pravilo za 
ponašanje, pravilo koje ne bi obuhvaćalo premudro saznanje o 
konačnoj svrsi tog ponašanja, ali koje bi, bar u običnim okolnostima, 
bilo uspješno. Nama ljudima su ta pravila poznata i toliko su snažna da 
ćemo se, iz uskogrudosti, pokoravati samom pravilu čak i onda, kad 
jasno vidimo da ono ne donosi ništa dobro ni nama ni bilo kome 
drugom. Neki ortodoksni Židovi i Muslimani, primjerice, prije bi umrli 
od gladi nego bi prekršili zabranu konzumiranja svinjetine. No, koja su 
to jednostavna, praktična pravila kojima bi se i životinje mogle 
pokoravati i koja bi, pod normalnim okolnostima, na posredni način 
doprinosila dobrobiti njihovih bliskih rođaka? 


Kad bi životinje imale sklonost za nesebično ponašanje prema 
jedinkama koje su im fizički slične, onda bi one vjerojatno posrednim 
putem učinile nešto dobro svojim rođacima. No, mnogo bi toga ovisilo 
o pojedinostima vrste o kojoj je riječ. Takvo bi pravilo, u svakom 
slučaju, vodilo “ispravnim" odlukama samo u statističkom smislu. 
Promjene li se okolnosti, primjerice nakon što su pripadnici neke vrste 
počeli živjeti u mnogo većim skupinama, moglo bi doći do donošenja 
pogrešnih odluka. Vjerojatno bi se i rasne predrasude mogle 


rastumačiti kao iracionalna uopćavanja na koja nas navodi rođačko 
odabiranje: poistovjećujemo se s fizički sličnim jedinkama i osjećamo 
neprijateljstvo prema jedinkama koje se po izgledu razlikuju od nas. 

Kod vrsta čiji se pripadnici mnogo ne kreću ili se kreću u malim 
skupinama, veliki su izgledi da će jedinke koje se slučajno sretnu biti 
prilično blizak rod. U tom slučaju pravilo “budi dobar sa svakim 
pripadnikom svoje vrste koga sretneš" moglo bi imati pozitivnu 
vrijednost za preživljavanje, jer bi gen koji je odgovoran za takvo 
ponašanje svojih strojeva za preživljavanje postao mnogobrojniji u 
genskoj zalihi. Možda je to razlog zbog kojeg se tako često govori o 
altruističkom ponašanju unutar majmunskih čopora ili u jatima kitova. 
Onemoguće li se kitovi i dupini da udahnu zrak, udavit će se. 
Zamijećeno je da mladunčad ili odrasle povrijeđene kitove koji nisu 
mogli isplivati na površinu, spašavaju i pridržavaju ostali iz jata. Nije 
poznato imaju li kitovi neke načine prepoznavanja bliskih rođaka, ali to 
vjerojatno nije ni važno. Možda je opća vjerojatnost da je slučajni 
pripadnik jata rođak toliko velika da će se altruizam isplatiti. Recimo 
usput, postoji najmanje jedna vjerodostojna priča o čovjeku koji se 
utapao i kojeg je spasio dupin. Ovo se može shvatiti kao potkopavanje 
pravila o spašavanju utopljenika iz plove. “Opis" pripadnika plove koji 
se utapa, a kojeg daje pravilo, možda izgleda otprilike ovako: “Dugačka 
pojava koja se bacaka i guši se blizu površine.“ 

Postoje izvještaji o odraslim mužjacima pavijana koji su stavljali 
život na kocku braneći čopor od grabežljivaca, primjerice leoparda. 
Svaki odrasli mužjak vrlo vjerojatno ima, u prosjeku, značajno veliki 
broj gena koji se nalaze i u ostalim pripadnicima čopora. Gen koji u 
stvari “kaže": “Tijelo moje, ako si kojim slučajem odrastao mužjak, 
brani ostatak čopora od leoparda" mogao bi postati mnogobrojniji u 
genskoj zalihi. Prije nego što napustimo ovaj često spominjani primjer, 
pošteno je spomenuti da je jedna cijenjena istraživačica iznijela sasvim 
drukčije činjenice. Po njoj, pojavi li se leopard, prvi koji bježe glavom 
bez obzira su — odrasli mužjaci. 

Pilići se hrane u obiteljskim skupinama i svi slijede majku. Oni 
ispuštaju dva glavna pozivna znaka. Osim glasnog, prodornog pijuka 
kojeg sam već spomenuo, dok jedu ispuštaju i jedan kratak, melodični 
cvrkut. Pijuke, čija je svrha poziv majci za pomoć, ostali pilići 
zanemaruju. Cvrkut je, međutim, pilićima privlačan. To znači da kad 


pile nađe hranu, njegov cvrkut privlači k hrani i ostale piliće: u smislu 
onog ranijeg hipotetičnog primjera, cvrkuti su “pozivi na hranu". Kao i 
u onom slučaju, prividni altruizam pileta lako se može objasniti 
rođačkim odabiranjem. Kad bi u prirodi svi pilići bili rođena braća i 
sestre, gen za cvrkutanje o hrani raširio bi se jedino pod uvjetom da taj 
postupak košta pile koje cvrkuće manje od polovice čiste dobiti koju bi 
imali ostali pilići. No, kako se dobit dijeli na cijelu skupinu, u kojoj 
obično ima više od dva pileta, taj je uvjet zadovoljen. Naravno, ovo 
pravilo ne vrijedi kod domaćih kokoši i kod kokoši na farmama gdje se 
kvočka nasađuje i na jaja koja nisu njena, čak i na pureća ili pačja jaja. 
No, ne treba očekivati da to znaju ni kvočka ni njeni pilići. Njihovo je 
ponašanje oblikovano u okolnostima koje obično prevladavaju u 
prirodi, gdje ptica u svom gnijezdu obično ne nalazi strance. 


Pa ipak, ovakve se pogreške mogu povremeno dogoditi i u 
prirodi. Kod vrsta koje žive u krdima ili čoporima, poneka ženka, 
obično ona koja je izgubila vlastito mlado, može prihvatiti Luđe mlado 
koje je ostalo bez roditelja. Proučavatelji života majmuna ponekad 
upotrebljavaju riječ “teta" za ženku koja je prihvatila i posvojila neko 
siroče. U najvećem broju slučajeva ne postoje nikakvi dokazi da mu je 
ona stvarna teta ili bilo kakav rod: kad bi ti proučavatelji majmuna bili 
svjesni postojanja gena, a što bi trebali biti, ne bi tako nekritički 
upotrebljavali tako važnu riječ kao što je “teta". Posvojenje, ma koliko 
god nam ono dirljivo izgledalo, treba shvatiti kao potkopavanje 
ugrađenog pravila, jer ta plemenita ženka svojim genima ne čini 
nikakvo dobro vodeći brigu o nekom siročetu. Ona gubi vrijeme i snagu 
koje bi bolje uložila u živote vlastitih rođaka, poglavito svoje buduće 
djece. To je, vjerojatno, pogreška koja se prerijetko događa da bi se 
prirodno odabiranje “gnjavilo" mijenjanjem pravila čineći majčinski 
instinkt selektivnijim. U mnogim slučajevima, spomenimo usput, do 
takvih usvojenja ne dolazi i siročad je prepuštena smrti. 

Postoji jedan primjer pogreške koja je toliko pretjerana da ju je 
možda bolje uopće i ne smatrati pogreškom, već dokazom protiv 
teorije o sebičnom genu. To je slučaj majmunica ostalih bez mladunca i 
koje su viđene kako kradu i brinu se za mladunčad drugih ženki. Ja u 
tome vidim dvostruku pogrešku, jer tu nije riječ samo o vremenu koje 
posvojiteljica gubi, već ona uz to oslobađa suparnicu tereta podizanja 
mladunca i ovoj omogućuje brži porod slijedećeg potomka. Čini mi se 


da je to kritični primjer koji zaslužuje temeljno istraživanje. Trebalo bi 
saznati kolika je učestalost toga; koja je vjerojatna prosječna srodnost 
između usvojiteljice i mladunca; kakvo je držanje prave majke — 
konačno, posvojenje njenog djeteta joj je u interesu; da li majke 
namjerno pokušavaju prijevarom navesti naivne mlade ženke na 
usvajanje njihove djece? (Bilo je i sugestija da bi i usvojiteljice, odnosno 
kradljivice mladunčadi mogle imati od toga koristi zbog stjecanja 
vrijednog iskustva u podizanju djece.) 

Primjer namjerno programiranog zatajenja majčinskog instinkta 
nalazimo kod kukavica i ostalih “nametnika legla" — ptica koje nose 
jaja u tuđe gnijezdo. Kukavice iskorištavaju pravilo imanentno 
pticama-roditeljima: “Budi dobar svakom mladom koje čuči u gnijezdu 
koje si sagradio". Izuzmemo li kukavice, ovo će pravilo obično imati 
željeno djelovanje na ograničenje altruizma na neposredne rođake, jer 
su gnijezda u biti toliko međusobno udaljena da se u jednom gnijezdu 
gotovo redovito mogu naći samo stvarni potomci vlasnika gnijezda. 
Odrasli morski galebovi ne prepoznaju svoja jaja i sretno će sjediti i na 
jajima ostalih galebova, pa čak i na običnim drvenim jajima podmetne 
li ih neki istraživač. U prirodi, prepoznavanje jaja galebovima nije 
važno, jer se jaja ne mogu otkotrljati dovoljno daleko kako bi došla 
blizu susjedovog, nekoliko metara udaljenog gnijezda. 


Međutim, galebovi prepoznaju vlastite ptiće: ptići se, za razliku 
od jaja, šetaju okolo i lako se mogu naći pokraj gnijezda odraslog 
susjeda što, kao što smo vidjeli u prvom poglavlju, može imati i 
smrtonosni ishod. 


Suprotno tome, njorke prepoznaju vlastita jaja po rasporedu 
pjegica na njima i, dok sjede na njima, aktivno zapostavljaju tuđa u 
korist njih. To je vjerojatno zbog toga što one podižu gnijezda na 
ravnim stijenama na kojima postoji opasnost kotrljanja i međusobnog 
miješanja jaja. Sada bismo mogli postaviti pitanje zašto se one trude 
raspoznavati vlastita jaja i sjediti samo na njima? Naravno, kad bi sve 
ženke sjedile na nekim jajima ne bi bilo važno da li to ona sjedi na 
vlastitim ili na tuđim. To je argument pobornika skupnog odabiranja. 
Promislimo samo što bi se dogodilo kad bi se razvio takav krug 
skupnog podizanja mladih. Prosječna veličina njorkinog legla je jedno 
jaje. To znači da bi u krugu uzajamnog podizanja mladih svaka 
prosječna odrasla njorka morala sjediti na jednom jajetu i tek onda bi 


taj krug uspješno funkcionirao. Pretpostavimo sad da netko vara i 
odbija sjediti na jajetu. Umjesto gubljenja vremena sjedenjem na jajetu, 
takva bi ženka mogla iskoristi vrijeme i nesti nova jaja. I sva ljepota ove 
sheme je u tome, što bi se druge, više altruistički nastrojene ženke, 
starale o tim jajima umjesto nje. One bi se predano nastavile 
pridržavati pravila “ako blizu svojeg gnijezda opaziš neko zalutalo jaje, 
uvuci ga unutra i sjedni na njega". Tako bi se gen za varanje sustava 
raširio po populaciji i lijepo zamišljen krug prijateljskog podizanja 
mladih bi se raspao. 

No dobro, moglo bi se reći, a što ako poštene ptice odgovore na 
ucjenu, i odlučno odluče sjediti na jednom, i to samo na jednom jajetu? 
To bi moralo onemogućiti varalice, jer bi tad one gledale svoja jaja kako 
leže po stijeni i nitko ne sjedi na njima. To bi ih brzo trebalo dotjerati u 
red. No ipak, ne bi! Kako mi pretpostavljamo da sjedilice ne prave 
razliku među jajima i ako bi poštene ptice sprovele onaj plan o 
sprečavanju prijevare — na kraju bi zanemarena jaja mogla biti 
jednako tako i njihova, kao i jaja varalica. Varalice bi i dalje imale 
prednost jer bi bile nesilice više jaja i imale više preživjelih potomaka. 
Jedini je način kojim poštena ženka njorke može spriječiti varalicu jest 
djelatno vođenje brige za vlastita jaja. A to znači — prestati se ponašati 
altruistički i gledati samo vlastiti interes. 


Izraženo jezikom Mynarda Smitha, strategija altruističkog 
usvajanja nije evolucijsko stabilna strategija. Ona je nestabilna zbog 
toga što ju može nadjačati suparnička sebična strategija po kojoj bi se 
nosilo više jaja nego što je uobičajeno, a zatim se odbilo sjediti na 
njima. Ovakva sebična strategija je pak nestabilna stoga, jer je i sama 
nesebična strategija koju ona iskorištava nestabilna te će iščeznuti. Za 
njorku je jedina evolucijsko stabilna strategija prepoznavanje vlastitih 
jaja i briga samo o njima, što ova ptica i čini. 

Vrste ptica pjevica koje kukavice nametnički iskorištavaju 
prihvatile su borbu — u ovom slučaju ne prepoznavanjem vlastitih jaja, 
već instinktivnim vođenjem veće brige za jaja s obilježjima tipičnim za 
vrstu. Budući da ne postoji opasnost parazitskog iskorištavanja od 
pripadnika vlastite vrste, takvo ponašanje je uspješno. No, i kukavice 
su, sa svoje strane, odgovorile čineći svoja jaja, po boji, veličini i 
pjegama, sve sličnijima jajima svojih domaćina. Ovo je primjer 
prijevare koji često uspijeva. Ishod ove borbe evolucijskim oružjem je 


upadljiva usavršenost mimikrije koju postižu kukavičja jaja. Moramo 
pretpostaviti da određeni broj kukavičjih jaja i ptića bude otkriven, no 
oni neotkriveni žive i nose slijedeći naraštaj kukavičjih jaja. Tako se 
geni za uspješniju prijevaru šire po kukavičjoj genskoj zalihi. Slično 
tome, ptice-domaćini dovoljno oštrog oka za otkrivanje i najmanje 
pogreške u mimikriji kukavičjih jaja, najviše doprinose vlastitoj 
genskoj zalihi. Oštar vid i sumnjičavost predaju se slijedećem 
naraštaju. Ovo je odličan primjer kako prirodno odabiranje može 
izoštriti uspješno razlučivanje, u ovom slučaju razlučivanje na štetu 
druge vrste, čiji pak pripadnici čine sve kako bi uspjeli u svojoj 
prijevari. 

Vratimo se sad usporedbi životinjine “procjene" vlastitog 
rođaštva s ostalim pripadnicima njene skupine i odgovarajuće procjene 
stručnog prirodoslovca na terenu. Brian Bertram proveo je niz godina 
proučavajući biologiju lavova u Nacionalnom parku Serengeti. 
Temeljem poznavanja njihovih rasplodnih navika, procijenio je 
prosječnu srodnost između jedinki u nekom tipičnom lavljem čoporu. 
Tipični se čopor sastoji od sedam odraslih ženki, koje su stalni članovi, 
i od dva odrasla mužjaka u prolazu. Otprilike pola odraslih ženki 
donosi mladunče istovremeno i podiže ih zajednički, pa je teško reći 
koje mlado kome pripada. U leglu se obično nalazi troje mladih. 
Očinstvo podjednako dijele odrasli mužjaci u čoporu. Mlade ženke 
ostaju u čoporu i zamjenjuju ostarjele koje umiru ili odlaze. Mlade 
mužjake, kad odrastu, izbacuju. Potpuno odrasli, oni lutaju od čopora 
do čopora u malim skupinama ili u parovima i vrlo je malo vjerojatno 
da će se vratiti svojoj izvornoj obitelji. 

Koristeći se takvim i drugim pretpostavkama, vidimo da je 
moguće izračunati prosječni iznos srodnosti jedinki iz tipičnog lavljeg 
čopora. Bertram je dobio iznos 0,22 za par slučajno odabranih 
mužjaka, i 0,15 za par ženki. To znači da su mužjaci unutar nekog 
čopora, u prosjeku, nešto manje bliski nego što bi bili kao polubraća, a 
ženke — nešto bliskije od sestrični. 


Naravno, u svakom paru izdvojenih lavova mogla bi biti i rođena 
braća, ali Bertram to nije mogao znati, a sigurni smo da ni lavovi to ne 
znaju. S druge pak strane, prosječne brojke do kojih je Bertram došao u 
svojim procjenama, dostupne su, u nekom smislu, i samim lavovima. 
Ako su te brojke zbilja tipične za prosječni lavlji čopor, onda bi svaki 


gen koji nekog mužjaka predodređuje da se prema ostalim mužjacima 
ponaša kao da su mu zapravo polubraća, imao pozitivnu vrijednost za 
preživljavanje. Svaki gen koji bi otišao predaleko i ponašanje mužjaka 
učinio toliko prijateljskim kao da se radi o rođenoj braći, bio bi, 
prosječno govoreći, kažnjen, kao i gen za nedovoljno prijateljsko 
ponašanje primjereno ostalim mužjacima koji su daleki rođaci. Ako 
život lavova izgleda onako kao što Bertram tvrdi i, što je isto toliko 
važno, ako je tako izgledao tijekom niza naraštaja, onda možemo 
očekivati da će prirodno odabiranje davati prednost stupnju 
nesebičnosti koji bi odgovarao prosječnom stupnju srodnosti u 
tipičnom čoporu. Na to sam i mislio kad sam rekao da procjene 
srodnosti koje “provodi'" životinja, odnosno dobar prirodoslovac, mogu 
na kraju ispasti gotovo podjednake. 


Iz toga zaključujemo da “stvarna" srodnost može u evoluciji 
nesebičnosti biti manje značajna od najbolje procjene srodnosti do koje 
životinja može doći. Ta je činjenica vjerojatno ključ za razumijevanje 
zašto su roditeljska briga i odanost u prirodi toliko uobičajeniji od 
nesebičnosti između braće i sestara, a isto tako i zašto životinje 
ponekad sebe cijene mnogo više od nekoliko svoje braće. Ukratko, ja 
tvrdim da osim indeksa srodnosti u obzir treba uzeti i nešto poput 
indeksa “sigurnosti". lako odnos roditelj/dijete genetski nije bliži od 
odnosa brat/sestra, njegova sigurnost je veća. Uvijek je moguće puno 
sigurnije utvrditi tko su vam djeca nego tko su vam braća. A još ste 
sigurniji u to, tko ste vi sami! 


Razmatrali smo varalice među njorkama, a u slijedećim ćemo 
poglavljima nešto više reći o lašcima, varalicama i izrabljivačima. U 
svijetu u kojem su ostale jedinke neprestance pripravne iskoristi 
moguću nesebičnost rođaka, i to za vlastito dobro, svaki stroj za 
preživljavanje mora voditi računa o tome u koga se može pouzdati, u 
koga stvarno može biti siguran. Ako je B zaista moj mali brat, onda bi 
se za njega morao brinuti upola koliko i za samoga sebe, no isto toliko 
koliko se brinem i za vlastito dijete. No, mogu li biti siguran u njega kao 
što mogu biti u vlastito dijete? Kako mogu sigurno znati da je on moj 
brat? 


Ako je € moj jednojajčani blizanac, onda bi za njega morao 
brinuti dvaput više nego za bilo koje svoje dijete; njegov život, u stvari, 
ne bih smio cijeniti ništa manje od vlastitog.2* Ali mogu li biti siguran u 


njega? Svakako, on izgleda kao ja, ali mi možda slučajno dijelimo gene 
za crte lica. Ne, neću dati svoj život za njegov, jer iako je moguće da i on 
ima 100 posto mojih gena, za sebe apsolutno znam da ih imam svih 
100 posto te sam samome sebi vredniji nego on. Ja sam jedina jedinka 
u koju moji sebični geni mogu biti sigurni. I premda bi, u idealnom 
slučaju, neki gen za individualnu sebičnost mogao biti zamijenjen 
suparničkim genom za nesebično spašavanje bar jednog jednojajčanog 
blizanca, dvoje djece ili dva brata, ili najmanje četvoro unučadi i tako 
dalje, gen za individualnu sebičnost ima golemu prednost u pogledu 
sigurnosti individualnog identiteta. Suparnički gen za altruizam prema 
rođacima izlaže se opasnosti pogreške u pogledu identiteta, bilo 
sasvim slučajne ili pogreške koju su namjerno izazvale varalice i 
paraziti. Zbog toga u prirodi moramo očekivati individualnu sebičnost i 
to većeg stupnja nego što bi se mogla očekivati uzimajući u obzir samo 
genetsku srodnost. 


Kod mnogih vrsta, majka može biti uvijek sigurnija od oca u 
svoje mladunče. Majka nosi vidljivo, opipljivo jaje ili rađa dijete. Ona 
ima velike izglede da sa sigurnošću zna tko su nositelji njenih gena. 
Jadni otac mnogo je podložniji prijevarama. Zato moramo od očeva i 
očekivati manje ulaganje napora u skrbi o mladima nego od majki. U 
poglavlju o borbi spolova (deveto poglavlje) vidjet ćemo da postoje i 
drugi razlozi zbog kojih to treba očekivati. Slično tome, bake po majci 
mogu biti sigurnije tko su im unučići nego bake po ocu, pa se stoga od 
njih može očekivati i iskazivanje više altruizma. One mogu biti sigurne 
u djecu svoje kćeri, dok im je sin možda bio rogonja. Djedovi po majci 
jednako su sigurni tko su im unuci kao i djedovi po ocu, jer i jedni i 
drugi mogu računati s jednim sigurnim i jednim nesigurnim 
naraštajem. Slično tome, ujaci bi se morali više zanimati za dobrobit 
svojih nećaka i nećakinja nego stričevi, i općenito uzevši, morali bi biti 
podjednako altruistički raspoloženi kao i tete. U stvari, u društvu u 
kojem postoji visok stupanj bračne nevjere, ujaci bi morali biti veći 
altruisti nego “zakoniti" očevi, jer su sigurniji u svoju srodnost s 
djetetom. Oni znaju da im je djetetova majka u najmanju ruku 
polusestra. “Zakoniti“ otac ne zna ništa. Nisu mi poznati nikakvi dokazi 
koji bi se odnosili na ova predviđanja, ali iznosim ih u nadi da bi drugi 
mogli, ili su već započeli, tražiti takve dokaze. Posebno bi tu mogli reći 
neke zanimljive stvari socijalni antropolozi.25 


No, vratimo se činjenici da je očev altruizam mnogo uobičajeniji 
nego unutar braće, a što bi bilo logično objasniti pojmom “problema 
identifikacije“. Ali to ne objašnjava bitnu asimetriju u samom odnosu 
roditelj/dijete. Roditelji više brinu za djecu nego što djeca brinu za njih, 
iako je genetički odnos simetričan, a i sigurnost u rod u oba je pravca 
podjednako velika. Jedan od razloga je taj što su roditelji stvarno u 
boljem položaju za pomaganje, budući da su stariji i sposobni za 
snalaženje u životu. Čak i kad bi mladunče željelo hraniti svoje 
roditelje, ono nije dovoljno sposobno to u praksi i učiniti. 


Postoji i druga asimetrija u odnosu roditelj/dijete koje nema u 
odnosu brat/sestra. Djeca su uvijek mlađa od roditelja. To često, iako 
ne uvijek, znači da se mogu nadati kako će ih i nadživjeti. Kao što sam 
ranije istaknuo, očekivana dužina života važna je varijabla koja bi, u 
najboljem mogućem svijetu, morala ući u “proračune" životinje kad ona 
“odlučuje" o svom nesebičnom ili sebičnom ponašanju. Kod vrsta gdje 
djeca mogu očekivati kako će, u prosjeku, nadživjeti roditelje, svaki gen 
za dječji altruizam djelovao bi pod nepovoljnim okolnostima. On bi 
dovodio do nesebičnog samožrtvovanja u korist jedinki koje su zbog 
starosti bliže smrti od samog altruista. Suprotno tome, gen za 
roditeljski altruizam bi bio u odgovarajućoj prednosti, bar dok su u 
jednadžbi varijable koji označavaju očekivanu dužinu života. 


Ponekad se čuje mišljenje da je rođačko odabiranje kao teorija 
potpuno u redu, ali da se u praksi nailazi na vrlo malo primjera 
njegovog djelovanja. Ovakvu kritiku može uputiti samo onaj tko ne 
shvaća značenje izraza rođačko odabiranje. Istina je da su svi primjeri 
skrbi o djeci i roditeljskih briga, kao i svi životni organi povezani s tim 
— žlijezde za izlučivanje mlijeka, tobolci kod klokana i tako dalje — 
primjeri djelovanja načela rođačkog odabiranja u prirodi. Kritičarima 
je, naravno, poznata rasprostranjenost roditeljske brige, ali ne 
shvaćaju da roditeljska briga nije ništa manje dobar primjer rođačkog 
odabiranja nego altruizam između braće i sestara. Tvrdeći kako žele 
primjere, oni u biti žele neke druge primjere, a ne primjere roditeljske 
brige, a i točno je da su takvi drugi primjeri manje uobičajeni. Ukazao 
sam na moguće razloge za to. Mogao sam skrenuti s puta i pokazati 
primjere altruizma između braće i sestara — ima ih, u stvari, 
poprilično. Ali to ne želim učiniti, jer to bi osnažilo pogrešnu misao 
(koju, kao što smo vidjeli, Wilson podržava) da se rođačko odabiranje 


odnosi samo na rođačke odnose koji nisu odnos roditelj /dijete. 


Ova pogreška je nastala uglavnom iz jednog povijesnog razloga. 
Prednost roditeljske brige je za evoluciju toliko očigledna da nije ni 
trebalo čekati na Hamiltona da ukaže na nju. Ona je shvaćena još od 
Darwina. Kad je Hamilton pokazao genetsku jednakovrijednost ostalih 
rođačkih odnosa i njihov evolucijski značaj, onda je, naravno, te druge 
odnose morao i istaknuti. On je osobito nalazio primjere među 
društvenim kukcima, kao što su mravi ili pčele, kod kojih je odnos 
sestra/sestra naročito važan, kao što ćemo to i vidjeti u jednom od 
slijedećih poglavlja. Čak sam čuo da su neki mislili kako se 
Hamiltonova teorija odnosi samo na društvene kukce! 


Ako netko ne želi priznati roditeljsku brigu za primjer 
djelovanja rođačkog odabiranja, onda neka sam pokuša formulirati 
opću teoriju prirodnog odabiranja kojom će se moći opisati roditeljsku 
nesebičnost, ali koja neće predviđati nesebičnost među rođacima po 
bočnoj liniji. Mislim da to neće uspjeti. 


JEDNOSTAVNO JE SHVATITI zašto su neki željeli roditeljsku 
skrb odvojiti od ostalih vrsta nesebičnosti prema rođacima. Roditeljska 
skrb se doimlje kao neodvojiv dio razmnožavanja, dok recimo 
nesebičnost prema nećaku ne. Vjerujem da se ovdje skriva istinski 
važna razlika, no ljudi griješe u pogledu njenog tumačenja. Oni 
razmnožavanje i roditeljsku brigu stavljaju na jednu, a druge vrste 
nesebičnosti — na drugu stranu vage. No, ja želim povući razliku 
između donošenja novih jedinki na svijet i skrbi za već postojeće jedinke. 
Te dvije aktivnosti nazvat ću rađanje djece, odnosno odgajanje djece. 
Stroj za preživljavanje mora donijeti dvije potpuno različite vrste 
odluka: odluke o odgajanju i odluke o rađanju. Koristim riječ “odluka" 
kako bi označio nesvjesni strateški potez. Odluke o odgajanju donose 
se u ovome smislu: “Evo jednog djeteta; stupanj njegove srodnosti sa 
mnom je toliki i toliki; izgledi da će ono umrijeti ako ga ja ne nahranim 
toliki su i toliki; da li da ga nahranim?" Odluke o rađanju, pak, izgledaju 
ovako: “Da li da poduzmem sve korake koji su neophodni da bih na 
svijet donio novu jedinku? Da li da se razmnožavam?" Do određene 
mjere, odgajanje i rađanje moraju se međusobno natjecati za jedinkino 
vrijeme i za druga njena sredstva: jedinka će biti prisiljena odlučiti se: 
“Hoću li odgajati ovo dijete ili roditi novo?" 

Ovisno o ekološkim pojedinostima koje se tiču vrste, evolucijsko 
stabilne mogu biti različite mješavine strategija odgajanja i rađanja. 
Jedino što ne može biti evolucijsko stabilno je čista strategija odgajanja. 
Kad bi se sve jedinke posvetile samo odgajanju postojeće djece i novu 
djecu nikad ne bi donosile na svijet, 


populacija bi uskoro bila zaposjednuta mutantnim jedinkama 
specijaliziranim za odgajanje. Odgajanje može biti evolucijsko stabilno 
jedino kao dio mješovite strategije — mora postojati barem neka stopa 
rađanja. 


Nama najpoznatije vrste — sisavci i ptice — veliki su odgajatelji. 
Odluku za rađanje novog djeteta obično slijedi i odluka za njegovo 
podizanje. Baš zbog toga što rađanje i odgajanje u praksi tako često idu 
zajedno, ljudi su ih pobrkali. No, sa stanovišta sebičnog gena ne postoji 
načelna razlika između brige o mlađem bratu i brige o sinu. Oba 
dojenčeta podjednako su nam bliski rod. Morate li se odlučiti želite li 
odhraniti jednog ili drugog, nema genetskog razloga zbog kojeg biste se 
morali odlučiti za rođenog sina. No, s druge pak strane, dakako, brata 
ne možete roditi. O njemu se možete samo brinuti nakon što ga je 
netko drugi već rodio. U prijašnjem poglavlju vidjeli smo kako bi 
strojevi za preživljavanje, u idealnom slučaju, trebali donositi odluke o 
eventualnom altruističkom ponašanju prema ostalim već rođenim 
jedinkama. U ovom poglavlju razmotrit ćemo kako se to oni odlučuju za 
donošenje novih jedinki na svijet. 


Za naša razmatranja nevažno, no rasprava o “skupnom 
odabiranju“, koju sam spomenuo u prvom poglavlju, bila je uglavnom 
vrlo oštra, jer je Wynne-Edwards, koji ima glavnu zaslugu za širenje 
zamisli o skupnom odabiranju, to započeo u kontekstu teorije o 
“reguliranju populacije". On je sugerirao da životinje kao jedinke 
namjerno i nesebično smanjuju stopu rađanja za dobrobit skupine kao 
cjeline. 

Ovo je vrlo privlačna pretpostavka, jer se dobrobit poklapa s 
onim što bi trebali činiti ljudi kao pojedinci. Ljudski rod rađa previše 
djece. Veličina populacije ovisi o četiri čimbenika: rođenjima, smrti, 
doseljavanju i iseljavanju. Govoreći o svjetskoj populaciji kao cjelini, 
doseljavanje i iseljavanje nemaju utjecaja pa nam preostaju samo 
rođenja i smrti. Dokle god je prosječni broj preživjele djece po paru 
veći od dva, s vremenom će broj rođene djece rasti sve brže. Svakim 
novim naraštajem populacija se, umjesto nekom stalnom stopom, 
povećava brzinom koja je razmjerna postignutoj veličini. Kako veličina 
populacije time biva sve veća, i brzina povećavanja populacije će rasti. 
Kad bi se nekontrolirano dopustio i nastavio takav rast, populacija bi, 
iznenađujuće brzo, dostigla astronomske veličine. 


Spomenimo ujedno nešto što katkad ne shvaćaju čak ni ljudi 
koji vode računa o problemima populacije. Naime, rast populacije ovisi 
jednako o tome kad ljudi imaju djecu kao i o tome koliko ih imaju. Kako 
broj stanovnika u nekoj zemlji teži povećanju srazmjerno svakoj 


generaciji, onda će i, ako se vremenski razmak između generacija 
poveća, godišnji prirast stanovništva biti sporiji. Transparente s 
napisom “Dosta je dvoje!" jednako se može zamijeniti transparentima 
“Počnite u tridesetoj!" U svakom slučaju ubrzani rast populacije 
ozbiljni je problem. 

Vjerojatno su nam svima poznati zapanjujući proračuni 
približnog predviđanja tog rasta. Primjerice, u Latinskoj Americi danas 
ima oko 400 milijuna stanovnika, a mnogi su već sada neishranjeni. 
Nastavi li se broj stanovnika povećavati dosadašnjim tempom, za 
manje od 500 godina dostigao bi vrijednost kod koje bi ljudi, poslagani 
jedni uz druge u stojećem položaju, tvorili gusti ljudski tepih koji bi 
pokrio cijelu površinu kontinenta. To bi bilo čak i uz pretpostavku — 
nimalo nerealističnu — da su ti ljudi vrlo mršavi. Za tisuću godina oni 
bi stajali jedni drugima na ramenima u više od milijun slojeva. Za 2000 
godina ta bi planina ljudi, rastući brzinom svjetlosti, dosegnula rub 
poznatog svemira. 


Sigurno ste shvatili da je ovaj proračun samo pretpostavka! Sve 
se to iz nekih vrlo stvarnih razloga neće tako odvijati. Ti razlozi se zovu 
glad, kuga i rat. Ili, budemo li posebno sretni — kontrola rađanja. 
Nikakve nam koristi od pozivanja na napredak u agrokulturi — na 
“zelene revolucije" i slično. Povećana proizvodnja hrane može 
privremeno ublažiti poteškoće, ali matematički je sigurno da to ne 
može biti dugoročno rješenje; zapravo, kao i napredak medicine koji je 
ubrzao krizu, i povećana proizvodnja hrane može pogoršati problem 
jer bi potakla brži porast populacije. Logično je očekivati da 
nekontrolirana stopa nataliteta, osim u slučaju masovnog iseljavanja u 
svemir raketama koje bi svake sekunde odnosile više milijuna ljudi, 
jednostavno mora dovesti do užasnog povećanja stope smrtnosti. 
Teško je vjerovati da pojedini vođe, zabranjujući svojim podanicima 
uporabu djelotvornih kontracepcijskih sredstava, ne znaju ovu 
jednostavnu istinu. Oni daju prednost “prirodnim" metodama 
ograničenja broja stanovnika, a prirodna metoda je točno ono što će i 
dobiti. Ona se zove glad. 


No, nelagodnost izazvana takvim dugoročnim proračunima 
sigurno je uvjetovana brigom za buduću dobrobit naše vrste kao 
cjeline. Ljudi (barem neki) mogu svjesno predviđati pa unaprijed vide 
razorne posljedice pretjeranog prirasta stanovništva. Po osnovnoj 


pretpostavci ove knjige, govoreći — općenito, strojevima za 
preživljavanje upravljaju sebični geni od kojih sasvim sigurno ne 
možemo očekivati predviđanje budućnosti, a niti brigu za dobrobit 
cijele vrste. Tu se razdvajaju mišljenja Wynne-Edwardsa i ortodoksnih 
teoretičara evolucije. Wynne-Edwards vjeruje u postojanje nekog puta 
kojim bi moglo krenuti, i razviti se, stvarno altruističko upravljanje 
rađanja. 


U Wynne-Edwardsovom radu, a ni u Ardreyovoj popularizaciji 
njegovih pogleda, nije istaknuto postojanje mnoštva utvrđenih 
neospornih činjenica. Očigledna je činjenica da populacije divljih 
životinjskih vrsta ne rastu astronomskom brzinom, što bi, teorijski, 
bilo moguće. Populacije divljih životinjskih vrsta ponekad ostaju 
prilično stabilne s otprilike podjednakim stopama rađanja i smrtnosti. 
U mnogim slučajevima, među kojima je slavni primjer leminga, veličina 
populacija osjetno koleba, žestoke se eksplozije smijenjuju s padovima 
i gotovo gašenjima. Povremeni ishod je stvarno gašenje populacije, 
barem na ograničenom području. Ponekad, kao u slučaju kanadskog 
risa — gdje se populacija procjenjuje prema broju krzna koje proda 
kompanija Hudsons's Bay — kao da se populacija ritmički koleba. 
Jedino što se sa životinjskim populacijama ne događa je — beskonačno 
povećanje. 

U prirodi, životinje gotovo nikad ne umiru od starosti: glad, 
bolesti ili grabežljivci dohvate ih mnogo prije nego što životinje 
stvarno postanu senilne. Još donedavno to je vrijedilo i za čovjeka. 
Mnoge životinje umiru u “djetinjstvu", mnoge nikad i ne požive dalje od 
stupnja jajeta. Glad i ostali uzroci smrti konačni su razlog zbog kojeg se 
populacije ne mogu beskonačno povećavati. No, kao što smo vidjeli na 
primjeru vlastite vrste, nema potrebe da do toga uopće dođe. Već kad 
bi životinje regulirale samo svoju stopu rađanja, do gladovanja nikad 
ne bi ni došlo. Po tezi Wynne-Edwardsa, one upravo to i rade. Ali 
neslaganje je čak i tu manje nego što bi se to iz njegove knjige moglo 
zaključiti. Pristalice teorije o sebičnom genu rado bi prihvatile to 
stvarno reguliranje stope rađanja kod životinja. Svaka vrsta teži manje- 
više utvrđenoj veličini legla ili okota: nijedna životinja nema 
neograničen broj mladunčadi. Nema neslaganja u pogledu toga da li su 
stope rađanja regulirane. Neslaganje nastaje oko toga zašto su 
regulirane: kojim se procesom prirodnog odabiranja razvilo planiranje 


obitelji? Drugim riječima, postoji neslaganje oko toga je li kontrola 
rađanja kod životinja altruistička i primjenjuje li se radi dobrobiti 
skupine kao cjeline, ili je sebična pa se primjenjuje zbog dobrobiti 
jedinke koja se razmnožava. Redom ću raspraviti obje ove mogućnosti. 

Wynne-Edwards je pretpostavio da jedinke imaju manje 
potomaka nego što bi mogle imati radi dobrobiti skupine kao cjeline. 
On je mislio da normalno prirodno odabiranje nikako ne može dati 
povoda za evoluciju takve nesebičnosti: prirodno  odabiranje 
reproduktivne stope manje od prosjeka je, u stvari, proturječnost. Zato 
je on u pomoć prizvao skupno odabiranje, kao što smo to i vidjeli u 
prvom poglavlju. Po njemu će skupine čiji članovi ograničavaju stopu 
rađanja imati manje izgleda za nestanak nego suparničke skupine čiji 
se pripadnici brzo razmnožavaju i dovode u opasnost zalihe hrane. 
Zato je svijet nastanjen skupinama suzdržljivih roditelja. Individualna 
ograničenja koja spominje Wynne-Edwards svode se, općenito rečeno, 
na kontrolu rađanja, no, on je još precizniji i nudi jednu veliku zamisao 
po kojoj se cjelovit društveni život prikazuje kao mehanizam 
reguliranja populacije. Primjerice, kod mnogih vrsta životinja dvije su 
glavne odlike društvenog života teritorijalna hijerarhija i hijerarhija 
nadmoći koje smo već spomenuli u petom poglavlju. 

Čitav niz životinja troši mnogo vremena i energije u prividnoj 
“obrani" neke zemljišne površine koju prirodoslovci nazivaju 
teritorijem. U životinjskom carstvu, ne samo kod sisavaca, ptica i riba, 
već i kod kukaca, pa i morskih vlasulja, ta je pojava vrlo 
rasprostranjena. Taj teritorij može biti neko veće šumsko područje 
gdje neki par koji leže mlade, primjerice par crvendaća, nalazi hranu. 
Ili, kao u slučaju morskih galebova, to može biti mala površina na kojoj 
nema hrane, ali u čijem se središtu nalazi gnijezdo. Wynne-Edwards 
vjeruje da se životinje boreći se za teritorij, bore za simboličnu 
nagradu, a ne za neku stvarnu nagradu kao što je to zalogaj hrane. U 
mnogim slučajevima ženke se odbijaju pariti s mužjacima koji ne 
vladaju nekim teritorijem. I stvarno, često se događa da se ženka 
pobijeđenog mužjaka — 

čime je i izgubio vlast nad svojim teritorijem — brzo veže uz 
pobjednika. Čak i kod prividno vjernih, monogamnih vrsta, ženka je 
vjerojatno “vjenčana" s mužjakovim teritorijem, a ne sa njim osobno. 


Postane li populacija prevelika, pojedine jedinke neće zadobiti 


teritorij te se stoga neće ni razmnožavati. Zato je osvajanje teritorija, 
po Wynne-Edwardsu, slično stjecanju ulaznice ili dozvole za 
razmnožavanje. Kako je broj raspoloživih teritorija ograničen, 
ograničen je i broj dozvola za razmnožavanje. Jedinke se mogu boriti 
oko tih dozvola, no ukupni broj mladunčadi koji populacija kao cjelina 
može imati ograničen je količinom teritorija kojima populacija 
raspolaže. U nekim slučajevima, primjerice kod crvenih tetrijeba, 
jedinke na prvi pogled stvarno pokazuju suzdržavanje, jer one koje ne 
mogu osvojiti teritorij, ne samo da se ne razmnožavaju nego i odustaju 
od daljnje borbe za osvajanje teritorija. Sve se one ponašaju kao da su 
prihvatile pravila igre: ako do kraja natjecateljske sezone nisi sebi 
osigurao jednu od pozivnica za parenje, dragovoljno se suzdrži od 
razmnožavanja i tijekom te sezone ne uznemiruj one sretnije od tebe, 
kako bi se oni na miru mogli posvetiti produženju vrste. 


I hijerarhiju nadmoći Wynne-Edwards tumači slično. Kod 
mnogih životinjskih skupina, pogotovo u zarobljeništvu, ali u nekim 
slučajevima i u prirodi, jedinke nauče prepoznavati ostale u populaciji 
te nauče tko njih u borbi pobjeđuje, a koga one. Kao što smo vidjeli u 
petom poglavlju, one pokazuju sklonost podređivanja onim jedinkama 
za koje “znaju" da su jače i da će ionako od njih izgubiti u borbi. Zato 
prirodoslovac može opisati hijerarhiju nadmoći ili “redoslijed 
kljucanja" (tako nazvan, jer je prvo opisan na primjeru kokoši) — 
rangiranje u društvu u kojem svatko zna svoj položaj te mu ne pada na 
pamet uzdizati se iznad svog položaja. Normalno, ponekad i dolazi do 
stvarno žestokih borbi, a ponekad jedinke mogu biti promaknute i 
uzdići se iznad ranije neposredno nadređenih. No, kao što smo vidjeli u 
petom poglavlju, činjenica da se jedinke nižeg ranga automatski 
podređuju ima kao opću posljedicu mali broj dugotrajnih borbi i rijetke 
ozbiljne povrede. 

Mnogi ljude misle da je to “dobra stvar" u smislu skupnog 
odabiranja. Wynne-Edwards ima mnogo smjelije tumačenje. Jedinke 
visokog ranga imaju više izgleda za razmnožavanje od jedinki niskog 
ranga, bilo zbog toga što ih ženke više vole, bilo zato što fizički 
sprečavaju mužjacima niskog ranga približavanje ženkama. U visokom 
društvenom položaju Wynne-Edwards vidi još jednu dozvolu za 
rasplod. Umjesto neposredne borbe za ženke, jedinke se bore za 
društveni položaj i, ne uspiju li time doprijeti u vrh društvene ljestvice, 


prihvaćaju činjenični gubitak prava na razmnožavanje. Takvi se 
mužjaci suzdržavaju samih borbi oko ženki, ali zbog povremenih 
pokušaja stjecanja višeg položaja u populaciji može se reći da se ipak 
posredno bore za ženke. No, kao i u slučaju teritorijalnog ponašanja, 
ishod ovog “dragovoljnog prihvaćanja" pravila, po kojem je 
razmnožavanje dopušteno samo mužjacima visokog društvenog 
položaja, po Wynne-Edwardsu je kontrolirani rast populacije. Umjesto 
da imaju previše potomaka i potom se gorko osvjedoče da je to bila 
pogreška, populacije se koriste formalnim borbama oko položaja i 
teritorija kao sredstvima održavanja svoje veličine nešto ispod razine 
na kojoj bi glad počela naplaćivati svoj danak. 

Među Wynne-Edwardsovim zamislima vjerojatno je najsmjelija 
ona o epideiktičkom ponašanju — ovu riječ je iskovao on sam. Mnoge 
životinje provode veliki dio vremena u velikim jatima, krdima ili 
čoporima. Izneseno je mnogo više-manje zdravorazumskih razloga 
zbog kojih bi prirodno  odabiranje davalo prednost takvom 
udruživanju, a o nekim takvim razlozima govorit ću u 10. poglavlju. 
Wynne-Edwardsova zamisao je potpuno drukčija. On smatra da čvorci 
navečer prilikom okupljanja golemih jata, ili komarči rojeći se oko 
svjetiljke, utvrđuju stanje svojih populacija. Kako Wynne-Edwards 
smatra da jedinke ograničavaju stopu rađanja u interesu skupine kao 
cjeline i imaju manje mladih pri velikoj gustoći populacije — onda 
razumljivo moraju imati i način mjerenja te gustoće. Točno tako; 
termostatu je, kao sastavni dio mehanizma, neophodan termometar. Za 
Wynne-Edwardsa, epideiktičko ponašanje je namjerno okupljanje u 
skupine zbog olakšanja procjene veličine populacije. On ne govori o 
svjesnoj procjeni populacije, već o nekom automatskom živčanom ili 
hormonskom mehanizmu koji povezuje jedinkino čulno opažanje 
gustoće vlastite populacije s njenim reproduktivnim sustavom. 


Wynne-Edwardsovu teoriju sam pokušao izložiti točno, iako 
prilično kratko. Ukoliko sam uspio, vi biste sad trebali biti uvjereni u 
njenu popriličnu vjerojatnost. No, zahvaljujući ranijim poglavljima ove 
knjige trebali biste biti pripremljeni i na dovoljnu količinu sumnje da 
možete za dokaze ove Wynne-Edwardsove teorije reći, ma koliko 
vjerodostojno zvučali, neka budu bolji ili... 1, na žalost, dokazi nisu 
dobri. Oni se sastoje od velikog broja primjera koji se mogu 
protumačiti Wynne-Edwardsovom teorijom, no isto se tako mogu 


protumačiti i na ispravniji način “sebičnog gena“. 

Premda on taj naziv nikad ne bi upotrijebio, glavni tvorac 
sebičnogenske teorije obiteljskog planiranja je veliki ekolog David 
Lack. On se posebno bavio brojem ptića u gnijezdima divljih ptica, no 
njegove teorije i zaključci opće su primjenljivi. Svaka vrsta ptica ima 
tipičnu veličinu legla. Primjerice, blune i pingvini legu po jedno jaje, 
čiope tri, a velike sjenice — pet ili više. I tu postoje varijacije: neke 
čiope legu povremeno samo dva jajeta, a velike sjenice mogu izleći i 
dvanaest. Opravdano se može pretpostaviti da je broj jaja koja će ženka 
izleći, i na njima sjediti, barem djelomično pod genskom upravom, 
poput svih drugih značajki. To znači vjerojatno postojanje gena za 
leženje dva jaja, suparničkog alela za leženje tri, drugog pak nekog 
alela za četiri i tako dalje, iako u praksi najvjerojatnije sve to nije tako 
jednostavno. No, teorija o sebičnom genu tjera nas sad na pitanje koji 
će od tih gena postati mnogobrojniji u genskoj zalihi. Površno gledano, 
moglo bi nam se činiti da gen za leženje četiri jaja jednostavno mora 
imati prednost pred genima za leženje tri ili dva jaja. Pa ipak, 
razmislimo li malo bolje, postaje jasno da ovaj jednostavni dokaz “što 
više, to bolje" ne može biti ispravan. On vodi vjerovanju da je bolje 
izleći pet jaja nego četiri, deset još bolje nego pet, sto još bolje, a 
najbolje od svega je izleći beskonačan broj jaja. Drugim riječima, taj 
dokaz logički vodi do apsurda. Očigledno, ako se leže veliki broj jaja, uz 
dobiti idu i troškovi. Povećano leženje mora biti plaćeno manje 
uspješnom skrbi. Glavni je naglasak Lackova učenja da za svaku vrstu i 
u svakoj situaciji u određenom okolišu mora postojati optimalna 
veličina gnijezda. Ono, što ga razlikuje od Wynne-Edwardsa je njegov 
odgovor na pitanje “optimalna veličina gnijezda — s čijeg stanovišta?" 
Wynne-Edwards bi odgovorio da je važni optimum prema kojem bi sve 
jedinke morale težiti — optimum za skupinu kao cjelinu. Lack bi pak 
rekao da se svaka sebična jedinka odlučuje za leglo one veličine u 
kojem će moći odgojiti najveći broj mladih. Ako je za čiopu optimalna 
veličina legla troje mladih, to za Lacka znači da će svaka jedinka 
pokušavajući ih odgojiti četvoro na kraju završiti s manje potomaka 
nego opreznije suparničke jedinke koje ih pokušavaju odgojiti samo 
troje. Očigledni razlog mogao bi biti u podjeli hrane; dijeleći je na 
četvoro, svaki od potomaka dobije tako malo da ih mali broj preživi do 
odrasle dobi. To bi vrijedilo već za početno raspoređivanje žumanjka 
na četiri jaja, a kasnije i za hranu koja se daje izlegnutim mladima. Po 


Lacku, dakle, razlozi zbog kojih jedinke reguliraju veličinu svog legla, 
sve su drugo nego nesebični. One kontrolu rađanja ne primjenjuju zbog 
izbjegavanja pretjeranog iskorištavanja sredstava skupine. One je 
koriste zbog što većeg povećanja broja preživjelih budućih potomaka, 
što je cilj sasvim suprotan onome na koji obično mislimo govoreći o 
kontroli rađanja. 

Podizanje mladih ptića je skup posao. U proizvodnju jaja majka 
mora uložiti goleme količine hrane i energije. Uz pomoć partnera, 
vjerojatno, ona ulaže golem napor i u izgradnju gnijezda u kojem će 
čuvati i štititi jaja. Roditelji provode tjedne i tjedne strpljivo sjedeći na 
jajima. Zatim, kad se ptići izlegu, roditelji se iscrpljuju gotovo do smrti 
dovlačeći hranu za njih, neprekidno i bez odmora. Kao što smo već 
vidjeli, velika sjenica donosi u gnijezdo, u prosjeku, jedan zalogaj hrane 
svakih tridesetak sekundi dok god ima dnevnog svjetla. Sisavci poput 
nas to rade nešto drukčije, ali osnovna tvrdnja da je razmnožavanje 
vrlo skupo, pogotovo za majku, nije ništa manje točna. Očigledno, 
pokuša li majka svoje ograničene izvore hrane i energije rasporediti na 
preveliki broj djece, na kraju bi podigla na noge njih manje nego kad bi 
krenula sa skromnijim ambicijama. Ona mora naći ravnotežu između 
rađanja i skrbi. Ukupna količina hrane i ostalih sredstava koje neka 
ženka ili par moraju prikupiti, je onaj ograničavajući čimbenik koji 
određuje koliko će djece moći odgojiti. Po Lackovoj teoriji, prirodno 
odabiranje tako uređuje početnu veličinu legla (ili okota i tako dalje) 
kako bi se iz tih ograničenih sredstava izvukla najveća moguća korist. 

Jedinke koje imaju previše djece bivaju kažnjene — ne zato jer 
se gasi cijela populacija, već jednostavno zato jer će manji broj njihove 
djece preživjeti. Geni za rađanje previše djece jednostavno se ne 
prenose slijedećem naraštaju u dovoljnom broju jer malo djece koja 
nose te gene doživi odraslo doba. Modernom civiliziranom čovjeku 
veličina obitelji više nije ograničena ograničenošću sredstava koje 
roditelji kao jedinke mogu pružiti. Imaju li muž i žena više djece nego 
što ih mogu odhraniti, država, što znači ostatak populacije, 
jednostavno nastupa i održava na životu i dobrom zdravlju višak djece. 
Ne postoji ništa što bi zabranilo paru bez ikakvih materijalnih 
sredstava da ima i odgaja onoliko djece koliko žena fizički može 
donijeti na svijet. No, država blagostanja je nešto vrlo neprirodno. U 
prirodi, roditelji s više djece nego što ih mogu izdržavati nemaju 


mnogo unuka i njihovi geni ne bivaju prenijeti budućim naraštajima. 
Nema potrebe za altruističkim ograničavanjem stope rađanja, jer u 
prirodi ne postoji država blagostanja. Svaki gen za pretjeranu 
popustljivost brzo je kažnjen: djeca koja nose taj gen umiru od gladi. S 
obzirom na to da se mi, ljudi, ne želimo vratiti starim sebičnim 
običajima kad smo dopuštali umiranje djece prevelikih obitelji od gladi, 
ukinuli smo obitelj kao jedinicu ekonomskog samozbrinjavanja, i 
zamijenili je državom. No, povlasticu zajamčenog izdržavanja djece ne 
treba zloupotrebljavati. 


Kontracepciju ponekad napadaju kao “neprirodnu". Ona i je 
takva — vrlo neprirodna. No, problem je u tome što je takva i “država 
blagostanja". Mislim da mnogi među nama vjeruju u državu 
blagostanja kao nešto vrlo poželjno. No, nije moguće imati neprirodnu 
državu blagostanja bez istovremene neprirodne kontrole rađanja, jer 
bi krajnji ishod bio bijeda, i to još veća nego što postoji u prirodi. 
Država blagostanja je možda najveći altruistički sustav koji je 
životinjsko carstvo ikad upoznalo, ali svaki altruistički sustav iznutra je 
nepostojan, jer je otvoren prema zloupotrebama sebičnih jedinki 
spremnih iskoristiti ga. Pojedini ljudi s više djece nego što su ih u 
mogućnosti zbrinjavati, vjerojatno u najvećem broju slučajeva znaju 
premalo da bi ih se moglo optužiti za svjesno i zlonamjerno 
iskorištavanje. Nasuprot tome, razne ustanove i vođe koji ih namjerno 
ohrabruju da to čine, ne izgledaju mi toliko bezazleni. 


No, da se vratimo divljim životinjama; Lackov dokaz o veličini 
legla može se općenito primijeniti i na sve ostale primjere koje koristi 
Wynne-Edwards: na teritorijalno ponašanje, hijerarhiju nadmoći i tako 
dalje. Uzmimo, primjerice, crvenog tetrijeba kojeg su promatrali on i 
njegove kolege. Te ptice jedu vrijes, a teritorij dijele na pojedina 
vrijesišta koja očigledno sadrže više hrane nego je to vlasniku teritorija 
stvarno potrebno. Na početku sezone oni se bore za teritorij, no poslije 
određenog vremena gubitnici prihvaćaju neuspjeh i prestaju se boriti. 
Postaju otpadnici koji nikada ne stječu teritorij i pri kraju sezone 
obično gladuju do smrti. Razmnožavaju se jedino vlasnici teritorija. Da 
su i gubitnici bez teritorija sposobni za razmnožavanje, pokazuje 
činjenica da eventualno ubijenog vlasnika teritorija brzo zamjenjuje 
jedan od bivših otpadnika koji se potom razmnožava. Wynne-Edwards 
tumači ovaj krajnji oblik teritorijalnog ponašanja, kao što smo vidjeli, 


kao prihvaćanje neuspjeha dobivanja ulaznice, ili dozvole za 
razmnožavanje, od strane gubitnika; oni to naknadno i ne pokušavaju. 
Na prvi pogled, ovo je vrlo neobični primjer koji bi morala 
objasniti teorija o sebičnom genu. Zašto otpadnici ne pokušavaju, 
uvijek iznova, istisnuti vlasnike teritorija, sve dok ovi ne posustanu od 
iscrpljenosti. Izgleda kao da nemaju što izgubiti. No, trenutak! Možda 
ipak mogu nešto izgubiti. Vidjeli smo da ako vlasnik teritorija slučajno 
ugine, otpadnik ima izgleda zauzeti njegovo mjesto pa prema tome i 
razmnožavati se. Ima li neki otpadnik veće izglede naslijediti teritorij 
na taj način nego ga osvojiti borbom, onda se njemu, kao sebičnoj 
jedinki, možda više isplati čekati s nadom u nečiju smrt, a ne trošiti 
uzalud u borbi ono malo energije što je ima. Za Wynne-Edwardsa, 
uloga je otpadnika u dobrobiti skupine spremno čekanje po strani i biti 
pripravan, kao zamjena, preuzeti ulogu svakog vlasnika teritorija koji 
je umro na pozornici razmnožavanja skupine. Sad vidimo da bi to za 
njih, promatrane kao čisto sebične jedinke, mogla biti i najbolja 
strategija. Kao što smo vidjeli u četvrtom poglavlju, životinje možemo 
promatrati kao kockare. Za nekog kockara čekanje i nada može biti 
najbolja strategija, a ne strategija razjarenog bika pred vratima. 


Slično tome, teorijom o sebičnom genu jednostavno se mogu 
objasniti i mnogi drugi primjeri iz životinjskog svijeta koji uključuju 
pasivno “prihvaćanje" nereproduktivnog statusa. Opći oblik tog 
objašnjenja uvijek je isti: za životinju je najpametnije privremeno se 
suzdržati, nadajući se boljim izgledima u budućnosti. Morski slon koji 
ostavlja vlasnike harema na miru, ne čini to zbog dobrobiti skupine. On 
čeka pogodnu prigodu, nadajući se povoljnijem trenutku. Čak i ako taj 
trenutak nikada ne dođe i on na kraju ostane bez nasljednika, njegovo 
kockanje moglo se isplatiti, premda gledajući unatrag, vidimo da mu se 
nije isplatilo. A kad milijuni leminga bježe od središta populacijske 
eksplozije, oni to ne čine zbog smanjenja gustoće naseljenosti područja 
koje ostavljaju za sobom! Oni traže, svaki sebični pojedinac za sebe, 
manje pretrpano mjesto na kojem će živjeti. Činjenica da svaki 
pojedinac, promatran zasebno, može i ne uspjeti pronaći takvo mjesto 
pa tako i umrijeti, je nešto što vidimo tek gledajući unatrag. To ne 
umanjuje vjerojatnost kockanja da bi ostajanje na starom mjestu bilo 
još neuspješnije. 


Činjenica da prenaseljenost ponekad smanjuje stopu rađanja 


dobro je dokumentirana. Ona se katkad uzima kao dokaz za Wynne- 
Edwardsovu teoriju. No, to je potpuno pogrešno. Ta je činjenica doduše 
u suglasnosti s njegovom teorijom, ali je isto tako i u suglasnosti s 
teorijom o sebičnom genu. Primjerice, u jednom su ispitivanju miševi 
stavljeni u ograđeni prostor na otvorenome, dano im je obilje hrane i 
dopušteno slobodno razmnožavanje. Populacija je rasla do određene 
točke i zatim je počela opadati. Ustanovilo se da je razlog za to 
smanjenje bila, kao posljedica prenaseljenosti, smanjena plodnost 
ženki: rađale su manje mladunčadi. Mnogi izvještaji potvrđuju ovu 
pojavu. Njezin neposredni uzrok često se naziva “stres", iako davanje 
takvog naziva samo po sebi ne doprinosi objašnjenju. U svakom 
slučaju, koji god neposredni uzrok bio, za njegovim krajnjim ili 
evolucijskim objašnjenjem i dalje treba tragati. Zašto prirodno 
odabiranje daje prednost onim ženkama koje smanjuju stopu rađanja 
kad populacija postane prenatrpana? 


Wynne-Edwardsov odgovor je jasan. Grupno odabiranje daje 
prednost onim skupinama čije ženke procjenjuju veličinu populacije te 
stopu rađanja prilagođuju zalihama hrane. U eksperimentalnim 
okolnostima nikad nije prijetila oskudica hrane, no od miševa se nije 
moglo očekivati da to znaju. Oni su programirani za život u prirodi, a za 
očekivati je da je u prirodnim okolnostima prenaseljenost pouzdani 
pokazatelj buduće gladi. 


Što na to kaže teorija o sebičnom genu? Gotovo isto to, ali uz 
jednu presudnu razliku. Sjećate li se da, po Lacku, životinje teže 
rađanju optimalnog broja mladih, i to optimalnog sa svog vlastitog 
sebičnog gledišta. Ako ih rode premalo ili previše, na kraju će ih 
odgojiti manje nego bi ih odgojili nakon ispravne procjene. E sad, taj 
broj “koliko treba" vjerojatno je manji onih godina kad je populacija 
pretrpana, nego onih godina kad je populacija rjeđa. Već smo se složili 
da prenaseljenost vjerojatno pretkazuje glad. Naravno, ako je ženka 
suočena s pouzdanim dokazom da treba očekivati glad, u njenom je 
sebičnom interesu smanjenje stope rađanja. Suparnice koje na naznake 
upozorenja ne reagiraju na taj način, na kraju će odgojiti manje 
mladunčadi, iako su ih, možda, rodile više. Stoga na kraju stižemo do 
gotovo istog zaključka do kojeg i Wynne-Edwards, no do njega smo 
došli potpuno drukčijim evolucijskim razmišljanjem. 


Teorija o sebičnom genu nema teškoća čak ni pri objašnjavanju 


“epideiktičkog pokazivanja" Vjerojatno se sjećate da je Wynne- 
Edwards iznio pretpostavku o namjernom zajedničkom pokazivanju 
životinja u golemim skupinama kako bi svakoj jedinki olakšale 
spoznaju o gustoći populacije, a prema njemu i određivanje broja 
potomaka koje će roditi. Nema nikakvog neposrednog dokaza da je bilo 
koje okupljanje, u stvari, epideiktičko, no zamislimo da je takav dokaz 
nađen. Bi li on smetao teoriji o sebičnom genu? Ni najmanje. 


Čvorci noće zajedno u golemim jatima. Uzmimo dokazanost 
pretpostavke da smanjena plodnost tih ptica slijedećeg proljeća nije 
samo zbog ovog okupljanja tijekom zime, već da je ono i neposredni 
rezultat toga što se međusobno stalno čuju. Pokusima se može dokazati 
da jedinke izložene magnetofonskim zapisima vrlo glasnog cvrkuta 
velikog broja čvoraka nose manje jaja nego jedinke koje su izložene 
mirnijem cvrkutu manjeg broja čvoraka. Po definiciji to bi značilo da 
pozivi čvoraka tvore neku vrstu epideiktičkog pokazivanja. Teorija o 
sebičnom genu objasnila bi to na potpuno isti način kao u slučaju 
miševa. 

I opet polazimo od pretpostavke da su geni za stvaranje većih 
obitelji nego što ih je moguće izdržavati automatski kažnjavani i 
postaju manje brojni u genskoj zalihi. Zadatak je uspješne ženke, kao 
sebične jedinke, predvidjeti u slijedećoj sezoni razmnožavanja za nju 
optimalnu veličinu legla. Sjetite se iz četvrtog poglavlja onog posebnog 
smisla u kojem koristimo riječ predviđanje. Kako neka ptica može 
predvidjeti koja je optimalna veličina njenog legla? Koje varijable 
utječu na to njeno predviđanje? Možda mnoge vrste prave određena 
stalna predviđanja, koja se ne mijenjaju od godine do godine. Za blune 
je, recimo, prosječna optimalna veličina legla jedno jaje. Možda se u 
godinama posebno bogatim ribom stvarni optimum može privremeno 
povećati na dva jajeta. Kako blune nemaju načina unaprijed saznati da 
li će neka godina biti rodna ili ne, ne možemo očekivati od ženki, kao 
jedinki, riskiranje i uzaludno trošenje sredstava na dva jaja, kad bi to u 
prosječnoj godini naškodilo njihovom reproduktivnom uspjehu. 


No, kod nekih drugih vrsta, recimo kod čvoraka, načelno bi bilo 
moguće već zimi predvidjeti hoće li slijedeće proljeće dati bogatu žetvu 
pojedinih izvora hrane. Seosko pučanstvo ima mnogobrojne stare 
poslovice u kojima se po nekim znacima, primjerice po obilju nekih 
bobica, može uspješno predvidjeti kakvo će vrijeme biti slijedećeg 


proljeća. Bez obzira na točnost takvih narodnih vjerovanja, logična je 
mogućnost postojanja takvih znakova pa, teorijski, dobra proročica 
može svake godine prilagoditi veličinu svog legla na vlastitu korist. Te 
su bobice, možda, pouzdani predznak, a možda to i nisu, no, kao i u 
slučaju onih miševa gustoća populacije bit će dobar predznak. Načelno, 
ženka čvorka mogla bi znati da će se, kad slijedećeg proljeća počne 
hraniti svoje mlade, morati boriti za hranu sa suparnicama iste vrste. 
Kad bi nekako mogla već zimi procijeniti lokalnu gustoću vlastite vrste, 
bila bi joj to snažna pomoć u predviđanju koliko će na proljeće biti 
teško osigurati hranu za mlade. Otkrije li da je populacija čvoraka neke 
zime izrazito velika, s njenog vlastitog sebičnog gledišta oprezna bi 
politika bila snesti srazmjerno manji broj jaja: po njenoj procjeni, 
optimalna veličina legla bila bi manja. 

Onog trenutka kad postane jasno da jedinke smanjuju veličinu 
svoga legla na temelju vlastite procjene gustoće populacije, svaka će 
sebična jedinka imati koristi bude li se pred suparnicima ponašala kao 
da je populacija velika; bez obzira na to da li je to točno ili ne. 
Procjenjuju li čvorci veličinu populacije po jačini buke prilikom 
zimskih okupljanja za spavanje, svakoj bi se jedinki isplatilo što 
glasnije javljanje kako bi drugima zvučala kao dva, a ne kao jedan 
čvorak. Ovu zamisao o životinjama koje “glume" više životinja 
napomenuo je u jednom drugom kontekstu J. R. Krebs, a što je nazvano 
učinak dobroga poteza (Beau Geste Effect ), nazvan po romanu u kojem 
je jedna jedinica francuske Legije stranaca koristila sličnu taktiku. U 
našem je slučaju svrha toga navesti susjedne čvorke na smanjenje 
veličine njihovog legla na razinu manju od stvarnog optimuma. Da ste 
vi čvorak kome je to pošlo za rukom, vama kao sebičnoj jedinki bila bi 
to velika korist, jer ste smanjili broj onih jedinki koje ne nose vaše 
gene. Zato zaključujem da je Wynne-Edwardsova zamisao o 
epideiktičkom pokazivanju stvarno dobra: on je možda cijelo vrijeme 
bio u pravu, no iz pogrešnih razloga. Općenitije rečeno, hipoteza 
Lackovog tipa dovoljno je jaka za objašnjenje, u smislu teorije o 
sebičnom genu, svih dokaza koji prividno podržavaju teoriju o 
skupnom odabiranju, ukoliko bi se pojavio neki takav dokaz. 


Iz ovog poglavlja možemo zaključiti da roditelji kao jedinke 
primjenjuju planiranje obitelji, ali više u smislu optimizacije svoje 
stope rađanja nego njenog ograničavanja radi javne dobrobiti. Štoviše, 


oni pokušavaju povećati broj djece koju će imati i koja će preživjeti, što 
znači da ih pokušavaju imati ni previše, a ni premalo. Gen koji je 
odgovoran za previše djece neke jedinke nema izgleda za 
preživljavanje u genskoj zalihi, jer djeca koja nasljeđuju takve gene 
nemaju izgleda za preživljavanje do odraslog doba. Dakle, toliko o 
kvantitativnom razmatranju veličine obitelji. Sad dolazimo na sukobe 
interesa unutar obitelji. Da li se majci uvijek isplati podjednako 
postupati sa svom svojom djecom, ili ona može imati svoje miljenike? 
Treba li obitelj djelovati kao jedinstvena suradnička cjelina ili moramo 
očekivati sebičnost i prijevare čak i unutar obitelji? Hoće li svi članovi 
neke obitelji raditi zajedno kako bi postigli isti optimum, ili se “neće 
slagati" oko toga što je taj optimum? To su pitanja na koja ćemo 
pokušati odgovoriti u slijedećem poglavlju. Pitanje u svezi s tim — 
mogu li sukobi interesa nastati i između spolova — odgađamo za 
deveto poglavlje. 


Xa 


Lore Vadi; 


ZAPOČNIMO RAZMATRANJEM PRVOG pitanja koje smo 
postavili pri kraju prošlog poglavlja. Treba li majka imati miljenike ili 
mora biti podjednako nesebično raspoložena prema svoj svojoj djeci? 
No, ponovno moram dati ono svoje uobičajeno upozorenje, pa makar 
bio i dosadan. Riječ “miljenik" nema nikakvih subjektivnih konotacija, 
kao što ni riječ “treba" nema moralnih. Ja majku promatram kao stroj 
programiran za uradak svega što je u njenoj moći kako bi po području 
proširila kopije gena koje nosi. Kako smo mi svi ljudi koji znaju što 
znači svjesna namjera, čini mi se prikladno koristiti se jezikom namjera 
kao metaforom kojom ću objasniti ponašanje strojeva za 
preživljavanje. 

Što bi u stvarnosti značilo kad bismo rekli za neku majku da više 
voli neko dijete? To bi značilo da ona svoja sredstva dijeli na svoju 
djecu nejednako. Sredstva koja majka može podijeliti na djecu su 
raznovrsna. Jedno od njih je hrana, a uz nju i trud uložen u njeno 
prikupljanje, jer i taj trud majku nešto košta. Rizik koji preuzima štiteći 
mladunče od grabljivaca još je jedno od sredstava koje majka može 
“potrošiti“. Energija i vrijeme potrošeni u održavanju gnijezda ili doma, 
zaštiti od prirodnih nepogoda i, kod nekih vrsta, vrijeme potrošeno za 
obuku djece, vrlo su vrijedna sredstva koja majka može pružati djeci, 
podjednako ili nejednako, već prema vlastitom “odabiru“. 


Teško je zamisliti neku zajedničku mjeru s pomoću koje bi se 
mogla izraziti sva ta sredstva koja roditelj može uložiti. Kao što se 
ljudska društva koriste novcem kao univerzalnom konvertibilnom 
vrijednosti koja se može pretvoriti u hranu, zemljište ili radno vrijeme, 
tako je i nama potrebna neka vrijednost kojom bismo mjerili sredstva 
što ih određeni stroj za preživljavanje može uložiti u život neke druge 
jedinke, posebno u život svog djeteta. Primamljivo je mjerenje energije 
putem kalorija pa su se neki ekolozi posvetili izračunavanju troškova 


energije u prirodi. Ipak, to nije odgovarajuća mjera, jer se samo od oka 
može pretvoriti u vrijednost koja je stvarno važna, u “zlatni standard" 
evolucije, u preživljavanje gena. Godine 1972. R. L. Trivers je prikladno 
riješio ovaj problem svojim pojmom roditeljskog ulaganja (premda, 
ako bismo čitali između gusto zbijenih redova, učinilo bi nam se da je 
sir Ronald Fisher, najveći biolog dvadesetog stoljeća, mislio na isto 
1930. godine, govoreći o “roditeljskim troškovima“).2$ 


Roditeljsko ulaganje (RU) definirano je kao “svako ulaganje 
roditelja u nekog potomka kao jedinku, što povećava izglede tog 
potomka za preživljavanje (a samim tim i njegov uspjeh u 
razmnožavanju) po cijenu roditeljske mogućnosti ulaganja u nekog 
drugog potomka". Ljepota Triversovog pojma roditeljskog ulaganja je u 
tome što se ulaganje mjeri jedinicama koje su vrlo bliske stvarnim 
jedinicama. Kada neko dijete potroši izvjesnu količinu majčinog 
mlijeka, količina potrošenog mlijeka ne mjeri se ni litrama ni 
kalorijama, već jedinicama štete nanijete ostaloj djeci iste majke. 
Primjerice, ima li majka dvoje djece, Xi i X popije pola litre mlijeka, 
glavni dio RU koji predstavlja tih pola litre mlijeka mjeri se jedinicama 
povećane vjerojatnosti smrtnosti potomka Y, jer on nije popio tih pola 
litre mlijeka. RU se mjeri jedinicama smanjene očekivane dužine života 
ostale djece, rođene ili koja će se tek roditi. 

Roditeljsko ulaganje nije potpuno idealna mjera jer previše 
naglašava važnost roditeljstva, nasuprot ostalim genetskim rođacima. 
Idealno bi se bilo koristiti općom mjerom nesebičnog ulaganja. Za 
jedinku A možemo reći da ulaže u jedinku B ako time povećava njene 
izglede za preživljavanje, a po cijenu smanjenja vlastite mogućnosti za 
daljnje ulaganje u ostale jedinke, uključujući tu i nju samu, 
procjenjujući te troškove temeljem odgovarajuće srodnosti. Tako bi 
roditeljsko ulaganje u neko dijete u idealnom slučaju trebalo mjeriti u 
smislu ugrožene očekivane dužine života ne samo ostale djece, već i 
nećaka, nećakinja, samog roditelja i tako dalje. No, sve je to ipak samo 
igra riječima, a u praktičnoj primjeni Triversova je mjera sasvim dobra. 

Po tome, svaka odrasla jedinka raspolaže, tijekom svog cijelog 
životnog vijeka, određenom ukupnom količinom RU koju može uložiti 
u djecu (ili u ostale rođake i u samu sebe, ali ćemo zbog jednostavnosti 
u obzir uzeti samo djecu). Ta količina predstavlja zbroj sveukupne 
hrane koju ona može skupiti ili proizvesti tijekom svog života, sve 


rizike kojima se sprema izložiti i sveukupnu energiju i trud koje je 
sposobna uložiti u dobrobit djece. Kako da mlada ženka, koja je tek 
zakoračila u svijet odraslih, uloži svoja životna sredstva? Koja je to 
politika ulaganja koju bi bilo mudro slijediti? Iz Lackove teorije već 
smo uvidjeli da podjela njenih ulaganja na preveliki broj djece ne bi 
bilo za nju baš najbolje rješenje. Na taj bi način izgubila previše gena: 
ne bi imala dovoljno unučadi. S druge pak strane, ona ne smije sva 
svoja ulaganja posvetiti premalom broju djece — razmaženim 
derištima. Ona si svakako može osigurati nekoliko unučadi, ali 
suparnice koje su ulagale u optimalni broj djece na kraju će imati više 
unučadi. Toliko o nepristranoj politici ulaganja. Ono što nas u stvari 
zanima je pitanje isplativosti nejednakog raspoređivanja majčinog 
ulaganja na svoju djecu, to jest — treba li ona imati miljenike. 

Odgovor je jasan — nema genetičkih razloga zbog kojih bi majka 
morala imati miljenike. Njena je srodnost sa svom njenom djecom 
podjednaka — 1/2. Za nju je optimalna strategija podjednako ulaganje 
u najveći broj djece koju može podići do dobi kad će i oni moći imati 
potomke. Ali, kao što smo već vidjeli, osiguravanje života nekim 
jedinkama nosi manje rizika nego osiguravanje života drugim. Neki 
nedorasli kržljavko nosi isto toliko majčinih gena koliko i njegova 
snažnija braća iz legla. Ali njegova životna očekivanja su manja. To 
drugim riječima znači da je njemu, za izjednačavanje s braćom, 
potrebno više roditeljskog ulaganja nego što mu pripada. Majci se, 
ovisno o okolnostima, može više isplatiti prestanak hranjenja kržljavka 
i prebacivanje onog dijela roditeljskog ulaganja koji je njemu pripadao 
na njegovu braću i sestre. Njoj se, u stvari, može čak isplatiti da njime 
nahrani njegovu braću i sestre ili da ga sama pojede i iskoristi ga za 
stvaranje više mlijeka. Krmače ponekad proždiru svoje prasiće, no ne 
znam da li se posebno okomljuju na one kržljave. 

Kržljavci su poseban slučaj. Možemo načiniti i neka općenitija 
predviđanja kako na majčinu sklonost za ulaganje u neko dijete može 
utjecati dječji uzrast. Kad se nalazi pred neposrednim izborom o 
spašavanju života jednom ili drugom djetetu, te ako će dijete koje neće 
spašavati sigurno umrijeti, majka bi trebala dati prednost starijem 
djetetu. Jer, umre li starije dijete, izgubit će više svog životnog 
roditeljskog ulaganja nego ako umre mlađe. Možda će to biti 
razumljivije ako se napomene da će spašavanjem mlađeg brata majka 


morati u njega uložiti još dosta skupih sredstava samo kako bi ga 
podigla do uzrasta na kojem je stariji brat već bio. 


S druge strane, ako nije riječ o tako strogom izboru između 
života i smrti, za nju bi moglo biti najbolje dati prednost mlađem 
djetetu. Pretpostavimo primjerice da ona dvoji kome dati zalogaj hrane 
— mlađem ili starijem djetetu. Više je vjerojatno da je starije dijete, bez 
tuđe pomoći, sposobnije od mlađeg priskrbiti sebi hranu. Zato, 
prestane li ga majka hraniti, ono ne mora umrijeti. No, mlađe dijete, 
koje je premalo za samostalno pribavljanje hrane — vjerojatnije će 
umrijeti ako majka hranu daje njegovom velikom bratu. No, čak i 
slučaju kad bi majka prije pristala da umjesto starijeg brata umre 
mlađi, ona hranu ipak može dati mlađem, jer veći ionako ima manje 
izgleda da će umrijeti od gladi. Zato ženke sisavaca i odbijaju svoju 
djecu od prsiju umjesto da ih hrane dok su živa. U životu svakog djeteta 
nailazi trenutak kad se majci isplati prebaciti ulaganja s njega na 
buduću djecu. Kad taj trenutak dođe, ona će vjerojatno poželjeti odbiti 
ga od prsiju. Od majke, koja bi na neki način mogla saznati da joj je 
dotično dijete ujedno i posljednje, mogao bi se očekivati nastavak 
ulaganja njenih sredstva u njega do kraja njenog života, pa možda čak i 
da ga doji kao odraslog. Ipak, pritom ona mora “procijeniti" isplati li joj 
se možda više ulagati u unučiće, ili nećake i nećakinje, jer iako su joj ovi 
samo upola bliski no njena rođena djeca, njihov učinak na dobitak iz 
njenog ulaganja može biti više od dvostruko veći nego što je to od 
jednog njenog djeteta. 

Ovo je sada pravi trenutak za spominjanje zanimljive pojave, 
poznate pod nazivom menopauza, onog prilično naglog završetka 
reproduktivne plodnosti žena srednjih godina. Kod naših davnih 
predaka to vjerojatno i nije bila obična pojava, jer mnoge žene nisu ni 
doživjele te godine. No ipak, razlika između nagle promjene u životu 
žena i postepenog zamiranja plodnosti kod muškaraca ukazuje da u 
menopauzi postoji nešto genetski “promišljeno" — da je ona neko 
“prilagođavanje“. To je prilično teško objasniti. Na prvi pogled od žene 
bismo trebali očekivati neprestano rađanje djece sve dok ne umre, iako 
bi tijekom godina bila sve manja vjerojatnost za preživljavanje svakog 
njenog slijedećeg djeteta. Je li to vrijedno truda? Tu se moramo 
podsjetiti da je ona isto tako u rodu i sa svojim unučićima, iako upola 
manje bliskom. 


Zbog različitih razloga, možda povezanih s Medawarovom 
teorijom starenja (strana 53), žene su, živeći u prirodi, tijekom svojih 
godina postajale sve manje uspješne u skrbi za djecu. Stoga je 
očekivana dužina života djeteta neke starije majke bila manja od 
dužine života djeteta mlade majke. To znači, kad bi neka žena istoga 
dana dobila dijete i unuče, njeno bi unuče moglo očekivati duži život od 
njenog djeteta. Kad je žena dospjela u godine kad su prosječni izgledi 
svakog njenog djeteta za preživljavanje do odraslog doba bili točno 
upola manji nego što su to izgledi svakog njenog unuka istog uzrasta — 
svaki je gen za ulaganje u unuke, a ne u djecu, pomalo dobivao 
prednost. Takav gen nosi samo jedno od četvoro unuka; suparnički gen 
nosi jedno od dvoje djece, no veća očekivana dužina života unuka 
odnosi prevagu pa gen za “prema unucima" prevladava u zalihi gena. 
Žena ne bi mogla potpuno ulagati u unuke kad bi nastavila rađati 
vlastitu djecu. Zbog toga geni za reproduktivnu neplodnost u srednjim 
godinama postaju sve brojniji, budući da su takvi geni prenijeti u 
tijelima unuka, čijem je preživljavanju pridonio bakin altruizam. 

Ovo je jedno od mogućih objašnjenja evolucije menopauze kod 
žena. Plodnost muškaraca gubi se postupno, a ne naglo, vjerojatno 
zbog relativno malog ulaganja mužjaka u svako vlastito dijete. Ukaže li 
mu se prilika da ima djecu s mladim ženama, čak će i vrlo starom 
čovjeku uvijek biti isplativije ulaganje u djecu nego u unučiće. 

U ovom smo poglavlju, kao i u prošlom, sve promatrali s 
roditeljskog gledišta, uglavnom majčinog. Pitali smo se treba li od 
roditelja očekivati favoriziranje miljenika i koja je, općenito uzevši, 
najbolja politika ulaganja koju bi roditelj mogao usvojiti. No, možda i 
svako dijete može utjecati na to koliko će njegovi roditelji ulagati u 
njega, nasuprot ulaganjima u njegovu braću i sestre. Čak i ako roditelji 
“ne žele" pokazati pristranost u odnosu na svoju djecu, može li se 
dogoditi da si djeca nastoje izboriti povlašteni položaj? Bi li im se to 
isplatilo činiti? Točnije, bi li geni za sebičnost među djecom postali 
mnogobrojniji u genskoj zalihi nego suparnički geni odgovorni za 
prihvaćanje samo onog što nekome pravedno pripada? Tu građu je 
sjajno je obradio Trivers, u jednom članku iz 1974. godine, pod 
naslovom Sukob roditelj/potomak. 


Majka je u jednakom rodu sa svom svojom djecom, već rođenom 
i onom koja će se tek roditi. Isključivo genetski promatrano, ona ne bi 


trebala imati favorizirane miljenike, što smo već i vidjeli. Pokazuje li 
majka ipak neku pristranost, ona bi se trebala temeljiti na razlikama u 
očekivanoj dužini života, ovisno o starosti i ostalim okolnostima. Majka 
je, kao i svaka druga jedinka, dvostruko više “srodna" sama sa sobom 
nego s bilo kojim svojim djetetom. Pod uvjetom da je sve drugo 
jednako, to bi značilo da bi ona trebala najviše svojih sredstava sebično 
ulagati u samu sebe — no, sve drugo nije jednako. Ona za dobrobit 
svojih gena može više učiniti ako umjesto u sebe uloži dobar dio svojih 
sredstava u djecu. Djeca su mlada i bespomoćnija od nje pa stoga od 
svakog njenog ulaganja mogu imati više koristi nego ona sama. Geni za 
ulaganje u bespomoćnije jedinke, a ne u sebe samoga, mogu prevladati 
u genskoj zalihi, iako korisnici takvih ulaganja sadrže tek dio 
ulagačevih gena. To je razlog zbog kojeg životinje iskazuju roditeljsku 
nesebičnost, odnosno zašto iskazuju bilo koju vrstu rođačkog 
odabranog altruizma. 


No, pogledajmo to sada s gledišta djeteta. Ono je u jednako 
bliskom rodu sa svakim bratom i sestrom, kao što je njegova majka s 
njim. U svim tim slučajevima srodnost je 1/2. Stoga dijete “želi" da 
majka jedan dio svojih sredstava ulaže i u njegovu braću i sestre. 
Genski govoreći, ono je prema njima jednako nesebično raspoloženo 
kao i majka. Ali, s druge strane, dijete je dvaput bliže samome sebi nego 
bilo kojem bratu ili sestri, pa će zbog toga poželjeti za sebe više majčine 
skrbi nego što to ona ulaže u bilo kojeg njegovog brata ili sestru, pod 
uvjetom da je sve ostalo jednako. A u ovom slučaju — ostalo zaista 
može biti jednako. Ako ste vi i vaš brat istih godina i obojica imate 
jednaku korist od pola litre majčinog mlijeka, onda biste “morali“ 
pokušati oteti za sebe više nego što je pravedno, a isto to bi morao 
pokušati i vaš brat. Jeste li ikada vidjeli prasiće kako skviče ne bi li se 
svaki od njih prvi približio krmači kad ova legne da ih podoji? Ili djecu 
kad vrište tukući se oko posljednjeg komada torte? Izgleda da sebična 
pohlepa uvjetuje velik dio dječjeg ponašanja. 

Ali ni to nije sve. Natječem li se s bratom za zalogaj hrane i ako je 
brat mnogo mlađi od mene pa od te hrane može imati više koristi nego 
ja, mojim bi se genima možda isplatilo njemu prepustiti taj komad 
hrane. Stariji brat može za altruizam biti potpuno isto motiviran kao i 
roditelji: u oba slučaja, kao što smo vidjeli, srodnost je 1/2 i u oba 
slučaja mlađa jedinka može bolje iskoristiti uložena sredstva nego 


starija. Posjedujem li gen za prepuštanje hrane, onda postoji 50 posto 
izgleda da ga ima i moj brat. Iako taj gen ima dvaput više izgleda da 
bude u mom vlastitom tijelu — sto posto je u mome tijelu — moja 
potreba za hranom može biti manja nego što je polovica bratove 
potrebe. Općenito govoreći, dijete bi “moralo" otimati više roditeljskog 
ulaganja nego što mu pripada, ali samo do određene granice. Do koje to 
granice? Do one, na kojoj je čisti trošak njegove braće i sestara, rođenih 
ili onih koji se mogu roditi, točno dvostruk u odnosu na korist koju 
otimanje donosi njemu samome. 


Raspravimo sad odvikavanje od sisanja i kad ga započeti. Svaka 
majka želi u jednom trenutku prestati dojiti sadašnje dijete kako bi se 
mogla pripremiti za slijedeće. Kako je mlijeko pogodni izvor hrane do 
kojeg dolazi bez truda, sadašnje dijete ne želi biti odbijeno od sisanja i 
samo se brinuti za život. Točnije, ono će na kraju ipak otići i 
samostalno se brinuti o sebi, no to tek onda kad će za njegove gene biti 
korisnije ostaviti majci slobodu odgoja njegove mlađe braće i sestara, 
nego ako samo ostane uz nju. Što je dijete starije, to je manja dobit koju 
ono izvlači iz tih pola litre majčinog mlijeka. Jer što je veće, tih pola 
litre mlijeka je sve manji dio njegovih potreba za hranom, a ujedno 
postaje sve sposobnije da se, bude li prisiljeno, skrbi samo o sebi. 
Stoga, popije li neko starije dijete pola litre mlijeka koje je moglo biti 
uloženo u mlađe dijete, ono uzima srazmjerno veći dio roditeljskog 
ulaganja za sebe nego popije li tih pola litre mlijeka mlađe dijete. 
Rastom djeteta dolazi i trenutak kada će se majci više isplatiti prestati 
ga dojiti i umjesto u njega — početi ulagati u novo dijete. Nešto kasnije 
nastupit će doba kada će samo starije dijete najviše pridonijeti svojim 
genima prestankom sisanja. To je onaj trenutak kad će pola litre 
mlijeka više koristiti kopijama njegovih gena koje bi mogle biti prisutne 
u njegovoj braći i sestrama, nego što doprinose genima koji jesu 
prisutni u njemu samome. 

Neslaganje između majke i djeteta nije apsolutno neslaganje već 
kvantitativno — u ovom slučaju neslaganje oko vremenskog 
usklađivanja. Majka je spremna nastavljati s dojenjem sadašnjeg 
djeteta sve do trenutka dok ulaganje u njega ne dostigne točku 
“isplativosti", uzevši u obzir očekivanu dužina njegovog života i 
količinu sredstava već uloženih u njega. Do ovdje nema nikakvih 
neslaganja. Slično tome, i majka i dijete složno ne žele da ono nastavi 


sisanje i poslije trenutka kad će cijena koju plaćaju buduća djeca biti 
dvostruko veća od koristi koju ima sadašnje dijete. No, majka i dijete se 
ne slažu u pogledu prijelaznog razdoblja, razdoblja kad dijete dobiva 
više nego što mu po majčinom mišljenju pravedno pripada, ali kad je 
još uvijek cijena koju plaćaju ostala djeca i dalje manja od dvostruke u 
odnosu na korist koju to dijete ima. 

Vrijeme odbijanja od sisanja samo je jedan primjer predmeta 
sukoba interesa između majke i djeteta. Na njega se može gledati i kao 
na neslaganje između neke jedinke i svih njenih budućih, još nerođenih 
braće i sestara, s tim što majka staje na stranu svoje buduće, još 
nerođene djece. Još neposrednije natjecanje za majčino ulaganje može 
biti ono između istovremenih suparnika u leglu ili gnijezdu. I ovdje će 
majci obično biti važna samo pravedna raspodjela. 


Mnoge mlade ptice roditelji hrane u gnijezdu. Svi oni drže 
kljuniće širom otvorene i deru se iz sveg glasa dok roditelj spušta 
crvića ili neki drugi zalogaj hrane u otvoreni kljun pojedinog ptića. 
Koliko će se glasno pojedino mlado derati bilo bi, u idealnom slučaju, 
srazmjerno njegovoj gladi. Zato, bude li roditelj uvijek davao hranu 
najglasnijem, svi će ptići dobiti pravedno, jer kada jednome bude dosta, 
on se više neće derati onako glasno. Tako bi bilo u najboljem od svih 
mogućih svjetova — kada jedinke ne bi varale. No, u svjetlu našeg 
pojma sebičnog gena moramo očekivati himbene jedinke, laž glede 
gladi. To laganje će se neprestano povećavati, na prvi pogled sasvim 
besmisleno, 


jer možemo zamisliti, budu li svi lagali i preglasno se drečali, 
određena razina glasnoće postat će norma i, u stvari, prestati biti laž. 
Pa ipak, povratka nema, jer svaka jedinka koja načini prvi korak u 
pravcu smanjenja glasnoće drečanja, bit će kažnjena smanjenim 
hranjenjem te će najvjerojatnije ostati gladna. No, pijukanje ptića ne 
postaje beskonačno glasno iz nekih drugih razloga. Primjerice, glasno 
drečanje privlači grabljivice, a uz to zahtjeva i više energije. 

Ponekad, kao što smo vidjeli, u leglu postoji i neki žgoljavko, 
mnogo manji od ostalih. On se nije sposoban boriti za hranu jednako 
snažno kao ostali pa žgoljavci često ugibaju. Proučili smo okolnosti pod 
kojima bi se majci stvarno isplatilo pustiti žgoljavka uginuti. Po intuiciji 
bismo mogli pretpostaviti da će se sam žgoljavko nastojati boriti do 
posljednjeg daha, ali teorijska predviđanja to neminovno ne potvrđuju. 


Čim neki žgoljavko postane tako malen i slab da se očekivana dužina 
njegovog života smanji na vrijednost kada će korist koju će on imati od 
roditeljskog ulaganja biti manja od pola koristi koju isto ulaganje 
potencijalno može dati ostaloj djeci, žgoljavko će pristojno i drage volje 
uginuti. Time će on najviše pomoći svojim genima. Zapravo gen koji 
daje uputu: “Tijelo moje, ako si mnogo manje od tijela tvoje braće u 
leglu, diži ruke od borbe i ugini" — mogao bi biti uspješan u genskoj 
zalihi, jer ima 50 posto izgleda da će se naći i u tijelu svakog spašenog 
brata ili sestre, dok su izgledi da preživi u tijelu žgoljavka ionako vrlo 
mali. U životu žgoljavka mora postojati točka s koje više nema 
povratka. Prije nego što dostigne tu točku, on se mora boriti za 
preživljavanje. No, čim je dostigne mora se predati i, po mogućnosti, 
dopustiti da ga pojedu roditelji i ostali iz legla. 


To nisam spomenuo kad smo raspravljali o Lackovoj teoriji 
veličine legla, no opravdano je da majka, koja se ne može odlučiti koja 
je optimalna veličina legla u tekućoj godini — usvoji sljedeću strategiju. 
Ona može snijeti jedno jaje više nego što “misli" da će vjerojatno biti 
stvarni optimum. Zatim, dogodi li se te godine bolja žetva od očekivane, 
ona će odgojiti i to jedno dijete više. Ako ne, može skresati svoje 
gubitke. Bude li uvijek vodila računa i hranila svoje mlade istim 
redoslijedom, recimo po veličini, pobrinut će se da jedno, možda 
žgoljavko, brzo ugine pa na njega neće biti potrošeno previše dobara, 
osim početnog ulaganja u žumanjak ili nešto odgovarajuće. S 
majčinskog stanovišta, to bi moglo biti objašnjenje za pojavu 
žgoljavaca. U majčinoj okladi s prirodom, on je žrtvovan. To je 
zapaženo kod mnogih ptica. 


Upotrijebimo li onu našu metaforu po kojoj je životinja, kao 
jedinka, stroj za preživljavanje koji se ponaša kao da mu je “svrha" 
očuvanje vlastitih gena, onda možemo govoriti o sukobu između 
roditelja i potomaka, o borbi generacija. Ta je borba lukava, i svaka se 
strana snalazi kako najbolje može. Dijete neće propustiti priliku za 
varanje. Pravit će se gladnijim nego što je, možda i mlađim, i u većoj 
opasnosti nego što je stvarno. Ono je premalo i preslabo za fizičko 
maltretiranje roditelja, ali će se koristiti svakim psihološkim oružjem 
koje mu bude na raspolaganju: laganjem, varanjem, izrabljivanjem, sve 
do točke kad će početi kažnjavati svoje rođake više nego što to dopušta 
njegova genetska srodnost s njima. Roditelji, s druge pak strane, 


moraju biti oprezni i moraju nastojati da tim laganjem i varanjem ne 
budu prevareni. To je jednostavno postići. Zna li roditelj da će njegovo 
dijete lagati glede gladi, može primjeniti taktiku po kojoj bi ga hranio 
određenom količinom hrane i ni mrvicom više, iako dijete nastavlja s 
vikom. Problem se može pojaviti ako dijete možda ipak ne laže pa će, 
umre li zbog toga, roditelji izgubiti dio svojih dragocjenih gena. Neke 
ptice mogu uginuti već poslije gladovanja od svega nekoliko sati. 

A. Zahavi je ukazao na posebno opak oblik dječje ucjene: dijete 
tako vrišti kao da namjerno privlači grabljivice gnijezdu. Dijete “zove": 
“Lisice, lisice, dođi i odnesi me." Jedini je način na koji roditelj može 
zaustaviti tu vrisku nahraniti dijete. Tako njegov udio u hrani postaje 
veći nego što je pravedno, no po cijenu određene opasnosti po njega 
samog. Temeljna zamisao ove bezobzirne taktike ista je ona koju 
koristi i terorist, otmičar zrakoplova, prijeteći, ne udovolji li se 
njegovim zahtjevima, aktiviranjem bombe iako se i sam nalazi u 
zrakoplovu. Sumnjam da bi evolucija ikada mogla dati prednost ovoj 
zamisli, ne zbog toga što je previše bezobzirna, već zato što ne 
vjerujem da bi se to moglo isplatiti mladuncu-ucjenjivaču. Ako 
grabljivac zaista dođe, mlado može previše izgubiti. To je izrazito jasno 
kad se radi o pojedincu, a to i je slučaj kojeg je razmatrao Zahavi. Bez 
obzira na to koliko je majka već uložila u njega, mlado bi i dalje trebalo 
cijeniti vlastiti život više nego što ga cijeni njegova majka, jer ono nosi 
samo polovinu njenih gena. Osim toga, ta se taktika ne bi isplatila čak 
ni u slučaju kad bi ucjenjivač bio jedan od više nemoćnih potomaka u 
zajedničkom gnijezdu, jer u svakome od ugrožene braće i sestara 
ucjenjivač ima genetski ulog od 50 posto, kao i ulog od 100 posto u 
samome sebi. Ova bi se teorija, pretpostavljam, mogla pokazati 
opravdanom samo u slučaju kad bi grabljivac imao naviku uzimati iz 
gnijezda tek najvećeg ptića. Tada bi se manjem isplatilo koristi taktiku 
privlačenja grabljivaca, jer time ne bi znatnije ugrožavao samog sebe. 
To bi odgovaralo situaciji u kojoj biste vi, umjesto prijetnje bacanjem 
sebe u zrak aktiviranjem bombe, držali revolver prislonjen uz bratovu 
glavu. Vjerojatnije bi se ucjenjivačka taktika mogla isplatiti jedino 
mladom kukavice. Kao što je poznato, ženka kukavice nosi po jedno 
jaje u nekoliko “starateljskih" gnijezda, a onda starateljima, 
pripadnicima neke druge vrste, prepušta skrb za mladu kukavicu. Zbog 
toga mala kukavica nema nikakvog genetskog uloga u braći i sestrama 
iz starateljskog gnijezda. (Neke vrste malih kukavica neće ni imati 


braće i sestara u starateljskom gnijezdu, i to zbog jednog groznog 
razloga na koji ćemo se još vratiti. Zasad ću pretpostaviti da je riječ o 
jednoj od onih vrsta kod kojih u starateljskom gnijezdu postoje i braća i 
sestre.) Kad bi se mala kukavica javljala dovoljno glasno da privuče 
grabljivice, mogla bi izgubiti mnogo — život — no starateljica bi mogla 
izgubiti još više — možda četiri svoja ptića. Zbog toga bi joj se 
vjerojatno isplatilo hraniti kukavicu više nego što je to pravedno, a što 
se same kukavice tiče — dobit koju bi od toga imala mogla bi odnijeti 
prevagu nad opasnošću. 


U ovom bi se trenutku možda bilo pametno vratiti poštovanja 
dostojnom jeziku gena — tek toliko da budemo sigurni da nas 
subjektivne metafore nisu odvele predaleko. Koja je stvarna važnost 
pretpostavke da mala kukavica “ucjenjuje" svoje staratelje pozivom: 
“Grabljivice, dođi i pokupi mene i svu moju malu braću i sestre"? 
Govoreći jezikom gena to bi značilo sljedeće: 

Kukavičini geni za glasno javljanje postali su mnogobrojniji u 
kukavičinom genskoj zalihi zato što je glasno javljanje povećavalo 
vjerojatnost njenog hranjenja od strane staratelja. Razlog zbog kojeg su 
staratelji na taj način odgovarali na krikove leži u tome što su se geni 
za odgovaranje na glasno javljanje raširili po genskoj zalihi 
starateljskih vrsta. A ti su se geni raširili po genskoj zalihi zbog toga što 
su staratelji, koji nisu davali malim kukavicama dodatne količine hrane 
odgajali manji broj vlastite djece — manje od onih staratelja koji su 
obilno hranili svoje kukavice. Jer, glasni krikovi za hranom malih 
kukavica privlačili su grabljivice gnijezdu. Iako je bilo manje vjerojatno 
da će kukavičini geni odgovorni za tiše javljanje završiti u želucu neke 
grabljivice nego geni odgovorni za glasno, kukavice koje nisu puštale 
glasne krikove plaćale su kaznu u obliku smanjenog hranjenja. Zato su 
se po kukavičinoj genskoj zalihi raširili geni za glasno javljanje. 

Sličan tijek genetičkog razmišljanja, koji bi išao tragom ovog 
subjektivnog argumenta, pokazao bi, iako bi se onaj ucjenjivački gen 
vrlo lako mogao raširiti po kukavičinom genskoj zalihi, malu 
vjerojatnost da će se on proširiti i po genskoj zalihi neke obične vrste, 
ako zbog ničeg drugog onda zbog toga što bi privlačio grabljivice. 
Naravno, i kod neke obične vrste mogli bi se naći drugi razlozi za 
širenje gena glasnog javljanja, kao što smo to već vidjeli, no takvi bi 
geni ujedno djelovali na povremeno privlačenje grabljivica. No to bi 


ovdje, ako ništa drugo, selektivno uvjetovalo sve tiše javljanje. U 
pretpostavljenom slučaju s kukavicama, same grabljivice bi, ma koliko 
to u početku paradoksalno zvučalo, dovodile do sve glasnijeg javljanja. 


Nema nikakvih dokaza da kukavice i ostale ptice sličnih 
“podmetačkonametničkih" navika stvarno koriste taktiku ucjenjivanja. 
No, bezobzirnost im ni u kojem slučaju nije strana. Ptice pčelarice, 
primjerice, poput kukavica nose jaja u gnijezda pripadnika ostalih 
vrsta. Ptić pčelarice ima oštar, kukast kljun. Čim se izlegne, još slijep, 
gol i u svakom drugom pogledu bespomoćan, kljuje i mrcvari potomke 
svojih staratelja do smrti: mrtvi nisu konkurencija za hranu! Obična 
britanska kukavica postiže isto na nešto drukčiji način. Ona ima kratko 
vrijeme izlijeganja, pa se mala kukavica uspijeva ispiliti prije potomaka 
staratelja. Čim se izlegne, ona slijepo i mehanički, ali uništavajuće 
uspješno, izbacuje iz gnijezda ostala jaja. Zavuče se ispod jaja i uglavi 
ga u udubinu na svojim leđima. Zatim polako natraške odlazi do ruba 
gnijezda, držeći jaje između zametaka krila, i izbacuje ga na zemlju. To 
čini i s ostalim jajima, sve dok ne ostane sama u gnijezdu i tako osigura 
pažnju staratelja samo za sebe. 

Jedna od najznačajnijih činjenica koje sam naučio posljednjih 
godina dolazi iz Španjolske, od F. Alvareza, L. Ariasa de Reyna i H. 
Segura. Oni su ispitivali sposobnost potencijalnih staratelja — 
potencijalnih žrtava kukavica — za otkrivanje uljeza, kukavičinih jaja 
ili kukavičinih ptića. Izvodeći svoje pokuse, imali su prigodu u svračja 
gnijezda staviti jaja i ptiće kukavica i, usporedbe radi, jaja i ptiće drugih 
vrsta. Jednom prilikom stavili su u svračje gnijezdo malu lastavicu. 
Sljedećeg su dana opazili na zemlji ispod gnijezda jedno svračje jaje. 
Nije bilo razbijeno, pa su ga podigli, vratili na mjesto i promatrali. To 
što su vidjeli izuzetno je značajno. Mala lastavica, ponašajući se poput 
mlade kukavice, izbacila je jaje iz gnijezda. Ponovno su vratili jaje u 
gnijezdo, no ponovilo se potpuno isto. Mala lastavica koristila se 
kukavičinom metodom nošenja jajeta na leđima između zametaka krila 
i hodanjem unatrag do ruba gnijezda sve dok se jaje ne bi strovalilo 
izvan njega. 

Možda je razumno što Alvarez i njegove kolege nisu pokušali 
objasniti ovo zapanjujuće zapažanje. Kako se takvo ponašanje moglo 
razviti u lastavičinoj genskoj zalihi? Ono mora odgovarati nekom 
ponašanju u normalnom životu lastavica. Nije uobičajeno da se male 


lastavice nalaze u svračjem gnijezdu, pa ni u ničijem drugom osim u 
vlastitom. Da li se takvo ponašanje moglo razviti tijekom 
prilagođavanje protiv kukavica? Da li prirodno odabiranje u 
lastavičinoj genskoj zalihi daje prednost politici protunapada, odnosno 
genima odgovornim za borbu protiv kukavice njenim vlastitim 
oružjem? Nepobitna je činjenica da kukavice obično nametnički ne 
naseljavaju lastavičja gnijezda. Vjerojatno je gore spomenuto 
ponašanje lastavica razlog tome. Po ovoj teoriji, ono što se u pokusu 
događalo sa svračjim jajima slučajno je jednako onom što se događa i s 
kukavičjim, jer su svračja jaja, kao i kukavičja, veća od lastavičjih. No, 
ako mala lastavica može otkriti razliku između nekog velikog jajeta i 
normalnog jaja vlastite vrste, onda to sigurno može i majka. Ako je 
tako, zašto majka ne izbaci kukavičino jaje — budući bi to njoj bilo 
mnogo lakše nego ptiću. Isti se prigovor može uputiti i onoj teoriji po 
kojoj se mala lastavica normalno ponaša uklanjajući iz gnijezda mućke 
i ostale otpatke. I ponovno bi se moglo reći kako bi taj zadatak bolje 
obavljali — i obavljaju ga — roditelji. Činjenica da ovaj težak i složeni 
postupak izbacivanja jajeta izvodi slaba i bespomoćna mala lastavica, 
dok bi to odrasla ptica sigurno mogla izvesti mnogo lakše, navodi me 
na zaključak da, s roditeljskog gledišta, ptić čini zlodjelo. 

Čini mi se potpuno shvatljivim kako pravo objašnjenje nema 
nikakve veze s kukavicama. Možda se od ovog što ću sad izreći ledi krv 
u žilama, ali možda to male lastavice stvarno čine jedna drugoj? Kako 
će se prvorođenče morati natjecati za roditeljsko ulaganje s još 
neizlegnutom braćom i sestrama, možda bi ono imalo koristi od toga 
što će život započeti izbacivanjem kojeg od preostalih jaja. 

Po Lackovoj teoriji, optimalna veličina legla promatrana je s 
gledišta roditelja. Ako sam majka-lastavica, s mog stanovišta optimalna 
je veličina legla, recimo, pet jaja. Ali ako sam mala lastavica, optimalna 
veličina legla, po mojem viđenju, može biti i neki znatno manji broj jaja, 
pod uvjetom da sam i ja uključen! Majka raspolaže određenom 
količinom roditeljskog ulaganja koje “Želi" podjednako rasporediti na 
petoro mladih. No svaki ptić želi više nego što iznosi ona njemu 
pripadajuća petina. Za razliku od kukavice, on ne želi sve za sebe, jer se 
s ostalim ptićima nalazi u rodu. No, želi svakako više od jedne petine. 
On može pripadajući dio povisiti na jednu četvrtinu jednostavnim 
izbacivanjem jednog jajeta; na jednu trećinu — izbaci li još jedno. 


Prevedemo li to na jezik gena — gen odgovoran za ubojstvo braće 
mogao bi se lako proširiti po genskoj zalihi, jer su 100 postotni izgledi 
da će se on nalaziti u tijelu jedinke koja je izvršila bratoubojstvo, a 
samo 50 posto u tijelu njene žrtve. 


Glavna je zamjerka ovoj teoriji je to da je vrlo teško povjerovati 
da nitko ne bi zapazio to opako ponašanje ako se ono stvarno zbiva. Za 
to nemam uvjerljivog objašnjenja. U različitim djelovima svijeta postoje 
različite podvrste lastavica. Poznato je da se španjolska podvrsta 
razlikuje, recimo od britanske, po mnogo čemu. Španjolska podvrsta 
nije bila podvrgnuta onako opsežnim promatranjima kao britanska, pa 
pretpostavljam da se i kod španjolskih lastavica događaju 
bratoubojstva, ali da su to promatrači jednostavno previdjeli. 


Želim ukazati na nešto vrlo općenito i zato predlažem tako 
nevjerojatnu zamisao kao što je pretpostavka o bratoubojstvu. Hoću 
reći da je ono bezobzirno ponašanje male kukavice krajnji slučaj nečeg 
što se sigurno zbiva u svakoj obitelji. Rođena braća u bližem su 
međusobnom rodu nego što je to mala kukavica s “braćom" iz obitelji 
hranitelja, no tu je razlika samo stupnjevita. Čak i ako ne možemo 
povjerovati u neposredni razvoj bratoubojstva, moraju postojati 
mnogobrojni manji primjeri sebičnosti u kojima nad cjenom, koju 
dijete plaća u vidu gubitka braće i sestara, prevagu odnosi korist, u 
odnosu većem od dva prema jedan, koju samo dijete iz toga izvlači. U 
takvim slučajevima, kao i u primjeru dobi odbijanja od sisanja, između 
roditelja i djeteta postoji istinski sukob interesa. 


Tko ima najviše izgleda na pobjedu u toj borbi generacija? R. D. 
Alexander je napisao jedan zanimljiv članak i natuknuo da na ovo 
pitanje postoji općeniti odgovor. Po njemu će uvijek pobjeđivati 
roditelji.2“ No, ako je to točno, onda ste čitajući ovo poglavlje samo 
gubili vrijeme. Ako je Alexander u pravu, slijedile bi mnoge 
zanimljivosti. Altruističko ponašanje, recimo, moglo bi se razviti ne 
zbog koristi koju bi imali geni same jedinke, već isključivo zbog koristi 
gena roditelja. Roditeljsko manipuliranje, upotrebimo li Alexanderov 
izraz, postaje alternativni evolucijski uzrok nesebičnog ponašanja, 
neovisan o neposrednom rodbinskom ponašanju. Zato je važno ispitati 
Alexanderovo razmišljanje te se uvjeriti i shvatiti zašto on nije u pravu. 
To bi stvarno trebalo izvesti matematičkim putem, no mi u ovoj knjizi 
izbjegavamo izravno koristiti matematiku, ali je moguće i putem 


intuicije shvatiti što nije u redu s Alexanderovom tezom. 


Njegova je osnovna genetska tvrdnja sadržana u slijedećem 
skraćenom navodu: “Pretpostavimo da neko mlado... uzrokuje 
nejednaku raspodjelu roditeljske skrbi u vlastitu korist, pa time 
umanjuje opću majčinu reprodukciju. Gen koji tako povećava životnu 
sposobnost i dobrobit jedinke dok je ona još mlado, sigurno će to 
umanjiti kad postane odrasla jedinka i sama roditelj, jer će takvi 
mutantni geni postojati u povećanom omjeru u potomstvu takve 
mutantne jedinke." To što Alexander razmatra novo mutirani gen nije 
bitno za raspravu. Bolje je zamisliti da se radi o nekom rijetkom genu 
naslijeđenom od jednog od roditelja. “Životna sposobnost" je ovdje 
samo tehnički izraz uspješnosti u razmnožavanju. Alexander ovdje u 
stvari kaže: gen koji je odgovoran za prisvajanje skrbi od strane malog 
djeteta više nego što je pravedno, a po cijenu ukupne roditeljske 
reprodukcije, možda zbilja povećava svoje izglede za preživljavanje. 
No, kada dijete postane roditelj platit će kaznu, jer će njegova djeca 
najvjerojatnije naslijediti taj isti sebični gen i to će umanjiti njegov opći 
uspjeh u razmnožavanju. Takvo bi dijete bilo napadnuto vlastitim 
oružjem. Zato taj gen ne bi mogao imati uspjeha i zato roditelji uvijek 
moraju pobjeđivati u tom sukobu generacija. 


Ova bi tvrdnja odmah trebala pobuditi našu sumnju, jer se 
temelji na pretpostavci genetske asimetrije koja tu stvarno ne postoji. 
Alexander koristi izraze “roditelj" i “potomak" kao da između njih 
postoji neka bitna genetska razlika. Kako smo već vidjeli, iako između 
roditelja i djece postoje stvarne razlike — roditelji su, recimo, stariji od 
djece — djeca potječu iz roditeljskih tijela i tu stvarno nema neke bitne 
genetske asimetrije. S koje god je strane gledali, srodnost iznosi 50 
posto. Kako bih ilustrirao tu misao, ponovit ću Alexanderove riječi, ali 
tako što ću riječi “roditelj", “mlado" i ostale slične, upotrebljavati 
obrnuto. “Pretpostavimo da roditelj nosi neki gen koji je odgovoran za 
podjednaku raspodjelu roditeljske skrbi. Gen koji na taj način povećava 
životnu sposobnost i dobrobit jedinke dok je ona roditelj, sigurno 
umanjuje tu sposobnost kada je jedinka dijete.“ Tako smo došli do 
zaključka suprotnog Alexanderovom, odnosno do zaključka da u 
svakom sukobu roditelj- potomak — dijete mora pobijediti! 


Tu očito nešto nije u redu. Oba su dokaza prejednostavno 
postavljena. Svrha mog obrnutog navoda nije bilo dokazivanje nečeg 


suprotnog onome što tvrdi Alexander, već sam jednostavno htio 
pokazati da takvim umjetnim asimetričnim načinom nije moguće ništa 
dokazati. Oba su Alexanderova dokaza, kao i moje izokretanje tih 
dokaza pogrešna, jer ih se promatra sa stanovišta jedinke — u 
Alexanderovom slučaju roditelja, u mom djeteta. Mislim da se u takvu 
pogrešku vrlo lako uleti koristeći se tehničkim izrazom kao što je 
“Životna sposobnost". Zato sam je i izbjegavao koristiti u ovoj knjizi. 
Stvarno postoji samo jedna bitnost čije je stanovište važno u evoluciji, a 
ta je bitnost — sebični gen. Geni će u mladim tijelima biti odabrani po 
sposobnosti za nadmudrivanje roditeljskih tijela; geni u roditeljskim 
tijelima bit će odabrani prema sposobnosti za nadmudrivanje mladih. 
Nema nikakvog paradoksa u tome što isti geni sukcesivno zauzimaju 
mlada i roditeljska tijela. Geni su odabrani po njihovoj sposobnosti za 
najbolje korištenje “oruđa" koja im stoje na raspolaganju: oni će 
iskoristiti svaku praktičnu prigodu koja im se pruža. Kad se neki gen 
nalazi u mladome tijelu, njegove će se praktične mogućnosti razlikovati 
od onih koje taj gen ima nalazi li se u tijelu roditelja. Zato će njegova 
optimalna politika na te dvije razine njegove tjelesne životne povijesti 
biti različita. No, nema razloga za zaključak kakav stvara Alexander, da 
kasnija optimalna politika mora neminovno nadjačati raniju. 


Prigovor Alexanderu se može uputiti i na drugi način. Naime, on 
je prešutno pretpostavio pogrešnu asimetriju odnosa roditelj /dijete s 
jedne, i odnosa brat/sestra s druge strane. Sjetite se da je, po Triversu, 
opasnost od gubitka braće i sestara, koji nose po polovinu njegovih 
gena, razlog zbog kojeg sebično dijete, koje grabi više nego što mu 
pripada, uzima samo do određene točke. No, braća i sestre samo su 
posebni slučaj rođaka čija je srodnost s jedinkom 50 posto. Buduća 
djeca samog sebičnog djeteta genetski nisu ni manje ni više “vrijedna“ 
od njegove braće i sestara. Stoga stvarno treba odmjeriti ukupni čisti 
gubitak koji proizlazi od grabeža više sredstava nego što nekome 
pripada, i to ne samo zbog gubitka braće i sestara, već isto tako zbog 
gubitka budućih potomaka zbog međusobne sebičnosti. Alexander je 
dobro ukazao na nepogodnu stranu sebičnosti u mladosti koja prelazi i 
na djecu sebičnika, te tako, dugoročno gledano, umanjuje njegov 
uspjeh u razmnožavanju, što jednostavno znači da i ovo moramo 
dodati drugoj strani jednadžbe koja sadrži gubitke. Neko će dijete i 
dalje dobro prolaziti bude li sebično, sve dok njegova čista dobit bude 
bar polovina ili više od čistog gubitka njegovih bliskih rođaka. No, pod 


“bliski rođaci" treba obuhvatiti ne samo braću i sestre, već isto tako i 
vlastitu buduću djecu. Svaka bi jedinka vlastitu dobrobit trebala cijeniti 
kao dvaput vredniju od dobrobiti njegove braće, što i je osnovna 
Triversova pretpostavka. No, svaka bi se jedinka, isto tako, trebala 
cijeniti dvaput više od svakog svojeg budućeg djeteta. Alexanderov 
zaključak da u sukobu interesa roditeljska strana ima urođenu 
prednost, nije ispravan. 


Osim te svoje osnovne genetske tvrdnje, Alexander ima i 
nekoliko praktičnijih zaključaka koji proizlaze od neporecivih 
asimetrija odnosa roditelj /dijete. Roditelj je aktivniji partner, onaj koji 
stvarno obavlja poslove — oko nabavljanja hrane itd. — te zato može i 
nametati svoje uvjete. Odluči li roditelj uskratiti svoj rad, dijete protiv 
toga ne može mnogo učiniti, jer je manje i ne može uzvratiti. Tako je 
roditelj u položaju nametati svoju volju, bez obzira na ono što dijete 
možda želi. Ovaj zaključak, jasno, nije pogrešan, jer u ovom slučaju 
asimetrija koju on pretpostavlja stvarno i postoji. Roditelji su stvarno 
veći, jači i iskusniji od djece. Kao da sve dobre karte oni drže u svojim 
rukama. No i mladi kriju u rukavu nekoliko aduta. Na primjer, roditelju 
je važno znati koliko je pojedino njegovo dijete gladno, kako bi hranu 
razdijelio na najkorisniji način. On bi, naravno, mogao svu hranu 
razdijeliti djeci ravnomjerno, ali u idealnom svijetu to bi bilo manje 
uspješno od sustava davanja malo više hrane onima koji bi to zbilja 
mogli najbolje iskoristiti. Za roditelja bi idealni sustav bio onaj u kojem 
bi svako dijete točno reklo koliko je gladno, a kao što smo vidjeli — 
takav sustav gotovo se i razvio. No, mladima je moguće lagati, jer samo 
oni točno znaju koliko su gladni, dok to roditelj može samo nagađati i 
ne zna govore li djeca istinu ili ne. Roditelju je gotovo nemoguće otkriti 
sitnu laž, iako već krupnu može prozreti. 

Zbog toga roditelji imaju koristi od toga saznaju li kad im je 
mlado zadovoljno, a i za mlado je dobro ako je sposobno izraziti svojim 
roditeljima svoje zadovoljstvo. Znaci poput predenja ili osmijeha 
možda su i odabrani zato što omogućuju roditeljima da saznaju koje 
njihove aktivnosti najviše gode njihovoj djeci. Majci je djetetov osmijeh, 
ili Zvuk predenja njenog mačića, isti poticaj kao što je to štakoru u 
labirintu pomisao na hranu nakon obavljene zadaće. No, pokaže li se 
jednom da je umiljat osmijeh ili glasno predenje nešto što donosi 
korist, dijete će se poslije uvijek koristi tim osmijehom ili predenjem 


kako bi manipuliralo roditeljima i priskrbilo si veći dio roditeljskog 
ulaganja nego što mu pravedno pripada. Nema, dakle, općeg odgovora 
na pitanje tko će vjerojatnije pobijediti u toj borbi generacija. Ono što 
se konačno pojavljuje je kompromis između idealne situacije kakvu želi 
dijete i idealne situacije kakvu želi roditelj. Ta se borba može 
usporediti s borbom između kukavice i hranitelja — naravno, to nije 
tako ogorčena borba, jer neprijatelji ovdje imaju određenih zajedničkih 
genetskih interesa, oni su neprijatelji samo do jedne razine ili u vrijeme 
određenog kritičnog razdoblja. Pa ipak, mnogim se taktikama kojima se 
služe kukavice, taktikama varanja i izrabljivanja, mogu koristiti i 
rođeni potomci, jedino što će se to rođeno mlado uzdržati od totalne 
sebičnosti kakva se može očekivati od male kukavice. 


Možda ovo poglavlje, kao i sljedeće u kojem ćemo govoriti o 
sukobu između seksualnih partnera, izgleda strahovito cinično, a kod 
ljudi koji su kao roditelji jako odani svojoj djeci, a i međusobno, čak i 
izaziva potištenost. Još jednom moram naglasiti da ne govorim o 
svjesnim pobudama. Nitko ne tvrdi da djeca zbog tih sebičnih gena koji 
se nalaze u njima varaju roditelje svjesno i namjerno. I moram 
ponoviti, kad kažem nešto poput “dijete ne bi smjelo propustiti priliku 
za varanje... laganje, izrabljivanje..." ja se riječju “smjeti" koristim na 
poseban način. Ja takvo ponašanje ne smatram moralnim ili poželjnim, 
niti ga ne podržavam. Ovim jednostavno kažem da prirodno odabiranje 
nastoji dati prednost onoj djeci koja se tako ponašaju, pa promatramo 
li populacije divljih životinja, možemo očekivati sebičnost i varanje 
unutar obitelji. Izraz “dijete treba varati" znači da geni koji mogu 
navesti dijete na varanje imaju prednost u genskoj zalihi. Ako postoji 
neka poruka koju bi ljudi mogli iz toga izvući, onda je to pouka da svoju 
djecu moramo učiti nesebičnosti, jer ne možemo očekivati nesebičnost 
kao dio njihove biološke prirode. 


“rje vokala 


AKO ČAK I IZMEĐU roditelja i djece, koja nose po 50 posto 
njihovih gena, postoji sukob interesa, koliko li je taj sukob tek oštar 
između partnera koji nisu u međusobnom rodu? Sve što je njima 
zajedničko samo je 50 posto genetskog suvlasništva u zajedničkoj djeci. 
Kako su i otac i majka zainteresirani za dobrobit različitih polovica iste 
djece, onda će vjerojatno oboje imati koristi budu li surađivali u 
podizanju te djece. Ako jedan roditelj u tome prođe s manje ulaganja 
no što bi bio njegov pravedni udio u ulaganju skupnih sredstava u 
svako dijete, on će biti na dobitku, budući da će mu preostajati više 
sredstava za trošenje na drugu djecu s drugim seksualnim partnerima, 
i tako će rasprostraniti veći broj svojih gena. Stoga se lako može 
zamisliti da svaki partner pokušava izrabiti onoga drugog i pokušava 
ga primorati na veća ulaganja. U idealnom slučaju, svako bi se biće 
“voljelo" (ne mislim na tjelesno uživanje, premda je i to moguće) pariti 
s onoliko pripadnika suprotnog spola koliko joj je to prilike omoguće, a 
partneru prepustiti podizanje djece. Kao što ćemo vidjeti, ovo 
mužjacima mnogih vrsta i uspijeva, dok su kod mnogih drugih vrsta 
mužjaci obvezni ponijeti podjednak teret pri podizanju djece. Ovakvo 
viđenje seksualnog partnerstva kao odnosa uzajamnog nepovjerenja i 
uzajamnog izrabljivanja, posebno je naglasio Trivers. Za etologe je 
ovakvo viđenje srazmjerno novo. Do sada smo o seksualnom 
ponašanju, parenju i udvaranju koje mu prethodi obično razmišljali 
kao o jednom bitno suradničkom pothvatu koji se poduzima zbog 
uzajamne koristi, pa čak i zbog dobrobiti vrste! 


Vratimo se prvim načelima i zavirimo u temeljnu prirodu 
muškosti i ženskosti. U trećem poglavlju raspravljali smo o spolnosti 
bez isticanja njene osnovne asimetrije. Jednostavno smo prihvatili da 
se neke životinje nazivaju mužjacima, a druge ženkama, a da se nismo 
zapitali što te riječi stvarno znače. Što je bit muškosti? Što, u biti, 


određuje ženku? Mi kao sisavci smatramo da spol određuje cijeli niz 
odlika — posjedovanje penisa, rađanje potomaka, dojenje istih iz 
posebnih mliječnih žlijezda, određena kromosomska svojstva i tako 
dalje. Ova mjerila za određivanje spola neke jedinke vrijede kod 
sisavaca, ali kad se govori općenito o životinjama i biljkama — ona nisu 
ništa pouzdanija nego što bi nošenje hlača bilo relevantno mjerilo za 
procjenjivanje spola kod ljudi. Kod žaba, primjerice, ni jedan spol nema 
penis. Možda, stoga, riječi “mužjak" i “ženka" i nemaju neko opće 
značenje. To su, na kraju, samo riječi, pa ako nam one ne pomažu da 
opišemo žabe, onda ih slobodno možemo i odbaciti. Odlučimo li tako, 
žabe možemo podijeliti na spol 1 i spol 2. No ipak, i kod životinja i 
biljaka postoji bitna odlika spolova koja mužjake određuje kao 
mužjake, a ženke kao ženke. A to je — da su spolne stanice ili “gamete" 
mužjaka znatno manje i brojnije nego gamete ženki. To je uvijek tako, 
bez obzira na to je li riječ o životinjama ili biljkama. Jedna skupina 
jedinki ima velike spolne stanice i za njih dogovorno upotrebljavamo 
riječ “ženka". Druga pak skupina, koju dogovorno nazivamo 
mužjacima, ima sitne spolne stanice. Ova je razlika posebno uočljiva 
kod gmazova i ptica, gdje je jedna jedina jajna stanica toliko velika i 
hranjiva da više tjedana hrani mlado koje se iz nje razvija. Čak je i kod 
ljudi, kod kojih je mikroskopski malo, jaje mnogo puta veće od 
spermija. Kao što ćemo vidjeti, sve ostale razlike između spolova 
moguće je objasniti na temelju te jedne osnovne razlike. 


Kod nekih jednostavnih organizama, kod nekih gljiva, recimo, 
muškosti i ženskosti nema, iako postoji neka vrsta spolnog 
razmnožavanja. U sustavu poznatom kao izogamija jedinke se ne dijele 
na dva spola. Svatko se može pariti sa svakim drugim. Ne postoje dvije 
različite vrste gameta — spermiji i jaja, već su sve spolne stanice 
jednake i zovu se izogamete. Nove jedinke stvaraju se spajanjem dviju 
izogameta, od kojih je svaka nastala mejotičkom podjelom. Ako imamo 
tri izogamete — A, Bi €, izogameta A se može spojitisBiC,a B se može 
spoji s A i C. Kod stvarnih seksualnih sustava to nikad nije moguće. Ako 
je A spermij i može se spojiti s Bili € onda Bi C moraju biti jaja te se B 
nikada ne može spojiti s C. 

Kad se dvije izogamete spoje, obje novoj jedinki prilažu 
podjednak broj gena, kao i podjednake količine zaliha hrane. Spermiji i 
jaja također prilažu podjednak broj gena, no jaja prilažu mnogo veće 


zalihe hrane. Spermiji tu, u stvari, ne daju nikakav doprinos i jedino što 
ih zanima je što brži prijenos vlastitih gena do nekog jajeta. U trenutku 
začeća je stoga otac uložio manje svojih sredstava u potomstvo nego 
što bi bio njegov pravedni udio (to jest 50 posto). Kako je svaki spermij 
vrlo sićušan, mužjak sebi može dopustiti da svakodnevno stvara 
milijune spermija. To znači da je on potencijalno sposoban u kratko 
vrijeme, koristeći različite ženke, stvoriti veliki broj djece. Ovo je 
moguće samo zato što u svakom pojedinom slučaju svaki novi embrij 
majka opskrbljuje s dovoljno hrane. To postavlja granicu broju djece 
što ih neka ženka može imati, ali broj djece što ih može imati mužjak 
praktično je neograničen. Izrabljivanje žena počinje ovdje.3 

Parker i ostali uspjeli su pokazati kako se ova asimetrija mogla 
razviti iz početnog izogamnog stanja. U ono vrijeme kada su spolne 
stanice bile međusobno razmjenjive i manjeviše iste veličine, događalo 
se da su neke bile neznatno veće od ostalih. U nekim slučajevima, 
velika izogameta imala je prednost nad izogametom prosječne veličine, 
jer je njen embrij, budući da mu je davala veliku početnu zalihu hrane, 
imao dobar životni početak. Zbog toga je vjerojatno došlo do 
evolucijskog trenda prema sve većim gametama. I to je bila zamka. 
Evolucija izogameta koje su bile veće negoli je neophodno, otvorila je 
vrata sebičnom izrabljivanju. Jedinke koje su stvarale gamete manje od 
prosjeka mogle su iz toga izvući korist, pod uvjetom da osiguraju 
spajanje svojih malih gameta s onim posebno velikim. To se moglo 
postići jedino tako da su te manje postale pokretljive, u stanju aktivno 
tražiti one velike. Prednost jedinke koja je stvarala male, brze i 
pokretne gamete bila je u tome što je ona mogla sebi omogućiti 
stvaranje većeg broja gameta, a tako potencijalno i veći broj djece. 
Prirodno odabiranje davalo je prednost stvaranju spolnih stanica koje 
su bile male i koje su aktivno tragale za velikima kako bi se spojile s 
njima. Stoga možemo govoriti o razvoju dvije različite seksualne 
“strategije". Prva je bila strategija velikog ulaganja ili “časna" strategija. 
Ona je automatski utrla put izrabljivačkoj strategiji sitnog ulaganja. 
Jednom započeto, razmimoilaženje tih dviju strategija daljnjim se 
razvojem sve više povećavalo. Prijelazni oblici srednje veličine bili su 
kažnjavani jer nisu imali prednosti ni jedne od dviju krajnjih strategija. 
Nečasne izrabljivačke stanice razvojem su postajale sve manje i manje, 
no sve pokretnije. Časne su pak razvojem bivale sve veće i veće, kako bi 
nadoknadile sve manje ulaganje nečasnih stanica i, budući da su ih 


nečasne uvijek svojom aktivnošću pronašle, postale su nepokretne. 
Svaka časna stanica prvenstveno teži spajanju s nekom drugom 
časnom. No, pritisak odabiranja da se nečasnima zabrani ulazak bio je 
slabiji nego pritisak na nečasne da se provuku ispod brane: 
izrabljivačke nečasne stanice imale su više za izgubiti te su zato i dobile 
evolucijsku bitku. Časne su stanice postale jaja, a izrabljivačke — 
spermiji. 

Dakle, čini se da su mužjaci poprilično bezvrijedna bića, pa 
bismo temeljem “dobrobiti vrste" mogli jednostavno očekivati da će 
mužjaci biti manje brojni od ženki. S obzirom na to da jedan mužjak, 
teorijski gledano, može proizvesti dovoljno spermija da podmiri harem 
od sto ženki, mogli bismo očekivati da će ženke brojčano nadmašiti 
mužjake u mnogim životinjskim populacijama, i to u odnosu 100 
prema 1. Drugim riječima, ovo bismo mogli opisati tako da su mužjaci 
više “potrošni", a ženke “vrednije" za vrstu. Sa stanovišta vrste kao 
cjeline, to je, naravno, potpuno točno. Uzmimo ovo kao krajnji primjer: 
pri jednom istraživanju morskih slonova, četiri posto mužjaka 
sudjelovalo je u 88 posto svih zapaženih parenja. U tom slučaju, kao i u 
mnogim drugim, postoji veliki višak mužjaka-neženja koji vjerojatno 
nikad u životu ne dobivaju priliku za parenje. Ovi suvišni mužjaci inače 
žive normalno poput ostalih pa na zalihe hrane svoje populacije ne 
navaljuju ništa manje gladno od drugih odraslih jedinki. Sa stanovišta 
“dobrobiti vrste" to je strahovita rastrošnost; na te suvišne mužjake 
može se gledati kao na društvene parazite. To je još jedan primjer 
poteškoća na koje nailaze zagovornici teorije skupnog odabiranja. 
Teorija o sebičnom genu, s druge strane, bez poteškoća objašnjava 
zašto broj mužjaka i ženki teži izjednačenju, čak i onda kad mužjaci, 
koji stvarno sudjeluju pri razmnožavaju, predstavljaju tek mali dio 
ukupne populacije mužjaka. Ovo objašnjenje prvi je dao R. A. Fisher. 


Koliko će se mužjaka i koliko će se ženki roditi posebni je slučaj 
pitanja roditeljske strategije. Kao što smo raspravljali o optimalnoj 
veličini obitelji potrebne pojedinom roditelju za osiguranje 
preživljavanja što većeg broja njegovih gena, tako možemo raspravljati 
i o optimalnom odnosu spolova. Da li je svoje dragocjene gene bolje 
povjeriti sinovima ili kćerima? Pretpostavimo da je neka majka sva 
svoja sredstva uložila u sinove te joj stoga ništa nije ostalo za ulog u 
kćeri: bi li ona, prosječno, doprinijela genskoj zalihi budućnosti više 


nego njena suparnica koja je sve uložila u kćeri? Da li geni za davanje 
prednosti sinovima postaju manje ili više brojni nego geni za davanje 
prednosti kćerima? Fisher je pokazao da je optimalni odnos spolova, u 
normalnim okolnostima, 50 prema 50. Da bismo vidjeli zašto, prvo 
naučimo nešto o mehanici određivanja spola. 


Kod sisavaca se spol genetski određuje na sljedeći način. Svaka 
se jajna stanica može razviti bilo u mužjaka bilo u ženku. Nositelji 
kromosoma koji određuju spol su spermiji. Od pedeset posto spermija 
koje je proizveo muškarac nastaju ženke, (to su X spermiji), a od druge 
polovice mužjaci (to su Y spermiji). Te dvije vrste spermija na izgled su 
jednake. Razlikuju se samo po jednom kromosomu. Gen koji bi 
osiguravao da neki otac ima samo kćeri mogao bi to postići “uredbom" 
da otac može proizvesti samo X spermije. No gen koji bi “naredio" da 
neka majka ima samo kćeri, mogao bi djelovati samo na lučenje nekog 
selektivnog spermicida ili uvjetovati pobačaje muških embrija. Ono za 
čim tragamo je nešto odgovarajuće evolucijsko stabilnoj strategiji 
(ESS), premda je ovdje strategija, još i više nego u poglavlju o agresiji, 
samo izražajna figura. Jedinka zapravo ne može birati spol svoje djece. 
Ali mogući su geni za sklonost rađanja djece jednog ili drugog spola. 
Pretpostavimo li da postoje takvi geni koji daju prednost nejednakom 
odnosu spolova, da li će možda onda neki od njih postati mnogobrojniji 
u genskoj zalihi od njihovih suparničkih alela koji prednost daju 
uravnoteženom odnosu spolova? 


Pretpostavimo da se među gore spomenutim morskim 
slonovima pojavio neki mutantni gen koji uvjetuje da roditelji imaju 
pretežno kćeri. Budući da u populaciji ne postoji manjak mužjaka, kćeri 
će bez poteškoća naći partnere pa bi se gen za stvaranje kćeri sve više 
širio. Odnos spolova u populaciji tada bi se polako počeo kretati k višku 
ženki. Sa stanovišta dobrobiti vrste to bi bilo u redu, jer je i samo 
nekoliko mužjaka u stanju proizvesti sve spermije neophodne čak i za 
golem višak ženki, kao što smo to već vidjeli. Površno gledano, dakle, 
mogli bismo očekivati da će se gen koji predodređuje rađanje kćeri, 
nastaviti rasprostirati sve dok odnos spolova ne postane toliko 
neuravnotežen da ono nekoliko preostalih mužjaka, trudeći se svom 
snagom, jedva uspijeva postići sve što treba. No, pomislimo sada na 
golemu genetsku prednost koju bi stekli oni malobrojni roditelji koji bi 
imali sinove. Svatko tko ulaže u sina ima sve izglede da postane djed 


stotinama malih morskih slonova. Oni, koji proizvode samo kćeri 
sigurni su u nekoliko unučića, ali to nije ništa u usporedbi s blistavim 
genetskim mogućnostima koje se otvaraju pred svakim koji se 
specijalizira za sinove. Stoga bi geni za predodređenje sinova mogli 
postati mnogobrojniji i njihalo bi se zanjihalo unatrag. 

Njihanje njihala spomenuo sam zbog jednostavnosti. U praksi, 
njihalu nikada ne bi bilo dopušteno otići tako daleko u pravcu prevlasti 
ženki, jer pritisak za rađanjem sinova počeo bi ga potiskivati unatrag 
čim bi odnos spolova postao nejednak. Strategija stvaranja 
podjednakog broja sinova i kćeri je evolucijsko stabilna strategija zbog 
toga što bi svaki gen koji bi odstupio od nje pretrpio čisti gubitak. 

Ovo sam objasnio govoreći o broju sinova prema broju kćeri. To 
sam učinio zbog pojednostavljenja, no u točnijem pristupu to bi trebalo 
raspraviti u smislu roditeljskog ulaganja, podrazumijevajući pod tim 
svu onu hranu i ostala sredstva koja roditelj nudi, mjereno na način 
koji smo objasnili u prethodnom poglavlju. Roditelji bi trebali 
podjednako ulagati u sinove i kćeri, što praktično znači da bi brojčano 
trebali imati toliko sinova koliko i kćeri. No, mogli bi postojati i 
neravnomjerni odnosi spolova, a da su evolucijsko stabilni, kada se, 
shodno tome, nejednake količine sredstava ulažu u sinove, odnosno 
kćeri. U slučaju morskih slonova, mogla bi biti stabilna razvojna odluka 
za rađanje tri puta više kćeri nego sinova, ali i to, da se od svakog sina 
napravi supermužjak time što bi se u njega ulagalo tri puta više hrane i 
ostalih sredstava. Ulaganjem više hrane u sina, kako bi on postao velik i 
jak, roditelj može povećati njegove izglede za dobitak glavne nagrade 
— harema. No to je poseban slučaj. Redovno će količina sredstava 
uloženih u svakog sina biti podjednaka količini sredstava uloženih u 
svaku kćer, a odnos spolova, kada se govori brojčano, obično je jedan 
prema jedan. 


Dakle, na svom dugom putovanju kroz niz generacija, prosječni 
će gen provesti otprilike polovicu vremena boraveći u muškim tijelima, 
a drugu polovicu — u ženskim. Neki učinci gena dolaze do izražaja 
samo u tijelima pripadnika jednoga spola. Ti se učinci nazivaju spolom 
ograničeni učinci gena. Učinak nekog gena na određivanje dužine 
penisa moguć je samo u muškim tijelima, no taj gen postoji i u ženskim 
tijelima gdje može imati neki sasvim drukčiji učinak. Nema razloga 
zašto neki čovjek dugog penisa ne bi tu odliku naslijedio od majke. 


U bilo kojem od ta dva tijela se našao, od svakog gena možemo 
očekivati da će na najbolji mogući način iskoristiti prilike koje mu 
pruža to tijelo. Te se prilike mogu vrlo razlikovati, ovisno o tome je li 
tijelo muško ili žensko. Kako bismo to na prikladni način približno 
objasnili, još jednom pretpostavimo da je svako pojedinačno tijelo 
jedan sebični stroj koji nastoji činiti sve najbolje u korist svojih gena. 
Najbolja politika koju bi vodio takav sebični stroj često će biti u slučaju 
mužjaka potpuno različita od one u slučaju ženke. Radi kratkoće, 
vratimo se ponovno načinu razmišljanja o pojedincu kao da je on 
svjestan svoje svrhe. Kao i ranije, stalno vodite o tome računa, to je 
samo izražajna figura. Tijelo je, u stvari, stroj kojeg su slijepo 
programirali njegovi sebični geni. 

Vratimo se ponovno paru s kojim smo i započeli ovo poglavlje. 
Oba partnera, kao sebični strojevi, “žele" podjednak broj sinova i kćeri. 
Do te točke oni se slažu. Neslaganje započinje oko pitanja tko će 
podnijeti veći teret troškova oko podizanja svakog djeteta. Oba 
pojedinca žele što je moguće više preživjele djece. Što manje budu 
prisiljeni ulagati u pojedino dijete, to će više djece moći imati. Očigledni 
način za postizanje ovako poželjnog stanja je — navesti seksualnog 
partnera na ulaganje više njegovih sredstava u svako dijete nego što je 
njegov, ili njezin, pravedni dio, te si tako omogućiti slobodu stvaranja 
djece s nekim novim partnerom. Ova je strategija privlačna 
pripadnicima oba spola, ali ženkama ju je mnogo teže provesti. Kako 
započinje s ulogom većim nego mužjak — ona daje svoje veliko 
hranljivo jaje — majka je već u trenutku začeća “vezana" za svako 
dijete dublje nego što je to otac. Ako dijete umre, majka će izgubiti više 
nego otac. Preciznije rečeno, ona bi u budućnosti morala uložiti više 
nego otac kako bi novo dijete, koje bi dobila umjesto umrlog, podigla 
do istog stupnja razvoja. Pokuša li se, taktikom prepuštanja skrbi o 
potomku ocu, osloboditi za odlazak s drugim mužjakom, otac bi mogao, 
uz srazmjerno malo vlastitih gubitaka, uzvratiti napuštanjem 
mladunca. Zbog toga, barem u ranijim fazama dječjeg razvoja, ako će 
već doći do napuštanja, vjerojatnije će otac napustiti majku nego 
obratno. Slično tome, od ženki se može očekivati više ulaganja u djecu 
nego od mužjaka, i to ne samo u početku već i tijekom cijelog razvoja 
potomka. Kod sisavaca, primjerice, ženka othranjuje fetus u vlastitom 
tijelu, ženka stvara mlijeko kojim će ga dojiti kad se rodi, ženka nosi 
glavni teret podizanja i zaštite djeteta. Ženski spol je izrabljivan, a bitna 


evolucijska osnova za tu eksploataciju jest činjenica da su jaja veća od 
spermija. 

Naravno, kod mnogih vrsta otac marljivo i odano radi i skrbi se o 
mladima. No, čak i tada, moramo očekivati da će obično postojati 
određen evolucijski pritisak na mužjake prema nešto manjem ulaganju 
u svako dijete i nastojanju da imaju više djece s različitim ženkama. 
Pod tim jednostavno mislim da postoji težnja da će geni koji kažu: 
“Tijelo moje, ako si mužjak, napusti svoju partnericu nešto ranije nego 
što bi to moj suparnički alel želio i potraži drugu ženku“, biti uspješniji 
u genskoj zalihi. Do koje će mjere ovaj evolucijski pritisak stvarno 
prevladati u praksi, znatno se razlikuje od vrste do vrste. Kod mnogih 
vrsta, primjerice kod rajskih ptica, ženka od mužjaka ne dobiva 
nikakvu pomoć i podiže djecu potpuno sama. Druge vrste, kao recimo 
troprsti galebovi, stvaraju monogamne parove primjerne vjernosti, a 
oba partnera surađuju pri podizanju djece. U ovom slučaju treba 
pretpostaviti djelovanje nekog evolucijskog protupritiska: mora 
postojati kazna povezana sa strategijom sebičnog izrabljivanja 
partnera, kao i neka korist, a kod troprstog galeba kazna je odnijela 
prevagu nad koristi. U svakom slučaju, ocu će biti isplativo napustiti 
ženku i dijete samo ako postoji velika vjerojatnost da je ona u stanju 
sama podići dijete. 

Trivers je razmatrao mogućnosti koje stoje pred majkom koju je 
napustio partner. Za nju bi najbolji izbor bio pokušati prevariti nekog 
drugog mužjaka kako bi on usvojio njeno dijete, “vjerujući" da je 
njegovo. To ne bi trebalo biti preteško ako je riječ o fetusu, o djetetu 
koje još nije rođeno. Ali, to dijete naslijeđuje polovicu njenih gena, a od 
naivnog očuha nema ni jedan jedini gen. Prirodno odabiranje surovo bi 
kažnjavalo takvu naivnost mužjaka, u stvari — pružalo bi prednost 
onim mužjacima koji bi ubili svakog potencijalnog usvojenika čim se 
spare s novom ženkom. To je, vjerojatno, objašnjenje takozvanog 
Bruceovog učinka: mužjaci miša luče kemijsku tvar koja, kad je 
pomiriši skotna ženka, može dovesti do pobačaja. Ženka pobacuje 
samo u slučaju ako je miris drukčiji nego miris njenog bivšeg partnera. 
Na taj način mužjak miša uništava potencijalnu posvojčad i postiže da 
njegova nova ženka počne prihvaćati njegove seksualne ponude. 
Spomenimo ujedno da Ardrey u Bruceovom učinku vidi i mehanizam 
kontrole populacije. Slično se ponaša i mužjak lava koji, kad ovlada 


čoporom, ponekad ubija postojeću mladunčad, najvjerojatnije zato jer 
to nisu njegova djeca. 

Mužjak to isto može postići i bez ubijanja posvojenika. On ženki 
može nametnuti razdoblje produženog udvaranja prije nego se počne 
pariti s njom, može rastjerati sve ostale mužjake koji bi joj se približili, 
a njoj ne dopustiti bijeg. Na taj način može pričekati i vidjeti da li ona 
slučajno već ne nosi začete mladunče u svojoj utrobi te, ako nosi, 
napustiti je. Kasnije ćemo vidjeti da i ženke imaju razloga za dugotrajne 
“zaruke" prije parenja. No, zasad navodimo samo mužjakove razloge. 
Uspije li je obraniti od svakog dodira s drugim mužjacima, osigurat će 
se da ne postane nenamjerni dobročinitelj djeci nekog drugog mužjaka. 


Pretpostavimo da napuštena ženka ne može prevariti novog 
mužjaka tako da on usvoji njenu djecu; što joj onda preostaje? Zavisi od 
toga koliko je dijete staro. Ako je tek začeto, točno je da je ona u njega 
uložila cijelo jedno jaje, a možda i nešto više, ali vjerojatno joj se još 
uvijek isplati pobaciti i naći novog partnera što je brže moguće. U tim 
okolnostima, i njoj i njenom potencijalnom partneru koristilo bi da ona 
pobaci — jer smo već zaključili da ga ona neće uspjeti prevariti da 
prihvati njeno dijete. Ovim se može objasniti zašto Bruceov učinak 
djeluje i sa ženskog stanovišta. 


Druga mogućnost koja se otvara napuštenoj ženki je ustrajnost u 
pokušaju da sama odgoji dijete. To će joj se posebno isplatiti ako je 
dijete već poodraslo. Što je dijete starije, to je u njega više i uloženo i to 
će je manje koštati da završi njegov odgoj. Čak i ako je ono sasvim 
malo, može joj se isplatiti spašavati barem nešto od svog početnog 
ulaganja, pa makar morala dvaput napornije raditi kako bi sada, kada 
je mužjak otišao, othranila dijete. Njoj nije nikakva utjeha što bi, 
napuštanjem djeteta koje je naslijedilo i polovicu mužjakovih gena, 
napakostila mužjaku. Pakost joj, sama po sebi, ne donosi ništa. Polovica 
djetetovih gena dolazi od nje i dvojba je sada samo njena. 


Izgleda paradoksalno, no za ženku kojoj prijeti opasnosti da je 
mužjak napusti, najbolje je da ona okrene leđa mužjaku prije nego što 
ih on okrene njoj. To bi joj moglo biti isplativo čak i ako je u dijete 
uložila više od mužjaka. Neugodna je istina da je u nekim okolnostima 
prednost na strani partnera koji prvi napusti zajednicu, bez obzira na 
to je li riječ o ocu ili majci. Kao što je Trivers rekao, napušteni partner 
doveden je u položaj okrutne vezanosti. To je prilično grozna, ali teško 


održiva tvrdnja. Od jednog roditelja možemo očekivati napuštanje 
onog drugog tek tada kad može zaključiti: “Ovo je dijete sada dovoljno 
razvijeno da ga bilo tko od nas može nadalje odgajati sam. Zbog toga mi 
se sad isplati napustiti dijete, no jedino ako sam siguran da to neće 
učiniti i moj partner. Ako mu ja sada okrenem leđa, siguran sam da će 
moj partner učiniti ono što je u najboljem interesu njegovih gena. On će 
biti prisiljen donijeti drastičniju odluku nego što je ja sada donosim, jer 
mene već tada više neće biti. Moj partner će “znati" da će dijete, ako i 
on ode, sigurno umrijeti. Zato, uz pretpostavku da će moj partner 
donijeti onu odluku koja će biti u najboljem interesu njegovih vlastitih 
sebičnih gena, ja zaključujem da je za mene najbolje da odem prvi. 
Pogotovo zato, što moj partner vjerojatno “misli" isto tako i može 
svakog trena preuzeti inicijativu i napusti me!" Kao i uvijek, svrha ovog 
subjektivnog solilokvija je samo ilustracija. Poanta je u tome što su geni 
koji određuju da prvi napustite partnera pri odabiru jednostavno 
favorizirani, dok geni za odlazak kao drugi to nisu. 


Razmotrili smo što bi ženka mogla učini ako je partner napusti. 
Ali sve je to poput traženja sreće u nesreći. Može li ženka išta učiniti 
kako bi, prije svega, smanjila mogućnost eksploatiranja od strane 
mužjaka. Tu ona u ruci drži jak adut. Može odbiti parenje. Za njom 
vlada potražnja, ona nudi robu. Ona u miraz nosi veliko, hranjivo jaje. 
Mužjak koji je uspješno oplodi dobiva dragocjenu zalihu hrane za svoje 
potomstvo. Potencijalno, ženka je u položaju da se može i te kako tvrdo 
cjenkati prije nego što pristane na parenje. Kad se jednom sparila, 
odigrala je svoju kartu — njeno je jaje predano mužjaku. Ovdje sasvim 
ispravno možemo govoriti o cjenkanju, no dobro znamo da sve nije baš 
tako. Postoji li neki realni način na koji bi se putem prirodnog 
odabiranja moglo razviti nešto što bi odgovaralo cjenkanju? Razmotrit 
ću dvije glavne mogućnosti — jednu nazivamo strategija domaće sreće, 
a drugu — strategija pravog mužjaka. 

Najjednostavnija verzija strategije domaće sreće je slijedeća: 
ženka odmjerava mužjaka i pokušava unaprijed otkriti znakove 
vjernosti i odanosti zajedničkom životu. U populaciji mužjaka moraju 
postojati razlike u pogledu njihove predodređenosti za vjernost ženki. 
Kad bi ženka mogla unaprijed prepoznati takve odlike, to bi joj i te 
kako koristilo pri izboru mužjaka. Jedan način za postizanje toga je da 
se dugo pravi teško osvojivom, čednom. Svaki mužjak koji nije 


dovoljno strpljiv, čekajući dok ženka konačno ne pristane na parenje, 
vjerojatno ni kao životni partner nije vjeran. Inzistirajući na razdoblju 
dugih “zaruka", ženka odbacuje usputne udvarače i konačno se pari 
samo s mužjakom koji je unaprijed pokazao da ga krase odlike 
vjernosti i ustrajnosti. Ženska čednost je, u stvari, vrlo uobičajena 
među životinjama, a uz nju i razdoblja produženog udvaranja i zaruka. 
Kao što smo već vidjeli, od dugotrajnih zaruka korist može imati i 
mužjak, posebno u onim slučajevima kad postoji opasnost da bude 
prevaren i natjeran da se skrbi o djetetu nekog drugog mužjaka. 


Obredi udvaranja često zahtijevaju i velika ulaganja mužjaka 
prije parenja. Tako ženka može odbiti parenje sve dok joj mužjak ne 
sagradi gnijezdo. Mužjak može biti i prisiljen da je hrani popriličnim 
količinama hrane. To je, sigurno, vrlo dobro sa ženkinog stanovišta, ali 
isto tako ukazuje i na još jednu moguću verziju strategije domaće sreće. 
Mogu li ženke prisiliti mužjake na velika ulaganja u svoje potomstvo 
prije nego što im dopuste parenje, kako se mužjacima više ne bi 
isplatilo napustiti ih nakon parenja? Ova je zamisao primamljiva. 
Mužjak koji čeka da se čedna ženka konačno spari s njim, plaća cijenu: 
propušta zgode za parenje s drugim ženkama te troši mnogo vremena i 
energije udvarajući joj se. Kad mu konačno bude dopušteno parenje s 
određenom ženkom, tad će već sigurno biti čvrsto “vezan" s njom. 
Iskušenje da je napusti bit će malo, pogotovo što zna da će svaka 
slijedeća ženka, kojoj bi se mogao približiti, na isti način isto toliko 
odugovlačiti prije nego što dopusti parenje. 

Kao što sam pokazao u jednom članku, u ovom Triversovom 
razmišljanju se krije pogreška. On je vjerovao da prijašnje ulaganje 
samo po sebi veže jedinku na buduća ulaganja. To je pogrešna 
računica. Ni jedan poslovni čovjek nikad ne bi smio razmišljati: “Već 
sam toliko uložio u zrakoplov Concorde (primjerice) da sada ne mogu 
dopustiti da to sve bacim u staro željezo." Umjesto toga, uvijek se treba 
zapitati bi li mu se u budućnosti isplatilo skresati svoje gubitke, a sada 
napustiti taj program, iako je u njega već možda mnogo uložio. Slično 
tome, ženka nema nikakve koristi od prisiljavanja mužjaka da u nju 
mnogo ulaže, nadajući se da će to samo po sebi biti dovoljno da ga 
obeshrabri za napuštanje zajednice. Ova verzija strategije domaće 
sreće ovisi od jedne daljnje ključne pretpostavke: ženka mora biti 
sigurna da će i ostale ženke igrati istu igru. Kad bi u populaciji bilo 


raskalašenih ženki, spremnih da dobrodošlicom dočekaju mužjake koji 
su napustili svoje obitelji, mužjaku bi se isplatilo napustiti svoju 
družicu bez obzira koliko je već uložio u njenu djecu. 

Prema tome, mnogo toga ovisi o ponašanju većine ženki. Kad 
bismo si dopustili slobodu i zamislili da postoji nekakvo zavjereništvo 
ženki, tu ne bi bilo problema. No, savezi ženki ne mogu razviti ništa 
više nego savezi golubova o kojima smo pričali u petom poglavlju. 
Umjesto toga, moramo potražiti neku evolucijsko stabilniju strategiju. 
Uzmimo metodu analize agresivnih natjecanja Maynarda Smitha i 
primijenimo je na seks. Bit će nešto složenije nego što je bilo u slučaju 
jastrebova i golubova, jer ovdje ćemo imati dvije ženske i dvije muške 
strategije. 


Kao i u analizi Maynarda Smitha, riječ “strategija" odnosi se na 
slijep, nesvjesni program ponašanja. Te naše dvije ženske strategije 
nazvat ćemo čedna i laka, a dvije muške nazovimo vjerna i bećarska. 
Pravila ponašanja u te četiri vrste strategije su sljedeća: čedna ženka 
neće se pariti s mužjakom sve dok ne prođe dugotrajno i skupo 
razdoblje udvaranja tijekom nekoliko tjedana. Lake ženke parit će se 
odmah sa svakim. Vjerni mužjaci spremni su nastaviti s udvaranjem 
duže vrijeme i poslije parenja ostati sa ženkom i pomoći joj odhraniti 
mlade. Mužjaci bećari brzo gube strpljenje ako se ženka neće odmah 
pariti — odlaze i traže drugu ženku. A poslije parenja, isto tako, oni ne 
ostaju s njom i ne ponašaju se kao dobri očevi, već odlaze tragajući za 
novim ženkama. Kao i u slučaju s jastrebovima i golubovima, to nisu 
jedine moguće strategije, ali će nam njihovo proučavanje ipak donijeti 
određena otkrića. 

Kao i Maynard Smith, mi ćemo se koristiti nekim proizvoljno 
pretpostavljenim vrijednostima za različite cijene i dobiti. Kad bismo 
htjeli biti općenitiji, to bismo mogli učiniti i s algebarskim simbolima, 
no brojke je lakše pratiti. Pretpostavimo da je genetski učinak svakog 
roditelja, kad je dijete uspješno odgojeno, +15 jedinica. Troškovi 
odgoja jednog djeteta, troškovi za sveukupnu hranu koju će ono 
pojesti, za ukupno vrijeme provedeno u skrbi o njemu i svih rizika s 
njim u vezi, iznose -20 jedinica. Troškovi su izraženi kao negativne 
jedinice zato što ih “isplaćuju“ roditelji. Isto je tako negativno izražen 
trošak zbog potrošenog vremena u dužem udvaranju. Neka taj trošak 
bude -3 jedinice. 


Zamislimo populaciju u kojoj su sve ženke čedne, a svi mužjaci 
vjerni. To je idealno monogamno društvo. U svakom paru, i mužjak i 
ženka imaju isti prosječni učinak. Dobivaju + 15 za svako podignuto 
dijete; dijele trošak za njegovo podizanje (-20) na jednake dijelove, što 
iznosi -10 po svakome od njih. Oboje plaćaju kaznu od -3 jedinice zato 
što su gubili vrijeme u dugotrajnom udvaranju. Prosječni učinak 
svakoga iznosi, dakle, +15-10-3 = +2. 


Pretpostavimo sada da je u populaciju ušla jedna jedina laka 
ženka. Ona odlično prolazi. Ne plaća cijenu za gubljenje vremena, jer si 
i ne dopušta dugo udvaranje. Budući da su svi mužjaci u populaciji 
vjerni, ona je sigurna da će naći dobrog oca svojoj djeci, bilo s kim se 
parila. Prosječni učinak koji ona postiže po djetetu iznosi +15-10 = +5. 
Prolazi za tri jedinice bolje od svoje čedne suparnice. Stoga će se geni 
lakih ženki početi širiti. 

Kad uspjeh lakih ženki postane toliki da one prevladaju u 
populaciji, stvari će se početi mijenjati i u muškom taboru. Dosad su 
vjerni mužjaci imali monopol. No, ako sada u populaciji iskrsne neki 
bećar, on će početi bolje prolaziti od svojih vjernih suparnika. U 
populaciji u kojoj su sve ženke lake, mužjak-bećar imat će zaista bogatu 
žetvu. On dobiva +15 jedinica za svako uspješno podignuto dijete, a ne 
plaća ni jedan ni drugi trošak za to. Ovaj izostanak troškova mu 
omogućuje potpunu slobodu i parenje s novim ženkama. Svaka njegova 
nesretna družica sama se skrbi oko djeteta i za to plaća punu cijenu od 
-20 jedinica, iako ništa ne troši za vrijeme izgubljeno u udvaranju. Čist 
učinak lake ženke kad naleti na mužjaka-bećara je +15-20 = -5; dok je 
učinak samog bećara + 15. U populaciji u kojoj su sve ženke lake, geni 
bećara širit će se poput šumskog požara. 


Ako se bećari razmnože tako uspješno da brojčano nadvladaju u 
muškom djelu populacije, lake ženke će se naći u gadnom škripcu. 
Svaka čedna ženka imat će golemu prednost. Kad čedna ženka naiđe na 
mužjaka-bećara, od parenja nema ništa. Ona zahtijeva produženo 
udvaranje; on odbija i odlazi tražeći drugu ženku. Nijedan partner ne 
plaća cijenu za izgubljeno vrijeme. Isto tako ni jedno ništa i ne 
zarađuje, budući da dijete nije ni začeto. U populaciji u kojoj su svi 
mužjaci bećari, čedna ženka imat će čist učinak 0. Nula možda ne 
izgleda puno, ali i to je bolje nego -5, koliko iznosi prosječni učinak lake 
ženke. Čak i ako laka ženka odluči napustiti svoje mlado, kao što je 


bećar napustio nju, njoj će još uvijek preostajati plaćanje poprilične 
cijene jajeta. I tako će se čedni geni ponovno početi širiti po populaciji. 

No, dovršimo taj naš zamišljeni krug: kad broj čednih ženki 
poraste toliko da prevladaju u populaciji, za mužjake-bećare, koji su se 
onako lijepo provodili s lakim ženkama, počinju nevolje. Ženke, jedna 
za drugom, zahtijevaju ustrajno i revno udvaranje. Bećari jure od ženke 
do ženke, no priča je svugdje ista. Čist učinak bećara, kad su sve ženke 
čedne, je nula. Ali sad, iskrsne li i jedan jedini vjerni mužjak, bit će 
jedini s kojim će se čedne ženke pariti. Njegov čist učinak je +2, dakle 
bolji nego što je učinak bećara. Tako broj vjernih gena u populaciji 
počinje rasti i time smo završili krug. 

Kao i pri analizi agresije, priču sam ispričao tako kao da se radi o 
beskrajnom njihanju. No i u ovom slučaju se može pokazati da zapravo 
ne bi ni došlo do njihanja. Sustav bi prešao u stabilno stanje. Izvrše li se 
svi proračuni, pokazuje se da je populacija u kojoj je 5/6 ženki čedno, a 
5/8 mužjaka vjerno — evolucijsko stabilna. Ovo, naravno, važi samo za 
one posebne proizvoljne vrijednosti s kojima smo započeli, no lako je 
izračunati stabilne odnose i za svaki drugi proizvoljni sustav 
bodovanja. 


Kao i u analizama Maynarda Smitha, ne treba pretpostavljati 
postojanje dvije različite vrste mužjaka i dvije različite vrste ženki. 
Evolucijsko stabilna strategija mogla bi se jednako postići i kad bi svaki 
mužjak potrošio 5/8 svog vremena na vjernost, a ostatak na bećarenje, 
a svaka ženka bila 5/6 svog vremena čedna, a u jednoj šestinu si 
dopuštala da bude laka. Bilo kako mi mislili o ESS, u pitanju je slijedeće: 
sklonost pripadnika jednog spola skretanju sa svog odgovarajućeg 
stabilnog odnosa bit će kažnjena promjenom strategije drugog spola, a 
to će, pak, ići na štetu onoga koji je prvi skrenuo. Stoga će ESS biti 
očuvana. 


Možemo zaključiti da je sasvim moguć nastanak i razvoj 
populacije koja se sastoji uglavnom od čednih ženki i vjernih mužjaka. 
U takvim okolnostima, čini se, strategija domaće sreće je za ženke 
zaista uspješna. Tu i nije potrebno pretpostavljati zavjereničko 
ponašanje čednih ženki. Ženkinim sebičnim genima čednost se zbilja 
isplati. 


Ima raznih načina na koje ženke mogu u praksi sprovoditi 


ovakvu strategiju. Već sam spomenuo da ženka može odbiti parenje s 
mužjakom koji joj još nije sagradio gnijezdo ili joj bar pomogao da ga 
sama izgradi. I zaista, kod mnogih monogamnih ptica do parenja dolazi 
tek nakon izgradnje gnijezda. Na kraju svega toga ispada da je mužjak, 
u trenutku začeća, u dijete uložio mnogo više nego što su to njegovi 
jeftini spermiji. 

Zahtjev da joj budući partner sagradi gnijezdo samo je jedan 
uspješni način koji ženka može koristiti kako bi ga uhvatila u zamku. 
Moglo bi se pomisliti, teorijski gledano, da je gotovo sve što mužjaka 
mnogo košta bilo uspješno, čak i ako se ta cijena ne plaća neposredno u 
obliku koristi za još nerođenu djecu. Ako bi sve ženke u populaciji 
prisiljavale mužjake na izvođenje nekih djela koja će ih mnogo koštati, 
da ubiju zmaja, recimo, ili da se popnu na planinu, prije nego što 
pristanu na parenje s njima, onda bi, opet teorijski promatrano, ženke 
mogle smanjiti iskušenja mužjaka da ih posle parenja napuste. Svaki 
mužjak koji bi pao u iskušenje da napusti svoju partnericu i pokušao 
veći broj svojih gena rasprostraniti preko drugih ženki, bio bi 
obeshrabren pomišlju da mora ubiti još jednog zmaja. U praksi je, 
međutim, malo vjerojatno da bi ženke svojim udvaračima nametale 
takve nekorisne zadatke kao što je ubijanje zmaja ili traganje za 
kaležom s Posljednje večere. Razlog je taj što bi njena suparnica, koja bi 
nametala jednako napornu, ali za nju i njenu djecu korisniju zadaću, 
imala prednost nad većinom romantično nastrojenih ženki koje bi 
zahtijevale nesvrsishodni ljubavni trud. Gradnja gnijezda je možda 
manje romantična nego ubijanje zmaja ili preplivavanje Dardanela, ali 
je mnogo korisnija. 


Za ženku je jednako toliko korisna i praksa koju sam već 
spomenuo — udvaranje mužjaka tako da hrani ženku. Kod ptica se ovo 
obično smatra nekom vrstom vraćanja odrasle ženke na djetinjasto 
ponašanje. Ona prosjači hranu od mužjaka koristeći se istim pokretima 
kao i mali ptić. Pretpostavljalo se da ovo instinktivno privlači mužjaka, 
isto onako kao što muškarci smatraju privlačnim šaputanje i pućenje 
usana kod odraslih žena. U to vrijeme ptičjoj je ženki nužna sva 
dodatna hrana koju može dobiti, jer tada stvara zalihe za napor 
pravljenja svojih golemih jaja. Kad joj se mužjak udvara hraneći je, to 
vjerojatno predstavlja njegovo neposredno ulaganje u sama jaja. Zato 
to umanjuje nejednakost početnih ulaganja dvoje roditelja u mlade. 


I kod više vrsta kukaca i paukova zapažena je pojava udvaračkog 
hranjenja. No, ovdje postoji i jedno drugo tumačenje koje ukazuje na 
nešto sasvim očigledno. Pošto je mužjak, kao u slučaju bogomoljke, u 
opasnosti da ga veća ženka pojede, njemu koristi sve što može da 
ublaži njen apetit. U doslovno stravičnom smislu možemo reći da 
nesretni mužjak bogomoljke ulaže sebe u svoju djecu. On je iskorišten 
kao hrana koja doprinosi stvaranju jaja koja će biti oplođena 
posthumno njegovim, u ženki sačuvanim, spermijima. 


Ženka koja primjenjuje strategiju domaće sreće i samo promatra 
mužjake pokušavajući unaprijed prepoznati odlike vjernosti, izlaže se 
opasnosti prevare. Svaki mužjak koji se zna pretvarati i prolazi kao 
dobar i vjerni domaćinski tip, ali koji u stvari skriva snažnu sklonost 
napuštanja družice i nevjernosti, imat će veliku prednost. Sve dok 
njegove napuštene bivše družice imaju imalo izgleda za podizanje 
barem ponekog djeteta, bećar će raširiti više svojih gena nego mužjak 
koji je vjerni suprug i otac. Geni za uspješnu prevaru kod mužjaka težit 
će stjecanju povlastiče u genskoj zalihi. Nasuprot tome, prirodno 
odabiranje bi davalo prednost i onim ženkama koje bi postale uspješne 
u otkrivanju takvih prevara. Način za postizanje toga je jednostavan: 
kad im se udvara novi mužjak prave se teško osvojivima, ali u narednoj 
sezoni parenja mnogo spremnije prihvaćaju ponudu prošlogodišnjeg 
partnera. To će automatski kažnjavati mlade mužjake koji kreću u 
svoju prvu sezonu parenja, bez obzira na to jesu li prevaranti ili ne. Soj 
naivnih ženki, koje se tek prvi put pare, imat će relativno visoki udio 
gena nevjernih očeva, ali će vjerni očevi imati prednost u drugoj i 
slijedećih godina majčinog života, jer neće morati prolaziti kroz one 
iste dugotrajne obrede koji zahtijevaju energiju i vrijeme. Ako su 
većina jedinki u nekoj populaciji djeca iskusnih, dakle ne naivnih majki 
— što je razumna pretpostavka u svakoj vrsti koja dugo živi — geni za 
pošteno, dobro očinstvo prevladat će u genskoj zalihi. 


Radi jednostavnosti govorio sam o mužjacima kao da su svi ili 
potpuno pošteni ili čisti prevaranti. U stvarnosti je vjerojatnije da će svi 
mužjaci, u stvari sve jedinke, biti pomalo prevaranti, jer su 
programirani za izvlačenje koristi izrabljivanjem partnera. Prirodno 
odabiranje je, time što je izoštrilo sposobnost svakog partnera za 
otkrivanje nepoštenja onoga drugog, održalo krupne prevare na 
prilično niskom stupnju. Mužjaci mogu imati više koristi od nepoštenja 


nego ženke te moramo očekivati da će kod svih vrsta kod kojih mužjaci 
pokazuju znatnu mjeru roditeljske nesebičnosti, oni obično nastojati 
raditi malo manje nego ženke i biti spremniji na potajni odlazak. Kod 
ptica i kod sisavaca ovo je, u svakom slučaju, uobičajeno. 


Postoje, međutim, vrste kod kojih mužjak stvarno obavlja oko 
djece veći dio posla nego ženka. Među pticama i sisavcima slučajevi 
očinske odanosti izuzetno su rijetki, ali su uobičajeni među ribama. 
Zašto??? Za teoriju o sebičnom genu ovo je izazov koji me kopka već 
duže vremena. Nedavno mi je gospođica T. R. Carlisle ukazala na jedno 
domišljato rješenje. Ona koristi Triversovu zamisao o “surovom 
vezanju'", o čemu smo govorili ranije, na slijedeći način: 


Mnoge se ribe ne pare, već svoje spolne stanice jednostavno 
izbacuju u vodu. Do oplodnje dolazi u slobodnoj vodi, a ne u tijelu 
nekog od partnera. Spolno razmnožavanje je tako vjerojatno i otpočelo. 
S druge pak strane, kopnene životinje poput ptica, gmazova ili sisavaca, 
ne mogu sebi dopustiti takvu vanjsku oplodnju, jer su njihove spolne 
stanice vrlo osjetljive na isušivanje. Gamete jednog spola — muškog, 
pošto su spermiji pokretni — uvode se u vlažnu unutrašnjost 
pripadnika drugog spola — u ženku. Ovo dosad su samo činjenice. Sad 
dolazi zamisao. Poslije parenja, ženka koja živi na kopnu ostaje s 
embrijem kao svojim fizičkim posjedom. On je u njenom tijelu. Čak i 
ako snese oplođeno jaje odmah poslije toga, mužjak još uvijek ima 
vremena odmagliti i tako prisiliti ženku na ono što Trivers naziva 
“surovim vezanjem". Mužjak u svakom slučaju može prvi donijeti 
odluku o odlasku i tako sužava izbor ženke i tjera je na odluku da li da 
prepusti mlado sigurnoj smrti ili da ostane i odgoji ga. Stoga je, među 
kopnenim životinjama, materinska briga uobičajenija od očinske. 


Kod riba i ostalih životinja koje žive u vodi stvari stoje sasvim 
drukčije. Budući da mužjak ne unosi fizički svoje spermatozoide u 
ženkino tijelo, ne može se ni govoriti o tome da je ženka ostavljena da 
“nosi dijete". Svaki partner može brzo pobjeći i ostaviti novooplođena 
jaja u posjedu onoga drugog. No, postoji čak i jedan mogući razlog zbog 
kojeg bi mužjak mogao biti taj koga bi napuštanje moglo više pogoditi. 
Vjerojatno će se rasplamsati evolucijska bitka tko će prvi izbaciti svoje 
spolne starice, mužjak ili ženka. Partner koji to učini ima prednost, jer 
onom drugom može ostaviti na brigu nove embrije. S druge pak strane, 
partner koji prvi baci ikru, odnosno mliječ, izlaže se opasnosti da 


njegov potencijalni partner poslije toga ne učini to isto. A tu je mužjak 
osjetljiviji, i to samo zato jer su spermiji lakši i lakše se raspršuju nego 
jajašca. Ako ženka prerano izbaci ikru, to jest izbaci je prije nego što je 
mužjak spreman, to neće utjecati na oplodnju jer će jajašca, budući da 
su relativno velika i teška, ostati još određeno vrijeme zajedno, poput 
grozda. Zato ženka ribe može sebi dopustiti “rizik" i kao prva izbaciti 
svoje spolne stanice, to jest ikru. Mužjak to ne smije riskirati, jer ako on 
prerano izbaci mliječ, njegovi će se spermiji raspršiti prije nego što je 
ženka spremna, a ona sama tad neće izbaciti ikru, jer joj se to neće 
isplatiti. Zbog tog problema raspršenja, mužjak mora pričekati ženkino 
izbacivanje ikre, a tek onda proliti svoje spermatozoide preko ikre. A 
njoj tada preostaje nekoliko dragocjenih sekundi za bijeg te ostavljanje 
mužjaka s jajašcima. Time ga utjera u kliješta Triversove nedoumice. 1 
tako ova teorija jednostavno objašnjava zašto je očinska briga 
uobičajena u vodi, ali rijetka na kopnu. 


Ostavimo ribe i okrenimo se drugoj velikoj ženskoj strategiji, 
strategiji pravog mužjaka. Kod vrsta kod kojih je prihvaćena ova 
strategija, ženke u stvari odustaju od svake pomoći od oca njihove 
djece i, umjesto toga, bacaju se na traganje za dobrim genima. I u ovom 
se slučaju one koriste svojim oružjem — odlaganjem parenja. One 
odbijaju parenje s bilo kim i brižljivo biraju prije nego što dopuste 
mužjaku parenje s njima. Nema sumnje da neki mužjaci imaju veći broj 
dobrih gena nego drugi, gena koji bi potpomogli izglede na 
preživljavanje sinova i kćeri. Kad bi ženka nekako mogla otkriti u kojim 
se mužjacima kriju dobri geni, koristeći se pri tom nekim vanjskim 
vidljivim znakovima, ona bi vlastitim genima osigurala najveću korist 
povezavši ih s tim dobrim genima, parivši se s tim mužjacima. 
Iskoristimo onu našu analogiju s veslačkom posadom: ženka može 
sama znatno smanjiti izglede da njeni geni budu odvučeni na dno zbog 
lošeg društva. Može pokušati brižljivo odabrati svojim genima dobre 
suveslače. 

Najvjerojatnije će se većina ženki složiti oko toga tko su najbolji 
mužjaci, jer sve one raspolažu istim informacijama. Stoga će tih 
nekoliko sretnih mužjaka obaviti najveći dio parenja. Za to su oni 
potpuno sposobni, jer sve što moraju dati svakoj ženki je malo jeftinih 
spermija. To je, vjerojatno, ono što se događa kod morskih slonova i 
rajskih ptica. Ženke dopuštaju malom broju mužjaka da primjene 


strategiju sebičnog izrabljivanja, koja je za njih idealna pa joj teže svi 
mužjaci, ali se osiguravaju da taj luksuz bude dostupan samo najboljim 
mužjacima. 

Pogledajmo sa stanovišta ženke koja traži dobre gene s kojima 
će spojiti vlastite — za čim zapravo ona traga? Prva stvar koju želi je 
dokaz sposobnosti preživljavanja. Očigledno, svaki potencijalni partner 
koji joj se udvara dokazao je svoju sposobnost preživljavanja, barem do 
odraslog doba, ali to ne znači da je dokazao da može opstati i mnogo 
duže. Zato bi sasvim ispravna politika bio odabir starijih mužjaka. Bilo 
koje da su njihove slabe strane, oni su bar dokazali sposobnost 
preživljavanja i ona će svoje gene spojiti vjerojatno s genima za 
dugovječni život. Nema, međutim, nikakve svrhe osigurati 
dugovječnost djece ako djeca ne poklone majci mnogo unučića. 
Dugovječnost nije neosporiv dokaz muškosti. Neki dugovječni mužjak 
možda je baš i opstao zato što nije ulijetao u opasnosti oko 
razmnožavanja. Ženka, odabravši nekog starog mužjaka, ne mora 
neminovno imati i više potomaka od suparnice koja je odabrala mladog 
mužjaka, koji je pružio neke druge dokaze kvalitetnih gene. 


Kakve druge dokaze? Mogućnosti su mnogobrojne. Možda jaki 
mišići kao dokaz sposobnosti hvatanja hrane, možda duge noge kao 
dokaz sposobnosti bježanja pred grabljivcima. Ženka će napraviti 
korist svojim genima ako ih poveže s takvim kvalitetama koje će biti 
korisne odlike, kako za njene sinove, tako i za njene kćeri. Za početak, 
dakle, treba pretpostaviti da ženke biraju mužjake na temelju 
savršenih oznaka ili pokazatelja koji bi mogli biti dokaz dobrih gena. 
Ali ovdje nailazimo na jednu vrlo zanimljivu pojedinost koju je prvi 
shvatio Darwin, a jasno izrekao Fisher. U društvu, u kojem se mužjaci 
međusobno nadmeću kako bi ih ženke odabrale kao prave mužjake, 
jedna od najboljih odluka koju majka može učiniti za svoje gene je 
roditi sina koji će, kad na njega dođe red, ispasti privlačan pravi 
mužjak. Uspije li osigurati da i njen sin bude jedan od onih nekoliko 
sretnih mužjaka koji će, kad odrastu, obaviti najveći broj parenja — 
imat će golem broj unučadi. Posljedica toga je da je jedna od 
najpoželjnijih odlika koje neki mužjak može imati u očima ženki, 
sasvim jednostavno, sama spolna privlačnost. Ženka koja se pari sa 
superprivlačnim pravim mužjakom najvjerojatnije će imati sinove koji 
će biti privlačni ženkama slijedećeg naraštaja i koji će joj podariti 


mnogo unučića. Može se, dakle, pomisliti da su ženke u početku 
izabirale mužjake na temelju očigledno korisnih odlika, kao što su 
razvijeni mišići, ali kad su sve ženke neke vrste prihvatile takve odlike 
kao privlačne, prirodno odabiranje nastavilo im je davati prednost, 
jednostavno zato što su bile ženkama privlačne. 


Dakle, ekstravagancije kao što su repovi mužjaka rajske ptice 
vjerojatno su se razvile kao neka vrsta nestabilnog, prolaznog 
procesa.?% U ta stara vremena ženke su možda birale, kao poželjnu 
odliku mužjaka, rep nešto duži nego obično, vjerojatno jer je on 
nagovještavao snažnu i zdravu konstituciju. Kratki rep mužjaka možda 
je bio pokazatelj određenog pomanjkanja vitamina — što bi bio dokaz 
smanjene sposobnosti pronalaženja hrane. 

Možda kratkorepi mužjaci nisu uspijevali u bježanju pred 
grabljivcima, pa su im repovi odgriženi. Obratite pažnju na to da ne 
treba obvezno pretpostavljati da je kratak rep sam po sebi genetski 
nasljeđivan, već da je samo služio kao pokazatelj određene genetske 
inferiornosti. No, bilo kako bilo, pretpostavimo da su ženke predaka 
rajske ptice davale prednost pri parenju mužjacima čiji su repovi bili 
duži od prosjeka. Ukoliko je postojao određen genetski doprinos 
prirodnoj varijaciji dužine repa mužjaka, to je vremenom dovelo do 
toga da se prosječna dužina repa mužjaka poveća u cijeloj populaciji. 
Ženke bi se držale jednostavnog pravila: odmjeravale bi mužjake od 
glave do pete i onda krenule s onima koji imaju najduže repove. Svaka 
ženka koja bi odstupila od tog pravila bila bi kažnjena, čak i onda kad 
su repovi već postali toliko dugi da su, u stvari, smetali mužjacima koji 
su ih nosili. Jer bi ženka, koja ne bi rađala dugorepe sinove, imala male 
izglede da neki njen sin bude smatran privlačnim. Kao i ženska moda ili 
modeli automobila, trend dugih repova se izdvojio i krenuo vlastitim 
zamahom. Zaustavio se tek kada su repovi postali neprirodno dugački 
pa su njihove očigledno loše strane počele zasjenjivati prednost 
njihove spolne privlačnosti. 


U ovu je misao teško lakovjerno povjerovati pa je ona izazivala 
skepticizam još od vremena Darwina, koji ju je prvi iznio, nazvavši je 
seksualno odabiranje. Jedan od onih koji ne vjeruju u nju je i A. Zahavi, 
čiju smo teoriju “Lisice, lisice..." već spomenuli. Kao suprotno 
objašnjenje, on ističe svoje potpuno obratno načelo, “načelo 
opterećenja“. On ističe da već i sama činjenica što ženke nastoje među 


mužjacima odabrati one s dobrim genima utire put prevari od strane 
mužjaka. Možda su jaki mišići u početku i bili dobro svojstvo koje su 
ženke odabirale, ali kako onda zaustaviti mužjake da ne razvijaju lažne 
mišiće u kojima neće biti ničeg prirodnog, kao što su podložena 
ramena nekog muškog odijela? Mužjaka manje košta razvoj lažnih 
mišića nego pravih, pa bi seksualno odabiranje trebalo ići u korist gena 
za razvoj lažnih mišića. No, nakon nedugog vremena, međutim, 
protuodabiranje će dovesti do evolucije ženki koje će biti sposobne 
prozreti ovu prevaru. Zahavijeva osnovna premisa je da će ženke ipak 
na kraju prozreti lažnu seksualnu reklamu. Zato on zaključuje da će 
istinski uspješni mužjaci biti samo oni koji se neće lažno reklamirati i 
koji će pružati opipljive dokaze da nisu prevaranti. Ako je riječ o jakim 
mišićima, onda će mužjake, koji se uzdaju u puki privid snažnih mišića, 
ženke vrlo brzo raskrinkati. No mužjak koji dizanjem teških tereta ili 
napornom tjelovježbom dokazuje da stvarno ima snažne mišiće imat će 
uspjeha u uvjeravanju ženki. Drugim riječima, Zahavi vjeruje da pravi 
mužjak ne treba samo izgledati kao mužjak dobre kvalitete — on 
stvarno mora i biti kvalitetni mužjak, jer ga inače skeptične ženke neće 
prihvatiti kao takvog. Stoga će se razviti takvi dokazi koje će moći 
pružiti samo stvarno kvalitetni mužjak. 


Do sada je sve u redu. Sad dolazi onaj dio Zahavijeve teorije od 
kojeg stvarno zastaje dah. On smatra da se repovi rajskih ptica i 
paunova, golemi rogovi jelena te ostale seksualno odabrane crte, koje 
su uvijek djelovale paradoksalno zato jer je izgledalo da su opterećenje 
za vlasnike, razvijaju upravo zato što su opterećenje. Mužjak ptice s 
dugim i nezgrapnim repom razmetat će se pred ženkama pokazujući se 
tako kao snažan i pravi mužjak koji usprkos takvom repu može opstati. 
Zamislimo neku ženu kako promatra utrku dva muškarca. Ako obojica 
stignu istovremeno na cilj, ali jedan se prije utrke namjerno opteretio 
vrećom ugljena, žena će prirodno zaključiti da je čovjek s teretom 
stvarno i brži trkač. 


Ja ne vjerujem u ovu teoriju, iako više nisam toliko siguran u 
svoj skepticizam kao kad sam prvi put čuo za nju. Istaknuo sam da bi 
logični zaključak te teorije bio — evolucija mužjaka sa samo jednim 
okom ili samo jednom nogom. Zahavi, koji je porijeklom iz Izraela, 
odmah je odgovorio: “Neki naši najbolji generali i imaju samo jedno 
oko!" Pa ipak, problem je što u teoriji hendikepa izgleda postoji 


osnovna proturječnost. Ako je opterećenje istinsko, a bit teorije je u 
tome da opterećenje mora biti istinsko — onda će i samo to 
opterećenje kažnjavati potomke isto tako sigurno kao što, možda, 
privlači ženke. Značajno je, u svakom slučaju, da se opterećenje ne 
smije prenositi na kćeri. 

Ako teoriju opterećenja izrazimo drugim riječima, jezikom gena, 
onda ćemo dobiti nešto slično ovome: gen koji je odgovoran za razvoj 
nekog opterećenje kod mužjaka, primjerice dugi rep, postaje 
mnogobrojniji u genskoj zalihi zato što ženke odabiru mužjake koji 
imaju to opterećenje. Ženke biraju mužjake s opterećenjem zbog gena, 
koji određuju da se ženke baš tako ponašaju, i koji također postaju 
česti u njihovoj genskoj zalihi. Jer ženke sa sklonošću prema 
opterećenim mužjacima automatski biraju mužjake koji u svakom 
drugom pogledu imaju dobre gene, budući da su to mužjaci koji su 
doživjeli odraslo doba usprkos opterećenja. Ti dobri “ostali" geni 
koristit će tijelima djece koja će opstati i dalje širiti gene odgovorne za 
opterećenje, a ujedno i gene za odabiranje opterećenih mužjaka. Pod 
uvjetom da geni odgovorni za opterećenje iskazuju svoje djelovanje 
samo kod sinova, kao da i geni za davanje seksualne prednosti 
opterećenim mužjacima djeluju jedino kod kćeri, teorija bi mogla i 
važiti. Dokle god je formulirana samo riječima, ne možemo biti sigurni 
u njenu važnost i u praksi. Bližu spoznaju o vrijednosti ovakve teorije 
dobijemo kad je iskažemo putem matematičkog modela. Matematičkim 
genetičarima, koji su pokušavali načelo opterećenja prevesti u neki 
izvediv model, do sada to još nije pošlo za rukom. Možda zato što ovo 
načelo i nije izvedivo, ili možda ti genetičari nisu dovoljno stručni. 
Kako je jedan od njih je i Maynard Smith, više se zalažem za onu prvu 
mogućnost. 


Ako neki mužjak može dokazati svoju superiornost nad drugim 
mužjacima tako što neće morati sam sebe opteretiti, nitko neće ni 
sumnjati da on time povećava svoj genski uspjeh. Tako morski slonovi 
pridobivaju i zadržavaju svoje hareme ne zbog svoje estetske 
privlačnosti ženkama, već jednostavno zato što pretuku svakog 
mužjaka koji se pokuša uvući u harem. Vlasnici harema uglavnom 
pobjeđuju u tim borbama protiv mogućih nasilnika, ako ni zbog čega 
drugog — ono zbog očiglednog razloga što zato i jesu vlasnici harema. 
Nasilnici ne pobjeđuju često u borbama, jer da su u stanju pobijediti to 


bi i ranije učinili! Svaka ženka koja se pari samo s vlasnikom harema 
povezuje, dakle, svoje gene s mužjakom koji je dovoljno snažan da 
odbije izazivače jednog za drugim, izazivače koji pristižu iz velikog 
viška očajnih mužjaka-neženja. Na sreću, njeni će sinovi naslijediti 
očevu sposobnost održavanja harema. U stvarnosti, ženka morskog 
slona nema mnogo izbora, jer vlasnik harema će i nju premlatiti — ako 
samo i pokuša vrludati. Ostaje, međutim, načelo da ženke koje za 
parenje biraju mužjake pobjednike u bitkama, koriste svojim genima 
čineći takav izbor. Kao što smo vidjeli, postoje primjeri ženki koje se 
više vole pariti s mužjacima koji vladaju područjem, kao i s mužjacima 
koji imaju visok status u hijerarhiji nadmoći. 

Rezimirajmo dosadašnje izlaganje u ovom poglavlju: različite 
vrste sustava razmnožavanja koje nalazimo kod životinja — 
monogamija, promiskuitet, harem i tako dalje — mogu se shvatiti u 
smislu sukobljenih interesa mužjaka i ženke. Pripadnici oba spola 
“Žele" za života maksimirati ukupni broj svojih potomaka. Zbog bitne 
razlike u veličini i broju spermatozoida i jaja, mužjaci će, općenito 
uzevši, biti naklonjeniji promiskuitetu i pomanjkanju očinske brige. 
Ženkama na raspolaganju stoje dvije glavne protuigre koje sam nazvao 
strategijom pravog mužjaka i strategijom domaće sreće. Ekološke 
okolnosti u kojima vrsta živi odredit će ženkinu sklonost ovoj ili onoj 
strategiji, a odredit će i način na koji će im mužjaci uzvraćati. U praksi 
se mogu naći svi prijelazni oblici između strategije pravog mužjaka i 
strategije domaće sreće, a kao što smo vidjeli — postoje i slučajevi u 
kojima otac brine o djeci više nego majka. Ova se knjiga ne bavi 
pojedinostima određenih životinjskih vrsta, te tako neću ni raspravljati 
o tome što neku vrstu može predodrediti za ovaj ili onaj sustav 
razmnožavanja. Umjesto toga, razmotrit ću razlike koje se obično 
zamjećuju između mužjaka i ženki uopće i pokazat ću kako ih se može 
protumačiti. Zato neću isticati one vrste u kojih su razlike između 
spolova male, a to su obično one kod kojih su ženke dale prednost 
strategiji domaće sreće. 

Prvo, obično su mužjaci ti koji žele biti spolno privlačni i imati 
kričave boje, a ženke više nezamjetne i bezbojne. Jedinke oba spola 
žele izbjeći napad grabljivaca, pa zato postoji određeni evolucijski 
pritisak na pripadnike oba spola da budu manje-više neupadljivi. Jarke 
boje ne privlače grabljivce ništa manje nego što privlače seksualne 


partnere. Govoreći jezikom gena, to znači da će geni za jarke boje 
najvjerojatnije prije završiti u želucima grabljivaca nego geni za 
neupadljivost. S druge strane, geni za neupadljive boje će se vjerojatno 
rjeđe naći u sljedećem naraštaju nego geni za jarke boje, zato što 
neupadljive jedinke imaju poteškoća pri privlačenju partnera. Zato 
postoje dva sukobljena pritiska odabiranja: grabljivci utječu na 
povlačenje gena za jarke boje iz genske zalihe, a seksualni partneri 
guraju u stranu gen za neupadljivost. Kao i u mnogim drugim 
slučajevima, uspješni strojevi za preživljavanje mogu se shvatiti kao 
kompromis između tih sukobljenih pritisaka odabiranja. Ono što nas u 
ovom trenutku zanima je to da optimalni kompromis za mužjaka 
izgleda drukčije od optimalnog kompromisa za ženku. Ovo se, naravno, 
potpuno slaže s našim viđenjem mužjaka kao kockara koji mnogo 
riskira i mnogo dobiva. Kako na svako jaje što ga je stvorila ženka 
mužjak proizvode mnogo milijuna spermija, to u populaciji spermiji 
brojčano daleko nadmašuju jaja. Zato će neko jaje daleko vjerojatnije 
stupiti u spolno stapanje nego što će to svaki proizvedeni spermij. Jaja 
su srazmjerno vrijedno sredstvo i ženka ne mora biti seksualno 
privlačna kao mužjak da bi svojim jajima osigurala oplodnju. Mužjak je, 
nesumnjivo sposoban postati ocem sve djece rođene u nekoj velikoj 
populaciji ženki. Čak i ako je mužjak kratkovječan, zato što njegov 
gizdavi rep privlači grabljivce ili se zaglavljuje u grmlju, on će 
vjerojatno prije nego što umre uspjeti napraviti veliki broj djece. 
Neprivlačni i neupadljivi mužjak može živjeti jednako dugo kao i ženka, 
ali imat će manje djece i njegovi geni neće se dalje prenositi. Što 
mužjaku vrijedi osvojeni cijeli svijet, ako izgubi svoje besmrtne gene? 
Slijedeća važna spolna razlika je to što su ženke mnogo 
izbirljivije nego mužjaci s kojima će se pariti. Razlog te izbirljivosti 
pripadnika bilo kojeg spola vjerojatno je nužnost izbjegavanja parenja 
s pripadnikom neke druge vrste. Iz mnogo razloga takve su 
hibridizacije loše. Ponekad, kao u slučaju kada se čovjek pari s ovcom, 
parenje ne dovodi do stvaranja embrija te se neće mnogo izgubiti. Ali 
kod križanja srodnijih vrsta, poput konja i magarca, cijena, bar za 
ženskog partnera, može biti poprilična. Vjerojatno će se začeti embrij 
mule i on će zauzimati njenu maternicu punih jedanaest mjeseci. Na 
njega će otići velika količina majčinog ukupnog roditeljskog ulaganja, i 
to ne samo u obliku hrane koju će embrij upiti kroz posteljicu i kasnije 
u obliku mlijeka, već prije svega u obliku vremena koje je moglo biti 


utrošeno u podizanju druge djece. A onda, kad mula odraste, 
ustanovljuje se da je jalova i to vjerojatno zato jer kromosomi konja i 
magarca, koji su dovoljno slični da surađuju u gradnji dobrog, jakog 
tijela mule, nisu dovoljno slični da zajedno surađuju kako treba 
prilikom mejoze. Bilo koji da je razlog, sa stanovišta majčinih gena, 
njeno vrlo veliko ulaganje u mulu potpuno je uzaludno. Magarice bi 
zato trebale obratiti vrlo veliku pažnju da jedinka s kojom će se pariti 
bude neki drugi magarac, a ne konj. Govoreći jezikom gena, svaki 
magareći gen koji kaže: “Tijelo moje, ako si ženka, pari se sa svakim 
starim mužjakom, bio on konj ili magarac", je gen koji se poslije toga 
može naći u slijepoj ulici mulinog tijela, a majčino roditeljsko ulaganje 
u tu malu mulu znatno smanjuje njenu sposobnost da odgoji plodne 
magarce. Mužjak će, s druge strane, manje izgubiti ako se bude pario s 
pripadnicom pogrešne vrste, i premda od toga možda ništa neće dobiti, 
od mužjaka možemo očekivati manju izbirljivost pri izboru seksualnih 
partnera. Dokazi za to su potvrđeni gdje god su traženi. 


Čak i u okvirima jedne vrste može biti razloga za izbirljivost. 
Rodoskvrno sparivanje, kao i hibridizacija, lako može imati štetne 
genetske posljedice, u ovom slučaju zato što letalni i poluletalni 
recesivni geni izbijaju na slobodu. I ponovno ženke više gube nego 
mužjaci, budući da je njihovo ulaganje u svako pojedino dijete obično 
veće. Gdje postoje zabrane rodoskvrnuća, možemo očekivati da će 
ženke biti kruće u pridržavanju tih tabua nego mužjaci. Pretpostavimo 
li da će u nekom rodoskvrnom odnosu stariji partner vjerojatno biti 
aktivni inicijator, onda možemo češće očekivati incestuozne veze u 
kojima je mužjak stariji od ženke nego veze u kojima je ženka starija. 
Primjerice, incest otac/kćerka bit će češći nego incest majka/sin. Incest 
između brata i sestre bio bi po učestalosti negdje u sredini. 

Općenito gledajući, mužjaci bi trebali biti više skloni 
promiskuitetu nego ženke. S obzirom na to da ženka proizvodi 
ograničeni broj jaja i to srazmjerno sporo, ona može malo dobiti od 
velikog broja parenja s različitim mužjacima. Mužjak, s druge strane, 
može = proizvesti milijune spermija svakodnevno_i ako se 
promiskuitetno pari u svakoj mogućnoj prigodi — može se puno 
okoristiti. Pretjerani broj parenja ženku zapravo ne košta puno, osim 
nešto izgubljenog vremena i energije, ali joj i ne donosi neku dobit. S 
druge strane, nema kraja dobiti koju će mužjak imati od parenja s 


onoliko različitih ženki koliko mu je omogućeno: riječ pretjerivanje 
kod mužjaka nema značenja. 

Nisam otvoreno govorio o čovjeku, ali kad mislimo o 
evolucijskim dokazima kao što su ovi izneseni u ovom poglavlju, ne 
možemo ne razmišljati i o vlastitoj vrsti i vlastitom iskustvu. Pojmovi o 
ženkama koje se suzdržavaju od parenja sve dok mužjak ne pruži 
dokaze dugoročne vjernosti zvuče nam jako poznato. Ovo možda 
ukazuje na to da ženke ljudske rase primjenjuju strategiju domaće 
sreće, a ne strategiju pravog mužjaka. Većina ljudskih društava stvarno 
je monogamna. I u našem društvu roditeljsko ulaganje oba roditelja je 
veliko i nije u nekoj primjetnoj neravnoteži. Majke nesumnjivo 
neposrednije rade oko djece nego očevi, ali očevi često vrijedno rade u 
posrednom smislu kako bi osigurali materijalna sredstva koja se troše 
na djecu. S pak druge strane, neka ljudska društva su promiskuitetna, a 
neka se temelje na držanju harema. Ova zapanjujuća raznolikost 
ukazuje na to da je čovjekov način života uglavnom predodređen 
kulturom, a ne genima. Moguće je, međutim, da su muškarci, općenito, 
skloniji promiskuitetu, a žene monogamiji, kao što bismo to na temelju 
evolucije i pretpostavili. Koja će od ovih dviju tendencija pobijediti u 
određenom društvu ovisi o prilikama koje vladaju u tom društvu, kao 
što kod različitih životinjskih vrsta to ovisi o ekološkim pojedinostima. 


Jedina crta našeg društva za koju nam se čini da je 
nedvosmisleno neobična je pitanje seksualnog reklamiranja. Kao što 
smo vidjeli, shodno evoluciji se očekuje da će tamo gdje između 
spolova postoji razlika mužjaci biti ti koji se razmeću “ljepotom“, a 
ženke će biti prilično neupadljive. Suvremeni zapadnjak je u tom 
pogledu nesumnjiv izuzetak. Točno je da se neki ljudi upadljivo oblače, 
a neke žene neupadljivo, ali u prosjeku nema sumnje da je u našem 
društvu ekvivalent paunovog repa ono što pokazuju žene, a ne 
muškarci. Žene se šminkaju i lijepe lažne trepavice. Izuzevši glumce i 
homoseksualce, muškarci to ne čine. Žene su, izgleda, zainteresirane za 
vlastiti izgled i na to ih ohrabruju njihovi novine i časopisi. Časopisi za 
muškarce manje se bave spolnom privlačnošću muškaraca, te čovjek 
koji poklanja neuobičajeno veliku pažnju svome oblačenju i izgledu 
obično pobuđuje sumnju — i muškaraca i žena. Kada se u nekom 
društvu govori o nekoj ženi, vjerojatno će se spominjati njena spolna 
privlačnost ili pomanjkanje takve privlačnosti. Tako će biti bez obzira 


na to je li govornik muškarac ili žena. Kad se, pak, opisuje muškarac, 
upotrijebljeni pridjevi vjerojatno neće imati nikakve veze sa spolnom 
privlačnošću. 

Suočen s ovim činjenicama, biolog bi se morao zapitati da 
slučajno ne promatra neko društvo u kojem se ženke natječu za 
mužjake, umjesto obratno. Kada je bila riječ o rajskim pticama, rekli 
smo da su ženke neupadljive zato što se ne moraju takmičiti za 
mužjake. Mužjaci su jarkih boja i upadljivi zato što za ženkama vlada 
potražnja te si one mogu dopustiti izbirljivost. Razlog zbog kojeg 
postoji potražnja za ženkom rajske ptice je taj što su jaja rjeđa nego 
spermiji. Što se dogodilo sa suvremenim zapadnim čovjekom? Da li je 
mužjak zaista postao spol za kojim vlada potražnja, spol koji si može 
dopustiti izbirljivost. Ako je tako, zašto? 


I 


TI ČEŠKAJ MOJA LEĐA, JA CU NA TVOJA ZAJANATI 


PROUČAVALI SMO RODITELJSKA, seksualna i agresivna 
međudjelovanja strojeva za preživljavanje koji pripadaju istoj vrsti. No 
postoje i upadljivi oblici međudjelovanja životinja koje ne možemo 
svrstati ni u jedno od tih poglavlja. Među takve spada i sklonost životu 
u skupini, sklonost koju pokazuje vrlo mnogo životinja. Ptice lete u 
jatima, kukci se roje, ribe i kitovi žive u plovama, a sisavci nizinskih 
pašnjaka u krdima ili love u čoporima. Ovakve skupine obično se 
sastoje isključivo od pripadnika iste vrste, premda ima i izuzetaka. 
Zebre često žive u istom krdu s gnuom, a ponekad se mogu vidjeti i 
mješovita jata raznih ptica. 

Koristi koje sebična jedinka može izvući iz života u skupini 
popunjavaju prilično šarolik popis. Nemam namjeru ispisivati 
sveobuhvatni katalog, no navest ću nekoliko natuknica. Tom prilikom 
vratit ću se primjerima nesebičnog ponašanja koje sam spomenuo u 
prvom poglavlju i koje sam obećao objasniti. To će nas navesti na 
proučavanje društvenih kukaca, bez kojih nijedan opis nesebičnosti 
kod životinja ne bi bio potpun. Na kraju ovog prilično šarolikog 
poglavlja spomenut ću i važnu zamisao o uzajamnom altruizmu čije je 
načelo: “Ti češkaj moja leđa, pa ću ja tvoja“. 

Žive li životinje zajedno, u skupinama, od tog udruživanja 
njihovi geni mogu izvući više koristi nego što sami ulažu u njega. Plijen 
koji čopor hijena može uhvatiti toliko je veći od plijena koji može 
oboriti jedna sama hijena da se svakoj sebičnoj jedinki isplati 
udruživanje u čopor, iako to znači podjelu hrane s drugima. Iz sličnih 
razloga, vjerojatno, neki pauci surađuju prilikom gradnje velike 
zajedničke mreže. Carski pingvini održavaju toplinu zbijajući se jedni 
uz druge. To svakome koristi, jer nepogodama ostavljaju manju 
površinu tijela nego kad bi svatko bio sam. Riba koja pliva odmah iza 
neke druge ribe može imati hidrodinamičku korist od strujanja kojeg 


stvara plivanje ribe ispred nje. Možda je i to djelomični razlog zbog 
kojeg se ribe okupljaju u plove. Slična pojava zračnog strujanja poznata 
je i biciklistima— trkačima, a njoj treba vjerojatno pripisati i zašto 
ptice, prilikom seoba, lete u obliku slova V. Vjerojatno postoji 
natjecanje kako bi se izbjegao nepovoljni čeoni položaj u jatu. Ptice se 
vjerojatno smjenjuju na tom mjestu nedobrovoljnog vođe — što je 
oblik odgođene uzajamne nesebičnosti, o čemu ćemo govoriti pri kraju 
ovoga poglavlja. 

Pretpostavljalo se da se mnoge koristi od života u skupini svode 
na izbjegavanje opasnosti od grabežljivaca. Takvu jednu teoriju 
elegantno je formulirao W. D. Hamilton u članku pod naslovom 
Geometrija sebičnog krda. Kako ovo ne bi dovelo do nesporazuma, 
moram naglasiti da pod “sebičnim krdom" on podrazumjeva “krdo 
sebičnih jedinki“. 

I ponovno ćemo početi jednostavnim “modelom" koji će nam, 
iako apstraktan, pomoći shvatiti stvarni svijet. Pretpostavimo da neku 
životinjsku vrstu lovi grabežljivac koji uvijek nastoji napasti najbližu 
jedinku. Sa stanovišta grabežljivca to je razumna strategija, jer time 
smanjuje utrošak energije. No sa stanovišta žrtve posljedice su 
zanimljive. To znači da će sve jedinke, potencijalni plijen, stalno 
pokušavati biti unutar krda, odnosno što dalje od grabežljivca. Može li 
plijen izdaleka otkriti grabežljivca, jednostavno će pobjeći. Čak, ako 
grabežljivac uvijek iskrsne iznenada, bez upozorenja — vreba li, 
recimo, skriven u visokoj travi — svaka jedinka-plijen ipak može 
poduzeti neke korake i smanjiti izglede da baš ona bude najbliža 
grabežljivcu. Svaku jedinku-plijen možemo zamisliti okruženu nekim 
“područjem opasnosti". To se područje definira kao ona površina 
zemljišta čija je svaka točka bliža toj nego nekoj drugoj jedinki. Na 
primjer, kreću li se jedinke-plijen u pravilnim geometrijskim 
formacijama, područje opasnosti oko svake (ako se ne nalazi na rubu 
formacije) može biti otprilike šesterokutnog oblika. Dogodi li se da 
grabežljivac vreba u šesterokutnom području opasnosti koje okružuje 
jedinku A, onda će vjerojatno i ta jedinka A biti pojedena. Jedinke na 
rubovima krda posebno su izložene pogibelji, jer njihovo područje 
opasnosti nije razmjerno mali šesterokut, već obuhvaća i prostrani dio 
s otvorene strane. 


Jasno je da će pametna jedinka uvijek pokušati svoje područje 


opasnosti učiniti što je moguće manjim, a posebno će pokušavati 
izbjeći kretanje uz rub krda. Nađe li se na rubu, odmah će se uputiti 
prema središtu. Na žalost, netko uvijek mora biti i na rubu, no svaka će 
jedinka nastojati da to ne bude baš ona! U svakoj će skupini postojati 
beskrajno kretanje s rubova krda prema njegovom središtu. Ako je 
krdo ranije bilo raštrkano i nepovezano, onda će kao posljedica tih 
unutarnjih kretanja postati čvrsto povezano. Čak i u onom našem 
modelu pokrenutom bez ikakvih sklonosti ka okupljanju, gdje su 
životinje-plijen u početku nasumice raštrkane, sebična potreba svake 
jedinke za smanjenjem njenog područja opasnosti pokazat će se kroz 
pokušaje jedinki da se smjeste u prazni prostor između ostalih. To će 
brzo dovesti do stvaranja skupina koje će se sve gušće zbijati. 


Naravno, u stvarnom životu sklonost zbijanja ograničavat će 
suprotni pritisci: inače bi sve jedinke stradale, ostavši bez daha zbog 
zbijenosti! Ipak, model je zanimljiv jer nam pokazuje kakva se 
prognoza može ostvariti čak i na temelju jedne vrlo jednostavne 
pretpostavke. Predloženi su i drugi, razrađeniji modeli. To što su oni 
realističniji ne umanjuje pomoć koju imamo od ovog nešto 
jednostavnijeg Hamiltonovog modela pri razjašnjenju problema 
okupljanja životinja. 

U samom modelu sebičnog krda nema mjesta za suradnička 
djelovanja. U njemu nema altruizma, već samo sebičnog iskorištavanja 
svakog od strane svakog. No, u stvarnom životu postoje slučajevi u 
kojima se čini da jedinke poduzimaju korake za zaštitu drugih 
pripadnika svoje skupine od grabežljivaca. Sjetimo se samo onih ptičjih 
poziva na uzbunu. Oni očigledno djeluju poput znakova za uzbunu, jer 
odmah navode jedinke koje su ih čule na bijeg. Nema nikakvih znakova 
koji bi ukazivali da time pozivatelj na uzbunu pokušava “odvući pažnju 
grabežljivca" s drugih pripadnika jata. On ih jednostavno obavještava o 
prisustvu grabežljivca — upozoravajući ih. Pa ipak, čin pozivanja 
izgleda, bar na prvi pogled, altruistički, jer privlači pažnju grabežljivca 
na upozoravatelja. To posredno možemo zaključiti iz činjenice koju je 
zapazio P. R. Marler. Čini se da su fizikalne odlike poziva na uzbunu 
tako idealno oblikovane kako bi mu bilo teško odrediti smjer. 
Zatražimo li od nekog inženjera akustike stvaranje zvuka čiji izvor će 
grabežljivcu biti teško locirati, on bi stvorio nešto vrlo slično stvarnom 
pozivu na uzbunu mnogih malih ptica pjevica. Do ovakvog uobličavanja 


poziva moralo je u prirodi doći prirodnim odabiranjem, a mi znamo što 
to znači. To znači da je veliki broj jedinki stradao, jer njihovi pozivi na 
uzbunu nisu bili savršeni. Zato je, izgleda, davanje poziva na uzbunu i 
određen rizik. Teorija o sebičnom genu bi sad trebala dati uvjerljivo 
objašnjenje prednosti davanja znaka za uzbunu, prednosti koja bi bila 
dovoljno velika za prevagu nad opasnostima od davanja tog znaka. 


Ovo, u stvari, i nije teško. Ti ptičji pozivi na uzbunu toliko su 
često smatrani “nezgodnima" za Darwinovu teoriju da su pokušaji 
njihovog objašnjenja postali svojevrsni šport. Kao rezultat toga danas 
imamo toliko dobrih objašnjenja da se gotovo i ne sjećamo kako je 
cijela gužva započela. Očigledno, ima li izgleda da se u nekom jatu 
nalaze i međusobno bliski rođaci, gen odgovoran za davanje poziva na 
uzbunu može u genskoj zalihi napredovati zato što postoje veliki 
izgledi da se on nalazi i u tijelima spašenih jedinki. To će biti točno čak i 
ako pozivatelj na uzbunu skupo plati svoju nesebičnost privukavši na 
sebe pažnju grabežljivca. 

Niste li zadovoljni ovim objašnjenjem utemeljenim na 
rodbinskom odabiranju, ima još mnogo drugih teorija među kojima 
možete izabrati objašnjenje. Mnogobrojni su načini na koje pozivatelj 
na uzbunu može steći sebičnu korist upozoravanjem svojeg jata. 
Trivers je iznio pet dobrih zamisli, no meni se ove moje dvije čine 


Prvu nazivam cave teorijom, po latinskoj riječi za “čuvaj se“, koju 
učenici i danas koriste upozoravajući jedni druge na približavanje 
nastavnika. Ova je teorija pogodna za ptice koje se, zaprijeti li im 
opasnost, nepomično skrivaju u niskom grmlju. Pretpostavimo da se 
jato takvih ptica hrani na nekom polju. U daljini leti jastreb. On još nije 
zamijetio jato te ne leti izravno k njemu, no postoji opasnost da ga 
svakog trenutka ugleda svojim oštrim vidom pa se ustremi u napad. 
Pretpostavimo da je neki pripadnik jata zamijetio jastreba, dok ostali 
još nisu. Ta oštrooka jedinka mogla bi odmah čučnuti u travu i ukočiti 
se. No, to bi joj malo pomoglo, jer bi ostali članovi jata i dalje bučno i 
napadno hodali uokolo. Svaki bi mogao privući jastrebovu pažnju i 
tako dovesti u opasnost cijelo jato. Sa čisto sebičnog stanovišta, za 
jedinku koja je prva ugledala jastreba najbolja bi taktika bila ostalima 
cijuknuti jedno brzo upozorenje i ušutkavši ih smanjiti izglede da će 
oni nenamjerno privući jastreba u njenu blizinu. 


Druga teorija koju želim spomenuti može se nazvati teorijom 
“nikad ne razbijaj redove". Ona je pogodna za one vrste ptica koje, 
približi li se grabežljivac, odlete — na obližnje stablo, recimo. 1 
ponovno zamislimo da je iz cijelog jata ptica koje se upravo hrane, 
samo jedna primjetila grabežljivca. Što će ona učiniti? Može 
jednostavno sama odletjeti, ne upozoravajući ostale. No, u tom slučaju 
ona bi se izdvojila kao usamljena, stršeća jedinka i više ne bi bila dio 
relativno anonimnog jata. Poznato je da jastrebovi love izdvojene 
golubove, ali čak i da nije tako, ima mnogo teorijskih razloga zbog kojih 
bi se razbijanje redova moglo smatrati samoubojstvenom politikom. 
Čak i ako ostali iz jata na kraju krenu za njom, jedinka koja je prva 
uzletjela sa zemlje privremeno povećava svoje područje opasnosti. Bez 
obzira na ispravnost ili neispravnost Hamiltonove teorije, život u jatu 
mora donositi neku značajnu prednost, jer ptice inače ne bi živjele u 
jatima. Ma koja ta prednost bila, jedinka će je, napuštajući jato prije 
drugih, barem djelomično prokockati. Dakle, ako ne smije napustiti 
jato, što onda ptica koja je prva opazila grabežljivca mora učiniti? 
Možda bi mogla nastaviti s hranjenjem kao da se ništa nije dogodilo i 
osloniti se na zaštitu koju joj pruža pripadništvo jatu. No i to povlači 
ozbiljne rizike. Ona i dalje ostaje na otvorenome, potpuno izložena 
grabežljivcu. Znatno sigurnije bi joj bilo na stablu. Najbolja taktika i je 
odletjeti na stablo, no mora biti sigurna da će i svi drugi učiniti isto. 
Tako neće postati izložena jedinka i neće izgubiti prednosti koje joj 
pruža pripadništvo skupini, već će steći prednost letom u zaklon. I 
ovdje ispuštanje znaka za upozorenje, čini se, ponovno omogućuje 
čisto sebične prednosti. E. L. Charnov i J. R Krebs razvili su sličnu 
teoriju u kojoj idu tako daleko da poziv na uzbunu, kojeg ptica upućuje 
ostatku jata, nazivaju “manipulacija. To je vrlo daleko od čistog 
nezainteresiranog altruizma! 


Površno gledano, ove teorije ne izgledaju suglasne s navodom da 
jedinka koja upućuje poziv na uzbunu dovodi sebe u opasnost. No, 
stvarne nesuglasnosti nema. Neupućivanjem poziva, ta bi se jedinka 
dovela u još veću opasnost. Neke su jedinke sigurno stradale zbog 
upućivanja poziva na uzbunu, naročito one čije je pozive bilo lagano 
locirati. Ostale su jedinke pak stradale zbog neupućivanja poziva na 
uzbunu. Teorija cave i teorija “nikad ne razbijaj redove" samo su dva od 
mnogih mogućih objašnjenja. 


No, što je s poskakivanjem Thomsonove gazele, koju sam 
spomenuo u prvom poglavlju i čija je, nazgled samoubojstvena 
nesebičnost navela Ardreya na kategoričku tvrdnju kako se ono može 
objasniti samo skupnim odabiranjem? Ovdje se pred teoriju o 
sebičnom genu postavlja ozbiljniji izazov. Pozivi na uzbunu kod ptica 
i diskretni. U slučaju visokih skokova kod gazela nije tako. Oni su toliko 
upadljivi da djeluju kao neposredno izazivanje. Gazele se doimlju kao 
da žele namjerno privući pažnju grabežljivaca, gotovo ga izazivajući. 
Ovo je zapažanje dovelo do jedne vrlo dražesno odvažne teorije. Tu je 
teoriju prvo nagovijestio N. Smythe, no do logičnog zaključka 
nepogrešivo je doveo A. Zahavi. 


Zahavijeva teorija može se iznijeti ovako. Presudna postavka 
ovog malo drukčijeg razmišljanja je zamisao da poskakivanje nije 
nikakav znak upućen ostalim gazelama, već je znak upućen 
grabežljivcu. Ostale gazele zapažaju to poskakivanje i ono utječe na 
njihovo ponašanje, ali to je usputni učinak, jer je ono prvenstveno, kao 
znak, upućeno grabežljivcu. Grubo prevedeno na jezik ljudi to znači: 
“Vidi kako visoko mogu skočiti, ja sam tako snažna i zdrava gazela da 
me ne možeš uhvatiti i bilo bi ti mnogo pametnije pokušati uhvatiti 
nekog mog susjeda koji ne skače tako visoko kao ja." Rečeno s manje 
antropomorfizma, manja je vjerojatnost da će grabežljivac pojesti gene 
za visoke i upadljive skokove, jer će uvijek nastojati uhvatiti onaj plijen 
za kojeg vjeruje da će ga lakše uloviti. Poznato je da mnogi grabežljivi 
sisavci traže kao plijen stare i bolesne jedinke. Jedinka koja visoko 
skače oglašava, na pretjerani način, da nije ni stara ni bolesna. Po ovoj 
teoriji ta je predstava daleko od nesebičnosti. U najmanju ruku ona je 
sebična — jer joj je cilj uvjeriti grabežljivca neka lovi nekog drugog. Na 
neki način postoji i natjecanje u što višem skakanju, jer tko izgubi — na 
njega će pasti izbor grabežljivca. 

Drugi je primjer kojeg sam spomenuo i obećao ga kasnije 
objasniti je slučaj pčela-kamikaza, koje ubodima napadaju kradljivce 
meda i time gotovo sigurno izvršavaju samoubojstvo. Pčela je samo 
jedan primjer izrazito društvenih kukaca. Ostali su ose, mravi i termiti 
ili “bijeli mravi“. O društvenim kukcima želim govoriti općenito, a ne 
samo o pčelama-samoubojicama. Podvizi društvenih kukaca su 
legendarni, pogotovo njihovi zapanjujući pothvati suradnje i prividnog 


altruizma.  Samoubilački ubodi krasan su primjer njihovog 
samožrtvovanja. Kod jedne vrste mrava postoji kasta radnika 
izobličenih, napuhnutih želudaca punih hrane, a jedina im je uloga 
tijekom života nepomično, poput žarulja, visiti sa stropa i služiti 
ostalim radnicima kao skladišta hrane. U ljudskom smislu, oni kao 
jedinke uopće ne žive; njihova je individualnost potčinjena, prividno za 
dobrobit zajednice. Društvo mrava, pčela ili termita postiže neku vrstu 
individualnosti na višoj razini. Hrana se do te mjere raspoređuje da se 
može govoriti o zajedničkom želucu. Informacije se, putem kemijskih 
signala i onog slavnog “plesa" pčela, tako uspješno šire da se zajednica 
ponaša gotovo poput neke jedinice s vlastitim živčanim sustavom i 
čulnim organima. Strani uljezi se prepoznaju i odbijaju na način koji se 
može usporediti s tjelesnim imunosustavom. Razmjerno visoka 
temperatura u košnici regulira se gotovo jednako precizno kao i 
temperatura ljudskog tijela, iako pčela nije “toplokrvna" životinja. Na 
kraju, što je i najvažnije, ova analogija proširuje se i na razmnožavanje. 
Većina jedinki u kolonijama društvenih kukaca su sterilni radnici. 
“Linija zametka" — linija neprekinutosti besmrtnog gena — ide kroz 
tijela manjine, reproduktivnih jedinki. To je analogno reproduktivnim 
stanicama u našim testisima i jajnicima. Sterilni radnici analogni su 
našoj jetri, mišićima i živčanim stanicama. 

Ponašanje u stilu kamikaza te ostali oblici altruizma i suradnje 
radnika neće nas više čuditi ako prihvatimo činjenicu njihove 
sterilnosti. Tijelom normalne životinje se upravlja da bi se osigurao 
opstanak njenih gena, kako rađanjem potomaka, tako i brigom o 
ostalim jedinkama koje sadrže iste gene. Samoubojstvo u smislu brige 
za ostale jedinke nije suglasno s budućim rađanjem vlastitih potomaka. 
Zato se samoubojstveno samopožrtvovanje rijetko razvija. No, pčela 
radilica nikad ne rađa. Svi njeni napori usmjereni očuvanju gena 
iskazuju se staranjem o rođacima a ne o vlastitom potomstvu. Smrt 
jedne pčele radilice, uzeta izdvojeno, nije ozbiljnija opasnost po njene 
gene od opadanje jesenjeg lišća po gene stabla. 

Mnogi upadaju u iskušenje da društvene kukce obaviju 
tajanstvenošću, no za to stvarno nema nikakve potrebe. Isplati se 
detaljnije pogledati što teorija o sebičnom genu kaže o njima, a 
pogotovo kako objašnjava evolucijsko porijeklo neobične pojave 
sterilnosti radilica, pojave iz koje toliko toga proizlazi. 


Kolonija društvenih kukaca je jedna golema obitelj u kojoj svi 
članovi obično potječu od iste majke. Radnici, koji se rijetko ili nikad ne 
razmnožavaju, često se dijele na niz različitih kasta, uključujući tu sitne 
radnike, krupne radnike, vojnike i visoko specijalizirane kaste poput 
mednih ćupova. Ženke koje se razmnožavaju nazivaju se matice, a 
rasplodni mužjaci ponekad se nazivaju trutovima ili kraljevima. U 
razvijenijim društvima, reproduktivci nikad ne rade ništa drugo osim 
razmnožavanja, no to rade izuzetno uspješno. Njih hrane i štite radnici, 
koji su također odgovorni i za skrb oko potomaka. Kod nekih vrsta 
mrava i termita matica je prerasla u divovsku tvornicu jaja i jedva je se 
može nazvati kukcem, jer je stotine puta krupnija od radnika i potpuno 
je nesposobna za kretanje. O njoj se radnici neprestano brinu, timare 
je, hrane i odnose neprekidnu rijeku njenih jaja do zajedničkih 
odgajališta. Mora li se ikad takva čudovišno velika kraljica pomaknuti 
iz svoje kraljevske ćelije, ona će u punoj raskoši putovati na leđima 
eskadrona vrijednih radnika. 


U sedmom poglavlju govorio sam o razlici između rađanja i 
skrbi. Rekao sam da će se normalno razvijati mješovite strategije, 
kombinacije rađanja i skrbi. U petom smo poglavlju vidjeli kako mogu 
postojati dva opća tipa miješane evolucijsko stabilne strategije. Tako, 
bilo koja jedinka u populaciji može se ponašati na “mješovit" način: na 
taj način jedinke postižu razboritu mješavinu rađanja i skrbi; ili, 
populacija može biti podijeljena na dvije različite vrste jedinki: tako 
smo prvo i zamislili ravnotežu između jastrebova i golubova. E sad, 
teorijski je moguće evolucijsko stabilnu ravnotežu između rađanja i 
skrbi postići i na taj drugi način: populacija može biti podijeljena na 
one koji rađaju i one koji se o potomcima skrbe. No, takva strategija 
može biti evolucijsko stabilna samo onda ako su skrbnici bliski rođaci 
jedinki za koje se skrbe, najmanje toliko bliski koliko bi bili vlastitim 
potomcima kad bi ih imali. Iako je teorijski moguće odvijanje evolucija 
i u tom pravcu, čini se da se to stvarno dogodilo jedino kod društvenih 
kukaca.31 


Jedinke društvenih kukaca dijele se na dvije glavne klase — na 
klasu roditelja i klasu skrbnika. Roditelji su reproduktivni mužjaci i 
ženke. Skrbnici su radnici — neplodni mužjaci kod termita, neplodne 
ženke kod ostalih društvenih insekata. Oba tipa obavljaju svoj posao 
uspješnije, jer se ne moraju baviti i onom drugom zadaćom. No s čijeg 


stanovišta je njihov posao uspješan? Pitanje koje se postavlja pred 
Darwinovu teoriju uobičajeni je usklik: “A što od toga imaju radnici?" 

Neki su odgovorili — “ništa“. Njima se čini kako sve ide onako 
kako matica želi, kako ona manipulira radnicima putem kemijskih 
spojeva radi vlastitih sebičnih ciljeva te tjera radnike na skrb za njeno 
obilno potomstvo. To je jedna verzija Alexanderove teorije o 
“roditeljskom manipuliranju", o čemu smo govorili u osmom poglavlju. 
Suprotna je zamisao da radnici “odgajaju“ reproduktivce kao na kakvoj 
farmi — manipulirajući njima povećavaju im reproduktivnu moć i tako 
šire replike radničkih gena. No, treba znati da strojevi za preživljavanje 
koje matica stvara nisu potomci radnika, ali su im ipak bliski rođaci. 
Hamilton je dao sjajnu opasku kako su, barem kod mrava, pčela i osa, 
radnici u stvari bliži rođaci potomstvu nego što je to sama matica! To je 
Hamiltona, a kasnije i Triversa i Harea dovelo do jednog od najvećih 
trijumfa teorije o sebičnom genu. Obrazloženje je sljedeće: 


Kukci iz skupine Hymenoptera (opnokrilci), koja obuhvaća 
mrave, pčele i ose, imaju vrlo neobični sustav dobivanja spola. Termiti 
ne pripadaju ovoj skupini i kod njih ne postoji ta neobičnost. Gnijezdo 
opnokrilaca u pravilu ima samo jednu zrelu maticu. Ona je, kao mlada, 
samo jednom poletjela na parenje i tad je uskladištila spermije za 
ostatak svog relativno dugog života — deset i više godina. Tijekom 
godina ona daje ograničenu količinu spermija svojim jajima i tako im 
omogućuje oplodnju prilikom prolaska kroz njene jajovode. No, sva jaja 
ne budu oplođena. Iz neoplođenih jaja razvijaju se mužjaci. Dakle, 
mužjak nema oca i stanice njegovog tijela sadrže samo jedan jedini 
skup kromosoma (sve ih je dobio od majke) umjesto dvostrukog skupa 
(jedan od oca, a drugi od majke) kao što je to slučaj snama. Po analogiji 
koju smo razvili u trećem poglavlju, mužjak opnokrilca ima u svakoj 
stanici samo jednu jedinu kopiju svakog “sveska", umjesto uobičajena 
dva. Ženka opnokrilca, pak, normalna je u tom pogledu, jer ima oca i 
uobičajeni dvostruki skup kromosoma u svakoj stanici svoga tijela. Da 
li će se ženka razviti u radilicu ili u maticu ne ovisi o njenim genima, 
već o načinu skrbi o njoj. To znači, svaka ženka ima potpuni skup gena 
koji je potreban matici, a i potpuni skup gena potreban radilici (ili, 
bolje rečeno, skupove gena zbog kojih može postati pripadnikom svake 
specijalizirane kaste — radnika, vojnika itd.). Koji će skup gena biti 
“uključen" ovisi o načinu podizanja ženke, a posebno o hrani koju će 


primati. 

lako tu još ima mnogo daljih složenosti, bit cijele stvari je ipak 
to. Ne znamo zašto se razvio taj neobični sustav spolnog 
razmnožavanja. Nesumnjivo su za to postojali dobri razlozi ali, za sada, 
tu pojavu moramo promatrati kao zanimljivu činjenicu reda 
Hymenoptera. Ma koji bio početni razlog ove neobičnosti, ona pravi 
zbrku među onim jasnim pravilima za izračunavanje srodnosti koja 
smo iznijeli u šestom poglavlju. To znači da su svi spermiji nekog 
mužjaka, umjesto da budu različiti kao kod nas, potpuno jednaki. U 
svakoj stanici svoga tijela mužjak ima samo jedan jedini skup gena, a 
ne dvostruki. Svaki spermatozoid zato mora dobiti potpun skup svih 
gena, a ne samo jedan uzorak od pedeset posto, pa su svi spermiji 
danog mužjaka potpuno isti. Pokušajmo sad izračunati srodnost 
između majke i sina. Zna li se da neki mužjak ima gen A, koji su izgledi 
da ga ima i njegova majka? Odgovor mora biti — sto posto, jer mužjak 
nema oca te je sve svoje gene dobio od majke. No, pretpostavimo sada 
da znamo da matica ima gen B. Izgledi da taj gen postoji i u njenom 
sinu iznose samo pedeset posto, jer on ima samo polovinu njenih gena. 
Ovo izgleda proturječno, ali nije. Mužjak dobiva sve svoje gene od 
majke, ali majka sinu daje samo polovinu svojih gena. Rješenje ovog 
prividnog paradoksa je u činjenici da mužjak ima samo polovinu 
uobičajenog broja gena. Nema nikakvog smisla razbijati glavu 
razmišljanjem je li “stvarni" indeks srodnosti jedna polovina ili jedan. 
Taj indeks je samo mjera koju je čovjek izmislio, i ako u određenom 
slučaju pravi poteškoće, morat ćemo ga napustiti i vratiti se prvim 
načelima. Sa stanovišta gena A u tijelu matice, izgledi da će i njen sin 
imati taj gen iznose jednu polovinu, kao što je to slučaj i s njenom 
kćerkom. Dakle, gledano sa strane matice, njeni su potomci, bilo kojeg 
spola, s njom u isto toliko bliskom rodu kao što su to ljudska djeca sa 
svojom majkom. 


Stvari se počinju usložnjavati kad dođemo do sestara. Rođene 
sestre ne dijele samo istog oca: ona dva spermija pomoću kojih su 
začete bila su po svakom genu potpuno ista. Sestre su, stoga, identični 
blizanci, bar dok je riječ o njihovim roditeljskim genima. Ako neka 
ženka ima gen A, morala ga je dobiti bilo od oca, bilo od majke. Dobila li 
ga je od majke, izgledi da će ga imati i njena sestra su pedeset posto. 
Naslijedila li ga je od oca, sto posto ga ima i njena sestra. Zato je 


srodnost između sestara kod reda Hymenoptera ne jedna polovina, kao 
što je to bilo kod normalnih seksualnih životinja, nego tri četvrtine. 


Iz toga slijedi da je ženka Hymenoptera u bližem rodu sa svojom 
sestrom, nego što bi to bila sa svojim potomkom bilo kojeg spola. Kao 
što je Hamilton primijetio (iako to nije iznio na potpuno isti način), to 
može predodrediti ženku na skrb za vlastitu majku kao uspješni stroj 
za proizvodnju njenih sestara. Gen odgovoran za posrednu 
proizvodnju sestara umnožava se brže nego gen za neposredno 
pravljenje potomaka. Zato se i razvila sterilnost radilica. Vjerojatno nije 
slučajno što se kod vrsta reda Hymenoptera razvila stvarna 
društvenost, uz sterilnost radilica, ništa manje nego u dvanaest 
neovisnih slučajeva, a samo jednom u cijelom preostalom životinjskom 
carstvu, i to kod termita. 


Međutim, tu je zamka. Žele li radilice uspješno odgajati svoje 
majke kao strojeve za proizvodnju sestara, moraju nekako promijeniti 
njihovu prirodnu sklonost za rađanje podjednakog broja muških i 
ženskih potomaka. Sa stanovišta radilica, izgledi da će neki brat imati 
njihov pojedini gen iznose samo jednu četvrtinu. Zato, dopuste li matici 
podjednako rađanje muških i ženskih potomaka, trud uložen u skrb 
oko nje, bar što se radilica tiče, bio bi nekoristan. U tom slučaju one ne 
bi činile sve što mogu na širenju vlastitih dragocjenih gena. 

Trivers i Hare su shvatili da radilice moraju pokušati okrenuti 
odnos novorođenih jedinki u korist ženki. Oni su uzeli Fisherove 
proračune optimalnih odnosa spolova (koje smo razradili u prošlom 
poglavlju) i posebno ih preradili za slučaj Hymenoptera. Pokazalo se, 
da je što se majke tiče, optimalni odnos ulaganja, kao i obično, 1: 1. Ali 
optimalni odnos, što se sestara tiče, je 3 : 1 u korist sestara, u odnosu 
na braću. Za ženku Hymenoptera, najuspješniji je način za širenje 
njenih gena — uzdržati se sama od razmnožavanja, ali osigurati da joj 
majka rađa sestre i braću u odnosu 3 : 1. No, mora li sama rađati, 
svojim će genima pružiti najveću korist rađajući sinove i kćeri u 
jednakom odnosu. 

Kako smo vidjeli, razlika između matica i radilica nije genetska. 
Što se tiče ženskih embrija, sudbina im može biti dvojaka: postati 
radilica koja “želi" odnos spolova 3 : 1, ili postati matica koja “želi" 
odnos 1 : 1. No, što znače te “Želje"? One znače da se gen koji se našao u 
tijelu matice može najbolje proširiti bude li to tijelo podjednako 


ulagalo u sinove i kćeri. Međutim, isti taj gen, nađe li se u tijelu radilice, 
najbolje će se moći proširiti postigne li da majka tog tijela ima više 
kćeri nego sinova. U tome nema stvarnog paradoksa. Gen mora na 
najbolji mogući način iskoristiti one mogućnosti koje ima na 
raspolaganju. Ima li mogućnost utjecati na razvoj tijela kojem je 
sudbina postati matica, njegova optimalna strategija u korištenju te 
kontrole što mu je na raspolaganju je jedno ponašanje, a ima li 
mogućnost utjecati na način razvitka tijela radilice, optimalna 
strategija je drugo ponašanje. 

To znači da u odgajalištu matica nastaje sukob interesa. Matica 
“pokušava" podjednako ulagati u mužjake i ženke. Radilice pokušavaju 
okrenuti odnos reproduktivaca kako bi on bio tri ženke na svakog 
mužjaka. Ako je ispravno radilice zamišljati kao odgajateljice a maticu 
kao njihovu roditeljicu, onda će radilice vjerojatno uspjeti postići 
poželjni odnos 3 : 1. Ako ne, matica stvarno živi kako joj po imenu i 
pripada, a radilice su njene robinje i pokorne njegovateljice u 
kraljevskim jaslicama. Zato treba očekivati da će prevagu odnijeti 
odnos 1 : 1, koji matica “više voli". Dakle, tko pobjeđuje u ovom 
posebnom slučaju bitke generacija? To je stvar koja se može 
podvrgnuti provjeri, a Trivers i Hare su to upravo i učinili, koristeći se 
velikim brojem vrsta mrava. 


Odnos spolova koji nas zanima je odnos između muških i 
ženskih reproduktivaca. Iz mravinjaka periodično izlijeću velike krilate 
skupine na letove prigodom kojih se obavlja parenje. Poslije parenja, 
mlade matice mogu pokušati osnovati nove kolonije. Kako bi se dobila 
procjena brojnog odnosa spolova treba prebrojavati baš te krilate 
skupine. Muške i ženske reproduktivne jedinke se, kod mnogih vrsta, 
vrlo razlikuju po veličini. To usložnjava stvar, jer se, kao što smo vidjeli 
u prošlom poglavlju, Fisherovi proračuni o optimalnom brojnom 
odnosu spolova, točno uzevši, ne odnose na broj mužjaka i ženki, već 
na veličine uloga u njih. Trivers i Hare su poveli računa o tome pa su 
mjerili jedinke. Uzeli su dvadeset vrsta mrava i procjenili odnos 
spolova u smislu ulaganja u reproduktivne jedinke. Tako su prilično 
uvjerljivo pokazali da je odnos ženki prema mužjacima stvarno negdje 
oko 3 : 1, kao što to i predviđa teorija po kojoj radilice upravljaju 
ceremonijom zbog vlastite koristi. 


Dakle, izgleda da kod proučavanih mrava u sukobu interesa 


“pobjeđuju“ radilice. To i ne iznenađuje toliko, jer tijela radilica, budući 
da su one čuvarice jaslica, imaju, u praktičnom smislu, više snage nego 
tijela matica. Gene koji pokušavaju upravljati sustavom kroz tijela 
matica nadvladavaju geni koji upravljaju kroz tijela radnica. Zanimljivo 
bi bilo potražiti neke posebne okolnosti u kojima bi se moglo očekivati 
da matice imaju više praktične moći od radilica. Trivers i Hare su 
otkrili postojanje upravo takve okolnosti koju se može iskoristiti za 
kritičku provjeru teorije. 

Ta je okolnost postojanje nekih vrsta mrava koji hvataju i drže 
robove. Radnici takvih vrsta ne obavljaju uobičajene poslove ili ih 
obavljaju prilično loše. Jedino su dobri kad treba krenuti u skupljanje 
robija. Stvarno ratovanje u kojem se velike suparničke vojske tuku do 
smrti u prirodi je poznato samo kod ljudi i društvenih kukaca. Kod 
mnogih vrsta mrava specijalizirana kasta radnika, poznata kao vojnici, 
ima strašne borbene vilice i sve svoje vrijeme troši u borbi za koloniju 
protiv ostalih mravljih vojski. Skupljanje robova samo je posebna vrsta 
ratnih napora. Lovci na robove kreću u napad na mravinjak koji 
pripada nekoj drugoj vrsti, pokušavajući pobiti radnike-branitelje ili 
vojnike te odnijeti ličinke u svoj mravinjak. Tu se iz tih ličinki izlegu 
mladi mravi. Oni i “ne shvaćaju“ da su robovi i bacaju se na posao 
držeći se svojih urođenih programa, obavljajući sve dužnosti koje bi 
normalno obavljali i u vlastitom mravinjaku. Radnici ili vojnici koji 
otimaju ličinke za roblje odlaze u druge pljačkaške pohode, dok robovi 
ostaju kod kuće i bave se svakidašnjim gospodarenjem mravinjakom, 
čišćenjem, dovlačenjem hrane i staranjem o potomstvu. 


Robovi su, naravno, u sve to naivno neupućeni i ne znaju da nisu 
ni u kakvoj rodbinskoj vezi s maticom i potomstvom koje podižu. Oni 
nesvjesno podižu nove čete goniča robova. Ovdje prirodno odabiranje, 
bez sumnje, djelujući na gene ropskih vrsta, daje prednost 
prilagođavanjima protiv porobljavanja. Pa ipak, to nije potpuno 
uspješno, jer je ropstvo vrlo raširena pojava. 

S našeg sadašnjeg gledišta zanimljiva posljedica ropstva je 
sljedeća: matica robovlasničkih vrsta sad je u položaju mijenjati odnos 
spolova u pravcu u kojem ona “želi". Jer, njena rođena djeca, goniči 
robova, više nemaju praktični nikakav utjecaj u jaslicama. Taj utjecaj 
sad imaju robovi. Robovi “vjeruju" da se brinu o vlastitoj braći i 
sestrama i vjerojatno čine sve ono što bi u njihovim vlastitim 


mravinjacima bilo potrebno za postizavanje željenog odnosa 3 : 1 u 
korist sestara. No, matica robovlasničke vrste može se suprotstaviti 
određenim protumjerama, a budući da robovi nisu ni u kakvom rodu s 
potomstvom, nikakvo odabiranje ne pomaže robovima u poništavanju 
tih protumjera. 


Pretpostavimo da matice bilo koje vrste mrava “pokušavaju'" 
zamaskirati jaja mužjaka dajući im miris jaja ženki. Prirodno 
odabiranje će davati prednost svakoj sposobnosti radnika kojom mogu 
“otkriti" tu prijevaru. Možemo zamisliti evolucijsku bitku u kojoj 
matice stalno “mijenjaju kod", a radnici ga “provaljuju“. Rat će dobiti 
ona strana koja uspije prebaciti više vlastitih gena u sljedeći naraštaj, i 
to kroz tijela reproduktivnih jedinki. To će, kao što smo već vidjeli, u 
normalnim okolnostima biti radnici. No, kad matica robovlasničke vrste 
promijeni kod, radnici-robovi ne mogu razviti sposobnost za otkrivanje 
toga koda, jer nijedan gen za “otkrivanje koda", koji bi se možda našao 
u  radnicima-robovima, nije predstavljen u tijelu bilo koje 
reproduktivne jedinke i zato se ne prenosi dalje. Sve reproduktivne 
jedinke pripadaju vrsti robovlasnika i u rodu su s maticom, no ne i s 
robovima. Probiju li se geni robova u neke reproduktivne jedinke, bit 
će to u reproduktivne jedinke koji potječu iz prvobitnog mravinjaka iz 
kojeg su kidnapirani. No, radnici-robovi će se ipak baviti otkrivanjem 
pogrešnog koda. Zato matica robovlasničke vrste može slobodno 
mijenjati svoj kod, bez opasnosti da će se geni za otkrivanje koda 
proširiti po sljedećem naraštaju. 

Zaključak je ove rasprave da kod robovlasničkih vrsta možemo 
očekivati odnos ulaganja u reproduktivne jedinke oba spola približno 1 
:1,ane 3:1. Matica će, ovaj put, postići ono što želi. Upravo su to i 
potvrdili Trivers i Hare, iako su promatrali svega dvije robovlasničke 
vrste. 


Moram napomenuti kako sam sve ovo ispričao pomalo 
idealizirano. Stvarni život nije tako uredan i sređen. Na primjer, 
najpoznatija od svih vrsta društvenih kukaca, pčela, radi nešto potpuno 
“pogrešno". Postoji veliki višak ulaganja u mužjake u odnosu na matice 
— što izgleda besmisleno i sa stanovišta radilice i matice. Hamilton je 
našao moguće rješenje ove zagonetke. On naglašava da kad matica 
napušta košnicu, ona kreće s velikim rojem radilica koje joj pomažu 
osnovati novu koloniju. Za roditeljsku košnicu te su radilice izgubljene, 


a troškovi njihovog podizanja moraju se računati kao dio troškova 
reprodukcije: na svaku maticu koja odlazi, mora se osigurati mnogo 
neredovitih radilica. Ulaganje u te neredovite radilice treba računati 
kao ulaganje u reproduktivne ženke. Te neredovite radilice, računamo 
li odnos spolova, treba obračunati kao protutežu mužjacima. Na kraju 
se vidi da ovo i nije bila neka ozbiljna teškoća za teoriju. 

Neobičniji preokret u ovoj elegantnoj teoriji unosi činjenica što 
se, kod nekih vrsta, mlada matica u svadbenom letu pari s više 
mužjaka, a ne samo s jednim. To znači da je prosječna srodnost među 
njenim kćerima manja od 3/4, a u krajnjim slučajevima može se 
spustiti čak i do jedne četvrtine. Primamljivo je, iako ne i sasvim 
logično, na to gledati kao na lukav udarac što ga matice zadaju 
radilicama! Usput rečeno, ovo bi moglo ukazati na potrebu za pratnjom 
matice od strane radilica tijekom svadbenog leta, kako bi joj 
onemogućile višestruko parenje. No ni to ne bi pomoglo genima samih 
radilica — već samo genima budućeg naraštaja. Među radilicama kao 
klasom ne postoji sindikalna svijest. Svaka se “brine" samo za vlastite 
gene. Možda bi radilica i “Željela kontrolirati majku, no za to joj se nije 
pružila prilika, jer u vrijeme majčinog svadbenog leta nije bila ni 
začeta. Mlada matica, u vrijeme svadbenog leta, sestra je sadašnjeg 
naraštaja radilica, a ne njihova majka. Stoga su one na njenoj strani, a 
ne na strani sljedećeg naraštaja radilica, koje su im samo nećakinje. Od 
ovoga nam se već počinje vrtjeti u glavi pa je vrijeme da zaključimo 
temu. 

Za postupke radilica opnokrilaca prema svojim majkama 
koristio sam analogiju s odgajanjem. Odgajalište — to je odgajalište 
gena. Radnice koriste svoju majku kao uspješnijeg proizvođača 
njihovih vlastitih gena nego što bi to same bile. Geni silaze s 
proizvodne trake u paketima koji se nazivaju reproduktivne jedinke. 
Ovu analogiju s odgajalištem ne smijemo brkati s jednim potpuno 
drugim značenjem u kojem se za društvene kukce može reći da se bave 
uzgojem. Društveni kukci su otkrili, kao što je to i čovjek učinio mnogo 
kasnije, da uzgoj hrane na jednom mjestu može biti mnogo uspješniji 
od lova i sakupljanja hrane. 

Primjerice, više vrsta mrava u Novome svijetu kao i — potpuno 
neovisno od njih — termiti u Africi, uzgaja “vrtove s gljivama“. 
Najpoznatiji su takozvani mravi krojači iz Južne Amerike. Pronađene su 


kolonije s više od dva milijuna jedinki. Njihovi mravinjaci sastoje se od 
golemih podzemnih sustava dugačkih hodnika i galerija, koji se 
spuštaju do dubine od tri, pa i više metara, što je dobiveno 
iskopavanjem zemlje i do količine od 40 tona. Ti se vrtovi s gljivama 
nalaze u podzemnim galerijama. Mravi namjerno sade gljive određene 
vrste u posebna korita s kompostom koji pripremaju žvačući lišće u 
sitne komadiće. Umjesto izravnog sakupljanja hrane, radnici dovlače 
lišće i od njega prave kompost. “Apetit" neke kolonije mrava krojača, 
kad je lišće u pitanju, je gargantuovski. Zbog toga su oni velika 
gospodarska napast, ali lišće nije hrana za njih, već za njihove gljive. Na 
kraju tog procesa mravi ubiru i jedu te gljive, ili ih kao hranu daju 
svome potomstvu. Gljive uspješnije iskoriste lišće nego što bi to mogli 
mravlji želuci, pa je to ona korist koju mravi imaju od cijelog tog posla s 
gljivama. Možda i gljive imaju od toga neku korist, iako ih mravi ubiru: 
mravi ih rasijavaju puno uspješnije nego što bi to uspjelo njihovom 
vlastitom mehanizmu za raspršivanje spora. Osim toga, mravi “plijeve" 
svoje vrtove s gljivama, čisteći ih od ostalih vrsta gljiva. Ovakvo 
otklanjanje konkurencije može koristi domaćoj vrsti gljiva koju mravi 
uzgajaju. Možemo reći da između mrava i gljiva postoji neka vrsta 
uzajamnog altruizma. Značajno je spomenuti da se nešto vrlo slično 
ovom sustavu uzgoja gljiva razvio, potpuno neovisno, i među vrstama 
termita koje nisu u nikakvom međusobnom rodu. 

Poput biljaka u uzgoju, mravi imaju i vlastite domaće životinje. 
Ušenjaci — ili biljne uši — visoko su se specijalizirali za isisavanje 
sokova iz biljaka. Oni isisavaju sok iz biljnih žila puno uspješnije nego 
što kasnije mogu taj sok provariti. Posljedica toga je lučenje tekućine iz 
koje su iskoristili tek jedan dio hranljivih sastojaka. Kapljice “medne 
rose" bogate šećerom izlaze im kroz zadak velikom brzinom; u nekim 
slučajevima svakog sata više od težine tijela samog kukca. Medna rosa 
obično kaplje na zemlju. Možda je to ona hrana poznata pod nazivom 
“mana koju je, po Starom zavjetu, bog poslalo ljudima. No, više vrsta 
mrava prihvaća te kapljice medne rose čim izađu iz kukca. Mravi 
“muzu" ušenjake gladeći ih pipcima i nožicama po stražnjem dijelu 
tijela. Ušenjaci reagiraju na to, a u nekim slučajevima čak zadržavaju 
svoje kapljice sve dok ih neki mrav ne pogladi. Nije li mrav spreman 
prihvatiti kapljicu, čak će je i povući. Čini se kako se kod nekih ušenjaka 
zadnji dio razvio po izgledu nalik na lice mrava kako bi mravima bio 
što privlačniji. Ovim odnosom ušenjaci očigledno dobivaju zaštitu od 


njihovih prirodnih neprijatelja. Kao i stoka koja živi u zaklonu dok ih 
čovjek uzgaja zbog mlijeka, tako su i mnoge vrste ušenjaka izgubile 
svoje normalne mehanizme obrane. U nekim slučajevima mravi se 
brinu i za jaja ušenjaka u njihovim vlastitim podzemnim leglima, hrane 
mlade ušenjake i na kraju, kad odrastu, brižno ih odnose na zaštićene 
pašnjake. 

Odnos od uzajamne koristi između pripadnika različitih vrsta 
zove se mutualizam ili simbioza. Pripadnici različitih vrsta često mogu 
pružiti jedni drugima mnogo koristi, jer u ortaštvo mogu unijeti 
različite “vještine". Takva bitna asimetrija može dovesti do evolucijsko 
stabilnih strategija uzajamne suradnje. Ušenjci imaju usta prilagođena 
baš za sisanje biljnog soka, no takva usta ne vrijede ništa prilikom 
samoobrane. Mravi ne mogu isisavati sok iz biljaka, ali znaju se boriti. 
Mravlji geni odgovorni za odgoj i zaštitu ušenjaka imali su povlastice u 
mravljoj genskoj zalihi, dok su geni ušenjaka odgovorni za suradnju s 
mravima imali povlastice u genskoj zalihi ušenjaka. 


Simbioza na uzajamnu korist uobičajeni je odnos kod životinja i 
biljaka. Površno gledano, lišaj izgleda poput svake druge samostalne 
biljke. No, on je u stvari prisna jedinstvena simbioza gljive i zelene alge. 
Nijedan sudionik ne može živjeti bez onog drugog. Da je njihova veza 
još neznatnije prisnija, ne bismo bili u stanju spoznati da je lišaj 
dvostruki organizam. Dakle, možda postoje i drugi dvostruki ili 
višestruki organizmi koje još nismo prepoznali kao takve. Možda smo 
to i mi sami? 

U svakoj našoj stanici nalaze se mnogobrojna sitna tjelešca koja 
se zovu mitohondriji. Mitohondriji su kemijske tvornice od kojih 
dobivamo najveći dio potrebne energije. Kad bismo izgubili 
mitohondrije umrli bismo za nekoliko sekundi. Nedavno je iznijeta 
uvjerljiva tvrdnja da su mitohondriji, u početku, bile simbiotičke 
bakterije koje su davno tijekom evolucije udružile snage s našim tipom 
stanica. Slične sugestije postoje i za druga sitna tjelešca u našim 
stanicama. To je jedna od onih revolucionarnih zamisli za čije 
prihvaćanje je potrebno neko vrijeme, no to je zamisao čije je vrijeme 
došlo. Čini mi se da ćemo morati prihvatiti i jednu još radikalniju 
zamisao — ideju da je svaki naš gen jedna simbiotička jedinica. Mi smo 
goleme kolonije simbiotičkih gena. Za sada se stvarno još ne može 
govoriti o “dokazima" za ovu zamisao, ali kao što sam pokušao 


pokazati u prijašnjim poglavljima, ova je zamisao svojstvena samom 
načinu razmišljanja o tome kako djeluju geni kod vrsta koje se spolno 
razmnožavaju. Druga je strana ove medalje što bi i virusi mogli biti 
geni koji su se oslobodili iz “kolonija" poput nas. Virusi se sastoje od 
čiste DNK (ili neke slične molekule koja se sama umnožava) obavijene 
proteinskim omotačem. Svi su paraziti. Možda su se razvili iz 
“pobunjenih" gena koji su pobjegli, i sada putuju izravno od tijela do 
tijela preko zraka, a ne preko uobičajenih prenositelja — spermija i 
jaja. Ako je ovo točno, sebe bismo također mogli smatrati i kolonijama 
virusa! Neki od njih simbiotički surađuju i putuju od tijela do tijela 
preko spermija i jaja. To su uobičajeni “geni". Ostali žive parazitski i 
putuju svakim sredstvom kojeg se dočepaju. Putuje li parazitska DNK 
putem spermija i jaja, možda onda stvara onaj “paradoksalan" višak 
DNK što sam ga spomenuo u trećem poglavlju. Putuje li zrakom, ili 
nekim drugim neposrednim putem, onda se naziva “virus" u 
uobičajenom smislu. 


No, to su razmišljanja za budućnost. Sada nas zanima simbioza 
na višoj razini odnosa između višestaničnih organizama, a ne unutar 
njih. Riječ simbioza obično se koristi za udruživanje pripadnika 
različitih vrsta. No, kako smo izbjegavali viđenja evolucije koje govori o 
“dobru vrste", to nam sada izgleda da nema logičnog razloga zbog 
kojeg bismo pravili razliku između udruživanja pripadnika različitih 
vrsta i udruživanja pripadnika iste vrste. Općenito govoreći, 
udruživanje na uzajamnu korist razvit će se ako svaki sudionik može iz 
njega izvući više nego što je uložio. Ovo vrijedi bez obzira na to je li 
riječ o pripadnicima istog čopora hijena ili potpuno različitih stvorenja 
poput mrava i ušenjaka, ili pčela i cvjetova. U praksi može biti vrlo 
teško razlikovati slučajeve stvarne dvosmjerne uzajamne koristi i 
slučajeve jednostranog izrabljivanja. 


Teorijski je lako zamisliti razvoj udruživanja na uzajamnu korist 
u kojem se usluge istovremeno daju i primaju, kao što je to slučaj sa 
sudionicima od kojih je sastavljen lišaj. No, postoji li određeni 
vremenski razmak između davanja i vraćanja usluge, mogu iskrsnuti 
problemi, jer prvi primatelj usluge može pasti u iskušenje i odbiti 
uzvratiti uslugu kad na njega dođe red. Rješenje ovog problema je vrlo 
zanimljivo i zaslužuje detaljnu diskusiju. To ćemo najbolje učiniti 
putem zamišljenog primjera. 


Pretpostavimo da na nekoj vrsti ptica kao nametnik živi neka 
posebno štetna vrsta krpelja koji je prenosnik opasne bolesti. Za pticu 
je vrlo važno zbaciti te krpelje što je prije moguće. Ptica svakako može 
odstraniti krpelje prilikom čišćenja perja kljunom. No, postoji mjesto 
— vrh glave — do kojeg ona kljunom ne može doprijeti. Svakom će 
čovjeku brzo pasti na um rješenje te teškoće. Pojedina jedinka možda 
ne može skinuti krpelja s vlastite glave, no to lako umjesto nje može 
učiniti neki prijatelj. Kasnije, kad tog prijatelja napadnu nametnici, to 
će se dobro djelo uzvratiti. I stvarno, uzajamno čišćenje je vrlo 
uobičajeno kod ptica i sisavaca. 


To odmah ukazuje na smisao svega. Svatko tko svjesno 
predviđa, shvaća koliko je pametno sklopiti sporazum o uzajamnom 
češkanju leđa. No, mi smo dosad naučili biti oprezni pred svim što na 
prvi pogled izgleda pametno. Geni ne mogu predviđati. Može li teorija o 
sebičnom genu objasniti to uzajamno češkanje leđa ili “recipročni 
altruizam", u trenucima kad postoji vremenski razmak između dobrog 
djela i vraćanja istog? U svojoj knjizi objavljenoj 1966., koju sam već 
spomenuo, Wiliams je ukratko govorio i o ovom problemu. On je, poput 
Darwina, zaključio da se ta odložena uzajamna nesebičnost može 
razviti kod vrsta čije su jedinke sposobne prepoznavati i zapamtiti 
jedna drugu. Trivers je 1971. otišao je još dalje. U vrijeme pisanja on 
još nije znao za Maynard Smithov pojam evolucijsko stabilne strategije. 
Da je znao, mislim da bi se koristio njime, jer bi uz pomoć tog pojma 
našao prirodni način za izražavanje svoje zamisli. To što on spominje 
“zatvoreničku dilemu" — omiljenu zagonetku u teoriji igara — ukazuje 
na razmišljanje u skladu s tim. 


Pretpostavimo da jedinka B ima nametnika na vrhu glave. 
Jedinka A odstrani joj nametnika. Kasnije dođe vrijeme kad i jedinka A 
dobije nametnika na glavi. Ona, prirodno, traži jedinku B kako bi joj 
ona uzvratila dobročinstvo. Međutim, jedinka B jednostavno digne nos 
i odlazi. Jedinka B je varalica koja prihvaća korist od nesebičnosti 
druge jedinke, no koja nije spremna na njega odgovoriti ili barem ne 
dovoljno. Varalice bolje prolaze nego altruisti, jer stječu dobit bez 
plaćanja pune cijene za nju. Sigurno da je cijena čišćenja glave druge 
jedinke mala u usporedbi s koristi dobivenom skidanjem opasnog 
nametnika s vlastite glave, no ni ona nije zanemariva. I za to mora biti 
utrošeno nešto dragocjene energije i vremena. 


Uzmimo sada da se populacija sastoji od jedinki koje su 
prihvatile jednu od te dvije strategije. Kao i u analizama Maynarda 
Smitha, ovdje ne govorimo o svjesnim strategijama, već o nesvjesnim 
programima ponašanja koje su uvjetovali geni. Nazovimo ih 
strategijom naivca i strategijom varalice. Naivni čiste svakoga kome je 
to potrebno, bez razlike. Varalice prihvaćaju altruizam naivnih, no 
nikada ne čiste nikog drugog, čak ni onoga tko je prije čistio njih. Kao i 
u slučaju jastrebova i golubova, bodove za učinak dodjeljivat ćemo 
samovoljno. Nije važno koje su točne vrijednosti sve dok je korist od 
čišćenja veća od njene cijene. Ima li nametnika mnogo, svaki 
pojedinačni naivac u populaciji naivnih može računati na čišćenje od 
strane nekog drugog jednako često kao što će on čistiti druge. Zato je 
prosječni učinak naivnog među naivnima pozitivan. Zapravo svi oni 
prolaze sasvim dobro, pa riječ naivac ne izgleda odgovarajuća. No, 
pretpostavimo sada da se u populaciji pojavio jedan varalica. Kako je to 
jedini varalica, može računati na to da će ga čistiti svaki koga sretne, a 
on za to neće plaćati ništa. Prosječni učinak varalice je bolji nego 
prosječni učinak naivnog. Zato će se geni varalice početi širiti po 
populaciji. Geni naivnih uskoro će se naći pred nestankom jer, bez 
obzira na odnos u populaciji, varalice uvijek bolje prolaze od naivnih. 
Primjerice, raspravimo slučaj populacije koja se sastoji od 50% naivnih 
i 50% varalica. Prosječni učinak, i varalica i naivnih, bit će manji nego 
učinak bilo koje jedinke iz sto postotne populacije naivnih. Pa ipak, 
varalice će prolaziti bolje od naivnih, jer će uživati u svim dobicima — 
takvima kakvi su — a neće ništa davati za njih. Kada postotak varalica 
dostigne 90%, prosječni učinak svih jedinki “bit će vrlo nizak. Mnoge 
jedinke obiju vrsta možda će sad već umirati od zaraze što su je 
prenijeli krpelji. No varalice će, unatoč svega, bolje prolaziti od naivnih. 
Čak ako se cijela populacija počne gasiti, nikad neće doći trenutak kad 
naivni bolje prolaze od varalica. Zato, dok god u raspravama budemo 
uzimali u obzir samo te dvije strategije, ništa neće moći zaustaviti 
nestanak naivnih i, vrlo vjerojatno, gašenje cijele populacije. 


No uvedimo sad i treću strategiju i nazovimo je strategijom 
zlopamtila. Zlopamtila čiste nepoznate jedinke i jedinke koje su prije 
čistile njih. No, prevari li ih netko, oni to zapamte i postaju mrzovoljni: 
u buduće odbijaju čistiti tu jedinku. U populaciji zlopamtila i naivnih 
nemoguće je razlikovati pripadnike pojedinih strategija. Oba se tipa 
ponašaju altruistički prema svakome i oba imaju isti i podjednako 


visok prosječni učinak. U populaciji sastavljenoj pretežno od varalica, 
jedan jedini primjerak zlopamtila ne bi imao puno uspjeha. On bi veliki 
dio energije trošio čisteći većinu jedinki koje sretne — jer bi mu 
trebalo dosta vremena dok ne bi postao srdit na sve njih. S druge pak 
strane, njega zauzvrat nitko ne bi čistio. Ako bi zlopamtila, u usporedbi 
s varalicama, bili rijetki — gen zlopamtila bi se ugasio. No, uspiju li 
zlopamtila brojčano ojačati i dostići kritični odnos, izgledi za 
međusobne susrete postaju dovoljno veliki i izravnavaju troškove 
čišćenja varalica. Dostignuvši taj kritični odnos, zlopamtila počinju 
imati viši prosječni učinak od varalica, pa će gen varalica ubrzanim 
korakom krenuti ka gašenju. Kad varalice jednom gotovo nestanu, 
brzina njihovog nestajanja će se usporiti i oni će, kao manjina, moći 
opstati poprilično dugo. Ti rijetki primjerci varalica imat će vrlo male 
izglede za ponovni susret s istim zlopamtilom pa će broj jedinki u 
populaciji zlopamtila koje su srdite na bilo kojeg varalicu biti mali. 


Priču o ovim strategijama ispričao sam kao da je samo po sebi 
bilo očigledno što će se dogoditi. Tu u stvari nema ničeg očiglednog pa 
sam iz opreza simulirao ovu situaciju na računalu kako bih provjerio 
točnost svojih naslućivanja. Tako sam stvarno i potvrdio da je 
strategija zlopamtila, u usporedbi sa strategijama naivca i varalice, 
evolucijsko stabilna strategija, jer u populaciji koja se uglavnom sastoji 
od zlopamtila ni varalica ni naivac neće postati brojniji. I strategija 
varalice je evolucijsko stabilna strategija, jer u populaciji koja se sastoji 
pretežno od varalica ne mogu prevladati ni zlopamtila niti naivci. Neka 
populacija bi se mogla temeljiti na bilo kojoj od tih dviju evolucijsko 
stabilnih strategija. Dugoročno gledano, ona bi mogla prelazi iz jedne u 
drugu. Ovisno o točnim vrijednostima učinaka — pretpostavljene u 
simuliranom modelu bile su, naravno, potpuno samovoljne — jedno ili 
drugo stabilno stanje imat će širu “zonu privlačnosti“ i tad će u toj 
populaciji najvjerojatnije i prevladati. Iako je veća mogućnost gašenja 
populacije varalica nego populacije zlopamtila, usput treba naglasiti da 
to neće ni na koji način utjecati na položaj evolucijsko stabilne 
strategije. Usvoji li populacija neku evolucijsko stabilnu strategiju koja 
vodi njenom gašenju, onda će se ona i ugasiti. 


Vrlo je zabavno pratiti kompjutorsku simulaciju koja započinje s 
većinom naivaca i manjinom zlopamtila tek neznatno iznad kritične 
vrijednosti, i otprilike istom manjinom varalica. Prvo se događa 


dramatični slom u populaciji naivnih, kad ih varalice počnu bezobzirno 
iskorištavati. Varalice postižu vrtoglavi rast u populaciji, rast čiji 
vrhunac dostignu točno u trenutku iščezavanja i posljednjeg naivca. 
No, varalice moraju i dalje računati na zlopamtila. Tijekom ubrzanog 
smanjenja broja naivnih i broj zlopamtila postepeno se smanjivao, jer 
su ih iskorištavale varalice broj kojih se povećavao, te su se zlopamtila 
jedva uspjela održati. Nestankom posljednjeg naivca varalice ne mogu 
više tako lako prolaziti sa svojim sebičnim  izrabljivanjem, pa 
zlopamtila počinju polako brojčano jačati na račun varalica. Rast 
njihove populacije postepeno dobiva sve veći zamah. Počinje se naglo 
uzdizati dok se populacija varalica smanjuje gotovo do gašenja, 
zaustavlja se i preostale varalice uživaju u povlastici što su rijetki i jer 
je razmjerno malo zlopamtila srdito na njih. Pa ipak, polako i neumitno, 
varalice nestaju i ostaju samo zlopamtila. Paradoksalno je, no prisustvo 
je naivnih u stvari samo ugrožavalo zlopamtila početkom priče, jer 
upravo su naivni bili odgovorni za ono privremeno blagostanje 
varalica. 


Recimo usput, moj je zamišljeni primjer opasnosti koje prijete 
nekoj jedinki, ukoliko je neće nitko čistiti, potpuno stvaran. Kod miševa 
koji žive izdvojeno nastaju gadne rane na dijelovima glave koje ne 
mogu sami doseći. U jednom istraživanju, miševi držani u skupinama 
nisu patili od takvih rana jer su jedni drugima lizali glave. Zanimljivo bi 
bilo eksperimentalno provjeriti teoriju o recipročnom altruizmu, a 
miševi bi najvjerojatnije bili dobri subjekti za takav pothvat. 


Trivers proučava zapažanja dostojnu simbiozu riba-čistača. Zna 
se da pedesetak vrsta, uključujući tu sitne ribe i račiće, živi od 
sakupljanja nametnika s površine tijela većih riba te drugih stanovnika 
mora. Krupne ribe očigledno imaju koristi od tog čišćenja, a čistači si 
tako priskrbljuju dobre obroke hrane. Odnos je simbiozni. U mnogim 
slučajevima krupne ribe otvaraju usta i puštaju čistače unutra kako bi 
im ove mogle očistiti zube i dopuštaju im odlazak kroz škrge, koje 
usput također očiste. Mogli bismo očekivati da će velika riba mudro 
pričekati da je mali čistač temeljno očisti pa je zatim jednostavno 
proguta. No, umjesto toga ona obično dopušta čistaču da mirno otpliva. 
Kako je čistač u najvećem broju slučajeva po veličini sličan 
uobičajenom plijenu te krupne ribe, ovo je značajna pobjeda prividne 
nesebičnosti. 


Ribe-čistači imaju naročite prugaste šare i plivajući plešu na 
posebni način, što ih i označuje kao čistače. Velike ribe nastoje se 
suzdržati od proždiranja svih malih riba s određenom vrstom pruga i 
koje im se približavaju plešući na posebni način. Umjesto da ih pojedu, 
one padaju u neko stanje nalik transu i puštaju čistače da im se 
slobodno približe, pa čak i da uđu u unutrašnjost usta. No, kako su 
sebični geni sebični, ne iznenađuje pojava bezobzirnih varalica sklonih 
iskorištavanju drugih. Neke vrste sitnih riba po izgledu točno 
odgovaraju čistačima, pa i “plešu" poput njih, kako bi bile sigurne da će 
se velika riba, nađu li se u njenoj blizini, ponašati po njih bezopasno. 
Kad velika riba padne u očekivani trans, varalica umjesto otklanjanja 
nametnika otkine komad mesa s neke od peraja velike ribe i pobjegne. 
No, usprkos varalicama, odnos riba-čistača i njihovih “klijenata" 
uglavnom je prijateljski i postojan. Djelovanje čistača igra značajnu 
ulogu u dnevnom životu zajednice na koraljnom grebenu. Svaki čistač 
ima vlastiti teren, a primijećene su krupne ribe koje čekaju u redu, 
poput mušterija kod brijača. Ovo zadržavanje na jednom mjestu, u 
ovom slučaju vjerojatno i omogućuje evoluciju odloženog uzajamnog 
altruizma. Korist velike ribe koja se može stalno svraćati svome 
“brijaču“ umjesto neprestane potraga za novim, mora nadmašiti cijenu 
suzdržavanja od proždiranja čistača. Kako su čistači mali, u njih se 
može povjerovati. Prisustvo lažnih oponašatelja čistača vjerojatno na 
posredni način ugrožava stvarne dobronamjerne čistače, jer blago 
potiče krupne ribe na proždiranje prugastih plesača. Zadržavanje 
stvarnih čistača na jednom mjestu omogućuje mušterijama da ih 
pronađu i izbjegnu varalice. 

Dugo pamćenje i sposobnost prepoznavanja jedinki kod čovjeka 
su dobro razvijeni. Zato bismo mogli očekivati da je uzajamni altruizam 
odigrao značajnu ulogu u čovjekovoj evoluciji. Trivers ide dalje i 
smatra da su mnoge naše psihološke odlike — zavist, krivnja, 
zahvalnost, suosjećajnost i tako dalje — oblikovane putem prirodnog 
odabiranja za poboljšanje sposobnosti varanja, otkrivanja prijevara i 
izbjegavanja da nas drugi smatraju prevarantom. Posebno su 
zanimljive “rafinirane varalice" koji prividno vraćaju usluge, ali 
neprestano vraćaju malo manje nego što su primili. Moguće je čak da 
su se čovjekov relativno veliki mozak i njegova predodređenost za 
matematičko razmišljanje razvili kao mehanizam još usavršenijeg 
varanja i što uspješnijeg otkrivanja tuđih prijevara. Novac je formalni 


zalog odložene uzajamne nesebičnosti. 


Nema kraja zapanjujućim špekulacijama do kojih dovodi 
zamisao o uzajamnom altruizmu kad je primijenimo na vlastitu vrstu. 
No, ma koliko primamljivo to bilo, ja u takvom poslu nisam ništa bolji 
od bilo koga drugog pa prepuštam čitatelju da se sam zabavlja. 


ce 


DOSAD NISAM BAŠ PUNO govorio o samom čovjeku, iako to 
nisam izbjegavao. Koristio sam izraz “stroj za preživljavanje“ jer bi 
upotrebom izraza “životinja“, biljke, a po nekim mišljenjima i ljudi, bili 
izostavljeni. Izneseni zaključci odnose se prvenstveno na sva razvijena 
bića. Za izuzeće pojedinih vrsta morali bi postojati određeni razlozi. 
Možemo li iz bilo kakvih posebnih razloga pretpostaviti da je baš naša 


vrsta jedinstvena? Vjerujem da je odgovor potvrdan. 


Najveći dio neobičnog kod čovjeka kao vrste može se sažeti u 
jednu jedinu riječ: “kultura". Tu riječ ne iznosim u njenom snobovskom 
značenju, već onako kako je upotrebljavaju znanstvenici. Prijenos 
kulture analogan je prijenosu gena jer, iako je u biti konzervativan, 
može dovesti do određenog oblika evolucije. Geoffrey Chaucer ne bi 
mogao danas razgovarati sa suvremenim  Englezom, iako su 
međusobno povezani neprekinutim lancem od dvadesetak generacija 
Engleza koje su mogle nesmetano razgovarati s naraštajem koji im je 
neposredno prethodio ili koji ih je slijedio, kao što svaki sin može 
razgovarati s ocem. Izgleda da jezik “evoluira" negenetskim putem i 
tempom koji je brži od genetske evolucije. 


Prijenos kulture nije osobitost samo čovjeka. Najbolji primjer 
kojeg znam, a ne odnosi se na čovjeka, opisao je P. F. Jenkins; riječ je o 
pjevanju ptice nalik čvorku koja živi na otocima oko Novog Zelanda. Na 
otoku gdje je Jenkins radio ptice su se javljale s ukupno devet različitih 
pjesama. Svaki mužjak pjevao je samo jednu ili tek nekoliko tih 
pjesama. Mužjake se moglo razvrstavati u skupine po dijalektima. 
Primjerice, jedna skupina od osam mužjaka, s područja koja su 
međusobno graničila, pjevala je naročitu pjesmu, zvanu CC. Ostale 
dijalektne skupine pjevale su različite pjesme. Ponekad bi 
pripadnicima neke dijalektne skupine bilo zajedničko više pjesama, a 
ne samo jedna. Uspoređujući pjevanje očeva i sinova, Jenkins je 


dokazao da obrasci pjevanja nisu genetski nasljeđivani. Od svakog 
mladog mužjaka moglo se očekivati da će putem oponašanja naučiti 
pjesme svojih područnih susjeda, slično onome što se događa s 
ljudskim govorom. Tijekom vremena koje je Jenkins tamo proveo na 
otoku je postojao uglavnom stalni broj pjesama, neka vrsta “diskoteke 
pjesama", iz koje je svaki mladi mužjak birao vlastiti mali izbor. No, 
Jenkins je povremeno imao i sreću prisustvovati “skladanju" neke nove 
pjesme do koje bi došlo pogrešnim oponašanjem stare pjesme. On piše: 
“Ustanovio sam da se različiti novi oblici pjesama javljaju promjenom 
note, ponavljanjem note, njenim izostavljanjem i kombiniranjem 
dijelova ostalih postojećih pjesama... Pojava nekog novog oblika bila je 
trenutni događaj, a novi bi oblik poslije godinama bio postojan. Osim 
toga, u brojnim slučajevima nova je varijanta točno prenošena 
mladima, tako da je dolazilo do razvoja jasno prepoznatljivih 
koherentnih skupina pjevača sličnog pjevanja". Govoreći o porijeklu 
novih pjesama Jenkins govori o “kulturnim mutacijama". 


Pjesma te ptice stvarno se razvijala negenetskim putem. Postoje 
i drugi primjeri kulturne evolucije kod ptica i majmuna, no oni više 
pripadaju zanimljivim neobičnostima. Tek naša vrsta stvarno pokazuje 
moć kulturne evolucije. Jezik je samo jedan od mnogobrojnih primjera. 
Trendovi u modi i prehrani, obredi i običaji, umjetnost i arhitektura, 
građevinarstvo i tehnika, sve se to u povijesno vrijeme razvija na način 
nalik ubrzanoj genetskoj evoluciji, no u stvarnosti nema ničeg 
zajedničkog s njom. No, kao i u genetskoj evoluciji, promjena može 
voditi napretku. Suvremena znanost je u određenom smislu stvarno 
bolja od stare. Tijekom stoljeća naše razumjevanje svijeta ne samo da 
se mijenja: ono se i popravlja. Kao što je poznato, sadašnji burni 
napredak započinje tek od renesanse, kojoj je prethodilo mračno 
razdoblje stagnacije kad je europska znanstvena kultura bila zaleđena 
na stupnju kojeg su dostigli još stari Grci. Kako smo vidjeli u petom 
poglavlju, i genetska evolucija se može odvijati u nizu kratkih naleta 
između postojanih razdoblja zastoja. 


Često se spominje analogija između genetske i kulturne 
evolucije, a ponekad i s potpuno nepotrebnim mističnim prizvucima. 
Analogiju između znanstvenog napretka i genetske evolucije putem 
prirodnog odabiranja posebno je rasvijetlio Sir Karl Popper. No, ja 
želim ići još dalje pravcem kojeg su istražili primjerice genetičar L. L. 


Cavalli-Sforza, antropolog F. T. Cloak i etolog ]. M. Cullen. 


Kao oduševljeni darvinist bio sam nezadovoljan objašnjenjima 
ljudskog ponašanja od strane mojih kolega sumišljenika. Oni su 
pokušavali naći “biološke prednosti" različitih odlika ljudske 
civilizacije. Na primjer, plemenska je religija promatrana kao 
mehanizam za potvrđivanje skupnog identiteta, značajnog za vrste koje 
love u čoporu i čije jedinke, prilikom hvatanja krupnog i brzog plijena, 
ovise o međusobnoj suradnji. Često su evolucijske predrasude, u 
smislu kojih su razvijane takve teorije, u biti grupno-selekcionističke, 
no te je teorije moguće preraditi u smislu pravovaljanog genskog 
odabiranja. Možda je čovjek stvarno najveći dio vremena zadnjih 
nekoliko milijuna godina proveo živeći u malim rodbinskim 
skupinama. Rodbinsko odabiranje, i odabiranje u korist uzajamne 
nesebičnosti, možda su utjecali na čovjekove gene pri stvaranju 
mnogih naših osnovnih psiholoških odlika i sklonosti. Ovakve zamisli 
su donekle vjerojatne, no smatram da one nisu sposobne objasniti 
strahovit izazov kakav predstavljaju objašnjenje kulture, kulturne 
evolucije i goleme razlike među ljudskim kulturama diljem svijeta, od 
krajnje sebičnosti plemena Ik u Ugandi, koje je opisao Colin Turnbull, 
do plemenitog altruizma Arapeša u opisu Margarete Mead. Mislim da 
bi trebalo početi iz početka i vratiti se prvim načelima. Teza koju ću 
razviti, ma koliko iznenađujuće bilo što potječe od autora ranijih 
poglavlja, polazi od toga da je za razumijevanje evolucije suvremenog 
čovjeka potrebno odbaciti gen kao jedinu osnovu naših zamisli o 
evoluciji. Ja sam oduševljeni darvinist, no smatram da je darvinizam 
prevelik kao teorija, a da bi se sabila u uske okvire gena. Gen će u moju 
tezu ući kao analogija i ništa više. 

Što je to u krajnjoj liniji toliko neobično kod gena? To, što su 
umnoživači. Zakoni fizike, po pretpostavci, vrijede za cijeli dostupni 
svemir. Postoje li ikakva načela biologije za koje se može vjerovati da 
imaju sličnu sveopću vrijednost? Astronauti putujući na udaljene 
planete u potrazi za životom, mogu očekivati stvorenja koja su toliko 
bizarna i nezemaljska da ih ne možemo ni zamisliti. No, postoji li nešto 
što je svojstveno svakom životu, gdje god bio i na kojem god kemizmu 
bio građen? Postoje li neki oblici života čiji se kemizam temelji na 
siliciju umjesto na ugljiku, ili na amonijaku umjesto na vodi, otkriju li 
se neka stvorenja koja umiru zbog ključanja na temperaturi od -100 


stupnjeva, pronađe li se neki oblik života koji se uopće i ne temelji na 
kemizmu već na elektronskim sklopovima, hoće li i dalje postojati neko 
opće načelo koje vrijedi za svaki život? Ja to, naravno, ne znam, no ako 
bih morao kladiti, kladio bih se na jedno osnovno načelo. To je zakon 
po kojem se svaki život razvija posredstvom selektivnog preživljavanja 
bića koja se umnožavaju. Gen, molekula DNK, je vjerojatno ono biće 
koje se umnožava i koje prevladava na našem planetu. Možda ima i 
drugih. Ako ih ima, i ako su i neki drugi uvjeti zadovoljeni, neminovno 
je da oni počnu težiti postati temelj nekog evolucijskog procesa. 


No, treba li u potragu za drugim vrstama umnoživača, a po tome 
i drugom vrstom evolucije, ići na udaljene svjetove? Mislim da se jedna 
nova vrsta umnoživača nedavno pojavila baš na našem planetu. 
Gledaju nam ravno u oči. Još uvijek su u povoju, još uvijek nespretno 
plutaju u svojoj prapovijesnoj juhi, ali već ostvaruju evolucijsku 
promjenu takvim tempom da naše stare gene ostavljaju zadihane 
daleko iza sebe. 


Ta nova juha je juha ljudske kulture. Za tog novog umnoživača 
potrebno nam je ime, ime koji će opisivati ideju o jedinici prenošenja 
kulture, ili o jedinici oponašanja. “Mimeme" dolazi od prikladnog 
grčkog korjena, no ja želim jednosložnu riječ koja jednako zvuči kao 
“gen". Nadam se da će mi moji prijatelji klasičari oprostiti ako mimeme 
skratim u mem.?ž Ako je to neka utjeha, može se smatrati kako je ta 
riječ u vezi s "memorijom", ili s francuskom riječi meme. 


Primjeri mema su melodije, ideje, slogani, moda u odijevanju, 
načini izrade lončarije ili zidanja lukova. Kao što se geni u zalihi gena 
šire prijelazom, putem spermija i jaja, iz jednog tijela u drugo, tako se i 
memi u zalihi mema šire prijelazom iz mozga u mozak pomoću procesa 
koji se, u najopćenitijem smislu, može nazvati oponašanje. Čuje li neki 
znanstvenik neku dobru zamisao ili pročita nešto o njoj, prenijet će je 
svojim kolegama i studentima. Spominjat će je u svojim člancima i 
predavanjima. Bude li zamisao prihvaćena, možemo reći da se ona 
proširila, šireći se od mozga do mozga. Kao što je moj kolega N. K. 
Humphrey zgodno sažeo u jednoj ranijoj skici ovog poglavlja: “... meme 
treba promatrati kao žive strukture, ne samo metaforički, već i 
tehnički.33 Kad posadite plodni mem u moju svijest vi doslovno 
zaražujete moj mozak pretvarajući ga u prijenosnik mema, kao što i 
naseljeni virus nametnički zaražuje genetski ustroj domaćinove 


stanice. To nije puki način govora — recimo, mem za 'vjerovanje u 
zagrobni život' stvarno se i fizički javlja, u milijunima slučajeva, kao 
struktura živčanog sustava ljudi diljem svijeta." 


Pogledajmo ideju o Bogu. Ne znamo kako se pojavila u zalihi 
mema. Vjerojatno se pojavila više puta u neovisnim “mutacijama". U 
svakom je slučaju stvarno vrlo stara. Kako se umnožava? Govornom i 
pisanom riječi, uz pomoć velikih glazbenih i umjetničkih djela. Zašto 
tako uspješno preživljava? Podsjetimo se da ovdje “uspješno 
preživljavanje" ne znači opstanak gena u zalihi gena, već opstanak 
mema u zalihi mema. Ovo pitanje u stvari znači: što to zamisao o Bogu 
ima i što joj daje postojanost i prodornost u kulturnom okruženju? 
Uspješni opstanak dobrog mema u zalihi mema ishod je njegove velike 
psihološke privlačnosti. On pruža prividno uvjerljiv odgovor na duboka 
i uznemiravajuća pitanja o životu. Naglašava da se nepravde ovoga 
svijeta mogu ispraviti na zagrobnom. Vjera, to “vječito oružje" koje nas 
je štitilo od vlastitih grijeha, je kao liječnički placebo često bila 
djelotvorna iako je bila samo zamišljena. To su neki razlozi zbog kojih 
je naraštaj za naraštajem ljudskih mozgova tako spremno kopirao 
zamisao o Bogu. Bog postoji, ako ne drukčije — a ono u obliku mema 
koji vrlo uspješno opstaju, ili u obliku zarazne sile u okruženju što ga 
stvara ljudska kultura. 


Neke kolege su mi spomenule da je u ovom opisu uspješnosti 
preživljavanja mema Boga nedokazano uzeto za dokazano. U krajnjoj 
analizi oni se uvijek žele vratiti “biološkoj prednosti". Po njima nije 
dovoljno samo reći da zamisao o Bogu ima “veliku psihološku 
privlačnost". Oni žele znati zašto ima veliku psihološku privlačnost. 
Psihološka privlačnost znači privlačnost za mozak, a mozak je 
oblikovan putem prirodnog odabiranja gena u zalihi gena. Oni žele 
pronaći vezu zbog koje bi posjedovanje takvog mozga promicalo 
preživljavanje. 

Ovakvo razmišljanje mi je vrlo blisko i uopće ne sumnjam u 
postojanje genetičkih prednosti zbog kojih imamo baš takav mozak. 
No, ipak mislim da bi te kolege, pažljivo razmotrivši temelj vlastitih 
pretpostavki, otkrile kod sebe isto toliko nedokazanih tvrdnji uzetih za 
dokazane kao i kod mene. U biti, razlog zbog kojeg mi smatramo 
opravdanim objašnjavati biološke pojave u smislu prednosti gena je 
činjenica da su geni umnoživači. Čim je ona prajuha osigurala uvjete u 


kojima su molekule mogle praviti kopije samih sebe, umnoživači su 
preuzeli budućnost u svoje ruke. Više od tri milijarde godina DNK je 
bila jedini spomena vrijedan umnoživač. No, to ne znači da ta 
monopolistička prava mora vječno zadržati. Kad god se pojave uvjeti u 
kojima će neka nova vrsta umnoživača moći praviti kopije samih sebe, 
ti novi umnoživači će to učiniti i započeti neku vrstu vlastite evolucije. 
Jednom započeta, ta nova evolucija neće morati ni u čemu biti 
podređena staroj. Stara evolucija s odabiranjem gena je, stvorivši 
mozak, osigurala “juhu“ u kojoj su se pojavili prvi memi. Pojavom prvih 
mema, koji su se dalje sami kopirali, nastupila je njihova mnogo brža 
vrsta evolucije. Mi biolozi smo toliko opterećeni idejom o genetskoj 
evoluciji da smo skloni zaboraviti kako je ona samo jedna od mnogih 
mogućih vrsta evolucije. 

Oponašanje je, u najširem smislu riječi, način kojim se memi 
mogu umnožavati. No, kako ni svi geni sposobni za razmnožavanje ne 
čine to uspješno, tako su i neki memi u zalihi mema uspješniji od 
ostalih. To je analogno prirodnom odabiranju. Iznio sam posebne 
primjere odlika koje doprinose uspješnosti preživljavanja među 
memima. No, općenito, te odlike moraju biti jednake onima o kojima 
smo govorili u drugom poglavlju raspravljajući o umnoživačima: 
dugovječnost, plodnost i vjernost kopiranja. Dugovječnost bilo koje 
pojedinačne kopije nekoga mema vjerojatno je razmjerno manje važna, 
kao i dugovječnost bilo koje pojedinačne kopije gena. Kopija skladbe 
“Auld Lang Syne" koja postoji u mome mozgu trajat će samo dok sam ja 
živ. Kopija iste skladbe, otisnuta u mom primjerku Pjesmarice škotskih 
studenata, vjerojatno neće trajati mnogo duže. No, nadam se da će 
kopija iste melodije na papiru i u mozgovima ljudi postojati i budućih 
stoljeća. Kao i u slučaju gena, govorimo li o pojedinačnim kopijama, 
plodnost je mnogo važnija od dugog života. Ako je mem recimo neka 
znanstvena ideja, njeno će širenje ovisiti o njenoj prihvatljivosti za 
populaciju znanstvenika; grubu mjeru uspješnosti njenog opstanka 
dobit ćemo prebrojimo li njeno godišnje spominjanje u znanstvenim 
publikacijama. Radi li se o nekoj popularnoj skladbi, njeno se širenje 
kroz zalihu mema može procijeniti po broju ljudi koji je pjevuše 
ulicom. Ako je riječ o ženskoj obući, koristit će se statistički podaci o 
prodaji obuće. Neki memi, kao i neki geni, brzo se šire i postižu sjajne 
kratkoročne uspjehe, no u zalihi mema ne traju dugo. Primjeri za to su 
popularne pjesme i tanke potpetice. Drugi se memi, poput židovskih 


vjerskih zakona, mogu nastaviti širiti tisućama godina, obično zbog 
velike, potencijalno trajne vrijednosti pisanih dokumenata. 

To me vraća trećoj općoj odlici uspješnih umnoživača: 
istovjetnosti prilikom umnožavanja. Moram priznati da sam tu na 
klizavom terenu. Na prvi se pogled čini da memi uopće nisu 
umnoživači koji imaju visoku vjernost kopije prilikom umnožavanja. 
Svaki put kada neki znanstvenik čuje za neku ideju i prenese je drugom 
znanstveniku, vjerojatno će je nešto izmijeniti. Pišući ovu knjigu nisam 
skrivao svoj dug zamislima R. L Triversa. Pa ipak, te zamisli nisam 
ponovio njegovim riječima. Iskrivljavao sam ih prema vlastitim 
potrebama, mijenjao njihova istaknuta mjesta, miješao ih s vlastitim 
zamislima i zamislima drugih ljudi. Memi nam se prenose u 
izmijenjenom obliku. To nimalo ne sliči onoj posebnoj odlici 
prenošenja gena kad se prenosi sve ili ništa. Prenošenje mema je, 
izgleda, podvrgnuto neprestanoj mutaciji i miješanju. 

Možda je ova pojava netočnosti prividna, a i analogija s genima 
se ne ruši. Konačno, pogledamo li nasljednost genetskih odlika poput 
visine ili boje kože, neće nam izgledati kao djelo nedjeljivih gena koji se 
ne mogu miješati. Spoje li se crna i bijela osoba, djeca neće biti ili crna 
ili bijela: bit će nešto između toga. To ne znači da ti geni, o kojima je 
riječ, nisu ispravni. Radi se samo o tome da na boju kože utječe veliki 
broj gena, od kojih svaki ima vrlo ograničeno djelovanje, pa izgleda kao 
da se miješaju. Dosad sam o memima govorio kao da je očigledno od 
čega se sastoji mem-jedinica. No, to je daleko od očiglednog. Za neku 
skladbu reći ćemo da je jedan mem, ali što reći za simfoniju: koliko je 
ona mema? Da li je svaki stavak jedan mem, ili je to svaka 
prepoznatljiva glazbena fraza, takt, akord, ili što? 


Pozivam se na istu verbalnu dosjetku kojom sam se koristio u 
trećem poglavlju. Tamo sam “kompleks gena" podijelio na velike i male 
genetske jedinice i jedinice unutar jedinica. “Gen" nije bio definiran na 
krut, sve ili ništa način, već kao dogovorna jedinica — dužina 
kromosoma koja je točno toliko vjerna kopija nastala prilikom 
umnažanja da može služiti kao za život sposobna jedinica prirodnog 
odabiranja. Ako je jedna jedina fraza Beethovenove devete simfonije 
dovoljno prepoznatljiva i pamtljiva da se može izvući iz konteksta 
cijele simfonije i koristiti kao zaštitni znak jedne izluđujući nametljive 
europske radiopostaje, onda ona sigurno zaslužuje da bude mem. 


Usput rečeno, to je prilično smanjilo moje uživanje u samoj simfoniji. 

Isto tako, govoreći da danas svi biolozi vjeruju u Darwinovu 
teoriju, mi ne tvrdimo da svaki biolog ima, urezanu u mozak, točnu 
kopiju riječi Charlesa Darwina. Svatko ima vlastiti način tumačenja 
Darwinovih zamisli. On ih vjerojatno nije naučio iz originalnih 
Darwinovih zapisa, već od nekih novijih autora. Veliki je dio 
Darwinovih izjava u detaljima pogrešan. Kad bi mogao pročitati ovu 
knjigu, Darwin bi u njoj jedva prepoznao svoju izvornu teoriju, no ja se 
nadam da bi mu se svidjelo kako sam je predstavio. Pa ipak, unatoč 
svega, postoji nešto, neka bit darvinizma, koja je prisutna u glavi 
svakog tko shvaća njegovu teoriju. Kad ne bi tako bilo, gotovo bi svaka 
tvrdnja da se dvoje može suglasiti oko nečega bila besmislena. “Mem 
ideje" može se definirati kao cjelina koja se može prenijeti od jednog 
mozga do drugog. Mem Darwinove teorije je, dakle, ona bitna, osnovna 
zamisao koja je zajednička svim mozgovima koji razumiju Darwinovu 
teoriju. Dakle, razlike u načinima na koje ljudi iznose tu teoriju nisu po 
definiciji dio mema. Kad bi se Darwinova teorija mogla rastaviti na 
sastavne dijelove tako da neki ljudi vjeruju samo u sastavni dio A,anei 
u sastavni dio B, dok ostali vjeruju u B,noneiuA,ondabiseAiB 
mogli smatrati posebnim memima. Ako gotovo svatko tko vjeruje u A, 
vjeruje i u B — odnosno ako bi memi bili tijesno “povezani, 
upotrebimo li genetski izraz — onda bi ih bilo svrsishodno sabiti u 
jedan jedini mem. 


Nastavimo analogiju između mema i gena. Kroz cijelu sam ovu 
knjigu naglašavao da o genima ne smijemo misliti kao o svijesnim 
čimbenicima ikakvih namjera. Međutim, slijepo prirodno odabiranje 
čini njihovo ponašanje nalik namjernom, pa je zbog jednostavnosti 
pogodno o genima govoriti jezikom namjere. Primjerice, kad kažemo 
“geni pokušavaju povećati svoj broj u budućim genskim zalihama" mi u 
stvari mislimo: “oni geni koji se tako ponašaju zbog povećanja svog 
broja u budućim genskim zalihama, vjerojatno će biti oni geni čije ćemo 
prisustvo tad uočiti". Kao što smo zaključili da je o genima 
najpogodnije razmišljati kao o aktivnim sudionicima koji namjerno 
rade na vlastitom opstanku, vjerojatno bi isto razmišljanje bilo 
pogodno i za meme. Ni u jednom ni u drugom slučaju ne smijemo 
zapasti u misticizam. U oba slučaja zamisao o namjeri samo je 
metafora, no već smo na primjeru gena vidjeli koliko je to zahvalna 


metafora. Već smo se koristili riječima kao što su “sebičan" i 
“bezobziran", misleći pri tome na gene i dobro znajući da su to samo 
govorne figure. Možemo li, u istom tom duhu, potražiti sebične ili 
bezobzirne meme? 


Tu postoji jedan problem koji se tiče prirode natjecanja. Postoji 
li spolno razmnožavanje, svaki se gen posebno natječe s vlastitim 
alelima — suparnicima na istom kromosomskom prostoru. Memi 
izgleda nemaju ničega takvog što bi odgovaralo kromosomima ili nečeg 
što bi odgovaralo alelima. Vjerujem kako bi se u najobičnijem govoru 
za mnoge ideje moglo reći da imaju “suparnike". No, općenito govoreći, 
memi su više slični onim ranim molekulama koje su se umnožavale i 
koje su kaotično slobodno plutale po svojoj prajuhi, negoli suvremenim 
genima, tako uredno sparenim po kromosomskim redovima. Dakle, u 
kom se smislu memi međusobno natječu? Treba li od njih očekivati 
“sebičnost ili “bezobzirnost," iako nemaju alela? Odgovor je pozitivan, 
odnosno to bismo mogli očekivati, jer se oni na neki način moraju 
upuštati u neku vrstu međusobnog natjecanja. 


Svaki korisnik digitalnog računala zna koliko su dragocijeni 
vrijeme korištenja računala i memorijski prostor. U mnogim velikim 
računskim centrima to se izravno izražava novcem; svakom korisniku 
može biti ustupljeno određeno vrijeme mjereno sekundama, ili 
ograničeni memorijski prostor mjeren “riječima". Računala u kojima 
žive memi su ljudski mozgovi.3* Vrijeme je vjerojatno značajniji 
čimbenik ograničenja nego memorijski prostor, i to je predmet 
žestokog natjecanja. Ljudski mozak i tijelo pod njegovom upravom, 
mogu istovremeno činiti jednu ili tek nekoliko stvari. Želi li neki mem 
zadobiti pažnju čovjekovog mozga, činit će to na račun “suparničkih" 
mema. Ostale pogodnosti za koje se memi natječu su vrijeme na radiju i 
televiziji, prostor na oglasnoj ploči, dužina novinskog stupca i mjesto 
na polici u biblioteci. 


U trećem smo poglavlju vidjeli govoreći o genima, kako se u 
zalihi gena mogu pojaviti i prilagođeni kompleksi gena. Kod leptira, 
veliki skupovi gena koji dovode do mimikrije postaju čvrsto povezani 
na istom kromosomu, tako čvrsto da se mogu smatrati jednim genom. 
U petom poglavlju razvili smo jednu složeniju zamisao o evolucijsko 
stabilnom skupu gena. U zalihama gena mesoždera razvili su se zubi, 
pandže, crijeva i čulni organi koji su međusobno u skladu, dok se u 


zalihama gena biljoždera pojavio potpuno drukčiji stabilni skup odlika. 
Događa li se bilo što analogno u zalihama mema? Povezuje li se, recimo, 
neki dobri mem s bilo kojim drugim memom, i pomaže li to 
povezivanje preživljavanju svakog mema posebno? Možda bismo na 
neku organiziranu crkvu, s njenom arhitekturom, obredima, zakonima, 
muzikom, umjetnošću i pisanom predajom mogli gledati kao na 
prilagođen stabilni skup mema koji se uzajamno potpomažu? 

Uzmimo jedan posebni primjer: dio učenja koji je vrlo uspješno 
doprinosio održavanju religije je prijetnja paklenim ognjem. Mnoga 
djeca, pa i neki odrasli, vjeruju da će poslije smrti prolaziti kroz jezive 
muke ne budu li slušali svećenikove propovijedi. To je posebno ružni 
način uvjeravanja, a bio je uzrokom velikih psihičkih patnji tijekom 
Srednjeg vijeka, pa čak i danas. No, vrlo je uspješan. Kao da su ga 
namjerno izmislili makijavelistički nastrojeni svećenici upućeni u 
tehnike dubinskog psihološkog zavođenja u bludnju. Pa ipak, ja 
sumnjam da su svećenici bili toliko mudri. Vjerojatnije su nesvjesni 
memi osigurali vlastiti opstanak pomoću onih istih odlika prividne 
bezobzirnosti koja je bila uspješna i prilikom opstanka gena. Zamisao o 
paklenom ognju se, jednostavno, obnavlja sama po sebi, zbog svog 
dubokog psihološkog utjecaja. Ona se povezala s nekim dobrim 
memom, jer su ta dva mema pojačavala jedan drugoga i uzajamno 
potpomagala svoj opstanak u istoj zalihi mema. 


Drugi pripadnik religijskog kompleksa mema naziva se vjera. 
Ona znači slijepo povjerenje bez dokaza, pa čak i protiv dokaza. Priča o 
Nevjernom Tomi ne priča se zbog divljenja Tomi, već kako bismo se 
divili ostalim apostolima. Toma je tražio dokaz. Za neke vrste mema 
ništa nije smrtonosnije od sklonosti za traženje dokaza. Ostali apostoli, 
čija je vjera bila nepokolebljivo čvrsta pa im dokazi nisu bili potrebni, 
nameću nam se kao primjeri koje treba slijediti. Mem za slijepo 
vjerovanje osigurava si neprestano obnavljanje jednostavnom 
nesvjesnom smicalicom kojom obeshrabruje racionalno provjeravanje. 

Slijepo vjerovanje može opravdati bilo što.35 Vjeruje li čovjek u 
nekog drugog boga, ili samo koristi drukčiji obred pri obožavanju 
istoga boga, slijepa vjera može tražiti njegovu smrt — na križu, kolcu, 
nataknutom na križarsku sablju, od puške u nekoj bejrutskoj ulici, od 
eksplozije bombe u Sarajevu ili nekom baru u Belfastu. Memi 
odgovorni za slijepo vjerovanje imaju vlastiti bezobzirni način širenja. 


Ovo vrijedi za sva slijepa vjerovanja — kako za rodoljubno i političko, 
tako i za religijsko. 


Memi i geni često mogu pojačavati jedni druge, ali ponekad su i 
u suprotnosti. Primjerice, običaj suzdržavanja od braka — celibat — 
vjerojatno nije genetski nasljedan. U genskoj zalihi, gen odgovoran za 
nj osuđen je na propast, osim u nekim vrlo posebnim okolnostima 
poput onih kod društvenih kukaca. No, mem za celibat može biti 
uspješan u zalihi mema. Na primjer, pretpostavimo da uspješnost 
nekog mema prvenstveno ovisi o vremenu koje ljudi utroše aktivno 
prenoseći taj mem drugim ljudima. Svako vrijeme provedeno u nečem 
drugom a ne u pokušajima prijenosa, taj mem može sa svog stanovišta 
smatrati izgubljenim. Mem za celibat prenose svećenici mladićima koji 
se još nisu odlučili za svoju budućnost. Prijenos se obavlja ljudskim 
utjecajem različitih vrsta, pisanom i izgovorenom riječi, osobnim 
primjerom i tako dalje. Kako bismo dalje razvili ovu tezu, 
pretpostavimo da brak slabi utjecaj svećenika na njegovo stado, recimo 
zbog toga što oduzima veliki dio njegovog vremena i pažnje. Ovo je 
stvarno i istaknuto kao službeni razlog za uvođenje celibata. Iz toga 
slijedi da bi mem za celibat uspješnije opstao nego mem za brak. 
Naravno, potpuno bi obratno vrijedilo kod gena za celibat. Ukoliko je 
neki svećenik stroj za preživljavanje za meme, onda je celibat korisna 
odlika koju treba ugraditi u njega. Mem za celibat je samo jedan 
sporedni sudionik u velikom kompleksu religijskih mema koji se 
uzajamno potpomažu. 


Prilagođeni kompleksi mema razvijaju se, vjerujem, kao i 
prilagođeni kompleksi gena. Odabiranje daje prednost onim memima 
koji svoje kulturno okruženje koriste za vlastitu dobrobit. To kulturno 
okruženje sastoji se od drugih mema također dobivenih odabirom. 
Tako se pokazalo da zaliha mema ima odlike evolucijsko stabilnog 
skupa kojeg novi memi teško mogu osvojiti. 

Prema memima sam bio možda malo više kritičan, no oni imaju i 
svoju veselu stranu. Poslije smrti iza sebe možemo ostaviti dvije stvari: 
gene i meme. Građeni smo kao genski strojevi, stvoreni za dalji 
prijenos svojih gena. No, poslije tri generacije taj dio nas biva 
zaboravljen. Vaše dijete, pa i vaš unuk, može sličiti vama — možda po 
crtama lica, obdarenosti za glazbu, ili boji kose. Ali sa svakom novom 
generacijom udio vaših gena se prepolovljuje. Neće proći mnogo 


vremena, a njihov će udio postati zanemariv. Naši su geni pojedinačno 
možda besmrtni, no zbroj gena koji tvore svakog od nas osuđen je na 
raspad. Elizabetha II neposredni je potomak Williama Osvajača. Pa 
ipak, vrlo vjerojatno u njoj nema ni jednog od gena starog kralja. U 
razmnožavanju ne treba tražiti besmrtnost. 


No, ukoliko ste doprinijeli svjetskoj kulturi — imali neku dobru 
ideju, komponirali neku melodiju, izumili svjećicu, napisali pjesmu — 
to može živjeti netaknuto još dugo nakon što se vaši geni već utope u 
zajedničkoj genskoj zalihi. Kao što je rekao G. C. Williams, od Sokrata 
vjerojatno danas više ne postoji ni jedan jedini živi gen, no kome je to 
važno? Kompleksi mema Sokrata, Leonarda, Kopernika i Marconija i 
dalje čvrsto stoje. 


Koliko god bilo spekulativno ovo moje izlaganje teorije o 
memima, tu postoji jedna ozbiljna točka koju bih želio ponovno 
naglasiti. Kad gledamo evoluciju civilizacijskih pravaca i uspješnost 
njihovog opstanka, moramo jasno reći o čijem opstanku govorimo. 
Biolozi su, kao što smo to vidjeli, naučeni tražiti prednosti na razini 
gena (ili jedinke, skupine, vrste — već prema ukusu). A ono što prije 
nisu razmišljali je to da se neki civilizacijski pravac mogao razviti u 
smjeru u kojem se razvio jednostavno zato što je koristan samome sebi. 


Ne moramo tražiti uobičajenu biološku vrijednost koju za 
opstanak mogu imati ti pravci — religija, glazba, ritualni ples — iako i 
ona može biti prisutna. Kad su geni jednom opremili svoje strojeve za 
preživljavanje mozgom sposobnim za brzo oponašanje, memi su 
automatski preuzeli igru. Oponašanju čak i ne moramo pripisati neku 
genetsku korist, iako bi nam to svakako pomoglo. Od svega je jedino 
potreban mozak sposoban za oponašanje: odmah će se razviti memi 
koji će tu sposobnost potpuno iskoristiti. 


Sad zatvaram temu o novim umnoživačima, i završavam 
poglavlje u znaku nade. Jedna jedinstvena ljudska crta koja se možda 
razvila, a možda i nije, je njegova sposobnost svjesnog predviđanja 
preko mema. Sebični geni (i, ako ste prihvatili način razmišljanja iznijet 
u ovom poglavlju, također memi) ne mogu predviđati. Oni su nesvjesni, 
slijepi umnoživači. Činjenica da se oni umnožavaju znači da oni, uz 
neke druge okolnosti, htjeli ne htjeli, teže evoluciji odlika koje se, u 
posebnom značenju opisanom u ovoj knjizi, mogu nazvati sebičnima. 
Od nekog se jednostavnog umnoživača, bio on gen ili mem, ne može 


očekivati odustajanje od kratkoročnih sebičnih koristi, iako bi mu se to, 
gledano na dugu stazu, isplatilo učiniti. Vidjeli smo to u poglavlju o 
agresiji. Premda bi “savez golubova" bio za svaku jedinku gledanu 
pojedinačno bolji od evolucijsko stabilne strategije, prirodno 
odabiranje mora ići u korist ESS. 


Još jedna jedinstvena čovjekova odlika je možda sposobnost za 
stvarni, nekoristoljubni, čisti altruizam. Vjerujem da je tako, ali taj 
slučaj neću raspravljati ni na jedan način, niti ću razmišljati o njegovoj 
mogućoj memskoj evoluciji. Jedino sad još želim naglasiti, čak i ako se 
zadržimo na tamnoj strani i pretpostavimo da je čovjek kao jedinka u 
osnovi sebičan, da nas naše svjesno predviđanje — sposobnost 
simulacije budućnosti u našoj mašti — može poštedjeti najgorih 
sebičnih ispada slijepih umnoživača. Ako ništa drugo, barem smo 
mentalno opremljeni za poticanje svojih dugoročnih sebičnih interesa, 
umjesto kratkoročnih. Možemo predvidjeti dugoročne prednosti 
pristupanja “savezu golubova" i možemo sjesti i zajednički raspraviti o 
načinu uspješne provedbe tog saveza. Imamo snage prkositi sebičnim 
genima s kojima smo rođeni i, ako je potrebno, sebičnim memima s 
kojima smo zavedeni. Možemo čak razgovarati i o načinima namjernog 
razvijanja i poticanja čistog, nekoristoljubnog altruizma — nečeg što se 
u prirodi ne sreće, nečega što nikada, u cijeloj povijesti svijeta, nije 
postojalo. Građeni smo kao genski i odgojeni kao memski strojevi, no 
imamo i snage okrenuti se protiv naših tvoraca. Mi, jedini na Zemlji, 
možemo ustati protiv tiranije sebičnih umnoživača.3$ 


soo evokak ge +riojokroak varokor 


DOBRI MOMCI NA CILJ stižu posljednji. Čini se da taj izraz 
potječe iz svijeta bejzbola, iako se neki znalci pozivaju na neko drugo 
porijeklo. Američki biolog Garrett Hardin ga je upotrijebio za 
sumiranje poruke onoga što možemo nazvati “sociobiologijom" ili 
“sebičnim genstvom'. Njegovu je prikladnost lako uvidjeti. Prevedemo 
li kolokvijalno značenje “dobrog momka" u darvinovsku istoznačnicu, 
dobri momak postaje pojedinac koji na vlastitu štetu pomaže drugim 
pripadnicima svoje vrste kako bi prenio njihove gene na sljedeće 
generacije. Brojnost dobrih momaka se, dakle, smanjuje: dobrota 
umire darvinovskom smrću. Ali postoji i drugo, tehničko, tumačenje 
pojma “dobar". Prihvatimo li tu definiciju, koja nije tako daleko od 
kolokvijalnog značenja, dobri momci mogu stizati na cilj prvi. Taj 


Moa 


Sjetite se zlopamtila iz desetog poglavlja. Radilo se o pticama 
koje pomažu jedne drugima na prividno nesebičan način, ali odbijaju 
pomoći pojedincima koji su prethodno odbili pomoći njima. U 
populaciji su zavladala zlopamtila jer su oni prenijeli više gena 
sljedećim generacijama nego naivni (koji su bezuvjetno pomagali 
drugima i bili iskorišteni) ili varalice (koji su se nemilosrdno trudili 
iskoristiti svakoga i završili podvaljujući jedan drugome). Priča o 
zlopamtilima oslikava važno opće načelo koje je Robert Trivers nazvao 
“recipročnim altruizmom". Kako smo vidjeli na primjeru riba čistača 
(str. 215-216), recipročni altruizam nije ograničen samo na pripadnike 
jedne vrste. On je na djelu u svim odnosima koje nazivamo 
simbiotskima — primjerice kod mrava koji muzu svoje ušenjake — 
“krave" (str. 208-209). 

Otkako je deseto poglavlje napisano, Američki politički 
znanstvenik Robert Axelrod (koji djelomično surađuje s W. D. 
Hamiltonom čije se ime pojavljuje na mnogim stranicama ove knjige) je 


zamisao o recipročnom  altruizmu proširio uzbudljivim novim 
smjerovima. Upravo je on osmislio tehničko značenje riječi “dobar" 
koje sam spomenuo u prvom odlomku. 


Axelrod je, kao i mnogi drugi  politolozi, ekonomisti, 
matematičari i psiholozi, bio opčinjen jednostavnom kockarskom 
igrom poznatom kao zatvorenička dilema. Toliko je jednostavna da sam 
poznavao pametne ljude koji su je u potpunosti krivo shvaćali, 
smatrajući da u njoj mora postojati nešto više! Ali njena jednostavnost 
varljive igre. Mnogi utjecajni ljudi vjeruju da ona sadrži ključ 
strateškog obrambenog planiranja i da bismo njenim proučavanjem 
mogli izbjeći treći svjetski rat. Kao biolog, slažem se s Axelrodom i 
Hamiltonom da su mnoge divlje životinje i biljke uključene u beskrajne 
igre zatvoreničke dileme koje se odvijaju u evolucijskom vremenu. 


U svom originalnom, ljudskom obliku, igra se ovako. Postoji 
“bankar", koji presuđuje i isplaćuje dobitke dvojici igrača. 
Pretpostavimo da ja igram protiv vas (premda ćemo kasnije vidjeti da 
ne moramo nužno biti “protivnici“). Svaki od nas drži samo po dvije 
karte, označene pojmovima SURADNJA i IZDAJA. Igra se tako da 
svatko od nas odabere jednu kartu i spusti je na stol licem okrenutim 
prema dolje. Lice je prema dolje kako na nas ne bi utjecala igra ovog 
drugog: u biti igramo istovremeno. Zatim napeto iščekujemo da bankar 
okrene karte. Napeto zato što naš dobitak ne ovisi samo o našoj karti 
(koju svatko od nas zna), nego i o karti našeg protivnika (koju ne 
znamo dok je bankar ne okrene). 

S obzirom da postoje 2 x 2 karte, postoji četiri moguća ishoda. Za 
svaki ishod, naši dobici su kako slijedi (navedeni su u američkim 
dolarima zbog sjevernoameričkog porijekla igre): 

Ishod I: Oboje smo odigrali SURADNJU. Bankar isplaćuje 
svakome od nas po 300 $. Ova je pozamašna svota nazvana nagrada za 
obostranu suradnju. 

Ishod II: Oboje smo odigrali IZDAJU. Bankar svakog od nas 
kažnjava sa 10 $. Ovo se naziva kazna za obostranu izdaju. 

Ishod III: Vi ste odigrali SURADNJU; ja sam odigrao IZDAJU. 
Bankar meni isplaćuje 500 $ (iskušenje izdaje), a Vas kažnjava sa 100 $ 
(naivac). 


Ishod IV: Vi ste odigrali IZDAJU; ja sam odigrao SURADNJU. 
Bankar Vama plaća za iskušenje 500 $, a mene naivca kažnjava sa 100 
$. 

Očito je da su ishodi III i IV zrcalna projekcija jedan drugoga: 
jedan igrač prolazi vrlo dobro, dok drugi prolazi vrlo loše. Kod ishoda I 
i II oboje prolazimo jednako, no I je za oboje bolji od II. Točni iznosi 
novca nisu bitni. Nije čak bitno ni koliko ih je pozitivnih (isplate), a 
koliko negativnih (kazne). Ono što je bitno da bi igra bila prava 
zatvorenička dilema, je njihov redoslijed. Pokušaj izdaje mora biti bolji 
od nagrade za obostranu suradnju, koja mora biti bolja od kazne za 
obostranu izdaju, koja mora biti bolja od kazne za naivca. (Strogo 
gledano, postoji još jedan uvjet da bi igra bila istinska zatvorenička 
dilema: prosjek iskušenja za izdaju i kazna za naivca ne smiju biti veće 
od nagrade za suradnju. Razlog ovom uvjetu otkrit ćemo nešto 
kasnije.) Četiri ishoda prikazana su u tablici isplata na slici A: 

Slika A: Isplate za različite ishode igre zatvorenička dilema 


No, zašto “dilema"? Da biste to uvidjeli, pogledajte tablicu isplata 
i zamislite što prolazi kroz moju glavu dok igram protiv vas. Znam da 
možete odigrati samo dvije karte, SURADNJA i IZDAJA. Pogledajmo ih 
redom. Ako ste odigrali IZDAJU, najbolje bi bilo da i ja odigram 
IZDAJU. Očito je da bih dobio kaznu za obostranu izdaju, no da sam 
odabrao suradnju dobio bih kaznu za naivca, što je još gore. 
Pogledajmo sada drugo što ste mogli učiniti, odigrati kartu SURADNJA. 
Opet je IZDAJA najbolje što mogu učiniti. Kad bih surađivao, oboje 
bismo dobili razmjerno visoku nagradu od 300 $. No, kad bih vas izdao 
dobio bih još više: 500 $. Zaključak je da, bez obzira na to koju kartu Vi 
igrate, moj najbolji potez je uvijek izdaja. 

Tako sam ja razvio svoju besprijekornu logiku da, bez obzira na 
to što Vi činili, ja moram izdavati. A Vi, s jednako besprijekornom 
logikom, zaključit ćete istu stvar. Tako kad se nađu dva razumom 
vođena igrača, obojica će izdavati i obojica završiti s kaznom ili malim 
dobitkom, mada svaki savršeno dobro zna da su mogli, igrajući obojica 
na SURADNJU, dobiti relativno visoku nagradu za obostranu suradnju 
(300 $ u našem primjeru). Zato se igra naziva dilema, jer se čini ludo 
paradoksalna, i zato su čak postojali prijedlozi da je treba zakonom 
zabraniti. 


“Zatvorenik" dolazi iz izmišljenog primjera. Valuta u ovom 
slučaju nije novac, nego zatvorska kazna. Dva čovjeka, nazovimo ih 
Peterson i Moriarty, su u zatvoru, osumnjičeni za suradnju u zločinu. 
Svaki zatvorenik je u zasebnoj prostoriji i ponuđeno mu je da izda 
kolegu (IZDAJA) dajući krunski dokaz protiv njega. Ishod ovisi o tome 
što će učiniti oba zatvorenika, a nijedan ne zna što je drugi učinio. 
Ukoliko Peterson prebaci svu krivnju na Moriartyja, a Moriarty učini 
njegovu priču uvjerljivom tako što nastavi šutjeti (surađujući sa svojim 
nekadašnjim, a kako je ispalo i izdajničkim prijateljem), Moriarty 
dobiva dugu zatvorsku kaznu, dok Peterson prolazi nekažnjen, jer je 
podlegao iskušenju izdaje. Ako svaki oda drugoga, obojica bivaju 
osuđeni za zločin, no zbog suradnje pri istrazi dobivaju nešto blažu, 
mada i dalje tešku kaznu, to je kazna za obostranu izdaju. Ako obojica 
surađuju (jedan s drugim, a ne s vlastima) odbijajući progovoriti, nema 
dovoljno dokaza da ih se osudi za glavni zločin, te dobivaju malu kaznu 
za sitan prekršaj, što je nagrada za obostranu suradnju. Premda čudno 
zvuči nazivanje zatvorske kazne “nagradom", tako bi to vidjeli ti ljudi 
da im prijeti velika zatvorska kazna. Uočit ćete da, premda “isplate" 
nisu u dolarima nego u zatvorskim kaznama, osnovne vrijednosti igre 
ostaju očuvane (pogledajte redoslijed poželjnosti pojedinih ishoda). 
Stavite li se u položaj svakog od ovih zatvorenika, uz pretpostavku da 
su obojica motivirani razumnim interesom za vlastito dobro, te ako 
zapamtite da ne mogu međusobno razgovarati i dogovoriti se, vidjet 
ćete da nijedan nema izbora nego izdati onog drugog, čime se obojica 
osuđuju na teške kazne. 


Postoji li ikakav izlaz iz dileme? Oba igrača znaju, da bez obzira 
na to što učini njihov suparnik, ne mogu učiniti ništa bolje od IZDAJE; 
iako obojica znaju da bi, kad bi obojica surađivali, svaki bolje prošao. 
Kad bi samo... kad bi samo... kad bi samo postojao neki način postizanja 
dogovora, uvjerenje svakog igrača da se onom drugom može vjerovati 
da neće ići na sebični “jack pot", neki način osiguranja dogovora. 


U jednostavnoj igri kakva je zatvorenička dilema ne može se 
osigurati povjerenje. Ukoliko barem jedan igrač nije zaista sveti naivac, 
predobar za ovaj svijet, igra je osuđena na završetak u obostranoj 
izdaji i njenom paradoksalno lošem rezultatu za oba igrača. No postoji 
još jedan oblik igre. Zove se “učestala" ili “ponavljana" zatvorenička 
dilema. Ponavljana igra je složenija, a u toj složenosti leži i nada. 


Ponavljana igra je jednostavno ta ista igra koju ponavljamo 
neograničeni broj puta s istim igračima. Ponovno se susrećemo licem u 
lice, a između nas je bankar. I ponovno obojica držimo samo dvije 
karte, označene sa SURADNJA i IZDAJA. I ponovno obojica igramo tako 
da spustimo jednu od karata, a bankar isplaćuje novac ili ubire kazne, 
prema gore prikazanim pravilima. Ali sada, umjesto da time igra završi, 
mi kupimo svoje karte i pripremamo se za drugo bacanje. Povezana 
bacanja daju nam priliku za izgradnju povjerenja ili nepovjerenja, 
uzvratiti ili se smiriti, oprostiti ili se osvetiti. U neograničeno dugoj igri, 
važno je da obojica zaradimo na račun bankara, a ne na račun onog 
drugog. 

Nakon deset igara, teorijski bih mogao zaraditi čak 5000 $, no 
jedino ako ste vi izrazito bedasti pa ste stalno igrali SURADNJA iako 
sam vas ja stalno izdavao. Mnogo stvarnije je da obojica lako pokupimo 
po 3000 $ od bankara tako da obojica igramo SURADNJA u svih deset 
igara. Za to ne moramo biti posebno sveti, jer obojica vidimo iz prošlih 
poteza suparnika da mu se može vjerovati. Možemo biti sigurni u 
ponašanje onog drugog. Druga stvar koja se može dogoditi je da 
nijedan ne vjeruje onom drugom: obojica igramo IZDAJU svih deset 
igara i bankar na kaznama zaradi po 100 $ od svakog. Od svega je 
najvjerojatnije da ćemo djelomično vjerovati jedan drugome, svaki će 
igrati neku kombinaciju SURADNJE i IZDAJE i završiti s nekom 
srednjom svotom novaca. 

Ptice iz 10. poglavlja koje su uklanjale krpelje iz perja drugih 
igrale su ponavljanu zatvoreničku dilemu. Kako to? Sjetite se da je za 
pticu važno da ukloni sa sebe krpelje, ali ne može dosegnuti vrh 
vlastite glave pa treba partnera koji će to učiniti za nju. Čini se 
pravednim da bi kasnije trebala vratiti uslugu. No ova usluga košta 
pticu vremena i energije, premda ne mnogo. Ako se ptica uspije izvući s 
varanjem — tako da njoj uklone krpelje, a ona odbije uzvratiti — 
dobiva sve pogodnosti bez plaćanja računa. Posložite ishode i vidjet 
ćete da imamo pravu igru zatvorenička dilema. Prilično je dobro kad 
obje strane surađuju (čiste se međusobno od krpelja), no uvijek postoji 
iskušenje da se prođe još bolje odbijanjem plaćanja računa 
uzvraćanjem usluge. Prilično je loše kad se obje odluče na izdaju 
(odbijaju skidati drugoj krpelje), no ne toliko loše kao ulagati trud u 
uklanjanje tuđih krpelja, a ostati pun krpelja. Obrazac isplata je na slici 


Što Vi činite 
Surađujete Izdajete me 
s Prilično dobro Vrlo loše 
A eh sate : KAZNA ZA NAIVCA 
5 Uklonit ćeš mi AE ARENA o 
ka : NASA Ostat će mi moji krpelji, 
ni krpelje, aliija ću a mje Pic) 
s|:5 a: :' ali ću platiti cijenu i 
m i- platiti cijenu i klobidtvćie 
= ukloniti tvoje. Pe 
KrA Vrlo dobro Prilično loše 
še ISKUŠENJE KAZNA 
S Uklonit ćeš mi Ostat će mi moji 
"s krpelje,aja neću krpelji, uz slabo 
E platiti cijenu zadovoljstvo da će i 
uklanjanja tvojih. tebi ostati tvoji. 


SLIKA B. Igra uklanjanja krpelja kod ptica: isplate za različite 
ishode. 


No, ovo je samo jedan primjer. Što više o tome razmišljate, više 
uočavate da je cijeli život ispunjen ponavljanim zatvoreničkim 
dilemama, ne samo ljudski, nego i životinjski i biljni. Biljni život? Zašto 
ne? Zapamtite da ne govorimo o svjesnim strategijama (iako bismo 
povremeno i mogli), nego o strategijama u “Maynard-Smithovskom" 
smislu, koje geni mogu predprogramirati. Kasnije ćemo upoznati biljke, 
životinje, čak i bakterije, koji igraju ponavljanu igru zatvoreničke 
dileme. U međuvremenu, upoznajmo malo bolje što je to važno kod 
ponavljanja. 

Za razliku od jednostavne igre, koja je prilično predvidiva u 
tome da je IZDAJA jedina razumna strategija, ponavljana inačica te igre 
nudi mnogo strateških mogućnosti. U jednostavnoj igri postoje samo 
dvije moguće strategije, SURADNJA i IZDAJA. Ponavljanje pak otvara 
mnoštvo mogućih strategija, među kojima niti za jednu nije očito da je 
najbolja. Slijedeća je, primjerice, samo jedna od tisuću: surađivati 
najveći dio vremena, no u slučajno izabranih 10% bacanja odigrati 
izdaju. Strategije mogu biti uvjetovane prošlim igrama. Moje 
“zlopamtilo" je jedan takav primjer; dobro pamti lica, i premda je u 
stvari za suradnju, izdaje ako je drugi igrač ikada prije izdao. Druge 


strategije mogu biti popustljivije i mogu imati kraće pamćenje. 

Očito je da su moguće strategije u ponavljanoj igri ograničene 
isključivo našom maštom. Možemo li ustanoviti koja je najbolja? Taj si 
je zadatak postavio Axelrod. Dosjetio se organizirati natjecanje i 
obavijestio stručnjake za teorije igara da daju strategije. Strategije u 
ovom smislu su predprogramirana pravila za igranje, tako da su 
natjecatelji poslali svoje strategije na računalnom jeziku. Poslano je 14 
strategija. Radi ispravnog mjerenja Axelrod je dodao i petnaestu, 
nazvanu slučajna, koja je igrala SURADNJA i IZDAJA bez nekog reda, i 
služila kao osnovna “nestrategija": ako strategija ne može odigrati bolje 
od slučajne, onda je prilično loša. 


Axelrod je svih 15 preveo na zajednički jezik i uključio jednu 
protiv druge u jednom velikom računalu. Svaka strategija je sparena sa 
svim drugima (uključujući i vlastitu kopiju) u igri ponavljane 
zatvoreničke dileme. S obzirom da postoji 15 strategija, u kompjutoru 
se odigralo 15 x 15, to jest 225 odvojenih igara. Nakon što je svaki par 
prošao 200 poteza u igri, zbrojeni su dobici i proglašen je pobjednik. 

Ne zanima nas koja je strategija pobijedila određenog 
suparnika, nego koja je strategija sakupila najviše “novca", zbrojenog u 
svih 15 parova. “Novac" jednostavno označava “bodove“", dodijeljene u 
skladu sa slijedećim nacrtom: obostrana suradnja 3 boda; iskušenje za 
izdajom 5 bodova; kazna za obostranu izdaju 1 bod (ekvivalent laganoj 
kazni u ranijem primjeru); i kazna za naivca 0 bodova (ekvivalent 
teškoj kazni u ranijem primjeru). 


Što Vi činite 
Surađujete Izdajete me 
E Prilično dobro Vrlo loš 
D rlo loše 
Ez Mojssnaenih KAZNA ZA NAIVCA 
m (za uzajamnu 
g E suradnju) 
= E 3 kada 0 bodova 
O 
sa 
s S Vrlo dobro Prilično loše 
E ISKUŠENJE KAZNA 
2 (za izdaju) (za obostranu izdaju) 
iz 5 bodova 1 bod 


Slika C: Axelrodov računalni turnir: isplata za različite ishode 


Maksimalan mogući rezultat koji je neka strategija mogla postići 
je 15000 bodova (200 igara po 5 bodova, za svakog od 15 suparnika). 
Minimalni mogući rezultat bio je 0. Nepotrebno je reći da nijedna od 
ovih krajnjih vrijednosti nije ostvarena. Najviše čemu se neka strategija 
može realno nadati da će zaraditi u prosječnoj od 15 igara ne može 
znatno prelaziti brojku od 600 bodova. Toliko bi dva igrača dobila ako 
bi obojica stalno surađivala i dobivala po 3 boda za svaku od 200 
partija igre. Ako bi jedan od njih podlegao iskušenju izdaje, vjerojatno 
bi završio s manje od 600 bodova zbog osvete drugog igrača (većina 
strategija imala je u sebi ugrađen neki oblik osvetničkog ponašanja). 
Možemo uzeti tih 600 bodova kao osnovnu vrijednost za igru i sve 
rezultate izraziti kao postotak te vrijednosti. Na toj ljestvici moguće je 
dobiti do 166% (1000 bodova), no u praksi niti jedna strategija nije 
imala prosjek veći od 600. 


ve 


Zapamtite da “igrači" na turniru nisu bili ljudi nego računalni 
programi, odnosno  predprogramirane strategije. Njihovi autori 
odigrali su istu ulogu kao geni koji programiraju tijela (sjetite se 
kompjutorskog šaha i Andromedanskog računala iz 4. poglavlja). Na 
strategije možete gledati kao na minijaturne “predstavnike" svojih 
autora. Naravno da bi jedan autor mogao ponuditi više strategija (no, 
bi bilo varanje — Axelrod to vjerojatno ne bi dopustio — da autor 


“namješta" natjecanje strategija tako da jedna pokupi korist 
žrtvovanjem drugih). 

Ponuđene su neke vrlo maštovite strategije, premda su, 
naravno, mnogo manje maštovite od njihovih autora. Pobjednička 
strategija bila je, začudo, najjednostavnija i površno gledano od svih 
najnemaštovitija. Zvala se milo za drago, a ponudio ju je profesor 
Anatol Rapoport, vrlo poznati psiholog i teoretičar igara iz Toronta. 
Milo za drago počinje suradnjom u prvom potezu, a nakon toga 
jednostavno oponaša prethodni potez drugog igrača. 


Kako bi se igra u kojoj sudjeluje milo za drago nastavila? Kao i 
uvijek, ono što će se zbiti ovisi o drugom igraču. Prvo pretpostavimo da 
je drugi igrač također preuzeo strategiju milo za drago (sjetite se da je 
svaka strategija igrala protiv svoje kopije i protiv ostalih 14). Oba milo 
za drago počinju suradnjom. U slijedećem potezu, svaki igrač kopira 
prošli potez drugoga, a to je SURADNJA. Oba nastavljaju SURAĐIVATI 
sve do kraja igre, i obojica završavaju s punih 100% odnosno 600 
bodova. 


Pretpostavimo sada da strategija milo za drago igra protiv 
strategije nazvane naivni istraživač. Naivni istraživač nije bio uključen 
u Axelrodovo natjecanje, no nije ništa manje poučan. U osnovi je jednak 
strategiji milo za drago osim što, s vremena na vrijeme, recimo u 
slučajnih 10% poteza, ubacuje bezrazložnu izdaju i uzima visoku 
zaradu za iskušenje. Sve dok naivni istraživač ne pokuša s jednom od 
svojih slučajnih izdaja, oba igrača mogu u stvari biti milo za drago. Dugi 
i obostrano profitabilni niz suradnje kreće svojim tijekom, uz ugodni 
100%-tni dobitak za oba igrača. Odjednom, bez upozorenja, recimo u 
osmom potezu, naivni istraživač izdaje. Milo za drago je, naravno, u 
tom potezu odigrao SURADNJA, i tako naletio na kaznu za naivca od 0 


bodova. Čini se da je naivni istraživač dobro prošao, jer je iz tog 
poteza izvukao 5 bodova. No, u slijedećem potezu milo za drago 
“uzvraća". Igra IZDAJU, poštujući svoje načelo ponavljanja prethodnog 
poteza suparnika. U međuvremenu, naivni istraživač, slijepo slijedeći 
vlastito ugrađeno pravilo ponavljanja, ponavlja suparnikov potez 
SURADNJA. Tako da sada dobiva kaznu za naivca od 0 bodova, dok 
milo za drago dobiva velikih 5 bodova. U slijedećem potezu, naivni 
istraživač se — netko bi pomislio nepravedno — “osvećuje" za izdaju 
milo za drago. I tako se izmjena nastavlja. Tijekom ovih naizmjeničnih 


izdaja oba igrača dobivaju u prosjeku 2.5 boda po igri (prosjek od 5 i 
0). To je manje od postojanih 3 boda po igri koje oba igrača mogu 
sakupljati u nizu zajedničke suradnje (usput recimo da je to razlog 
“dodatnom uvjetu“ koji je ostao neobjašnjen na strani 233). Dakle, kad 
naivni istraživač igra protiv milo za drago, oba prođu gore nego kad 
milo za drago igra protiv drugog milo za drago. A kad naivni istraživač 
igra protiv drugog naivnog istraživača, oba teže još lošijem rezultatu, 
jer nizovi uzvratnih izdaja počinju još ranije. 

Razmotrimo sada još jednu strategiju, nazvanu pokajnički 
istraživač. Pokajnički istraživač sličan je naivnom istraživaču, osim što 
ovaj poduzima aktivne korake da prekine niz izmjeničnih osveta. Da bi 
to učinio potrebna mu je nešto duža “memorija" od milo za drago ili 
naivnog istraživača. Pokajnički istraživač sjeća se je li netom spontano 
izdao i je li posljedica trenutna osveta. Ako je tako, on “pokajnički" 
dopušta svom protivniku “jedan slobodni udarac" bez osvete. To znači 
da se nizovi međusobnog optuživanja guše u začetku. Ako pregledamo 
zamišljenu igru između pokajničkog istraživača i milo za drago, naći 
ćemo da su nizovi mogućih obostranih odmazdi trenutno zaustavljeni. 
Najveći dio igre prolazi u obostranoj suradnji, a oba igrača uživaju u 
posljedičnom bogatom dobitku. Pokajnički istraživač bolje prolazi 
protiv milo za drago nego naivni istraživač, premda ne tako dobro kao 
milo za drago protiv samoga sebe. 


Neke od strategija iz Axelrodovog turnira bile su mnogo 
istančanije od pokajničkog istraživača ili naivnog istraživača, no i one 
su završile sa manje bodova od prosjeka nego milo za drago. Uvjerljivo 
najneuspješnija od svih strategija (osim slučajne) bila je ona najviše 
razrađena. Ponuđena je od “ime nepoznato" — poticaj za ugodno 
nagađanje: Neka siva eminencija u Pentagonu? Šef CIA-e? Henry 
Kissinger? Sam Axelrod? Mislim da nikad nećemo saznati. Sve to nije 
toliko zanimljivo da bismo ispitali detalje svake strategije koja je 
ponuđena. Ovo nije knjiga o maštovitosti kompjutorskih programera. 
Zanimljivije je klasificirati strategije prema određenim kategorijama i 
ispitati uspjeh ovih širih podjela. Najvažnija kategorija koju Axelrod 
prepoznaje je “dobar". Dobra strategija je ona koja nikad prva ne 
izdaje. Primjer za to je strategija milo za drago. U mogućnosti je izdati, 
no tako se ponaša samo zbog osvete. Naivni istraživač i pokajnički 
istraživač su zle strategije, jer ponekad izdaju, iako vrlo rijetko, čak i 


kad nisu izazvane. Od 15 strategija koje su sudjelovale u turniru, 8 ih je 
bilo dobrih. Značajno je da je 8 strategija s najboljim rezultatima bilo 
baš tih 8 dobrih strategija, dok je 7 zlih zaostalo daleko iza. Milo za 
drago je stekla prosjek od 504,5 bodova: 84% od naše osnovne 
vrijednosti i vrlo je dobar rezultat. Ostale dobre strategije postigle su 
nešto lošije rezultate, u rasponu od 83,4 do 78,6%. Velik je razmak 
između ovog rezultata i 66,8% koliko je postigla najuspješnija od svih 
zlih strategija, Graaskamp. Prilično je uvjerljiva činjenica da u ovoj igri 
dobri momci dobro prolaze. 

Još jedan od Axelrodovih tehničkih pojmova je opraštajući. 
Opraštajuća strategija je ona koja, premda se može osvetiti, ima kratko 
pamćenje. Ona brzo zaboravlja stara nedjela. Milo za drago je 
opraštajuća strategija. Ona trenutno kažnjava onoga tko izdaje, no 
nakon toga prošlost ostavlja iza sebe. Zlopamtilo iz 10. poglavlja je 
potpuno neopraštajuće. Njegovo pamćenje traje tijekom cijele igre. 
Nikad ne zaboravlja ljutnju na igrača koji ga je ikad izdao, makar i samo 
jednom. Strategija identična zlopamtilu sudjelovala je u Axelrodovom 
turniru pod imenom Friedman, i nije baš dobro prošla. Od svih dobrih 
strategija (moramo primijetiti da je ona u osnovi dobra, iako je 
potpuno neopraštajuća), Zlopamtilo/Friedman prošla je najgore. 
Razlog zašto neopraštajuće strategije prolaze loše je taj što se ne mogu 
izvući iz niza obostranog osvećivanja, čak i kad se njihov suparnik 
“pokajao". 

Postoji još veća mogućnost opraštanja od one milo za drago. 
Strategija milo za dvostruko drago omogućava suparnicima dvije izdaje 
u nizu prije negoli slijedi osveta. To se može činiti previše 
širokogrudno. Ipak, Axelrod je izračunao da bi dvostruko milo za drago 
pobijedila na turniru da ju je netko ponudio, i to zato jer je izuzetno 
dobra u izbjegavanju nizova međusobne osvete. 


Dakle, otkrili smo dvije karakteristike pobjedonosnih strategija: 
dobrota i praštanje. Ovaj gotovo utopijski zaključak — da se dobrota i 
praštanje isplate — iznenadio je mnoge stručnjake koji su željeli biti 
lukaviji tako što su ponudili profinjeno zle strategije. Čak i oni koji su 
ponudili dobre strategije nisu se usudili ponuditi ništa tako 
opraštajuće kao milo za dvostruko drago. 


Axelrod je objavio i drugi turnir. Dobio je 62 prijave, a dodao jei 
slučajni uzorak, čime je ukupno dobio 63. Ovaj put nije određen točan 


broj poteza na 200 nego je broj ostavljen otvoren iz dobrog razloga na 
koji ćemo se vratiti kasnije. Rezultate ćemo i dalje prikazivati kao 
postotak osnovne vrijednosti ili rezultata za “stalnu suradnju", iako 
osnovnu vrijednost treba složenije računati i ne iznosi fiksnih 600 
bodova. 


Programeri na drugom turniru dobili su sve rezultate prvog, 
uključujući i Axelrodovu analizu zašto su milo za drago i druge 
opraštajuće strategije tako dobro prošle. Moglo se očekivati da će 
učesnici uzeti ove podatke u obzir na ovaj ili onaj način. Zapravo su se 
podijelili u dvije škole. Neki su razmišljali da su dobrota i praštanje 
očito pobjedničke kvalitete pa su prema tome ponudili dobre, 
opraštajuće strategije. John Maynard Smith išao je toliko daleko da je 
ponudio superopraštajuću strategiju, milo za dvostruko drago. Druga 
škola razmišljala je da će mnogi njihovi kolege, nakon čitanja 
Axelrodove analize, ponuditi dobre i opraštajuće strategije. Zato su 
ponudili zle strategije kako bi iskoristili te pretpostavljene mekušce! 


No, još se jednom zloba nije isplatila. Još jednom je milo za drago 
ponuđena od Anatola Rapoporta pobijedila uz ogromnih 96% od 
osnovne vrijednosti. I još jednom su dobre strategije uglavnom bolje 
prošle od zlih. Sve osim jedne od najboljih 15 strategija bile su dobre i 
sve osim jedne od posljednjih 15 bile su zle. Ali premda je svetačka 
milo za dvostruko drago trebala pobijediti na prvom turniru da je 
ponuđena, u drugome nije pobijedila. To se dogodilo jer je ovog puta 
bilo istančanijih zlih strategija sposobnih za bezobzirnu igru protiv 
takvih i sličnih mekušaca. 


Ovo ističe važne činjenice o ovim turnirima. Uspjeh strategije 
ovisi o tome koje su druge strategije ponuđene. To je jedini način da se 
opravda razlika između prvog i drugog turnira u kojem je milo za 
dvostruko drago bio vrlo nisko na tablici, a u prvom turniru bi milo za 
dvostruko drago pobijedio. No, kao što sam prije rekao, ovo nije knjiga 
o maštovitosti kompjutorskih programera. Postoji li objektivan način 
kojim možemo na općenitiji i manje proizvoljan način ocijeniti koja je 
strategija zaista najbolja? Čitatelji prethodnih poglavlja bit će 
pripremljeni za pronalaženje odgovora na teoriju evolucijsko stabilnih 
strategija. 


Bio sam jedan od onih kojima je Axelrod poslao svoje rane 
rezultate s pozivom da ponudim strategiju za drugi turnir. Nisam to 


učinio, no dao sam drugi prijedlog. Axelrod je već počeo razmišljati u 
ESS terminima. Osjetio sam da je ta težnja toliko važna da sam mu 
napisao prijedlog neka stupi u vezu s W. D. Hamiltonom koji je tada 
bio, premda to Axelrod nije znao, na drugom odjelu istog sveučilišta u 
Michiganu. On se zaista odmah javio Hamiltonu i rezultat njihove 
posljedične suradnje bio je briljantan zajednički rad objavljen u 
časopisu Science 1981, koji je dobio Newcomb Cleveland nagradu 
Američkog udruženja za napredak znanosti. Uz rasprave o nekim 
biološkim primjerima ponavljane zatvoreničke dileme s prekrasnim 
rješenjima, Axelrod i Hamilton dali su ono što ja smatram pravim 
priznanjem ESS pristupu. 


Suprostavimo ESS pristup i sustav kružni dodir koji su slijedili 
oba Axelrodova turnira. Kružni dodir sličan je nogometnoj ligi. Svaka 
strategija suprotstavljena je svakoj drugoj strategiji jednak broj puta. 
Završni rezultat strategije bio je zbroj bodova koje je dobila protiv svih 
drugih strategija. Prema tome, da bi bila uspješna u turniru kružnog 
dodira, strategija mora biti uspješni takmac protiv svih drugih 
strategija koje su ljudi slučajno predložili. Axelrodov naziv za strategiju 
koja je uspješna protiv velikog broja drugih strategija je čvrsta. Milo za 
drago se pokazala kao čvrsta strategija. No skupina strategija koju su 
ljudi predložili je slučajna. To je činjenica koja nas je ranije 
zabrinjavala. Slučajno je ispalo tako da je u Axelrodovom turniru 
polovica prijava bila dobra. Milo za drago je u ovom okružju pobijedila, 
no milo za dvostruko drago bi u tom istom okruženju pobijedila da je 
bila ponuđena. No, pretpostavimo da su gotovo sve prijave bile zle. To 
se moglo lako dogoditi. Naposljetku, 6 od 14 ponuđenih strategija bile 
su zle. Da ih je bilo 13 zlih, milo za drago ne bi pobijedila. “Okruženje" 
bi za nju bilo loše. Ne samo zarada, nego i redosljed uspješnosti među 
strategijama, ovisi o tome koje su strategije ponuđene; drugim 
riječima, ovisi o nečem proizvoljnom poput ljudske hirovitosti. Kako 
možemo smanjiti tu slučajnost? Tako da “razmišljamo na način ESS". 


Sjetit ćete se iz prethodnih poglavlja da je važna karakteristika 
evolucijsko stabilne strategije da joj dobro ide čak i onda kad je već 
brojna u populaciji strategija. Recimo da je, primjerice, milo za drago 
jedna ESS, a to znači da milo za drago dobro prolazi u okruženju u 
kojem dominiraju milo za drago. To bismo mogli smatrati posebnim 

oblikom “čvrstoće". Kao evolucionisti dolazimo u napast da na to 


gledamo kao na jedinu važnu vrstu čvrstoće. Zašto je toliko važna? Jer 
se u svijetu darvinizma dobici ne isplaćuju u novcu, nego u potomstvu. 
Za darviniste je uspješna strategija ona koja je postala brojna u 
populaciji strategija. Da bi strategija ostala uspješna, ona mora dobro 
prolaziti, posebno kad je brojna to jest kad je u okruženju u kojem 
dominiraju njene kopije. 

Axelrod je naime proveo i treći krug svog turnira kao što bi ga 
proveo i prirodni odabir, tražeći ESS. On to nije nazvao trećim krugom, 
jer nije prikupljao nove ponude, već je koristio istih 63 kao i za drugi 
krug. Čini mi se da naziv treći krug odgovara, jer se mnogo dublje 
razlikuje od dva turnira “kružnog dodira", nego što se dva turnira 
“kružnog dodira" međusobno razlikuju. Axelrod je uzeo 63 strategije i 
ubacio ih u računalo da bi dobio “prvu generaciju" evolucijskog 
nasljeđivanja. Dakle, u prvoj generaciji “okruženje" se sastojalo od 
jednakog udjela svih 63 strategije. Na kraju prve generacije, dobici nisu 
svakoj strategiji isplaćeni kao “novac" ili "bodovi", nego kao potomstvo, 
identično svojim (nespolnim) roditeljima. Kako su generacije prolazile, 
neke strategije postajale su rjeđe i s vremenom su izumrle. Druge 
strategije postajale su brojnije. Kako su se mijenjali odnosi, posljedično 
se mijenjalo i okruženje u kojem su se odigravali slijedeći potezi u igri. 


S vremenom, nakon otprilike 1000 generacija, promjena u 
odnosima su prestale, a s time i promjene u okruženju. Dosegnuta je 
stabilnost. Prije toga je uspješnost pojedinih strategija rasla i padala, 
kao i kod moje kompjutorske simulacije s varalicama, naivcima, i 
zlopamtilima. Neke od strategija počele su izumirati od početka, a 
većina ih je izumrla do 200. generacije. Jedna ili dvije od zlih strategija 
počele su tako da ih je bilo sve više, no njihov napredak bio je kratkog 
vijeka, kao i kod varalica iz moje simulacije. Jedina zla strategija koja je 
preživjela 200. generaciju zvala se Harrington. Harringtonova 
uspješnost nevjerojatno je rasla kroz prvih 150 generacija. Nakon toga, 
postupno je padala i približavala se izumiranju oko 1.000. generacije. 
Harrington je privremeno dobro prolazio iz istog razloga kao i moj 
ishodišni varalica. Iskorištavao je mekušce kao milo za dvostruko 
drago (previše opraštajući) dok ih je još bilo. Tada, kad su mekušci 
istrijebljeni, Harrington ih je slijedio, jer nije više bilo lakog plijena. 
Teren je bio slobodan za “dobre" strategije koje se daju isprovocirati, 
kao što je milo za drago. 


Sam milo za drago je izašao kao pobjednik u pet od šest 
natjecanja u trećem krugu, isto kao i u prvom i drugom krugom. Još pet 
dobrih strategija koje se daju isprovocirati završilo je dobro, gotovo 
jednako uspješno (učestalo u populaciji) kao milo za drago; uistinu, 
jedna od njih pobijedila je u šestom natjecanju. Kad su sve zle izumrle, 
nije bilo načina na koji bi se neka od dobrih strategija razlučila od milo 
za drago ili međusobno, jer su sve, s obzirom da su dobre, jednostavno 
surađivale jedna s drugom. 


Posljedica ove nemogućnosti razlikovanja je to da, premda milo 
za drago izgleda kao ESS, zapravo nije pravi ESS. Da bi bila ESS, sjetite 
se, strategija ne smije, kad je česta, biti podložna napadima rijetkih 
mutiranih strategija. Istina je da milo za drago ne može biti napadnuta 
od bilo koje zle strategije, no neka druga dobra strategija je nešto 
sasvim drugo. Kao što smo malo prije vidjeli, u populaciji dobrih 
strategija sve će izgledati i ponašati se slično jedna drugoj: sve će cijelo 
vrijeme SURAĐIVATI. Tako svaka druga dobra strategija, poput 
potpuno naivne uvijek suradnja, može ipak ući u populaciju bez da je se 
uopće primijeti, iako u njoj neće uživati povlašten položaj kakav ima 
milo za drago. Prema tome, milo za drago tehnički gledano nije ESS. 

Možda ćete pomisliti da s obzirom da svijet ostaje tako lijep, 
milo za drago možemo smatrati evolucijsko stabilnom strategijom. Ali 
pogledajte što se dalje zbiva. Za razliku od milo za drago, uvijek 
suradnja se ne može oduprijeti invaziji zlih strategija kakva je uvijek 
izdaja. Uvijek izdaja dobro prolazi protiv uvijek suradnje, jer stalno 
dobiva visok rezultat za izdaju. Zle strategije poput uvijek izdaja 
smanjivat će brojnost predobrih strategija kao što je uvijek suradnja. 


lako milo za drago zapravo nije pravi ESS, vjerojatno je u redu 
prihvatiti neku mješavinu dobre i osvetničke strategije slične milo za 
drago kao grubi ekvivalent ESS-u. Takva mješavina mogla bi uključivati 
mali dodatak zlobe. Robert Boyd i Jeffrey Lorberbaum su u jednoj od 
dvostruko drago i strategije nazvane sumnjičavi milo za drago. 
Sumnjičavi milo za drago je tehnički zao, ali ne vrlo zao. Nakon prvog 
poteza se ponaša jednako kao milo za drago, ali u prvom potezu uvijek 
izdaje — a to ga čini tehnički zlim. U okruženju u kojem prevladava 
milo za drago sumnjičavi milo za drago ne napreduje, jer njegova 
početna izdaja započinje neprekinuti niz obostranog osvećivanja. S 


druge strane, kad se sretne s igračem strategije milo za dvostruko 
drago, veća sposobnost opraštanja koju ima milo za dvostruko drago 
prekida lanac osvećivanja u začetku. Oba igrača završavaju igru barem 
s osnovnom vrijednošću, a sumnjičavi milo za drago zarađuje i bonus 
za početnu izdaju. Boyd i Loberbaum pokazali su da populacija milo za 
drago može biti napadnuta, evolucijski govoreći, s mješavinom milo za 
dvostruko drago i sumnjičavi milo za drago, dvije koje napreduju kad 
su zajedno. Ova kombinacija nije jedina koja može napasti na ovaj 
način. Vjerojatno postoji mnogo mješavina malo zlih strategija i vrlo 
opraštajućih strategija koje zajedno mogu napasti. Neki ovo mogu 
vidjeti kao zrcalnu sliku obiteljskih oblika ljudskog života. 

Axelrod je prepoznao da milo za drago nije pravi ESS te je za 
njegovo opisivanje skovao pojam “kolektivno stabilna strategija“. Kao u 
slučaju pravih ESS-ova, moguće je da više od jedne strategije bude 
kolektivno stabilno u isto vrijeme. I opet je pitanje sreće koja će od njih 
prevladati u populaciji. Uvijek izdaja je stabilna, a jednako tako i milo 
za drago. U populaciji u kojoj uvijek izdaja već prevladava, nijedna 
druga strategija ne može biti bolja. Sistem možemo smatrati 
dvostabilnim, s uvijek izdaja kao jednom stabilnom točkom, a milo za 
drago (ili neka mješavina uglavnom dobre, ali osvetničke strategije) je 
druga stabilna točka. Svaka stabilna točka koja prva prevlada u 
populaciji uvijek će težiti tome da ostane prevladavajuća. 


Ali što “prevladavati" znači u kvantitativnom smislu? Koliko 
jedinki strategije milo za drago mora biti da bi milo za drago prolazio 
bolje od uvijek izdaje? To ovisi o detaljima isplata koje je bankar 
pristao plaćati u ovoj igri. Sve što možemo reći je da postoje kritična 
učestalost i oštrica noža. Na jednoj strani oštrice je kritična učestalost 
milo za drago prekoračena i odabir će sve više i više davati prednost 
milo za dragom. Na drugoj strani oštrice je prekoračena kritična 
učestalost uvijek izdaje, te će odabir sve više i više davati prednost 
uvijek izdaji. Sjetite se da smo ekvivalent ovoj oštrici susreli u priči o 
zlopamtilima i varalicama u 10. poglavlju. 

Očito je važno na kojoj strani oštrice započinje populacija. 
Moramo znati na koji način populacija može povremeno prelaziti s 
jedne strane oštrice na drugu. Pretpostavimo da započnemo s 
populacijom koja je već na strani uvijek izdaje. Malobrojne jedinke 
milo za drago ne susreću se dovoljno često da bi od toga imale 


uzajamnu korist. Prirodni odabir gura populaciju sve dalje prema 
krajnosti uvijek izdaja. Kad bi se samo mogla slučajnim pomakom 
prebaciti preko oštrice, populacija bi se mogla spustiti na stranu milo 
za drago i svima bi bilo mnogo bolje, na račun bankara (ili prirode). 
Populacija, naravno, nema volju skupine, niti skupnu namjeru ili 
prijedlog. Ne može se truditi preskočiti oštricu noža. Prijeći će je jedino 
ako je neusmjerene prirodne snage povedu prijeko. 

Kako se to može dogoditi? Jedan od mogućih odgovora na to je 
da se to može dogoditi “slučajno". Ali “slučajnost" je riječ koja samo 
izražava neznanje. Ona znači “sredstvo koje je proglašeno nepoznatim 
ili neodređenim". Možemo mi to i bolje. Možemo pokušati razmišljati o 
praktičnim načinima na koje manjina pojedinaca milo za drago može 
narasti do kritične mase. To prerasta u potragu za mogućim načinima 
na koje se pojedinci milo za drago mogu okupiti u dovoljnom broju da 
bi se svi okoristili na bankarov (prirodni) račun. 

lako se čini obećavajućim, ovaj način razmišljanja je još uvijek 
dosta neodređen. Kako se međusobno slične jedinke mogu okupiti u 
mjesnim zajednicama? U prirodi je očit način kroz genetsku 
povezanost — srodstvo. Najveći broj životinjskih vrsta vjerojatno ćemo 
naći kako radije žive blizu svojih sestara, braće i rođaka nego blizu 
slučajnih članova svoje populacije. Ovo nije nužno stvar izbora. To 
samo po sebi proizlazi iz “viskoznosti“ populacije. Viskoznost označava 
sklonost pojedinaca da nastave živjeti u blizini mjesta gdje su rođeni. 
Primjerice, kroz veći dio povijesti i u većem dijelu svijeta (ne 
računajući naš suvremeni svijet) pojedini ljudi su rijetko kad odlutali 
više od nekoliko kilometara od mjesta svog rođenja. Kao rezultat, 
mjesne skupine genetskih srodnika sklone su porastu. Sjećam se 
posjete udaljenom otoku uz zapadnu obalu Irske, kad me zapanjila 
činjenica da gotovo svi otočani imaju velike klempave uši. Teško je 
vjerovati da je razlog tome što velike uši odgovaraju klimi (tamo su 
snažni vjetrovi). Razlog tome bili su bliski rodbinski odnosi između 
većine otočana. 


Genski srodnici ne sliče međusobno samo po crtama lica, nego i 
po mnogim drugim obilježjima. Na primjer, bit će slični s obzirom na 
gensku sklonost da igraju — ili ne igraju — strategiju milo za drago. 
Zato čak i kad je rijetko u populaciji kao cjelini, milo za drago može 
lokalno biti često. Na ograničenom području se pojedinci milo za drago 


mogu dovoljno često susretati da bi u međusobnoj suradnji 
napredovali, premda bi proračuni koji uzimaju u obzir samo globalnu 
učestalost u cijeloj populaciji pokazivali da su ispod kritične 
frekvencije oštrice noža. 


Kad bi se to dogodilo, pojedinci milo za drago koji međusobno 
surađuju u udobnim malim enklavama mogli bi tako dobro 
napredovati da bi uskoro iz malih mjesnih skupina prerasli u veće 
mjesne skupine. Takve mjesne skupine mogle bi postati toliko velike 
da bi se proširile na susjedna područja, u kojima su do tog trenutka 
brojčano prevladavale jedinke strategije uvijek izdaja. U razmišljanju o 
tim mjesnim enklavama ne smijemo ih poistovjetiti s onim irskim 
otokom, jer je on fizički odsječen. Zamislimo radije veliku populaciju u 
kojoj nema velikih kretanja, tako da pojedinci više sliče svojim bližim 
susjedima nego onim daljima, iako se u čitavom području stalno odvija 
međusobno križanje. 


Ako se vratimo našoj oštrici noža, tada je strategija milo za 
drago može prekoračiti. Potrebna je samo takva mala lokalna nakupina 
koja će prirodno težiti prerastanju u prirodnu populaciju. Milo za 
drago ima prirodnu nadarenost da, čak i kad je rijedak, prijeđe preko 
oštrice noža na svoju stranu. Kao da ispod oštrice postoje tajni prolazi. 
Tajni prolaz, međutim, sadrži jednosmjerni zalistak: postoji asimetrija. 
Za razliku od milo za drago, uvijek izdaja (koja je pravi ESS) ne može 
iskoristiti lokalne skupine za prelaženje oštrice. Baš naprotiv. Lokalne 
skupine jedinki uvijek izdaja ne napreduju kad su jedne uz druge, već 
dapače u takvom slučaju prolaze jako loše. Umjesto da tiho pomažu 
jedna drugoj na račun bankara, one se međusobno pokapaju. Uvijek 
izdaja, za razliku od milo za drago, ne dobiva nikakvu pomoć od 
rodbinskih veza ili viskoznosti u populaciji. 


Dakle, iako je milo za drago samo sumnjivi ESS, ono ima 
stabilnost višeg stupnja. Što to može značiti? Stabilnost je stabilnost. 
Ipak, pogledajmo malo bolje. Uvijek izdaja se vrlo dugo odupire 
invaziji. Ali pričekamo li dovoljno dugo, možda čak tisućama godina, 
milo za drago će prije ili kasnije dosegnuti broj potreban za prelazak 
oštrice i populacije će se prebaciti. Ali obratno se neće dogoditi. Uvijek 
izdaja, kako smo vidjeli, ne može izvući korist iz okupljanja i zato ne 
posjeduje tu stabilnost višeg stupnja. 


Milo za drago je, kao što smo vidjeli, “dobro", što znači da neće 


prvo izdati, i “opraštajuće", što znači da kratko pamti prethodna 
nedjela. Sad ću uvesti još jedan od Axelrodovih tehničkim izraza. Milo 
za drago očito nije “zavidno“. Biti zavidan u Axelrodovoj terminologiji 
znači težiti stjecanju više novca od drugog igrača, a ne apsolutno 
velikoj svoti bankarova novca. Ne biti zavidan znači zadovoljiti se time 
da drugi igrač zaradi jednako novca koliko i vi, sve dok obojica 
zarađujete više od bankara. Milo za drago zapravo nikad ne pobjeđuje 
u igri. Razmislite o tome i vidjet ćete da ono ni u kojoj igri ne može 
osvojiti više od “suparnika", jer nikad ne izdaje, osim u znak osvete. 
Najviše što može je igrati sa suparnikom neriješeno. Ali u svakoj igri s 
jednakim rezultatom ono teži što višoj dobiti. Kada se radi o milo za 
drago i drugim dobrim strategijama, riječ “suparnik" nije prikladna. 
Nažalost, promatranjem ponavljane zatvoreničke dileme između ljudi, 
psiholozi su primijetili da gotovo svi igrači podliježu zavisti i stoga u 
novčanom pogledu prolaze prilično loše. Čini se da mnogi ljudi, možda 
nesvjesno, radije izdaju drugog igrača umjesto da s njime surađuju 
kako bi pobijedili bankara. Axelrodov rad je pokazao kakva je to 
pogreška. 

To je pogreška samo u određenim vrstama igre. Teoretičari 
igara dijele igre u “igre s nultim zbrojem" i “igre bez nultoga zbroja“. 
Igra s nultim zbrojem je takva u kojoj dobitak jednog igrača znači 
gubitak drugog. Šah je igra s nultim zbrojem, jer je cilj svakog igrača 
pobijediti, a to znači poraziti onog drugog. Zatvorenička dilema nije 
igra s nultim zbrojem. Postoji bankar koji isplaćuje novac i igrači bi 
mogli stisnuti jedan drugome ruku i nasmiješeni zajedno otići do 
banke. Ova priča o smijanja na putu do banke podsjeća me na predivan 
Shakespeareov stih: 


Prvo što ćemo učiniti, ubijmo sve pravnike. 
2 Henry VI 


U području građanskih “parnica" često postoji golema potreba 
za suradnjom. Ono što izgleda kao sukob s nultim zbrojem može uz 
malo dobre volje prerasti u obostrano korisnu igru bez nultog zbroja. 
Pogledajte rastavu braka. Dobar brak očito je igra bez nultog zbroja, 
ispunjena obostranom suradnjom. No čak i nakon njegovog raspada 
postoje brojni razlozi zašto par može steći korist od nastavka suradnje 
i promatranja razvoda sa stajališta igre bez nultog zbroja. Ako već 
sama dobrobit djece nije dovoljan razlog, činjenica je da će naknade 


dvaju odvjetnika napraviti velike rupe u obiteljskoj blagajni. Očito je da 
bi osjećajan i civilizirani par trebao zajedno posjetiti jednog pravnika, 
zar ne? 

Ali to nije tako. Barem u Engleskoj, a donedavno i u svih 50 
država Sjedinjenih Američkih Država, to im ne dopušta pravo, ili 
točnije — i značajnije — profesionalna etika pravnika. Pravnik može za 
klijenta uzeti samo jednog bračnog druga. Drugu osobu odbija te ona 
ostaje bez pravnog savjetnika ili mora potražiti drugog pravnika. Tada 
započinje igra. U odvojenim prostorijama (ali jednoglasno) oba 
pravnika odmah počinju govoriti o “nama*" i “njima". “Mi'", naravno, ne 
podrazumijeva mene i moju ženu; to označava mene i mog odvjetnika 
nasuprot nje i njenog odvjetnika. Kad slučaj stigne na sud, vode ga kao 
“Smith protiv Smitha"! Pretpostavlja se da su protivnici, bez obzira na 
to osjeća li se par protivnički ili ne i bez obzira na to jesu li se bivši 
supružnici jasno dogovorili da žele prijateljski odnos. Tko stječe korist 
od pretvaranja razvoda u borbu “ja dobivam, ti gubiš"? Čini se, samo 
pravnici. 


Nesretan par uvučen je u igru s nultim zbrojem. Za odvjetnike je 
slučaj Smith protiv Smitha lijepa i bogata igra bez nultog zbroja, sa 
Smithovima koji plaćaju i dva profesionalca koji muzu zajednički račun 
svojih klijenata u razrađenoj tajnoj suradnji. Jedan način njihove 
suradnje je iznošenje prijedloga za koje obojica znaju da druga strana 
neće prihvatiti. Ovo izaziva kontraponude, za koje ponovno obojica 
znaju da su neprihvatljive. I tako to ide dalje. Svako pismo i svaki 
telefonski razgovor između “protivnika" koji surađuju dodaju po još 
jednu stavku na račun. Uz malo sreće ovaj se postupak može otezati 
mjesecima ili čak godinama, uz usporedni rast troškova. Pravnici se ne 
nalaze kako bi sve to riješili. Naprotiv, ironično je da je njihova 
skrupulozna odvojenost glavni način njihove suradnje na trošak 
klijenata. Pravnici ne moraju biti svjesni onoga što čine. Kao šišmiši 
vampiri koje ćemo kasnije upoznati, oni igraju prema obrednim 
pravilima. Sustav djeluje bez ikakvih svjesnih predviđanja ili 
organiziranja. Sve je priređeno da nas se prisili na igru s nultim 
zbrojem. Nulti zbroj za klijente, ali daleko od nultog zbroja za 
odvjetnike. 


Što učiniti? Shakespeareova ponuda je nezgodna. Lakše bi bilo 
izmijeniti zakon. No većina političara dolazi iz pravne struke i ima 


mentalitet nultog zbroja. Teško je zamisliti neprijateljskiju atmosferu 
od one u britanskom Donjem domu. (Sudovi su barem očuvali 
doličnost rasprave. To su i mogli s obzirom da “moj školovani prijatelj i 
ja" dobro surađuju na putu do banke). Možda dobronamjerni 
zakonodavci i posebno skrušeni odvjetnici trebaju kratku poduku iz 
teorije igara. Pošteno je dodati da neki odvjetnici igraju potpuno 
suprotnu ulogu, uvjeravajući klijente koji žele borbu s nultim zbrojem 
da će bolje proći postignu li dogovor bez nultog zbroja izvan suda. 

Što je s drugim igrama u ljudskom životu? Koje imaju nulti zbroj, 
a koje ne? I — s obzirom da to nije isto — koje strane života mi 
doživljavamo kao nulti, a koje kao ne -nulti zbroj? Koje strane ljudskog 
života njeguju “zavist", a koji njeguju suradnju protiv “bankara"? 
Zamislite, primjerice, raspravu o plaći i “razlikama". Jesmo li pri 
pregovorima o povišici motivirani “zavišću" ili surađujemo kako bismo 
povećali stvarnu zaradu? Pretpostavljamo li i u stvarnom životu, 
jednako kao u psihološkim eksperimentima, da igramo igru nultog 
zbroja čak i kad to nije tako? Ova teška pitanja samo postavljam. 
Odgovor na njih prelazi opseg ove knjige. 

Nogomet je igra s nultim zbrojem. Barem je obično tako, iako 
povremeno može postati igra bez nultog zbroja. To se dogodilo 1977. u 
Engleskoj nogometnoj ligi. Ekipe u nogometnoj ligi podijeljene su u 4 
skupine. Klubovi igraju jedni protiv drugih unutar svoje skupine, 
prikupljajući bodove za svaku pobjedu i poraz tijekom čitave sezone. 
Položaj u prvoj ligi prestižan je i unosan za klub, jer privlači velik broj 
ljudi. Na kraju svake sezone, posljednja tri kluba iz prve lige prelaze za 
sljedeću sezonu u drugu ligu. Ispadanje se smatra groznom sudbinom 
koju treba izbjeći i po cijenu najvećeg truda. Posljednje utakmice 
nogometne sezone su 1977. godine odigrane 18. svibnja. Dva od tri 
kluba koji ispadaju iz prve lige već su bila poznata, no treći još nije bio 
odlučen. Bilo je sigurno da je to jedna od sljedećih ekipa: Sunderland, 
Bristol ili Coventry. Ova su tri kluba te subote imala za što igrati. 
Sunderland je igrao protiv četvrtoplasirane ekipe (čiji opstanak u prvoj 
ligi nije bio upitan). Bristol i Coventry slučajno su igrali međusobno. 
Znalo se da, ako Sunderland izgubi, Bristol i Coventry trebaju igrati 
neriješeno i oba će ostati u prvoj ligi. Ako pak Sunderland pobijedi, 
tada će ispasti ili Bristol ili Coventry, ovisno o ishodu njihovog 
međusobnog susreta. Dvije presudne utakmice trebale su se odigrati 


istovremeno. Međutim, u stvarnosti je utakmica Bristol-Coventry 
kasnila pet minuta. Zbog toga je rezultat utakmice koju je igrao 
Sunderland bio je poznat prije kraja utakmice Bristol-Coventry. Oko 
toga se i vrti cijela ova zamršena priča. 


Veći dio utakmice između Bristola i Coventryja, igra je bila, da 
citiram tadašnji novinski izvještaj, “brza i često furiozna", uzbudljiva 
(ako volite nogomet) beskompromisna bitka. Obostrano su postignuti 
briljantni golovi te je u osamdesetoj minuti susreta rezultat iznosio 2:2. 
Tada je, 2 minute prije kraja susreta, s drugog terena stigla vijest da je 
Sunderland izgubio. Klupski menađer Coventryja je tu vijest odmah 
objavio na golemom elektronskom semaforu na rubu stadiona. Očito su 
sva 22 igrača znala čitati i svi su shvatili da se više ne moraju truditi. Za 
obje ekipe je neriješeni rezultat bilo dovoljan da ne ispadnu iz lige. 
Nastojanje da se postigne pogodak bi sada, zapravo, bila loša politika, 
jer bi se time odvukli igrači iz obrane te bi se povećala opasnost od 
poraza i ispadanja iz lige. Obje strane željele su zadržati neodlučan 
rezultat. Citirat ću isti novinski izvještaj: “Navijači koji su nekoliko 
trenutaka prije, kad je Don Gilles u 80. minuti postigao izjednačujući 
pogodak, bili žestoki protivnici, odjednom su počeli zajedno slaviti. 
Sudac Ron Challis bespomoćno je gledao kako se igrači nabacuju 
loptom nimalo se ne trudeći postići gol." Ono što je trenutak prije bila 
igra s nultim zbrojem odjednom se, zbog samo jedne vijesti iz vanjskog 
svijeta, promijenilo u igru bez nultog zbroja. U svjetlu naše prijašnje 
rasprave, možemo reći da se nekim čudom pojavio vanjski “bankar" 
koji je omogućio Bristolu i Coventryju da izvuku korist iz istog, 
neriješenog, ishoda. 


Postoji dobar razlog zašto su sportovi poput nogometa u pravilu 
igre s nultim zbrojem. Gledateljima je zanimljivije gledati igrače kako 
se punom snagom bore jedni protiv drugih, nego ih gledati kako se 
prijateljski slažu. Ali stvarni život, i ljudski i biljni i životinjski, nije 
stvoren zbog dobrobiti promatrača. Mnoge situacije u stvarnom životu 
zapravo su igre bez nultog završetka. Priroda često igra ulogu 
“bankara“", pa se pojedinci stoga mogu okoristiti tuđim uspjehom. Ne 
moraju podmetati protivnicima kako bi stekli korist. Ne udaljujući se 
od temeljnih zakona sebičnog gena, možemo vidjeti kako suradnja i 
uzajamna pomoć mogu cvasti čak i u sebičnom svijetu. Sada vidimo, u 
Axelrodovom značenju riječi, kako dobri momci mogu stići na cilj prvi. 


Ali ništa od toga ne vrijedi ako se igra ne ponavlja. Igrači moraju 
znati (ili “Znati“) da trenutna igra nije posljednja koju će međusobno 
odigrati. Ili Axelrodovim riječima, “sjena budućnosti" mora biti 
dugačka. Ako koliko dugačka ona mora biti? Ne može biti beskonačno 
dugačka. S teorijskog gledišta nije bitno koliko će igra dugo trajati; 
bitno je samo da nijedan od igrača ne zna kad će igra završiti. 
Pretpostavimo da smo vi i ja igrali jedan protiv drugoga i 
pretpostavimo da smo oboje znali da ćemo odigrati točno 100 partija. 
Oboje shvaćamo da će stota partija, s obzirom da je posljednja, 
odgovarati jednokratnoj igri zatvoreničke dileme. Jedina razumna 
strategija za odigravanje posljednje partije je izbor IZDAJE, pa ćemo 
oboje pretpostaviti da će drugi igrač doći do tog zaključka i u 
posljednjoj partiji odabrati IZDAJU. Zato se posljednja partija može 
otpisati kao predvidiva. Ali sada devedesetdeveta partija odgovara 
jednokratnoj igri, pa je jedini razumni izbor za oba igrača da i u njoj 
odigraju IZDAJU. Devedesetosma partija podliježe jednakom 
razmišljanju, i tako dalje. Dva razumna igrača, od kojih svaki 
pretpostavlja da je i njegov protivnik razuman, ne mogu učiniti ništa 
drugo nego odabirati izdaju sve dok znaju koliko će igra trajati. Zato 
kad teoretičari govore o “ponavljanoj zatvoreničkoj dilemi", uvijek 
pretpostavljaju da je završetak igre nepredvidiv ili poznat samo 
bankaru. 


Čak i kad broj partija nije sa sigurnošću poznat, u stvarnom je 
životu često moguće statistički predvidjeti koliko bi dugo još igra 
mogla trajati. Ta procjena može postati bitan dio igre. Primijetim li da 
je bankar nemiran i da gleda na sat, mogu pretpostaviti da će igri 
uskoro doći kraj i stoga osjetiti poriv za izdaju. Pretpostavim li da ste i 
vi primijetili bankarev nemir, mogu se pobojati da se pripremate za 
izdaju. Vjerojatno ću se odmah odlučiti za izdaju. Posebno ako se bojim 
da se vi bojite da ja... 


Matematička razlika između jednokratne _ i ponavljane 
zatvoreničke dileme je vrlo jednostavna. Za očekivati je da će se svaki 
igrač ponašati kao da neprekidno obnavlja procjenu koliko će dugo još 
igra trajati. Ako procijeni da će igra još potrajati, vjerojatno će 
postupati u skladu s matematičkim obrascem za pravu ponavljanu 
igru: drugim riječima, bit će ljubazniji, velikodušniji i manje zavidan. 
Ako procijeni da se igra bliži kraju, njegovo ponašanje će sve više 


pratiti matematički obrazac za jednokratnu igru: bit će opakiji i manje 
blagonaklon. 


Axelrod je važnost sjene budućnosti objasnio na značajnom 
fenomenu koji se pojavio u Prvom svjetskom ratu, a poznat je kao 
sustav “živi i pusti druge da žive". Njegov su izvor bila istraživanja 
povjesničara i sociologa Tonyja Ashwortha. Dobro je poznato da su se 
britanske i njemačke trupe na Božić nakratko pobratimile i popile 
zajedno piće na ničijoj zemlji. Manje poznata, ali po mome mišljenju 
zanimljivija činjenica jest da su se nakon 1914. godine duž čitave fronte 
počela pojavljivati neslužbena primirja, ili sustavi “živi i pusti druge da 
žive", koja su trajala barem dvije godine. Viši britanski časnik je nakon 
posjete rovovima izjavio da se zaprepastio vidjevši Nijemce kako 
hodaju u dosegu njihovih pušaka. “Činilo se da ih naši ljudi ne 
primjećuju. Odlučio sam stati tome na kraj; takve se stvari ne smiju 
dopuštati. Ti ljudi kao da nisu znali da je rat. Obje su strane očito 
vjerovale u politiku "živi i pusti druge da žive." 

Teorija igre zatvorenička dilema nije osmišljena tih dana, ali 
osvrćući se unatrag u potpunosti razumijemo što se događalo, a 
Axelrod daje za to zadivljujuću analizu. U rovovskom ratovanju toga 
doba sjena budućnosti svakoga voda bila je vrlo dugačka. Svaka 
ukopana skupina britanskih vojnika mogla je očekivati da će mnogo 
mjeseci ostati suočena s istom ukopanom skupinom njemačkih vojnika. 
Štoviše, obični vojnici nikad nisu znali hoće li i kad će biti premješteni; 
vojne zapovijedi su ozloglašeno samovoljne, hirovite i nerazumljive 
onima koji ih primaju. Sjena budućnosti bila je dovoljno dugačka, i 
dovoljno neizvjesna, da potakne razvoj milo za drago oblika suradnje. 
Pod uvjetom, naravno, da su prilike istovjetne onima u igri 
zatvoreničke dileme. 


Da bismo to sveli na pravu zatvoreničku dilemu, sjetite se da 
isplate moraju slijediti određeni raspored. Obje strane moraju 
uzajamnu suradnju (SS) smatrati povoljnijom od uzajamne izdaje. 
Izdaja dok je druga strana spremna na suradnju (IS) je čak i bolja ako 
vam uspije. Spremnost na suradnju kad se druga strana odluči na 
izdaju (SI) je najgora od svega. Uzajamna izdaja (II) je ono što glavni 
štabovi žele vidjeti. Žele vidjeti vlastite ljude, silno oduševljene, kako 
zatvaraju Tomove (ili Jerryje) u lonac kad god im se pruži prilika. 


Obostrana suradnja je s časničke strane bila nepoželjna, jer nije 


pridonosila njihovom cilju da pobijede u ratu. Ali bila je izrazito 
povoljna za pojedine vojnike s obje strane. Nisu željeli biti ubijeni. 
Doduše, i oni su vjerojatno bili suglasni s generalima da bi radije 
pobijedili nego izgubili u ratu, ali to nije izbor s kojim se suočavaju 
pojedini vojnici. Malo je vjerojatno da će ponašanje vojnika kao 
pojedinca značajno utjecati na ishod samoga rata. Uzajamna suradnja s 
neprijateljskim vojnicima koji vas promatraju preko ničije zemlje u 
svakom slučaju utječe na vašu sudbinu i mnogo je povoljnija od 
uzajamne izdaje, iako biste iz domoljubnih ili disciplinarnih razloga 
mogli poželjeti izdati (IS) kad biste se s time mogli izvući. Čini se da su 
prilike odgovarale pravoj zatvoreničkoj dilemi. Moglo se očekivati da 
će se pojaviti nešto poput milo za drago, i to se dogodilo. 


Lokalno stabilna strategija u nekom određenom rovu nije nužno 
morala biti upravo ona milo za drago. Milo za drago je samo jedna iz 
obitelji dobrih, osvetoljubivih ali i opraštajućih strategija, među kojima 
su sve, ako ne već tehnički stabilne, onda barem teško razorive. 


Noću izlazimo ispred rovova... Njemačke radne skupine su 
također vani, pa se ne pristoji otvarati vatru. Granate su grozna stvar... 


Ako upadnu u rov mogu ubiti čak osmero do devetero ljudi... Ali 
mi ih ne koristimo, osim ako Nijemci ne postanu naročito bučni, jer po 
njihovom sustavu osvete oni na svaku našu granatu odgovaraju sa tri 
svoje. 


Za svaku je strategiju iz obitelji milo za drago važno da se igrači 
kažnjavaju za izdaju. Prijetnja osvetom mora uvijek biti prisutna. 
Pokazivanje sposobnosti za osvetu bilo je bitno svojstvo sustava živi i 
pusti druge da žive. Gađanjem nepokretnih ciljeva u blizini 
neprijateljskih vojnika umjesto u same vojnike obje su strane 
pokazivale svoju smrtonosnu vještinu u gađanju. Čini se da nikad 
nećemo pronaći zadovoljavajuć odgovor zašto su prve dvije atomske 
bombe upotrijebljene da bi se razorila dva grada — protivno jasno 
izrečenim željama vodećih fizičara koji su bili odgovorni za njihovu 
proizvodnju — umjesto da su iskorištene u jednako zapanjujućoj 
predstavi za pokazivanje moći. 

Važno svojstvo strategija sličnih onoj milo za drago je da 
uključuju opraštanje. Na taj se način gasi ono što bi moglo prerasti u 
dugotrajno i štetno uzajamno okrivljavanje. Važnost zatomljavanja 


osvete posebno se ističe u sljedećem zapisu britanskog (kao da iz prve 
rečenice to samo po sebi nije jasno) časnika: 


Ispijao sam čaj sa društvom kad smo začuli viku i krenuli to 
istražiti. Naše ljude i Nijemce smo zatekli kako stoje svaki uz svoju 
ogradu. Odjednom se oglasila gromovita paljba koja nije nanijela 
nikakvu štetu. Obje strane su se hitro sklonile, a naši su ljudi počeli 
psovati Nijemce. Jedan hrabri Nijemac se na to popeo na ogradu i 
glasno doviknuo: “Iskreno žalimo zbog ovoga; nadam se da nitko nije 
ozlijeđen. Nismo mi krivi za to, kriva je prokleta pruska oprema." 


Axelrod dodaje da je ta isprika “više nego puko sredstvo da se 
pokuša spriječiti osveta. Ona odražava žaljenje zbog kršenja uzajamnog 
povjerenja i izražava zabrinutost da je netko mogao biti ozlijeđen." 
Nijemac je u svakom slučaju bio hvale vrijedan i hrabar. 


Axelrod također naglašava važnost predvidivosti i obrednog 
održavanja stabilnog obrasca uzajamnog povjerenja. Dobar primjer za 
to je redovita “večernja paljba" britanske artiljerije na nekom dijelu 
bojišta. Ovako ju je opisao njemački vojnik: 

Ponavljala se svaki dan u sedam sati — toliko redovito da ste po 
njoj mogli namjestiti sat... Cilj je uvijek bio isti i uvijek precizno 
nanišanjen — nikad se nije dogodilo da je granata otišla u stranu ili 
pala predaleko ili preblizu... Neki su se znatiželjni momci čak iskradali 
uvečer iz rova... neposredno prije sedam, kako bi vidjeli bljesak. 

Njemačka artiljerija je činila isto, što potvrđuje zapis vojnika s 
britanske strane: 

Toliko su redoviti bili (Nijemci) u odabiranju ciljeva, vremenu 
ispaljivanja i broju ispaljenih granata da je... Pukovnik Jones... u minutu 
točno znao kad će sljedeća pasti. Njegovi su proračuni bili vrlo točni i 
često se odlučivao na ono što se neupućenim visokim časnicima činilo 
izuzetno opasnim, znajući da će paljba prestati prije negoli stigne na 
mjesto koje gađaju. 

Axelrod ističe da takvi “obredi površnog i rutinskog otvaranja 
vatre šalju dvostruku poruku. Visokom zapovjedništvu oni objavljuju 
agresivnost, a neprijateljima objavljuju mir." 

Sustav živi i pusti druge da žive mogao se razraditi i 
pregovorima vojnih stratega okupljenih za okruglim stolovima. To, 
međutim, nije uspijevalo. Sustav se razvijao kroz niz lokalnih dogovora 


među ljudima koji su reagirali na ponašanje druge strane. Pojedini 
vojnici vjerojatno nisu bili svjesni da se taj sustav razvija, ali to nas ne 
treba čuditi. Strategije u Axelrodovom računalu u svakom slučaju nisu 
imale svijest. Njihovo ih je ponašanje odredilo kao dobre ili zle, 
opraštajuće ili neopraštajuće. Programeri koji su ih stvorili mogli su 
posjedovati bilo koju od tih osobina, ali to nije važno. Vrlo zao čovjek 
lako može napisati program za dobru i opraštajuću strategiju. 1 
obrnuto. Dobrota strategije očituje se u njenom ponašanju, a ne u 
njenim motivima (jer ih ona nema) ili osobinama njenog tvorca (koji se 
već stopio s pozadinom do trenutka kad je program pokrenut). 
Računalni program se može ponašati na strateški način bez da je 
svjestan svoje strategije ili, uostalom, bilo čega drugoga. 


Zamisao o nesvjesnim stratezima ili barem stratezima čija je 
svijest nebitna, nama je posve poznata. Nesvjesni stratezi provlače se 
kroz sve stranice ove knjige. Axelrodovi programi su izvrstan model za 
način kako smo kroz ovu knjigu razmišljali o životinjama i biljkama, pa 
i samim genima. Prirodno je stoga pitati se mogu li se njegovi 
optimistični zaključci — o uspjehu velikodušne dobrote sklone 
praštanju — primijeniti i na svijet prirode. Odgovor je: da, naravno da 
se mogu. Jedini uvjeti za to su da se u prirodi povremeno započne igra 
zatvoreničke dileme, da je sjena budućnosti dovoljno dugačka i da igre 
budu igre bez nultog zbroja. Ti se uvjeti ispunjavaju širom životnih 
carstava. 


Bakteriju neće nitko proglasiti svjesnim  strategom, no 
bakterijski nametnici igraju sa svojim domaćinima beskonačnu igru 
zatvoreničke dileme i nema razloga zašto njihovim strategijama ne 
bismo pripisali —Axelrodove osobine  - sklonost — opraštanju, 
velikodušnost i tako dalje. Axelrod i Hamilton su istaknuli da inače 
dobroćudna ili čak korisna bakterija može u ozlijeđenoj osobi postati 
zloćudna, izazivajući i smrtonosnu sepsu. Liječnik bi mogao reći da je 
“prirodna otpornost" te osobe smanjena zbog ozlijede. Ali moguće je da 
pravo objašnjenje leži u igri zatvoreničke dileme. Mogu li bakterije 
ostvariti nešto u svoju korist, ali se inače u tome ograničavaju? U igri 
između čovjeka i bakterije “sjena budućnosti" je u pravilu dovoljno 
dugačka, jer se za čovjeka može očekivati da će od bilo kojeg zadanog 
trenutka živjeti još godinama. Teško ozlijeđeni čovjek može svojim 
bakterijskim gostima potencijalno pružiti mnogo kraću sjenu. 


“Iskušenje za izdaju" odjednom postaje privlačnijim od “Nagrade za 
uzajamnu suradnju". Nepotrebno je naglašavati da ne tvrdim da 
bakterije sve to osmišljaju u svojim zlim malim glavama! Odabir na 
generacijama bakterija vjerojatno je u njima ugradio sposobnost 
nesvjesne procjene “od oka" koja se temelji isključivo na biokemiji. 

Biljke se, prema Axelrodu i Hamiltonu, mogu čak i osvećivati, 
iako ponovno nesvjesno. Smokve i smokvine ose ostvaruju blisku 
suradnju. Smokva koju jedemo zapravo nije plod. Na jednom njenom 
kraju je sićušni otvor, a kad biste ušli kroz taj otvor (za to biste morali 
biti maleni poput smokvinih osa, a one su zaista sitne: srećom dovoljno 
sitne da ih ne primjećujemo dok jedemo smokve), pronašli biste 
stotine malih cvjetića koji oblažu unutrašnje stjenke. Smokva je tamni 
staklenik za cvjetiće, ili zatvorena prostorija za oprašivanje. Jedini 
oprašivači koji mogu doprijeti do tih cvjetova su smokvine ose. Ali što 
ose privlači unutra? One polažu jajašca u neke od malenih cvjetića 
kojima se ličinke kasnije hrane, a usput oprašuju ostale cvjetiće unutar 
iste smokve. “Izdaja" bi, što se 03e tiče, značila položiti jajašca u 
previše cvjetića, a oprašiti premalo drugih. Ali kako joj smokva može 
vratiti milo za drago? Prema Axelrodu i Hamiltonu, “pokazalo se da je u 
mnogim slučajevima kad je osa ušla u mladu smokvu i položila jaja u 
gotovo sve cvjetiće umjesto da je neke oprašila, smokvino stablo tu 
smokvu odbacilo u ranom stupnju razvitka. Na taj način osa ostaje bez 
potomstva." 

Neobičan primjer strategije milo za drago u prirodi otkrio je Eric 
Fischer kod dvospolne morske ribe lubina. Suprotno nama, kod tih riba 
se spol ne određuje kromosomima prilikom začeća, već su u svakoj 
jedinki ujedinjene osobine mužjaka i ženke. Prilikom svakog parenja 
pojedine ribe ispuštaju ili jajašca ili spermu. Povezuju se u monogamne 
parove te u takvoj zajednici naizmjenice preuzimaju ulogu mužjaka, 
odnosno ženke. Možemo pretpostaviti da bi svaka jedinka, kad bi 
mogla, “radije" čitavo vrijeme igrala ulogu mužjaka, jer je muška uloga 
jeftinija. Drugim riječima, jedinka koja uspije “nagovoriti svojeg 
partnera da većinu vremena igra ulogu ženke iskoristit će sve 
prednosti “njenog" ekonomskog ulaganja u jaja, dok će “on" svoje 
sirovine moći potrošiti na druge stvari, primjerice na parenje s drugim 
ribama. 


Fischer je primijetio da ribe primjenjuju sustav vrlo stroge 


izmjenične razmjene uloga. To je upravo ono što bismo trebali 
očekivati od strategije milo za drago. Moguće je da i one to očekuju, jer 
čini se da se i ovdje radi o igri zatvoreničke dileme, iako je ona u ovom 
slučaju donekle složenija. Odigrati kartu SURADNJA znači prihvatiti 
ulogu ženke kad na tebe za to dođe red. Pokušaj preuzimanja uloge 
mužjaka kad bi trebao postati ženka odgovara odigravanju karte 
IZDAJA. Izdaja je podložna osveti: partner može odbiti ulogu ženke 
sljedeći put kad na nju (njega?) dođe red, ili “ona" može jednostavno 
prekinuti odnos. Fischer je zaista uočio da su parovi koji 
neravnopravno dijele uloge mužjaka i ženke skloni razlazu. 


Pitanje koje sociolozi i psiholozi ponekad postavljaju je zašto 
darovatelji krvi daju krvi. Teško mi je povjerovati da odgovor leži u 
reciprocitetu ili prikrivenoj sebičnosti u bilo kojem jednostavnom 
obliku. Redoviti darovatelji krvi ne dobivaju nikakve posebne 
povlastice kad im zatreba transfuzija krvi, a ne dobivaju čak ni male 
zlatne zvjezdice koje bi mogli nositi. Možda sam naivan, ali u iskušenju 
sam gledati na to kao na istinski slučaj čiste, nepromišljene 
nesebičnosti. Bilo kako bilo, dijeljenje krvi kod šišmiša vampira dobro 
se uklapa u Axelrodov model. O tome doznajemo iz rada G. S. 
Wilkinsona. 


Vampiri se, kao što znamo, krvlju hrane noću. Nije im lako 
pronaći obrok, ali kad ga pronađu, hrane obično ima u izobilju. U zoru 
će se pojedinci koji nisu imali sreće gladni vratiti u svoje sklonište, dok 
su oni koji su pronašli žrtvu vjerojatno popili i više krvi nego im je 
potrebno. Sljedeće noći sreća će se možda promijeniti. Recipročni 
altruizam se u ovom slučaju čini obećavajućim. Wilkinson je otkrio da 
pojedinci koji su imali sreće zaista ponekad povrate dio krvi i daruju je 
svojim manje sretnim drugovima. Između 110 povraćanja koja je 
Wilkinson pratio, 77 ih se može protumačiti kao uobičajene slučajeve u 
kojima majke hrane djecu, a u mnogim drugim slučajevima krv se 
izmjenjivala između rođaka. Ostalo je, međutim, nekoliko slučajeva 
darovanja krvi između šišmiša koji nisu u srodstvu i za koje se 
objašnjenje da “krv nije voda" ne može primijeniti. Značajno je da su 
pojedinci o kojima se ovdje radi u skloništu često boravili jedan uz 
drugoga, čime se ispunio uvjet za ostvarenje ponovljene zatvoreničke 
dileme. Ali što je s ostalim uvjetima koje zahtijeva zatvorenička 
dilema? Na obrascu isplate na slici D prikazano je što u ovom slučaju 


očekivati. 


Što Vi činite 


Surađujete Izdajete me 
Prilično dobro Vrlo loše 
NAGRADA 
& | Dobivam krv onih noći KAZNA ZA NAIVCA 
Ko kad ne pronađem Podnio sam žrtvu i spasio 
g hranu, što me spašava | ti život kad sam pronašao 
S od smrti od gladi. hranu. Ali ti me ne hraniš 
Ki Moram pokla-njati krv | kad ne pronađem hranu 
E onih noći kad pa sam izložen stvarnoj 
5 pronađem hranu, ali to | opasnosti od umiranja. 
jo me ne stoji mnogo. 
S Vrlo dobro Prilično loše 
KM ISKUŠENJE KAZNA 
S Spasio si mi životone noći | Ne moram plaćati cijenu 
g kad nisam našao hranu. tvojeg hranjenja onih 
.& | Ali ovako stječem dodatnu noći kad pronađem 
S korist, jer ne moram hranu. Međutim, izlažem 
N | plaćati malu cijenu tvog se stva-rnoj opasnosti 
hranjenja kad pronađem | umiranja od gladi kad ne 
hranu. pronađem hranu. 


SLIKA D. Obrazac za šišmiše vampire: isplata za različite ishode 


Da li vampirsko raspolaganje hranom zaista odgovara toj 
tablici? Wilkinson je pratio brzinu kojom izgladnjeli vampiri gube na 
težini. Iz toga je izračunao vrijeme koje različito uhranjeni vampiri 
imaju na raspolaganju do mogućeg uginuća od gladi. Na taj je način 
mogao krv izraziti u satima produljenog života. Primijetio je da se 
odnos darovane krvi i trajanja produljenja života mijenjaju ovisno o 
tome koliko je šišmiš izgladnio. Jednaka količina darovane krvi više će 
produžiti život jako izgladnjelom šišmišu nego onome koji je manje 
izgladnio. Drugim riječima, iako darivanje krvi povećava mogućnost 
uginuća davatelja, to povećanje je vrlo malo u usporedbi s povećanjem 
mogućnosti preživljavanja primatelja. U tom se slučaju čini vjerojatnim 
da se vampirsko raspolaganje hranom zaista pokorava pravilima 
zatvoreničke dileme. Krv koje se davateljica odriče njoj je (zadružne 
skupine kod vampira čine isključivo ženke) manje vrijedna nego 
jednaka količina krvi onoj koja je prima. Kad ne pronađe hranu imat će 
zaista veliku korist od darovane krvi. Kad pronađe hranu, s druge 
strane, korist koju će dobiti izdajom, odnosno odbijanjem darivanja 


hrane (ako se uspije s time izvući), bit će neznatna. “Ako se uspije s 
time izvući" u ovom slučaju ima smisla samo ako kod šišmiša postoji 
neki oblik strategije milo za drago. Postoje li, dakle, drugi uvjeti koji su 
potrebni za odnos milo za drago? 

Mogu li se šišmiši međusobno prepoznavati kao jedinke? 
Wilkinskon je proveo pokus sa zatočenim šišmišima te dokazao da 
mogu. Osnovna zamisao bila je izdvojiti jednog šišmiša i izgladniti ga 
dok se ostali hrane. Nesretnog izgladnjelog šišmiša je tada vratio među 
ostale i promatrao tko će mu dati hranu. Pokus je ponovio mnogo puta, 
izdvojivši svaki puta kao žrtvu gladovanja drugog pojedinca. Ključna 
pojedinost bila je da je zatočena populacija šišmiša bila sastavljena od 
dvije različite skupine, uzete iz špilja udaljenih mnogo kilometara. Ako 
šišmiši prepoznaju svoje prijatelje, pojedinac izgladnjen u pokusu 
trebao bi se za pomoć obratiti onima koji potječu iz njegove špilje. 

Upravo to se događalo. Primijećeno je trinaest slučajeva 
darivanja krvi. U dvanaest slučajeva darovatelj je bio “stari prijatelj" 
izgladnjelog šišmiša; samo u jednom slučaju je izgladnjelu žrtvu 
nahranio “novi prijatelj" koji nije potjecao iz iste špilje. Jasno je da se to 
moglo dogoditi slučajno, ali možemo izračunati kakva je za to 
vjerojatnost. Šanse za to iznose manje od 1:500. Opravdano je 
zaključiti da će šišmiši zaista radije nahraniti stare prijatelje nego 
strance iz drugih špilja. 

Vampiri su dali povod nastanku mnogih mitova. Poklonicima 
viktorijanske gotike oni su utjelovljenje mračnih sila koje djeluju noću, 
isisavaju životne tekućine i žrtvuju nevine živote samo da bi utažili žeđ. 
Povežite to s drugim viktorijanskim mitom, prirodom čiji su zubi i 
pandže crveni od krvi, i nisu li vampiri zapravo utjelovljenja naših 
najdubljih strahova o svijetu sebičnog gena. Što se mene tiče, skeptičan 
sam prema svim mitovima. Želimo li znati gdje u određenim 
slučajevima leži istina, moramo pogledati. Darwinova zbirka 
dokumenata nam ne nudi podrobna očekivanja o određenim 
organizmima, već nešto istančanije i vrijednije: razumijevanje načela. 
Ako baš moramo imati mitove, stvarne činjenice o vampirima mogu 
nam ispričati drukčiju moralnu pouku. Za šišmiše ne vrijedi samo 
uzrečica da krv nije voda. Oni se izdižu iznad rodbinskih veza i stvaraju 
vlastite dugotrajne odnose odanog krvnog bratstva. Vampiri bi mogli 
biti začetnici novoga mita, mita dijeljenja i uzajamne suradnje. Mogli bi 


postati navijesnici blagotvorne zamisli da, čak i pod paskom sebičnih 
gena, dobri momci mogu na cilj stići prvi. 


SKD ZOKA SA 


SRCE TEORIJE O SEBIČNOM genu uznemirava nelagodna 
proturječnost. Riječ je o proturječnosti između gena i pojedinog tijela 
kao temeljnog zastupnika života. S jedne strane imamo varljivu sliku 
nezavisnih DNK replikatora koji poput divokoza, slobodno i 
neometano, preskaču s generacije na generaciju. Privremeno se 
okupljajući u odbacivim strojevima za preživljavanje, besmrtne 
zavojnice presvlače beskrajni uzastopni niz smrtnika dok krče sebi put 
prema vječnosti. S druge strane promatramo sama tijela i svako od njih 
nam se čini kao skladan, sastavljen, beskrajno složen stroj s očitom 
svrhom. Tijelo ne izgleda kao rezultat labavog i privremenog saveza 
genskih zastupnika, koji teško da su se imali vremena upoznati prije 
negoli su se ukrcali u spermij ili jajašce da bi prevalili novu etapu u 
golemoj genskoj dijaspori. Ono ima svrsishodan mozak koju upravlja 
suradnjom udova i osjetilnih organa kako bi postigli jedan cilj. Tijelo 
izgleda i ponaša se kao prilično dojmljiv zastupnik s vlastitim pravima. 


U nekim poglavljima ove knjige zaista smo zasebne organizme 
promatrali kao zastupnike koji se trude postići što bolji uspjeh u 
prenošenju svih svojih gena. Zamišljali smo pojedine životinje kako 
izvode složenu gospodarsku procjenu “kad bi" o genetičkim koristima 
različitih smjerova djelovanja. U drugim je poglavljima temeljno načelo 
predstavljeno s gledišta gena. Bez promatranja života iz genske 
perspektive nema posebnog razloga zašto bi neki organizam umjesto, 
na primjer, o vlastitoj dugovječnosti, “brinuo" o uspjehu u 
razmnožavanju kojeg je sam postigao i kojeg su postigli njegovi 
srodnici. 

Kako riješiti ovu proturječnost dvojnog načina gledanja na 
život? Moj vlastiti pokušaj da to učinim iznosi se u Produženom 
fenotipu, knjizi koja je, više od svega što sam postigao u profesiji, moja 
radost i ponos. U ovom ću poglavlju ukratko iznijeti neke od tema iz te 


knjige, iako bih vas zapravo radije prekinuo u čitanju ove knjige i stavio 
vam u ruke Produženi fenotip! 


Sa svakog razumnog stanovišta, jasno je da Darwinov odabir ne 
utječe izravno na gene. DNK je začahurena u proteinu, umotana u 
membranama, zaštićena od svijeta i nevidljiva prirodnom odabiru. Kad 
bi odabir pokušao izravno izabirati DNK molekule, teško da bi 
pronašao kriterij po kojem bi to učinio. Svi geni izgledaju jednako, kao 
što i sve kasete za snimanje izgledaju jednako. Važna razlika među 
genima očituje se tek u njihovom djelovanju. To obično podrazumijeva 
djelovanje na procese rasta embrija, a time i na oblik tijela te na 
ponašanje. Uspješni geni su geni koji, u okolini na koju utječu svi ostali 
geni u zajedničkom embriju, povoljno djeluju na embrij. Povoljno 
djelovanje znači da daju embriju osobine koje će mu vjerojatno pomoći 
da se razvije u uspješnu odraslu jedinku, koja će se vjerojatno 
razmnožiti i prenijeti te iste gene na buduće generacije. Izraz fenotip 
označava tjelesnu manifestaciju gena, odnosno učinak koji gen postiže 
na jedinku tijekom njenog razvoja u usporedbi sa svojim alelima. 
Fenotipski učinak nekog gena može, na primjer, biti zelena boja očiju. U 
praksi većina gena ostvaruje više od jednog fenotipskog učinka, 
primjerice zelenu boju očiju i kovrčavu kosu. Prirodni odabir ne daje 
pojedinim genima prednost zbog same njihove prirode, već zbog 
njihovih posljedica — njihovih fenotipskih učinaka. 

Pristaše Darwinove teorije obično su raspravljali o genima čiji 
fenotipski učinak pridonosi, ili odmaže, preživljavanju i razmnožavanju 
čitavih tijela. Izbjegavali su razmatrati koristi koje dobiva sam gen. To 
djelomično objašnjava razlog zašto se proturječnost u srcu teorije 
obično ne zamjećuje. Na primjer, gen može biti uspješan zato što 
povećava brzinu kojom neki grabežljivac trči. Čitavo tijelo grabežljivca, 
uključujući i njegove gene, prolazi bolje jer može brže trčati. Njegova 
mu brzina pomaže da preživi i ima djecu te da prenese kopije svih 
svojih gena, uključujući i onog za brže trčanje, na sljedeću generaciju. 
Ovdje proturječnost nestaje, jer je ono što je dobro za određeni gen 
ujedno dobro za sve. 

Ali što ako gen izrazi fenotipski učinak koji je povoljan za njega, 
ali je nepovoljan za ostale gene u tijelu? Ne radi se o uzletu mašte. 
Takvi su slučajevi poznati, primjerice zanimljivi fenomen poznat kao 
mejotički ispad. Mejoza je, sjetit ćete se, posebni oblik stanične diobe 


kojom nastaju rasplodne stanice (jajašca ili spermiji) s polovičnim 
brojem kromosoma. Normalna mejoza je poštena igra na sreću. Iz 
svakog para alela samo se jednom može posrećiti da uđe u izvjesnu 
jajnu ili spermnu stanicu. Ali svaki alel ima jednaku vjerojatnost da se 
posreći baš njemu, a u prosječnim gubicima spermija (ili jajašaca) 
polovica njih će nositi jedan alel, a polovica drugi. Mejoza je poštena 
koliko i bacanje novčića. Međutim, iako o bacanju novčića poslovično 
razmišljamo kao o nasumičnom, čak je i to fizički proces na koji utječu 
mnoge okolnosti — vjetar, snaga kojom je novčić bačen, i tako dalje. 
Mejoza je također fizički proces i na nju mogu utjecati geni. Što ako se 
pojavi mutantni gen čiji se učinak ne očituje na nečem očiglednom, 
poput boje očiju ili kvalitete kose, već na samu mejozu? Pretpostavimo 
da on utječe na mejozu na taj način da povećava vjerojatnost da će se u 
jajašcu naći on sam, a ne njegov par. Takvi geni postoje i zovemo ih 
genima koji izvrću diobu. U svom su djelovanju nevjerojatno 
jednostavni. Kad se nakon mutacije pojavi gen koji izvrće diobu, on će 
se na štetu svojih alela nemilosrdno proširiti populacijom. To zovemo 
mejotičkim ispadom. Događat će se čak i ako su njegove posljedice 
pogubne za tijelo ili ostale gene u tijelu. 

Tijekom čitave ove knjige upozoravali smo na mogućnost da 
pojedini organizmi na istančan način “varaju" svoje društvene sudruge. 
Ovdje govorimo o pojedinim genima koji varaju druge gene s kojima 
dijele tijelo. Genetičar James Crow nazvao ih je “genima koji 
potkopavaju sustav“. Jedan od najpoznatijih gena koji izvrću diobu je 
takozvani t gen kod miševa. Miš koji nosi dva t gena ili ugiba mlad ili je 
neplodan. Zato kažemo da je gen t u homozigotnom stanju “letalan“. 
Mužjak miša koji nosi samo jedan gen t bit će normalan zdravi miš koji 
će se od ostalih miševa razlikovati samo u jednoj značajnoj pojedinosti. 
Pregledom njegovih spermija utvrdili bismo da ih 95 posto nosi gen t, a 
samo ih 5 posto nosi normalni alel. Očito se radi o velikom odstupanju 
od očekivanog odnosa od 50 prema 50 posto. Kad god se u divljoj 
populaciji mutacijom pojavi gen t, on će se proširiti poput požara. Kako 
i ne bi, kad ima tako veliku i nepoštenu prednost u mejotskoj igri na 
sreću? Širi se takvom brzinom da će uskoro mnoge jedinke u populaciji 
naslijediti dva gena t (svaki od jednog roditelja). Takve jedinke ugibaju 
ili su neplodne, pa će čitava populacija vjerojatno uskoro iščeznuti. 
Postoje dokazi da su divlje populacije miševa u prošlosti izumirale 
zbog širenja gena t. 


To ne znači da svi geni koji izvrću diobu imaju tako destruktivan 
popratni učinak kao gen t Ipak, većina njih ostavlja barem neke 
nepovoljne posljedice. (Gotovo svi učinci mutacija su loši, pa će se nova 
mutacija u normalnim okolnostima proširiti samo ako su loši učinci 
slabiji od onih povoljnih. Ako se na tijelu očituju i dobri i loši učinci, 
ukupni učinak može ipak biti povoljan za tijelo. Ako se, međutim, loši 
učinci očituju na tijelu, a dobri ostanu samo na genu, ukupni učinak je 
sa stanovišta tijela vrlo loš.) Usprkos njegovom pogubnom djelovanju, 
ako se pojavi nakon mutacije, gen koji izvrće diobu će se sigurno 
proširiti populacijom. Prirodni odabir (koji, na posljetku, djeluje na 
razini gena) podupire taj gen, iako je njegovo djelovanje na razini 
organizma vrlo nepovoljno. 

lako postoje, geni koji izvrću diobu nisu česti. Mogli bismo se 
zapitati zašto nisu česti, što je zapravo samo drugi pristup pitanju zašto 
je proces mejoze u pravilu pošten i nepristran koliko i bacanje novčića. 
Odgovor će se sam nametnuti čim shvatimo zašto organizmi uopće 
postoje. 

Organizam je nešto čije postojanje većina biologa prihvaća 
zdravo za gotovo, vjerojatno zbog toga što se njegovi dijelovi zaista 
povezuju u vrlo složnu cjelinu. Pitanja o životu zapravo su pitanja o 
organizmima. Biolozi se pitaju zašto organizmi rade ovo, zašto 
organizmi rade ono. Često postavljaju pitanje zašto se organizmi 
okupljaju u družbe, ali ne pitaju se - iako bi trebali — zašto se živa tvar 
uopće okuplja u organizam. Zašto more više nije ono praiskonsko 
borilište slobodnih i nezavisnih umnoživača? Zašto su se davni 
umnoživači povezali i stvorili trome robote u kojima su se zadržali, i 
zašto su ti roboti — pojedina tijela, pa i vaše i moje — tako veliki i tako 
složeni? 


Mnogim je biolozima teško uopće spoznati ovo pitanje. To je 
zato što su pitanja navikli postavljati na razini organizma. Neki su čak 
otišli tako daleko da na DNK gledaju kao na uređaj kojim se organizmi 
koriste za razmnožavanja, kao što je i oko uređaj kojim se koriste da bi 
vidjeli! Čitatelji ovo knjige će shvatiti da takav stav predstavlja veliku 
pogrešku. Istina je u ovom slučaju iskrenuta naglavačke. Shvatit će i to 
da promatranje života sa strane sebičnog gena također nailazi na neke 
probleme. Taj problem je zašto organizmi uopće postoje, a posebno u 
toliko velikom i prividno svrhovitom obliku da navode biologe na to da 


iskrenu istinu naglavačke. Kako bismo riješili ovaj problem, najprije 
moramo pročistiti našu svijest od starih stavova koji su organizme 
uzimali zdravo za gotovo. Instrument kojim ćemo pročistiti um je 
zamisao o onome što nazivam proširenim fenotipom. 


Fenotipski učinci gena podrazumijevaju sve učinke gena na 
organizam u kojem se nalaze. To je prihvaćena definicija. Uskoro ćemo, 
međutim, vidjeti da o fenotipu treba razmišljati kao o svim učincima 
koje gen ima na svijet. Moguće je da se učinci gena očituju samo na 
uzastopnom nizu tijela u kojima taj gen boravi, ali takve su okolnosti 
samo iznimka. To nije nešto što mora postati dijelom naše definicije. 
Sjetite se da je fenotipski učinak gena zapravo oruđe kojim se taj gen 
prenosi u sljedeću generaciju. Svemu tome dodat ću da oruđe može 
dosegnuti i područja izvan granica tijela. Što u praksi može značiti kad 
govorimo o tome da gen ima prošireni fenotipski učinak na svijet izvan 
tijela u kojem boravi? Primjeri koji mi padaju na um su tvorevine poput 
dabrove brane, ptičjih gnijezda ili kućica tulara. 


Tulari su neugledni, sivkasto smeđi kukci koje najčešće ni ne 
primjećujemo dok prilično nespretno nadlijeću rijeke. Takvi su kad 
odrastu. Prije toga provode prilično dugo razdoblje u obliku ličinke 
koja živi na riječnom dnu. Ličinka tulara nipošto nije neugledna. Mogli 
bismo čak reći da spada među najzanimljivija stvorenja na Zemlji. 
Koristeći cement vlastite proizvodnje i sirovine koje pronađu na 
riječnome dnu, vješto grade cjevaste tulce u kojima žive. Ti tulci su 
pokretni dom kojeg tulari uvijek nose sa sobom, slično kao kućice 
puževa ili rakova samaca, samo što u ovom slučaju životinja sama gradi 
kućicu umjesto da je izluči ili pronađe. Neke vrste tulara grade tulce od 
grančica, druge kao sirovinu koriste djeliće mrtvog lišća ili pak sitnih 
puževih kućica. Vjerojatno najljepši tulci su oni sagrađeni od sitnih 
kamenčića. Tular pažljivo odabire kamenčiće, odbacujući one koji su 
presitni ili preveliki za popunjavanje sljedeće pukotine u zidu. Ponekad 
čak prevrće kamen kako bi ga što bolje namjestio na predviđeno 
mjesto. 


Zašto nas to toliko iznenađuje? Prisilimo li se nepristrano 
razmišljati, trebali bismo se više diviti složenosti tularova oka ili 
posljednjeg članka njegove sastavljene nožice nego razmjerno 
skromnoj arhitekturi njegove kuće. Napokon, njegove oči i nožni članci 
su mnogo složeniji i “uređeniji" nego tulac. Pa ipak, možda zbog toga 


što njegove oči i nožni članci, jednako kao i naše oči i noge, nastaju 
procesom izgradnje u kojemu sama jedinka ne sudjeluje, nelogično 
ostajemo više zadivljeni njegovim tulcem. 


Kad sam se već toliko udaljio od teme, ne mogu se oduprijeti 
iskušenju da ne odem još malo dalje. Koliko god smo zadivljeni tulcem 
kojeg grade tulari, ipak mu se divimo manje nego bismo se divili 
jednakom postignuću neke životinje koja nam je bliža. Zamislite velike 
naslove u novinama kad bi neki morski biolog pronašao vrstu dupina 
koja plete velike ribarske mreže promjera dvadeset dupinovih dužina! 
Paukovu mrežu smo pak skloniji proglasiti smetnjom u kući nego 
jednim od svjetskih čuda. A zamislite tek ushićenje kad bi se Jane 
Goodall vratila s potoka Gombe s fotografijama divljih čimpanza koje 
grade vlastite kuće natkrivene krovom i s dobrom izolacijom, i to od 
kamenja koje mukotrpno odabiru te uredno slažu i povezuju žbukom! 
lako ličinka tulara radi upravo to, njen trud kod nas ne pobuđuje veliko 
zanimanje. Takav dvostruki standard često opravdavamo izjavama da 
pauci i tulari svoju arhitektonsku vještinu duguju “instinktu". Pa što 
onda? Time njihova ostvarenja ne postaju manje čudesna. 


Vratimo se glavnoj raspravi. Nema sumnje da je tulac prilagodba 
razvijena darvinovskim odabirom. Ta je osobina u odabiru imala 
jednaku prednost kao i, na primjer, kruti oklop hlapa. Kao zaštitni 
pokrov tijela donijela je korist čitavom organizmu i svim njegovim 
genima. Ali do sada smo naučili da korist za organizam, barem što se 
prirodnog odabira tiče, moramo smatrati slučajnošću. Korist koju 
ovdje uzimamo u obzir jest ona koju su stekli geni koji uvjetuju 
izgradnju zaštitne kućice. U slučaju hlapa radi se o uobičajenoj priči, jer 
je njegova ljuska očito dio tijela. Ali što je s tulcem? 

Prirodni odabir je dao prednost onim tularovim genima koji su 
poticali svoje nositelje da izgrade zaštitnu kućicu. Možemo 
pretpostaviti da su geni ponašanje jedinke odredili utječući na razvoj 
njenog živčanog sustava tijekom embrionalnog rasta. Ali ono što će 
genetičare zapravo privući jest utjecaj gena na oblik i ostala svojstva 
tulca. Trebali bi priznati da geni “za" oblik tulca postoje jednako kao 
što postoje i geni za, na primjer, oblik noge. Istina je, doduše, da nitko 
nije istraživao genetsku podlogu tulaca. Za takvo nešto trebalo bi 
pažljivo bilježiti rodoslovlje tulara izlegnutih u zatočeništvu, a njihovo 
je uzgajanje vrlo teško. Ali ne trebate proučavati genetiku kako biste se 


uvjerili da postoje, ili su barem postojali, geni koji uvjetuju razlike 
između tulaca. Jedino što vam je potrebno je dobar razlog za vjerovanje 
da su tulci oblik darvinovske prilagodbe. U tom slučaju moraju 
postojati geni koji upravljaju raznolikošću tularovih kućica, jer se 
odabirom ne mogu razviti prilagodbe ukoliko ne postoje nasljedne 
osobine između kojih se može odabirati. 


lako bi genetičari tu zamisao mogli smatrati čudnom, vjerujem 
da je razumno govoriti o genima “za" oblik kamenčića, veličinu 
kamenčića, tvrdoću kamenčića i tako dalje. Svatko tko se usprotivi 
takvoj terminologiji ujedno se suprotstavlja i poimanju gena za boju 
očiju, naboranost opne na zrnima graška i tako dalje. Jedan od razloga 
zašto se zamisao o genima za kamenčiće može činiti čudnom je taj da 
kamenčić nije živa tvar. Štoviše, utjecaj gena na osobine kamena čini se 
naročito neizravnim. Genetičari će tvrditi da geni izravno utječu na 
živčani sustav koji određuje ponašanje pri izboru kamenčića, a ne na 
sam kamen. Ja, međutim, pozivam te genetičare da pažljivo razmisle o 
tome kako se uopće može govoriti o tome da geni utječu na živčani 
sustav. Sinteza proteina je jedino na što geni imaju izravan utjecaj. 
Utjecaj gena na živčani sustav, na boju očiju ili na naboranost graška 
uvijek je neizravan. Gen određuje proteinsku sekvencu koja utječe na X 
koji utječe na Y koji utječe na Z koji napokon uvjetuje naboranost 
sjemena ili stanično povezivanje živčanog sustava. Tularov tulac je 
samo produžetak jedne takve sekvence. Tvrdoća kamena je produženi 
fenotipski učinak tularovih gena. Ako je opravdano govoriti da geni 
određuju naboranost graška ili živčani sustav životinje (a svi genetičari 
smatraju da je tako), onda je opravdano govoriti i o genima koji 
određuju tvrdoću kamenčića u tulcu. Začuđujuća misao, zar ne? Pa 
ipak, takav je zaključak neizbježan. 


Spremni smo za sljedeći korak u raspravi: geni u jednom 
organizmu mogu izraziti produženi fenotipski učinak na tijelo drugog 
organizma. U objašnjavanju prethodnog koraka pomogli su nam 
tularovi tulci, a sad ćemo se poslužiti primjerom puževih kućica. 
Puževa kućica ima jednaku ulogu kao i tulac kojeg gradi tularova 
ličinka. Izlučuju je puževe vlastite stanice pa će staromodni genetičari 
zadovoljno govoriti o genima “za" svojstva kućice, primjerice njene 
debljine. Pokazalo se, međutim, da puževi u kojima parazitiraju 
određene vrste metilja (plošnjaka) imaju izrazito debelu kućicu. Što 


takva zadebljanost kućice može značiti? Kad bi puževi napadnuti 
nametnicima imali izrazito tanku kućicu, to bismo objasnili 
oslabljenošću puževog organizma. Ali deblja kućica? Deblja kućica 
pruža pužu bolju zaštitu. Čini se, dakle, da nametnici pomažu svojem 
domaćinu poboljšavajući njegovu kućicu. No je li tako? 

Moramo o tome pažljivije razmisliti. Ako je deblja kućica 
povoljnija za puža, zašto je puževi nemaju u normalnim okolnostima? 
Odgovor vjerojatno leži u ekonomičnom raspolaganju sredstvima. Puž 
plaća cijenu za izgradnju kućice. Ona zahtijeva energiju. Zahtijeva kalcij 
i druge kemijske sirovine koje puž uzima iz teško pribavljene hrane. 
Kad ih ne bi trošio na izgradnju kućice, puž bi te sirovine mogao 
potrošiti na nešto drugo, primjerice na stvaranje potomstva. Puž koji je 
potrošio golema sredstva na izgradnju naročito debele kućice osigurao 
je svoje tijelo. Ali po koju cijenu? Možda će živjeti dulje, ali bit će manje 
uspješan u razmnožavanju i možda uopće neće prenijeti svoje gene. 
Među genima koje neće prenijeti bit će i ti za izgradnju deblje kućice. 
Drugim riječima, osim što može biti pretanka (što se čini očitim), 
kućica može biti i predebela. Dakle, kad metilj potakne puža na 
izlučivanje naročito debele kućice, on mu ne čini uslugu osim ako sam 
ne snosi povećane troškove izgradnje. Nema uopće sumnje da metilj 
nije tako velikodušan. Metilj kemijskim putem navodi puža da odstupi 
od svoje “idealne" debljine kućice. Time možda produljava njegov 
život, ali nipošto ne pomaže njegovim genima. 

Što od toga ima metilj? Zašto to čini? Moja pretpostavka je 
sljedeća. I puževi i metiljevi geni od preživljavanja puževog tijela 
očekuju dobit. Ali preživljavanje nije isto što i razmnožavanje, te će se 
ovdje njihovi interesi razići. Razmnožavanje puža koristit će puževim 
genima, ali ne i metiljovim. Razlog tome je što metilj ne očekuje da će 
se njegovi geni udomaćiti u nekom od potomaka njegovog domaćina. 
Takvo nešto nije isključeno, ali moguće je i da će se u potomcima 
nastaniti geni metilja suparnika. S obzirom da se puževa dugovječnost 
može postići samo na štetu njegove reproduktivne sposobnosti, 
metiljovi geni “nemaju ništa protiv" da puž plati cijenu, jer nemaju 
nikakvog interesa u njegovom razmnožavanju. Puževi geni nisu 
zadovoljni što moraju platiti cijenu, jer njihova dugoročna budućnost 
ovisi o puževom razmnožavanju. Pretpostavljam, dakle, da metiljovi 
geni utječu na stanice za izgradnju kućice u pužu i time po cijenu 


puževih gena ostvaruju svoju korist. Teoriju je moguće iskušati, ali to 
još nije učinjeno. 

Sad možemo proširiti ono što smo naučili na primjeru tulara. 
Ako je moje uvjerenje o metiljovim genima ispravno, slijedi da mogu 
opravdano govoriti o metiljovim genima koji utječu na tijelo puža na 
jednaki način kako na njega utječu puževi geni. Kao da su geni 
posegnuli izvan “vlastitog" tijela i prilagodili vanjski svijet svojim 
potrebama. Genetičari će ponovno osjetiti tjeskobu zbog rječnika kojeg 
koristim. Oni su navikli ograničavati djelovanje gena na tijelo u kojem 
se taj gen nalazi. Ali pažljivo razmatranje onoga što genetičari 
podrazumijevaju pod “djelovanjem" gena pokazat će da za takvu 
tjeskobu nema potrebe. Moramo prihvatiti da je mijenjanje osobine 
puževe kućice prilagodba koja se putem darvinovskog odabiranja 
razvila kod metilja. Ovime smo pokazali da se fenotipski učinak gena 
osim na nepokretne objekte poput kamena može produžiti i na “druga" 
živa tijela. 

Priča o puževima i metiljima je samo početak. Poznato je da 
nametnici različitih vrsta utječu na svoje domaćine na svakojake 
začuđujuće podmukle načine. Vrsta mikroskopski malenog nametnika 
iz skupine praživotinja poznatog kao Nosema “otkrila" je tajnu 
proizvodnje kemijskog spoja svojstvenog ličinkama brašnara u kojima 
ona parazitira. Ličinke tih kornjaša, jednako kao i ličinke drugih 
kukaca, posjeduju juvenilni hormon koji ih održava u stadiju ličinke. 
Normalno presvlačenje ličinke u odraslu jedinku započinje kad ličinka 
smanji proizvodnju tog hormona. Nametnik Nosema uspio je 
sintetizirati vrlo sličan kemijski analog tog hormona. Milijuni Nosema 
okupljaju se u tijelu ličinke i zajedničkim snagama proizvode taj 
hormon, sprečavajući na taj način njenu pretvorbu u odraslog kukca. 
Jedinka neprekidno raste i nakraju ugiba kao divovska ličinka 
dvostruko teža od prosječnog odraslog kukca. To nije dobro za širenje 
kornjaševih gena, ali je rog obilja za nametnika. Gigantizam 
kornjaševih ličinki je jedan od primjera produženog fenotipskog učinka 
praživotinjskih gena. 

Prijeđimo na pojavu koja izaziva još više frojdovskog zanimanja 
nego kukci osuđeni na vječnu mladost — na parazitsku kastraciju! Na 
rakovima parazitira stvorenje poznato kao Sacculina. Sacculina je rak 
vitičar, iako na prvi pogled više sliči nametničkoj biljci. Posebnim 


razgranjenim sustavom se uvlači duboko u tkivo nesretnog raka i 
usisava hranjive tvari iz njegovog tijela. Vjerojatno nije slučajno da se 
među prvim organima koje napada nalaze rakovi sjemenici ili jajnici; 
na taj način privremeno pošteđuje organe koji su raku neophodni da bi 
preživio. Nametnik kastrira domaćina. Poput debelog uškopljenog bika, 
kastrirani rak ugrađuje u svoje tijelo energiju koju bi inače potrošio na 
razmnožavanje. Nametnik dobiva obilni izvor hrane po cijenu 
reproduktivne sposobnosti raka. I ovaj je primjer vrlo sličan onima s 
Nosemom u brašnarima i metiljom u pužu. U sva tri slučaja se promjene 
na domaćinu (ako prihvatimo da su one darvinovske adaptacije koje 
koriste nametniku) mogu smatrati produženim fenotipskim učinkom 
nametnikovih gena. Geni, dakle, sežu izvan “vlastitog“" tijela i utječu na 
fenotip drugih tijela. 


Interesi nametnikovih i domaćinovih gena mogu se znatno 
podudarati. S gledišta sebičnog gena možemo i metiljove i puževe gene 
smatrati “nametnicima" u puževom tijelu. Oboje imaju koristi što ih 
okružuje ista zaštitna kućica, iako se njihovo “poimanje" idealne 
debljine kućice međusobno razlikuje. Te razlike proizlaze iz razlika u 
načinu kako ti geni prelaze na druge generacije. Puževi geni napuštaju 
njegovo tijelo putem spermija ili jaja. Metiljevi geni koriste drugu 
metodu. Umjesto da ulazim u detalje (koji su nevjerojatno zamršeni), 
istaknut ću samo činjenicu da oni ne napuštaju puževo tijelo unutar 
spermija ili jaja. 

Vjerujem da je najvažnije pitanje koje treba postaviti o bilo 
kojem nametniku sljedeće. Prenose li se njegovi geni na buduće 
generacije putem istog posrednika kao i domaćinovi geni? Ako se ne 
prenose, za očekivati je da će nametnik na neki način štetiti domaćinu. 
Ako se pak prenose, nametnik će učiniti sve što može kako bi pomogao 
domaćinu da preživi, a također i da se razmnoži. Tijekom evolucijskog 
vremena on će prestati živjeti nametnički, ostvarit će suradnju s 
domaćinom i napokon se čak možda stopiti s domaćinovim tkivom i 
postati neprepoznatljiv kao jedinka. Moguće je, kako sam naveo na 
stranici 210, da su naše stanice prošle takav evolucijski spektar: svi 
smo mi spomenici prikopčavanja pradavnih nametnika. 


Pogledajmo što se može dogoditi kad nametnikovi i domadarovi 
geni dijele zajednički izlaz. Drvotočni kukci iz porodice potkornjaka 
(vrste Xyloborus ferrugineus) domaćini su nametničkoj bakteriji koja 


osim što živi u njihovom tijelu koristi i njihova jaja za svoje širenje na 
nove domaćine. Gene takvog nametnika zato očekuje gotovo jednaka 
budućnost kao i gene njegovog domaćina. Može se očekivati da će dva 
skupa gena međusobno “surađivati" iz istih razloga iz kojih u 
normalnim okolnostima surađuju i svi geni jednog organizma. Nebitno 
je što dio njih čini “gene kukca“, a dio “bakterijske gene". Oba skupa 
gena zainteresirana su za preživljavanje kukca i proizvodnju njegovih 
jaja, jer oba u tim jajima “vide" svoju propusnicu za budućnost. 
Bakterijski geni dijele zajedničku sudbinu s genima njihovog domaćina, 
pa po mojem predviđanju možemo očekivati da će bakterije surađivati 
s kukcima u svim područjima života. 


Izraz “suradnja" je u ovom slučaju čak preblag. Služba koju 
bakterije obavljaju za kukce posve je prisna. Ti kukci su haplodiploidi 
poput pčela i mrava (vidi 10. poglavlje). Iz jaja koje je oplodio mužjak 
uvijek se razvija ženka. Iz neoplođenog jaja razvija se mužjak. Mužjaci, 
dakle, nemaju oca. Jaja iz kojeg oni nastaju razvija se spontano, bez da 
u njih prodre spermij. Ali, za razliku od jaja pčela i mrava, jaja 
potkornjaka moraju se potaknuti na razvoj prodorom nečega. Tu u 
pomoć pristiže bakterija. One podbodu neoplođeno jaje i potaknu ga na 
razvoj u mušku jedinku. Te bakterije, naravno, pripadaju upravo onoj 
skupini nametnika za koje sam rekao da će izgubiti položaj nametnika i 
postati mutualisti, i to upravo zato što se prenose jajima domaćina 
zajedno s domaćinovim “vlastitim" genima. Na kraju će njihova tijela 
vjerojatno nestati i u potpunosti se stopiti s tijelom domaćina. 


Potvrdu toj teoriji nalazimo među vrstama hidre — malene 
sedentarne životinje s lovkama koju bismo mogli proglasiti 
slatkovodnom moruzgvom. U njihovim tkivima parazitiraju alge. Kod 
vrsta Hydra vulgaris i Hydra attenuata alge su pravi nametnici koji su 
za hidru štetni. Kod vrste Chlorohydra viridissima, međutim, alge nikad 
ne izostaju iz hidrinog tkiva i pridonose njenoj dobrobiti opskrbljujući 
je kisikom. Ono što je posebno zanimljivo u svemu tome je da se, 
upravo prema očekivanjima, alge u vrste Chlorohydra prenose na 
sljedeću generaciju putem hidrinih jaja. Kod druge dvije vrste to se ne 
događa. Interesi alginih gena i gena vrste Chlorohydra se podudaraju. I 
jedni i drugi imaju razloga činiti sve što je u njihovoj moći da bi 
povećali proizvodnju hidrinih jaja. Geni drugih dviju vrsta hidri “ne 
slažu“ se s genima njihovih alga. Barem ne u jednakoj mjeri. Oba skupa 


gena imaju interes u preživljavanju hidrinog tijela, ali od hidrinog 
razmnožavanja koristi imaju samo hidrini geni. Zato su alge zadržale 
ulogu štetnih nametnika, umjesto da su se razvile u dobroćudne 
suradnike. Ključni zaključak je, da ponovimo, da nametnici koji dijele 
istu sudbinu kao i geni domaćina imaju iste interese kao i njihov 
domaćin te će se vremenom prestati ponašati nametnički. 


Sudbina u ovom slučaju podrazumijeva buduće generacije. Geni 
vrste Chlorohydra i algini geni, geni kukca i bakterijski geni, prenose se 
u budućnost putem domaćinovih jaja. Zato će se, bez obzira na 
“proračune" koje parazitski geni provode, optimalna politika tih gena u 
svim odjeljcima života stapati s jednakom ili gotovo jednakom 
optimalnom politikom domaćinovih gena proizašlom iz sličnih 
“proračuna". U slučaju puža i njegovog nametnika metilja zaključili smo 
da se njihova poimanja idealne debljine kućice razlikuju. U slučaju 
potkornjaka i njegove bakterije, domaćin i nametnik će se složiti u 
tome koliko dugačka trebaju biti krila i kakva druga svojstva tijelo 
kukca mora imati. To možemo predvidjeti čak i ako ne znamo točno za 
što bi kukcu mogla poslužiti krila ili bilo koje drugo svojstvo. Za takvo 
je predviđanje dovoljno prihvatiti činjenicu da će i geni kukca i 
bakterijski geni učiniti sve što je u njihovoj moći da bi osigurali jednake 
buduće događaje — događaje koji pogoduju stvaranju potkornjakovih 
jaja. 

Ovu raspravu možemo dovesti dc logičnog zaključka i 
primijeniti je na “naše" gene. Suradnja između naših gena ne ostvaruje 
se zbog toga što su naši, već zbog toga što dijele zajedničku budućnost 
(spermij ili jaje). Kad bi neki geni nekog organizma poput čovjekovog 
pronašli načina da se prošire bez uobičajenih posrednika (jaja ili 
spermija), njihova spremnost za suradnju bi se smanjila, jer bi im u 
prilog išli skupovi budućih ishoda različiti od onih za druge gene u 
tijelu. Već smo naveli primjer gena koji mijenjaju mejozu u svoju korist. 
Možda postoje i geni koji su izbjegli “uobičajene putove“ spermija i jaja 
i utrli nove zaobilazne staze. 

Postoje dijelovi DNK koji nisu ugrađeni u kromosome nego 
slobodno plutaju i umnožavaju se u tekućem dijelu stanica, naročito 
onih bakterijskih. Nazivaju se različitim imenima poput viroidi ili 
plazmidi. Plazmid je čak manji od virusa i obično se sastoji od samo 
nekoliko gena. Neki se plazmidi mogu ugraditi u kromosom. Ta je 


ugradnja tako istančana da se na kromosomu ne primjećuje šav: 
plazmid se nimalo ne razlikuje od drugih dijelova kromosoma. Isti se 
plazmid može ponovno izdvojiti iz kromosoma. Ta sposobnost DNK da 
se umeće i izrezuje, odnosno uskače u kromosom i kasnije iskače iz 
njega, jedna je od najzačudnijih činjenica koja su otkrivene nakon 
objavljivanja prvog izdanja ove knjige. Nedavni dokazi o plazmidima 
mogu se smatrati prekrasnim dokazima koji će potkrijepiti 
pretpostavke iznesene na stranici 210 (koje su u ono vrijeme djelovale 
pomalo suludo). S nekih gledišta nije uopće bitno jesu li ti dijelovi po 
postanku nekadašnji nametnici ili kasnije otkinuti odmetnici. Njihovo 
će ponašanja biti isto. Govorit ću o otkinutim odmetnicima kako bih 
naglasio svoje stajalište. 


Zamislite odmetnuti dio ljudske DNK koji se može izdvojiti iz 
kromosoma, slobodno plutati po stanici, možda se čak umnožiti u 
mnogo kopija i napokon ugraditi u drugi kromosom. Kakve bi sve 
nepoznate zamjenske putove u budućnost takav odmetnuti umnoživač 
mogao koristiti? Neprestano gubimo stanice kože; velik dio prašine u 
našim kućama sastavljen je od odljuštenih stanica, pa mi neprestano 
udišemo tuđe stanice. Povučete li noktom po unutrašnjosti usne 
šupljine na njemu će se zadržati stotine živih stanica. Ljubljenjem i 
milovanjem ljubavnika prenose se u oba smjera bezbrojne stanice. Dio 
odmetnute DNA može za svoj prijenos iskoristiti bilo koju od tih 
stanica. Kad bi geni pronašli novi put za putovanje u drugo tijelo (osim 
ili umjesto standardnog putovanja putem jaja ili spremija), morali 
bismo očekivati da će prirodni odabir podržati njihov oportunizam i 
poboljšati ga. Što se pak tiče točnog načina koji bi mogli koristiti, nema 
razloga zašto bi se on morao razlikovati od spletki — itekako 
predvidljivih zastupnicima teorije sebičnog gena/ produženog fenotipa 
— kojima se koriste virusi. 


Kad smo prehlađeni ili kašljemo, o simptomima najčešće 
razmišljamo kao o neugodnim popratnim posljedicama virusne 
aktivnosti. U nekim slučajevima se čini vjerojatnijim da virusi 
namjerno izazivaju takav učinak kako bi olakšali svoje širenje s jednog 
domaćina na drugi. Ne zadovoljavajući se time da ih samo izdišemo u 
atmosferu, virusi nas tjeraju da ih oslobađamo eksplozivnim kihanjem 
ili kašljanjem. Virus bjesnoće se prenosi slinom kad zaražena životinja 
ugrize drugu. Kod pasa je jedan od znakova bolesti taj da inače mirne i 


prijateljski raspoložene životinje počnu žestoko gristi i obilnije lučiti 
slinu. Umjesto da se poput normalnih pasa zadržavaju u krugu od oko 
kilometar od doma, postaju nemirni lutalice, šireći virus na velike 
udaljenosti. Moguće je čak da poznati simptom hidrofobije potiče pse 
da otresaju vlažnu pjenu s ustiju — a u njoj i viruse. Nisu mi poznati 
dokazi da spolno prenosive bolesti podižu libido oboljelih, ali 
naslućujem da bi ih bilo vrijedno potražiti. U svakom slučaju, za 
navodni afrodizijak španjolsku muhu kaže se da djeluje izazivajući 
svrbež... a izazivanje svrbeža je jedna od stvari u kojima su virusi dobri. 


Bit usporedbe odmetnute ljudske DNK s nametničkim virusima 
je da među njima zapravo ne postoji značajna razlika. Moguće je čak da 
su virusi po postanku zbirke otrgnutih gena. Želimo li postaviti razliku, 
ona bi trebala biti između gena koji prelaze s tijela na tijelo putem 
uobičajenih posrednika (jaja i spermija) i gena koji za prelazak s tijela 
na tijelo koriste “zaobilazne" putove. Obje skupine mogu uključivati 
gene koji su po porijeku “vlastiti" kromosomski geni, jednako kao i 
gene koji su po porijeku nametnički. Ili bismo, kako sam spomenuo na 
stranici 210, sve “vlastite" kromosomske gene trebali smatrati 
uzajamnim nametnicima. Važna razlika između ove dvije skupine gena 
leži u različitim okolnostima koje im donose korist po budućnost. Gen 
virusa prehlade i odmetnuti ljudski kromosomski gen složit će se jedan 
s drugime da “žele" da domaćin kihne. Bilo koji kromosomski gen i gen 
spolno prenosivog virusa složit će se da 

žele" da se domaćin spari. Zanimljiva je misao da će oba željeti 
da njihov domaćin bude seksualno privlačan. Bilo koji kromosomski 
gen i virus koji se prenosi unutar domaćinovog jaja zajedničkim će se 
snagama truditi da njihov domaćin osim u parenju uspije i u svim 
drugim područjima života, te da između ostaloga postane odan i 
požrtvovan roditelj. 


Tularova ličinka živi u kućici, a nametnici o kojima sam dosad 
raspravljao žive unutar svojih domaćina. Geni su, dakle, fizički blizu 
svojem proširenom fenotipskom učinku — jednako blizu koliko i 
standardnom fenotipu. Ali geni mogu djelovati i na daljinu; prošireni 
fenotip može sezati zaista daleko. Jedan od najduljih kojeg se mogu 
sjetiti proteže se jezerom. Poput paukove mreže ili tularove kućice, 
dabrova brana je jedno od istinskih svjetskih čuda. Njena darvinovska 
svrha nije u potpunosti jasna, ali sigurno postoji, jer inače dabrovi ne bi 


na njenu izgradnju trošili toliko vremena i energije. Jezero koje nastaje 
iza brane vjerojatno služi zaštiti dabrovog skloništa od grabežljivaca, a 
također predstavlja i vrlo prikladan vodeni put za kretanje i za prijevoz 
balvana. Dabrovi koriste jezero jednako kao što kanadske drvne 
kompanije koriste rijeke ili kako su trgovci ugljenom u osamnaestom 
stoljeću koristili kanale. Kakva god da mu je svrha, dabrovo jezero je 
upadljivo i karakteristično svojstvo okoliša. To je fenotipska značajka, 
usporediva s dabrovim zubima ili repom, koja se razvila pod utjecajem 
darvinovskog odabira. Da bi darvinovski odabir mogao djelovati, 
morale su postojati genetske inačice. To se vjerojatno svodilo na izbor 
između dobrih jezera i loših jezera. Odabir je davao prednost dabrovim 
genima koji su upravljali izgradnjom dobrog jezera za prijevoz drva, 
jednako kao što je davao prednost genima za dobre zube kojima se 
drva mogu obarati. Dabrova brana je produženi fenotipski učinak 
dabrovih gena, koji se može rasprostirati duljinom od stotinjak metara. 
Pozamašan doseg! 


Nametnici, također, ne moraju živjeti unutar svojih domaćina; 
njihovi geni se na domaćina mogu djelovati i na daljinu. Ptići kukavice 
ne žive unutar crvendaća ili grmuša; oni ne sišu njihovu krv niti ne 
izjedaju njihovo tkivo, no bez oklijevanja ćemo ih proglasiti 
nametnicima. Kukavičju sposobnost da utječe na ponašanje skrbnika 
možemo smatrati produženim fenotipskim učinkom kukavičjih gena na 
daljinu. 

Lako je razumjeti lakovjernost roditelja skrbnika koji sjede na 
kukavičjim jajima. Mnogi su se ljudski sakupljači jaja prevarili 
nevjerojatnom sličnošću jaja kukavice i, na primjer, zviždaka ili grmuše 
(različite podvrste kukavica specijalizirale su se za različite domaćine). 
Teže je razumjeti kasnije ponašanje skrbnika, kad su mlade kukavice 
već gotovo u potpunosti opernatile. Kukavica je obično mnogo veća, a u 
nekim slučajevima i čudovišno veća od svojih “roditelja". Zamišljam 
sliku sivog kopića, tako sićušnog u odnosu na čudovišno dijete koje 
odgaja, kako sjeda na njegova leđa da bi ga nahranio. Sad već teže 
razumijemo domaćina. Čudimo se njegovoj gluposti i lakovjernosti. 
Sigurno bi i budala vidjela da s takvim djetetom nešto ne valja. 


Vjerujem da se ptići kukavice ne oslanjaju samo na “zavarivanje“" 
domaćina, odnosno pretvaranje da su nešto što nisu. Čini se da oni 
utječu na živčani sustav domaćina slično kao droga koja izaziva 


ovisnost. To mogu razumjeti čak i oni koji nikad nisu kušali drogu. 
Muškarac se može uzbuditi, pa čak i doživjeti erekciju, promatrajući 
fotografiju ženskog tijela. On pritom ne misli da su tragovi otisnute 
boje zaista žena. Iako je svjestan da gleda samo boju na papiru, njegov 
mozak odgovara na isti način kako bi odgovorio na pravu ženu. 
Privlačnost određenog člana suprotnog spola možemo smatrati 
neodoljivom čak i kad nam procjena našeg boljega ja govori da ljubavni 
odnos s tom osobom ne pridonosi ničijoj dugoročnoj koristi. Isto 
vrijedi i za neodoljivu privlačnost nezdrave hrane. Sivi kopić nije 
svjestan što je za njega dugoročno najbolje, pa je još lakše razumjeti da 
njegov živčani sustav ne može odoljeti određenim podražajima. 

Crvena dubina kukavičjeg kljuna toliko je zamamna da su 
ornitolozi često bilježili slučajeve da ptice ubacuju hranu u usta male 
kukavice smještene u gnijezdu druge ptice! Ptica je možda letjela kući, 
noseći hranu za svoje ptiće. Odjednom je krajičkom oka spazila 
crvenilo razjapljenog kljuna mlade kukavice u gnijezdu neke ptice 
potpuno druge vrste. Odlazi u tuđe gnijezdo i ispušta u kukavičja usta 
hranu koja je bila namijenjena njezinoj djeci. “Teorija neodoljivosti" 
uklapa se u gledište njemačkih ornitologa koji su za skrbnike tvrdili da 
se ponašaju kao “ovisnici", dok je mlada kukavica njihov “porok“. 
Pošteno je ipak dodati da ovakav rječnik baš nije omiljen među 
suvremenim ornitolozima. Ali činjenica je da, ako prihvatimo kukavičji 
razjapljeni kljun kao snažan stimulans ekvivalentan drogi, možemo 
mnogo lakše objasniti što se događa. Postaje lakše suosjećati sa 
sićušnim roditeljem koji stoji na leđima svojeg čudovišnog djeteta. 
Njegovo ponašanje nije glupo. “Prevaren" također nije odgovarajući 
izraz. Njegov živčani sustav se ponaša kao bespomoćni ovisnik, ili kao 
da je kukavica znanstvenik koji mu gura elektrode u mozak. 


Čak i ako sad osjećamo više naklonosti prema skrbnicima, još 
uvijek se možemo pitati zašto prirodni odabir dopušta kukavici da se 
izvuče s time. Zašto domaćinov živčani sustav nije razvio otpornost 
prema drogi razjapljenog kljuna? Možda odabir još nije stigao djelovati. 
Možda su kukavice tek nedavno počele zaposjedati svoje sadašnje 
domaćine, te će za nekoliko stoljeća biti prisiljene za žrtvu odabrati 
neku drugu vrstu. Postoje neki dokazi u prilog ovoj teoriji. Ali ja se ne 
mogu riješiti osjećaja da u tome leži nešto više. 


U evolucijskoj “utrci u naoružavanju" između kukavica i bilo 


koje domaćinske vrste postoji svojevrsna ugrađena nepravda proizašla 
iz nejednake cijene neuspjeha. Svaka mlada kukavica potomak je 
dugačke loze kukavica koje su sve morale imati uspjeha u upravljanju 
svojim skrbnicima. Svaka mlada kukavica koja samo na trenutak izgubi 
utjecaj na domaćina plaća to smrću. Svaki skrbnik je potomak dugačke 
loze predaka od kojih mnogi nikad u životu nisu susreli kukavicu. Oni 
koji su pak odgajali kukavicu u svome gnijezdu poživjeli su dovoljno 
dugo da sljedeće sezone odgoje drugo leglo. Bit je u tome da su cijene 
neuspjeha različite. Geni koji nisu uspjeli izbjeći ropstvo lako se mogu 
prenijeti drugim generacijama crvendaća ili kopića. Geni koji nisu 
uspjeli nametnuti ropstvo skrbnicima ne mogu se prenijeti na drugu 
generaciju kukavica. Na to sam mislio pod “ugrađenom nepravdom" i 
“nejednakom cijenom neuspjeha". Bit toga je istaknuta u jednoj od 
Ezopovih basni: “Zec trči brže od lisice jer on trči za svoj život, dok 
lisica trči samo za svojim ručkom." Moj kolega John Krebs i ja smo to 
nazvali imenom “načelo života/ ručka". 


Zbog načela života/ručka životinje se ponekad mogu ponašati 
na način koji im nije u interesu, pokoravajući se drugoj životinji. 
Zapravo se na neki način čak i ponašaju na način koji im je u interesu: 
bit načela života/ručka je da se one teorijski mogu oduprijeti tuđem 
utjecaju, ali to zbog prevelike cijene ne čine. Možda bi za izbjegavanje 
služenja kukavici trebale veće oči ili veći mozak, što bi imalo golemu 
cijenu. Suparnici s genetskom težnjom da se odupiru manipulaciji bili 
bi zapravo manje uspješni u širenju gena zbog cijene koju bi plaćali za 
to odupiranje. 

Ponovno smo se vratili promatranju života s gledišta pojedinog 
organizma, a ne njegovih gena. Kad smo govorili o metiljima i 
puževima privikli smo se na zamisao da nametnikovi geni mogu izraziti 
fenotipski učinak na domaćinovo tijelo na jednaki način kao što geni 
bilo koje životinje izražavaju fenotipske učinke na svoje “vlastito" 
tijelo. Pokazali smo da je sama zamisao o “vlastitom“" tijelu opterećena 
pretpostavkama. U nekom smislu, svi geni u tijelu su “nametnički" geni, 
bez obzira želimo li ih zvati “vlastitim" genima ili ne. Kukavice smo 
uključili u raspravu kao primjer nametnika koji ne živi unutar tijela 
svojeg domaćina. Oni utječu na svojeg domaćina jednako kao i 
unutrašnji nametnici, a njihov utjecaj, vidjeli smo, može biti snažan i 
neodoljiv koliko i utjecaj droge ili hormona. Kao u slučaju unutrašnjih 


nametnika, sad ćemo sve to prepričati riječima gena i produženog 
fenotipa. 


U evolucijskoj utrci u naoružanju između kukavica i domaćina, 
napredak je na obje strane uzeo oblik genetskih mutacija koje su se 
pojavljivale i stjecale prednost u prirodnom odabiru. Što god da u 
kukavičinom razjapljenom kljunu djeluje na domaćinov živčani sustav 
poput droge, to se pojavilo kao genetska mutacija. Ta je mutacija 
izrazila svoj učinak na, primjerice, oblik i boju kukavičjeg kljuna. Ali ta 
mutacija nije neposredno promijenila kljun, već je izravno djelovala 
samo na nevidljiva kemijska zbivanja unutar stanice. Učinak gena na 
boju i oblik kljuna je posredan. Sad slijedi ono glavno. Tek neznatno 
posredniji je utjecaj istih kukavičjih gena na ponašanje opijenog 
domaćina. U istom smislu u kojem govorimo da kukavičji geni imaju 
(fenotipski) učinak na boju i oblik kljuna, možemo reći i da kukavičji 
geni imaju (produženi fenotipski) učinak na ponašanje domaćina. 
Nametnički geni ne utječu na domaćina samo onda kad nametnik živi u 
njegovom tijelu, odakle na njega mogu utjecati izravnim kemijskim 
putem, već i onda kad je nametnik odvojen od domaćina i na njega 
utječe iz daljina. Dapače, uskoro ćemo vidjeti da čak i kemijski utjecaji 
mogu djelovati izvan tijela. 

Kukavice su zanimljiva i poučna stvorenja. Međutim, nijedno 
čudo među kralješnjacima ne može se usporediti s onima među 
kukcima. Njihova prednost leži u brojnosti. Moj kolega Robert May 
prikladno je napomenuo da “približno uzevši, sve vrste su kukci“. 
“Kukavice" među kukcima ne mogu se ni popisati; vrlo su brojne i 
neprestano uvode nove navike. Neki od primjera koje ćemo razmotriti 
otišli su toliko dalje od poznatog “kukavičjeg" ponašanja da ispunjavaju 
najluđa maštanja koja je Produženi fenotip mogao potaknuti. 

Ptica kukavica izliježe jaja i nestaje. Neke “kukavice" među 
mravima ostavljaju svoj trag na mnogo dramatičniji način. Rijetko 
iznosim latinska imena, no ipak ću reći da je sljedeća priča o vrstama 
Bothriomymrex regicidus i B. decapitans. Obje ove vrste parazitiraju na 
drugim vrstama mrava. Kod svih mrava, naravno, ličinke ne hrane 
roditelji nego radnici, pa su oni ti koje potencijalna kukavica mora 
prevariti ili opčiniti. Koristan prvi korak je riješiti se majke svih 
radnika i njene sposobnost da liježe suparničko leglo. Kod obje ove 
vrste matica se potpuno sama ušulja u gnijezdo druge vrste mrava. 


Ondje potraži domaćinsku maticu, popne joj se na leđa, i u tišini 
provodi, da citiram duhovito jezovit Wilsonov navod, “djelo za koje je 
jedinstveno specijalizirana: polako odsijeca glavu svojoj žrtvi“. 
Napušteni radnici usvajaju ubojicu i ne sluteći zlo othranjuju njene 
ličinke. Neke se odgajaju u nove radnike koji postepeno zamjenjuju 
vrstu u gnijezdu, dok druge izrastaju u matice koje odlaze iz gnijezda u 
potrazi za novim i još neposluženim plemenitim glavama. 


Ali odrubljivanje glave je pomalo neugodno. Nametnici nisu 
navikli truditi se, ako to mogu izbjeći. Moj omiljeni lik u Wilsonovoj 
knjizi The Insect Societies je vrsta Monomorium santschii. Ta vrsta je 
tijekom evolucijskog vremena u potpunosti izgubila radnički stalež. 
Domaćinski radnici obavljaju sve za svoje nametnike, pa čak i najgori 
od svih zadataka. Na poticaj nametničke matice oni sami ubijaju 
vlastitu majku. Uljez se umjesto vlastitim čeljustima služi kontrolom 
uma. Kako to čini je tajna; vjerojatno oslobađa neki kemijski spoj, jer je 
živčani sustav mrava općenito vrlo osjetljiv na njih. Ukoliko je to oružje 
zaista kemijsko, onda se radi o najpodmuklijoj drogi od svih koje su 
poznate znanosti. Razmislite o tome što ona postiže. Preplavljuje 
mozak mrava radnika, grabi uzde njegovih mišića, odvlači ga od 
njegovih duboko usađenih dužnosti i okreće protiv vlastite majke. Za 
mrave je ubojstvo majke djelo posebne genetske ludosti, pa droga koja 
ih na to tjera mora biti zaista grozna. U svijetu produženog fenotipa, 
pitanje koje treba postaviti nije kako ponašanje životinje koristi njenim 
genima, nego čijim genima ono koristi. 

Ne začuđuje da mrave iskorištavaju brojni nametnici, ne samo 
drugi mravi, već čitav zvjerinjak specijaliziranih prišipetlja. Mravi 
radnici prikupljaju obilje hrane na velikom lovnom području i donose 
je u spremište koje je privlačan cilj mnogih koji se žele najesti na tuđi 
račun. Mravi su također dobri zaštitnici: dobro su naoružani i brojni. 
Ušenjci iz desetog poglavlja plaćaju ih nektarom kao tjelesne čuvare. 
Nekoliko vrsta leptira provodi gusjeničko razdoblje unutar mravljeg 
gnijezda. Neke su pravi pljačkaši, dok druge nude protuuslugu za 
zaštitu koju dobivaju. Često su pune opreme kojom utječu na svoje 
zaštitnike. Gusjenica leptira Thisbe irenea ima na vrhu glave organ za 
proizvodnju zvuka kojim doziva mrave, te dva teleskopska žlijeba na 
stražnjem kraju kroz koja izlučuje zamamni nektar. Nedaleko od glave 
nalaze se još dva štrcala koja ispuštaju vrlo lukave čini. Njihova 


izlučevina nije hrana, nego eterični pripravak koji snažno djeluje na 
mravlje ponašanje. Kad mrav dođe pod njegov utjecaj, čeljusti mu se 
širom otvore i postane nasilan. Mnogo je spremniji za napadanje nego 
inače, te grize sve što se miče. Osim, značajno, gusjenice koja ga je 
drogirala. Štoviše, mrav pod utjecajem svoje “dilerske" gusjenice na 
kraju ulazi u stanje koje se naziva “vezanost", te se tijekom razdoblja 
od mnogo dana ne odvaja od nje. Poput lisnih uši, gusjenica upošljava 
mrave kao svoje zaštitnike, ali u tome ide korak dalje. Dok se ušenjci 
oslanjaju na normalnu agresivnost mrava prema grabežljivcima, 
gusjenica im prepisuje drogu koja u njima pobuđuje nasilnost i dodaje 
još nešto što izaziva ovisnost. 

Izabrao sam krajnje primjere. Ali, na skromnije načine, priroda 
obiluje životinjama i biljkama koje upravljaju drugim jedinkama iste ili 
druge vrste. U svim slučajevima gdje je prirodni odabir dao prednost 
genima za podvale ispravno je tvrditi da ti geni imaju (produženi 
fenotipski) učinak na tijelo organizma kojem podvaljuju. Nije važno u 
čijem se tijelu gen nalazi. Objekt podvale može biti isto tijelo, ali i neko 
drugo. Prirodni odabir daje prednost onim genima koji upravljaju 
okolinom da bi osigurali svoje širenje. To vodi do onoga što nazivam 
središnjim teoremom proširenog fenotipa: Ponašanje životinje teži 
povećanju preživljavanja gena “za“ to ponašanje, bez obzira na to jesu li 
ili nisu ti geni smješteni u tijelu životinje koja to ponašanje izražava. 
Pisao sam u kontekstu ponašanja, iako se teorem, naravno, može 
primijeniti i na boju, veličinu, oblik ili bilo koje drugo svojstvo. 

Napokon je vrijeme da se vratimo na problem s kojim smo 
započeli, na napetost između pojedinog organizma i gena kao 
suparničkih kandidata za središnju ulogu u prirodnom odabiru. U 
ranijim sam poglavljima iznio pretpostavku da to nije problem, jer 
razmnožavanje pojedinca ujedno znači i preživljavanju gena. Pod time 
sam mislio da nema razlike kažete li “Organizmi se trude proširiti sve 
svoje gene" ili “Geni se trude prisiliti slijed organizama da ih prošire“. 
Činilo se da su to dva jednaka načina za izricanje iste stvari, a izbor 
riječi činio se samo pitanjem ukusa. Ali napetost je nekako ostala. 


Jedan od načina da se to odijeli je upotreba riječi “umnoživač" i 
“sredstvo". Temeljne jedinice prirodnog odabira, ono osnovno što 
preživljava ili ne uspijeva preživjeti i što stvara lozu identičnih kopija s 
povremenim slučajnim mutacijama, zovemo umnoživačima. DNK 


molekule su umnoživači. One se, iz razloga kojima ćemo se kasnije 
vratiti, okupljaju u velike zajedničke strojeve za preživljavanje ili 
“sredstva". Sredstva koja su nam najbolje poznata su pojedina tijela 
poput našeg vlastitog. Tijelo, dakle, nije umnoživač; ono je sredstvo. Tu 
činjenicu moram naglasiti, jer se u njoj često griješi. Sredstva se ne 
umnožavaju; ona se trude proširiti svoje umnoživače. Umnoživači se ne 
ponašaju, ne opažaju svijet, ne love plijen niti bježe od grabežljivca; oni 
izgrađuju sredstva koja to čine. Biolozima je mnoge pojave zgodnije 
razmatrati na razini sredstva. Za razmatranje drugih pojava prikladniji 
je pristup na razini umnoživača. Geni i pojedini organizam nisu 
suparnici koji se bore za istu ulogu u darvinovskoj drami. Oni 
nastupaju u različitim ulogama koje se međusobno nadopunjuju i u 
mnogih su vidovima jednako vrijedne — ulozi umnoživača i ulozi 
sredstva. 


Izrazi umnoživač/sredstvo pomažu nam na mnoge načine. 
Između ostaloga rješavaju zamorni spor o razini na kojoj prirodni 
odabir djeluje. Na svojevrsnoj ljestvici razina odabira moglo bi se činiti 
logičnim smjestiti “pojedinačni odabir" na pola puta između “genskog 
odabira" kojeg sa zastupao u trećem poglavlju i “skupnog odabira" 
kojeg sam kritizirao u sedmom poglavlju. Mnogi su biolozi i filozofi 
krenuli tim jednostavnim putem i prihvatili da je to tako. Ali sad 
vidimo da to nije tako. Sad vidimo da su organizmi i skupine 
organizama pravi suparnici za ulogu sredstva, ali nijedan od njih nije 
čak ni kandidat za ulogu umnoživača. Spor između “pojedinačnog 
odabira" i “skupnog odabira“ je pravi spor između različitih sredstava. 
Spor između pojedinačnog odabira i genskog odabira uopće nije spor, 
jer su geni i organizam kandidati za različite uloge umnoživača i 
sredstva, uloge koje se međusobno nadopunjuju. 

Suparništvo između pojedinog organizma i skupine organizama 
za ulogu sredstva se, kao pravo suparništvo, može riješiti. Ishod je, 
prema mojem mišljenju, odlučna pobjeda pojedinog organizma. 
Skupina je previše razvodnjen entitet. Unutar krda jelena, čopora 
vukova, jata ptica ili plove riba sigurno postoje određeni elementarni 
sklad i jedinstvo svrhe. Ali, to nije ništa u usporedbi sa skladom i 
jedinstvom svrhe tijela pojedinog jelena, vuka, ptice ili ribe. U istinitost 
toga više ne sumnjamo, ali zašto je to tako? Ponovno će nam u pomoć 
priskočiti produženi fenotip i nametnici. 


Kad geni nametnika međusobno surađuju, ali protivno genima 
domaćina (koji također međusobno surađuju), to se događa zato što ta 
dva skupa gena koriste različite načine napuštanja zajedničkog 
sredstva, odnosno domaćinovog tijela. Puževi geni napuštaju 
zajedničko sredstvo kroz puževe spermije i jaja. Budući da svi puževi 
geni imaju jednaki ulog li svakom spermiju i svakom jajašcu, jer svi 
sudjeluju u istoj pravednoj mejozi, oni se zajednički zalažu za opće 
dobro i trude se učiniti puževo tijelo skladnim i svrhovitim sredstvom. 
Pravi razlog zašto se metilj prepoznatljivo izdvaja iz tijela domaćina, 
razlog zašto ne stopi svoju svrhu i identitet sa svrhom i identitetom 
domaćina, je taj što metiljovi geni ne napuštaju zajedničko sredstvo na 
isti način kao i puževi geni — oni ne sudjeluju u puževoj mejotskoj igri 
na sreću, već imaju svoju vlastitu igru na sreću. Zato do te mjere i samo 
do te mjere dva sredstva postaju razlučena kao puž i prepoznatljivo 
različit metilj unutar njega. Kad bi se metiljovi geni prenosili unutar 
puževih spermija i jaja, dva tijela bi vremenom postala jedno. Ne bismo 
čak ni znali da su to nekoć bila dva sredstva. 


Svaki pojedini organizam, poput nas samih, konačno je 
utjelovljenje mnogih takvih povezivanja. Skupina organizama — jato 
ptica, čopor vukova — ne stapaju se u jedan organizam upravo zato što 
geni u jatu ili čoporu ne dijele zajednički put napuštanja trenutnog 
sredstva. Od čopora se može izdvojiti kćerinji čopor, ali geni iz 
trenutnog čopora na prelaze u kćerinji čopor u jednom sredstvu u 
kojem svi imaju jednaki udio. Geni u čoporu vukova neće svi dobiti 
jednaku korist od jednakog spleta budućih događaja. Gen se može 
skrbiti za svoju dobrobit u budućnosti dajući prednost vlastitoj jedinki 
vuka na štetu ostalih jedinki vukova. Pojedini vuk je zato sredstvo koje 
je vrijedno imena. Čopor vukova to nije. Genetski govoreći, razlog tome 
je taj da sve stanice osim spolnih stanica u vukovom tijelu imaju iste 
gene, a svi geni imaju jednaku priliku da budu u svakoj od njih. Ali 
stanice u čoporu vukova nemaju iste gene, niti ti geni imaju jednaku 
priliku naći se u stanicama novih čopora koji će nastati. Oni mogu 
ostvariti svoju korist boreći se protiv suparnika u drugim vučjim 
tijelima (iako će činjenica da je vučji čopor obiteljska skupina umanjiti 
takve sukobe). 

Nužna osobina koju entitet mora imati da bi postao učinkovito 
gensko sredstvo je sljedeća. Mora imati nepristrani izlazni kanal u 


budućnost za sve svoje gene. To vrijedi za pojedinog vuka, gdje taj 
kanal predstavljaju jajašca i spermiji koje proizvodi u mejozi. Čopor 
vukova nema tu osobinu. Geni mogu steći korist od sebičnog 
promicanja dobrobiti njihovog vlastitog pojedinog tijela na štetu 
drugih gena u vučjem čoporu. Pčelinjak se, u vrijeme kad se pčele roje, 
razmnožava sličnim širenjem kao i vučji čopor. Pogledamo li pažljivije, 
geni u pčelinjaku uglavnom dijele istu sudbinu. Budućnost gena u roju 
je, barem do velike mjere, sadržana u jajniku jedne matice. To je razlog 
zašto — to je samo još jedan način za izražavanje poruke iz prijašnjih 
poglavlja — pčelinja kolonija izgleda i ponaša se kao potpuno skladno 
jedno sredstvo. 


Svugdje nalazimo da je život zapravo zatvoren unutar zasebnih, 
svrhovitih sredstava poput vukova ili pčelinjaka. Ali načelo 
produženog fenotipa naučilo nas je da to ne mora biti tako. 


U osnovi, jedino što imamo pravo očekivati iz naše teorije je 
borilište umnoživača, gdje se oni guraju, nadmudruju i bore za odlazak 
u genetsku budućnost. Oružja kojima se bore su fenotipski učinak, koji 
započinje kao izravno kemijsko djelovanje unutar stanice, a završava 
perjem, zubima i drugim sličnim osobinama. Neosporno je da su se ti 
fenotipski učinci okupili u zasebnim sredstvima, unutar kojih se svi 
geni krote i dovode u red očekivanim dijeljenjem zajedničkog uskog 
grla spermija i jaja koje će ih sprovesti u budućnost. Ali to ne treba 
uzeti zdravo za gotovo. To je činjenica o kojoj treba razmišljati i pitati 
se. Zašto su se geni okupili u velikim sredstvima koja imaju samo jedan 
genski izlaz? Zašto su odabrali okupiti se i izgraditi velika tijela u 
kojima će živjeti? U Produženom fenotipu pokušao sam odgovoriti na ta 
teška pitanja. Ovdje mogu navesti samo dio odgovora — iako, što je za 
očekivati nakon sedam godina, raspravu mogu povesti i malo dalje. 


Problem ću raščlaniti na tri pitanja. Zašto su se geni okupili u 
stanice? Zašto su se stanice okupile u višestanična tijela? Zašto su tijela 
usvojila ono što ću nazvati “uskogrlim'" životnim krugom? 


Počnimo s time zašto su se geni okupili u stanice. Zašto su se 
pradavni umnoživači odrekli viteške slobode u iskonskoj juhi i povezali 
se u velike kolonije? Zašto međusobno surađuju? Dio odgovora naći 
ćemo promotrimo li suradnju suvremenih DNK molekula u kemijskim 
tvornicama živih stanica. DNK molekule proizvode proteine. Proteini 
djeluju kao enzimi, katalizirajući određene kemijske reakcije. Jedna 


kemijska reakcija često nije dovoljna za sintezu djelotvornog konačnog 
proizvoda. U ljudskoj farmaceutskoj tvornici sinteza djelotvornih 
kemijskih spojeva teče po proizvodnoj traci. Ishodišne tvari ne mogu 
se izravno pretvoriti u željeni konačni spoj, već sinteza teče preko niza 
međuproizvoda koji nastaju strogim redosljedom. Kemičari istraživači 
ulažu velik dio svoje dosjetljivosti u otkrivanje slijedova vjerojatnih 
međuproizvoda na putu između ishodišnih tvari i konačnog spoja. Za 
to je potreban čitav niz enzima, od kojih jedan katalizira pretvorbu 
sirovine u prvi međuproizvod, drugi katalizira pretvorbu prvog 
međuproizvoda u drugi i tako dalje. 


Svaki enzim je proizvod jednog gena. Ukoliko je za određenu 
sintezu potrebno šest enzima, ona se može odvijati samo u prisutnosti 
svih šest gena odgovornih za njihovu proizvodnju. Prilično je moguće 
da postoje dva različita puta za dolazak do istih konačnih proizvoda, od 
kojih je za svaki potrebno šest različitih enzima, i nema ničega po čemu 
bi se moglo među njima birati. Takve se stvari događaju u kemijskim 
tvornicama. Koji put je izabran može biti povijesna slučajnost ili stvar 
svjesne odluke kemičara. U prirodnoj kemiji, naravno, izbor ne može 
biti posljedica svjesne odluke. Do njega se dolazi putem prirodnog 
odabira. Ali kako prirodni odabir može znati da dva puta nisu 
isprepletena i da nastaju suradničke skupine gena? Na jednaki način 
kako sam predložio u primjeru o njemačkim i engleskim veslačima 
(peto poglavlje). Važno je da će gen za neki stupanj na putu 1 
napredovati u prisutnosti gena za druge stupnjeve na putu 1l,aline iu 
prisutnosti gena za put 2. Ako u populaciji već prevladavaju geni za put 
1, odabir će dati prednost ostalim genima za put 1 i odbaciti gene za 
put 2. I obratno. Iako dovodi u iskušenje, krivo je reći da su geni za šest 
enzima na putu 1 odabrani kao “skupina". Svaki od njih izabran je kao 
zasebni sebični gen, ali uspijeva samo u prisutnosti odgovarajućeg 
skupa drugih gena. 


Danas se ta suradnja među genima nastavlja unutar stanica. 
Vjerojatno je započela kao elementarna suradnja između molekula u 
iskonskoj juhi (ili bilo kojem iskonskom mediju) koje su stvarale 
vlastite kopije. Stanični zidovi su se vjerojatno pojavili kao pomagala 
koja su održavala korisne spojeve na okupu i sprečavala njihovo 
rasipanje. Mnoge kemijske reakcije u stanicama zapravo su se ulagale u 
izgradnju membrane; membrana je ujedno i tekuća vrpca i stalak za 


kušalice. Ali suradnja između gena nije ostala ograničena na staničnoj 
razini. Stanice su se povezale (ili se nisu uspjele razdvojiti nakon 
diobe) i stvorile višestanična tijela. 


To nas dovodi do drugoga od tri postavljena pitanja. Zašto su se 
stanice okupile i stvorile trome robote? To je još jedno pitanje o 
suradnji. Područje razmatranja se u ovom slučaju pomiče sa svijeta 
molekula na veće razmjere. Višestanična tijela nadrastaju mikroskop. 
Mogu čak postati slonovi ili kitovi. Veličina ne mora nužno biti dobra 
osobina: većina organizama su bakterije, dok je slonova vrlo malo. Kad 
su načini života koji su otvoreni malim organizmima bili iskorišteni, 
ostali su još privlačni načini života koje su mogli preuzeti veći 
organizmi. Veći organizmi mogu jesti manje organizirane, na primjer, a 
također mogu izbjeći da manji pojedu njih. 

Prednosti udruženja stanica ne prestaju s veličinom. Stanice 
unutar udruženja mogu se specijalizirati i tako postati djelotvornije u 
obavljanju svojeg naročitog zadatka. Specijalizirane stanice služe 
drugim stanicama u udruženju, jednako kao što druge specijalizirane 
stanice služe njima. Kad je stanica mnogo, neke se mogu specijalizirati 
kao osjetilne za otkrivanje plijena, druge kao živčane za prenošenje 
poruka, a neke pak kao žarne stanice za paraliziranje plijena, mišićne 
za pokretanje lovki i hvatanje plijena, žljezdane za razgradnju plijena i 
neke druge koje će apsorbirati sokove. Ne smijemo zaboraviti da su, 
barem u suvremenim tijelima poput našeg, sve stanice klonovi. Sve 
sadrže iste gene, ali su ovisno o staničnoj namjeni u svakoj stanici 
aktivni samo neki geni. Geni u svakoj vrsti stanica izravno pridonose 
dobrobiti svojih vlastitih kopija u manjini stanica koje su 
specijalizirane za reprodukciju, stanica besmrtne zametne linije. 

Prijeđimo, dakle, na treće pitanje. Zašto tijela sudjeluju u 


ns“ 


“uskogrlom" životnom krugu? 


Započnimo s time što podrazumijevam pod pojmom “usko grlo". 
Bez obzira na to koliko je stanica u tijelu slona, slon svoj život 
započinje kao jedna stanica, oplođeno jaje. Oplođeno jaje je usko grlo 
koje se, tijekom embrionalnog razvoja, širi u mnogo bilijardi stanica 
odraslog slona. I opet bez obzira na to koliko mnogo stanica iz koliko 
specijaliziranih skupina međusobno surađuje _ u provođenju 
nevjerojatno složenog zadatka upravljanja odraslim slonom, sva 
nastojanja svih tih stanica stapaju se u isti cilj ponovne proizvodnje 


zasebnih stanica — jajašca ili spermija. Osim što započinje kao zasebna 
stanica, odnosno oplođeno jaje, slon i završava (što podrazumijeva 
njegov cilj i konačni proizvod) sa zasebnim stanicama, odnosno 
oplođenim jajima za sljedeću generaciju. Životni krug velikog i 
glomaznog slona započinje i završava uskim grlom. Takva uskogrlost je 
svojstvo životnih krugova svih mnogostaničnih životinja i većine 
biljaka. Zašto? Ne možemo odgovoriti na to pitanje ne uzmemo li u 
obzir kako bi život izgledao kad to ne bi bilo tako. 


Pomoći će nam zamislimo li dvije pretpostavljene vrste morskih 
alga koje ćemo nazvati pritajena alga i napadna alga. Napadna alga 
izrasta kao skup razvučenih, bezličnih ogranaka u moru. Povremeno se 
njeni ogranci otkidaju i otplove dalje. Lomovi se mogu dogoditi bilo 
gdje na algi, pa otkinuti dijelovi mogu biti veliki ili mali. Kao i reznice u 
vrtu, mogu rasti jednako kao i izvorna biljka. Takvo rasipanje dijelova 
je način kako se ta vrsta razmnožava. Primijetit ćete da se taj način ne 
razlikuje bitno od rasta, osim što su rastući dijelovi fizički odvojeni 
jedni od drugih. 


Pritajena alga izgleda jednako i raste na isti razvučeni način. 
Međutim, postoji jedna ključna razlika. Ona se razmnožava 
oslobađajući jednostanične spore koje se otplavljuju morem i izrastaju 
u nove alge. Te spore su samo stanice jednake kao i sve druge. Kao i u 
slučaju napadne alge, razmnožavanje nije spolno. Alge kćeri sastoje se 
od stanica koje su klonovi stanica u roditeljskoj algi. Jedina razlika 
između dvije vrste je ta da se napadna alga razmnožava odbacujući 
dijelove sebe koji se sastoje od neodređenog broja stanica, dok se 
pritajena alga razmnožava odbacujući dijelove sebe sastavljene 
redovito od jedne stanice. 

Zamišljajući te dvije vrste alga usmjerili smo se na ključnu 
razliku između uskogrlog i neuskogrlog životnog kruga. Pritajena alga 
se razmnožava stisnuvši sebe, svaku generaciju, kroz jednostanično 
usko grlo. Napadna alga samo raste i dijeli se. Teško da se može reći da 
ona posjeduje odijeljene “generacije" ili da se uopće radi o zasebnom 
“organizmu". Što je s pritajenom algom? Uskoro ću to razraditi, ali 
nagovještaj odgovora već sad možemo nazrijeti. Ne ostavlja li pritajena 
alga već sada zasebniji i “organizmičniji" dojam? 

Napadna alga se, vidjeli smo, razmnožava jednakim procesom 
kojim i raste. Gotovo da se i ne razmnožava. Kod pritajene alge, s druge 


strane, postoji jasna razlika između rasta i razmnožavanja. Prepoznali 
smo razliku, ali što sad? Kakvo je njeno značenje? Zar je to bitno? Dugo 
sam razmišljao o tome i mislim da sam pronašao odgovor. (Usput, teže 
je bilo pronaći pitanje nego na njega odgovoriti.) Odgovor se može 
podijeliti u tri dijela, od kojih su prva dva povezana s odnosom između 
evolucijskog i embrionskog razvoja. 


Najprije razmislite o problemu razvoja složenih organa iz 
jednostavnijih. Ne moramo se zadržati na biljkama, a za ovaj stupanj 
rasprave moglo bi biti bolje da prijeđemo na životinje jer one očito 
imaju složenije organe. Ne moramo razmišljati u terminima spolnosti; 
pitanje spolnog protiv nespolnog razmnožavanja u ovom slučaju samo 
odvlači pažnju. Možemo zamisliti da se naše životinje razmnožavaju 
oslobađanjem nespolnih spora, odnosno zasebnih stanica koje su, 
zanemarimo li mutacije, genetski jednake jedna drugoj, kao i svim 
drugim stanicama u tijelu. 

Složeni organi naprednih životinja poput ljudi ili kopnenih 
babura, razvili su se postepeno od jednostavnijih organa predaka. Ali 
organi predaka nisu se doslovno mijenjali u organe potomaka kao što 
se sablja može prekovati u ralo. Ne samo da se nisu. Ono što želim 
istaknuti je da se u većini slučajeva nisu mogli. Promjene koje se mogu 
postići na izravan način kao u primjeru sablje i rala vrlo su ograničene. 
Znatne promjene mogu se postići samo “povratkom za crtaću ploču“, 
odbacivanjem prijašnje građe i ponovnim započinjanjem. Kad se 
inženjeri vrate crtaćoj ploči da bi ostvarili neku novu zamisao, ne 
moraju nužno odbaciti zamisli s prethodnog ostvarenja. Ali ne mogu 
doslovce pretvoriti neki stari predmet u novi. Stari predmet je previše 
opterećen teretom povijesti. Sablju možda možete prekovati u ralo, ali 
pokušajte “prekovati" klipni motor u mlazni motor! To ne možete 
učiniti. Morat ćete odbaciti klipni motor i vratiti se crtaćoj daski. 


Jasno je da živa bića nisu nikad bila osmišljavana za crtaćom 
daskom. Međutim, vraćaju se novim počecima. Svaka se generacija 
stvara od samog početka. Svaki novi organizam započinje život kao 
jedna stanica i raste iznova. Od predaka nasljeđuje zamisli za svoju 
građu zapisane u obliku DNK programa, ali ne i organe. Ne nasljeđuje 
srce svojih roditelja i preinačuje ga u novo (i možda naprednije) srce. 
On počinje od početka, kao jedna stanica, i izgrađuje novo srce, 
upotrebljavajući isti građevni nacrt kao i njegovi roditelji, kojem može 


dodati neka poboljšanja. Zaključak prema kojem vodim već se nazire. 
Jedna od značajki uskogrlog životnog kruga je da omogućuje “vraćanje 
crtaćoj ploči“. 

Uskogrlost životnog kruga ima i drugu posljedicu. Ono nudi 
“kalendar" koji se može upotrijebiti za podešavanje embrionskih 
procesa. U uskogrlom životnom krugu svaka nova generacija prolazi 
kroz približno jednake događaje. Organizam započinje život kao jedna 
stanica, raste diobom stanica, a razmnožava se otpuštanjem stanica 
kćeri. Za očekivati je da konačno ugiba, ali to je manje važno negoli se 
čini nama smrtnicima; što se ove rasprave tiče, kraj kruga je dosegnut 
kad se trenutni organizam razmnoži i započne životni krug nove 
generacije. lako se organizam teoretski može razmnožavati u bilo koje 
vrijeme tijekom svojeg razdoblja rasta, možemo očekivati da će se na 
kraju pojaviti optimalno vrijeme za razmnožavanje. Organizmi koji 
otpuštaju spore kad su premladi ili prestari završit će s manje 
potomaka od svojih suparnika koji su najprije prikupili snagu, a tada 
na vrhuncu života otpustili golemi broj spora. 

Rasprava se kreće prema zamisli o ukalupljenom, pravilnom 
ponavljanju životnog kruga. Osim što sve započinju s jednostaničnim 
uskim grlom, svaka generacija prolazi i razdoblje rasta — “djetinjstvo" 
— prilično određenog trajanja. Određeno trajanje ili ukalupljenost 
razdoblja rasta omogućuju da se tijekom embrionalnog rasta određene 
stvari dogode u određeno vrijeme, kao da se pokoravaju nekom strogo 
poštivanom kalendaru. Kod različitih vrsta se do različite mjere diobe 
stanica tijekom razvoja javljaju se u strogim sljedovima, sljedovima 
koji se ponavljaju u svakom ponavljanju životnog kruga. Svaka stanica 
ima vlastito mjesto i vrijeme pojavljivanja u rasporedu staničnih dioba. 
U nekim slučajevima to je toliko točno da embriolozi mogu dati ime 
svakoj stanici, a za određenu stanicu u jedinom organizmu može se reći 
kako ima točnu kopiju u drugom organizmu. 


Ukalupljenost razvojnog kruga nudi sat, ili kalendar, po kojem se 
neki embriološki događaji mogu potaknuti. Sjetite se kako spremno 
koristimo ciklus Zemljine dnevne vrtnje i njezinog godišnjeg kruženja 
oko Sunca za organiziranje i uređivanje naših života. Čini se 
neizbježnim da se beskonačno ponavljanje ritma rasta koje nameće 
uskogrli životni krug na jednaki način primjenjuje za organiziranje i 
uređivanje embrionskog razvoja. Određeni geni mogu se uključiti ili 


isključiti u određeno vrijeme, jer kalendar uskogrlog kruga života i 
kruga rasta osigurava postojanje nečega takvog kao što je određeno 
vremena. Takvo pravovremeno upravljanje genskom aktivnošću 
preduvjet je za embriogenezu, sposobnu suočiti se sa složenošću 
organa i tkiva. Podrobnost i složenost orlovog oka ili lastavičjeg krila 
ne mogu se ostvariti bez strogih vremenskih pravila o tome što se kada 
gradi. 


Treća posljedica uskogrle životne prošlosti je genska. Ponovno 
se možemo poslužiti primjerom pritajene i napadne alge. I dalje 
pretpostavljajući da se obje vrste razmnožavaju nespolno, razmislimo 
kako su se one mogle evolucijski razviti. Evolucija zahtijeva gensku 
promjenu, mutaciju. Mutacija se može dogoditi za vrijeme bilo koje 
stanične diobe. Kod napadne alge staničnu lozu nastavlja skupina 
stanica, što je upravo suprotno uskogrlosti. Svaki ogranak koji se 
otkida i otplavljuje morem je višestaničan. Zato je lako moguće da će 
dvije stanice u kćeri biti jedna drugoj dalji srodnici nego stanicama 
roditeljske biljke. (Pod “srodnicima" doslovno mislim na bratiće, 
sestrične, unuke i slično. Stanice imaju jasne linije nasljeđivanja i te se 
linije granaju, pa se riječi poput rođaka u drugom koljenu mogu za 
tjelesnu stanicu upotrebljavati bez isprike.) Pritajena alga se ovdje 
bitno razlikuje od napadne. Kod nje sve stanice u biljci kćeri potječu od 
jedne stanice (spore), pa su sve stanice u toj biljci jedna drugoj bliži 
srodnici (ili što li već) nego bilo kojoj stanici u drugoj biljci. 

Ove razlike između dvije vrste imaju važne genetske posljedice. 
Razmislite o sudbini nedavno mutiranog gena, najprije kod napadne 
alge, a zatim i kod pritajene. Kod napadne alge ova mutacija može 
nastati u bilo kojoj stanici u bilo kojem dijelu biljke. S obzirom da biljke 
kćeri nastaju otkidanjem višestaničnih dijelova, izravni potomci 
mutirane stanice vjerojatno će dijeliti biljke kćeri i biljke unuke s 
nemutiranim stanicama koje su njihovi relativno daleki srodnici. Kod 
pritajene alge, s druge strane, najbliži zajednički predak svih stanica u 
biljci nije stariji od spore koja je dala biljci uskogrli začetak. Ako ta 
spora sadrži mutirani gen, sadržavat će ga i sve stanice nove biljke. Ako 
ga ne sadrži, neće ga imati ni one. Stanice unutar pojedinačne pritajene 
alge bit će genetski ujednačenije nego stanice unutar pojedinačne 
napadne alge (ovisno o povremenim povratnim mutacije). Kod 
pritajene alge će pojedinačna biljka biti jedinka s genetskim 


identitetom, te će zaslužiti naziv pojedinac. Jedinka napadne alga imat 
će manji genetski identitet i stoga će manje zasluživati naziv 
“pojedinac“". 

Ovo nije samo pitanje terminologije. Okružene mutacijama, 
stanice unutar napadne alge neće imati jednak genetički interes. Gen u 
stanicama napadne alge steći će korist podupirući razmnožavanje 
svoje stanice. On se ne mora nužno okoristiti razmnožavanjem svoje 
“jedinke" alge. Uslijed mutacija će vjerojatnost da su stanice unutar 
jedne biljke identične postati mala, pa stanice više neće svesrdno 
surađivati kako bi proizvele organe ili nove biljke. Prirodni odabir 
izabirat će između stanica, a na “biljaka". Kod pritajene alge pak sve 
stanice unutar biljke vjerojatno dijele iste gene, jer razlike među njima 
mogu nastati samo uslijed nedavnih mutacije. Zbog toga one 
zadovoljno surađuju u stvaranju djelotvornog stroja za preživljavanje. 
Stanice u različitim biljkama vjerojatno sadrže drukčije gene. Napokon, 
stanice koje su prošle kroz različita uska grla mogu se razlikovati po 
svemu osim po nedavnim mutacijama. I zato će odabir odlučivati o 
suparničkim biljkama, a ne o suparničkim stanicama kao kod napadne 
alge. Zato u ovom slučaju očekujemo da će se razviti organi i uređaji 
koji će služiti čitavoj biljci. 

Usput, samo za one s posebnim zanimanjem, ovdje postoji 
analogija s raspravom o skupnom odabiru. O pojedinačnom organizmu 
možemo razmišljati kao o “skupini" stanica. Oblik skupnog odabiranja 
se može ostvariti, ali uz uvjet da se pronađu sredstva za povećavanje 
omjera raznolikosti između skupina i raznolikosti unutar skupina. 
Način razmnožavanja pritajene alge ima upravo taj učinak povećavanja 
omjera; načinom razmnožavanja napadne alge postiže se suprotno 
djelovanje. Postoje također sličnosti između “uskogrlosti" i druge dvije 
zamisli koje su prevladavale u ovom poglavlju, ali ja te sličnosti neću 
istraživati iako bi mogle biti poučne. Prva je zamisao bila da nametnici 
surađuju sa svojim domaćinom ako se njihovi geni prenose na drugu 
generaciju u istim rasplodnim stanicama kao i geni domaćina — 
provlačeći se kroz isto usko grlo. Druga je zamisao da stanice tijela koje 
se spolno razmnožava surađuju jedna s drugom samo zato što je 
mejoza potpuno poštena. 


Sažeto, vidjeli smo tri razloga zašto se prošlost uskogrlog kruga 
života skrbi za evoluciju organizma kao zasebnih i jedinstvenih 


sredstava. Ta bi se trojka mogla redom označiti kao “vraćanje crtaćoj 
ploči“, “vremenska usklađenost" i “stanična jednoličnost". Što se 
pojavilo prvo, uskogrlost životnog ciklusa ili pojedinačni organizam? 
Volio bih vjerovati da su se razvili zajedno. U svakom slučaju, 
pretpostavljam da je bitno opisno svojstvo pojedinačnog organizma 
činjenica da je to jedinka koja započinje i završava jednostaničnim 
uskim grlom. Kad životni krug postane uskogrli, čini se da je živoj tvari 
suđeno da postane zatvorena u zasebnim organizmima. A što je živa 
tvar više zatvorena unutar zasebnih strojeva za preživljavanje, to će 
stanice tih strojeva za preživljavanje više usmjeriti svoj trud na 
posebnu vrstu stanica kojima je određeno da prenose njihove 
zajedničke gene kroz usko grlo u sljedeću generaciju. Dvije pojave, 
uskogrli životni krug i zasebni organizmi, idu ruku pod ruku. Razvoj 
jedne učvršćuje drugu. Uzajamno se nadahnjuju, poput uskovitlanih 
osjećaja žene i muškarca u ljubavnom zanosu. 


Prošireni fenotip je dugačka knjiga i njene se teme ne mogu zbiti 
u jedno poglavlje. Bio sam primoran primjeniti ovdje sažeti, više 
intuitivan, pa čak i impresionistički stil. Nadam se, ipak, da sam vam 
uspio prenijeti okus njegovih tema. 


Dopustite mi da završim s kratkim proglasom, sažetkom čitavog 
pogleda na život sa stajališta sebičnog gena/produženog fenotipa. To 
se gledište može primijeniti na živa bića svugdje u svemiru. Temeljna 
jedinica, prvobitni pokretač čitavog života, je umnoživač. Umnoživač je 
bilo što na svijetu što stvara vlastite kopije. Prvobitni je umnoživač 
nastao slučajnim povezivanjem manjih čestica. Kad je jednom počeo 
postojati, umnoživač je mogao stvarati neograničeno veliki broj svojih 
kopija. Međutim, nijedan proces kopiranja nije savršen, pa su se u 
populaciji umnoživača pojavile inačice koje su se međusobno 
razlikovale. Neke od _ tih inačica izgubile su sposobnost 
samoumnožavanja, te je njihova vrsta nestala s njihovim nestankom. 
Drugi su se i dalje umnožavali, ali manje djelotvorno. Treće su inačice 
usvojile nove vještine: postali su čak bolji samoumnoživaći nego 
njihovi predhodnici i suvremenici. Njihovi su potomci zavladali 
populacijom. Kako je vrijeme prolazilo, svijet se popunjavao sa sve 
snažnijim i dovitljivijim umnoživačima. 

Postepeno su otkrivani sve složeniji i složeniji načini ponašanja 
dobrih umnoživača. Za preživljavanje umnoživača nisu dovoljne 


njihove unutrašnje osobine, već i vrline njihovog djelovanja na svijet. 
To djelovanje može biti prilično neizravno. Ono što se od njega očekuje, 
ma koliko krivudavo i posredno bilo, jest da djeluje povratnom vezom i 
utječe na uspjeh kojim se umnoživači umnožavaju. 


Uspjeh koji umnoživač postiže u svijetu ovisit će o tome kakav je 
taj svijet — o preduvjetima koji u njemu vladaju. Jedan od najvažnijih 
preduvjeta čine drugi umnoživači i njihovo djelovanje. Poput engleskih 
i njemačkih veslača, umnoživači koji su uzajamno korisni počet će u 
prisutnosti jedan drugoga prevladavati. U jednom trenutku evolucije 
života na Zemlji ovo okupljanje umnoživača koji se međusobno 
upotpunjuju počelo se ustaljivati u stvaranju zasebnih sredstava — 
stanica, a kasnije i mnogostaničnih tijela. Sredstva koja su razvila 
uskogrli životni krug su napredovala i postajala sve zasebnija i 
sredstvima sve sličnija. 


Ovo zatvaranje žive tvari u zasebna sredstva postalo je tako 
istaknuto i prevladavajuće svojstvo da su pitanja biologa, kad su oni 
napokon stupili na scenu i počeli postavljati pitanja o životu, uglavnom 
bila usmjerena na sredstva — pojedinačne organizme. Pojedinačni 
organizmi su prvi stigli do svijesti biologa, dok su umnoživači — danas 
poznati kao geni — za biologe bili samo dio ustroja što ga pojedinačni 
organizmi koriste. Potreban je promišljeni umni napor da se biologija 
postavi na noge i da se podsjetimo kako na prvome mjestu dolaze 
umnoživači, i to jednako po važnosti kao i povijesno. 


Jedan od načina za to je prisjećati se da fenotipski učinci gena, 
čak ni danas, nisu ograničeni na tijelo unutar kojeg se gen nalazi. 
Pogotovo u načelima, a također i u praksi, gen poseže izvan pojedinog 
tijela i upravlja predmetima u vanjskome svijetu, od kojih su neki 
beživotni, neki živa bića, a neki vrlo udaljeni. Dovoljno je malo mašte 
da zamislimo gen kako sjedi u središtu zrakaste mreže proširenog 
fenotipskog učinka. A neki predmet u vanjskome svijetu nalazi se u 
stjecištu mrežnih utjecaja mnogih gena smještenih u mnogim 
organizmima. Daleki doseg gena ne poznaje granice. Cijeli je svijet 
iskrižan strelicama koje spajaju gene s njihovim fenotipskim učincima, 
dalekim i bližim. 

Dodatna je činjenica, previše važna u praksi da bismo je nazvali 
slučajnom, ali nedovoljno nužna u teoriji da bismo je nazvali 
neizbježnom, da su se te strelice okupile. Umnoživači više nisu 


raštrkani po moru; okupljeni su u golemim kolonijama — tijelima. A 
fenotipske posljedice, umjesto da su jednoliko rasprostranjene po 
svijetu, u mnogim su se slučajevima stisnule u tim istim tijelima. Ali 
pojedinačno tijelo, toliko uobičajeno na našem planetu, ne mora 
postojati. Jedini entitet koji mora postojati da bi život nastao, bilo gdje 
u svemiru, je besmrtni umnoživač. 

zeko KLJUČ ZA IZVORE 


Odlučio sam ne prekidati tekst navodima literature. Kazalo bi 
čitateljima trebalo omogućiti traženje literature o određenim temama. 
Brojevi u zagradama označavaju broj pod kojim se neki naslov navodi 
u izvorima. Ostali brojevi označavaju stranice knjige, kao u svim 
kazalima. Uz izraze koji se često upotrebljavaju nisu navedene sve 
stranice na kojima se pojavljuju, već samo one na kojima su objašnjeni. 

Richard Dawkins je rođen 1941. godine u Nairobiju. Obrazovao 
se na Sveučilištu u Oxfordu, gdje je nakon završenog studija nastavio 
raditi na doktorskoj tezi zajedno s dobitnikom Nobelove nagrade, 
etologom Nikom Tinbergenom. Od 1967. do 1969. bio je docent na 
katedri za zoologiju na Kalifornijskom Sveučilištu u Berkeleyu. Godine 
1970. postao je profesor zoologije na Sveučilištu u Oxfordu i član 
nastavničkog zbora na New Colledgeu, a 1995. i prvi predavač kolegija 
javno razumijevanje znanosti na Sveučilištu u Oxfordu. 

Njegova prva knjiga, Sebični gen (1976; drugo prošireno izdanje 
1990) odmah je postala međunarodnom uspješnicom i prevedena je na 
sve veće svjetske jezike. Slijedio ju je Prošireni fenotip objavljen 1982. 
Među njegovim ostalim uspješnicama su i Slijepi urar (1986), Rijeka 
izvan Raja (1995), Penjanje na Planinu Nevjerojatno (1996). 


Godine 1987. je za djelo Slijepi urar primio nagradu Kraljevskog 
društva za književnost i nagradu za književnost Los Angeles Timesa. 
Televizijski film snimljen na temelju knjige prikazan u sklopu BBC- 
ovog programa Horizon nagrađen je Nagradom za znanost i tehnologiju 
i Nagradom za najbolji znanstveni program u 1987. godini. Richard 
Dawkins je 1989. godine primio srebrnu medalju Zoološkog društva u 
Londonu, a 1990. nagradu Kraljevskog društva Michael Faraday za 
promicanje javnog razumijevanja znanosti. Godine 1994. nagrađen je 
Nakayama nagradom za ljudske znanosti, a Sveučilište St. Andrews i 
Australsko narodno sveučilište dodijelili su mu počasni naslov doktora 
književnosti. 


* Za neke je ljude, čak i ateiste, uvredljiv citat Simpsona. Slažem se da 
se doista doima i licemjerno i nespretno i netrpeljivo kad ga počnete čitati, 
nešto poput Henry Fordove “Povijest je više manje bedastoća?. No, na 
stranu religijski odgovori (dobro ih poznajem, uštedite poštarinu), ali kad 
ste primorani razmišljati o preddarvinističkim odgovorima na pitanja kao 
što su: “Što je čovjek?", “Ima li život smisla?", “Zašto postojimo?" možete 
li se prisjetiti ikojeg koji danas ima drugu vrijednost osim povijesne? Ima 
odgovora koji su, jednostavno, posve pogrešni i to vrijedi za sve odgovore 
na takva pitanja do 1859. godine. 


“ Kritičari su, prigodice, krivo tumačili da Sebični gen zagovara 
sebičnost kao načelo prema kojemu bismo morali živjeti! Neki su, možda 
zato što su pročitali samo naslov i nisu odmakli dalje od prvih dviju 
stranica, mislili da želim reći kako su, htjeli mi to ili ne, sebičnost i druge 
zloće neizbježan dio naše prirode. Lako je upasti u takvu zabludu ako 
mislite, kao začudo i mnogi, da je genetičko “određenje" konačno — 
apsolutno i neizmjenjivo. Ustvari, geni “određuju“ ponašanje samo u 
statističkom smislu. Dobra je usporedba s općepriznatom poslovicom 
“Rumenilo večernjeg neba pastiru je na veselje." Statistički može biti točno 
da je crvenilo sunčevog zalaza predznak lijepog vremena za sutradan, no 
zacijelo se ne bismo u to kladili za veliki iznos. Savršeno nam je znano da 
na vrijeme utječu brojni činitelji na vrlo zamršene načine. Svaka je 
vremenska prognoza podložna pogreški. Na djelu je samo statističko 
prognoziranje. Crveni zalaz ne držimo nesumnjivim znakom sutrašnjeg 
lijepog vremena, kao što ni gene ne bismo smjeli gledati kao na neizbježivu 
odrednicu za bilo što. 


* Prvi put sam se susreo s tom neobičnom pojavom kod mužjaka kukaca 
na predavanju jednog kolege o tularima. Rekao je kako želi uzgojiti tulare, 
ali ih nikako ne uspijeva privoljeti da se pare izvan prirodnog okoliša. Na 
ovo se iz prednjeg reda oglasio profesor entomologije kao da je riječ o 


previđanju bjelodane činjenice: “Jeste li im pokušali otkinuti glave?" 


“ Otkako pišem svoj manifest genskog odabiranja u dvojbi sam postoji li 
možda i neka vrsta više razine odabiranja koja je na djelu kroz dugi tijek 
evolucije. Žurno dodajem da pod pojmom “viša razina" nipošto ne mislim 
na “skupno odabiranje*. Mislim na nešto mnogo profinjenije i mnogo 
zanimljivije. Sklon sam misliti da ne samo da pojedini organizmi bolje 
preživljavaju od drugih, nego da će se 1 cijeli razredi organizama bolje 
razviti od drugih. Naravno, kad ovdje govorimo o razvoju i dalje mislimo 
na istu staru evoluciju koja se odvija odabiranjem gena. Mutacije i dalje 
imaju prednost zbog njihovog utjecaja na opstanak i reproduktivnu 
uspješnost jedinke. No, neka veća mutacija u osnovnom embrionskom 
planu mogla bi otvoriti nove mogućnosti širenja evolucije tijekom milijuna 
godina. Možda neka viša razina odabiranja prati embrionsku evoluciju: 
neko odabiranje u korist razvojnosti (evolutivnosti). Možda je takvo 
odabiranje čak i kumulativno pa stoga i napredno za razliku od skupnog 
odabiranja. Ove sam zamisli iznio u svom radu “Evolucija razvojnosti", za 
koji sam nadahnut u velikoj mjeri igrajući se “Slijepog urara* što je ime 
jednog kompjuterskog programa za simulaciju oblika evolucije. 


* Brojne su teorije postanka života. Umjesto da ih sve obrađujem u 
Sebičnom genu odabrao sam samo jednu radi rasvjetljavanja osnovne 
zamisli. No, ne bih želio da se stekne dojam da je držim jedinom ozbiljnom 
teorijom ili čak najboljom. Tako sam u knjizi Slijepi urar u istu svrhu 
namjerno odabrao jednu drugu teoriju, teoriju gline A. G. Cairms-Smitha. 
Ni u prvoj ni drugoj knjizi nisam ostao vjeran odabranoj pretpostavci. Kad 
bih napisao novu knjigu vjerojatno bih pokušao objasniti još jedno 
stajalište, 1 to njemačkog matematičara i kemičara Manfreda FEigena i 
suradnika. Stalno nastojim proniknuti u bit okosnice svake dobre teorije o 
postanku života na bilo kojem planetu, kao što je zamisao o genskom 
samoumnožavanju. 


* Nekolicina uznemirenih pismopisaca traži objašnjenje za netočan 
prijevod biblijskog proročanstva u kojem umjesto “mlada žena“ stoji 
“djevica*. Spreman sam objasniti, jer danas je opasno vrijeđati vjerske 
osjećaje. Sa zadovoljstvom, u stvari, jer se znanstvenicima ne pruža baš 
često prilika da uživaju u pravoj akademskoj dopunskoj napomeni. Tumači 


biblije dobro poznaju ovu temu i ne spore se oko nje. Hebrejska riječ u 
Isajiji je »%mr (almah) koja nedvojbeno znači “mlada žena*, a ne 
podrazumijeva 1 djevičanstvo. Da je bila namjera napisati “djevica? 
upotrijebilo bi se riječ mina (bethulah) (dvosmislena engleska riječ 
“maiden" — djeva — pokazuje kako je neodređena granica između dva 
značenja). “Mutacija“ se zbila kad je predkršćanski grčki prijevod, znan 
kao Septuagint, promijenio almah u IlapO€voc (parthenos), što doista 
redovito označava djevicu. Matej (naravno ne apostol i Isusov suvremenik, 
nego pisac evanđelja koji je živio mnogo kasnije) citira Isajiju u verziji 
izvedenoj iz Septuaginta (od petnaest grčkih riječi samo dvije su drukčije) 
koji kaže:" djevica će nositi dijete 1 rodit će sina i nazvat će ga 
Emanuelom". Tumači biblije uglavnom se slažu da su vjerojatno Grci 
naknadno umetnuli priču o Isusovom djevičanskom rođenju kako bi se 
(netočno prevedeno) proročanstvo vidjelo ispunjenim. Suvremene verzije 
kao što je “Nova engleska biblija? koriste točan pojam “mlada žena“ u 
knjizi Isajija. Isto se tako ispravno ostavlja “djevica? u navodu Mateja, jer 
se radi o prijevodu s grčkog. 


" Ovaj slikoviti odlomak neprestano se radosno navodi kao dokaz mog 
bjesomučnog “genetičkog determinizma*. Dijelom je stvar u raširenim, ali 
netočnim asocijacijama vezanim za riječ “robot". U zlatnom smo dobu 
elektronike i roboti nisu više kruti i ograničeni glupani, nego inteligentne 
naprave sposobne da uče i stvaraju. Već davne 1920. godine, kad je Karei 
Čapek skovao tu novu riječ “roboti" su bili mehanička stvorenja s ljudskim 
osjećajima, primjerice, zaljubljivali su se. U zabludi je svatko (osim 
vjernika koji je duboko uvjeren da čovjek posjeduje božanski dar slobodne 
volje, a kojeg stroj nema) tko misli da su roboti po definiciji 
kritičara mog odlomka o “nezgrapnom robotu", suočite se sa sljedećim 
pitanjem. Zaboga, pa ne mislite valjda da niste robot, premda, vrlo složen? 
O svemu tome govorim više u svojoj knjizi Prošireni fenotip. 

Pogreška se proteže na još jednu govornu “mutaciju". Baš kao što je 
teološki bilo nužno da Isusa rodi djevica, tako je i demonološki nužno da 
svaki “genetički determinist", koji iole vrijedi, mora vjerovati da geni 
“nadziru svaki oblik našeg ponašanja. O genskim umnoživačima napisao 
sam: “stvorili su nas, naše tijelo i duh? (str. 31). Ovo se je revno navodilo 
krivo (primjerice, u knjizi Ne u našim genima autora Rosea, Kamina i 


Lewontina, str. 287, a prije toga i u jednom Lewontinovom znanstvenom 
radu) kao: “nadziru nas, naše tijelo i razum" (moj kurziv). Vjerujem da je, 
u okviru poglavlja, bjelodano što sam mislio pod “stvaraju? a to se bitno 
razlikuje od “nadziru*. Svatko se može uvjeriti da geni, ustvari, ne nadziru 
ono što stvaraju, a što se u strogom smislu prosuđuje kao “determinizam. 
Bez napora (ili bolje, bez većeg napora) prkosimo genima svaki puta kad 
rabimo sredstva protiv začeća. 


* Na ovom mjestu, kao i na stranicama 102-106, odgovaram kritičarima 
genskog “atomizma*. Točnije, ovo je prethodnica, a ne odgovor, jer stiže 
prije kritike! Žao mi je što ću morati navoditi samog sebe tako opširno, no 
čini se da se određeni odlomci Sebičnog gena zabrinjavajuće olako 
previđaju! Primjerice u poglavlju “Brižne skupine i sebični geni" (iz 
Pandinog palca) S. J. Gould kaže: 

“Ne postoji gen 'za' tako nedvojbene djeliće morfologije kao što je iver 
ili nokat. Tijelo se ne može razbiti u toliko dijelova da bi svaki od njih bio 
proizvod samo jednog gena. Stotine gena doprinose izgradnji većine 
dijelova tijela... 

Gould tako piše u prosudbi Sebičnog gena. A pogledajte što pišem ja 
(str. 36): 

Proizvodnja tijela je suradnički poduhvat tolike složenosti da je gotovo 
nemoguće razmrsiti doprinos jednog gena od doprinosa drugog. Neki gen 
će na različite dijelove tijela imati mnoga 1 sasvim različita djelovanja. Na 
neki dio tijela utjecat će mnogi geni. Učinak bilo kojega gena ovisi o 
međudjelovanju s mnogim drugim genima. 

I dalje (str. 50) 


Koliko god geni bili nezavisni i slobodni na svom putovanju kroz 
generacije, oni nisu nezavisni i slobodni pri upravljanju razvojem embrija. 
Oni surađuju i djeluju na nezamislivo složene načine i to kako međusobno 
tako i s vanjskim svijetom. Izrazi kao što su “gen za dug? noge? ili “gen za 
nesebično ponašanje" zgodni su govori izrazi, ali važno je shvatiti što oni 
znače. Ne postoji gen koji stvara samo nogu, dugu ili kratku. Stvaranje 
noge zajednički je pothvat više gena. Potrebni su još i utjecaji iz vanjske 
sredine: noge su, uostalom, stvarno napravljene iz hrane! Ali ipak može 
postojati i jedan jedini gen koji, ako je sve ostalo podjednako, teži noge 
učiniti dužima nego što bi to one bile pod utjecajem alela toga gena. 


U slijedećem sam odlomku proširio ovu temu usporedbom s 
djelovanjem gnojiva na uzgoj pšenice. Gotovo kao da je Gould unaprijed 
bio tako uvjeren da sam ja naivni atomist da je previdio ove opširne 
odlomke u kojima sam razradio temu udruženog djelovanja gena, na čemu 
je on kasnije ustrajao. 


Gould nastavlja: 


“Dawkinsu će trebati još jedna metafora: geni strančare, sklapaju 
saveze, pokorno paktiraju kadgod su u prilici, procjenjuju mogući okoliš." 

U mojoj usporedbi s veslačima (str. 103-105) već sam bio potanko 
razradio ono što je Gould kasnije preporučio. Pogledajte taj veslački 
odlomak da biste vidjeli zašto Gould, iako se nas dvojica u mnogo čemu 
slažemo, pogrešno tvrdi da prirodno odabiranje “prihvaća ili odbacuje 
cijele organizme jer čitav niz dijelova prenosi prednosti, u zamršenim 
međusobnim odnosima“. Pravo tumačenje “kooperativnosti“ gena je 
sljedeće: 

Geni su izabrani ne kao izdvojeni “dobri geni" već kao dobri prema 
prosjeku gena u zalihi. Dobar gen mora biti usuglašen i dopunjavati se s 
ostalim genima s kojima sudjeluje u građi tijela. 

Potpuniji odgovor na kritiku genskog atomizma dao sam u Proširenom 
fenotipu, osobito na str. 116-117 i 239-247. 


* Po uzoru na Williamsa posvetio sam veliku pozornost učincima 
mejotičke diobe, želeći dokazati da jedinka ne može imati ulogu 
umnoživača u prirodnom odabiranju. Sad shvaćam da je to samo polovica 
priče. Druga polovica prikazana je u Proširenom fenotipu i u mom radu 
“Umnoživači i sredstva“. Da su učinci mejotičke diobe cijela priča, onda bi 
jedinka koja se razmnožava  nespolno, poput ženke = paličnjaka 
(Diapheromera femorata), bila istinski umnoživač, neka vrsta divovskog 
gena. No, promijeni li se nešto kod paličnjaka — recimo da izgubi nogu — 
ta se promjena neće prenijeti na buduće naraštaje. Samo se geni prenose s 
naraštaja na naraštaj bez obzira je li razmnožavanje spolno ili nespolno. 
Geni su, dakle, doista umnoživači. U slučaju nespolnog paličnjaka čitav je 
genom (svi geni jedinke) umnoživač. Međutim, paličnjak to nije. Tijelo 
paličnjaka nije oblikovano kao kopija tijela iz prethodnog naraštaja. U 
svakom se naraštaju tijelo razvija nanovo iz jajašca pod upravom svog 
genoma, koji je kopija genoma iz prethodnog naraštaja. 


Svi će tiskani primjerci ove knjige biti istovjetni. Bit će to kopije, a ne 
umnoživači. To su kopije koje ne nastaju kopiranjem jedne kopije od 
druge, nego zato što su kopirane s istih tiskarskih slogova. One ne čine lozu 
kopija u kojoj neke knjige potječu od drugih. Govorili bismo o lozi kopija 
onda kad bi se fotokopirala najprije jedna stranica knjige, a zatim njena 
fotokopija, pa fotokopija te fotokopije itd. U toj bi se lozi stranica odista 
moglo govoriti o odnosu predak/potomak. Neki novi nedostatak, koji bi se 
pojavio duž tog niza, bio bi svojstven potomcima, ali ne i precima. Ovakav 
niz predak/potomak ima mogućnost evolucije. 

Površno gledajući, uzastopni naraštaji paličnjaka naizgled čine lozu 
kopija. No, promijenite li pokusno jednog pripadnika te loze (primjerice, 
uklonite li nogu), ta se promjena neće prenositi niz lozu. Naprotiv, 
promijenite li pokusno jednog pripadnika loze genoma (primjerice, X- 
zrakama), ta će se promjena prenositi niz lozu. U tome je, prije nego u 
učinku mejotičke diobe, osnovni razlog što kažemo da jedinka nije 
“jedinica odabiranja“ — da nije istinski umnoživač. To je najvažnija 
posljedica općenito prihvaćene činjenice da je “lamarkistička" teorija 
nasljeđivanja netočna. 


** Problem zašto je spolno razmnožavanje dobro još je uvijek neriješen, 
unatoč nekim misaono provokativnim knjigama, osobito onih od M. T. 
Ghiselin, G. C. Williams, J. Maynard Smith, i G. Bell, i knjigom koautora 
R. Michod i B. Levin. Po meni, najuzbudljivija nova ideja je teorija 
parazita, autora W.D. Hamilton-a, a koju su ne-tehničkim jezikom objasnili 
Jeremy Cherfas i John Gribbin u knjizi The Redundant Male. 


"" Moje tumačenje, da bi suvišna, neprenesena DNK, mogla biti sebični 
nametnik, prihvatili su i razvili molekulni biolozi (vidjeti radove Orgela i 
Cricka, te Doolittlea i Sapienze) pod natuknicom “Sebična DNK". U knjizi 
Zubi kokoši i prsti konja S. J. Gould, usprkos povijesnom porijeklu zamisli 
o sebičnoj DNK, iznosi (meni!) izazovnu tvrdnju: “Teorije o sebičnim 
genima i sebičnoj DNK krajnje se razlikuju po tumačenju koje ih 
podupire." Njegovo razmišljanje mi se čini neispravnim ali zanimljivim, a 
usput rečeno, i on je bio ljubazan na isti način ocijeniti i moje. Poslije 
uvoda o “redukcionizmu* i “hijerarhiji" (što obično ne držim pogrešnim a 
ni zanimljivim) on nastavlja: 


“Dawkinsovi sebični geni sve su učestaliji, jer utječu na tijelo pomažući 
mu u borbi za preživljavanje. Sebična DNK sve je učestalija zbog upravo 
suprotnog razloga — jer nema utjecaja na tijelo....? 


Shvaćam razlikovanje koje ističe Gould, ali ga ne smatram bitnim. 
Naprotiv, i dalje mislim da je sebična DNK osobit slučaj cjelovite teorije o 
sebičnom genu, a upravo je tako i nastala izvorna teorija o sebičnoj DNK. 
(Da je sebična DNK osobit slučaj možda je još jasnije na stranici 210 ove 
knjige, nego u odlomku na stranici 58 kojeg navode Doolittle i Sapienza, te 
Orgel i Crick. Usput, Doolittle i Sapienza radije koriste izraz “sebični geni? 
nego “sebična DNK* u svom naslovu.) Dopustite mi da odgovorim Gouldu 
sljedećom usporedbom. Geni koji osama daju žute i crne pruge sve su 
učestaliji jer taj (“upozoravajući“) uzorak boja snažno pobuđuje mozak 
drugih životinja. Geni koji tigrovima daju žute i crne pruge sve su učestaliji 
zbog “upravo suprotnog razloga“ — jer, zamislite, taj (mimikrijski) uzorak 
boja uopće ne pobuđuje mozak drugih životinja. Ovdje se doista radi o 
razlikovanju, vrlo sličnom (samo na drugoj hijerarhijskoj razini!) 
Gouldovom razlikovanju, no uz samo majušnu razlikovnu pojedinost. 
Teško bismo u ovom slučaju poželjeli ustvrditi da se ova dva slučaja 
“krajnje razlikuju po tumačenju koje ih podupire". Orgel i Crick pogađaju 
u “sridu? svojom usporedbom sebične DNK i kukavičjih jaja: kukavičja se 
jaja ne mogu otkriti, jer izgledaju istovjetno jajima domaćina. 

Usput, najnovije izdanje rječnika Oxford English Dictionary donosi još 
jedno novo značenje pojma “sebičan? kao “za gen ili genetički materijal 
koji je sklon neprekidnom obnavljanju ili širenju, premda bez djelovanja na 
fenotip". To je zadivljujuće sažeta definicija, koja vrijedi za “sebičnu 
DNK", jer se drugi dio ovog navoda, ustvari, odnosi na sebičnu DNK. 
Međutim, moje je mišljenje da izraz “premda bez djelovanja na fenotip?" 
nije najsretnije odabran. Sebični geni ne moraju djelovati na fenotip, ali 
mnogi ipak na nj djeluju. Jezikoslovci slobodno mogu tvrditi da su 
namjeravali ograničiti dato značenje na “sebičnu DNK" koja doista ne 
djeluje na fenotip. No, početak njihovog navoda, uzet iz Sebičnog gena, 
odnosi se na sebične gene, koji uistinu djeluju na fenotip. Daleko od toga 
da mi je namjera zanovijetati zbog časti što me navodi Oxford English 
Dictionary! 

O sebičnoj DNK govorim i u knjizi Prošireni fenotip. 


"? Slične izjave zabrinjavaju kritičare koji ih tumače doslovce. Svakako 


su u pravu kad kažu da se mozak u mnogome razlikuje od računala. 
Primjerice, unutarnji rad mozga vrlo se razlikuje od onog kojeg je 
tehnologija razvila u računalima. To nimalo ne umanjuje istinitost moje 
tvrdnje o sukladnosti njihove djelatnosti. U tom pogledu mozak obavlja 
potpuno iste poslove kao računalo — obradu i prepoznavanje podataka, 
kratkotrajno i dugotrajno čuvanje podataka, usklađivanje postupaka i 
slično. 

Kad smo kod računala moja su zapažanja o njima, nasreću, - ili nažalost, 
ovisno kako na to gledate — obilježena datumom. Tranzistori su danas 
minijaturni i povezani u integrirane krugove, odnosno čipove. Rekoh i da 
su računala dostigla razinu dobrog amatera u šahu. Danas je uobičajeno da 
su programi za šah na jeftinom kućnom računalu tako dobri, da pobjeđuju 
sve osim ozbiljnih igrača, a trenutno najbolji programi za igru šaha ozbiljan 
su izazov i velemajstorima. Primjerice, Spectatorov šahovski izvjestitelj 
Raymond Keene piše: 

“Veliku pozornost još uvijek izaziva vijest da je računalo pobijedilo 
nekog šahista s naslovom, ali možda ne i zadugo. Do sada najopasnije 
metalno čudovište, izazov ljudskom umu, dobilo je čudno ime 'Duboka 
misao', nesumnjivo u počast Douglasu Adamsu. Najnoviji pothvat Duboke 
misli bio je zastrašivanje ljudskih protivnika na Američkom prvenstvu 
održanom u Bostonu u kolovozu. Još uvijek nemam sve rezultate mečeva 
Duboke misli, koji će biti mjerilo postignuća na švicarskom natjecanju, no 
vidio sam vrlo dojmljivu pobjedu nad jakim Kanađaninom Igorom 
Ivanovim, koji je nekoć pobijedio Karpova! Pozorno pratite natjecanje; 
mogla bi to biti budućnost šaha.? 

Slijedi tijek igre iz poteza u potez. Evo kako je Keene doživio 22. potez: 

“Prekrasan potez... Zamisao je kraljicu dovesti u sredinu... što se ubrzo 
pokazalo uspješnim... Zapanjujući ishod... Krilo crne kraljice potpuno je 
razbijeno prodorom bijele kraljice." 

Opis Ivanovljevog odgovora: 

“Očajanički potez kojeg računalo prezrivo zanemaruje... Posljednje 
poniženje. Duboka misao odustaje od povratka kraljice i umjesto toga grabi 
ususret šah-matu.... Crne se figure predaju. 

Nije stvar samo u tome što je Duboka misao u vrhu svjetske šahovske 
elite. Još mi je dojmljiviji izvjestiteljev izbor izraza pri prijenosu. Duboka 
misao “prezrivo zanemaruje“. Ivanovljev “očajnički potez". Duboka misao 


“napada. Za Ivanova Keene kaže da se “nada? nekom rezultatu, ali taj 
jezik pokazuje da bi izvjestitelj s podjednakom radošću rabio “nadu* i za 
Duboku misao. Osobno se veselim takvom programu kojim će računalo 
osvojiti svjetsko prvenstvo. Čovječanstvo treba lekciju iz poniznosti. (Prim. 
prev.: Dawkins je ispravno predvidio. Godine 1997. računalo je pobijedilo i 
svjetskog (ljudskog) prvaka u šahu.) 


"* Kao što je rečeno u prethodnoj napomeni, danas, (godina 1997.) već 
jesu. 


“* Knjiga A kao Andromeda i njezin nastavak Andromedin prodor ne 
slažu se u tome jesu li svemirci došli iz silno udaljene galaktike 
Andromeda ili s jedne bliže zvijezde u zviježđu Andromede, kao što sam ja 
rekao. U prvom je romanu planet udaljen 200 svjetlosnih godina, unutar 
naše galaktike. U drugom isti se svemirci nalaze u galaktici Andromeda, 
udaljenoj oko 2 milijuna svjetlosnih godina. Čitatelji mogu, ako žele, na 
stranici 68 moje knjige promijeniti “200 u “2 milijuna". Što se mene tiče 
to nije bitno za sadržaj. 

Fred Hoyle, pisac oba romana, cijenjeni je astronom, matematičar i 
autor meni najdražeg romana znanstvene fantastike Crni oblak. Izvanredna 
znanstvena pronicljivost, kojom zrače njegovi romani, u oštroj je 
suprotnosti s poplavom novijih knjiga koje je napisao zajedno sa C. 
Wickramasingheom. Njihovo pogrešno tumačenje  darvinizma (kao 
neodržive teorije) i njihovi zajedljivi napadi na samog Darwina ni u kom 
slučaju ne = pridonose — njihovim, = inače — zanimljivim — (premda 
nevjerodostojnim) razmatranjima  međuzvjezdanog = porijekla života. 
Izdavači bi morali ispraviti svoju zabludu da je odličan znanstvenik na 
jednom području isto tako stručan i na nekom drugom. Dok je takve 
zablude, uvaženi znanstvenici morali bi odoljeti iskušenju da je zlorabe. 


“ Jezični izrazi kad se radi o životinjama, biljkama ili genima, koji tim 
bićima pridaju svijest o volji u svom djelovanju — primjerice, prikazivanje 
“mužjaka kao odvažnih kockara na visoke uloge a ženki kao ulagača na 
sigurno" (str. 72) — već su uobičajeni među aktivnim biolozima. To je 
praktičan način izražavanja i nikome ne šteti sve dok ne naiđe na one koji 
su nesposobni da ga razumiju. Možda su samo previše sposobni da ga 


pogrešno razumiju? Nikako drukčije ne mogu shvatiti primjerice, jedan 
članak u časopisu Filozofija, u kojem neka Mary Midgley kudi Sebični gen, 
a koji sve kaže o sebi već prvom rečenicom: “Geni ne mogu biti sebični ili 
nesebični, ništa više nego što atomi mogu biti ljubomorni, slonovi 
apstraktni, a keksi svrhoviti." Moj članak “U obranu sebičnih gena“? u 
sljedećem broju istog časopisa temeljit je odgovor na tako slučajno gorljivo 
i pakosno pisanje. Neki ljudi, koje je obrazovanje previše obdarilo 
sklonošću filozofiranju, ne mogu odoljeti nametanju svog znanstveničkog 
naoružanja i tamo gdje nije od koristi. Sjećam se P. B. Medawarove 
primjedbe o privlačnosti “filozofije-fantastike" za “veliku skupinu ljudi 
koje često krasi književni i znanstvenički ukus, ali čije se obrazovanje 
izdiže daleko iznad njihove sposobnosti za analitičko promišljanje". 


* U svom predavanju “Svjetovi mikrokozmosa" iz 1988. godine 
razmatram zamisao o mozgu koji simulira svu pojavnost oko sebe. Još 
uvijek nisam na čistu može li nam takvo shvaćanje značajnije pomoći u 
razumijevanju same svijesti, no ne krijem zadovoljstvo što je ono privuklo 
pozornost Sir Karla Poppera, te ga on iznosi u svom predavanju o Darwinu. 
Filozof Daniel Dennett nudi teoriju svijesti koja dalje razvija metaforu 
kompjutorske simulacije. Da bismo razumjeli njegovu teoriju najprije 
moramo shvatiti dva tehnička pojma iz svijeta računala: pojam virtualnog 
stroja i razlikovanje serijskog od paralelnog procesora. Najprije moram 
objasniti te pojmove, premda preko reda. 


Računalo je stvarni stroj, to je hardver u kućištu. No, kadgod se izvodi 
neki program čini se kao da radi neki drugi, virtualni stroj. To je nekada 
vrijedilo za sva računala, no suvremena, “prema korisniku okrenuta“, 
računala osobito jasno predočuju to svojstvo. Dok ovo pišem, računala 
tvrtke “Apple Macintosh", po općem mišljenju, na tržištu prednjače po 
usmjerenosti prema korisniku. Svoj uspjeh duguju nizu programa koji od 
stvarnog metalnog stroja — čiji su mehanizmi, kao 1 kod svih drugih 
računala, odbojno zamršeni 1 ne baš u skladu s ljudskom intuicijom — čine 
da izgleda kao da se radi o nekoj drukčijoj vrsti stroja, virtualnom stroju, s 
isključivom zadaćom da bude u doticaju s mozgom i rukom čovjeka. 
Virtualni stroj pod nazivom Macintosh korisničko sučelje vidljivo je stroj. 
Ima tipke i sličice-ikone kao hifi uređaj. No, to je virtualni stroj. Tipke i 
sličice-ikone nisu od kovine ili plastike nego slike na zaslonu, a pritišćete 
ih i kližete pomicanjem virtualnog prsta po zaslonu. Kao ljudsko biće 
osjećate da sve imate pod nadzorom jer ste naviknuti prstima pomicati 


stvari oko sebe. Dvadesetipet godina sam se intenzivno bavio 
posvjedočiti da je rad na računalu Macintosh (i epigonima) bitno drukčije 
iskustvo od rada na ranijim računalima. Na takvom se računalu radi bez 
napora i prirodno, kao da je virtualni stroj produžetak tijela. Virtualni stroj 
u znatnoj mjeri pobuđuje vašu intuiciju tako da i ne morate listati po 
priručniku. 

Sada se moram osvrnuti na drugi temeljni pojam, koji treba posuditi iz 
računalne znanosti, a to je serijski i paralelni procesor. Današnja su 
digitalna računala pretežno serijski procesori. Imaju jednu središnju 
računsku jedinicu koja je jedno jedino grlo kroz koje moraju proći svi 
podaci za obradu. Serijski procesori, zbog brzine rada, obavljaju mnoge 
zadatke prividno istovremeno. Serijsko računalo nalikuje šahovskom 
majstoru koji “istovremeno" igra s dvadeset protivnika, ali ustvari kruži od 
jednog do drugog. Za razliku od šahovskog majstora, računalo kruži tako 
brzo i tiho od zadatka do zadatka da svaki korisnik ima privid uživanja 
isključive pažnje računala. Osnovno je, međutim, da računalo serijski 
poslužuje svoje korisnike. 


Nedavno su, zbog zahtjeva za sve vrtoglavijim brzinama izvođenja, 
stvoreni strojevi sa stvarno paralelnom obradom podataka. Jedan je takav i 
edimburško superračunalo, koje sam i sam nedavno imao priliku vidjeti. 
Sastoji se od paralelnog niza nekoliko stotina “transračunala", od kojih je 
svako po snazi jednak suvremenom stolnom računalu. Superračunalo radi 
tako da postavljenu zadaću podijeli na manje zadaće, koje se mogu zasebno 
rješavati, i upućuje ih prema skupinama transračunala. Transračunala 
preuzimaju zadatak, riješe ga, pošalju odgovor i prijave se za novu zadaću. 
U međuvremenu i ostale skupine transračunala šalju svoja rješenja, tako da 
superračunalo završi zadaću neusporedivo brže od normalnog serijskog 
računala. 


Rekoh da obično serijsko računalo može stvoriti privid rada paralelnog 
procesora “susretljivo“ kružeći dovoljno brzo po zadaćama. Mogli bismo 
reći da se tu radi o virtualnom paralelnom procesoru koji se smjestio na 
serijskom hardveru. Dennett misli da ljudski mozak radi na točno suprotan 
način. Hardver mozga je u osnovi paralelan, kao u slučaju edimburškog 
stroja. Softver mu je zamišljen tako da stvara privid serijske obrade: 
virtualni stroj za serijsku obradu zasjeo je na paralelno ustrojstvo. Bitno 
svojstvo subjektivnog iskustva mišljenja, prema Dennettu, je serijski 


(“jednastva-poslije-druge"), “joyceovski" tijek svijesti. On vjeruje da 
većina životinja nema to serijsko iskustvo pa mozak koristi izravno na 
urođen način paralelne obrade. Nesumnjivo je da i ljudski mozak izravno 
koristi svoje paralelno ustrojstvo za mnogo zadataka koji se moraju 
redovito obavljati radi održavanja zamršenog životnog stroja. No, ljudski je 
mozak razvio i virtualni softver da simulira privid serijskog procesora. Um 
je, sa svojim serijskim tijekom svijesti, virtualni stroj, “korisniku- 
naklonjen“ način doživljavanja mozga, isto kao što je “Macintosh User 
Interface" korisniku-naklonjen način doživljavanja fizičkog računala unutar 
sivog kućišta. 

Nije jasno zašto ljudima treba serijski virtualni stroj kad su druge vrste, 
čini se, posve zadovoljne svojim jednostavnim paralelnim strojevima. 
Možda ima nečeg bitno serijskog u težim zadacima koje nepromišljeni 
ljudski stvor mora obaviti, a možda je Dennett u krivu kad nas izdvaja od 
ostalih stvorenja. On, osim toga, vjeruje da je razvitak serijskog softvera 
uvelike kulturološka pojava, premda mi nije jasno zašto bi i to baš tako 
bilo. No, moram dodati i to, kako u vrijeme kad o tome pišem Dennettov 
rad još nije objavljen, da se moj zaključak temelji na sjećanju na njegovo 
predavanje o Jacobsenu održano u Londonu 1988. godine. Čitatelju 
savjetujem da se ne osloni na moj, nedvojbeno,  nesavršeni, 
impresionistički, možda čak i uljepšani prikaz, već da se posluži 
Dennettovim. 

Psiholog Nicholas Humphrey, također, razvija primamljivu pretpostavku 
da je možda razvoj sposobnosti simuliranja doveo do svijesti. U svojoj 
knjizi Unutarnje oko, Humphrey uvjerava da vrlo društvene životinje, 
poput nas i čimpanza, moraju postati izvanredni psiholozi. Mozak mora 
nadmudrivati i oponašati svijet oko sebe. No, taj je svijet mnogo 
jednostavniji u usporedbi sa samim mozgom. Društvena životinja živi u 
svijetu drugih, u svijetu mogućih spolnih partnera, protivnika, prijatelja i 
neprijatelja. Da bi se preživjelo i napredovalo u takvom svijetu, treba se 
izvještiti u predviđanju sljedećeg koraka tih pojedinaca. Prozrijeti što će se 
dogoditi u beživotnom svijetu neizmjerno je lakše u odnosu na predviđanje 
u društvenom svijetu. Diplomirani psiholozi baš i nisu tako vješti u 
predviđanju ljudskog ponašanja, jer to rade po znanstvenim načelima. 
Društvene jedinke služe se finim pomicanjem mišića lica i drugim 
profinjenim znakovima, te često zapanjujuće uspješno čitaju misli i 
naslućuju ponašanje. Humphrey vjeruje da se “prirodna psihološka? 


sposobnost vrlo razvila kod društvenih životinja, skoro kao posebno oko ili 
neki drugi složeni organ. “Unutarnje oko" je razvijeni društveno psihološki 
organ isto kao što je oko organ vida. 


Do sada mi se Humphreyevo umovanje čini uvjerljivim. On, nadalje, 
tvrdi da unutarnje oko radi pomoću samoispitivanja. Svaka životinja 
upućuje pogled unutra, prema svojim osjećajima i osjetima koji joj pomažu 
shvatiti osjećaje i osjete drugih bića. Psihološki organ radi pomoću 
samoispitivanja. Nisam baš siguran da se mogu složiti da nam to pomaže 
razumjeti svijest, no Humphrey je otmjen pisac, a knjiga mu je uvjerljiva. 


"" Sada ću se u najkraćem osvrnuti na bit pojma ESS (evolucijsko 
stabilna strategija). ESS je načelo kojim se jedinka uspješno bori protiv 
kopija same sebe. Objašnjava se na sljedeći način. Uspješna strategija 
prevladava u populaciji; zato teži suzbiti kopije same sebe; zato će biti 
uspješna samo ako sretno izbjegne kopije same sebe. Ovo tumačenje nije 
matematički točno kao definicija Maynarda Smitha i ne može je 
nadomjestiti jer je manjkavo. Ipak, prikladno je jer sadrži spoznajnu bit 
pojma ESS. 

Danas je razmišljanje prema ESS načelno raširenije među biolozima 
nego u vrijeme kad sam pisao ovo poglavlje. Sam je Maynard Smith sažeo 
sve spoznaje do 1982. godine u svojoj knjizi Evolucija i teorija igara. 
Geoffrey Parker, još jedan među vodećim istraživačima na tom polju, ima 
nešto noviji izvještaj. Robert Axelrod u djelu Evolucija kooperacije koristi 
teoriju ESS, no sada neću o tome, jer je moje novo poglavlje “Dobri momci 
stižu na cilj prvi“ velikim dijelom posvećeno objašnjenju Axelrodova djela. 
Poslije prvog izdanja ove knjige i sam sam pisao o teoriji ESS u članku pod 
naslovom “Dobra strategija ili evolucijsko dobra strategija" i dodatnim 
radovima na temu osa, koje ubodom paraliziraju svoj plijen i spremaju ga u 
gnijezdo iskopano u zemlji ili drvetu, o čemu i ovdje raspravljam nešto 
kasnije. 


"* Ova je tvrdnja, na nesreću, pogrešna. U ovom sam poglavlju bio 
ponovio pogrešku iz izvornika Maynarda Smitha i Pricea koju sam još 
produbio dosta glupom tvrdnjom da je odnos ponašanja istraživačko- 
osvetničko “blizu* načelu ESS (ako je neka strategija “blizu* načelu ESS 
onda ona nije ESS, pa će biti ugrožena). Površno gledajući, čini se da 
osvetnik utjelovljuje načelo ESS, jer u populaciji osvetnika najbolje prolazi 
takva strategija. No, i golub će u okviru populacije osvetnika isto tako 


dobro proći, jer se ne razlikuje po ponašanju od osvetnika. Golub se, dakle, 
može uvući u takvu populaciju. Problem se javlja nešto kasnije. J. S. Gale i 
velečasni L. J. Eaves izveli su dinamičku simulaciju na računalu, kojom su 
pratili evoluciju populacije odabranih životinja kroz velik broj naraštaja. 
Pokazali su da je stvarno načelo ESS u toj igri, zapravo, uravnotežena 
mješavina jastrebova i nasilnika. To nije jedina pogreška u ranim radovima 
o ESS, koja je isplivala na površinu ovakvom dinamičkom obradom. Još 
jedan lijep primjer za to moja je osobna pogreška o kojoj govorim u 
primjedbama iz poglavlja 9. 


* Još jedan slučaj, koji bi se mogao protumačiti proturječnim načelu 
ESS, zabilježen je u pismima čitatelja londonskih novina The Times gdje 
izvjesni James Dawson piše: “Nekoliko godina gledam kako galeb, koji 
zauzima povoljan položaj na koplju zastave, uvijek dozvoljava drugom 
galebu da sleti na tu motku bez obzira na veličinu dviju ptica. 

Najbolji primjer proturječne strategije, koji znam, su domaće svinje u 
Skinnerovom pregratku. Ta je strategija jednako stabilna kao i ESS, ali bi 
joj bolje pristajao naziv RSS (“razvojno stabilna strategija“), jer izbija 
tijekom životnog vijeka životinje a ne kroz evoluciju. U Skinnerovom 
pregratku životinja se sama hrani tako da nauči kako pritiskom na polugu 
automatski izbaciti hranu. Psiholozi rabe male Skinnerove pregratke za 
pokuse s golubovima ili štakorima koji brzo nauče pritiskati sitne poluge 
kako bi za nagradu dobili hranu. Svinje mogu naučiti istu stvar u razmjerno 
većem Skinnerovom pregratku s vrlo nezgrapnom polugom koju pomiču 
rilom (prije mnogo godina vidio sam dokumentarni film o tome i dobro se 
sjećam da sam umirao od smijeha). B. A. Baldwin i G. B. Meese 
uvježbavali su svinje u Skinnerovom svinjcu ali su dodali jedan novi 
moment. Poluga je bila na jednom kraju svinjca a hrana je dolazila na drugi 
kraj. Svinja je morala pokrenuti polugu, zatim odjuriti po hranu na drugi 
kraj svinjca a zatim se žurno vratiti do poluge i tako dalje. Ništa posebno u 
ovome, ali Baldwin i Meese su izvodili pokus s parovima svinja. U tom 
slučaju moguće je da jedna svinja izrabljuje drugu. Svinja “rob? jurila bi 
naprijed natrag i pomicala polugu. Svinja “gospodar sjedila bi kod valova 
i stalno jela. Parovi svinja su se, odista, ponašali po ovakvom stabilnom 
modelu “gospodar/rob“, jedna je svinja radila i jurila, a druga je pretežno 
jela. 


Sada o nečemu proturječnom. Pokazalo se da se podjela uloga 


“gospodar" i “rob" nije dogodila po očekivanom načelu. Kadgod je neki 
par svinja ustalio svoje ponašanje uvijek je uloga “gospodara" ili 
“izrabljivača" pripala onoj jedinki koja je sa svih ostalih stajališta bila 
podređena. Takozvani “rob*, odnosno svinja koja je sve radila, bila je, 
inače, nadmoćna. Onaj tko poznaje svinje očekivao bi, naprotiv, da će 
nadmoćna svinja zagospodariti situacijom i pojesti najviše hrane, a da će 
podređena svinja raditi kao rob i jedva nešto pojesti. 

Kako je došlo do tako proturječnog obrata? Sve je jasno kad počnete 
razmišljati u okvirima stabilnih strategija. Prestanimo taj slučaj promatrati 
kroz evoluciju, ostanimo u okviru životnog vijeka jedinke u kojem se i 
razvija odnos između dvije jedinke. Strategija “nadmoćna sjedi pokraj 
hrane, podređena radi s polugom" zvuči razumno, ali je nestabilna. 
Podređena svinja bi, pošto je pokrenula polugu, dojurila do valova, no tu bi 
zatekla nadmoćnu svinju u tlo ukopanih prednjih nogu i ne bi je nikako 
mogla istisnuti s tog mjesta. Podređena bi svinja uskoro odustala od 
upravljanja polugom, jer izostaje nagrada za taj rad. Sada pogledajte 
obrnutu strategiju “nadmoćna radi s polugom, podređena sjedi pokraj 
hrane“. Tako bi se postigla ravnoteža s proturječnim ishodom da podređena 
svinja dobije više hrane. Nužno je jedino da preostane nešto hrane za 
nadmoćnu svinju kad ona dođe s drugog kraja svinjca. Čim stigne, neće joj 
biti teško odgurnuti podređenu svinju s valova. Dokle god preostane i 
mrvica hrane, kao nagrada za rad, nadmoćna svinja neće odustati od rada s 
polugom i tako će nehotično toviti podređenu svinju. Podređena svinja, 
također, dobiva nagradu kad se lijeno naslanja na valov. Tako cijela 
“strategija — “nadmoćna se ponaša kao 'rob', podređena kao 'gospodar'“ 
— biva nagrađena i zato je stabilna. 


“ Ovom se rečenicom malo pretjeruje. Vjerojatno sam reagirao na 
prevladavajuće zanemarivanje ESS u radovima na području biologije, 
osobito u Americi, u vrijeme kad sam pisao prvo izdanje ove knjige. 
Primjerice, opširna Sociobiologija E.O.Wilsona uopće ne sadrži taj pojam. 
ESS više nije zapostavljen pojam pa mogu zauzeti razumnije, a manje 
evanđeosko, stajalište. Ustvari, ne morate rabiti jezik ESS ukoliko dovoljno 
bistro razmišljate. No, on je od velike pomoći za jasno sagledavanje, 
osobito u onim slučajevima — u stvarnosti to i jesu najčešći slučajevi — 
kad nedostaje iscrpno znanje genetike. Ponekad se kaže kako modeli ESS 
pretpostavljaju nespolno razmnožavanje, no takva tvrdnja stvara zabludu 


ako se tumači da je, nasuprot spolnom razmnožavanju, nespolno 
razmnožavanje potvrdna pretpostavka. Istina, modeli ESS ne zamaraju se 
pojedinostima genetičkog sustava. Umjesto toga, na neki neodređeni način 
predmijevaju da slično rađa slično. Takva je pretpostavka često primjerena. 
Njezina je neodređenost dobrodošla, jer usredotočuje misao na bitno, 
daleko od pojedinosti, kao što je genetska nadmoć, koje su obično 
nepoznate u nekim slučajevima. Razmišljanje po načelu ESS najkorisnije je 
u negativnoj ulozi; pomaže nam izbjeći teorijske pogreške koje bi nas 
mogle staviti na kušnju. 


“ Da bi se lakše objasnilo mjerenje srodništva poslužila je mala 
prijevara, odnosno pretpostavka da se govori o genu koji je rijedak u 
populaciji kao cjelini. Jedna je od glavnih Hamiltonovih zasluga što je 
pokazao da njegovi zaključci vrijede neovisno o tome radi li se o rijetkom 
ili uobičajenom genu. Pokazalo se da je takvo tumačenje teorije teško 
shvatiti. 


Mjerenje srodništva izvodi se na sljedeći način. Dva pripadnika iste 
vrste, pripadali oni istoj porodici ili ne, imaju više od 90 posto zajedničkih 
gena. O čemu, onda, govorimo kad kažemo da se srodništvo braće izražava 
omjerom 1/2 a između rođaka u prvom koljenu taj je omjer 1/8? To znači 
da braća imaju 1/2 zajedničkih gena iznad onih 90 posto (ili koliko je već 
točan postotak) koji su, ionako, zajednički svim jedinkama iste vrste. Svim 
pripadnicima iste vrste svojstveno je neko osnovno srodništvo koje postoji, 
ali u nešto manjem opsegu, i među pripadnicima različitih vrsta. Ljubav 
prema bližnjem očekuje se među jedinkama više razine srodstva od 
osnovnog, bez obzira na stupanj osnovnog srodstva. 


? O pasancu ništa nova, međutim svjetlo dana ugledale su neke 
neobične, nove činjenice o još jednoj skupini “klonirajućih" životinja — 
ušenjaka. Odavno je znano da se ušenjaci razmnožavaju nespolno i spolno. 
Spazite li roj ušenjaka na nekoj biljci vrlo je vjerojatno da su to pripadnici 
klona iste ženke, dok su na susjednoj biljci članovi drugog klona. Eto 
teorijski savršenih uvjeta za razvoj srodničke ljubavi prema bližnjem. 
Među ušenjacima nisu nađeni primjeri takve ljubavi sve do 1977. godine 
kada je Shigeyuki Aoki otkrio neplodne “vojnike* u jednoj japanskoj vrsti 
ušenjaka. Međutim, dogodilo se to malo prekasno da bi se bilo moglo 


uvrstiti u prvo izdanje ove knjige. Otada je Aoki nailazio na tu pojavu u 
brojnim vrstama i ima čvrste dokaze da se to svojstvo u najmanje četiri 
slučaja razvilo neovisno u nekoliko različitih skupina ušenjaka. 


Ukratko o Aokijevoj priči. Ušenjaci “vojnici anatomski su različita 
kasta, isto kao kaste u običnih društvenih kukaca, primjerice, mrava. To su 
ličinke koje ne sazrijevaju do kraja i zato su neplodne. Ne izgledaju niti se 
ponašaju kao njihove suvremenice ličinke nevojnici, ali su im genetski 
istovjetne. Vojnici su značajno veći od nevojnika; iz prednjeg dijela glave 
izbijaju im oštra ticala — oružje za borbu i ubijanje napadača. U toj borbi 
često pogibaju, ali ako i ostanu živi ipak ih je ispravno opisati kao genetski 
“dobročiniteljske“, jer su neplodni. 

Što se ovdje događa sa stajališta sebičnih gena? Aoki ne iznosi izričito 
što određuje koje će jedinke postati neplodni vojnici, a koje će se razviti u 
normalne rasplodne zrele organizme, no sa sigurnošću možemo reći da se 
radi o razlici u okolišu, a ne u genetici — bjelodano je to, jer se na bilo 
kojoj biljci nalaze genetski istovjetni neplodni vojnici i normalni ušenjci. 
Ipak, mora biti gena za sposobnost da pod utjecajem okoliša razvoj krene 
jednom od dvije staze. Zašto je prirodno odabiranje dalo prednost tim 
genima iako neki od njih završe u tijelu neplodnih vojnika pa se dalje niti 
ne prenose? Zato što su, zahvaljujući vojnicima, kopije tih istih gena 
očuvane u tijelu rasplodnih nevojnika. Načelo je isto kao 1 u svih 
društvenih kukaca (vidjeti poglavlje 10), samo što kod drugih društvenih 
kukaca, poput mrava ili termita, geni neplodnih “dobročinitelja? imaju 
samo statistički priliku pomoći kopijama sebe samih u rasplodnim 
jedinkama. Dobročiniteljski geni ušenjaka će sigurno, a ne samo statistički 
vjerojatno, imati tu mogućnost, jer su njihovi vojnici kloni rasplodnih 
sestara kojima služe. Aokijevi ušenjaci, na neki su način, najjasniji primjer 
iz živog svijeta koji govori o veličini Hamiltonovih pretpostavki. 

Smiju li se, onda, ušenjaci uvrstiti u zatvoreni klub istinski društvenih 
kukaca kojemu pripadaju mravi, pčele, ose i termiti? Entomolozi zastarjelih 
nazora glasovali bi protiv toga iz više razloga. Primjerice, ušenjaci nemaju 
dugovjeku maticu. Štoviše, one nisu ništa “društvenije" od stanica vašeg 
tijela jer su pravi klon. Može se reći da se zapravo jedna jedincata životinja 
hrani na biljci. Ona, samo slučajno, ima tijelo podijeljeno na fizički 
odvojene ušenjake, od kojih neke igraju obrambenu ulogu poput bijelih 
krvnih tjelešaca u ljudskom organizmu. “Istinski“ društveni kukci, prema 
tim entomolozima, surađuju iako nisu dio istog organizma, dok Aokijevi 


ušenjaci to čine jer upravo pripadaju istom “organizmu". Ne oduševljava 
me baš ovo semantičko objašnjenje. Izgleda mi, da dokle god razumijete 
što se zbiva u svijetu mrava, ušenjaka i ljudskih stanica, možete prisvojiti 
pravo nazvati ih kako vam drago, društvenim ili ne. Što se tiče mog 
mišljenja, imam razloga Aokijeve ušenjake radije nazvati društvenim 
bićima nego dijelovima jednog organizma. Klon ušenjaka ne posjeduje 
neka bitna svojstva jedinke koja biljna uš posjeduje. O tome govorim u 
Proširenom fenotipu u poglavlju pod naslovom “Ponovno otkrivanje 
organizma“, kao i u novonapisanom poglavlju ove knjige “Duga ruka 
gena“. 


" Letalni gen je onaj koji ubija svog nositelja. Recesivni letalni gen, 
poput svakog recesivnog gena, ne izražava taj učinak sve dok nije u 
dvostrukom broju. Recesivni letalni geni ne dolaze do izražaja, jer većina 
jedinki imaju samo jednu kopiju tog gena i nikad ne stradavaju od njegove 
štetnosti. Svaki je letalni gen rijedak, jer, dogodi li se da sretne kopiju sebe 
samog, ubija njezinog nositelja i tako se gubi. Ipak, postoji mnogo raznih 
tipova letalnih gena koji se mogu poigrati sa svakim od nas. Različite su 
procjene o broju takvih gena koji vrebaju iz pričuve ljudskih gena. U nekim 
se knjigama daje podatak o prosječno dva letalna gena po čovjeku. U 
nasumičnom spoju muškarca i žene njihovi letalni geni najvjerojatnije neće 
naći svoj par pa su njihova djeca izvan opasnosti. Sudbonosno je drukčiji 
slučaj spari li se brat sa sestrom ili otac sa kćeri. Koliko god da su moji i 
sestrini letalni recesivni geni rijetka pojava u širokoj populaciji, 
zabrinjavajuće je velika vjerojatnost da su to isti geni. Ukratko, svaki će od 
mojih letalnih recesivnih gena uzrokovati rađanje mrtvog ili ranu smrt 
djeteta koje bih imao sa svojom sestrom, i to u vjerojatnosti jedan prema 
osam. Usput govoreći jezikom genetike, umiranje u odrastanju je čak 
“smrtonosnije“ nego pri rađanju; mrtvorođenče ne potroši uzaludno toliko 
mnogo životnog vremena i snage svojih roditelja. S koje god ga strane 
promatrali, blisko rodoskvrnuće je više no pogubno. U sebi krije 
mogućnost propasti. Moguće je da je prirodno odabiranje glede 
izbjegavanja rodoskvrnuća isto toliko snažno kao i svako drugo odabiranje 
ustanovljeno u prirodi. 

Antropolozi, koji prigovaraju darvinističkim tumačenjima izbjegavanja 
rodoskvrnuća, možda i ne shvaćaju da se suprotstavljaju izrazito 
darvinističkom primjeru. Njihovi su razlozi ponekad tako slabašni da ih 


moraju očajnički braniti. Obično govore, primjerice: “Da je darvinističko 
odabiranje stvarno u nas ugradilo nagonsku odbojnost prema rodoskrvnuću, 
ne bismo ga morali zabranjivati. Ono je još neprihvatljivije, jer rodoskvrna 
požuda postoji u ljudi. Zato protivljenje rodoskvrnuću ne može biti 
'biološkog', nego je izrazito 'društvenog' porijekla." Ovaj prigovor vrijedi 
koliko i sljedeći: “Automobil ne treba imati bravu na prekidaču za paljenje, 
jer je ima na vratima. Iz toga proizlazi da brava na upaljaču ne služi protiv 
provale nego ima, valjda, obredno značenje!" Antropolozi vole i 
naglašavati da različite kulture imaju različite zabrane, odnosno različito 
određivanje pojma srodništva. Oni drže da i to umanjuje vrijednost 
darvinističke težnje da objasni izbjegavanje rodoskrvnuća. No, može se isto 
tako reći da spolna želja ne može biti darvinistička prilagodba, jer se 
kulture razlikuju i po omiljenim položajima pri sparivanju. Meni se čini 
vrlo vjerodostojnim da se izbjegavanje rodoskvrnuća u ljudi, u ništa slabijoj 
mjeri nego u životinja, pojavilo kao posljedica snažnog darvinističkog 
odabiranja. 

Nije samo štetno sparivanje genetski bliskih rođaka. Prevelika 
udaljenost u srodstvu može, također, biti loša zbog genetske 
nepodudarnosti među pasminama. Nije lako predvidjeti gdje je zlatna 
sredina. Smije li se sparivati s rođakom u prvom, drugom ili trećem 
koljenu? Patrick Bateson je potražio odgovor na primjeru japanske 
prepelice. U pokusu izvedenom u takozvanom “amsterdamskom sklopu? 
ptice su mogle birati pripadnike suprotnog spola poredane u majušnim 
izlozima. Prvi su im se rođaci više sviđali i od braće i od nesrodnih ptica. 
Daljni su pokusi pokazali da će mlada prepelica zapamtiti osobine svojih 
prijatelja iz ranih dana, pa će kasnije u životu birati za spolne partnere 
njima slične, no ne previše. 

Izgleda da prepelica izbjegava rodoskrvnuće zbog unutarnje odsutnosti 
želje prema onima s kojima je odrasla. Druge životinje to čine jer poštuju 
zakone zajednice, odnosno nametnuta pravila udaljavanja od čopora. Mladi 
mužjaci lavova bježe iz roditeljskog čopora, u kojem ih privlače mlade 
rođakinje, i razmnožavaju se samo ako uspiju prodrijeti u drugi čopor. 
Mlade ženke iz zajednica čimpanza i gorila odlaze u druge čopore tražiti 
mužjake. Oba primjera ponašanja, kao i običaji u prepelica, znani su u 
raznim kulturama i naše vrste. 


* Opće je poznato da su jednojajčani blizanci teorijski jedan drugom 


genetski vrijedni isto koliko i svaki od njih sam sebi. To vrijedi isključivo 
za dokazano jednojajčane blizance. Isto vrijedi i za dokazano monogamnu 
majku, što i nije tako dobro poznato. Ako zasigurno znate da će vaša majka 
i dalje rađati djecu samo s vašim ocem, ona će za vas biti genetski vrijedna 
isto kao i blizanac, ili vi sami sebi. Zamislite da ste stroj za proizvodnju 
potomstva. Vaša monogamna majka je, u tom slučaju, stroj za proizvodnju 
vaše braće, a braća su za vas genetski vrijedna isto toliko koliko i vaše 
osobno potomstvo. Naravno, pri tome zanemarujemo niz svrsishodnih 
promišljanja. Primjerice, vaša je majka starija od vas, a daje li joj to 
prednost — u odnosu na vas u vezi s budućim razmnožavanjem — ne može 
se procijeniti po nekom općem pravilu. 

Bitna je pretpostavka da vaša majka nastavi rađati djecu samo s vašim 
ocem, a ne i s nekim drugim muškarcem. Sustav sparivanja u našoj vrsti 
određuje do koje mjere se u vašu majku može pouzdati da se ispuni ta 
pretpostavka. Pripadate li vrsti u kojoj je uobičajeno mijenjanje partnera, 
očito da ne možete biti sigurni da će svo majčino potomstvo biti vaša prava 
braća. Čak i u savršeno monogamnim uvjetima ima jedan bjelodano 
nezaobilazan razlog koji vašoj majci oduzima prednost u odnosu na vas. 
Može se dogoditi da vaš otac umre. Ako vam je otac mrtav, vaša majka, i 
uz najbolju volju, ne može nastaviti rađati njegovu djecu, zar ne? 


Ipak, činjenica je da može. Teorija o rodbinskom odabiranju bavi se 
okolnostima pod kojima se to događa. Kao sisavci, navikli smo da iza 
sparivanja slijedi rađanje poslije određenog, razmjerno kratkog, 
vremenskog razmaka. Muškarac može postati otac i poslije smrti, ali ne 
nakon više od devet mjeseci (ako izuzmemo duboko smrznute sperme iz 
banke sperme). Međutim, kod nekih skupina kukaca ženke čitav život 
čuvaju u svom tijelu spermu kojom oplođuju jajašca još dugi niz godina 
poslije smrti mužjaka. Ako ste pripadnik takve vrste možete stvarno biti 
vrlo sigurni da će vaša majka za vas biti i dalje genetski isto tako vrijedna 
kao i vi sami sebi. Ženka mrava pari se samo za vrijeme jednog jedinog 
svadbenog leta na početku života. Tada izgubi krila 1 više se nikad ne pari. 
U mnogih mravljih vrsta ženke se pare nekoliko puta za tog svadbenog leta. 
No, ako slučajno pripadate onoj vrsti čije su ženke uvijek monogamne, 
zacijelo možete svoju majku smatrati, u najmanju ruku, isto genetski 
vrijednom za vas kao što ste sami sebi. Ako ste mladi mrav, a ne mladi 
sisavac, u velikoj ste prednosti, jer nije važno je li vam otac mrtav (gotovo 
redovito jest!). Tada možete biti dosta sigurni da je očeva sperma živa i da 


vam majka i dalje može rađati pravu braću. 


Iz svega proizlazi da je vrijedno obratiti osobitu pozornost na vrste čije 
ženke čuvaju spermu cijeli život, zanima li nas evolucijsko porijeklo 
bratske ljubavi i pojava kao što su kukci vojnici. U poglavlju 10 govorim o 
iznimnoj genetskoj osebujnosti — haplodiploidnosti - koja je odgovorna za 
visok stupanj društvenosti u mrava, pčela i osa. Pretpostavljam da 
haplodiploiditet nije jedini preduvjet za takvo ponašanje. Čuvanje sperme 
cijelog života mogao bi biti bar podjednako važan činitelj. Zahvaljujući 
tome, u savršenim uvjetima bi majka mogla biti genetski vrijedna i biti od 
“dobročiniteljske“ pomoći kao i pravi blizanac. 


“* Zarumenio sam se od stida radi ove primjedbe. Tek sam kasnije 
saznao da antropolozi, ne samo što imaju što reći o “ujak-učinku? nego već 
godinama samo o tome i govore! Antropolozi već desetljećima znaju da u 
mnogim kulturama postoji učinak, koji sam ja “predskazao", kao 
iskustvena činjenica. Štoviše, kad sam iznosio hipotezu da “u društvu s 
visokim stupnjem bračne nevjere ujak može djetetu biti pouzdaniji srodnik 
nego “otac", onda sam, nažalost, previdio činjenicu da je Richard 
Alexander već bio objavio istu pretpostavku (napomena o tome uvrštena je 
u kasnije tiskano prvo izdanje ove knjige). Ovu hipotezu je s uspješnim 
rezultatom, uz ostale, provjeravao i sam Alexander, rabeći brojčane 
podatke iz antropološke literature. 


“* Robert Trivers, čiji su me radovi iz ranih sedamdesetih najviše 
nadahnuli za pisanje prvog izdanja ove knjige i čijim zamislima obiluje 
poglavlje 8, napokon je objavio vlastitu knjigu Društvena evolucija. 
Preporučujem je, ne samo zbog sadržaja nego i radi stila pisanja koji zrači 
jasnim promišljanjem, akademskom točnošću s upravo toliko antropološke 
neodgovornosti koliko dostaje za zadirkivanje razmetljivaca i duhovito 
skretanje u vlastiti život. Ne mogu odoljeti da navedem nešto od toga, a 
vrlo je karakteristično. Trivers opisuje svoje uzbuđenje dok je u Keniji 
promatrao odnos između dva suparnički raspoložena mužjaka pavijana: 
“Još je jedan razlog za moje uzbuđenje — moje poistovjećivanje s 
Arthurom. Arthur je krasan mladi mužjak u najboljoj dobi..." Temu o 
sukobu roditelji-potomstvo Trivers je dopunio u novom poglavlju. Njegov 
rad iz 1974. godine gotovo da i ne iziskuje dopuna, izuzev primjera za neke 
nove činjenice. Teorija je izdržala provjeru vremena. Iscrpniji matematički 


i genetički modeli potvrđuju da Triversovi, pretežno verbalni, dokazi 
proizlaze iz suvremene darvinističke teorije. 


2 U svojoj knjizi Darvinizam i ljudski poslovi (1980.) Alexander 
velikodušno priznaje da je bio u krivu kad je tvrdio da činjenica što u 
sukobu roditelji-potomstvo pobjeđuju roditelji, proizlazi nesumnjivo iz 
osnovnih darvinističkih pretpostavki. Meni se čini da bi se njegova teza, da 
roditelji uživaju nerazmjernu prednost prema svom potomstvu u borbi 
generacija, mogla potkrijepiti jednim drukčijim dokazom, kojeg sam našao 
kod Erica Charnova. 

Charnov piše o društvenim kukcima i porijeklu neplodnih kasta, no 
njegova se tvrdnja može proširiti 1 na druge vrste, pa ću to sada i učiniti. 
Pogledajte mladu ženku neke monogamne vrste, ne nužno kukaca, na pragu 
zrelosti. Ona dvoji treba li otići i pokušati stvoriti svoj porod ili ostati u 
roditeljskom gnijezdu i pomoći u podizanju mlađe braće i sestara. Zbog 
pravila razmnožavanja u njenoj vrsti, ona je sigurna da će joj njezina majka 
rađati pravu braću i sestre još mnogo godina. Po Hamiltonovom 
razmatranju ta su braća za nju općenito “vrijedna* kao što bi bilo i njezino 
vlastito potomstvo. Što se tiče genetske, srodnosti mladoj će ženki biti 
svejedno koji put izabrati, njoj je posve isto, odlazi li ili ostaje. No, 
njezinim roditeljima nikako nije svejedno što će ona učiniti. Njezina bi 
stara majka morala birati između unuka i djece. Genetski govoreći, nova su 
djeca dvostruko vrednija od novih unuka. Kad govorimo o sukobu između 
roditelja 1 djece oko toga trebaju li djeca otići ili ostati i pomagati u 
roditeljskom gnijezdu, Charnovljevo je mišljenje da je taj sukob utrka 
jednog trkača iz jednostavnog razloga što samo roditelji vide u tome neki 
sukob! 


Taj sukob možemo usporediti i s utrkom dva trkača, od kojih jedan 
dobiva 1000 funti ako pobijedi, a njegov protivnik isto toliko bez obzira tko 
pobijedi. Očekivali bismo da će se prvi trkač više truditi i da će, ako su 
obojica u podjednakoj formi, vjerojatno pobijediti. Charnovljevo mišljenje 
je uvjerljivije nego potonja usporedba, jer cijena iscrpljivanja u utrci nije 
tako velika da bi obeshrabrila mnoge ljude, bili oni novčano nagrađeni ili 
ne. Ovakvi olimpijski ideali prevelika su raskoš za darvinističke igre: napor 
u jednom smjeru uvijek znači i gubitak u drugom. Što se više truda ulaže u 
bilo koju utrku kao da je, zbog iscrpljenosti, manje nade za pobjedu u 
budućim utrkama. 


Ne možemo uvijek predskazati ishod darvinističkih igara, jer se uvjeti 
mijenjaju od vrste do vrste. No, promotrimo li samo bliskost genetskog 
srodništva uz pretpostavku monogamnog sustava parenja (u kojem je 
sigurno da kći ima pravu braću), za očekivati je da će stara majka uspjeti 
nagovoriti “mladu odraslu kćer da ostane i pomaže. Za majku je to čist 
dobitak a kći se neće odupirati majčinoj želji, jer joj je genetski svejedno 
koju će mogućnost odabrati. 

Nužno je još jedanput naglasiti da su “ostali uvjeti jednaki“. Pa i kad 
nisu, a obično je tako, Charnovljevo promišljanje koristi Alexanderu i 
svima, koji zagovaraju teoriju o roditeljskom nagovaranju. U svakom 
slučaju, Alexanderovi praktični dokazi u prilog pobjede roditelja — 
roditelji su veći, jači i slično — dobro su prihvaćeni. 


* Isticanje razlike u veličini spermija i jajašca, kao polazišta za različite 
uloge spolova, navodi na pogrešan zaključak. Iako je samo jedan spermij 
malen i ne vrijedi mnogo, nikako se ne može potcijeniti važnost 
proizvodnje milijuna spermija koje onda treba uspješno unijeti u ženku 
nakon pobjede u borbi s drugim mužjacima. Draži mi je sljedeći pristup u 
tumačenju temeljne različitosti mužjaka i ženke. 

Za početak, uzmimo dva spola koji nemaju razlikovne osobine mužjaka 
i ženki. Nazovimo ih neodređenim imenima A i B i odredimo da u svakom 
parenju sudjeluje jedna A i jedna B jedinka. Svaka će se životinja, bila ona 
A ili B, naći pred izborom. Ako vrijeme i snagu troši u borbi sa 
suparnicima, nedostajat će joj za zbrinjavanje djece i obrnuto. Svaka će 
životinja morati podijeliti svoje napore kako bi zadovoljila obje potrebe. 
Želim reći da će A jedinke možda drukčije raspodijeliti svoje snage nego B 
jedinke, a kad se to dogodi može doći do produbljivanja međusobnih 
razlika. 


Pretpostavimo sada da se od samog početka dva spola A i B međusobno 
razlikuju po tome isplati li im se više uložiti u djecu ili u borbu (“borba* 
će ta razlika biti neznatna, jer moja je pretpostavka da mora rasti. Recimo 
da u početku A jedinke daju veći doprinos u razmnožavanju nego u 
roditeljskoj ulozi: s druge strane, B jedinke nešto više pridonose kao 
roditelji nego u borbi za raznolikost svoje uspješnosti u razmnožavanju. To 
znači da iako neka A jedinka ima koristi u ulozi skrbnog roditelja, razlika 
između uspješnog i neuspješnog brižnog roditelja u A jedinki manja je nego 


razlika između njihovog uspješnog i neuspješnog borca. Obrnuto je u 
slučaju B jedinki. Tako će uz zadani trud A jedinke biti zadovoljnije boreći 
se, dok će B jedinke vjerojatno više usrećiti povlačenje iz borbe i 
priklanjanje roditeljskoj brizi. 

U kasnijim će se naraštajima A jedinke boriti malo više od svojih 
povećava razlika u borbenosti između najboljih i najlošijih A jedinki, a 
razlika u roditeljskoj brizi smanjuje. Tako A jedinka sve više dobiva 
borbom, a sve manje u roditeljskoj ulozi. Upravo obrnuto vrijedi za B 
jedinke u nadolazećim naraštajima. Ključna je misao u svemu ovome da će 
se mala početna razlika među spolovima sama po sebi nastaviti povećavati: 
odabiranje počinje s neznatnom prvotnom razlikom, koja se sve više 
produbljuje, da bi na kraju A jedinke postale mužjaci, a B jedinke ženke. 
Prvotna razlika je dovoljno mala da se može pojaviti slučajno. 
Najvjerojatnije ni prvotni uvjeti, u kojima su nastajali spolovi, nisu bili 
istovjetni. 

Primjećujete da je ovo u skladu s teorijom o ranom razdvajanju 
primitivnih gameta u spermija i jajašca, koja potječe od Parkera, Bakera i 
Smitha, a razmotrena je na stranici 167. Netom iznesena rasprava je 
općenitija. Razdvajanje u spermije i jajašca samo je jedno gledanje na 
temeljno razdvajanje uloga spolova. Umjesto da krenemo od razdvajanja na 
spermije i jajašca kao prvotnog događaja i raščlanjujemo svako svojstvo 
mužjaka i ženke unatrag do prapočetka, imamo raspravu koja na isti način 
može protumačiti razdvajanje u spermije i jajašca i sve ostale pojave. Treba 
samo pretpostaviti postojanje dva spola koja se međusobno pare; ništa više 
ne moramo znati o tim spolovima. Krećući od tako oskudne pretpostavke 
očekujemo da će dva spola, koliko god bili prvotno jednaki, razvijati 
suprotne, ali upotpunjujuće vještine u održavanju vrste. Razdvajanje 
spermija i jajašaca je samo znak jednog općeg razdvajanja, a ne i uzrok. 


* Dodiplomski rad Tamsina Carlislea o ribama provjerio je Mark Ridley 
u okviru jednog iscrpnog izvještaja na temu brižnog roditeljstva u cijelom 
životinjskom carstvu. Njegov je rad zadivljujući tour de force, čiji su 
počeci, poput Carlisleove postavke, u njegovoj studentskoj zadaći koju je 
pisao za mene. Nažalost, njegovi nalazi nisu išli u prilog ove pretpostavke. 


* A. Fisher je svoju teoriju bijega u spolnom odabiranju iznio vrlo 
sažeto, a R. Lande i ostali su je matematički obradili. To je vrlo težak 
zadatak, no može se objasniti 1 nematematičkim izrazima ako mu se 
pokloni dovoljno prostora. Potrebno je cijelo poglavlje i ja sam mu ga 
posvetio u Slijepom uraru (poglavlje 8) i zato ništa više o tome na ovom 
mjestu. 


Umjesto toga pozabavit ću se jednim problemom u spolnom odabiranju, 
kojeg nikad nisam dovoljno naglašavao u svojim knjigama. Kako se 
održava potrebna raznolikost? Darvinističko odabiranje počiva na obilju 
genetske raznolikosti. Recimo da želite uzgojiti kuniće sa sve duljim ušima. 
U početku ćete uspjeti. Prosječni divlji kunić ima uši srednje duljine 
(naravno, u svijetu kunića; one će za naša mjerila biti vrlo duge). Nekoliko 
će kunića imati uši kraće od prosječnih, a nekoliko njih dulje. Uzgajanjem 
samo onih kunića koji imaju najdulje uši uspjet će vam povećati prosječnu 
duljinu ušiju u kasnijim naraštajima. No, ne zadugo. Nastavite li uzgajati 
samo kuniće s najduljim ušima doći će vrijeme kad nema više nužne 
različitosti. Svi će kunići imati “najdulje" uši i evolucija će se zaustaviti. U 
prirodnoj evoluciji to se ne događa jer okoliš pretežno neće ustrajati na 
odabiranju u jednom smjeru. 

“Najbolja? duljina svakog pojedinog dijela tijela životinje neće biti 
“malo veća od sadašnjeg prosjeka, koliki god on bio". Najvjerojatnije će 
najbolja duljina biti određene veličine od otprilike osam centimetara. No, 
spolno odabiranje može imati zbunjujuće svojstvo da stalno povećava 
“optimum". Ženkama bi se mogli sviđati mužjaci sa sve većim ušima, bez 
obzira na njihovu sadašnju dosta veliku duljinu. Tako bi se raznolikost 
mogla ozbiljno ugroziti. Znamo, međutim, da se spolno odabiranje 
uspješno odvija; vidimo da ima i pretjerano velikih ukrasa mužjaka. Javlja 
se, dakle, proturječnost koju bismo mogli nazvati paradoksom nestajanja 
raznolikosti. 


Landeovo objašnjenje za tu proturječnost je mutacija. Po njegovom će 
mišljenju uvijek biti dovoljno mutacija za podgrijavanje odabiranja. Prije 
se u to sumnjalo zato što se promišljalo u okviru jednog po jednog gena: 
brzina mutacije u jednoj genetskoj jedinici je premalena da bi se njome 
mogao objasniti paradoks nestajanja raznolikosti. Lande podsjeća da na 
“repove*" i druge dijelove, na kojima se temelji spolno odabiranje, djeluje 
beskrajno velik broj različitih gena - “poligena" — čiji se učinci zbrajaju. 
Štoviše, napredovanjem evolucije najhitniji će biti promjenljivi skup 


poligena: novi getu ulazit će u pojedini skup, istisnut će stare gene i tako 
djelovati na različitost “duljine repa". Mutacija zahvaća taj veliki 
promjenjivi skup gena i tako paradoks nestajanja raznolikosti i sam nestaje. 


W.D.Hamilton ima drukčije tumačenje. Za njega se sve može objasniti 
“nametnicima*. Vratimo se ušima kunića. Za pretpostaviti je da najbolja 
duljina ušiju ovisi o raznim zvučnim činiteljima. Nema osobitog razloga 
očekivati da će nove naraštaje pratiti stalna promjena zvučnih činitelja u 
bilo kojem smjeru. Najbolja duljina ušiju kunića možda neće biti 
bezuvjetno postojana, ali nije vjerojatno da bi odabiranje moglo 
napredovati u jednom smjeru toliko da bi odlutalo izvan dosega djelovanja 
sustava gena koji održavaju raznolikost. Zato nema paradoksa nestajanja 
raznolikosti. 

Promotrimo, sada, okoliš koji se snažno mijenja po utjecajem 
nametnika. U okolišu, koji obiluje nametnicima, odabiranje napreduje u 
smjeru razvijanja otpornosti prema njima. U prirodnom  odabiranju 
prednost će imati jedinke kunića koje su najmanje osjetljive na nametnike 
iz okoliša. Najhitnije je što to neće biti uvijek isti nametnici. Kuga dolazi i 
prolazi. Danas je tu miksomatoza, iduće godine crna kuga u kunića, iza 
toga AIDS u kunića i tako dalje. Za otprilike deset godina ponavlja se novi 
krug bolesti počevši s miksomatozom i tako u nedogled. Događa se i da se 
sam virus miksomatoze mijenja tako da prkosi svakoj prilagodbi kunića. 
Hamilton opisuje krug protuprilagodbe i protuprotuprilagodbe do beskraja, 
iživljavajući se u usavršavanju definicije “najboljeg kunića. 

Konačni rezultat pokazuje da postoji bitna razlika između prilagodbe za 
otpornost prema bolestima i prilagodbe na fizički okoliš. “Najbolja"? duljina 
nogu kunića može biti stalna veličina, ali nema takve određenosti kad se 
radi o “najboljem" kuniću u pogledu otpornosti prema bolestima. S 
promjenom sada najopasnije bolesti mijenjat će se i sada “najbolji kunić. 
Jesu li nametnici jedina sila odabiranja koja djeluje na taj način? Što je, 
primjerice, s odnosom grabežljivac-plijen? Po Hamiltonu u osnovi nema 
razlike, osim što se taj odnos ne mijenja tako brzo kao većina nametnika. U 
nametnika, češće no u grabežljivaca ili plijena, protuprilagodbama upravlja 
stalna mijena skupova gena. Na cikličkim promjenama, koje izazivaju 
nametnici, Hamilton temelji svoju veliku teoriju o razlogu postojanja 
spolova. No, ovdje nas nametnici zanimaju samo radi rješenja paradoksa 
nestajanja raznolikosti u spolnom odabiranju. Hamilton vjeruje da je 
nasljedna otpornost prema bolestima u mužjaka odlučujuće mjerilo po 


kojem ih ženke biraju. Bolest je tako snažna pokora da će ženkama vrlo 
koristiti sposobnost da je otkriju kod mužjaka. Ženka, koja se ponaša kao 
dobar dijagnostičar, izabire samo najzdravijeg mužjaka i tako osigurava 
zdrave gene za svoju djecu. Kako se pojam “najboljeg kunića? stalno 
mijenja, ženka će uvijek morati po nečemu birati mužjaka. Uvijek će biti 
“dobrih* i “loših" mužjaka. Neće se dogoditi da svi postanu “dobri“ nakon 
više naraštaja odabiranja, jer će se do tada i nametnici promijeniti pa se 
pojam “dobrog? kunića opet mijenja. Geni za otpornost prema jednom soju 
virusa miksomatoze neće pomoći obraniti od novoga, mutiranog soja. Sve 
se to ponavlja u nedogled. Nametnici nikad ne popuštaju, pa ni ženke ne 
smiju popustiti u nemilosrdnoj potrazi za zdravim mužjacima. 

Kako mužjaci odgovaraju na liječničko pretraživanje koje provode 
ženke? Mogu li geni, koji će lažno prikazati dobro zdravlje, dobiti 
prednost? U početku možda da, no odabiranje će onda na ženke djelovati 
tako da izoštri njihove dijagnostičke sposobnosti kojima će prepoznavati 
uistinu zdrave mužjake. Hamilton vjeruje da ženke postaju tako dobri 
liječnici koji prisiljavaju mužjake da ne kriju svoje slabosti, ako ih uopće 
kriju. Pretjerano spolno isticanje u mužjaka istinski je znak zdravlja. 
Evolucija kod mužjaka teče tako da ženke mogu lakše uočiti da su zdravi 
— ako jesu. Istinski zdravi mužjaci sa zadovoljstvom izražavaju tu 
činjenicu. Oni, koji nisu zdravi, naravno, to ne mogu, no što im je činiti? 
Ako ne pokušaju pokazati svjedodžbu o zdravlju, ženke će zaključiti 
najgore moguće. Usput, cijela analogija s liječnicima mogla bi odvesti na 
krivi zaključak da ženke zanima liječenje mužjaka. Njih jedino zanima 
dijagnoza, a to nije dobročiniteljska pobuda. Zato nije više nužno 
ispričavati se za metafore kao što su “poštenje* i “zaključivanje. 

No, vratimo se temi isticanja. Ženke kao da prisiljavaju mužjake da 
razviju kliničke toplomjere koji će im stalno viriti iz usta, kako bi ih ženke 
mogle očitati. Što bi mogli biti ti “toplomjeri"? Sjetite se napadno dugog 
repa u mužjaka rajske ptice. Već smo upoznali Fisherovo otmjeno 
objašnjenje za otmjeni mužjakov ukras. Hamiltonovo tumačenje u cijelosti 
će se vjerojatno zamazati kad imaju proljev. Zele li sakriti činjenicu da 
imaju proljev najbolje bi bilo izbjeći imati dugi rep. Isto tako ako žele 
objaviti činjenicu da ne pate od proljeva najuvjerljiviji će biti vrlo dugi rep. 
Tako će biti upadljivije da je rep čist. Ako je rep skromne duljine, ženke 
neće moći vidjeti je li čist i zaključit će najgore. Hamilton se ne bi želio 


sramotiti ovakvim objašnjenjem o repu rajske ptice, no to je dobar primjer 
za onakvo objašnjenje kakvo se njemu sviđa. 

Usporedio sam ženke s liječnicima-dijagnostičarima, a mužjacima dao 
lak zadatak da zbijaju šale s “toplomjerima“". Razmišljajući o drugim 
dijagnostičkim pomagalima, kao što je tlakomjer i stetoskop, nehotično 
sam počeo umovati o spolnom odabiranju u ljudi. Ukratko ću iznijeti neka 
promišljanja, koja su više ugodna nego vjerodostojna. Najprije o tome 
Zašto je čovjek izgubio kost u spolovilu. Ukrućeni ud može biti tako tvrd i 
ukočen da se u šali izražava nevjerica da u njemu nema kosti. Ustvari, 
mnogi sisavci zaista imaju baculum ili udnu kost, koja potpomaže 
ukrućivanje. Štoviše, nalazimo je i u naših rođaka majmuna, a ima je i naš 
najbliži rođak čimpanza, ali je ona u njega slabašna kao da napušta svoj 
razvojni put. Primjetna je težnja k smanjenju kosti u majmuna: potpuno ju 
je izgubila samo naša i nekoliko majmunskih vrsta. Tako smo se riješili 
kosti, koja je našim životinjskim precima olakšavala postići lijepi kruti ud. 
Umjesto toga, moramo se pouzdati u hidraulički sustav, koji se pokazao 
kao skup i zaobilazan put. Znano je da ukrućivanje može i zakazati, što je 
loše, najblaže rečeno, po genetki uspjeh mužjaka u divljini. Što je najbolji 
lijek? Naravno, kost u udu. Zašto se onda nije razvila u nas? Napokon 
jedanput biolozi iz stroja “uskogrudnih" neće moći policijski kliknuti: 
“Nužna promjena se jednostavno nije mogla dogoditi." Donedavna naši su 
preci imali baš tu kost, a mi smo je izgubili, jer je netragom nestala. Zašto? 


Ukrućivanje kod ljudi postiže se isključivo navadom krvi. Nažalost, ne 
možemo čvrstoću ukrućivanja uspoređivati s “tlakomjerom*" kojim ženke 
procjenjuju zdravlje mužjaka. Nismo obvezni upotrijebiti samo tu 
metaforu. Ako je, iz bilo kojeg razloga, izostanak ukrućivanja rano 
upozorenje na loše tjelesno ili duševno zdravlje, onda se ovaj prikaz uklapa 
u teoriju. Rekli smo da ženke trebaju neki pouzdani oslonac za dijagnozu. 
Pri redovitom liječničkom pregledu ne provjerava se ukrućivanje, liječnici 
više vole da im isplazite jezik. No, izostanak ukrućivanja jedan je od prvih 
znakova šećerne bolesti 1 nekih živčanih bolesti. Daleko češće je to 
posljedica psiholoških činitelja — depresije, tjeskobnosti, stresa, 
pretjeranog rada, nesigurnosti i svega toga zajedno. (Možda se i u prirodi 
mužjacima događa da budu potišteni zbog nedovoljno “snage. Kod nekih 
je majmuna ukrućeni ud čak znak prijetnje.) Nije nemoguće da se 
prirodnim odabiranjem unapređuje vještina dijagnosticiranja tako da ženke 
mogu, iz napetosti i izgleda uda, mnogo doznati, o zdravlju mužjaka i 


njegovoj snazi da prevlada stres. No, ima jedna prepreka! To je kost u udu, 
koju imaju i ne pretjerano zdravi i snažni. Tijekom odabiranja ženke su 
prisilile mužjake da izgube kost, kako bi bez teškoća mogle procijeniti 
njihovo zdravlje, jer će se samo istinski zdravi i jaki mužjaci odlikovati 
snažnim ukrućenjem. 


Nešto je možda ipak prijeporno. Prigovor bi mogao biti, kako su ženke 
razlikovale krutost kosti od hidrauličkog tlaka, kad su usmjeravale 
odabiranje? Na početku smo rekli da je ukrućeni ud u ljudi čvrst kao kost. 
Sumnjam da se ženke moglo lako prevariti. One su, također, bile izložene 
odabiranju, ali u smjeru uspješnijeg procjenjivanja, a ne gubitka kosti. Ne 
zaboravite da ženke znaju kako izgleda neukrućeni ud, a razlika je napadna. 
Kosti ne mogu izgubiti napetost. Dojmljiva dvojaka pojavnost uda, možda 
jamči vjerodostojnost hidrauličkog sustava kao znaka zdravlja. 


Na redu je “stetoskop". Promotrimo još jednu čuvenu nepriliku iz 
bračnog kreveta, hrkanje. Danas je to samo jedna društveno neugodna 
pojava, a nekoć pitanje života ili smrti. Usred mirne noći hrkanje može biti 
osobito glasno. Moglo je privući razbojnike iz daljine. Zašto onda mnogi 
ljudi hrču? Zamislite skupinu naših predaka iz pleistocena zaspalih u špilji. 
Muškarci hrču, svaki svojim tonom, a žene budne i samo slušaju (mislim 
da je istina da muškarci češće hrču). Otkrivaju li to muškarci ženama 
pojačane stetoskopske signale o svom zdravlju? Može li način i boja zvuka 
hrkanja otkriti stanje zdravlja dišnog sustava? Ne želim reći da ljudi hrču 
samo kad su bolesni. Hrkanje je poput slobodne radiofrekvencije koja 
jednolično zuji; ono je jasan signal moduliran na dijagnostički osjetljiv 
način stanjem nosa i grla. Možda stoji mišljenje da se ženama više sviđa 
jasna svirka trube iz prohodnih bronhija od virusom zahuktalog hrkanja, no 
priznajem, teško mi je povjerovati da ga dobro prihvaćaju. Znano je da ni 
osobna intuicija nije pouzdana. Možda bi neka liječnica, koja pati od 
nesanice, mogla provesti istraživanje o tome, a bilo bi zgodno da, usput, 
provjerava i onu drugu teoriju. 


Ne treba preozbiljno shvatiti ova dva razmišljanja, potkrijepljena 
Hamiltonovom teorijom, o tome kako ženke odabiru zdrave mužjake. 
Najzanimljivije je što ova razmišljanja ukazuju na povezanost Hamiltonove 
teorije s Amotz Zahavijevom teorijom “opterećenja". Ako ste pratili moje 
razmatranje o muškom udu vidjeli ste da je muškarac ugrožen gubitkom 
udne kosti, što se nije dogodilo slučajno. Hidraulički sustav je učinkovit za 
pružanje dokaza upravo zato što ukrućivanje ponekad ne uspijeva. 


* Svi smo tako mislili, jer nismo uzeli u obzir golu slijepu kučad. To je 
vrsta gotovo slijepih malih glodavaca bez dlake, koji žive u velikim 
podzemnim kolonijama u suhim predjelima Kenije, Somalije i Etiopije. 
Izgleda da su oni istinski “društveni kukci" među sisavcima. Prva 
istraživanja na zarobljenim kolonijama ovih životinja provela je Jennifer 
Jarvis sa Sveučilišta u Capetownu. Robert Brett proširio je istraživanje na 
terenu u Keniji, au Americi Richard Alexander i Paul Sherman nastavljaju 
istraživati ponovno na zarobljenim kolonijama. Ova četvorica znanstvenika 
obećali su napisati zajedničku knjigu, koju očekujem s nestrpljenjem. U 
međuvremenu, ovaj prikaz nastao je na temelju nešto malo objavljenih 
radova i predavanja Paula Shermana i Roberta Bretta. Vidio sam koloniju 
slijepih kučeta u zoološkom vrtu u Londonu, gdje sam bio gost Briana 
Bertrama, tadašnjeg upravitelja odjela za sisavce. 


Slijepa kučad obitava u rasprostranjenoj mreži podzemnih jazbina. U 
koloniji živi 70 do 80 životinja, ali taj broj može narasti na stotine. Mreža 
podzemnih jazbina jedne kolonije može biti ukupne duljine 4 do 5 
kilometara. Godišnje jedna kolonija slijepih kučeta iskopa tri do četiri tone 
zemlje. Prokopavanje tunela je društvena djelatnost. Radilica na čelu 
probija tlo zubima i prebacuje zemlju na živu transportnu vrpcu od pola 
tuceta malih, zahuktalih, ružičastih životinja. Čelnu radilicu povremeno 
zamjenjuje jedna od radilica iza nje. Samo jedna ženka u koloniji rađa 
mlade tijekom nekoliko godina. Mislim da Jarvis ispravno primjenjuje 
pojmove koji se rabe za društvene kukce i naziva je maticom. Matica se 
pari samo s dva ili tri mužjaka. Sve ostale jedinke oba spola ne 
razmnožavaju se kao radilice u kukaca. Kao i kod mnogih vrsta društvenih 
kukaca, kad se ukloni matica, nekoliko dotada neplodnih ženki postaje 
plodno i započinje borbu za položaj matice. 


Neplodne jedinke nazivaju se s pravom “radilicama". Radilice su oba 
spola kao i u termita (ali ne u mrava, pčela i osa kod kojih su to samo 
ženke). Posao koji obavlja radilica slijepog kučeta ovisi o njezinoj veličini. 
Najmanje radilice, koje Jarvis naziva “čestim radilicama" kopaju i prenose 
zemlju, hrane mladunčad i vjerojatno oslobađaju maticu rada da bi se ona 
mogla posvetiti rađanju. Matica ima veće leglo nego glodavci njezine 
veličine što, također, podsjeća na maticu u društvenih kukaca. Najveće 
jedinke, nerotkinje, ne rade ništa, samo spavaju i jedu, dok sljepa kučad 
srednje veličine pokazuje neku sredinu u ponašanju, koju odlikuje više 


neprekinutost djelovanja kao u pčela, a ne sustav kasta kao kod većine 
mrava. 


Jarvis je u početku nazvala najveće neplodne životinje neradnicima. Zar 
one uistinu ništa ne rade? Već su opaženi neki znakovi, i u laboratoriju i na 
terenu, da su to vojnici koji brane koloniju kad je ugrožena. Zmije su im 
najveći neprijatelji. Također je moguće da djeluju kao “bačve hrane?" slično 
“mednim ćupovima" kod mrava. Slijepa kučad su homokoprofagi, što je 
uljudan izraz koji znači da se hrane svojim izmetinama (ne isključivo, jer to 
bi proturječilo prirodnim zakonima). Možda je važna uloga velikih jedinki 
u tome da zadržavaju izmet u sebi dok ima hrane u izobilju tako da, kad 
ponestane hrane, postaju smočnica za nuždu — neka vrsta zatvorenog 
ureda za opskrbu hranom. 

Najviše me muči što slijepa kučad, čini se, nemaju kastu kao što su 
mlade krilate rasplodne jedinke u mrava i termita, iako vrlo nalikuju 
društvenim kukcima. Naravno da imaju rasplodne jedinke, ali one nemaju 
krila da uzlete i raznesu svoje gene na udaljena područja. Koliko se zna, 
kolonije slijepih kučeta rastu šireći podzemni sustav jazbina. Očito da 
njihove prinove ne zauzimaju udaljene prostore kao u krilatih rasplodnih 
životinja. Ta je pojava toliko strana mojoj darvinističkoj spoznaji da moram 
malo nagađati. Slutim da ćemo jednog dana otkriti stadij rasprostiranja 
kojeg smo, iz nekog razloga, do sada previdjeli. Previše bi bilo nadati se da 
iznenada, doslovce, dobiju krila! No, možda će se na različite načine bolje 
prilagoditi životu na zemlji nego pod zemljom. Primjerice, možda će 
obrasti dlakama. Tjelesna temperatura u golih slijepih kučeta ne održava se 
na isti način kao u običnih sisavaca: oni više nalikuju “hladnokrvnim? 
gmazovima. Možda temperaturu održavaju zahvaljujući životu u zajednici, 
kao termiti i pčele, ili koriste stalnu temperaturu koju, kako znamo, ima 
svaki bolji podrum. Bilo kako bilo, moje bi hipotetske jedinke, koje bi se 
širile na udaljenije prostore, za razliku od podzemnih radilica mogle biti 
obične “toplokrvne* životinje. Posve je moguće da je neki već poznati 
dlakavi glodavac, do sada uvršten u drugu vrstu, pripadnik izgubljene kaste 
golih slijepih kučeta. Već se slično događalo! Primjer je jedna preobražena 
vrsta skakavaca koji živi osamljenički, skrovito i povučeno, uobičajeno za 
skakavce. No, u posebnim se okolnostima stubokom, štoviše zastrašujuće, 
mijenjaju. Raskrinkavaju se i postaju vidljivo prugasti, gotovo kao da 
svraćaju pažnju na sebe. No, mijenja se i njihovo ponašanje. Napuštaju 
osamljenički život, udružuju se i postaju prijetnja. Od vremena legendarne 


biblijske kuge do danas niti jedna životinja nije toliko ugrožavala 
blagostanje ljudi. Roje se na milijarde. Krčeći žitna polja poput divovske 
žetelice, ostavljajući za sobom opustošenu stazu širine na desetke 
kilometara, prevaljujući i stotine kilometara dnevno, proždiru 2000 tona 
usjeva na dan i odlaze sijući glad i propast. Možda je slično sa slijepim 
kučetima. Razlika između osamljeničke jedinke i njezinog društvenjačkog 
utjelovljenja velika je koliko i razlika između dviju kasta. Štoviše, isto kao 
što sada pretpostavljamo da postoji “izgubljena kasta“ slijepih kučeta, tako 
su do 1921. godine skakavci Jekylli i skakavci Hydei svrstavani u 
pripadnike različitih vrsta. 


Nažalost, malo je vjerojatno da su stručnjaci za sisavce bili na krivom 
putu sve do danas. Prije bih rekao da obična, nepromijenjena slijepa kučad, 
koja se ponekad može vidjeti nad zemljom, možda putuje dalje no što se 
misli. No, prije nego što posve napustimo umovanje o “promijenjenoj 
rasplodnoj jedinki", usporedba sa skakavcima pruža još jednu mogućnost. 
Možda slijepa kučad, uistinu, rađa promijenjene rasplodne jedinke, ali u 
okolnostima kakve se nisu pojavile zadnjih desetljeća. U Africi i na 
Srednjem Istoku još uvijek prijete pošasti skakavaca kakve su bile u 
biblijska vremena. U Sjevernoj Americi je, međutim, drukčije. Neke 
tamošnje vrste skakavaca imaju sposobnost prelaska u društveni oblik. 
Tako u Sjevernoj Americi nije bilo te pošasti tijekom ovog stoljeća, što 
bjelodano pokazuje da nije bilo odgovarajućih uvjeta za to (iako redovito 
izbijaju navale cvrčaka, jedne potpuno različite vrste napasnih kukaca, koje 
Amerikanci, u govornom jeziku, pogrešno nazivaju skakavcima). Ne bi 
bilo osobito iznenađenje da se i u Americi danas pojavi najezda skakavaca, 
jer vulkan nije ugašen, samo se pritajio. Da se prethodno nisu bilježili i 
skupljali podaci iz cijelog svijeta, pojava ovakve pošasti bila bi grdno 
iznenađenje, jer se takvo što ne bi moglo očekivati od tako običnih, 
samotnjačkih i bezopasnih životinja kao što su skakavci. Što ako su slijepa 
kučad, slično američkim skakavcima, spremna za stvaranje drukčije kaste, 
namijenjene rasprostranjivanju, no samo pod uvjetima, koji iz tko zna 
kojeg razloga nisu postojali u ovom stoljeću? Isto je tako moglo ostati 
nezabilježeno da je istočna Afrika u prošlom stoljeću pretrpjela najezdu 
dlakavih slijepih kučeta, koji su se kao lemuri širili po zemlji. A možda i 
jest sačuvano u legendama i sagama tamošnjih plemena. 


* Riječ mem pokazala se kao dobar mem. Danas ima široku uporabu, a 


1988. godine dospjela je na službenu listu riječi, koje se predlažu za buduća 
izdanja rječnika Oxford English Dictionaries. Zato zabrinuto ponavljam da 
su moje predodžbe o ljudskoj kulturi toliko skromne da su gotovo ništavne. 
Moje težnje, a ima ih poprilično, streme u posve drugom smjeru. Pridajem 
skoro bezgraničnu moć pojavi samoumnažajućih entiteta s malom 
pogreškom bilo gdje u svemiru, zbog toga što se sve više približavaju 
mogućnosti da postanu temelj darvinističkog odabiranja, koje tijekom 
dovoljnog broja naraštaja gradi vrlo zamršene sustave. Uvjeren sam da se, 
u odgovarajućim uvjetima, umnoživači sami od sebe povezuju i stvaraju 
sustave ili ustroje koji ih raznose i rade u korist njihovog stalnog 
umnožavanja. U prvih deset poglavlja Sebičnog gena pozornost se 
usmjerava na jednu vrstu replikatora, na gen. Govoreći o memima u 
zadnjem sam ih poglavlju pokušao svesti na opći slučaj replikatora i 
pokazati da geni nisu jedini pripadnici te važne skupine. Nisam siguran 
posjeduje li okružje ljudskog roda sve ono što je potrebno za darvinistički 
razvoj. U svakom slučaju to je sporedno pitanje, što se mene tiče. Poglavlje 
11 postići će svoju svrhu ako čitatelj zatvori knjigu s osjećajem da 
molekule DNK nisu jedini entiteti koji čine temelj darvinističke evolucije. 
Namjera mi je bila umanjiti gen a ne toliko predstaviti veliku teoriju o 
ljudskom rodu. 


* DNK je samoumnožavajući komadić hardvera. Svaki komadić ima 
određenu strukturu po kojoj se razlikuje od ostalih komadića DNK. Ako su 
memi u mozgu analogni genima, onda su i oni samoumnožavajuće 
moždane strukture, odnosno uzorci neuronskih niti, koji se stalno 
ponavljaju iz mozga u mozak. Iznosio sam to uvijek s nelagodom, jer o 
mozgu znamo daleko manje nego o genima pa nužno proizlazi da nam je 
nejasno kako bi, zapravo, mogla izgledati njegova struktura. Nedavno sam 
s olakšanjem primio vrlo zanimljiv rad Juana Deliusa sa Sveučilišta u 
Konstanzi, u Njemačkoj. Za razliku od mene Delius se ne mora ispričavati, 
jer on je istaknuti istraživač mozga, a ja se uopće ne bavim mozgom. 
Oduševljen sam, stoga, što je imao hrabrosti objaviti iscrpni prikaz 
mogućeg izgleda živčanog hardvera mema. Uz druge zanimljivosti, kojima 
se bavi, daleko temeljitije od mene istražuje usporedbu mema s 
nametnicima; ili još točnije, s čitavim spektrom nametnika na čijem su 
jednom kraju zloćudni nametnici a na drugom njihovi bezopasni 
“simbionti“. Njegov pristup osobito mi se sviđa upravo zbog mog osobnog 


zanimanja za djelovanje “proširenog fenotipa“ u genima nametnika na 
ponašanje domaćina (pogledati poglavlje 13 ove knjige i, posebice, 
poglavlje 13 Proširenog fenotipa). Usput, Delius naglašava jasnu 
odvojenost mema od njihovih (“fenotipskih") učinaka. On neprestano 
ponavlja važnost kompleksa međusobno prilagođenih mema, u koje memi 
ulaze prema uzajamnoj podudarnosti. 


* Lako je bilo predvidjeti da će i elektronička računala jednom postati 
domaćinom  samoumnožavajućih uzoraka podataka, odnosno mema. 
Računala se sve više međusobno povezuju u složenu mrežu zajedničkih 
podataka. Mnogi su od njih doslovno isprepleteni u razmjeni elektroničke 
pošte. Drugi dobivaju podatke na disketama koje se razmjenjuju. Računala 
su savršeno okružje za procvat i širenje samoumnožavajućih programa. 
Pišući prvo izdanje knjige naivno sam pretpostavio da se mora pojaviti 
neželjeni kompjutorski mem uslijed nehotične pogreške pri kopiranju 
ispravnog programa, te da to nije vjerojatno. Nažalost, bilo je to vrijeme 
bezazlenosti. Epidemija “virusa* i “crva, koje pakosni programeri 
namjerno šire, uobičajena je pošast za korisnike računala diljem svijeta. 
Koliko znam, moj je osobni disk bio zaražen tijekom dviju epidemija 
virusa protekle godine i takvo je redovito iskustvo korisnika koji često rabe 
svoje računalo. Neću spominjati imena tih virusa da ne bih priredio malu 
ogavnu zadovoljštinu malim ogavnim zločiniteljima. Rabim riječ “ogavan", 
jer se njihovo ponašanje u etičkom pogledu ne razlikuje od tehničara u 
laboratoriju za mikrobiologiju, koji namjerno zarazi pitku vodu i izazove 
epidemije, da bi se potom iz prikrajka cerekao oboljelim ljudima. Kažem 
“mali jer se, radi o duhovnim ništarijama. Nije nikakva mudrost proizvesti 
virus za računalo. Svaki je nedoučeni programer u stanju programirati 
virus, a nedoučenih programera ima kao pljeve. Sam sam jedan od njih i 
neću se gnjaviti objašnjavanjem djelovanja virusa. Odviše je bjelodano. 

Nešto je teže boriti se protiv virusa. Nesreća je u tome što izvrsni 
programeri moraju gubiti dragocjeno vrijeme pišući programe za otkrivanje 
virusa, cijepljenje protiv virusa i slično (usporedba s liječničkim 
cijepljenjem je izvanredno pogođena i ide čak do pojma ubrizgavanja 
“oslabljenog soja" virusa). Opasnost je utrka u naoružanju, jer će iza 
svakog napredovanja u zaštiti od virusa ubrzo uslijediti protunapredovanje 
novih  programa-virusa. Dosada su  dobročinitelji napisali većinu 
antivirusnih programa i oni su se besplatno dijelili korisnicima. Predviđam 


razvoj novog zanimanja, koje će se razgranati na unosne specijalizacije. 
“Liječnici za softver“ po pozivu će obilaziti korisnike noseći crne torbe 
pune disketa za otkrivanje i liječenje virusnih bolesti. Rabim riječ 
“liječnici“, no stvarni liječnici rješavaju prirodne nedaće, neizazvane 
ljudskom pakošću. Moji liječnici za softver slični su odvjetnicima. Oni 
rješavaju bespotrebne probleme koje je stvorio čovjek. Može li se, uopće, 
razaznati druga pobuda proizvođača virusa, osim što se predstavljaju kao 
ljubitelji nereda. Obraćam im se: želite li, doista, utrti put zanimanju 
pametnih glupana? Ako ne, prestanite s igrom besmislenih memova i nađite 
bolju primjenu svojih skromnih programerskih sposobnosti. 


* Kako sam i očekivao, zapljusnula me je poplava pisama od žrtava 
vjere, koji se bune protiv moje osude vjere. Religija je uspješan ispiratelj 
mozga u svoju korist, osobito kod djece, i teško ju je zaustaviti. Što je 
religija, zapravo? To je stanje duha koje navodi ljude da bez ikakvog 
dokaza vjeruju u nešto, bez obzira što. Kad postoje čvrsti dokazi, vjera je 
suvišna. Tim je gluplje papagajsko ponavljanje “evolucija je stvar 
vjerovanja“. Ljudi vjeruju u evoluciju ne zato što to žele po svom 
uvjerenju, nego zato što postoji golema množina javno dostupnih dokaza. 

Rekoh “bez obzira što" vjernici vjeruju, što podrazumijeva i vjeru u 
kojekakve gluposti, primjerice, električnog redovnika u zabavnom krimiću 
Douglasa Adamsa Holistički detektivski ured Dirka Gentlyja. On je stvoren 
da vjeruje umjesto vas i to mu odlično uspijeva. Srećemo ga na dan kad, 
usprkos svim dokazima, uporno vjeruje da je sve na svijetu ružičasto. Ne 
želim se svađati oko toga da ono što ljudi vjeruju mora nužno biti glupost. 
Može i ne mora. 


Nema načina da se to utvrdi, kao niti u što se više vjeruje, jer se dokazi 
izričito izbjegavaju. Činjenica da iskrena vjera ne treba dokaze drži se 
njezinom najvećom vrlinom. To me je navelo da uvrstim priču o nevjernom 
Tomi, jedinom od dvanaestorice apostola, koji je, doista, vrijedan divljenja. 

Vjera ne može pomicati planine (iako se naraštaji djece odgajaju da u to 
vjeruju). To vodi opasnom ludilu pa vjeru doživljavam kao opasnu duševnu 
bolest. Ljude se može navesti da tako snažno vjeruju u bilo što da su, u 
krajnjim slučajevima, za vjeru spremni ubiti i umrijeti bez razloga. Keith 
Henson je smislio naziv “memoidi" za “Žrtve, koje su se zanijele memom 
do te mjere da im se njihov osobni opstanak čini beznačajnim... U 


večernjim vijestima vidite mnogo takvih ljudi na mjestima kao što su 
Belfast i Bejrut." Vjera je dovoljno jaka da ljude učini neosjetljivim prema 
pozivima na milosrđe, opraštanje i osjećaje dostojne čovjeka. Čini ih čak 
otpornim na strah, jer iskreno vjeruju da će ih mučenička smrt odvesti 
ravno u nebo. Kakvo oružje! Religijski osjećaji zaslužuju posebno 
poglavlje u analima ratne tehnologije ravnopravno uz luk i strijelu, ratnog 
konja, tenk i hidrogensku bombu. 


* Optimistički ton mog zaključka pobudio je nevjericu kritičara koji 
misle da to nije u skladu sa sadržajem knjige. S jedne strane stižu zamjerke 
od društvenih biologa koji teoretiziraju ljubomorno zagovarajući važnost 
utjecaja gena. S druge strane, prigovori dolaze iz potpuno suprotnog tabora, 
od velikih propovjednika ljevice, koji ljubomorno čuvaju omiljenu 
demonološku ikonu! “Redukcionizam" je osobni zloduh Rosea, Kamina i 
Lewontina u njihovoj knjizi Ne u našim genima; svi najbolji pristalice 
redukcionizma su ujedno i “deterministi" ili još bolje “genetički 
deterministi*. 


Za redukcioniste je mozak određen biološki predmet, čija su svojstva 
odgovorna za ponašanje koje opažamo, kao i za misli ili namjere o kojima 
po njemu zaključujemo... Takvo bi stanje stvari trebalo u cijelosti biti 
sukladno načelima društvene biologije koja nude Wilson i Dawkins. 
Prihvatimo li ga, međutim, dovodimo ih pred dvojbu da najprije dokazuju 
pretežnu urođenost ljudskog ponašanja, što im, kao slobodoljubivim 
ljudima, nije privlačno (prkos, indoktrinacija i drugo), pa da se, potom, 
zapletu u slobodoljubive moralne brige o odgovornosti za kažnjiva djela 
ako su ona, poput svih ostalih djela, biološki određena. Da bi izbjegli to 
pitanje, Wilson i Dawkins prizivaju slobodnu volju, koja nam omogućuje 
da ne slušamo naredbe svojih gena ako to želimo... Ovo je, u biti, povratak 
drskom kartezijanstvu, dvojakom deus ex machina. 


Mislim da Rose i njegovi suradnici prigovaraju da nam je vuk sit i koza 
cijela. Ne možemo biti “genetički deterministi? i vjerovati u “slobodnu 
volju". Mislim da govorim u ime profesora Wilsona, kao i u svoje, kad 
kažem da smo mi “genetički deterministi" samo u njihovim očima. Oni ne 
razumiju (očito, iako je teško povjerovati) da je savršeno moguće da geni 
statistički utječu na ljudsko ponašanje ali da se, istovremeno, taj utjecaj 
može mijenjati, poništiti ili obrnuti pod nekim drugim djelovanjem. 
Statistički geni moraju djelovati na svaki uzorak ponašanja koji se razvio 


prirodnim odabiranjem, na isti način kao i sve ostalo podložno prirodnom 
odabiranju. Zato se oni moraju složiti s tim da ima gena koji djeluju na 
spolnu želju — na isti način kao što geni utječu na sve ostalo. 
Pretpostavljam da nemaju teškoća obuzdati spolne želje kad je to društveno 
nužno. Što je u tome dvojako? Bjelodano ništa. Nije ni dvojako od mene 
što zagovaram pobunu “protiv samovolje sebičnih umnoživača“. Naši su 
mozgovi dovoljno odvojeni i neovisni o genima da se mogu protiv njih 
pobuniti. Kao što je već rečeno, donekle to činimo svaki puta kad rabimo 
sredstva protiv začeća. Nema razloga da se još više ne pobunimo. 


